
Perpendiculară pe modern. Nouă. Efervescentă. De tradiţie bună. Cu 
seraiuri, palazzo-uri şi hamace. Cu zgârie-nori şi arcade. Cu clădiri 
invizibile. O stradă care se construieşte pe măsură ce ţi-o imaginezi. 


Iată-l şi pe omul cu umbrelă colorată, care ştie drumul, dar se lasă purtat 
de suflul imaginaţiei. Ghidul tău. Și, cum pe Strada Ficţiunii contează şi 
plimbarea, nu doar destinaţia, dă mai întâi un tur. 


Turul Contemporan. Urmăreşte pătratul colorat. Te vor 


întâmpina autori care nu scriu neapărat pentru premii şi vei 
descoperi debutanţii chiar de la debut. 


Turul Clasic. Urmăreşte dreptunghiul colorat. Te vor acom- 
pania doar clasicii care au trecut testul timpului. 


Turul Bestseller. Urmăreşte cercul colorat. Eşti în rețea cu 
Ko scriitori din cele mai fierbinți topuri ale lumii. 

„Și din cer, fără de veste, s-a făcut un vuiet, 
ca de suflare de vânt ce vine repede... 

Și s-au umplut toţi de Duhul Sfânt 

și au început să vorbească în alte limbi...“ 


Faptele Sfinților Apostoli, 2:2-4 


1 
Al-Hillah, provincia Babil, centrul Irakului 


Războinicul deşertului se uita pe fereastra care, bătută de ni- 
sipul zgrunţuros, devenise din transparentă, opacă; ochelarii de 
protectie îi ascundeau ochii, iar keffiyeh-ul îi acoperea restul chi- 
pului. Afară, soarele arzător albise totul în jur, aşa cum face și 
cu oasele ce zac abandonate în deșert: clădirile, molozul, până 
ȘI oamenii. 

Se uită la bărbatul care mergea încet, târându-și picioarele, în 
celălalt capăt al străzii, purtând și el un keffiyeh înfășurat în jurul 
capului, ca să-l apere de praf. Nu erau prea mulţi trecători în zona 
asta a orașului, nu acum, când soarele se ridicase sus pe cerul al- 
bicios, iar temperatura trecuse bine de cincizeci de grade. Chiar 
și aşa, trebuia să se grăbească. 

De undeva din spatele lui, din fundul clădirii, se auziră o buf- 
nitură și un geamăt înfundat. Verifică dacă străinul dădea semne 
că ar fi auzit ceva, dar acesta își continua drumul, ţinându-se cât 
mai aproape de fâșia îngustă de umbră pe care i-o oferea zidul 
ciupit de rafalele de arme automate și de exploziile grenadelor. 
Îl urmări cu privirea până când se topi în aerul fierbinte, apoi îşi 
îndreptă din nou atenția către încăperea în care se afla. 

Biroul ţinea de un atelier auto aflat la periferia orașului. Miro- 
sea a motorină, a transpiraţie şi a țigări ieftine. O fotografie înră- 
mată era agăţată pe unul dintre pereţi, iar personajul său central 
părea să supravegheze mândru grămezile de hârtii unsuroase și 
piesele de schimb care acopereau fiecare centimetru pătrat din 
încăpere. Spaţiul era suficient de mare cât să găzduiască un birou 
și două scaune şi suficient de mic pentru ca aparatul voluminos 
de aer condiționat să menţină o temperatură rezonabilă. Atunci 

când funcţiona. Acum nu era cazul. Încăperea era aidoma unui 
cuptor încins. 

Oraşul suferea de luni de zile din cauza întreruperilor de cu- 
rent, unul dintre preţurile, nu puţine la număr, pe care populaţia 
era nevoită să le plătească în schimbul eliberării. Oamenii înce- 
puseră deja să vorbească cu nostalgie despre regimul lui Saddam, 
ca despre nişte timpuri trecute mai fericite. „Sigur, mai dispărea 
câte unul din când în când, dar cel puţin aveam lumină.“ Era ui- 
mit cât de repede uitau oamenii. El nu uita nimic. Fusese un pro- 
scris pe timpul lui Saddam şi rămăsese la fel pe timpul actualei 
ocupaţii. Îi era credincios doar țării. 

Un alt geamăt de durere îl readuse în prezent. Începu să go- 
lească sertarele, să deschidă dulapurile, sperând că va găsi re- 
pede piatra pe care o căuta şi că va putea să se facă nevăzut în 
deşert înainte ca următoarea patrulă să treacă pe acolo. Dar era 
limpede că bărbatul care se afla în posesia ei îi cunoştea valoa- 
rea. Nici urmă de piatră în încăpere. 

Luă fotografia de pe perete. O mustață neagră şi groasă, à la 
Saddam, se lăbărţa pe un chip durduliu, ale cărui trăsături se to- 
piseră sub efectul prosperității; o dishdasha albă îi strângea bur- 
ta bărbatului, iar acesta îşi ținea braţele în jurul a două fete care 
zâmbeau timid înspre aparatul de fotografiat şi care îi semănau, 
din nefericire. Toţi trei se sprijineau de maşina albă de teren 
parcată acum în curtea din față a atelierului. Bărbatul o cerce- 
tă, auzi ticăitul motorului care se răcea, zări aerul fierbinte care 
tremura pe deasupra ei şi un cerc mic, aproape invizibil, aflat în 
partea de jos, în mijlocul parbrizului întunecat. Zâmbi și porni 
într-acolo, ţinând încă fotografia în mână. 


Atelierul de reparații ocupa mare parte din latura din spate a 
clădirii. Era mai întunecat decât biroul şi la fel de încins. Câteva 
neoane atârnau fără folos din tavan, iar într-un colţ se găsea un 
ventilator, nemișcat și tăcut. O rază strălucitoare de soare îşi 
croise drum prin ferestrele înguste aflate undeva sus, pe pere- 
tele din spate, și cădea peste un motor agăţat de nişte lanţuri 
ce păreau mult prea subțiri ca să-i susțină greutatea. Sub mo- 
tor, înlănţuit cu sârmă ghimpată de masa de lucru, bărbatul gras 

din fotografie se chinuia să tragă aer în piept. Era gol de la brâu 
în sus, iar burta imensă şi păroasă se ridica şi cobora în ritmul 
respirației dificile. Avea nasul spart şi însângerat, iar un ochi i 
se umflase, de aceea îl ţinea închis. Firişoare stacojii de sânge 
se scurgeau din locurile în care sârma ghimpată îi atingea pielea 
lucind de sudoare. 

Un bărbat îmbrăcat într-o salopetă prăfuită stătea aplecat dea- 
supra lui, cu faţa ascunsă de aceiași ochelari de protecţie şi de 
acelaşi keffiyeh. 

— Unde e? întrebă, ridicând încet un levier plin de sânge. 

Grăsanul nu răspunse ; dădu doar din cap, iar respiraţia i se ac- 
celeră, pregătindu-se pentru un nou val de durere. Sângele și se- 
creţiile nazale se amestecaseră într-o spumă care-i acoperea mus- 
taţa. Își miji ochiul pe care îl ţinea deschis. Levierul se ridică şi 
mai sus. 

În acel moment, războinicul deşertului păşi în încăpere. 

Chipul grăsanului rămăsese încremenit în aşteptarea urmă- 
toarei lovituri. Când aceasta nu veni, deschise ochiul sănătos şi 
descoperi a doua siluetă care se apleca deasupra lui. 

— Fiicele tale? 

Nou-venitul ridică fotografia. 

— Drăguţe. Poate c-o să ne spună ele unde ascunde babba 
lucrurile de obicei. 

Sunetul vocii lui te ducea cu gândul la o bucată de şmirghel 
frecată de o piatră. 

Grăsanul o recunoscu şi frica îi sticli în ochiul deschis, în vre- 
me ce războinicul deşertului îşi desfăcu încet keffiyeh-ul, îşi dădu 
jos ochelarii şi se aplecă în raza de lumină care-l făcu să-şi mi- 
jească ochii. Pupilele i se micşorară până deveniră două punc- 
te negre în mijlocul unor ochi atât de palizi, că păreau aproape 
cenușii. Grăsanul le observă culoarea aparte și își mută privirea 
asupra cicatricei neregulate care îi înconjura gâtlejul. 

— Ştii cine sunt? 

Bărbatul încuviinţă. 

— Spune-o! 

— Eşti Ash'abah. Eşti... Fantoma. 

— Deci ştii de ce mă aflu aici? 

Grăsanul dădu din nou din cap. 

— Atunci spune-mi unde e. Sau ai prefera să-ţi zdrobesc 
țeasta cu motorul ăsta şi să le târăsc pe fetele tale până aici, pen- 
tru o nouă poză de familie? 

Auzindu-și pomenită familia, bărbatul deveni sfidător. 

— Dacă mă ucizi, n-o să găseşti nimic, zise. Nici obiectul 
pe care-l cauţi, nici pe fiicele mele. Prefer să mor decât să le pun 
în primejdie. 

Fantoma puse fotografia pe masă şi scoase din buzunar GPS-ul 
pe care îl luase de pe parbrizul jeepului. Apăsă pe un buton şi ri- 
dică aparatul, ca să-l vadă şi celălalt. Pe ecran apăru lista desti- 
națiilor recente. A treia în ordine descrescătoare era salvată drept 
„Acasă“ în arabă. Fantoma apăsă uşurel cu degetul pe ea și pe 
ecran se ivi harta unei zone rezidențiale din celălalt capăt al 
orașului. 

Într-o clipită, orice urmă de combativitate dispăru de pe faţa 
grăsanului. Trase adânc aer în piept şi, străduindu-se să-şi con- 
troleze tremurul glasului, îi spuse Fantomei ce voia să audă. 


Jeepul sălta pe terenul accidentat de-a lungul unuia dintre nu- 
meroasele canale ce brăzdau împrejurimile de la est de Al-Hillah. 
Pământul de aici era un amestec surprinzător de deșert sterp 
şi petice de verdeață luxuriantă, tropicală. Era cunoscut drept 
Cornul Abundenţei, parte din vechea Mesopotamie — pământul 
dintre două fluvii. În faţa lor, o fâşie de iarbă luxuriantă umbri- 
tă de curmali se întindea de-a lungul malului unuia dintre fluvii, 
Tigrul, în vreme ce Eufratul se afla undeva în spatele lor. Între 
aceste hotare antice, omenirea inventase cuvântul scris, algebra 
şi roata, iar mulți credeau că aici se aflase Grădina Raiului, chiar 
dacă nimeni n-o găsise. Avram, părintele celor trei mari religii, 
islamul, iudaismul și creştinismul, se născuse aici. Tot aici luase 
fiinţă şi Fantoma, zămislit de ţara pe care o servea acum ca un 
fiu credincios. 

Mașina trecu pe lângă o livadă de palmieri şi pătrunse hurdu- 
cându-se în deșertul acoperit de nisipul alb ca praful de cretă, ars 
de soarele nemilos, care-l uscase, dându-i o consistenţă de be- 
ton. Grăsanul mormăi când durerea provocată de zdruncinătură 

îi străpunse carnea acoperită de vânătăi. Fantoma nu-l băgă în 
seamă, aţintindu-și privirea asupra unei grămezi de moloz ce în- 
cepea să prindă contur prin parbriz. Era prea devreme ca să-și 
dea seama ce e, sau cât de aproape se află de ea. Căldura extre- 
mă din deşert le juca tuturor feste, iar distanţele şi timpul nu erau 
niciodată ceea ce păreau. Privind orizontul albit de arșiță, ar fi 
putut la fel de bine să contemple o scenă din Biblie: acelaşi pă- 
mânt crăpat şi același cer sfărâmicios ca pergamentul, mânjit de 
aceeași lună care se topea pe el. 

Mirajul începu să capete o formă materială pe măsură ce se 
apropiau. Era cu mult mai mare decât i se păruse iniţial: o struc- 
tură pătrată, „făcută de mâna omului“, pe două niveluri, proba- 
bil un caravanserai abandonat, unde se opreau caravanele de că- 
mile ce străbătuseră odinioară aceste pământuri străvechi. Cără- 
mizile plate din lut, pe care același soare le întărise cu o mie de 
ani în urmă, se sfărâmau acum, redevenind țărână. 

„Tărână eşti“, se gândi Fantoma în vreme ce contempla sce- 
na, „și în țărână te vei întoarce.“ 

Pe măsură ce se apropiau, devenea evident că zidurile sunt 
presărate cu urme de explozii. Stricăciunile erau recente: dova- 
da că aici se duseseră lupte cu insurgenții, sau poate doar an- 
trenamente ale trupelor britanice sau americane. Fantoma îşi 
simţi maxilarul încleştându-i-se de furie şi se întrebă ce părere 
ar avea invadatorii dacă irakieni înarmaţi ar arunca în aer bucăţi 
din Stonehenge sau din Muntele Rushmore. 

— Aici. Opreşte aici! 

Grăsanul arătă spre o grămadă de pietre, aflată la câteva sute 
de metri în fața clădirii principale. 

Şoferul o coti în direcția indicată şi frână brusc, cu un scrâșnet 
de roţi. Fantoma se uită în zare, văzu aerul fierbinte ce tremu- 
ra deasupra pământului încins, ramurile palmierilor mişcându-se 
ușor şi, în depărtare, un nor de praf, posibil o coloană militară 
care se deplasa, dar la o distanță prea mare ca să îl îngrijoreze pe 
moment. Deschise portiera maşinii, lăsând arşiţa ca de furnal să 
pătrundă înăuntru, şi se întoarse către ostatic. 

— Arată-mi! spuse şuierând. 

Grăsanul înaintă poticnindu-se pe pământul încins, iar 
Fantoma şi şoferul îi călcară pe urme, la propriu, pentru a evita 
orice mine antipersonal spre care ar fi putut încerca să-i îndrep- 
te. Când mai avea doar trei metri până la grămada de pietre, băr- 
batul se opri şi arătă în jos. Fantoma urmări linia braţului său în- 
tins şi zări o uşoară adâncitură în pământ. 

— Mine? 

Grăsanul îl privi ţintă, de parcă i-ar fi înjurat familia. 

— Bineînţeles, zise, întinzând mâna după cheile jeepului. 

Le luă și îndreptă telecomanda spre pământ. De undeva de 
sub picioarele lor se auzi zgomotul înfundat al unei încuietori 
care se deschidea. Apoi, bărbatul se lăsă pe vine și îndepărtă stra- 
turile de nisip, scoțând la iveală o trapă închisă într-o parte cu un 
lacăt înfășurat într-o pungă de plastic. Alese o cheiță și descuie 
uşa pătrată, apoi o trase în sus. 

Lumina soarelui pătrunse în buncăr. Grăsanul cobori pe o 
scară abruptă, la al cărei capăt nu se zărea altceva decât beznă. 
Fantoma îl urmări pe deasupra ţevii pistolului până ajunse jos şi 
îşi ridică privirea, mijindu-şi ochiul sănătos ca să-l protejeze de 
lumina soarelui. 

— Mă duc să aduc o lanternă, zise, bâjbâind pe întuneric. 

Fantoma nu-i răspunse, doar îşi încordă degetul pe trăgaci, în 
caz că bărbatul avea să apară cu altceva în mână. Un con de lu- 
mină se aprinse în întuneric şi faţa umflată a proprietarului ate- 
lherului auto își făcu apariţia. 

Şoferul cobori şi el, în vreme ce Fantoma se mai uită o dată 
împrejur. Norul de praf se îndepărtase, continuându-și deplasa- 
rea spre nord, în direcţia Bagdadului. Nu existau alte semne de 
viață. Încredinţat că erau singuri, se făcu nevăzut în întunericul 
de sub pământ. 

Peştera fusese săpată în stâncă în vremuri străvechi şi se în- 
tindea pe câţiva metri în față şi în spate. De-a lungul pereţilor fu- 
seseră montate rafturi în stil militar, acoperite cu folii groase de 
plastic care să le protejeze conţinutul de praf. Fantoma întinse 
mâna şi dădu una dintre folii la o parte. Raftul era plin de arme, 
în special puşti de asalt AK-47 așezate ordonat şi purtând urme- 
le luptelor în care fuseseră folosite. Sub ele se găseau rânduri 

întregi de cutii de cartuşe, ștanţate cu litere în chineză, rusă şi 
arabă, conţinând fiecare muniţie de 7,62 mm. 

Fantoma înaintă de-a lungul rafturilor, dând la o parte fieca- 
re folie şi scoțând la iveală mai multe arme, cartuşe de artilerie 
grea, teancuri de dolari de dimensiunile unor cărămizi, pungi cu 
frunze uscate şi praf alb, iar, în cele din urmă, aproape în fundul 
peşterii, pe un raft care îi era dedicat, obiectul pe care îl căuta. 

Trase bucata de pânză înspre el, simțind greutatea obiectu- 
lui dinăuntru, după care o dezveli respectuos, la fel de grijuliu 
precum ar fi desprins un bandaj de pe o bucată de carne arsă. 
Înăuntru se găsea o tăbliță netedă din piatră. O înclină spre lu- 
mină, scoțând la iveală nişte semne de-abia vizibile pe suprafața 
sa. Le urmări conturul cu degetul: litera „T“ întoarsă cu capul 
în jos. 

Şoferul îşi răsuci capul, ţinând pistolul îndreptat în continua- 
re spre ostatic, dar cu privirea atrasă de obiectul sacru. 

— Ce scrie? 

Fantoma acoperi la loc tăbliţa cu bucata de pânză. 

— E scrisă în limba pierdută a zeilor, zise, ridicând pachetul 
şi ţinându-l la piept ca pe un nou-născut. Rolul nostru nu e s-o 
citim şi s-o înţelegem, ci doar s-o protejăm. 

Se îndreptă către grăsan şi îi privi chipul stâlcit, ochii săi pa- 
lizi părând nefiresc de strălucitori în lumina slabă. 

— Tăbliţa asta e a ţării întregi. N-ar trebui să stea aruncată 
pe un raft, lângă lucrurile astea. De unde o ai? 

— Am făcut schimb cu un păstor, i-am dat pe ea două puşti 
și nişte muniţie. 

— Spune-mi cum îl cheamă şi unde-l găsesc. 

— Era un beduin. Nu ştiu cum îl cheamă. Am avut nişte tre- 
buri în Ramadi, iar el o avea de vânzare, cu alte vechituri. Zicea 
că a găsit-o în deşert. Poate că aşa e, poate că a furat-o. Oricum, 
i-am dat un preţ bun pe ea. 

Îl privi cu ochiul deschis. 

— lar acum o să mi-o furi tu. 

Fantoma căzu pe gânduri. Ramadi era la o jumătate de zi de 
mers cu mașina, spre nord. Fiind unul dintre principalele centre 
de rezistenţă în timpul invaziei şi al ocupaţiei, fusese bombardat 

şi transformat într-o grămadă de moloz, iar acum părea să fie 
blestemat. Acolo se afla și unul dintre palatele lui Saddam, pe 
care jefuitorii îl goliseră de toate bogăţiile. Relicva putea foarte 
bine să provină de acolo. Fostul preşedinte fusese un hoţ împă- 
timit, care prădase cu nesaţ comorile propriei ţări. 

— Acum cât timp ai cumpărat-o? 

— Acum vreo zece zile, la târgul care se ţine în fiecare lună. 

Beduinul putea să fi ajuns oriunde până acum, străbătând cu 
oile sale sute de kilometri de-a lungul şi de-a latul deşertului. 
Fantoma ridică pachetul, arătându-i-l grăsanului. 

— Dacă mai dai peste ceva de genul ăsta, pune-l deoparte şi 
anunță-mă! Așa o să devii prietenul meu, ai înţeles? Ştii că pot 
fi un prieten util şi nu cred că ţi-ar plăcea să mă ai drept dușman. 

Bărbatul încuviinţă. 

Fantoma îl privi o clipă drept în ochi, după care își puse oche- 
larii de protecţie. 

— Și cu restul lucrurilor ce facem? întrebă șoferul. 

— Lasă-le aici! Nu-i nevoie să-i luăm omului ăstuia pâinea 
de la gură. 

Se întoarse spre scară şi începu să urce către lumină. 

— Aşteaptă! 

Grăsanul îl privea derutat, uimit de gestul surprinzător de 
bunăvoință. 

— Beduinul poartă o şapcă roşie, a unui club de fotbal. 
M-am oferit să i-o cumpăr, în glumă, şi s-a simţit jignit. Mi-a 
spus că e lucrul cel mai de preț pe care-l are. 

— De la ce echipă? 

— Manchester United — Diavolii Roşii. 

Cetatea Vaticanului, Roma 


Cardinalul Secretar de Stat Clementi trase cu nesaţ din țigară, 
absorbind fumul cu efect calmant în trupul său neliniștit, în vre- 
me ce privea în jos la turiştii care mișunau în Piaţa Sfântul Petru, 
aidoma unui zeu dolofan exasperat de propria creaţie. Mai multe 
grupuri stăteau chiar sub el și se uitau când în ghidurile turistice, 
când la fereastra în spatele căreia se afla. Ştia că nu-l vedeau, fi- 
indcă stiharul negru de cardinal, care-i cuprindea cu greu trupul 
durduliu, îl ajuta să se confunde cu umbra. De altfel, nici nu-l 
căutau pe el. Mai trase un fum adânc din ţigară și îi văzu cum își 
dau seama că au greșit și îşi întorc apoi cu toţii simultan privirea 
către ferestrele închise ale apartamentului Papei, situat la stânga 
sa. Era interzis să fumezi în clădire, dar, în calitate de Cardinal 
Secretar al oraşului-stat, lui Clementi nu i se părea că ar comite 
un abuz scandalos de putere, îngăduindu-şi acest viciu în biroul 
său privat. În general, se limita la două ţigări pe zi, dar ziua de 
astăzi era diferită; ajunsese deja la a cincea, şi nu se făcuse nici 
măcar ora prânzului. 

Mai trase o dată în piept aerul îmbibat cu nicotină, stinse ți- 
gara în scrumiera de marmură aflată pe pervaz, după care se ră- 
suci pe călcâie, pregătindu-se să înfrunte veştile proaste care îi 
acopereau în întregime biroul. Așa cum îi plăcea, ziarele de dimi- 
neață fuseseră aranjate în aceeași ordine ca ţările pe harta lu- 
mii: cotidienele americane la stânga, cele ruseşti şi australiene la 
dreapta, iar cele europene, la mijloc. De obicei, titlurile erau di- 
ferite, reflectând interesul naţional faţă de o celebritate sau de un 
scandal politic local. 

Astăzi însă erau toate la fel, aşa cum se întâmpla de peste o 
săptămână deja, şi aveau pe prima pagină o fotografie mai mult 

sau mai puţin identică: fortăreaţa întunecată din munți, semă- 
nând cu un pumnal, cunoscută sub numele de Citadela şi domi- 
nând centrul oraşului antic Ruina din Turcia. 

Ruina era o curiozitate în sânul Bisericii moderne, un fost cen- 
tru de influenţă din Antichitate, care devenise, alături de Lourdes 
şi Santiago de Compostela, unul dintre locurile sfinte cele mai 
populare în rândul credincioşilor catolici, având o putere de 
atracţie pe care trecerea timpului nu o slăbise deloc. Săpată în 
versantul unui munte abrupt, Citadela din Ruina era cea mai ve- 
che structură din lume locuită fără întrerupere şi centrul iniţial al 
Bisericii Catolice. Prima Biblie fusese scrisă între zidurile sale 
misterioase şi mulți credeau că cele mai importante secrete ale 
Bisericii, datând din timpuri străvechi, erau păstrate încă acolo. 
Mare parte din misterul care o înconjura se datora stricteţii cu 
care era respectată o străveche lege a tăcerii. Nimeni în afară de 
călugării şi preoţii care locuiau în Citadelă nu avea voie să pună 
piciorul în interiorul muntelui sacru, şi, odată ce intrau, puţinilor 
aleşi nu li se îngăduia să mai iasă vreodată în lume. Întreţinerea 
muntelui, al cărui versant fusese transformat într-o fortăreață cu 
metereze înalte şi ferestre înguste, cădea exclusiv în sarcina lo- 
cuitorilor săi; iar în timp Citadela căpătase aspectul netermi- 
nat, de dărâmătură, care dăduse numele oraşului. Dar, în ciuda 
aparenţelor, nu era nici pe departe o „ruină“. Rămânea singura 
fortăreață din istorie în care nu pătrunsese nimeni, singura care 
îşi ferise cu succes comorile și tainele de ochii lumii. 

Dar, cu mai bine de o săptămână în urmă, un călugăr se căţă- 
rase în vârful muntelui. Cu camerele de televiziune capturându-i 
fiecare mişcare, îşi aranjase mâinile şi picioarele pentru a alcătui 
litera Tau — simbolul Sacramentului, cel mai important secret al 
Citadelei — şi se aruncase în gol. 

Reacţia la moartea violentă a călugărului dăduse naștere unui 
val de resentimente împotriva Bisericii, resimţit în toată lumea, 
care culminase cu un atac direct asupra Citadelei. O serie de ex- 
plozii zguduiseră noaptea turcească și dăduseră la iveală un tu- 
nel care ducea la baza fortăreței. Și, pentru prima oară în istorie, 
din adâncul muntelui ieşiseră oameni — zece călugări şi trei ci- 

vili, suferind cu toţii de răni mai mult sau mai puţin grave —, iar 
de atunci ziarele tocau neobosite subiectul. 

Clementi luă ediţia de dimineaţă a cotidianului La Repubblica, 
unul dintre cele mai populare ziare italiene, și citi titlul de pe 
prima pagină: 


ULTIMELE VEȘTI DESPRE 


SUPRAVIEŢUITORII DIN CITADELĂ 
AU DESCOPERIT OARE SECRETUL SACRAMENTULUI? 


Toate ziarele puneau aceeași întrebare, folosindu-se de explo- 
zie pentru a dezgropa vechile legende despre Citadelă şi tainele 
sale cele mai teribile. Motivul pentru care centrul de influență al 
Bisericii fusese mutat la Roma în secolul al patrulea îl reprezenta 
exact această nevoie de a îndepărta instituţia de trecutul său se- 
cretos. De atunci, Ruina se administrase singură şi ținuse lucru- 
rile sub control. Până acum. 

Clementi luă alt ziar, un tabloid britanic care înfăţişa un po- 
cal strălucitor plutind deasupra Citadelei, cu titlul: 


BISERICA SE ÎNDREAPTĂ SPRE RUINĂ 
OARE „SFÂNTUL GRAAL“ AL SECRETELOR 
E PE CALE SĂ FIE SCOS LA LUMINĂ? 


Alte ziare se ocupau de latura mai sinistră, morbidă chiar, a 
poveștii. Dintre cele treisprezece persoane care ieșiseră din adân- 
cul muntelui, doar cinci supravieţuiseră, restul murind în urma 
rănilor. Erau o grămadă de fotografii: instantanee sub lumina 
crudă a blițului, făcute la repezeală pe deasupra capetelor para- 
medicilor care îi transportau pe călugări pe tărgi până la ambu- 
lanţe, scoțând în evidenţă verdele sutanelor şi roşul aprins al sân- 
gelui ce şiroia din rănile ritualice care le brăzdau trupurile. 

Întreaga poveste era un dezastru de imagine, făcând Biserica 
să arate ca o sectă dementă, medievală și paranoică: ceea ce ar fi 
fost şi aşa destul de rău în vremuri bune, dar reprezenta o catas- 
trofă acum, când Clementi avea atâtea alte lucruri pe cap şi avea 

nevoie ca muntele să își păzească tainele cu mai multă străşnicie 
ca niciodată. 

Se așeză greoi la birou, simțind povara răspunderilor pe care 
le purta singur pe umeri. În calitate de Cardinal Secretar de Stat, 
era prim-ministru de facto al oraşului-stat Vatican şi avea puteri 
executive extinse în privinţa intereselor Bisericii, atât pe plan in- 
tern, cât și extern. În mod normal, Consiliul executiv al Citadelei 
s-ar fi ocupat de situaţia din Ruina. Aidoma Vaticanului, era 
un stat în stat, o entitate autonomă având propriile atribuții şi 
influenţe, dar, de la explozie, nu primise nicio veste din inte:10- 
rul muntelui — absolut niciuna — și această tăcere, mai mult ue- 
cât zarva făcută de presa internaţională, îl îngrijora cel mai tare. 
Însemna că actuala criză prin care trecea Ruina îl privea și pe el 
în mare măsură. 

Întinzând mâna peste marea de ziare, Clementi atinse tasta- 
tura calculatorului. Căsuţa poştală era deja plină până la refuz cu 
e-mailuri legate de activităţile curente, dar le ignoră și deschi- 
se un folder privat denumit RUINA. Pe ecran apăru o fereastră 
care îi ceru parola și el o tastă cu grijă, ştiind că, dacă o intro- 
duce greșit, calculatorul se va bloca și tehnicianului îi va lua cel 
puţin o zi să îl deblocheze. O iconiţă reprezentând o clepsidră 
apăru pe ecran, în vreme ce serverul procesa programul com- 
plex de criptare, apoi se deschise o altă căsuţă poştală. Era goa- 
lă: în continuare nu primise nicio veste. Fără să scrie nimic în 
dreptul subiectului, tastă un mesaj nou: 


Ceva noutăţi? 


Apăsă pe send şi privi mesajul dispărând de pe ecran, apoi 
aranjă ziarele într-un teanc ordonat şi răsfoi câteva dintre scri- 
sorile care necesitau semnătura sa, cât timp așteptă un răspuns. 

Din clipa în care exploziile răsunaseră în Citadelă, sfâșiind 
măruntaiele muntelui, Clementi mobilizase agenţi ai Bisericii 
care să supravegheze îndeaproape situaţia. Se folosise de resur- 
sele aflate la dispoziţia Citadelei pentru a păstra distanţa faţă de 
Roma, sperând într-o revenire rapidă a Consiliului executiv din 
Ruina, care şi-ar fi asumat răspunderea pentru operaţiunile de 
„curăţenie“. În mintea sa ordonată de politician, considera că 

își pregătește armele pentru a face față unei ameninţări iminen- 
te. Nu îşi imaginase însă nicio secundă că va fi nevoit să le fo- 
losească chiar el. 

Auzea de afară vocile turiștilor care se îndepărtau de piață și 
se minunau de măreţia şi de splendoarea Bisericii, neavând ha- 
bar ce furtună făcea ravagii înăuntrul ei. Un sunet ca de un cutit 
care loveşte un pahar de vin anunţă sosirea unui mesaj. 


Nimic nou. Se zvonește că al nouălea călugăr e pe moar- 
te. Ce vrei să fac cu ceilalți? 


Mâna ezită deasupra tastaturii, pregătindu-se să scrie un răs- 
puns. Poate că situația avea să se rezolve de la sine. Dacă mu- 
rea încă un călugăr, rămâneau doar patru supraviețuitori; dar 
trei dintre aceștia erau civili care nu făcuseră legământul de tă- 
cere și supunere față de Biserica-mamă. Ei reprezentau cel mai 
mare pericol. 

Ochii îi alunecară spre teancul de ziare din colțul biroului și 
le zări chipurile celor care îl priveau la rândul lor: erau două fe- 
mei şi un bărbat. În mod normal, Citadela s-ar fi ocupat de ei ra- 
pid, anihilându-i, fiindcă amenințau să dezvăluie taina muntelui, 
păstrată cu sfinţenie atâtea veacuri. Clementi era însă un cleric din 
Roma, mai mult politician decât preot, o fiinţă care se ținea depar- 
te de complicațiile acţiunilor directe. Spre deosebire de Prelatul 
din Ruina, nu era obișnuit să semneze condamnări la moarte. 

Se ridică de la birou şi se îndreptă din nou către fereastră, ca 
pentru a se distanța de hotărârea pe care trebuia să o ia. 

În ultima săptămână apăruseră semne de viaţă în interiorul 
muntelui: lumânări care treceau prin faţa ferestrelor înalte, fum 
ieşind din coșurile șemineurilor. Ma: devreme sau mai târziu, 
vor fi obligaţi să rupă tăcerea, să reia contactul cu lumea și să îşi 
curețe singuri mizeria. Până atunci, avea să fie răbdător, să nu-și 
mânjească mâinile cu sânge şi să se concentreze asupra viito- 
rului Bisericii şi asupra adevăratelor pericole care o pândeau și 
care nu aveau nimic de-a face cu Ruina sau cu tainele trecutului. 

Întinse mâna după pachetul de ţigări de pe pervaz, pregătin- 
du-se să-şi pecetluiască hotărârea cu a șasea ţigară pe ziua aceea, 

când pe coridor răsună țăcănitul pe marmură al unor pantofi din 
piele. Cineva venea înspre el într-o grabă prea mare ca să fie o 
simplă vizită de rutină. Se auzi o bătaie scurtă în uşă şi în cadrul 
ei se ivi chipul cu trăsături ascuţite al episcopului Schneider. 

— Cee? 

Întrebarea lui Clementi trăda mai multă iritare decât inten- 
ționase. Schneider era secretarul său personal şi unul dintre epi- 
scopii abili, carierişti, care, aidoma unei șopârle la buza unui 
vulcan, reușeau să supraviețuiască periculos de aproape de do- 
goarea emanată de putere, fără a suferi aparent nicio arsură. 
Eficienţa lui era ireproşabilă, dar, cu toate acestea, lui Clementi 
îi era greu să îl simpatizeze. Astăzi, însă, de pe chipul său lipsea 
obişnuitul aer serviabil. 

— Sunt aici, zise. 

— Cine? 

Nu era nevoie să primească un răspuns. Expresia de pe chi- 
pul lui Schneider îi spuse tot ce voia să ştie. 

Clementi luă în grabă țigările şi le băgă în buzunar. Bănuia 
că avea să le fumeze pe toate în următoarele ore. 

Ruina, Sudul Turciei 


Rafalele de ploaie cădeau din cerul plat, plumburiu, purtate 
de vânt aidoma unor fantome zdrenţuite, și se răsuceau la con- 
tactul cu căldura zilei care se sfârșea. Ploaia cădea din norii ce 
se formaseră la mare înălțime deasupra muntilor Taurus, absor- 
bind umezeala din aer în vreme ce pluteau spre est, survolând 
ghețarul în drumul lor către dealurile la poalele cărora se întin- 
dea străvechiul oraş Ruina, străjuit de piscuri ascuţite. Vârful 
tăios al Citadelei, ce se înălța din centrul orașului, străpungea 
burta norilor, revărsând ploaia care şiroia lucitoare pe versantul 
muntelui și se prăvălea în cascade pe pământ, acolo unde odini- 
oară se aflase un şanţ de apărare, acum secat. 

În oraşul vechi, turiștii îşi croiau cu greu drum pe străduţele 
înguste ce duceau la Citadelă, alunecând pe caldarâm şi potic- 
nindu-se în pelerine de ploaie făcute din plastic roşu ca să seme- 
ne cu sutanele călugărilor. Unii dintre ei erau turişti obişnuiţi, 
care nu urmăreau decât să bifeze Citadela pe lunga listă a mo- 
numentelor lumii pe care le vizitaseră, în vreme ce alţii veniseră 
până aici de dragul tradiţiei, pelerini care îşi ofereau rugăciunile 
și ofrandele în schimbul unei conştiinţe împăcate şi al unui su- 
flet curat. În ultima săptămână, erau cu mult mai numeroşi decât 
de obicei, aduşi aici de evenimentele recente şi de strania înlăn- 
tuire de dezastre naturale care urmase: cutremure în țări așezate 
în zone ce se dovediseră stabile până atunci, tsunami-uri care 
aduseseră inundaţii devastatoare, o vreme deopotrivă imprevi- 
zibilă şi neobişnuită pentru acel anotimp, aidoma perdelei den- 
se şi reci de ploaie care cădea din ceruri în acea primăvară tur- 
cească târzie. 

Vizitatorii își continuară ascensiunea pe pietrele alunecoa- 
se, urcând parcă spre nori, pentru a fi întâmpinați la capătul tra- 
seului nu de priveliştea tulburătoare a Citadelei, ci de siluetele 
fantomatice ale altor turişti dezamăgiţi, care priveau prin pâclă 
înspre locul unde ar fi trebuit să se afle muntele. Porniră mai de- 
parte prin ceaţă, oarecum la voia întâmplării, trecând pe lângă 
florile ce se veştejeau acolo unde se prăbuşise călugărul, spre un 
zid scund care străjuia digul larg şi marca finalul călătoriei lor. 

Dincolo de zid, iarba înaltă fremăta uşor prin șanțul odinioară 
acoperit de apă, şi acolo, de-abia vizibilă, ca un perete întunecat 
ridicându-se la marginea negurii, se zărea baza muntelui. Avea 
aspectul monumental şi impresionant al unei corăbii uriaşe apă- 
rând brusc dintr-un fuior de ceaţă şi năpustindu-se asupra unei 
minuscule bărci cu vâsle. Majoritatea turiștilor se îndepărtară în 
grabă, împiedicându-se prin pâcla luminoasă, în căutarea unui 
adăpost în magazinele de suvenire şi în cafenelele situate în ce- 
lălalt capăt al digului. Dar câţiva pelerini răbdători rămaseră pe 
loc în faţa zidului scund, oferindu-și rugile pe care le aduseseră 
cu ei: rugi adresate Bisericii; rugi adresate muntelui întunecat și 
bărbaţilor tăcuți care sălăşluiseră dintotdeauna acolo. 


În Citadelă era linişte. 

Nimeni nu străbătea tunelurile. Nimeni nu muncea. Bucătă- 
riile erau pustii, la fel şi grădina care înflorea în craterul din ini- 
ma muntelui. Grămezi ordonate de moloz şi schele din lemn 
indicau locurile în care se făcuseră reparaţii în tuneluri, dar cei 
care le făcuseră plecaseră mai departe. Camera de filtrare a ae- 
rului, care ducea în biblioteca principală, rămânea închisă, așa 
cum fusese încă din momentul în care explozia întrerupsese ali- 
mentarea cu energie electrică şi oprise sistemele de securitate şi 
de climatizare din interior. Se zvonea că biblioteca avea să fie 
redeschisă în curând, dar nimeni nu știa când. 

În alte părţi, apăreau semne că activitatea din interiorul mun- 
telui revine la normal. Majoritatea încăperilor aveau din nou cu- 
rent electric, iar în toate dormitoarele fusese reintrodus serviciul 
permanent de rugăciune şi studiu, la care călugării luau parte 
prin rotație. Şi mai important, fuseseră puse la punct detaliile 

unei slujbe comemorative, care să ofere în sfârşit spre odihnă 
veşnică trupurile Prelatului și ale Abatelui, a căror moarte arun- 
case Citadela rămasă fără conducători într-un haos fără prece- 
dent. Toţi locuitorii muntelui se îndreptau acum într-acolo, în- 
tr-o tăcere solemnă, spre a le aduce un ultim omagiu. 

Sau, mai bine spus, aproape toţi locuitorii muntelui. 


În partea de sus a muntelui, în secţiunea cu acces restrâns, în 
care numai călugării Sancti — păstrătorii Sacramentului, înveş- 
mântaţi în sutanele verzi — aveau voie să pătrundă, un grup al- 
cătuit din patru călugări se apropia de vârful scărilor interzise. 

Și ei mergeau în tăcere, târându-și picioarele pe treptele în- 
tunecoase, purtând fiecare pe umeri greutatea faptei lor și a con- 
semnului pe care îl încălcau. Legea străveche căreia i se supu- 
neau cu toții era clară: oricine se aventura în această secțiune 
fără a fi primit permisiunea avea să fie executat spre a servi 
drept exemplu celor cărora le-ar fi trecut prin cap să descopere 
cu de la sine putere teribilul secret al muntelui. Dar acestea nu 
erau vremuri obişnuite, iar ei nu erau niște călugări obişnuiţi. 

În fruntea grupului mergea fratele Axel, părul şi barba sa 
roșcate, zbârlite ca o mătură, fiind în ton cu sutana roşiatică spe- 
cifică confreriei gardienilor. Îl urma îndeaproape fratele Malachi, 
îmbrăcat într-o sutană neagră, biblhiotecarul-şef ale cărui siluetă 
încovoiată și ochelari cu lentile groase stăteau mărturie pentru de- 
ceniile pe care le petrecuse aplecat deasupra cărților din peșterile 
ce adăposteau biblioteca. În spatele lui venea părintele Thomas, 
cel care pusese în practică mare parte dintre îmbunătățirile teh- 
nologice din bibliotecă și care purta stiharul negru al preoților. În 
fine, ultimul din grup era Athanasius, îmbrăcat în sutana simplă, 
maronie, a călugărilor Administrata, creștetul şi obrajii săi netezi 
fiind o raritate printre călugării pletoși și bărboşi ce-și duceau 
traiul în Citadelă. Fiecare dintre ei conducea confreria al cărei 
reprezentant era, cu excepţia lui Athanasius, care doar îi ținea 
locul Abatelui. Împreună administraseră Citadela din momentul 
în care explozia îi răpise din rândul lor pe membrii elitei condu- 
cătoare, și tot împreună hotărâseră să descopere marele secret pe 
care trebuia acum să îl păzească. 

Ajunseră în capul scărilor şi se opriră într-o mică peşteră întu- 
necoasă, cu tavanul boltit, făcliile lor dând la iveală pereţi săpaţi 
grosolan şi mai multe tuneluri înguste care duceau în direcţii di- 
ferite. 

— Încotro? 

Vocea fratelui Axel bubui, prea puternică pentru încăperea 
mică în care se aflau. Îi condusese mare parte din drum, repe- 
zindu-se în sus pe scări de parcă ar fi fost născut pentru asta, dar 
acum părea să șovăie, la fel ca ceilalți. 

A vedea cu propriii ochi ceea ce se găsea în încăperea care 
adăpostea Sacramentul era în mod normal punctul culminant al 
vieţii oricărui călugăr, o onoare de care nu aveau parte decât cei 
aleşi să se alăture confreriei superioare a călugărilor Sancti. Dar 
ei se aflau aici fără invitaţie şi spaima lor, adânc înrădăcinată, 
că vor descoperi cunoaşterea interzisă era deopotrivă iraţională 
și paralizantă. 

Axel făcu un pas în faţă, întinzând făclia. În pereţii de stân- 
că fuseseră săpate nișe din care se scursese ceară, acum întări- 
tă, în locurile unde odinioară arseseră lumânări. Îşi trecu făclia 
prin faţa intrării fiecărui tunel în parte, după care arătă spre cea 
din mijloc. 

— E mai multă ceară aici. Tunelul ăsta a fost mai folosit de- 
cât celelalte. Capela trebuie să fie într-acolo. 

O luă înainte, fără a mai aștepta o confirmare sau o aprobare, 
aplecându-și capul ca să pătrundă în tunelul scund. Grupul de că- 
lugări îl urmă, Athanasius pășind ultimul, fără tragere de inimă. 
Ştia că Axel are dreptate. El însuşi străbătuse singur acest etaj in- 
terzis cu doar câteva zile în urmă și zărise grozăviile pe care le 
adăpostea capela. Îşi făcu curaj, pregătindu-se să mai dea ochii 
cu ele o dată. 

Grupul continuă să înainteze prin tunel, lumina făcliilor dând 
la iveală desenele de pe pereți, schiţate cu stângăcie şi reprezen- 
tând femei supuse unor chinuri diverse. Cu cât se îndepărtau mai 
mult, cu atât imaginile deveneau mai șterse, până când dispărură 
cu totul, iar tunelul se deschise într-o anticameră mai mare. 

Se strânseră unul în altul, din instinct, în vreme ce făcliile lor 
străpungeau bezna din jur. Pe unul dintre pereţi se afla o vatră 

mică, împrejmuită, aducând cu forja unui fierar, înnegrită de fu- 
ningine şi plină de cenușă, deşi în ea nu ardea niciun foc. În faţa 
vetrei se găseau trei pietre rotunde de moară, amplasate pe nişte 
cadre solide din lemn, dotate cu pedale pentru învârtit. În spate- 
le lor, pe peretele din fund, o piatră rotundă, mare, având litera 
Tau cioplită în mijloc, fusese rostogolită într-o parte pentru a da 
la iveală o intrare cu bolta arcuită. 

— Capela Sacramentului, zise Axel, încercând să străpungă 
cu privirea bezna de dincolo de ușă. 

Se opriră cu toţii, tensionaţi şi înspăimântați, de parcă s-ar 
fi aşteptat ca vreo bestie să se repeadă din întuneric asupra lor. 
Axel fu cel care făcu un pas în faţă, rupând vraja, ținându-şi fă- 
clia în față ca pe un talisman menit să-i apere de orice i-ar fi 
aşteptat dincolo. Lumina izgoni întunericul, dând mai întâi la 
iveală şi mai multe lumânări moarte în cadrul uşii, înecate în 
băltoace de ceară rece, apoi un zid, curbându-se spre stânga, 
acolo unde se deschidea intrarea în capelă. În acel moment vă- 
zură la ce foloseau pietrele de ascuţit. 

Zidurile erau acoperite cu arme albe de toate felurile. 

Securi, topoare, săbii, pumnale: aliniate din podea până în ta- 
van. Lamele armelor răsfrângeau lumina făcliilor, sclipind aido- 
ma unor stele şi ducând-o mai departe în adâncul capelei, acolo 
unde se înălța o siluetă din beznă, de înălțimea unui om şi la fel 
de cunoscută călugărilor ca propriul lor chip. Era Tau, simbolul 
Sacramentului, preschimbat acum, sub ochii lor, în Sacramentul 
însuşi. 

La început, păru a se fi materializat din întuneric, dar, când 
Axel făcu un pas în faţă, lumina se răsfrânse pe suprafața ternă, 
lăsând să se vadă că era alcătuit dintr-un fel de metal ţinut laolal- 
tă cu nituri. Partea de jos era prinsă de pardoseala din piatră, în 
care fuseseră săpate canale adânci ce radiau spre colțurile încă- 
perii, unde se întâlneau cu nişte guri de scurgere care dispăreau 
în beznă. O plantă ofilită se încolăcea pe partea de jos a crucii, 
agăţându-se de ea cu lujerii uscați. 

Cei patru se apropiară, atraşi de importanța covârşitoare a 
straniului obiect, şi zăriră cu toții că partea din față a crucii, des- 

chisă, prinsă cu balamale la capete şi susținută de un lanţ fixat 
în tavanul peşterii. 

În interior, crucea Tau era goală, presărată cu sute de cuie 
lungi. 

— E posibil ca ăsta să fie Sacramentul? 

Fratele Malachi dăduse glas întrebării care stătea pe buze- 
le tuturor. 

Cu toţii fuseseră crescuţi cu legende despre posibila identitate 
a Sacramentului: copacul vieţii din Grădina Raiului, pocalul din 
care băuse Hristos muribund pe cruce, poate chiar crucea însăși. 
Dar, cum stăteau acum aici, confruntați cu existenţa de netăgădu- 
it a acestui obiect macabru dintr-o încăpere ticsită cu arme tăioa- 
se, Athanasius simţea cum o prăpastie începea să se surpe între 
credinţa lor de nezdruncinat şi ceea ce vedeau cu propriii ochi. 
Asta sperase că avea să se întâmple. Asta era necesar să se în- 
tâmple, pentru a îndepărta Citadela de trecutul său tenebros şi a 
o îndrepta spre un viitor mai luminos şi mai pur. 

— Nu se poate să fie ăsta! zise Axel. Trebuie că mai e ceva, 
în unul dintre celelalte tuneluri. 

— Dar asta-i încăperea principală, răspunse Athanasius, şi 
aici se află Tau. 

Se întoarse spre cruce, ferindu-şi privirea de interiorul ei, 
unde amintiri întunecate, de data trecută când se aflase aici, stă- 
teau agăţate de țepuşele ascuţite. 

— Arată de parcă ar fi conţinut ceva, zise Malachi, apropi- 
indu-se şi privind-o prin lentilele groase ale ochelarilor, dar, fără 
călugării Sancti care să ne explice, e posibil să nu aflăm nicioda- 
tă ce era sau ce semnifica. 

— Da. Mare păcat că nu mai sunt aici, zise Axel cu emfa- 
ză, întorcându-se spre Athanasius. Sunt convins că ne rugăm cu 
toţii pentru întoarcerea lor grabnică. 

Athanasius ignoră împunsătura. Călugării Sancti fuseseră eva- 
cuaţi la ordinul lui, o decizie pe care o luase cu bună-credinţă și 
pe care nu o regreta. 

— Am răzbit împreună, răspunse, şi vom continua să răzbim 
împreună. Ceea ce se găsea aici a dispărut, am văzut cu ochii 
noştri, acum trebuie să mergem mai departe. 

Rămaseră așa o vreme, privind ţintă la crucea goală, fiecare 
pierdut în propriile gânduri. Malachi fu cel care rupse tăcerea. 

— Stă scris în primele cronici că, dacă Sacramentul este în- 
depărtat din Citadelă, Biserica se va prăbuși. 

Se întoarse spre ceilalţi, lentilele ochelarilor mărindu-i îngri- 
jorarea din ochi. 

— Mă tem că ce am descoperit aici nu prevestește nimic 
bun, dimpotrivă. 

Părintele Thomas clătină din cap. 

— Nu neapărat. Vechea noastră concepţie despre Citadelă 
se poate să se fi prăbuşit, metaforic vorbind, dar asta nu-nseam- 
nă că va urma și un sfârșit fizic al tuturor lucrurilor. 

— Exact, continuă Athanasius. Citadela a fost creată pentru 
a proteja și a adăposti Sacramentul, dar de atunci a devenit mul- 
te alte lucruri. Şi doar fiindcă Sacramentul nu mai e aici nu în- 
seamnă că Citadela şi-a pierdut raţiunea de a fi și că nu va mai 
prospera. Poţi culege ghinda de la rădăcina unui stejar maiestu- 
os, dar copacul va înflori în continuare. Nu uitaţi că ÎI servim pe 
Dumnezeu înainte de toate, nu muntele. 

Axel făcu un pas în spate şi arătă cu degetul spre Thomas, 
apoi spre Athanasius. 

— Asta e o erezie. 

— Însăși prezenţa noastră aici e o erezie. 

Athanasius făcu un gest larg cu mâna, arătând înspre crucea 
Tau acum goală. 

— Dar Sacramentul a dispărut, la fel și călugării Sancti. Nu 
mai suntem legaţi de vechile tradiții. Avem șansa de a ne face 
reguli noi după care să ne ghidăm. 

— Dar mai întâi trebuie să ne alegem un nou lider. 

Athanasius încuviință. 

— Cel puţin în privinţa asta suntem de acord. 

În acel moment, un sunet se înălță din adâncurile muntelui 
şi răsună în capelă, semnalul că începea slujba de comemorare. 

— Ar trebui să mergem să ne alăturăm fraţilor noștri, spuse 
Thomas. Și, până vom avea o nouă conducere, vă sugerez să nu 
spunem nimic despre ceea ce am văzut aici: nu am face decât să 
creăm panică. 

Se întoarse către Malachi. 

— Nu eşti singurul care cunoaște cronicile. 

Malachi încuviinţă, dar ochii îi erau în continuare măriți de 
frică. Se întoarse și aruncă o ultimă privire lungă spre crucea 
Tau, în vreme ce ceilalţi ieșeau din încăpere. 

— Dacă Sacramentul este îndepărtat din Citadelă, Biserica 
se va prăbuşi, nu muntele, mormăi în barbă, ca ceilalți să nu-l 
audă. 

După care părăsi grăbit capela, temându-se să nu rămână 
singur acolo. 


4 
Salonul 406, spitalul Davlat Hastenesi 


Liv Adamsen se trezi brusc din somnul adânc, aidoma unui 
înotător rămas fără aer, care străpunge apa pentru a ieşi la supra- 
față. Deschise gura, încercând să tragă aer în piept; părul blond 
îi era lipit de chipul palid, transpirat, iar ochii verzi căutau 
înnebuniţi un obiect real de care să se agate, ceva tangibil care 
să o smulgă din grozăvia coșmarului. Auzi o şoaptă, de parcă ci- 
neva s-ar fi aflat în apropiere, și încercă să-şi dea seama de unde 
provine. 

În încăpere nu era nimeni. 

Camera era mică: o ușă solidă în fața patului cu cadru din 
oţel pe care ea era întinsă; într-un colţ, un televizor vechi fixat 
pe un suport care atârna din tavan; o fereastră simplă, cu tocuri a 
căror vopsea albă se îngălbenise și se decojea de parcă ar fi fost 
infectată. Jaluzeaua era trasă, dar în spatele ei se zărea lumina 
strălucitoare a zilei, proiectând conturul bine definit al zăbrele- 
lor pe materialul său imaculat. Trase adânc aer în piept, încer- 
când să se calmeze, și simţi mirosul de boală și de dezinfectant 
din aer. 

Şi atunci îşi aminti. 

Se afla într-un spital — chiar dacă nu ştia de ce, sau cum ajun- 
sese aici. 

Trase de câteva ori aer în piept, guri de aer adânci şi linişti- 
toare. Inima îi bubuia în continuare în piept, iar şoaptele încă îi 
năvăleau în urechi, atât de tare și de poruncitoare, încât își înfrâ- 
nă cu greu dorinţa de a mai cerceta o dată încăperea. 

„Vino-ţi în fire!“ își spuse. „Nu e decât sângele care-ţi năvă- 
lește prin vene. Nu e nimeni aici.“ 

Acelaşi coşmar părea să o pândească de fiecare dată când 
adormea, o beznă care-i şoptea în ureche, un vis terifiant în care 
durerea se deschidea ca niște flori roșii cărnoase și unde o formă 
se deslușea vag, înspăimântătoare şi prevestind lucruri cumpli- 
te: o cruce în forma literei „T“. Și mai era ceva în beznă alături 
de ea, ceva gigantic şi îngrozitor. Îl auzea mişcându-se şi simţea 
cum pământul se cutremură când se apropie de ea, dar, de fieca- 
re dată când era pe punctul de a ieşi din beznă și a i se arăta, Liv 
se trezea îngrozită. 

Stătu întinsă așa o vreme, respirând regulat pentru a-și cal- 
ma frica, făcând o listă în cap cu lucrurile pe care și le amintea. 

„Numele meu e Liv Adamsen.“ 

„Lucrez la New Jersey Inquirer.“ 

„incercam să aflu ce a păţit Samuel.“ 

Prin faţa ochilor îi trecu rapid imaginea unui călugăr stând 
pe vârful unui munte întunecat, alcătuind semnul crucii cu tru- 
pul său, înclinându-se și căzând în gol. 

„Am venit aici ca să aflu de ce a murit fratele meu.“ 

Șocul cauzat de această amintire pe care reuşise să o salveze 
o făcu să-şi amintească și unde se afla. Era în Turcia, aproape de 
marginea Europei, în orașul antic Ruina. lar semnul pe care îl al- 
cătuise Samuel, semnul Tau, simboliza Sacramentul, aceeaşi for- 
mă care acum îi bântuia visele. Atâta doar că nu era un vis, era 
real. Pe măsură ce devenea conștientă, căpăta și certitudinea că 
văzuse acea formă, undeva în adâncurile întunecate ale Citadelei: 
văzuse Sacramentul. Se concentră asupra acestei amintiri, porun- 
cindu-i să capete o formă mai concretă, dar imaginea continua să 
se schimbe, aidoma unui obiect aflat la marginea câmpului său 
vizual sau a unui cuvânt care-i stătea pe limbă. Nu-și amintea de- 
cât o senzaţie de durere insuportabilă și de... încătuşare. 

Aruncă o privire înspre ușa solidă, observând acum gaura 
cheii şi amintindu-și de coridorul din spatele ei. Îl zărise atunci 
când doctorii și asistentele intraseră sau ieșiseră din salonul ei 
în ultimele zile. 

„Câte zile? Patru? Cinci, poate.“ 

Văzuse şi două scaune lângă perete, pe care stăteau doi băr- 
baţi. Primul era un polițist care purta o uniformă bleumarin și 

niște insigne necunoscute. Celălalt era și el îmbrăcat într-o uni- 
formă: pantofi negri, costum negru, cămașă neagră, o bandă 
albă subțire la guler. Imaginea lui, stând la doar câțiva metri de 
ea, îi retrezi spaima. Cunoştea destule din istoria sângeroasă a 
Ruinei ca să-şi dea seama de pericolul care o pândea. Dacă vă- 
zuse Sacramentul, iar ei bănuiau asta, aveau să încerce s-o redu- 
că la tăcere, aşa cum făcuseră cu fratele ei. Așa păstraseră secre- 
tul atâta amar de vreme. Era un clișeu, dar era adevărat: morții 
nu vorbesc. 

Iar preotul care făcea de pază în faţa ușii ei nu se afla aco- 
lo ca să se ocupe de sufletul ei chinuit sau să se roage pentru 
însănătoșirea-i grabnică. 

Se afla acolo ca s-o ţină prizonieră. 

Se afla acolo ca să se asigure că nu va vorbi. 


Salonul 410 


Pe acelaşi coridor, la patru uși mai încolo, Kathryn Mann ză- 
cea și ea în închisoarea apretată a patului de spital, părul său ne- 
gru și des răsucindu-se pe pernă ca o furtună care întunecă ori- 
zontul. Avea frisoane, în ciuda căldurii din încăpere. Doctorii 
spuseseră că era încă în stare de șoc, o reacţie întârziată şi per- 
sistentă la forţa exploziei căreia îi supraviețuise după ce fusese 
prinsă în tunelul de sub Citadelă. Îşi pierduse auzul în urechea 
dreaptă, iar cea stângă îi fusese grav afectată. Doctorii spuneau 
că şi-ar putea reveni, dar dădeau răspunsuri vagi de fiecare dată 
când îi întreba în ce măsură. 

Nu-și amintea când se mai simţise atât de rău şi atât de nea- 
jutorată. Când călugărul apăruse pe vârful Citadelei și alcătuise 
semnul Tau cu trupul său, crezuse că vechea profeție avea să se 
împlinească: 


Crucea se va prăbuși 
Crucea se va înălța 
Ca să descătușeze Sacramentul 
Și să vestească o nouă epocă 

Şi aşa se şi întâmplase. Liv pătrunsese în Citadelă, călugă- 
rii Sancti ieşiseră de acolo şi acum mureau, unul după altul — 
străvechiul dușman, păzitorul Sacramentului. Chiar și cu au- 
zul afectat de explozie, Kathryn prinsese zarva pe care o făceau 
echipele medicale, alergând să răspundă la sunetul strident și 
monoton al alarmelor cardiace din jurul ei, care indicau că ini- 
ma încă unui pacient încetase să mai bată. După fiecare alarmă 
o întreba pe asistentă cine murise, temându-se că ar putea fi fata. 
Dar de fiecare dată fusese un călugăr, smuls din viaţa aceasta ca 
să răspundă pentru faptele sale în următoarea, moartea lui pre- 
vestind numai lucruri bune. Kathryn fusese despărțită de Liv, 
aşa că nu știa ce se petrecuse în Citadelă, nu ştia nici măcar dacă 
aceasta descoperise Sacramentul, chiar dacă morţile călugărilor, 
una după alta, o făceau să spere că așa era. 

Dar, dacă asta era o victorie, era una deşartă. 

De câte ori închidea ochii, vedea trupul lui Oscar de la Cruz, 
tatăl ei, zdrobit şi însângerat, întins pe pardoseala de ciment din 
depozitul de la aeroport. Oscar îşi petrecuse mare parte din lun- 
ga sa viaţă ascunzându-se de cei din Citadelă, după ce scăpase 
dintre zidurile groase ale fortăreței şi își înscenase moartea în 
tranşeele Primului Război Mondial. Dar reuşiseră să-i vină de 
hac în cele din urmă. Tatăl ei îi salvase viaţa, aruncându-se asu- 
pra unei grenade pe care o lansase un agent malefic al Citadelei 
şi care îi era destinată ei și lui Gabriel. 

Oscar fusese cel care îi povestise prima oară despre Citadelă, 
despre istoria sa macabră și despre secretele pe care le adăpos- 
tea. El o învățase să descifreze simbolurile profetice scrijelite 
în piatră, pe când era doar o fetiță: un tată iubitor, care îi spu- 
nea povești întunecate fetiţei lui cu ochi albaştri, aşa cum făcu- 
se și ea mai târziu cu Gabriel, o mamă transmiţându-i aceleași 
povești fiului ei. 

„ȘI, când toate acestea se vor adeveri“, îi spusese întotdeau- 
na Oscar, „când răul care a fost făcut în vremuri străvechi va fi 
îndreptat, atunci îți voi arăta următorul pas.“ 

Se întrebase adesea la ce cunoaștere, pe care doar el o deţinea, 
făcea referire tatăl său, iar acum nu avea să mai afle vreodată. 

Călugării Sancti fuseseră îndepărtați de la putere, dar propria 
ei familie fusese şi ea distrusă: mai întâi soțul, apoi tatăl ei. Cine 
urma? Gabriel era în închisoare, la cheremul unor organizaţii în 
care învățase să nu aibă încredere. În plus, îl zărise şi ea pe pre- 
otul care îi păzea zi și noapte uşa, un agent al aceleiaşi Biserici 
care deja îi răpise atât de multe. 

„Îţi voi arăta următorul pas“, îi spusese tatăl ei. Dar acum 
el nu mai era, ucis chiar înainte ca munca sa de-o viață să dea 
în sfârşit roade, iar Kathryn nu vedea nicio cale care să-i redea 
speranţa, sau să o ajute să se salveze, sau să-i salveze pe Gabriel 
şi pe Liv de pericolul care îi pândea pe toţi. 

Cetatea Vaticanului, Roma 


Clementi ieși din birou pe cât de rapid îi permitea trupul său 
greoi. 

— Când au sosit? întrebă, cu stiharul negru fluturându-i la 
spate ca niște aripi zdrenţuite. 

— Acum vreo cinci minute, zise Schneider, străduindu-se să 
țină pasul cu superiorul său. 

— Și unde sunt acum? 

— Au fost conduși în sala de ședințe din vistierie. Am venit 
după dumneavoastră imediat ce am aflat că sunt aici. 

Clementi trecu în fugă pe lângă cei doi străjeri din Garda Elve- 
țiană, sperând că Sanctitatea Sa nu va alege chiar acel moment 
pentru a-și părăsi apartamentul şi a-l întreba unde se grăbeşte 
aşa. În calitate de Cardinal Secretar de Stat, lucra îndeaproape cu 
Papa şi se afla mereu în preajma lui, discutând politicile de stat 
și obținându-i semnătura pe documentele importante. Hârtia din 
mâinile lui nu conținea însă nicio semnătură sau sigiliu papal. 
Sanctitatea Sa nici măcar nu era la curent cu conţinutul sau sco- 
pul ei, o stare de fapt pe care Clementi se străduise din răsputeri 
să o menţină neschimbată. 

Ajunse la capătul coridorului şi se repezi pe ușă, înspre scara 
de serviciu simplă care se afla dincolo de ea. 

— Știm care dintre membrii Grupului e prezent? 

— Nu, răspunse Schneider. Străjerul nu era sigur și n-am 
insistat. Am considerat că e mai bine să nu cunoască prea mul- 
te detalii. 

Clementi încuviinţă şi cobori în întuneric, gândindu-se cu în- 
grijorare la ce se putea aștepta de la acea convocare neașteptată. 

„Grupul“ era numele pe care li-l dăduse celor trei, pentru a-i 
transforma într-o entitate, un tertip menit să echilibreze balanța 
puterii dintre ei: să nu mai fie singur contra trei. Dar tertipul 
nu funcționase. Erau prea puternici şi prea deosebiți pentru a 
fi reduși la un tot omogen și, oricât s-ar fi străduit, rămăseseră 
la fel de individualiști și de ameninţători ca prima oară când îi 
abordase și le prezentase planul său. Grupul se întrunea cât mai 
rar, întotdeauna în secret, din cauza naturii delicate a proiectu- 
lui lor. Dată fiind importanţa persoanelor implicate, organiza- 
rea fiecărei întâlniri în parte era un mic miracol de planificare. 
În cazul de faţă, de pildă, nu ar fi trebuit să se întâlnească decât 
peste o lună, dar, cu toate acestea, unul sau mai mulți dintre ei 
se aflau acum aici, pe nepusă masă, și nu exista decât o singură 
explicaţie a prezenţei lor. 

— Probabil că are legătură cu situația din Ruina, zise Clementi, 
ajungând la o ușă de metal obişnuită, încastrată în peretele de la 
nivelul întâi al scărilor. 

Îşi puse palma dolofană pe un panou de sticlă aflat lângă ușă, 
iar inelul său de cardinal scoase un clinchet când atinse sticla, 
în vreme ce o fâșie de lumină îi scană palma, aruncând umbre 
palide, schimbătoare pe chipul lui, care se reflecta în metalul 
lustruit al ușii. Clementi îşi feri privirea. Nu-i plăcuse nicioda- 
tă înfățișarea lui: faţa rotundă și bretonul ondulat, pe vremuri 
blond, acum cărunt, îl făceau să semene cu un heruvim supra- 
ponderal. În interiorul uşii se auzi un sunet înfundat şi Clementi 
o împinse, deschizând-o, şi se repezi în întuneric, îndepărtân- 
du-se de propria imagine. 

Înaintă de-a lungul unui tunel îngust luminat de un neon ce 
pâlpâia; pereţii, la început făcuți din beton neted, lăsară locul 
stâncii zgrunțuroase când cardinalul părăsi Palatul Apostolic și 
pătrunse în fundaţia din piatră a turnului dărăpănat din vecinăta- 
te, datând din veacul al cincisprezecelea. După ce mai făcu vreo 
zece pași, ajunse la o a doua ușă care se deschise într-o încăpere 
mică, fără ferestre, plină de rafturi umplute până la refuz cu do- 
sare depozitate în cutii. 

— [a-o înainte! zise. Cere-le scuze din partea mea și spu- 
ne-le că-mi scurtez o altă întrevedere şi o să ajung imediat. Ne 

vedem în hol, ca să-mi spui exact cine e de faţă. Nu vreau să in- 
tru la o întâlnire de asemenea importanţă fără a ști dinainte cine 
e prezent. 

Schneider se înclină şi dispăru, lăsându-l pe Clementi sin- 
gur cu gândurile sale neliniştitoare. Cardinalul ascultă paşii şam- 
belanului îndepărtându-se, cu ochii pironiţi pe cheile încrucișate 
de pe sigiliul papal şi pe literele „IOR“ ce împodobeau fiecare 
document din cameră. Se afla într-o secţiune a turnului fortifi- 
cat al lui Niccolo al V-lea, construit lângă zidul estic al Palatului 
Apostolic, care slujea acum drept sediu şi unică sucursală a uneia 
dintre cele mai exclusiviste instituţii financiare din lume. „IOR“ 
venea de la Jstituto per le Opere di Religione — Institutul pen- 
tru Lucrări Religioase —, mai cunoscut sub numele de Banca 
Vaticanului. Era cea mai secretă instituţie financiară din lume și 
principala cauză a neliniștii actuale a lui Clementi. 

Înfiinţată în 1942 pentru a gestiona imensele bogății și 
investiții acumulate de Biserică, banca avea puţin peste pa- 
truzeci de mii de titulari de conturi, nu plătea niciun impozit 
şi se bucura de o discreţie inexpugnabilă, de care orice bancă 
elveţiană ar fi fost mândră. Prin urmare, atrăsese unii dintre cei 
mai bogaţi şi influenţi investitori din lume, dar fusese implicată 
şi în numeroase controverse. 

În anii '70 și '80, Institutul fusese folosit de bancherul 
Michele Sindona, ulterior căzut în dizgrație, pentru a spăla banii 
din droguri ai Mafiei. În urma acelui incident, Roberto Calvi, po- 
reclit „bancherul lui Dumnezeu“, fusese numit pentru a controla 
cu mai multă stricteţe vastele resurse ale Bisericii; dar acesta se 
folosise în schimb de bancă pentru a deturna în mod ilegal mili- 
arde de dolari dintr-o altă instituție financiară, lăsând moştenire 
Bisericii o afacere nu jenantă din punct de vedere moral, ci şi 
costisitoare, atunci când escrocheria fusese dată la iveală. Calvi 
fusese găsit mort câteva săptămâni mai târziu, cu buzunarele pli- 
ne de cărămizi și de bancnote, spânzurat sub Podul Blackfriars’ 
din Londra. Se speculase mult în privinţa conotaţiilor ecleziasti- 

ce ale locației, în special având în vedere apartenenţa lui Calvi la 
o lojă masonică cunoscută sub numele de „Călugării Negri“, dar 
nimeni nu fusese condamnat pentru crimă. Reputația Bisericii 
continua să fie umbrită de acele scandaluri, iar reabilitarea Băncii 
Vaticanului devenise pentru Clementi o obsesie personală. Avea, 
în plus, pregătirea ideală în acest sens. 

Studiase istorie şi economie la Oxford, pe lângă teologie, în- 
trezărind miracolul lucrării lui Dumnezeu în toate cele trei dis- 
cipline. Clementi vedea puterea economiei drept o forță a bine- 
lui, care creează bogăţie pentru ca oamenii să scape de relele 
aduse de sărăcie şi să le fie uşurate suferinţele lumești. Istoria îl 
învățase însă și despre pericolele crizelor economice. Studiase 
marile civilizaţii ale trecutului, concentrându-se nu doar asupra 
modului în care acumulaseră bogății imense, ci şi asupra felului 
în care le pierduseră. Unul după altul, imperii ridicate de-a lun- 
gul a sute, uneori a mii de ani, se prăbuşiseră, trecând de la pros- 
peritate la un declin rapid şi lăsând în urmă doar nişte legende 
şi câteva monumente în ruină. Clementi se întrebase, în mintea 
lui de economist, ce se întâmplase cu bogăţiile lor. În mod ine- 
vitabil, o parte ajunsese în mâinile cuceritorilor, stând la temelia 
unor noi imperii, dar nu toate avuseseră aceeaşi soartă. Istoria 
e plină de relatări despre tezaure imense, care au dispărut pur şi 
simplu, fără a mai fi găsite vreodată. 

După ce își terminase studiile și îşi începuse ascensiunea în 
ierarhia Bisericii, Clementi Îl slujise pe Dumnezeu cum ştiuse 
el mai bine, folosindu-și cunoştinţele şi abilitățile pentru a revi- 
gora fluxul de capital al Vaticanului, astfel încât banu să încea- 
pă să se strângă acolo de unde se scurseseră până atunci. Știa că 
economia conduce în prezent lumea, pe vremuri dominată de 
Biserică, şi mai ştia că, pentru a avea aceeaşi putere și a exercita 
aceeaşi influenţă de odinioară, instituția trebuie să redevină un 
jucător major în economie. 

Cu cât urca mai sus pe scara ierarhică, cu atât dobândea mai 
multă influenţă, de care se folosise pentru a reforma sistemele fi- 
nanciare învechite, până când, în cele din urmă, serviciul său de 
durată și abilităţile sale de manager îi fuseseră răsplătite prin nu- 

mirea în funcția de Cardinal Secretar de Stat şi, odată cu aceasta, 
prin înmânarea premiului celui mare: chiar Banca Vaticanului. 

Primul său act în calitate de Cardinal Secretar de Stat fusese 
să strângă toate conturile confidenţiale ale băncii și să le audite- 
ze personal, unul câte unul, pentru a vedea care e situația exac- 
tă a finanţelor Bisericii. Fusese o însărcinare pe care nu avuse- 
se încredere să o încredințeze nimănui Și îi luase aproape un an 
de muncă meticuloasă ca să discearnă între înregistrările false și 
cele reale şi să detecteze toate subterfugiile şi trucurile contabi- 
le pentru a avea o imagine de ansamblu. Ceea ce descoperise, 
într-o încăpere identică cu cea în care se afla acum, îl îmbolnă- 
vise la propriu. Cumva, din cauza corupţiei sistematice și a sute- 
lor de ani de management dezastruos, vastele rezerve financiare 
acumulate în ultimele două milenii se evaporaseră. 

Miliarde de dolari — dispărute pur şi simplu. 

Biserica deţinea în continuare un portofoliu uriaș de propri- 
cetăţi şi opere de artă nepreţuite, dar nu mai avea bani gheaţă, nu 
mai avea lichidităţi. Instituţia era efectiv falită şi, din cauza se- 
colelor de înşelăciuni complexe și de falsuri în contabilitate, ni- 
meni în afară de el nu știa asta. 

Clementi îşi aminti de disperarea din acele momente, când 
privise în străfundurile abisului în care se afla Biserica şi între- 
zărise catastrofa ce avea să urmeze cu siguranţă atunci când ade- 
vărul avea să iasă la lumină. Dacă Biserica ar fi fost o companie 
cotată pe Bursă, ar fi fost declarată insolventă şi destructurată de 
către tribunale pentru a fi vândută pe bucăţi și a se plăti astfel ce 
se mai putea din datoriile către creditori. Dar nu era o compa- 
nie, era reprezentanta lui Dumnezeu pe pământ, și el nu putea să 
stea cu mâinile în sân, văzând cum se prăbușește din cauza re- 
lelor lumești care sunt lăcomia și proasta administrare. Se baza- 
se aşadar pe lucrurile la care Biserica apelase de fiecare dată în 
vremuri de restriște — independenţa şi caracterul său secret — și 
alesese să nu comunice nimănui ceea ce descoperise. 

Neavând de ales decât să continue practicile lipsite de ones- 
titate pe care le moștenise de la predecesorii săi, Clementi as- 
cunsese situaţia reală a finanţelor și continuase să menţină ilu- 
zia solvabilității, transferând întruna puţinele fonduri existente 

dintr-un cont în altul și economisind cât se putea, în vreme ce se 
ruga pentru un miracol. Dar nu dispera, pentru că, oricât de în- 
grozitoare ar fi fost izolarea în care se afla și imensa răspunde- 
re pe care o purta pe umerii săi, simţea deja cum Dumnezeu lu- 
crează în favoarea lui. Căci nu îi hărăzise El darul de a înţelege 
complexitatea finanţelor şi nu îl binecuvântase apoi cu poziţia 
de Cardinal Secretar de Stat? 

Sumele pierdute erau însă atât de mari, încât nu puteau fi re- 
cuperate prin nişte simple economii şi printr-o restructurare a 
finanţelor. Pe lângă echilibrarea bugetului, trebuia să găsească 
şi o metodă prin care să refinanţeze Biserica. În cele din urmă, 
găsise soluţia într-un loc neașteptat. Cheia pentru asigurarea vi- 
itorului Bisericii se afla, după cum se dovedise, în trecutul aces- 
teia: Clementi găsise răspunsul pe care-l căuta în Ruina. 

Trecuseră aproape trei ani de la momentul revelației, trei ani 
în care influenţase cu grijă evenimentele mondiale, acordând 
audienţe și indulgente preşedinţilor şi prim-miniștrilor în schim- 
bul unor favoruri pe care doar Biserica le putea cere. Aidoma unui 
legat al Papei din vremuri demult apuse, Clementi îi îmboldise 
pe acești regi și împărați creștini ai zilelor noastre să pornească 
la război, pentru ca el să dobândească accesul la ţinuturi păgâne 
deţinute odinioară de Biserică. lar acum, când planul său îndrăzneţ 
era pe punctul de a fi dus la îndeplinire, îl vedea ameninţat de 
același loc străvechi şi misterios în care luase naștere ideea lui. 

Gândul îi zbură din nou la ziarele de pe birou, la titlurile care 
prevesteau căderea Citadelei și jubilau speculând ce secrete aveau 
să iasă la iveală odată cu aceasta. 

lar unul dintre secrete era al lui. 

Dacă ar fi fost descoperit, tot ceea ce înfăptuise ar fi fost dis- 
trus, iar Biserica ar fi fost pierdută. 

Un acces de furie răbufni înlăuntrul lui şi se ocări singur pen- 
tru slăbiciunea-i omenească. Amânase prea mult să ia o hotărâre 
în privinţa situaţiei haotice din jurul Citadelei. Deschise brusc 
ușa şi pătrunse în coridorul fără ornamente și fără ferestre, ab- 
solut banal, cu excepţia pereților rotunjiți care urmăreau forma 
turnului. Avea să le demonstreze membrilor Grupului că e de 
neclintit în decizia sa, semnând în faţa lor patru condamnări la 


45 


moarte. Aşa aveau să vadă cât de hotărât este; şi aşa aveau să fie 
legaţi unul de altul, prin sângele vărsat. 

Intră hotărât în holul principal, păşind maiestuos pe pardo- 
seala din marmură, trecând pe lângă bancomatele cu instrucțiuni 
în latină până ajunse la ascensorul din oţel ce cobora în seiful 
din catacombele clădirii. 

Uşile ascensorului se deschiseră pe când se apropia şi Schneider 
tresări când îşi văzu superiorul năpustindu-se la el cu furie în 
ochi. 

— Ei bine, zise Clementi, păşind în ascensor şi apăsând pe 
buton, pe care dintre stimabilii noștri asociaţi urmează să-i în- 
frunt? 

— Pe toţi, răspunse Schneider, chiar în clipa în care uşile 
se închiseră și ascensorul începu să coboare. Tot Grupul e aici. 


6 
Bagdad, centrul Irakului 


Un praf uscat plutea în aerul înserării care se lăsa deasupra 
pieţei din Sadr City, amestecându-se cu mirosurile de carne crudă, 
fructe coapte și putreziciune. Hyde stătea vizavi de piața principa- 
lă, la umbră, pe terasa acoperită a unei cafenele, cu un ziar ame- 
rican importat deschis pe măsuţa din faţa lui, lângă un păhărel cu 
cafea din care nu mai rămăsese decât zaţul gros. Două muște se 
urmăreau, alungându-se de pe farfurioară. Parie în gând pe cea 
care avea să-şi ia zborul prima. Se înșelă. Povestea vieţii lui. 

Luă paharul și sorbi din lichidul mâlos, scrutând piaţa din 
spatele lentilelor zgâriate ale ochelarilor de soare marca Oakley, 
fabricaţi special pentru armată. Ura cafeaua din Irak. Era fiartă 
și răcită de nouă ori pentru a îndepărta toate impuritățile şi de- 
venea aproape de nebăut din cauza asta. Cel puţin, nu mai avea 
microbi, după ce o fierbeau atât. Majoritatea irakienilor o beau 
cu frişcă și cu tone de zahăr, ca să-i mascheze gustul. Hyde o bea 
fără niciun adaos, ca să-i amintească de casă, gustul amar ali- 
mentându-i ura pentru o ţară din care nu părea să aibă scăpare. În 
plus, negrul era culoarea lui preferată. De câte ori viaţa devenea 
prea complicată şi problemele începeau să-l copleşească, găsea 
un cazinou și paria tot ce avea pe negru, lăsându-și toate necazu- 
rile în seama unei singure rotiri a ruletei. Atunci când avea noro- 
cul să câştige, se îndepărta de masa de joc şi pleca cu destui bani, 
cât să-şi împace cugetul o vreme, fără a miza niciodată a doua 
oară. Dacă avea ghinion, nu-i mai rămânea nimic de pierdut, la 
propriu. În ambele situaţii, pleca de lângă masa de joc schimbat, 
într-un fel. Îi plăcea simplitatea acelei rezolvări. 

Se uită la ceas. Persoana de contact cu care avea întâlnire în- 
târzia, aşa că îi făcu semn chelnerului și îl urmări cum îi umple 

un pahar curat cu lichidul negru detestabil. Nu putea să stea 
fără ceva de băut în faţă, chiar şi aşa se simţea destul de expus. 
Înălţimea lui, de un metru şi optzeci de centimetri, și tenul alb îl 
făceau să iasă în evidență, la fel barba roșcată, așa că bănuia că 
e urmărit, chiar dacă nu vedea pe nimeni. Luă ziarul şi se pre- 
făcu că citeşte, supraveghind în acelaşi timp mulțimea din spa- 
tele ochelarilor. 

Sadr City era situat în periferia din partea de est. Înainte de 
invazie fusese numit Saddam City, iar mai înainte de asta, Revo- 
lutia. Dar, indiferent de numele pe care îl purtase, rămăsese ne- 
schimbat: Sadr City era o simplă mahala, construită repede şi 
ieftin la sfârșitul anilor '50 pentru a adăposti populaţia urbană 
săracă. În prezent, aici trăiau şi mai mulţi oameni, îngrămădiţi în 
case și apartamente deja neîncăpătoare de pe vremea când tencu- 
iala nu se uscase încă pe ziduri. lar piaţa era locul în care veneau 
cu toții să își facă cumpărăturile. Era momentul cel mai aglome- 
rat al zilei, când toată lumea se oprea, în drum spre casă, să cum- 
pere mâncare proaspătă, ținută la rece şi ferită de căldura zilei pe 
banii altora. Atât de mulți civili înghesuiți laolaltă transformau 
piaţa într-un coşmar operațional. 

În urmă cu câţiva ani, un individ trecuse cu motocicleta în- 
cărcată cu explozibili printr-un punct de control, păzit cu mai 
puţină vigilență la ora înserării, și se aruncase în aer în faţa intră- 
rii principale, curmând şaptezeci şi opt de vieţi. După cum ară- 
tau clădirile șubrede din jur, se putea bănui că supraviețuitorii 
târâseră pur şi simplu cadavrele de acolo, spălaseră sângele de 
pe străzi cu furtunul şi își văzuseră mai departe de viață. Încă se 
mai zăreau craterele din ziduri, făcute de şrapnele. Dar ceea ce 
transforma piața în paradisul unui terorist kamikaze o făcea și 
punctul preferat de întâlnire pentru persoana sa de contact exa- 
gerat de precaută: nu există loc mai bun în care să te ascunzi de- 
cât în mijlocul unei mulțimi. 

Hyde era și el precaut. Ajunsese mai devreme şi ocupase cel 
mai bun loc din cafenea pentru a supraveghea zona. Locul îi 
oferea o panoramă de o sută optzeci de grade asupra străzii, iar 
zidul din spatele său făcea imposibil ca cineva să se apropie fără 
să fie văzut. Pusese un pariu cu sine că avea să-l zărească pe 

tipul respectiv înainte să ajungă la el. Era un joc pe care îi plăcea 
să-l joace de fiecare dată când era trimis într-o astfel de misiu- 
ne. Persoana de contact era renumită pentru abilitatea de a apă- 
rea şi a se face nevăzută cu uşurinţă. De aceea nu fusese prin- 
să niciodată, în ciuda eforturilor susţinute ale unora dintre cele 
mai bune agentii, indiferent de regimul aflat la putere. Dar Hyde 
avea şi el reputaţia lui. Pe când făcea parte din Brigada a 8-a 
de Recunoaştere, se dovedise cel mai bun cercetaş din plutonul 
său. Se mândrea cu faptul că nimeni nu poate să se apropie de 
el pe furiş, chiar dacă tovarăşii lui de arme încercau tot timpul; 
dăduseră chiar şi un nume jocului lor, „De-a Hyde-ascunselea“!. 
Acum, că nu mai era în armată, trebuia să se străduiască mai 
mult ca să nu îşi piardă abilităţile. Văzuse cu ochii lui ce face 
o slujbă la o companie privată dintr-un fost soldat: bărbaţi care 
părăsiseră armata de doar doi, trei ani şi care îşi pierduseră for- 
ma fizică se agăţau de o reputaţie pe care o pierduseră de mult. 
Lui nu avea să i se întâmple una ca asta. Dacă te lăsai pe tân- 
jală într-un loc ca acela, sfârșeai rapid între patru scânduri. Așa 
că trăgea de el, abordând fiecare însărcinare de parcă ar fi fost 
o misiune de o importanţă capitală, în caz că s-ar fi dovedit să 
fie chiar aşa. 

Scrută încă o dată piaţa, de la stânga la dreapta, sigur de tac- 
tica lui. Tocmai ajunsese în punctul cel mai îndepărtat, acolo 
unde zidul îi bloca vederea, când sunetul unui scaun tras de po- 
dea îl făcu să întoarcă capul. 

— Al banii? întrebă Fantoma, așezându-se pe scaunul din 
unghiul său mort, cu o voce sugrumată, care de-abia se-auzea în 
hărmălaia de pe stradă. 

„La naiba, a făcut-o din nou!“ 

Hyde împături ziarul şi îl puse pe masă, încercând să nu pară 
tulburat. 

— Cum, nu faci niciun pic de conversaţie? Niciun „Bună, 
ce mai faci? Ce-ţi fac soția și copiii ?*? 


! Joc de cuvinte: hyde se pronunţă la fel ca verbul hide, care înseamnă „a 
se ascunde“, iar numele jocului este hide-and-go-seek („de-a v-aţi ascun- 
selea“). 

Fantoma îl privi fix, cu ochii lui şterşi, reci, în ciuda căldu- 
rii de afară. 

— Tu n-ai soţie. 

— De unde ştii? 

— Nimeni din branşa ta n-are soție — cel puţin nu pentru 
multă vreme. 

Hyde se înfurie. Îşi încleştă pumnii. Primise actele de divorţ 
de la Wanda în urmă cu şase săptămâni, după ce soţia lui îi acce- 
sase pe ascuns contul de Facebook şi citise niște mesaje pe care 
n-ar fi trebuit să le vadă. Dar individul ăla n-avea de unde să 
știe. Voia doar să-l atingă la coarda sensibilă şi încerca marea cu 
degetul. Şi reuşise. Pentru că acum îşi dorea să-i tragă un pumn 
în freză, exact între ochii lui cenușii şi ciudați. 

Fantoma zâmbi, de parcă i-ar fi citit gândurile şi s-ar fi hrănit 
cu furia lui. Hyde îşi feri privirea și luă paharul cu cafea, dân- 
du-l peste cap, înghițind și zațul nisipos înainte de a-şi da sea- 
ma ce face. Mai întâlnise oameni dificili la viața lui, dar tipul 
ăla era ieșit din comun. Era mai înalt decât majoritatea irakieni- 
lor, și atletic pe deasupra. Avea un aer de pericol, de permanen- 
tă ameninţare, ca o grenadă cu siguranţa trasă. Membrii echipei 
locale spuneau că e un spirit al deșertului și refuzau să aibă de-a 
face cu el. De aceea Hyde primea întotdeauna misiunile acelea. 
El nu credea în spirite şi nu făcea decât să execute ordinele; ve- 
chile obiceiuri din armată mor greu. 

— Sunt în geanta de sub masă, zise, preferând să priveas- 
că mulțimea din piaţă în loc să se uite din nou în ochii cenușii. 
Mi-am pus bocancul pe toartă. După ce-mi dai pachetul, o să-mi 
ridic piciorul. 

Ceva se izbi de masă şi un pachet învelit într-o cârpă fu îm- 
pins spre el. 

Hyde dădu din cap, mimând o dezamăgire exagerată. 

— Nota zero pentru prezentare. 

Dădu cârpa la o parte şi examină obiectul. Piatra arăta incre- 
dibil de banală. Aproape că putea să fie una dintre bucăţile de 
zid pe care le găseai prin tot orașul. O întoarse şi văzu semnele 
aproape şterse de pe suprafaţa ei, nişte linii drepte şi curbe. 

— Un preţ al naibii de piperat pentru un pietroi vechi, zise, 
împachetându-l la loc şi ridicându-și piciorul de pe geanta în 
care se găseau cincizeci de milioane de dinari irakieni, valorând 
aproximativ patruzeci de mii de dolari americani. 

Fantoma se ridică, cu geanta deja în mână. 

— Profită cât mai mult de ei, zise Hyde, relaxându-se puţin, 
acum, că banii nu mai erau răspunderea lui. Se pare că vaca de 
muls e pe cale să fie dusă la abator. 

Fantoma ezită, apoi se aşeză la loc pe scaun. 

— Explică! 

Hyde savură confuzia oglindită pe chipul celuilalt. Acum era 
rândul ciudatului să fie luat prin surprindere. 

— Chiar ar trebui să te ţii la curent cu subiectele arzătoare 
ale zilei. 

Împinse ziarul pe masă. Pe prima pagină, în jumătatea de 
sus, era o fotografie a Citadelei din Ruina, lângă titlul: 


CEA MAI VECHE FORTĂREAȚĂ DIN LUME 
E PE CALE SĂ SE PRĂBUȘEASCĂ? 


— Dacă preacuvioșşii care locuiesc în interiorul muntelui o 
să dispară din peisaj şi n-o să mai urce preţurile, bănuiesc c-o să 
scadă cota de piaţă a pietroaielor antice. 

Hyde strecură o bancnotă unsuroasă sub paharul de cafea şi 
luă pachetul la subraţ, pregătindu-se de plecare. 

— S-ar putea să fie ultima ta plată consistentă, amice. 

— Citadela nu şi-a dezvăluit niciodată secretele, mormăi 
Fantoma, deschizând ziarul și uitându-se la fotografiile celor 
trei supraviețuitori civili, tipărite în josul paginii. 

— Nimic nu durează o veșnicie, zise Hyde. Întreab-o pe în-cu- 
rând-fosta-mea-soţie. 

Apoi se răsuci pe călcâie și se îndepărtă în grabă, înainte ca 
ciudatul să apuce să riposteze. 


Hyde răsuflă ușurat când ieşi din aglomeraţia periculoasă 
din piaţă şi se întoarse la mașina lui de teren. Pentru prima oară 

reuşise să marcheze un punct împotriva Fantomei. La urma ur- 
mei, nu era chiar aşa un ticălos. Păruse că-i vine să vomite când 
dăduse cu ochii de ziar. Nu era decât un contrabandist ca oricare 
altul, încercând să facă nişte bani. 

Îşi miji ochii şi privi cerul care începea să se întunece. Soarele 
urma să apună peste o oră, şi tot atunci intra în vigoare şi interdicția 
de a umbla pe străzi. Trebuia să traverseze oraşul și să se alăture 
camarazilor săi la hotel. În zori aveau să părăsească localitatea şi 
să se întoarcă la câmpul petrolier din pustietatea prăfoasă din ves- 
tul orașului. Îi plăcea mai mult acolo. Era mai puţin zgomot. Erau 
mai puțini oameni. 

Dădu colţul şi zări jeepul parcat la umbra unui rând de clă- 
diri, sigla roşie a companiei de pe portieră fiind singura pată de 
culoare de pe strada mohorâtă. Tariq era la volan, păzind mașina, 
ca nu cumva cineva să bage pietre în ţeava de eşapament sau să 
pună vreo bombă. Vehiculele care aparțineau companiilor occi- 
dentale erau tot timpul aruncate în aer sau sabotate. 

Hyde îi făcu cu mâna ca să-i atragă atenţia. Tariq se uită la el 
şi încremeni. Hyde se răsuci, simțind o mişcare în stânga, Și în- 
tinse instinctiv mâna după arma automată din interiorul hainei. 
Întoarse capul şi se trezi uitându-se la doi ochi cenușii, şterşi. 

— Al uitat ăsta, zise Fantoma, așezând ziarul peste pistolul 
ațintit asupra lui. 

Mai făcu un pas în faţă, ignorând arma care îl împungea în 
piept. 

— Oamenii ăştia, zise şi arătă cu degetul fotografiile de pe 
prima pagină, s-ar putea să vină aici, căutând... căutând ceva. 
Dacă apar, dă-mi de ştire! 

Hyde își cobori privirea şi văzu un număr de telefon prin 
satelit scris în grabă sub cele trei fotografii. Zâmbi şi se pregă- 
ti să-l trimită pe Fantoma la naiba, dar era prea târziu. Bărbatul 
dispăruse. 


7 
Citadela, Ruina 


Sunetul lamentatiei îl izbi pe Athanasius ca un val când păși, 
alături de ceilalti conducători ai confreriilor, în peştera ce adă- 
postea catedrala și înaintă spre rândurile din faţă. Catedrala era 
singurul loc din Citadelă îndeajuns de încăpător ca să-i găzdu- 
iască pe toți, şi iată-i acum pe toți aici, uniţi în durerea lor. 

În spate stăteau numeroasele sutane cenușii, călugării nein- 
struiti ce nu fuseseră primiți deocamdată în nicio confrerie, 
separați de ordinele superioare prin linia de un roşu-aprins a rân- 
dului gardienilor. Urmau apoi sutanele maronii — zidarii, tâmpla- 
rii Şi meșterii care întrețineau structura materială a Citadelei —, 
atât de istoviţi după munca din ultima săptămână, că Athanasius 
îi vedea cum se clatină. În faţa lor se aflau Apothecaria, călugă- 
rii-medici înveşmântaţi în sutane albe cu glugă, ale căror abilități 
îi ridicau deasupra tuturor, cu o singură excepție: sutanele negre, 
confrerule spirituale, preoții și bibliotecarii care își petreceau via- 
ta în întunericul bibliotecii, veghind asupra cunoașterii ce fusese 
adunată înăuntrul muntelui încă de pe vremea când umanitatea 
învăţa prima oară să scrie şi să memoreze. 

Sunetul continua să vibreze dinspre congregatie, când Athanasius 
își luă locul la altar și se întoarse cu faţa la ei. Conform tradiţiei, 
atunci când Prelatul, conducătorul ordinului din adâncul munte- 
lui, era chemat la Dumnezeu, Abatele rostea eulogia și își asu- 
ma rolul de Prelat în exerciţiu, până când alegerile aveau să-l 
confirme în acea poziție sau avea să fie ales altcineva. Dar sub 
crucea în formă de T aflată în partea din față a peșterii zăceau 
două trupuri expuse în sicrie: cel al Prelatului, în stânga și cel al 
Abatelui, în dreapta. Pentru prima oară în istoria sa ce nu putea 
fi măsurată, Citadela nu avea un conducător. 

Când lamentaţia se apropie de final, Athanasius urcă în am- 
vonul sculptat într-o stalagmită şi privi peste capetele călugări- 
lor adunaţi laolaltă înspre galeria înălțată pe un podium, unde 
stăteau de obicei călugării Sancti, înveşmântaţi în sutanele ver- 
ZI, despărțiți de fraţii lor pentru ca teribilele taine ale căror păs- 
trători erau să rămână nedezvăluite. Ar fi trebuit să fie treispre- 
zece suflete, incluzându-l pe Abate, dar în ziua aceea galeria era 
goală. În lipsa Abatelui, sau a unui urmaş ales, în mod normal, 
din rândul călugărilor Sancti, misiunea de a rosti eulogia îi reve- 
nea șambelanului Abatelui: prin urmare, Athanasius era cel care 
trebuia să o rostească. 

— Fraţilor, spuse, glasul lui răsunând subțire după bogăția 
vocilor ce intonaseră slujba de recviem, e o zi tristă pentru noi 
toți! Am rămas fără conducător. Dar vă asigur că această situaţie 
va fi remediată foarte curând! M-am consultat cu conducătorii 
tuturor confreriilor şi am convenit să organizăm imediat alege- 
rile pentru posturile de Prelat şi de Abate. 

O rumoare vui în rândul călugărilor la auzul acelei veşti. 

— Toţi cei care doresc să candideze trebuie să-şi anunţe 
intenţia până mâine, la slujba de vecernie, iar alegerile se vor 
ține două zile mai târziu. Am fost cu toţii de acord că trebuie să 
ne grăbim, fiindcă e nevoie să reinstaurăm ordinea şi ne lipseşte 
un urmaş normal. 

— Şi de ce am ajuns în situaţia asta? se auzi o voce din mij- 
locul congregaţiei. Cine a ordonat ca fraţii noştri din ordinul 
Sancti să fie evacuaţi ? 

Athanasius aruncă o privire în direcția din care venea vocea, 
încercând să-l identifice pe călugărul care îl provocase. 

— Eu, răspunse. 

— Cine te-a autorizat să faci asta? se auzi o altă voce, de un- 
deva de mai din spate, din rândul sutanelor cenușii. 

— Propria mea conștiință și compasiunea pentru fraţii 
mei. Călugării Sancti au fost loviți de un soi de febră hemora- 
pică. Aveau nevoie urgentă de îngrijiri medicale, iar explozia 
care a făcut o gaură în ziduri a oferit o cale de evacuare rapi- 
dă. Ambulanţe moderne așteptau afară. Nu mi-a trecut prin cap 
să pun sub semnul întrebării acest ajutor divin. l-am mulțumit 

Domnului și am acționat rapid pentru a salva viaţa fraţilor noştri. 
Dacă ar fi rămas înlăuntrul muntelui, călugării Sancti ar fi morți 
acum, sunt sigur de asta. 

— Şi care e starea lor de fapr? se auzi o altă voce. 

Athanasius făcu o pauză, temându-se că întreaga congregaţie 
se va ralia împotriva lui. De când îşi asumase rolul de adminis- 
trator, avea acces la sintezele ştirilor și la comunicatele pe care 
le primea Abatele din exterior. Aflase astfel ce se petrecuse cu 
călugării pe care încercase să-i salveze. 

— Au murit toți — mai puţin doi. 

Mulțimea fremătă din nou. 

— Atunci ar trebui s-aşteptăm să se-ntoarcă printre noi! 
strigă fratele Axel. 

Rumoarea se preschimbă în strigăte de aprobare, printre ca- 
pete ce se mişcau a încuviințare. 

— Mă tem că e puţin probabil, răspunse Athanasius, adre- 
sându-se congregaţiei mai degrabă decât celui care-l provocase. 
Ultimii călugări Sancti rămași în viață suferă de aceeași boală ca 
ceilalți şi starea lor e gravă. Nu ne putem baza pe faptul c-o să 
se-ntoarcă sau c-o să aibă puterea să ne conducă. Trebuie să ne 
căutăm conducătorii în altă parte. Alegerile sunt bătute în cuie! 

Ceva tulbură din nou mulţimea și întoarseră toți capul să vadă 
despre ce e vorba. O siluetă intrase pe ușa din fundul peșterii și 
înainta acum hotărâtă spre altar, însoțită de un murmur de voci și 
de un alt sunet, ciudat, ca un şuierat uscat. Era Fratele Grădinar, 
care își căpătase porecla în nenumăraţii ani în care se îngrijise de 
pășunile și livezile ce înfloreau în inima muntelui. 

Șuieratul creştea în intensitate cu fiecare pas pe care îl făcea 
călugărul, la fel şi murmurul vocilor, până când Fratele Grădinar 
ajunse în faţa altarului şi se dădu la o parte, cu o expresie sinis- 
tră pe chip, pentru a dezvălui sursa zgomotului. Era o creangă 
de copac, ruptă din trunchi, cu frunzele şi mugurii veştejiți şi 
maronii. 

— Am găsit-o în livadă, sub unul dintre copacii cei mai bă- 
trâni, zise Fratele Grădinar, cu o voce joasă, tulburată. E putre- 
zită până la măduvă. 

Îşi ridică privirea şi se uită la Athanasius. 

Si mai sunt şi altele, multe altele. Majoritatea sunt de la 
copacii bătrâni, dar unele au căzut și din cei tineri. N-am mai vă- 
zut niciodată una ca asta. Se-ntâmplă ceva. Ceva groaznic! Cred 
că grădina e pe moarte. 


8 


Cetatea Vaticanului, Roma 


Clementi ieși din ascensor în camera seifului, luminată dis- 
cret, și se îndreptă spre aceeași sală de şedinţe în care Grupul se 
reunise ultima oară. Atunci, atmosfera fusese foarte prietenoa- 
să. Toate elementele mai delicate ale planului erau rezolvate, iar 
echipa de recuperare se afla deja pe teren, pregătită să găsească 
şi să le aducă imensa comoară pe care le-o promisese Clementi — 
dar asta se întâmplase înainte de explozia din Ruina. 

Clementi se întoarse spre Schneider. 

— Asigură-te că nu mai coboară nimeni aici până nu se-nche- 
ie reuniunea! zise, apoi împinse ușa grea și intră în sală. 

Toţi erau de față, aşa cum îl avertizase Schneider, Sfânta 
Treime a conspiratorilor: un american, un britanic și un chinez. 

Într-o lume obsedată de bani şi de putere, chipurile lor erau 
ușor de recunoscut. La un moment dat, fiecare dintre ei apăruse 
pe coperta revistei Fortune ca proprietar respectat al unora din- 
tre cele mai mari companii din lume, al unor imperii din zilele 
noastre, ale căror bogății și influenţă treceau dincolo de frontie- 
re și stabileau agenda politică nu doar în ţările lor de baștină, ci 
și pe plan internaţional. În veacurile trecute, ar fi fost împărați 
sau regi, venerați asemenea unor zei, atât de vastă le era pute- 
rea. Tot ei împrumutaseră Bisericii, împreună, șase miliarde de 
dolari, prin intermediul unor conturi private gestionate personal 
de către Clementi, pentru a-și consfinți participarea la societatea 
lor în comun și pentru a nu lăsa Biserica să se prăbușească sub 
povara datoriei sale colosale. Dar nu fuseseră convinşi să facă 
asta dintr-un simţ al datoriei sau din dragoste pentru Dumnezeu, 
ci pentru potențialele câştiguri enorme pe care Clementi le 

promisese în propunerea sa, şi, ca în orice astfel de asocieri, 
venea un moment în care investiţiile trebuia să facă profit — iar 
acel moment era acum. 

— Domnilor, ce onoare neaşteptată ! spuse Clementi, așezân- 
du-se pe un scaun în faţa lor, de cealaltă parte a mesei. 

Nu-i răspunse nimeni. Clementi simți cum i se face pielea 
de găină, de parcă ar fi fost un candidat emoționat, la un inter- 
viu de angajare. Îşi spuse în gând că el îi invitase să participe la 
planul lui, şi nu invers, și încercă să se calmeze, scoțând o ţigară 
şi aprinzând-o. Xiang, industriașul chinez, fuma deja, iar fumul 
care se ridica din ţigara lui îi făcea pe toți trei să pară că ard la 
foc mocnit, fumegând ușor. În ciuda diferenţelor de vârstă şi de 
naționalitate, toți aveau aceeași mină gravă pe care le-o dădeau 
puterea şi autoritatea absolute. La cei optzeci și trei de ani ai săi, 
Xiang era cel mai în vârstă; costumul, părul și pielea îi erau la fel 
de cenușii ca scrumul care îi cădea din țigară. Lordul Maybury, 
magnatul media englez, era cu zece ani mai tânăr; avea o nuanţă 
nefiresc de neagră la păr, ce te ducea cu gândul la o oarecare va- 
nitate și frică de bătrânețe, și îşi purta costumul ușor ponosit cu 
o graţie pe care nu i-o putea da decât sângele albastru ce curgea 
de secole prin venele familiei sale. Pentangeli, cel mai tânăr din- 
tre ei, avea şaizeci şi doi de ani. Făcea parte din a treia generaţie 
a unei familii de italieni emigraţi în America și, în ciuda costu- 
mului Armani făcut la comandă şi a aspectului îngrijit, avea un 
aer de agresivitate, o alură pe care o moștenise de la bunicul său, 
care venise în America din Calabria, fără niciun sfanţ, și se lupta- 
se să facă avere în ţara tuturor posibilităților. Pentangeli era sin- 
gurul catolic practicant din Grup şi, ca de obicei, fu cel care des- 
chise discuţia în numele lor. 

— Avem o problemă, părinte? întrebă, împingând un ziar 
pe masă. 

Era USA Today. Pe prima pagină apărea imaginea binecu- 
noscută a Citadelei şi a celor trei civili, alături de întrebarea care 
flutura pe buzele lumii întregi: 


CUNOSC El OARE SECRETELE CITADELEI? 

— Nu, zise Clementi, nu avem nicio problemă. E regretabil 
faptul că s-a-ntâmplat acum, dar... 

— Repretabil! îl întrerupse Maybury, cu accentul său impe- 
cabil, format la şcoli private, care făcea ca fiecare cuvânt pe care 
îl pronunţa să sune ușor condescendent. Din vremuri străvechi, 
Citadela şi-a păzit cu strășnicie secretele. Doar acum, când unul 
dintre cele mai importante secrete ale sale ne afectează în mod 
direct interesele, sunt semne că armura ar putea să fie plină de 
crăpături. Aş spune că e mai mult decât regretabil. 

— N-a fost dezvăluit niciun secret, zise Clementi, păstrând 
tonul jos şi calm. Nu e nimic mai mult decât rezultatul unui atac 
simbolic la adresa Bisericii, întreprins de o mână de teroriști 
debusolaţi. Pot să v-asigur că, din clipa în care au fost scoși din 
adâncul muntelui, supraviețuitorii au fost izolați și ţinuţi sub stric- 
tă supraveghere. Ruina este un oraş care își datorează existența 
Bisericii. Avem o mare influenţă asupra lor. Supraviețuitorii sunt 
internaţi într-o aripă veche din cel mai mare spital din oraș, care 
găzduieşte secția de psihiatrie și care este bine păzită. Un preot 
şi un poliţist îi supraveghează non-stop pentru a împiedica pre- 
sa sau pe oricine altcineva să se apropie de ei. Toate declarațiile 
date la poliție, toate întrevederile cu avocaţii, toate discuţiile din- 
tre personalul medical şi pacienți au fost consemnate şi mi-au 
fost transmise. Vă pot asigura că din nicio înregistrare nu reiese 
că civilii ar fi aflat ceva compromiţător pentru noi în timpul cât 
s-au aflat în Citadelă. 

— Nu reiese încă, zise Pentangeli, deschizându-și servieta 
şi scoțând un document care purta ştampila CIA-ului pe copertă. 
Nu eşti singurul care are prieteni sus-puși. 

Îi întinse documentul lui Clementi, peste masă. 

Era transcrierea unei discuţii confidenţiale dintre o pacientă 
pe nume Liv Adamsen și doctorul Yusef Kaya, șeful secției de 
psihiatrie de la Spitalul Davlat Hastenesi din Ruina. Ultimul pa- 
ragraf fusese subliniat cu o cariocă galbenă. 


„„„Pacientul prezintă simptome clasice de amnezie posttrau- 
matică, posibil cauzată de o traumă fizică sau psihică gravă. 
Cu toate acestea, are un organism robust, iar mintea ei e altfel 

lucidă și neafectată, așa că, în timp şi cu ajutorul terapiei, ar tre- 
bui să își poată recupera complet memoria. 


— E o bombă cu ceas, zise Xiang, cu vocea lui tabagică, în- 
tr-o engleză fără cusur. În ce mă privește, puţin îmi pasă dacă 
acest Sacrament este dat la iveală sau nu. Sincer, eu cred că e un 
mit — după cum știți, sunt ateu. Dar ce mă-ngrijorează e că, dacă 
Citadela nu e-n stare să păstreze această taină, cea mai valoroasă 
pe care o are, s-ar putea să nu fie în stare să țină departe de ochii 
lumii nici secretul nostru. 

— lar asta nu e singura noastră problemă, interveni 
Pentangeli, scoțând din servietă alt document care purta ștam- 
pila CONFIDENŢIAL. 

— Subiectul numărul unu: Kathryn Mann, în vârstă de pa- 
truzeci și opt de ani, pe jumătate braziliancă, pe jumătate tur- 
coaică, șefa unei organizaţii umanitare internaţionale, cu birouri 
în toată lumea, inclusiv în Ruina. Văduva doctorului John Mann, 
arheolog şi cercetător american, ucis în urmă cu doisprezece ani 
într-un șantier din Irak, alături de restul echipei sale, după ce des- 
coperiseră, se pare, ceva important în deşertul din zona localității 
ALl-Hillah. 

Îşi ridică privirea și se uită la Clementi. 

— ŞI asta nu te-ngrijorează? 

Clementi nu spuse nimic. 

— Subiectul numărul doi: Gabriel Mann, treizeci și doi de 
ani, fiul lui Kathryn și al lui John Mann. A studiat limbi moder- 
ne și economie la Harvard, până la uciderea tatălui său, când s-a 
înrolat în armată. A avansat la rangul de sergent în trupele spe- 
ciale aeropurtate, a luptat în războiul din Afganistan și a fost de- 
corat de două ori înainte de a părăsi armata și a se angaja în fir- 
ma familiei, în calitate de consilier pe probleme de securitate. În 
această funcție, a participat la o serie de proiecte în Irak, unde a 
desfășurat propria anchetă privind moartea tatălui său. A solicitat 
de trei ori un permis de călătorie în zona Al-Hillah din provincia 
Babil, și a fost refuzat de fiecare dată, din cauza unor insurgenţe 
ale rebelilor, despre care se credea că pun în pericol viaţa civi- 
lilor. 

Pentangeli îşi ridică privirea de pe document și se uită la 
Clementi. 

— Mie mi se pare că tipul ăsta are o misiune neîndeplinită. 
Din nefericire, e într-o zonă în care avem și noi niște interese de 
afaceri. Și asta ne îngrijorează foarte tare. 

— Suntem cu toţii de acord, zise Xiang. Riscul reprezentat 
de acești oameni este inacceptabil pentru noi. Influenţa noas- 
tră în Ruina e limitată, dar, cum ai spus chiar tu, a ta este foarte 
mare, prin intermediul Bisericii. Te încurajăm s-o folosești, și 
repede, pentru a proteja interesele tale — și pe ale noastre. 

Clementi îi privi în ochi. În urmă cu o oră, ar fi ezitat, dar 
momentele petrecute în arhiva Băncii Vaticanului îi amintiseră 
ce avea de pierdut. Supraviețuirea Bisericii era mai importan- 
tă decât orice, mai importantă decât propriul lui suflet. Şi, dacă 
avea să putrezească în Iad pentru faptele pe care se pregătea să le 
comită, era un sacrificiu pe care merita să-l facă. Întinse mâna şi 
apăsă pe un buton al telefonului aflat în mijlocul mesei. La fel ca 
restul dispozitivelor electronice din încăpere, linia telefonică era 
tot atât de sigură ca rețelele naţionale de securitate ale majorităţii 
țărilor lumii. Nu putea fi depistată și nu putea fi ascultată. 

Formă rapid un număr pe care îl ştia pe de rost, cu degete- 
le tremurând de la adrenalina care îi inundase sistemul nervos. 
Lăsă telefonul pe speaker, pentru ca toți cei prezenţi să audă 
conversaţia. Voia ca ei să fie de față. Să ia parte la decizia lui. Le 
scrută chipurile în vreme ce păcănitul rapid al numărului care se 
forma se transformă în tonul de apel. Apoi se auzi un declic și 
o voce răspunse: 

— Da? 

— Eu sunt lumina lumii, spuse Clementi, cel ce Îmi urmea- 
ză Mie... 

— ...Nu va umbla în întuneric, răspunse vocea, completând 
parola de securitate. 

Clementi încercă să își umezească buza de sus cu limba și 
mai uscată. 

— Vreau să reduci la tăcere toți martorii, în interesul Bisericii. 

Urmă o pauză. 

— Pe toţi? 

-- Pe toţi. Cât de repede se poate face? 

În fundal, Clementi auzi pantofii de cauciuc scârțâind pe li- 
noleum. 

— O să se facă până dimineaţă, zise vocea. 

Apoi închise. 


9 
Salonul 406, spitalul Davlat Hastenesi 


Liv luă telecomanda voluminoasă de pe noptieră şi o îndrep- 
tă spre televizorul vechi. Zăcuse în pat minute în șir, respirând 
încet, sperând să-şi recapete memoria, până când o amintire 
concretă se ivise la suprafață: când sosise în Ruina, nu ştia cu 
câte zile în urmă, moartea fratelui ei făcea mare vâlvă, fiind su- 
biectul principal al ştirilor. Poate că încă mai era aşa. Poate că 
jurnalele de ştiri puteau să umple o parte din golurile pe care ea 
nu prea reușea să le umple de una singură. 

Televizorul se deschise trosnind şi sunetul invadă încăperea. 
Liv dădu sonorul mai încet, pentru a nu le atrage atenţia celor 
care o păzeau pe coridor. Aparatul era vechi și imaginea neclară, 
dar sursa semnalului era una modernă și oferea sute de canale. 
Liv începu să butoneze, căutând un post de ştiri. Era sigură că 
avea să îşi revină dacă afla câteva informaţii solide, de care să 
se agaţe. Continuă să schimbe canalele, parcurgând o paradă de 
talk-show-uri şi telenovele de după-amiază, până când, în cele 
din urmă, dădu peste Al Jazeera, canalul de ştiri arab — dar nu 
era ceea ce se așteptase ea. 

Iniţial, crezu că denumirea canalului e greşită şi că se uită de 
fapt la o emisiune despre fenomene meteo extreme. Imagini în- 
grozitoare cu un val uriaş în Chile, care se revărsa pe o stradă 
principală, luând cu el oameni, maşini şi case de-a valma, fură 
urmate de un reportaj în care apărea un fermier din statul Kansas, 
grânarul Statelor Unite, uitându-se înlăcrimat la un câmp imens 
cu lanuri de grâu, pe care bucăţi de grindină de mărimea unor 
portocale îl transformaseră într-o mare de noroi. 

— Dacă ai citit Biblia, spunea fermierul, cu voce tremurân- 
dă, ai putea să te gândeşti că Ziua Judecăţii de Apoi e aproape. 

În mintea ei se stâmi un murmur la auzul acelor cuvinte, 
ca păcănitul unei legături telefonice proaste, provocându-i o 
uşoară senzaţie de greață. Închise ochii şi respiră adânc, până 
când senzaţia se risipi. Nu ştia ce fel de medicamente pompau 
în ea, dar cu siguranţă aveau efecte secundare îngrijorătoare. 

Când deschise ochii, avu parte de alt şoc. Imaginea de pe 
ecran se schimbase, transformându-se în cea care ocupa prima 
pagină a ziarelor din întreaga lume atunci când Liv sosise în 
Ruina. Îl înfăţişa pe fratele ei, Samuel, stând în vârful Citadelei, 
cu sutana de călugăr care flutura, alcătuind cu trupul lui semnul 
crucii în formă de T. 

— Au trecut douăsprezece zile de la spectaculoasa apariţie 
a unui călugăr în vârful Citadelei din Ruina şi zece zile de la ex- 
plozia care a făcut o gaură în fundaţia acesteia... 

Douăsprezece zile! 

— Mulţi cred că evenimentele din Ruina au legătură cu fe- 
nomenele meteorologice care s-au manifestat pe întreg mapa- 
mondul de atunci, iar diverse grupări religioase văd în ele o do- 
vadă a mâniei lui Dumnezeu sau semne iminente ale Apocalipsei 
prevestite în Biblie. Ei sugerează, de asemenea, că, prin moartea 
călugărilor evacuaţi din Citadelă, Domnul îi cheamă la El pe ai 
Săi. De altfel, cu doar câteva minute în urmă, numărul victime- 
lor a mai crescut cu încă una. 

Pe ecran apăru imaginea tremurată a unui bărbat chel, voi- 
NIC, cu mustață neagră şi o mină serioasă. Textul din josul ecra- 
nului îl identifica drept Dr. Jemya, șeful secției de chirurgie de la 
Spitalul Davlat Hastenesi din Ruina. Medicul începu să citească 
declarația pregătită și sunetul se stinse, fiind înlocuit de traduce- 
rea simultană din turcă în engleză. 

— Vă anunţ cu regret că la ora locală 13.25 încă una dintre 
persoanele care au fost scoase din Citadelă a decedat, mărind 
numărul victimelor la nouă. 

Numeroşii jurnalişti începură să îl bombardeze cu întrebări: 

— Care a fost cauza morţii, aceeaşi hemoragie ca în cazul 
celorlalți ? 

— Da. 

— Ştiţi ce a provocat-o? 

— Nu. 

— E contagioasă? 

Doctorul nu răspunse, se întoarse și o luă la fugă pe scări, 
spre adăpostul pe care i-l oferea spitalul. 

— Treisprezece oameni au ieşit din adâncul muntelui. Au 
mai rămas doar patru. 

Imaginea se schimbă și Liv își privi propria fotografie înghe- 
suită între cea a unei femei brunete pe care şi-o amintea vag şi 
cea a unui călugăr înveşmântat într-o sutană verde, întins pe o 
targă, cu sângele șiroindu-i din tăieturile uniforme de pe între- 
gul trup. 

— Dintre aceştia, trei se află încă în spital. Conform decla- 
rațiilor, starea lor este stabilă, în unele cazuri, şi critică, în altele. 

O înregistrare neclară îl arătă apoi pe un bărbat brunet, băgat 
cu forţa pe bancheta din spate a unei mașini de poliţie. 

— Al patrulea supravieţuitor rămâne în arestul poliţiei, pen- 
tru interogatoriu. 

Imaginea îngheţă, iar lui Liv îi sări inima din piept când îi re- 
cunoscu chipul și un nume îi apăru în minte. 

Gabriel. 

Văzându-l, o inundă un val de amintiri și de sentimente. 

Îşi aminti cum îi zâmbise în întunericul din Citadelă, cum 
o ţinuse în braţe la Urgenţă, după ce o scosese de acolo, prote- 
jând-o până veniseră poliţiştii să îl aresteze. Îi luase faţa în mâi- 
ni ȘI o privise în ochi. 

„Dacă ai ocazia, pleacă cât mai departe de Citadelă! Stai în- 
tr-un loc sigur, până o să te găsesc“, îi spusese. 

Apoi o sărutase apăsat pe buze, până când poliţiştii îl smul- 
seseră de lângă ea, lăsând-o singură în mijlocul haosului şi al 
țipetelor din spital. 

Îşi atinse buzele, amintindu-și sărutul, dorindu-și să-şi poa- 
tă aminti mai multe. Trebuia să scape de acolo, avertizarea lui 
Gabriel şi propriile instincte îi spuneau acelaşi lucru. Trebuia să 
ajungă într-un loc sigur, ca să încerce să pună laolaltă frânturile 
de amintiri din ceea ce se întâmplase în bezna din adâncul mun- 
telui, să se îndepărteze de influenţa malefică a acelui loc şi de 

medicamentele care îi înceţoşau mintea. Trebuia să ajungă acasă, 
simţea asta cu instinctul ascuţit al unui animal hăituit. 

În acel moment, ca şi cum o entitate i-ar fi adulmecat spaima 
şi ar fi fost atrasă de ea, Liv auzi un pantof scârțâind pe linole- 
umul de pe coridor. Apăsă pe telecomandă ca să închidă televi- 
zorul și, chiar în clipa în care se culca la loc în pat, uşa salonului 
ei se deschise încet. 


10 
Citadela, Ruina 


Ploaia biciuia muntele, în vreme ce Fratele Grădinar condu- 
cea mica delegaţie afară, în grădina împrejmuită de ziduri înalte, 
aflată în inima Citadelei. Conveniseră cu toţii că doar şefii con- 
freniilor şi înlocuitorii acestora aveau voie să pătrundă în grădină, 
până când situaţia arborilor avea să fie evaluată cum se cuvine. 

— Aici! zise Fratele Grădinar, arătând spre ramurile de sus 
ale unui măr. Priviţi frunzele decolorate ! 

Până şi Athanasius, care nu se pricepea la botanică şi la na- 
tură în general, își dădea seama că ceva nu e în regulă cu pomul. 
Mărul părea să se pregătească de toamnă, nu să revină la viață 
cu vigoarea primăverii. 

— Când ai observat asta prima oară? îl întrebă Axel, vor- 
bind pe nas și părând că-şi ia în serios rolul de poliţist. 

— De-abia ieri. Dar nu mi-am petrecut prea multă vreme în 
grădină, am fost ocupat cu curăţenia din Citadelă. 

— Şi, înainte de asta, n-ai observat niciun semn că ar fi apă- 
rut această... molimă? 

— Nu. 

— Deci toate astea s-au întâmplat de la explozie încoace? 

— Bănulesc că da. 

Părintele Malachi se întoarse spre Athanasius. 

— Vezi? N-ar fi trebuit să le permiţi călugărilor Sancti să 
iasă din Citadelă! Ceva sacru a fost tulburat de acţiunile tale. Și 
e clar că se manifestă în felul ăsta. 

Athanasius trecu pe lângă el şi se opri în fața copacului, ca 
să-i cerceteze ramurile veștejite. 

— Ai mai întâlnit vreodată așa ceva? 

Fratele Grădinar ridică din umeri. 

— Din când în când. 

— Şi care au fost cauzele? 

— Tot felul de lucruri pot cauza o molimă: seceta, insecte- 
le, bolile. 

— Dar un cutremur? 

— S-ar putea. Dacă pământul se mișcă suficient de tare, se 
rup rădăcinile și copacul moare de foame. 

— Și nu suntem oare cu toții de acord că unda de şoc a ex- 
ploziei care a străbătut muntele a fost similară cu efectul unui cu- 
tremur? 

Se întoarse către Malachi. 

— Ştiu că suntem foarte stresaţi din cauza evenimentelor 
din ultima vreme, dar acum nu e momentul pentru superstiții și 
panică. E momentul să ne păstrăm capul pe umeri şi să-i condu- 
cem pe fraţii noştri cu calm. 

Se întoarse din nou către Fratele Grădinar. 

— Care ar fi cel mai bun lucru de făcut, după tine? 

Uriaşul își mângâie barba și cercetă copacii. 

— Păi, dacă e așa cum spui tu, situaţia n-o să se-nrăutăţească. 
Putem să tăiem crengile care s-au uscat deja sau sunt pe moar- 
te, pentru a grăbi însănătoșşirea copacilor. Dar, dacă e vorba de 
altceva, zise și îi aruncă o privire rapidă lui Malachi, atunci o să 
se extindă. 

— Şi cum am putea s-o împiedicăm să se extindă? 

Fratele Grădinar trase adânc aer în piept, de parcă s-ar fi pre- 
gătit să rostească o propoziţie de o importanţă capitală. 

— Trebuie să tăiem cât de mult ne lasă inima și să ardem 
toate crengile bolnave. Doar așa putem fi siguri că boala a dis- 
părut de tot. 

— În cazul ăsta, îţi sugerez să aduni oamenii de care ai ne- 
voie şi să faci ce e de făcut, în zori. Noi o să-i liniștim pe fraţii 
noștri, asigurându-i c-am cercetat grădina, care a suferit une- 
le stricăciuni ca urmare a exploziei, dar că Fratele Grădinar are 
situaţia sub control. 

— Şi dacă o să se dovedească că e mai mult de-atât? veni 
întrebarea fratelui Axel, rostită cu aceeaşi voce nazală. 

— Atunci o să ne ocupăm și de asta, la momentul cuvenit. 
Avem și aşa destule probleme pe cap. Sugerez să ne ocupăm doar 
de cele reale, nu și de cele imaginare. 

Axel îl privi drept în ochi, fără să chpească, nedând vreun 
semn că ar fi fost convins de raţionamentul său. 

— Ai dreptate. 

Era vocea fratelui Thomas. 

— Suntem cu toţii obosiţi și irascibili. Ar trebui să nu uităm 
că, până când o să fie desemnaţi noii conducători, frații noștri 
aşteaptă de la noi îndrumare. Așa că trebuie să-ndreptăm cora- 
bia şi să-ncercăm să liniștim apele, nu să le învolburăm mai tare. 

Athanasius îl simpatizase întotdeauna pe fratele Thomas. 
Petrecuseră multe seri discutând subiecte diverse, de la reli- 
gie la arheologie şi nu numai. Îl considera un tovarăș inteligent, 
rațional şi calm. 

— Cel mai bun mod prin care i-am linişti pe frații noștri ar 
fi să reinstaurăm ordinul călugărilor Sancti. 

Îşi întoarseră toţi privirile către fratele Axel. 

— Asta ar arăta că ordinea a fost restabilită și ar calma spi- 
ritele în Citadelă. 

— Dar cine să-i aleagă? întrebă Thomas. 

— Nu ne putem ocupa de problema călugărilor Sancti până 
n-avem un abate care să-i propună sau un prelat care să le con- 
furme înălțarea în rang, continuă Athanasius. Prin urmare, orice 
discuţie legată de soarta lor va trebui s-aştepte până după alegeri. 

Axel îşi mută privirea de la Athanasius la părintele Thomas, 
de parcă ar fi urmărit un fir subţire care îi lega. Se întoarse către 
Fratele Grădinar. 

— O să-i postez pe câţiva dintre oamenii mei la intrările în 
grădină, în caz că vreunul dintre fraţii noştri, mai curios din fire, 
o să aibă chef de o plimbare în miez de noapte. Dacă mai ai ne- 
voie de ceva, anunţă-mă! 

După care se răsuci pe călcâie şi se îndepărtă. 

Athanasius îl urmări cu privirea, simțind de-abia acum ră- 
ceala ploii pe piele. Era evident că luaseră naștere două facţiuni 
în urma exploziei: una rațională și una temătoare. lar teama e 
mană cerească pentru cei care urmăresc să o exploateze; astfel 

îşi exercitaseră şi călugării Sancti puterea asupra muntelui, vre- 
me de câteva mii de ani. Chiar dacă hotărârea de a-i îndepărta 
din Citadelă se întemeiase pe compasiune mai degrabă decât pe 
ambiţii politice, nu putea să nu recunoască în sinea lui că se bu- 
cura că nu mai erau aici şi că spera să nu-i mai vadă niciodată. 
Simţea că se schimbase ceva în Citadelă de la dispariția călugări- 
lor Sancti. Părea mai liberă, într-un fel, de parcă aerul ar fi deve- 
nit mai respirabil. Dar, urmărindu-l pe Axel cum ajunge la ieşirea 
din grădină şi dispare în străfundul muntelui, își dădu seama că 
întoarcerea lor ar putea avea loc mai devreme decât se aştepta și 
că tocmai își privise un rival în ochi. 


11 
Salonul 406, spitalul Davlat Hastenesi 


Liv privi uşa deschizându-se încet. Văzu coridorul întunecat 
şi umbra care stătea în prag, dunga albă a gulerului strălucind în 
beznă. Îşi ridică ochii și cercetă chipul preotului. Era împietrit 
într-o mască îndelung exersată de seriozitate și de compasiune, 
de parcă ar fi vizitat un enoriaş îndurerat de pierderea cuiva drag 
sau ar fi ascultat o spovedanie deloc fascinantă, la sfârșitul unei 
zile de duminică la fel de plictisitoare. Părea atât de normal, și 
cu toate acestea Liv era îngrozită — îngrozită și clocotind de o 
mânie ascunsă undeva înlăuntrul ei, de unde provenea şi zumză- 
itul enervant care nu-i dădea pace. Îşi încleştă pumnii, răsucind 
cearşaful apretat. Era atât de concentrată pe preot, că nici măcar 
nu îl observă pe cel de al doilea bărbat care pătrunsese în încă- 
pere, până când uşa nu se trânti în spatele lui. 

Era mai lat în umeri decât preotul și mai înalt cu câţiva cen- 
timetri, dar stătea un pic cocârjat, ceea ce îi făcea să pară de 
aceeaşi înălţime. Mâna dreaptă îi era mobilizată la piept de un 
bandaj, iar în stânga ducea două pungi de plastic, din cele folosi- 
te la colectarea probelor. Doi ochi inteligenţi o priveau pe Liv pe 
deasupra unor ochelari în formă de semilună, aşezaţi strâmb pe 
un nas impozant. Chipul lui Liv se lumină, iar furia i se topi sub 
căldura privirii lui afectuoase. Era detectivul care o sunase să o 
anunţe de moartea fratelui ei. 

— Arkadian! 

Ultima oară îl văzuse la aeroport, în mijlocul măcelului pro- 
vocat de agenți ai Citadelei, care încercaseră să îi reducă la tă- 
cere pe toți. Îl văzuse aruncat pe spate de forța gloanțelor trase 
în direcția lui. 

— Am crezut că ești... 

— Mort? Nu chiar. Am avut şi zile mai bune, evident, dar, 
în situaţia de față, nu mă plâng. 

Se aşeză pe marginea patului ei, strivind salteaua sub greuta- 
tea trupului său şi făcând-o pe Liv să alunece mai aproape de el. 
Prezenţa lui o calma, aproape la fel de mult pe cât o neliniştea 
cea a preotului. 

— Cum te simţi? 

Îi veni să-i spună pe nerăsuflate tot ce-i trecea prin cap, dar 
privirea îi alunecă înspre preotul care le asculta conversaţia, 
așezat într-un colț al încăperii, și se abţinu. Se aplecă în schimb 
mai aproape de Arkadian. 

— Ce caută aici? 

— E o întrebare bună. 

Arkadian se răsuci pe pat. 

— Cum te cheamă, fiule? 

— Ulvi, răspunse preotul, timorat ca un elev pe care direc- 
torul şcolii l-a prins fumând. 

Îşi drese glasul şi continuă pe un ton mai ferm: 

— Părintele Ulvi Şimşek. 

— Îmi pare bine să te cunosc, părinte. Domnita vrea să ştie 
de ce ești aici. 

Preotul se uită la Liv, apoi din nou la Arkadian. 

— S-a convenit ca un membru al Bisericii să fie prezent la 
toate interogatoriile. 

— Dar ăsta nu e un interogatoriu. Liv a dat deja o declaraţie, 
pe care sunt sigur c-ai auzit-o deja sau că i-ai citit transcrierea. 

— Trebuie să fiu de faţă, în calitate de reprezentant al Bise- 
ricii! 

— De ce, mai exact? 

Preotul se înroși, sub tirul interogatoriului la care îl supunea 
Arkadian. Dădea din colţ în colţ, vădit încurcat de întrebările 
detectivului, ceea ce o făcea pe Liv să se simtă mai bine, dar tot 
își dorea să îl vadă ieșit din încăpere. 

— Biserica a întemeiat acest spital şi deţine în continuare te- 
renul de sub el, spuse preotul. S-a convenit ca toți cei aduşi aici 
din Citadelă să fie monitorizaţi de un reprezentant al Bisericii, 
câtă vreme sunt oaspeţii noștri. 

— Ei bine, ce zici dac-am face şi noi o convenţie? Ne dai 
cinci minute, pentru o discuţie ca între prieteni, şi promitem că 
n-o să-i spunem şefului tău. Oricum, cine-o să ştie? 

Preotul îl privi ţintă pe Arkadian. 

— Dumnezeu o să ştie! zise, pe un ton sentențios, de parcă 
asta ar fi încheiat discuţia. Am primit instrucţiuni clare, trebuie 
să fiu de faţă la toate interogatoriile ! 

— Înţeleg, dar, vezi tu, ăsta nu e... În fine, las-o baltă! 

Arkadian se întoarse din nou spre Liv. 

— Nu facem decât să ne-nvârtim în jurul cozii. Ce-ar fi să 
cădem de acord să-l ignorăm, de parcă ar fi un majordom sau 
ceva de genul ăsta? 

Ridică pungile de plastic. 

— Am ceva pentru tine. L-au găsit în depozitul de la aero- 
port. Criminaliștii și-au terminat treaba cu el. M-am gândit că 
ti-ar plăcea să-l primeşti înapoi. 

Lăsă una dintre pungi să cadă pe pat. Plasticul se strânse când 
Liv apucă punga și îi desfăcu șiretul. Înăuntru se găsea sacul ei 
de voiaj, singurul bagaj pe care îl adusese cu ea, acum boțit. 

— Mulţumesc, zise ea, închizând punga la loc. 

Voia să aștepte să rămână singură înainte de a-și cerceta sa- 
cul. Nu avea niciun chef să-i permită preotului să-și arunce ochii 
peste lucrurile ei personale. Apoi îi trecu prin cap că probabil îi 
văzuse deja conţinutul, afară, pe coridor, înainte de a-i permite 
lui Arkadian să intre cu el în salon. Gândul acesta o făcu să se 
simtă neputincioasă și prinsă ca într-o cușcă. Se uită la detectiv. 

— E un polițist afară, în faţa uşii, zise. 

Arkadian încuviință. 

— Dece? 

— Ca să stea cu ochii pe tine și pe ceilalţi. Şi să țină presa 
la distanţă. 

Liv zâmbi. 

— Eu sunt presa. 

Arkadian îi zâmbi și el. 

— Atunci bănuiesc că nu face o treabă prea grozavă. Din fe- 
ricire pentru toți cei implicaţi, tu nu-ţi amintești nimic. 

— Mda, ce noroc pe capul meu... 

— Ai trecut prin multe. Ai nevoie de timp. 

Liv se uită din nou la preot, întrebându-se ce putea el să ştie 
ŞI ce și-ar fi dorit ea poate să-i ascundă. 

— Dar prin ce anume am trecut? 

Arkadian părea uimit. 

— Vorbesc serios. Memoria mea are atâtea goluri, că nu-mi 
dau seama ce e real şi ce nu. M-ar ajuta mult dacă mi-ai poves- 
ti tu. 

— Ce vrei să ştii? 

— Tot. 

Arkadian puse a doua pungă de plastic pe pat, îi luă mâna și 
începu să vorbească. Îi povesti cum apăruse fratele ei în vârful 
Citadelei, îi relată cu delicateţe felul în care acesta murise și ce 
descoperiseră la autopsie, şi încheie cu evenimentele de la ae- 
roport, unde Oscar își pierduse viaţa aruncându-se asupra unei 
grenade care le era destinată tuturor, Arkadian fusese împuşcat, 
iar Liv îşi pierduse cunoştinţa în urma unei lovituri și reapăru- 
se câteva ore mai târziu, purtată în braţe de Gabriel, care o sco- 
sese din Citadelă. Când termină de vorbit, Liv se uită la preot. 
Acesta nu îi întoarse privirea. Povestea pe care i-o spusese cu 
grijă Arkadian, în maniera precisă şi metodică a unui detectiv de 
poliţie, făcuse lumină în aproape toate cotloanele din mintea sa. 
Îşi amintea totul, cu excepţia unui singur lucru, cel pe care îşi do- 
rea cel mai mult să și-l aducă aminte: ce 1 se întâmplase cât timp 
se aflase în interiorul Citadelei. 

— Îţi mulţumesc, spuse, strângându-l de mână. 

— Cu plăcere. 

Arkadian îi dădu drumul la mână şi scoase ceva din buzunar. 

— O să te externeze în curând, zise şi îi dădu o carte de vi- 
zită. Când ieși, vreau să mă suni. Măcar atâta să fac şi eu pentru 
tine, să te duc cu maşina la aeroport. 

Îşi privi braţul bandajat. 

— Sau cel puţin să rog pe cineva să ne ducă pe amândoi 
până acolo. 

Se aplecă și o sărută pe frunte, amintindu-i cum o săruta tatăl 
ei de noapte bună când era copil și lumea era un loc mai sigur. 

— Ai grijă de tine! zise Arkadian, ridicându-se şi îndreptân- 
du-se spre uşă. 

— Ce e în cealaltă pungă? 

— Ceva pentru doamna Mann, zise el. E la capătul corido- 
rului. 

— Salut-o din partea mea! spuse Liv. 

— Aşa o să fac! 

— Şi salută-l şi pe Gabriel, când o să-l întâlneşti ! 

— O, poţi să-l saluţi şi singură. Poliţiştii nu-l pot ține închis 
la nesfârşit, iar eu n-am de gând să depun o plângere împotri- 
va lui, chiar dacă mi-a înfipt o seringă cu anestezic în braţ. Sunt 
destul de sigur c-o să iasă foarte curând. 

Secția de poliție, Districtul central, Ruina 


Gabriel Mann fu împins cu capul înainte prin ușa de incendiu 
de către același gardian solid care îi încătușase mâinile la spate 
cu câteva minute în urmă. Se afla în închisoarea de sub clădirea 
principală a poliţiei din Ruina, un labirint de tavane joase, pereţi 
nefinisați și coridoare înguste, săpate cu sute de ani în urmă în 
stânca ce stătea la temelia orașului. Neoanele pâlpâiau cu o lumi- 
nă verzuie ce se reflecta pe pereţii zugrăviți în cenușiu, dându-i 
impresia că se află în măruntaiele unei clădiri care nu se simte 
prea bine. 

Nici Gabriel nu era în cea mai bună formă. 

Tocmai avusese o întâlnire cu avocatul său, care îi prezen- 
tase infracțiunile de care era acuzat. Fuseseră găsite trei cada- 
vre într-un hangar de la aeroport — un loc în care poliția putea 
să dovedească că se aflase şi el; două dintre victime fuseseră 
împușcate cu un pistol de nouă milimetri — pe mâini i se găsiseră 
reziduuri de praf de puşcă corespunzând muniției de nouă mili- 
metri; fusese filmat de camera de supraveghere de la morgă la 
ora la care de acolo dispăruse un cadavru; şi atacase un inspec- 
tor de poliție cu o seringă hipodermică umplută cu chetamină. 
Acea ultimă acuzaţie explica fără doar și poate tratamentul lip- 
sit de delicateţe la care îl supunea subinspectorul, fără a scoate 
o vorbă. Restul acuzațiilor aveau probabil să dispară în cele din 
urmă, dar pentru asta era nevoie de timp — iar el nu avea timp. 

Revăzuse de nenumărate ori în minte evenimentele la care 
asistase în interiorul Citadelei, încercând să înţeleagă ce se pe- 
trecuse acolo. Nu știa de ce i se îngăduise să plece, ducând-o 
pe fată în braţe, dar ştia că povestea nu se terminase. Ce i se în- 
tâmplase lui Liv în încăperea din vârful muntelui înainte ca el 

s-o păsească, dacă ea descoperise sau nu Sacramentul, asta avea 
mai puţină importanţă. Călugării Sancti, care juraseră să păzeas- 
că cea mai de preţ taină a muntelui, aveau să se regrupeze şi să 
încerce să o reducă la tăcere. Liv era în pericol de moarte, la fel 
şi mama lui, la fel şi el, şi nu putea să apere pe nimeni cât timp 
se afla închis acolo. Evadarea era singura opţiune — atâta doar că 
nu avea habar cum o să reușească. 

Cercetase clădirea în vreme ce o străbătea, căutând posibile 
căi de scăpare. Dincolo de fiecare uşă pe lângă care treceau se 
găseau alte celule; unele aveau deţinuţi în ele, dar majoritatea 
erau goale. Încăperea în care avusese loc interogatoriul se afla 
cu un nivel mai sus, ceea ce însemna că celulele erau probabil 
în subsolul clădirii. Singurul mod de a intra sau de a ieşi era pe 
poarta automată prin care trecuseră atunci când coborâseră aici. 

Gabriel încetini pasul când se apropiară de celula lui, dar un 
alt ghiont în spate îl făcu să treacă împleticindu-se mai departe, 
fără a se opri în dreptul ei. Își restabili echilibrul și continuă dru- 
mul, analizând cu repeziciune în minte ce putea să însemne asta. 
Până acum îl ținuseră singur într-o celulă, ceea ce îi convenise 
de minune. O celulă nouă putea însemna colegi noi. Şi asta nu 
era bine deloc. 

Pătrundeau tot mai adânc în interiorul labirintului. Vopseaua 
se umflase şi formase mici bule pe ziduri, acolo unde se infil- 
trase sarea pe care nimeni nu își dăduse osteneala s-o curețe. În 
secțiunea aceasta se găseau mai puţine celule, iar cele pe lângă 
care trecuseră până atunci erau toate pustii. În plus, mirosea mai 
pregnant a mucegai. A încăperi nelocuite. Ajunseră la capătul co- 
ridorului şi un alt ghiont puternic îl aruncă pe Gabriel prin uşa de 
incendiu, direct într-un tunel scurt, împărțit în două de nişte ză- 
brele. De cealaltă parte a gratiilor era o celulă în care se găseau 
un vas de toaletă de oţel fără capac, o bancă îngustă încastrată în 
perete și un bărbat atât de masiv, încât toate obiectele din jurul 
lui păreau minuscule, potrivite mai degrabă pentru o creşă decât 
pentru o încăpere care găzduia un adult. 

— Scoate-ţi mâinile printre gratii! îi ordonă subinspectorul. 

Uriașul făcu un pas imens în față, ocupând întreaga celulă pe 
lăţime, și își trecu încheieturile, la fel de groase ca gleznele unui 

maratonist, printre gratii. În tot acest timp, ochii nu i se desprin- 
seră nicio clipă de chipul lui Gabriel. 

Polițistul îl apucă pe Gabriel din spate şi îl izbi de perete. 

— Dacă faci o mişcare, te-mpung cu taser-ul, ai înţeles? 

Respirația gardianului mirosea a cafea şi a țigări. 

Gabriel dădu din cap și simți cum presiunea slăbeşte când 
paznicul îşi îndreptă atenţia spre uriaş. Fusese surprins să vadă 
că un subinspector bine făcut, care trăgea evident de fiare în 
timpul liber, îl dusese singur până la celulă. Acum ştia de ce: un 
singur poliţist însemna mai puţini martori. 

Aruncă o privire în sus, la detectorul de fum şi la camera de 
supraveghere cu circuit închis prinsă în partea de jos a conduc- 
tei ce străbătea întreg coridorul, o cameră veche, de felul celor 
care dădeau o imagine alb-negru neclară şi fără sunet. Imaginea 
ajungea în camera de control pe lângă care trecuse, aflată lângă 
poarta de la intrare. Un alt poliţist îi urmărea probabil chiar în 
momentul acela, pregătit să trimită întăriri dacă apărea vreo pro- 
blemă. Dar camera nu era îndreptată spre celulă. Nimeni nu ve- 
dea ce se petrece înăuntru; de fapt, odată ce subinspectorul avea 
să încuie uşa şi să se îndepărteze, nimănui nu avea să-i mai pese. 

Îşi întoarse privirea spre matahala din spatele gratiilor. 
Uriașul îl privea fix şi ameninţător, cu acel aer provocator ti- 
pic între tovarășii de celulă. Gabriel îi susținu privirea, înfrun- 
tându-l, ştiind deja că, şi dacă și-ar fi ferit ochii, tot n-ar fi avut 
scăpare. Ochii bărbatului erau înfundaţi adânc în orbite, iar chi- 
pul lat era încununat de o claie de păr blond, tunsă într-un mod 
surprinzător de conservator, de forma unui castron, de parcă ar 
fi smuls-o de pe creștetul unui agent de asigurări ca să o poarte 
pe post de pălărie. 

Gabriel mai susţinu o clipă privirea ochilor fără fund, apoi îi 
cercetă restul trupului. Bărbatul era imens, o caricatură de om, 
sculptată din muşchi tari ca piatra, formaţi în anii în care luase 
steroizi Și îşi alimentase agresivitatea obtuză. O cămașă din bum- 
bac îi cuprindea cu greu trunchiul, iar mânecile îi erau suflecate, 
dând la iveală antebraţele vânjoase. Cătuşele păreau minuscule și 
ridicole pe încheieturile lui groase, şi, chiar deasupra lor, Gabriel 
Zări ceva care îl făcu să intre în panică. Era imaginea neclară a 

unui tatuaj făcut în închisoare. În general, cu cât desenul era mai 
mare, cu atât cel care îl purta îşi petrecuse mai mulți ani închis. 
Cel de faţă era imens. Dar nu evidentul trecut criminal al mataha- 
lei, nici măcar dimensiunile lui înspăimântătoare îl îngrijorau cel 
mai tare pe Gabriel, ci ceea ce înfățișa tatuajul. Uriaşa imagine — 
pe care și-o desenase turnându-și cerneală pe braţ şi înţepându-se 
de nenumărate ori cu un ac până când reuşise să o fixeze definitiv 
pe piele — era o cruce. Cândva, în trecutul său întunecat, de mon- 
stru cu creierul făcut varză de steroizii îngurgitaţi, uriașul Îl găsi- 
se pe Dumnezeu. lar acum Biserica îl găsise pe el şi era limpede 
că îl trimisese să-i facă treaba murdară. 

Evadarea nu mai era o opţiune, era o necesitate. După ce gar- 
dianul avea să se îndepărteze pe coridor, Gabriel avea să rămână 
singur, închis în măruntaiele pământului, cu acel monstru care-L 
venera pe Dumnezeu. Și, dacă nu acţiona rapid, nu avea să mai 
iasă viu de acolo. 


13 
Salonul 406, spitalul Davlat Hastenesi 


Kathryn Mann privea ţintă obiectul care tocmai alunecase 
din punga de plastic pe patul de spital. 

Arkadian nu zăbovise mult. Amintirea ultimei dăți în care se 
întâlniseră plutea în aer, prea greu de suportat pentru amândoi, 
aşa că îi dăruise cadoul de împăcare și plecase. 

— L-am găsit printre lucrurile tatălui tău, îi spusese. Conţine 
un mesaj pentru tine. M-am gândit c-ar trebui să-l vezi. 

În pungă, Kathryn găsise un carnet cu coperte de piele, cu 
un șnur înfăşurat în jurul unui buton de pe copertă, pentru a-l 
ține închis. Văzându-l, ochii i se umplură de lacrimi. Era aceeaşi 
marcă de jurnal de modă veche pe care tatăl ei o utilizase întot- 
deauna. Îşi luă ochelarii de citit de pe noptieră, apoi desfăcu cu 
grijă şnurul pentru a deschide carnetul şi găsi mesajul pe mijlo- 
cul primelor două pagini, cu scrisul ordonat al tatălui ei: 


Jeumpa mea Kathryn, 


Subirea yi lumina ochilor met. Gred că lucrarea mea s-a încheiat 
u că de data asta o să mă-ntlorc definitiv la Ruina. hex să mă-njel, 
dar nu cred. CÈ -are emfoxtanță . Cf (răul o mată lungă, tax tu 
mi-ai umplut loli aceşti ani cu căldură y cu bucurie. (/acă o să su- 
fnaaneluese, © să-mi fin furomenunea 4 © să-fi arăt care e următorul 
fas, aga cum am sfius intotdeauna c-e să fac. Tacă n-0 Ià se-ntâm- 
fele asta, o să lreburască să-l descoperi singură s să decixi dacă mă foli 
cesta sau nu. 

Par să nu ufi, le xog, că h-am ascuns aceste lucruri de dragul lau 
y pentru uguranja nepotului meu / 

Caută -l fe Sabriel din fiarlea mea y aprinde o lumânare la 
numele meu ca Jă-fe mat fiot vorbi. 

Hi lransml dragostea MEA vejmucă, 

Oscar de la rux 


Restul paginilor erau goale. Reciti mesajul, ca să vadă dacă 
îi scăpase ceva, dar cuvintele rămaseră la fel de impenetrabile ca 
prima oară. Ce-i ascunsese tatăl ei? Crezuse întotdeauna că își 
spuneau totul, că nu aveau secrete, dar acum, după moartea lui, 
descoperea că nu fusese aşa. 

Îşi aminti cum, încă din copilărie, tatăl ei îi împărtăşise din 
tainele lui, explicându-i că erau diferiți de alţi oameni, că se tră- 
geau din tribul Mala, cel mai vechi trib de pe pământ, uzurpat 
de un trib rival, care încercase să îi nimicească şi să îngroape 
odată cu ei cunoașterea pe care o deţineau. Îi arătase simbolurile 
lor secrete, o învățase limba mala și îi dezvăluise misiunea lor 
comună, prin care urmăreau să restabilească ordinea firească în 
lume. Dar îi ascunsese ceva atât de important, încât se simţise 
obligat să-i mărturisească de dincolo de mormânt. Poate că nu-l 
cunoscuse atât de bine pe cât crezuse. 

Până şi biletul conţinea un element care nu se potrivea cu 
imaginea ei despre el. Fusese întotdeauna atât de atent la cuvin- 
tele pe care le folosea, insistând pe precizie, deoarece cuvintele, 
spunea el, purtau încărcătura cea mai de preţ: sensul. Şi, cu toa- 
te acestea, în mesajul de adio făcuse o greşeală: nu îi ceruse să 
aprindă o lumânare „în“ numele lui, ci „la“ numele lui. 

În acel moment, îşi dădu seama. 

Nu era deloc o greșeală. 

În copilărie, tatăl ei o învățase și trucurile prin care strămoșii 
lor îşi păstrau secretele. Una dintre metode era să scrie mesajele 
pe hârtie cu suc de lămâie în loc de cerneală. Când se usca, su- 
cul devenea invizibil, dar acidul afecta hârtia, astfel încât, dacă 
o apropiai de o flacără, scrisul se înnegrea, dând la iveală cuvin- 
tele ascunse de pe pagină. Când Oscar îi scrisese că vrea ca ea 

să aprindă o lumânare „la“ numele lui, ca să-i mai poată vorbi, 
exact la asta se referise. 

Mai era un mesaj pe paginile albe de după semnătura lui. 
Nu-i trebuia decât o flacără ca să-l poată citi. 


14 
Secția de poliție, Ruina 


Adrenalina îi inunda trupul lui Gabriel, în vreme ce în minte 
urzea cu repeziciune posibile scenarii de evadare. Dacă rămânea 
singur cu uriașul în celulă, avea să moară. Trebuia să acționeze 
în următoarele câteva secunde, înainte ca gardianul să-l închidă 
în spatele gratiilor. Îşi ridică privirea spre tavanul scund al celu- 
lei, care se înălța la mai puţin de treizeci de centimetri deasupra 
capului său. Nu prea avea loc de manevre. Din fericire, gardia- 
nul era mic de statură, ceea ce îi dădea avantajul câtorva centi- 
metri în plus, dar cu o constituţie de halterofil profesionist — şi, 
în plus, era înarmat. Pe lângă taser, mai avea şi un baston și un 
spray paralizant prins la curea. Măcar nu avea pistol. 

Un zdrăngănit puternic răsună în spațiul strâmt când gardi- 
anul deschise ușa celulei. Gabriel se îndepărtă puţin de perete, 
cu spatele la poliţist, mutându-și greutatea corpului pe vârful pi- 
cioarelor şi îndoindu-şi uşor genunchii, pentru echilibru. 

— Îţi dau o mie de lire dacă mă duci în altă celulă, zise. 

Bărbatul pufni dispreţuitor în spatele său. 

— Ce-o să faci, o să-mi scrii un cec? 

Gabriel își clătină capul. 

— O să-ţi dau bani gheaţă. Chiar acum! 

Spera ca polițistul să fie un gardian de modă veche, dintre cei 
care nu se dau în lături de la a-şi rotunji veniturile din activităţi 
conexe. Banii gheaţă sunt ca un drog pentru poliţiştii corupți şi, 
ca oricărui dependent, n-avea să-i pese de unde provin, atâta vre- 
me cât îşi lua doza. 

— De unde o să faci rost de o mie de lire? 

— Tocmai mi i-a dat avocatul meu pe ascuns. I-am băgat în 
buzunarul din dreapta. Du-mă în altă celulă şi sunt ai tăi! 

Urmă o scurtă pauză. Gabriel aproape că auzea rotiţele în- 
vârtindu-se în capul bărbatului care se gândea intens. 

Simţi ceva împungându-l în spate. 

— Dacă faci vreo mișcare, o să-ţi aplic un șoc cu taser-ul, 
direct în coloană. Și, dacă buzunarul se dovedește gol, o să-mi 
țin degetul pe trăgaci până când o să te pişi pe tine, ai înțeles? 

Gabriel dădu din cap. 

— Şi cu noua mea celulă cum rămâne? 

— O să vorbim mai târziu despre asta. 

Gabriel se lăsă un pic în jos, concentrându-se asupra unui 
punct din zid ieşit ușor în relief. Simţi mâna gardianului pipă- 
indu-i buzunarul pe dinafară și alunecând apoi înăuntru pentru 
a scoate ceea ce era de fapt o carte de vizită primită de la avo- 
catul său. 

În timpul antrenamentelor din armată, Gabriel făcuse mai 
multe şedinţe de „acomodare cu tortura“, care includeau şi supu- 
nerea la șocurile provocate de taser, pentru a-şi testa rezistența. 
Statura sau condiţia fizică nu păreau să aibă o mare importanţă. 
Unii dintre tipii mai voinici se prăbușeau ca niște saci de cartofi, 
în vreme ce alții îşi reveneau aproape instantaneu. El se situase 
undeva pe la mijloc; nu îşi pierdea în totalitate mobilitatea, dar 
nici nu era departe, așa că știa că, dacă preșea acum, nu mai avea 
a doua șansă. Un şoc electric aplicat asupra coloanei vertebrale 
i-ar fi dereglat în întregime sistemul nervos şi, când și-ar fi reve- 
nit, s-ar fi trezit încuiat în celulă, alături de gorila blondă. Se con- 
centră asupra electrozilor care îl împungeau mai tare în spate, în 
vreme ce gardianul se apleca. Totul depindea de sincronizare şi 
de viteză. Gardianul se aplecă şi mai mult, atingând cu degetele 
cartea de vizită care se afla pe fundul buzunarului. În acel mo- 
ment, Gabriel ţâșni. 

Îşi smuci mâinile încătușate înspre dreapta, îndepărtând ta- 
ser-ul de coloana vertebrală. Ridică în aceeași clipă piciorul, 
prinzându-i mâna gardianului în interiorul buzunarului şi se izbi 
cu putere de perete, folosindu-se de ieşitura din zid ca punct de 
sprijin. Când se ridică, prinse între braţele sale îndoite capul gar- 
dianului, plasat într-o poziţie perfectă pentru asta, și strânse cât 

de tare putu, încă din clipa în care păcănitul sacadat al armei ră- 
sună în spațiul îngust. 

Braţul drept al lui Gabriel, acum încolăcit strâns în jurul gru- 
mazului gardianului, rămase fără vlagă când în el fură descărcaţi 
50.000 de volti. Îşi simţi strânsoarea slăbind şi trase mai tare de 
brațul intact, târându-l pe cel inert spre locul în care mâinile 
îi erau prinse cu cătușele și folosindu-se de toată forța de care 
dispunea. Se împleticiră cu spatele şi se loviră de perete, iar 
şocul făcu ca electrozii să pătrundă şi mai adânc în carnea lui 
Gabriel. Brațul puternic începu să-şi piardă din vigoare, iar gar- 
dianul îşi smuci capul, simțind cum presiunea slăbeşte. Se eli- 
bera din strânsoare. 

Gabriel se aruncă la pământ. Se izbiră tare de pardoseală, gar- 
dianul absorbind mare parte din șoc, iar taser-ul alunecă zdrăn- 
gănind pe podea. Eliberat de șocul electric care îl slăbise, Gabriel 
strânse tare cu ambele braţe, apăsând cu putere pe grumazul gros 
al gardianului. Se rostogoli în dreapta, mutându-și greutatea asu- 
pra lui chiar în clipa în care păcănitul sec al zaser-ului răsună din 
nou. De data aceasta nu mai conta. Brațul lui Gabriel era acum 
aşezat unde trebuia și, de fiecare dată când pârâia, raser-ul nu fă- 
cea decât să îl transforme într-o greutate care apăsa și mai tare pe 
grumazul gardianului. 

În regiunea gâtului există trei zone vulnerabile în cazul sugru- 
mării: artera carotidă, vena jugulară și traheea. Toate trei trans- 
portă oxigenul în organism. Dacă una dintre ele este blocată, chiar 
și pentru scurt timp, acest lucru duce la alimentarea insuficientă 
cu Oxigen şi la pierderea treptată a cunoștinței. Dacă toate cele 
trei căi de acces sunt blocate, starea de leșin intervine în câteva 
secunde. 

După vreo zece secunde, gardianul rămase fără vlagă. 

De altfel, acceleră singur procesul, împungându-l haotic pe 
Gabriel cu taser-ul în diferite părți ale corpului, nereuşind altce- 
va decât să consume putinul oxigen de care mai dispunea orga- 
nismul său, în vreme ce Gabriel îl ţinea strâns, apărându-se de 
furtuna electrică, alternând tensiunea de la un braţ la altul, ale- 
gându-l pe cel mai puternic pentru a para cu el atacurile, până 
când gardianul rămase inert, iar faser-ul alunecă zdrăngănind pe 

podea. Gabriel îşi ridică privirea spre uriașul din celulă, asigu- 
rându-se că arma nu căzuse într-un loc de unde deţinutul ar fi pu- 
tut să o ridice. Chipul acestuia era ca o mască, de un calm straniu, 
lar mâinile sale imense, împreunate în față, strânse în cătușe, îi 
dădeau aerul că se roagă. 

— Care e planul tău acum? îl întrebă, cu o voce surprinzător 
de blândă. Care e in-ten-și-a ta? Speri să fii eliberat pe cauțiune 
înainte ca tipul să-şi vină-n simţiri? 

Gabriel nu-l băgă în seamă. Simţea cum îi revine sângele în 
buricele degetelor, la fel de repede cum avea să inunde din nou 
și creierul privat de oxigen al gardianului. Nu avea mult timp la 
dispoziţie. Smulse legătura de chei de la cureaua paznicului, găsi 
cheița de la cătuşe şi o băgă cu greutate în închizătoare. Când 
mâinile i se desprinseră una de cealaltă, îl copleşi o senzaţie de 
durere şi de ușurare. Îşi frecă încheieturile care îl dureau acolo 
unde cătușele îi intraseră în carne, ca să le readucă la viaţă, şi în- 
cepu să îl dezbrace cu repeziciune pe gardian. 

— Îţi plac băieţii? se auzi vocea blândă luându-l peste pi- 
cior, de undeva din spatele lui. 

Gabriel îi scoase cămaşa paznicului şi şi-o trase peste a lui. 

— Îmi place libertatea, zise, încheindu-se la nasturi şi tre- 
când la pantalonii uniformei de polițist. 

Aceştia alunecară cu ușurință peste pantalonii de postav pe 
care îi primise în închisoare, dar erau prea largi în talie și prea 
scurți. Îi lăsă mai jos pe şolduri, îndesă poalele cămăşii în ei și 
îşi strânse cureaua chiar în clipa în care gardianul începu să se 
mişte. Gabriel îl apucă de subsuori și îl târî până în celulă, având 
grijă să se țină la distanță de uriaş. Luă cătuşele de pe jos, prinse 
un capăt de mâna gardianului şi pe celălalt de gratiile uşii des- 
chise exact în momentul în care paznicul începea să își vină în 
simţiri. Bărbatul deschise ochii, îl privi fix pe Gabriel şi se nă- 
pusti spre el. Gabriel se dădu în spate şi cătuşa se prinse de gra- 
tia inferioară cu un zăngănit zgomotos, oprindu-l cu brutalita- 
te pe paznic. Acesta se uită în jos, încercând să vadă ce anume 
îl împiedica să înainteze, apoi îşi ridică din nou privirea înspre 
Gabriel, la tanc pentru a primi un jet de spray paralizant drept în 

față. Bărbatul gemu slab, sugrumat, după care se prăbuşi, tuşind 
și frecându-și ochii care-l ardeau cu mâna rămasă liberă. 

Gabriel făcu un pas în spate ca să se ferească de norul de 
spray şi băgă mâna în buzunarul uniformei, scoțând de acolo 
pachetul de ţigări. 

— Chestiile alea o să-ţi vină de hac, zise uriașul din spatele 
gratiilor. Sunt can-ce-ri-ge-ne. 

Gabriel scoase o brichetă de unică folosinţă din pachet și 
duse o ţigară la buze. 

— A, dar ce nu te omoară te face mai puternic, zise, scăpă- 
rând bricheta. 

Aprinse ţigara, trase adânc un fum, după care își lăsă capul 
pe spate şi îşi goli plămânii în direcţia detectorului de fum mon- 
tat în tavan. 

Ofiţerul Lunz se aplecă în scaunul său, încercând să deslu- 
șească ceva pe ecrane. Visa cu ochii deschişi la o excursie la pes- 
cuit în lacul său preferat de pe dealurile de la poalele munților 
Taurus, când alarma stridentă îl readuse la realitatea din came- 
ra de control. Cercetă toate monitoarele, cu inima bătându-i 
mai-mai să-i spargă pieptul, căutând vreun semn care să indice 
ce declanșase alarma. 

Imaginile erau de obicei neclare, dar acum, că aspersoarele 
din tavan umpleau coridorul cu o peliculă fină de stropi, nu se în- 
trezărea aproape nimic pe ecrane. Auzea niște sunete înfundate, 
bătăi și proteste venite de la cei aproximativ douăzeci de deţinuţi 
uzi până la piele în celulele lor. Cel puţin asta spera el că era sur- 
sa zgomotului. Se întrebă cât îi va lua echipei de intervenţie să 
ajungă la faţa locului. Uneori se declanșau alarme false, așa că 
timpii de reacţie crescuseră tot mai mult. Şi camerele de supra- 
veghere erau tot mai puţine. Întregul sistem trebuia modernizat, 
dar primăria nu avea de gând să aloce niciun sfanţ. Poate că fap- 
tul că aspersoarele se declanșaseră de data aceasta avea să-i facă 
să-şi reconsidere poziţia. 

Întinse mâna pentru a opri alarma, dar încremeni când zări o 
siluetă întunecată apărând pe unul dintre ecrane. Era un bărbat 
care înainta împleticindu-se pe sub jetul de apă, acoperindu-și 
chipul cu braţul. Se afla în secțiunea D, în capătul cel mai în- 
depărtat al complexului. Lunz își împinse ochelarii pe nas și se 
aplecă deasupra ecranului. Silueta dispăru de pe unul dintre mo- 
nitoare și reapăru pe altul, înaintând neabătut în direcția lui. 

Aruncă o privire spre uşa închisă a camerei de control. În spa- 
tele ei, un grilaj de oţel era singurul lucru ce stătea între el şi cel 

care se apropia, oricine ar fi fost acesta. Descuie un sertar al biro- 
ului, îl deschise și scoase cu mâini tremurânde pistolul din toc. Îi 
simţi greutatea reconfortantă în palmă şi continuă să urmărească 
cu privirea silueta întunecată ce se deplasa de pe un ecran pe al- 
tul, apropiindu-se tot mai mult, în vreme ce el aștepta să soseas- 
că întăririle. Celelalte ecrane rămâneau goale. Nu părea să fie o 
evadare. În plus, individul purta haine închise la culoare, ceea ce 
însemna că e probabil un gardian. Toţi deţinuţii primeau tricouri 
oliv, din surplusul de haine al armatei. Probabil că fusese prins 
sub stropii de apă. Lunz mai verifică o dată ca să se asigure că re- 
stul monitoarelor sunt goale, apoi se ridică de pe scaun și ieși pe 
coridor, luându-și pistolul, pentru orice eventualitate. 

Pe coridor, şuieratul apei se auzea mult mai tare. Îşi miji ochii 
printre gratii, încercând să străpungă perdeaua de ploaie, până 
când o siluetă înveșmântată în uniformă se ivi la capătul culoaru- 
lui, împleticindu-se în direcţia lui prin pelicula de apă. Bărbatul 
strigă ceva, dar vocea îi era înăbușită de fâșâitul aspersoarelor și 
de braţul care îi acoperea chipul. 

Lunz simți că ceva nu e în regulă. Desfăcu tocul şi scoase 
pistolul. 

— Eşti în regulă? strigă. 

Silueta continuă să înainteze, lovindu-se de pereţii uzi, pipă- 
indu-i cu o mână, în vreme ce cu cealaltă se freca pe față. 

— Spray paralizant! strigă. Mi-a sărit cineva în spate și 
mi-a luat cheile. 

Lunz aruncă o privire în spate, spre ușa închisă din capătul 
coridorului. 

„l-au luat cheile și l-au atacat cu spray paralizant. N-a fost o 
alarmă falsă — a fost pe bune.“ 

Trase în piept o gură de aer umed, încercând să-şi limpezeas- 
că gândurile. Își imagină braţe care se întindeau printre gratiile 
celulelor, în celălalt capăt al clădirii, încercând diferite chei în 
încuietoare. Cât le va lua să găsească cheia potrivită? 

Gardianul se împletici pe cei câțiva metri rămași din coridor 
ȘI se izbi greoi de poartă, încovoindu-se într-un acces de tuse. 
Chiar dacă deţinuţii ieșiseră deja şi se năpustiseră pe culoar, 
avea timp să deschidă poarta, să-l scoată de acolo și să încuie 

la loc. Putea s-o facă. Dar trebuia să acţioneze fără întârziere! 
Se repezi în camera de control, apăsă pe un buton de pe panoul 
de comandă şi se întoarse pe coridor chiar când poarta începea 
să se deschidă. Gardianul era în continuare încovoiat, tușind şi 
gemând, frecându-şi furios cu mâinile faţa care îl ardea. Lunz îl 
luă de braţ și îl trase în spate, în vreme ce un alt zgomot puternic 
răsună pe coridor şi o voce din spatele său îl făcu să sară în sus. 

— Ce s-a-ntâmplat? 

Sosiseră întăririle. 

— Deţinuţii au evadat din celule în secţiunea D! zise Lunz, 
asupra căruia adrenalina preluase acum controlul. 

Cei doi poliţişti trecură în grabă pe lângă el, cu pistoalele 
scoase din toc, dar se opriră brusc când ajunseră la locul unde 
şiroia apa. 

— Opreşte aspersoarele! 

Lunz se repezi înapoi în camera de control şi apăsă pe un bu- 
ton ca să le oprească. Ridică receptorul şi formă un număr. 

— Avem un rănit care urcă din celule, zise, urmărindu-i pe 
monitoare pe cei doi polițiști care se îndepărtau pe coridor. Un 
gardian a primit un jet de spray paralizant în faţă. ÎI aduc chiar 
acum ! 

Puse receptorul în furcă chiar în clipa în care cei doi poliţişti 
pătrundeau în coridorul principal. În continuare nu se vedea ni- 
cio mişcare pe celelalte ecrane. Cel care îl atacase pe gardian nu 
reușise încă să iasă din celulă. Lunz începu să se relaxeze puţin. 
Nu văzu silueta care îşi făcu apariţia în spatele lui și nici nu 
simţi mirosul vag de piper până când un jet de spray paralizant 
îi fu împroșcat în gură şi îi goli tot aerul din plămâni. 


16 
Salonul 406, spitalul Davlat Hastenesi 


Mânerul şi buzunarul lateral al sacului de voiaj al lui Liv 
aveau pete cenușii, urme ale pudrei de grafit pe care o folosiseră 
criminaliştii pentru a lua amprente. 

Conţinutul sacului era ca o capsulă a timpului, care îi amintea 
de o viaţă din trecut: haine, farduri, pixuri, cameţele. Le răstur- 
nă pe toate pe pat, apoi scutură sacul şi îşi eliberă laptopul care 
alunecase pe fund. Și el avea urme de pudră şi mirosea vag a va- 
porii de cianoacrilat folosiți pentru relevarea amprentelor. Apăsă 
pe butonul de pornire, dar nu se întâmplă nimic. Criminaliştii îşi 
băgaseră probabil nasul în hard drive-ul ei şi îi consumaseră ba- 
teria. Avea un încărcător, dar acesta era prevăzut cu un ştecăr de 
tipul celor folosite în America de Nord, inutilizabil în prizele din 
sudul Turciei. Întoarse sacul şi deschise buzunarul lateral. Spre 
surprinderea ei, pașaportul era încă acolo. ÎI scoase se uită la co- 
perta albastră zeâriată, cu Marele Sigiliu în mijloc şi cuvintele 
„Statele Unite ale Americii“ scrise dedesubt. Nu se considerase 
o persoană prea sentimentală sau naționalistă până atunci, dar îi 
veni să plângă văzându-l. Atât de tare îşi dorea să meargă acasă. 

Următoarele două lucruri pe care le descoperi nu îi îmbună- 
tățiră deloc starea emoțională fragilă. Primul era o legătură de 
chei. Îşi aminti cum încuiase uşa apartamentului şi le aruncase în 
geantă în vreme ce se grăbea spre taxiul care o aştepta să o ducă 
la aeroport. Al doilea era un plic pe care scria „1-Hour Foto“. 
Înăuntru se găseau mai multe poze lucioase făcute într-o excur- 
sie la New York. Fotografiile înfățișau o versiune mai tânără a 
ei și un băiat blond, înalt, care îi semăna foarte tare. Fusese ul- 
tima oară când îl văzuse pe fratele ei Samuel în viață. Băgă po- 
zele înapoi în plic, înainte ca emoțiile să o copleșească, şi privi 

grămăjoara de obiecte ce întruchipau fosta ei viaţă, răspândite 
pe pat, încercând să le separe de încărcătura lor emoțională şi să 
le vadă în schimb ca pe un set de instrumente care să o ajute să 
fugă de acolo. 

Avea destule haine, dar nu avea bani gheață. În plus, îşi epu- 
izase linia de credit de pe carduri când îşi cumpărase biletul 
de avion pentru Ruina. Mai era şi mica problemă a preotului și 
a politistului care stăteau de pază pe coridor. Cu o diversiune, 
poate ar fi reuşit să se strecoare afară din cameră, profitând de 
neatenţia lor. Se gândi la personalul medical care venea la ea în 
salon. Poate că unul dintre ei ar fi ajutat-o, deşi, cu preotul care 
era veşnic în încăpere, nu ştia cum ar fi putut să abordeze subtil 
subiectul, darămite să comunice vreun plan fezabil. În plus, fu- 
seseră cu siguranţă verificaţi cu toții şi primiseră instrucțiuni să 
raporteze orice contact suspect. 

Se dădu jos din pat, având grijă să nu-şi răstoarne lucrurile pe 
jos, ŞI se duse la fereastră. Lumina strălucitoare care o izbi când 
ridică jaluzeaua o făcu să mijească ochii, dar nici ce văzu dinco- 
lo de geam nu o ajută prea mult. Străduţa pietruită se afla la patru 
niveluri mai jos, iar pe clădirea din față cobora șerpuind o scară 
de incendiu, o imagine nu prea încurajatoare. În plus, Citadela 
domina peisajul, omniprezentă și tulburătoare, înălțându-se dea- 
supra acoperişurilor și înnegrind orizontul aidoma unei santinele 
vigilente. Liv îşi întoarse privirea spre încăpere, cercetând încă o 
dată toate obiectele de acolo, cântărindu-l pe fiecare şi încercând 
să-i stabilească posibila utilitate pentru tentativa ei de evadare. 

În afara patului şi a televizorului, în salon nu se mai găsea 
mare lucru: o măsuţă cu un pahar din plastic și o carafă cu apă 
pe ea; un şir de butoane deasupra patului, un dosar din plastic 
fixat pe perete, în care se aflau fişele ei medicale. În tavan era 
agăţat un șnur cu un mâner roşu, suficient de mare pentru ca ori- 
ce bolnav, oricât de slăbit, să îl poată apuca şi să tragă de el în 
caz de urgență. Liv se gândi ce s-ar fi întâmplat dacă l-ar fi folo- 
sit şi ea. Auzise în ultimele zile reacțiile la alte alarme, vocile şi 
paşii grăbiţi de pe coridor, înspre saloanele alăturate. Dar, char 
dacă zgomotul și confuzia ar fi creat o perdea de fum care să-i 

distragă atenţia preotului câteva clipe, toți ochii ar fi fost aţintiţi 
asupra ei şi i-ar fi fost aproape imposibil să vorbească cu cineva 
sau să-i strecoare cuiva un bileţel pe furiș. Trebuia să găsească 
altă cale. 


17 
Secţia de poliție 


Scara care ducea la celule răsuna de tropotele bocancilor poli- 
țiștilor care coborau în fugă, grăbindu-se să răspundă la alarmă. 
Gabriel îi întâlni în drumul său spre ieșire. Nu-i aruncară nici 
măcar o privire. Aflaseră cu toţii că un gardian fusese atacat cu 
spray paralizant, aşa că atunci când dădeau peste el — respirând 
cu dificultate, cu ochii umflaţi închiși, sprijinit de un alt gardi- 
an —, îl depășeau în fugă, grăbindu-se să-i prindă pe nenorociţii 
care-i făcuseră asta. 

Gabriel îl ajuta pe gardian să înainteze, cu un braț petrecut pe 
după umerii lui, cu mâna spre perete, ascunsă, cu pistolul bărba- 
tului îndreptat înspre zona sa inghinală, ca să se asigure că nu va 
vorbi. În cealaltă mână, Gabriel ţinea o staţie de emisie-recepţie 
pe care o înhăţase în camera de control şi în care ducea un mo- 
nolog, prefăcându-se că poartă o conversaţie, ca nu cumva cine- 
va să intre în vorbă cu el şi ca să-şi ascundă totodată o bună par- 
te din chip. 

Ajunseră în capul scărilor, când alți doi poliţişti se năpustiră 
pe uşa de incendiu şi o luară la goană în jos. Gabriel se strecu- 
ră pe uşa pe care o lăsaseră deschisă şi pătrunse într-un coridor 
scurt. În faţa lui, printr-o fereastră pătrată dintr-o altă uşă, zărea 
recepţia. Îl îmboldi pe gardian să meargă mai departe, împungân- 
du-l și mai tare cu pistolul în pelvis, pentru a-i aminti că e acolo. 

Când ajunseră la câţiva metri de uşă, prinse staţia sub bărbie, 
smulse tubul de spray de la curea şi îi mai pulveriză un jet în față 
gardianului. Îşi strecură pistolul sub cămașă, îl îndesă în pan- 
taloni şi se năpusti pe ușă în încăperea care gemea de poliţişti. 

Toate capetele se întoarseră spre ei când pătrunseră în hol, 
atrase de noul acces de tuse care le anunţa intrarea. Doi poliţişti 

aflaţi în apropiere se repeziră să-l ia în brațe pe gardianul cu- 
prins de o tuse convulsivă. Gabriel îi lăsă să se ocupe de el şi se 
grăbi spre ieșire. 

— L-am adus în hol! zbieră în staţie. Unde naiba e ambu- 
lanţa aia? 

Apoi ieşi pe uşa de la intrare, liber ca pasărea cerului. 

Nu ştia cât va dura criza de tuse a gardianului, dar cu sigu- 
ranţă nu avea mult timp. Probabil că poliţiştii care ajunseseră la 
subsol își dăduseră deja seama ce se întâmplase. Strada pe care 
se afla era aproape pustie, dar cea din faţă era mai aglomerată. 
Dacă reuşea să o ia după colţ şi să se amestece în mulţime, avea 
o şansă. Colţul străzii era la circa şase metri în faţă. Își ținea 
stația lipită de faţă și privirea drept înainte, rezistând cu greu 
tentaţiei de a o lua la fugă. 

Se amestecă printre puţinii trecători de pe stradă, schimbând 
trotuarul, punând cât mai multe persoane între el şi cei care aveau 
să plece curând în urmărirea sa. Asfaltul era ud de la ploaia to- 
rențială care căzuse recent. Asta nu prea îl ajuta, dar se mulțumea 
şi cu atât. Hainele lui, ude de la aspersoarele din închisoare, erau 
mai puţin bătătoare la ochi. 

O coti pe strada principală, chiar în clipa în care o sirenă se 
porni undeva în spatele lui. Mijind ochii ca să se apere de soare- 
le puternic, îşi potrivi pasul cu cel al oamenilor care ieşiseră la o 
plimbare de seară şi aruncă staţia într-un coş de gunoi. Trebuia 
să se îndepărteze de strada aceea cât mai repede posibil. O uni- 
formă udă de poliţist nu era cea mai bună deghizare pentru un 
fugar. 


18 
Spitalul Davlat Hastenesi 


Provocarea de a găsi o soluţie pentru a scoate la iveală me- 
sajul ascuns al lui Oscar cu ajutorul resurselor limitate de care 
dispunea îi dădea lui Kathryn un sentiment de speranţă şi o ho- 
tărâre pe care nu le mai resimţise de multe zile încoace. 

Din experienţa profesională, ştia că sunt necesare trei lucruri 
pentru a face un foc: combustibil, un catalizator şi o scânteie. 
Pentru combustibil, smulsese câteva pagini din dosarul cu fişe 
medicale, neîndrăznind să rişte să rupă ceva important din car- 
netul lui Oscar; rupsese hârtiile în bucățele mici și făcuse o gră- 
măjoară pe pervaz. 

Cât despre catalizator, trebuia să găsească o soluţie ingenioa- 
să. Avea nevoie de orice fel de substanţă care să intensifice flacă- 
ra. Găsi ceea ce căuta sub forma gelului dezinfectant pentru mâi- 
ni din dozatorul de lângă ușă, folosit în toate spitalele moderne. 
Conform etichetei, marca aceea avea o concentraţie de alcool de 
patruzeci la sută. Alcoolul se evaporă repede, lăsând pielea usca- 
tă, și are şi proprietăți antiseptice. Este totodată şi un catalizator 
foarte eficient. 

Îşi turnă o cantitate sănătoasă în palmă, o întinse pe pervaz, 
după care aşeză grămăjoara de fâşii de hârtie deasupra, ca aceas- 
ta să absoarbă vaporii inflamabili pe măsură ce se evaporau. Cu 
cât aştepta mai mult, cu atât hârtia se îmbiba mai bine şi şansele 
să se aprindă creșteau. Dar îi lipsea în continuare scânteia, iar 
pentru a o obține trebuia să aştepte ca soarele să iasă din spate- 
le norilor. 

Se întinse pe pat, uitându-se pe fereastră la fâșia luminoasă 
de cer care se întrezărea printre norii grei aflaţi în mișcare şi cul- 
mile nemişcate ale munților. Ultima oară aprinsese astfel un foc 

în excursia pe care o făcuse împreună cu John. Fusese o ieșire 
spontană, hotărâtă în ultima clipă, înainte ca Gabriel să se în- 
toarcă la facultate și John să plece în Irak, în acea expediţie ar- 
heologică din care nu avea să se mai întoarcă. 

Îşi petrecuseră ziua cutreierând potecile din lanțul muntos 
Presidential Range din New Hampshire şi îi prinsese o furtună 
teribilă. Când ajunseseră înapoi la locul în care parcaseră maşina 
închiriată, erau uzi până la piele; iar apoi descoperiseră că bateria 
era moartă. Se întorseseră la un refugiu pe lângă care trecuseră la 
venire şi unde un turist de weekend folosise toate lemnele de foc 
şi nu se obosise să aducă altele. Împreună cu Gabriel, Kathryn 
adunase cât de multe crengi căzute putuse, dar toate erau prea 
ude ca să ia foc. Nici măcar nu observaseră că John dispăruse, 
până când bărbatul nu își făcuse apariţia în refugiu, fluturând o 
şosetă în vârful unui băț lung, din care picura motorina pe care o 
luase din rezervorul maşinii. Au pus vreascurile ude peste şosetă 
şi au aşteptat ca vaporii să pătrundă grămada de lemne, la fel 
cum aştepta și Kathryn acum. Motorina lichidă nu arde foarte 
bine, dar ramurile îmbibate cu eter s-au aprins cu ușurință. Şi-au 
petrecut noaptea în refugiu, strânși unul în celălalt, încălzindu-se 
la foc — ultima oară când fuseseră cu toții împreună. Kathryn 
zâmbi, amintindu-și cât de aproape stătuseră toți trei şi zâmbete- 
le lor luminate de foc, în vreme ce afară furtuna își făcea de cap. 
Apoi îşi dădu seama că senzaţia de căldură nu este în mintea ei, 
ci că o simte chiar pe piele, inundând camera. Soarele ieşise din- 
tre nori. 

Sări din pat şi se repezi la fereastră. Razele soarelui scăldau 
strada în lumina caldă a după-amiezii. Discul solar coborâse sub 
perdeaua de nori și avea să dispară în curând, prăbuşindu-se în- 
dărătul munţilor ce se întrezăreau în depărtare. Trebuia să se 
grăbească. 

Îşi dădu jos ochelarii de citit de pe frunte, cu mâini tremu- 
rânde, şi îi tinu deasupra bucăţelelor de hârtie, ațintind cu ajuto- 
rul lentilelor cu efect de mărire un punct de lumină înspre vârful 
grămăjoarei. 

O reflecţie minusculă a soarelui, ca o imagine în oglindă, 
apăru pe hârtie, iar Kathryn o ținu nemişcată, pe cât de mult îi 

îngăduia mâna tremurândă. Punctul luminos se închise la culoa- 
re şi începu să ardă mocnit. Hârtia se încolăci, prefăcându-se în 
scrum în jurul lui, dar fără să facă nicio flacără. Kathryn îşi mută 
ochelarii, urmărind cu punctul luminos marginea hârtiei înnegrite, 
direcţionând căldura asupra puţinului jar pe care îl obținuse. Un 
punctuleţ roșu străluci la marginea grămăjoarei, acolo unde hâr- 
tia se încovoie și se preschimbă în cenușă, dar tot nu se aprinse. 
Îşi făcu mâna căuș în jurul lui şi suflă uşor spre vârful grămezii, 
încercând să nu mişte bucăţelele de hârtie sau să împrăștie vapo- 
rii de alcool captivi dedesubt. Continuă să sufle, cu blândeţe, dar 
fără să se oprească, concentrându-și atenţia asupra jarului roșiatic, 
până când rămase fără aer în plămâni. Atunci, chiar în momentul 
în care aproape că nu mai avea suflare, flacăra se aprinse în sfârşit 
şi începu să înghită cu lăcomie bucăţile de hârtie. 

Luă grăbită jurnalul de pe pat şi îl deschise la paginile din 
mijloc, pe care le însemnase tot cu nişte bucățele de hârtie. Nu 
ştia cât de lung era mesajul ascuns, dar nu avea prea mult com- 
bustibil, iar flacăra ardea cu repeziciune. Răsuci o bucată de hâr- 
tie, o puse peste grămăjoară, pentru a alimenta focul, după care 
oferi cu delicateţe flăcării prima filă albă. 

Efectul fu aproape instantaneu. Căldura înnegri hârtia, aco- 
lo unde cerneala acidă o îmbibase și se uscase apoi, făcându-se 
nevăzută, şi dădu la iveală rotocoale de simboluri calgrafiate 
ce umpleau încetul cu încetul pagina. Textul, de forma unei cru- 
ci Tau aşezate cu susul în jos, era o oglindă a primei profeţii cu 
care crescuse Kathryn, scrisă în aceeaşi limbă străveche. Ochii 
ei parcurseră simbolurile limbii mala, limba tribului ei, şi ea le 
traduse în gând pe măsură ce le citea: 


Cheia descătuşează Sacramentul 
Sacramentul devine una cu Cheia 
lar Pământul se cutremură 
Cheia trebuie să urmeze Harta Stelară până Acasă 
Acolo să stingă focul balaurului într-o lună lunară 
Căci altfel Cheia va pieri, Pământul se va despica 
Și molima îl va cotropi, aducând sfârșitul lumii 

Kathryn reciti mesajul, încercând să-l descifreze. Părea să fie 
o avertizare, dar era incompletă, așa că nu reuşi să o înţeleagă. 

Probabil că era un mesaj mai lung. 

Luă grăbită o altă bucată de hârtie şi o duse deasupra flăcă- 
rii. Focul ardea mai repede decât se așteptase, iar încăperea în- 
cepea să se umple de fum. Întoarse pagina jurnalului şi o ţinu 
deasupra flăcării. 

Încă o bucată de text întunecat ieşi la iveală, mult mai mare, 
dar focul ardea cu atâta repeziciune, că nici măcar nu se obosi 
să-l citească. Ştia că aproape nu mai avea combustibil, iar fumul 
din cameră devenise îngrijorător de gros, aşa că trecea paginile 
albe una după alta pe deasupra flăcării, alimentând-o până când 
ajunse la capătul jurnalului, iar focul se micşoră şi îşi dădu du- 
hul într-un ultim rotocol de fum. 

Auzea paşi apropiindu-se pe coridor. În câteva secunde, cine- 
va putea intra în salonul ei, iar preotul şi-ar fi făcut şi el apariţia. 
Deschise larg, fereastra, strânse jarul, dovada incriminantă a fo- 
cului, şi îl împrăştie în aer. Lăsă fereastra deschisă, sperând astfel 
să alunge mirosul de fum, şi îşi curăță mâinile cu gel antibacte- 
rian, căutând în acelaşi timp un loc în încăpere în care să ascun- 
dă jurnalul. Dar camera era goală. Nu exista nicio ascunzătoare. 
Kathryn se duse grăbită spre pat şi ascunse carnetul în singurul 
loc la care se putea gândi şi unde cu siguranţă oricine ar fi căutat 
prima dată. Îl ascunse sub saltea. 

Părintele Ulvi Şimşek stătea pe coridorul spitalului, înşirând 
mătăniile pe care le purta tot timpul la el și gândindu-se înciudat 
la vizita de mai devreme a inspectorului de poliţie, pe care nu și-o 
putea scoate din cap. Se comportase atât de arogant, cu aerul lui 
de superioritate, întrebându-l ce caută acolo, de parcă el ar fi fost 
un nimeni. 

De-ar şti inspectorul cu cine are de-a face! 

Numără mătăniile, răsfirându-le printre degete, pietricele ne- 
tede ce se încălzeau sub atingerea degetelor lui. Erau nouăspre- 
zece mărgele înşirate pe un fir de aţă neagră, șlefuite dintr-un 
soi special de chihlimbar pe care îl alesese pentru culoarea sa de 
un roşu-închis. Nouăsprezece mărgele și tot atâtea vieţi curma- 
te. Le numără în minte, mișcându-și uşor buzele în vreme ce își 
amintea numele victimelor şi felul în care murise fiecare. 

În ciuda veşmântului său de preot, serviciile pe care Ulvi le fă- 
cea Bisericii aveau o natură mai specializată. Se vedea pe sine ca 
fiind un soldat al Domnului, antrenat de ţara lui, dar servind acum 
un stăpân suveran, aflat deasupra tuturor. Mătăniile îi aminteau 
de trecutul său — în vestul Turciei, aproape de străvechea frontie- 
ră ce separa ţara de Grecia — și, în vreme ce alţii, cu care împărțea 
aceeași credinţă, își spuneau rozariul pentru a se curăța de păca- 
te, el se folosea de mătănii ca să-și amintească de unde vine şi ce 
făcuse în viaţa lui. Petele întunecate de pe sufletul său erau înră- 
dăcinate prea adânc ca să poată fi curățate pe lumea aceasta. Iar 
lumea însăşi era plină de neajunsuri. Numai Dumnezeu era ne- 
prihănit. Aşa că alesese să nu se prefacă că s-ar putea îndrepta în 
viaţa de aici, sau să se căiască pentru faptele sale. Era ceea ce era, 
un instrument întunecat servind scopului luminos al Domnului. 

lar Dumnezeu Însuși îl plămădise astfel; doar El avea să-l judece 
la timpul potrivit. 

Ulvi ajunse la capătul șiragului şi al pomelnicului de nume 
din trecutul său şi băgă mătăniile la loc în buzunar. Le auzi zor- 
năind uşor când atinseră telefonul mobil, alunecând spre fundul 
buzunarului, unde se ciocniră de cuțitul de ceramică, cu lama 
ascuțită ca sticla, dar invizibil pentru detectorul de metale cu care 
îl scanaseră paznicii când își începuse tura. În alt buzunar al ha- 
inei avea o seringă cu ac de nailon, o punguliţă cu praf de fluni- 
trazepam şi o fiolă de aconitină, o otravă puternică. Le avea la 
el în fiecare zi, din momentul în care poliţiştii începuseră să se 
obişnuiască cu prezenţa lui şi controalele de securitate devenise- 
ră mai puţin riguroase. 

Se uită la poliţist, care stătea tolănit pe scaunul lui, cu gându- 
rile aiurea şi neatent la ce se petrece în jurul său. Încă citea ziarul, 
începând de la pagina de sport și parcurgându-l de-a-ndoaselea 
până la prima pagină, aşa cum făcea în fiecare zi, alunecând atât 
de jos în scaun, că aproape îşi atingea cu bărbia nasturii de la uni- 
formă. Era fără nicio îndoială făcut din același aluat ca șeful său. 
Arogant. Dispreţuitor. Stupid. 

Dar nu avea importanţă. 

Un gardian plictisit era uşor de manipulat. Pe măsură ce ore- 
le turei de noapte treceau, iar în spital se făcea tot mai linişte, 
Ulvi avea să se ofere să facă cafea, care să îi ţină treji pe amân- 
doi, iar în chicineta de la capătul coridorului avea să-i strecoare 
praful de flunitrazepam în cană. Își imagină figura prostănacului 
când se va trezi dimineață, mahmur după ce îngurgitase o doză 
de drog al violului, şi va descoperi că cei trei pacienţi pe care 
îi avea în grijă muriseră în paturile lor. l-ar fi plăcut să asiste la 
scenă. l-ar fi plăcut să vadă și mutra înfumuratului de inspector, 
dar până atunci avea să fie deja departe, în altă misiune, slujin- 
du-L pe Dumnezeu în felul său macabru. Se aşeză la loc pe sca- 
un, mai calm acum, că știa că aşteptarea aproape luase sfârşit. 

„Până mâine dimineaţă“, aşa sunase mesajul. 

Se întrebă dacă mai erau şi alţii, agenţi ca el, care primiseră 
acelaşi mesaj. Natura delicată a activităților sale făcea ca el să 
acţioneze întotdeauna singur, pentru ca niciun indiciu să nu poa- 
tă duce la stăpânii săi, în cazul în care lucrurile ar fi scăpat de 

sub control. Dar nimic nu avea să scape de sub control, era mult 
prea experimentat ca să lase să se întâmple una ca asta. 

Ulvi băgă mâna în celălalt buzunar şi scoase trei mărgele, 
pe care le rostogoli în palmă; fiecare semăna cu câte o picătu- 
ră solidă de sânge proaspăt, ce aştepta să fie răsfirată pe șiragul 
de mătănii. Le răsuci între degete, recitând numele în minte: 
Kathryn Mann, Liv Adamsen, fratele Dragan Ruja. Îl surprinse- 
se faptul că numele ultimului călugăr rămas în viaţă fusese in- 
clus printre ţintele sale. Dar nu era treaba lui să pună la îndoială 
ordinele pe care le primea. La urma urmei, călugărul își dăruise 
deja viaţa lui Dumnezeu — Ulvi venea doar să i-o ia. 

Se aşeză mai comod pe scaun şi luă romanul pe care îl adu- 
sese cu el ca să-i treacă mai uşor timpul. Era despre Cavalerii 
Templieri — preoţi războinici aidoma lui. Tocmai se pregătea să 
înceapă să citească, când auzi zgomotul unor paşi apropiindu-se. 
Polițistul îi auzi și el și îşi ridică privirea din ziar în clipa în care 
o asistentă apăru de după colţ, îndreptându-se spre ei. Ulvi se uită 
la ceas. Era prea devreme pentru vizita de seară şi femeia se gră- 
bea evident să ajungă undeva. Probabil că o chemase unul dintre 
pacienți. 

Asistenta ajunse la măsuţa lor şi luă hârtia pe care erau trecu- 
te numele persoanelor care intrau şi ieșeau din saloane şi orele 
de vizită. Nu-i băgă în seamă pe cei doi bărbaţi care o priveau. 
Apăruseră tensiuni încă din clipa în care personalului spitalului 
1 se ceruse să evacueze puținii pacienţi internaţi în aripa de psi- 
hiatrie şi să înceteze orice lucrări de renovare. 

„Aveţi răbdare“, îşi spuse Ulvi în gând. „O să vă recăpătați 
clădirea până dimineaţă, vă promit!“ 

O urmări scriindu-şi numele, ora, după care, în dreptul salo- 
nului, trecu „406“. Salonul lui Liv Adamsen. Ulvi luă cheile de 
pe masă şi îi zâmbi asistentei, dar aceasta nu-i întoarse zâmbetul. 

„Ce prost-crescuți sunt oamenii ăştia!“ se gândi în vreme ce 
o lua înaintea ei pe coridor. „Cu cât îmi termin mai repede trea- 
ba aici, cu atât mai bine!“ 

Liv stătea în capul oaselor în pat, trăgând cu urechea la sune- 
tele care veneau de pe coridor. 

Paşii se auzeau din dreapta, deci aceea era direcţia în care 
trebuia să o ia atunci când va ieşi din cameră. Se auzi o singură 
bătaie puternică în uşă. Liv se întinse și își trase cearşaful până 
la gât când uşa se deschise încet. 

Preotul păşi în încăpere şi ea se simţi imediat cuprinsă de 
groază. Asistenta îl urmă, se îndreptă către butonul pe care apă- 
sase Liv ca să o cheme de urgenţă şi stinse lumina care pâlpâia 
în dreptul lui. 

— Tu OK? o întrebă într-o engleză stricată, scoțând din re- 
flex un termometru digital din buzunar şi punându-i-l pe frunte. 

— Da, mă simt bine, cred, dar trebuie să te-ntreb ceva. 

Asistenta apăsă pe butonul termometrului, ca să-i apară va- 
lorile temperaturii, şi dispozitivul îi răspunse cu un bip. 

— Ce s-a-ntâmplat cu lucrurile mele după ce am fost inter- 
nată ? 

— Obiectele personale sunt depozitate în biroul din spate- 
le recepției. 

Asistenta studie ecranul termometrului, după care îi apucă 
încheietura şi îi luă pulsul. 

— Şi cum aș putea să le recuperez? 

— Semnezi la plecare. 

Îi luă pulsul, după care îi lăsă încheietura şi îi privi chipul 
pentru prima oară de când intrase în încăpere. 

— Altceva? 

— Da... 

Liv îi aruncă o privire preotului, de parcă s-ar fi jenat să vor- 
bească despre asta. 

— Poţi să-mi spui care e starea mea, hmm... din punct de 
vedere medical. 

Asistenta scoase nişte fişe din mapa de plastic prinsă de pe- 
rete şi le citi. 

— Un oarecare dezechilibru hormonal — nivel de estrogen 
foarte ridicat, dar nu periculos. Ai temperatură, greață. Poate ai 
un virus. Memoria mare grijă. 

Răsfoi dosarul până la sfârşit şi citi observaţiile psihiatrului. 
Liv încercase să-şi dea seama singură ce scrie în ele, dar erau în 
turcă. Şi, oricât de mult şi-ar fi dorit să plece din locul acela, nu 
avea niciun sens să evadeze doar ca să se prăbuşească fără su- 
flare după o sută de metri. 

— Raportul psihiatric e bun, zise asistenta. Te ţin doar sub 
observaţie. 

— Ce medicamente mi se administrează? 

Asistenta parcurse notițele și dădu din cap. 

— Niciun medicament. Doar odihnă şi observaţie. 

Liv fu surprinsă să audă asta și nu o crezu întru totul. În ca- 
pul ei se petreceau prea multe lucruri bizare ca să nu fi fost dro- 
gată în vreun fel. 

— Deci, teoretic, mi-aş putea vedea de viaţă ca de obicei, 
zise Liv, urmărind chipul asistentei în căutarea unei tresăriri cât 
de mici, care să trădeze o minciună profesională. Adică n-ar tre- 
bui să mă ţin departe de nicio activitate — să mă urc într-un avion 
sau să fac scufundări, de pildă? 

Asistenta se uită la preot şi ridică din umeri. 

— Faci ce vrei! 

— Mulţumesc, spuse Liv, cuvintele ieşindu-i din gură ca un 
oftat de ușurare. 

— Nicio problemă. Altceva? 

— Da, ar mai fi ceva, zise Liv, dând cearșaful la o parte şi 
lăsând să se vadă că e îmbrăcată din cap până-n picioare. Aș 
vrea să mă externez. Chiar acum ! 

Liv îşi înhăţase deja sacul de pe podea şi era la jumătatea 
drumului spre ușă, când Ulvi își dădu seama ce se întâmplă. Din 

instinct, făcu un pas în faţă, încercând să i se pună în cale, dar ea 
îl ocoli şi se strecură pe uşa întredeschisă. 

Afară, pe coridor, polițistul se ridică din scaun şi se îndrep- 
tă spre ea. 

— Întoarce-te în salon! 

— De ce? întrebă Liv privindu-l calm drept în ochi. 

— Fiindcă... nu te simţi bine. 

— Asistenta tocmai mi-a spus altceva. 

Liv îşi întoarse capul înspre locul unde stătea acum femeia. 

— Și nu sunt arestată, nu? 

Polițistul deschise gura, dând să spună ceva, dar apoi păru să 
se răzgândească. 

— Nu, zise. 

Liv zâmbi şi îşi înclină capul într-o parte. 

— În cazul ăsta, vrei să mă laşi să trec, te rog? 

Bărbatul o privi, în vreme ce în mintea lui se dădea o bătălie. 
Ajunse la o concluzie şi se dădu la o parte. 

— Trebuie să rămâi aici! zise preotul, iar cuvintele sunară 
ca un ordin. 

— Nu, îi răspunse Liv, în vreme ce se îndepărta. Chiar nu 
trebuie ! 

Îşi ridică sacul pe umăr și o porni grăbită în direcţia din care 
o auzise venind pe asistentă. 


Ulvi o privi îndepărtându-se, în vreme ce își cântărea opţi- 
unile. Dacă pornea în spatele ei acum, o putea urmări pe ascuns, 
așteptând să se îndepărteze de locurile aglomerate și să ajungă 
într-o cameră de hotel, într-un loc în care să fie singură. Era ten- 
tant. Dar celelalte două ţinte erau încă acolo, prin urmare şi gro- 
sul misiunii lui se afla încă acolo. 

O urmări pe Liv cum ajunge în capătul coridorului şi dispare. 

Derulă în minte evenimentele care tocmai se petrecuseră în 
salon, cu încetinitorul, analizându-le pe îndelete, apoi zâmbi 
amintindu-și un lucru pe care i-l spusese Liv asistentei. 

O întrebase dacă putea să ia avionul. 

Aşa că nu era nevoie să o urmărească. Ştia încotro se îndreap- 
tă. Spera însă că mai sunt și alți agenţi pe teren în afară de el. 
Pierderea lui avea să fie câştigul lor. Scoase telefonul din buzu- 
nar şi tastă cu grijă un mesaj către superiorul său. 

Kathryn Mann auzise vocile de pe coridor, dar auzul ei afec- 
tat nu îi permitea să recunoască glasurile sau să îşi dea seama 
despre ce vorbesc. Oricine ar fi fost, se îndepărtaseră însă, iar 
Kathryn ascultă tăcerea până când i se păru îndeajuns de adâncă 
încât să poată scoate carnetul din ascunzătoarea prea puţin sigu- 
ră pe care i-o găsise. 

Foile şopteau în tăcerea din încăpere, ca niște aluzii la secre- 
tele pe care le ţineau ascunse. Îşi puse ochelarii de citit, pe ca- 
re-i ținea pe creșştet, și prima pagină deveni imediat mai clară. 


Te xog să mă terfi pentru modul încât în care h-am trans- 
mas acest mesaj, dar ue înfelege de ce m-am străduit atât de lare să 
M-AU că vet f ungura care îl va descoperi. Textul fe care l-am 
lxransers aci e e cofe a unut mesas fie care l-am firemat cu câfiva ant 
în urmă. Originea lui y modul în care mi-a faxuenu sunt melrue- 
le fentru care l-am linut ascuns de tine în lolt ace ani. Aliu că not 
n-am avul niciodată secrete. (Vi mi vote sà-ft efile de ce acesta a fost 
singurul meu secrel față de fine, în speranfa că vet înfete e de ce am 
ales să fac asa. 

e Muta originală care conținea mesajul. 3-a nenul Gu am aflat 
de erlența et doar fiindcă , la câteva luni după ce ofohn a fst UCS, 
mi-a fost bremisă, de călre o suxsă anonimă, o fotografie care 0 refire- 
xenta. Ph spatele fotografiei exau câleva rânduri scrise de mână, care 
Juneau doar atât : 

» Ola am descoperit Ci cauza asta am fost uage. 

M-am întrebat adeseori de unde Ma persoana care mi-a lrioms-o 
despre existenfa mea. Toate că fohn îi povestise, sau poale că lăsase 
mesajul cuiva, care să mi-l (sansmulă în cax că i s-ax fi întâmplat 

ceva, (a fel CUM eu fi-l (xansmul acum fte. Gred! Că fiexsoana care IU 
l-a trimis, oricine ax fi fost ea, m-a ales locmat fe pune în baxa trecu- 
lului meu mai neobisnuit. . ram dega mortin ochii celor din Cadet, 
JUN urmare NU MĂ ex nea mount KSC (xansmufându mi aceasta 
informafie ferculoasă. C feci măcar duymanii nou din Citadel, 
ozcâl de răxbunălori ar fi. n-ax încerca să omoare fie ceneua care e 
dega marl. 

T reau să Mu că m-am gândi adeseori dacă să-l îmfpănlăzese sau 
nu această c dte. Ofu- mi plăcea deloc să- li ascund ceva , dax în 
cele din E clu E Dacă fohn a flat ucis pen- 
lxu că descoperise această lăbldlă, gi teal gi ea 
ji du ai pulea să ji ceva fi-ar fi pus anuala în pericol. ham că, da 
Cominfa mea de a-fi îm făină informaţia versus mascul (a care le-as 
A exjus pe cele două fierioane la care fin cel mai mull pe lumea asta. 
Cum ag fi putut să-mi asum un astfel de xisco? Nam putut — aga că 
n-am făcut-o. 

ax acum simt că sfântul e aproape. Ma-ntorc la Ruina sfe- 
xând că această a doua firofefie ne va arăta calea, după ce firma se va 
A adeverit. Fi dacă, din vreun molin sau allul, nu voi pulea să f-o 
lxansmit personal, O ICU UCL, CA 3-0 descoperi singură. 


O cilesti acele xânduri, înseamnă că eu sunt mort... 


Kathryn izbucni în plâns, duritatea ultimei fraze străpungând 
tăria cu care se înarmase până atunci şi rupând zăgazul lacrimilor 
fierbinţi pe care le ţinuse în frâu. Îşi scoase ochelarii și îşi şterse 
ochii cu dosul palmei. Gândul că tatăl ei scrisese acele rânduri 
singuratice ca un condamnat pus față în față cu iminenţa morții 
sale era insuportabil. Își mai şterse o dată ochii, apoi îşi puse din 
nou ochelarii și continuă să citească. 


her ca adeverired f remet pirofeļii să facă lumină şi asupra ce- 
lei de-a doua, astfel încât să le ajule în misiunea la de a restabili ordi- 
nea de drept a lucrurilor. Mi-am fielrecut mulle seri încencând să-i 
descifrex sensul, dax, nestiind ce ANUME e Eeoii el, fientru MUNE 

a KÄMAS 0 enezmă. Ía ceea ce mă priveste, pot să fac lumină asupra 
unu ungur aspect. 


Sa timpul scurtei perioade petrecute în Citadelă, am dat din ên- 
lâmplare peste Ceva care cred c-ar putea fi Harta Hlelară pome- 


netă aici. S cad P TEUN cu Metal GRE care 
EER ţi E N ES M Ale 
înfelegeam. OAream de gând 3-0 sludiex mar îndeaproape ; y să invăl 
limba în care fusese sorisă, dar n-am mai avul timp. E i 
me după ce am făcul această descoperire, am aflat că prexenfa mea 
devenite uspenla în Citadela, OPCE d ORRUA A EN 
grea. Shiam că, N înot pi atit 
înalta h tea lahend pă ai || Dica Plasa am făcut cel mai 
bun lucru care-mi stătea în fulinjă . CAm ascuns-o. 

cure de pe urma cunoașteri fe care o conținea, omoare ax fi fost aceea, 
aga c-am fius-o îmdu- -un loc în care existau puține şanse să fie găsită. 
Pheranfa mea e că se află încă i acolo 4 că, după ce s-a adeverit prima 
perofefie, vefi pulea intra în Citadelă și vefi pulea, cu ajutorul hărtii pe 
care ft- o voi da mai jos, să intrafi în sânul în n posesa et. 


Aici se sfârșea mesajul. 

Kathryn se uită la următoarea pagină goală. Probabil că aco- 
lo se aflau mai multe informaţii decât reușise ea să scoată la 
iveală în puţinul timp pe care îl avusese la dispoziţie. 

Întoarse paginile, la primele simboluri pe care le descoperi- 
se, și reciti primele rânduri: 


Cheia descătușează Sacramentul 
Sacramentul devine una cu Cheia 
lar Pământul se cutremură 
Cheia trebuie să urmeze Harta Stelară până Acasă 
Acolo să stingă focul balaurului într-o lună lunară 

O fază a lunii pline dura în jur de douăzeci şi opt de zile. 
Presupunând că evacuarea călugărilor Sancti din Citadelă mar- 
ca momentul descătușării Sacramentului, asta însemna că trecu- 
seră deja zece zile. Kathryn reciti restul mesajului cu o îngrijo- 
rare crescândă. 


Căci altfel Cheia va pieri, Pământul se va despica 
Și molima îl va cotropi, aducând sfârşitul lumii 


Se gândi la boala ce părea să-i fi lovit pe călugării Sancti. Să fi 
fost oare vorba despre molima de care pomenea profeția? În ne- 
bunia ce domnise în camera de primire de la Urgenţe în primele 
ore după ce fuseseră duşi cu toţii acolo, întrezărise câte ceva din 
simptomele călugărilor: pielea învineţită, ochii înroșiți, sângera- 
rea. Dacă s-ar fi răspândit în lume, ar fi fost ca în cea mai cum- 
plită profeție din Apocalipsa, i-ar fi preschimbat pe toți muritorii 
în diavoli. Privi paginile goale, nerăbdătoare să ştie ce mai scria 
acolo. Avea să mai treacă o zi până când soarele avea să revină din 
nou în fața ferestrei sale, luminând-o, o zi pe care nu-şi permitea 
să o piardă. Simţea povara a ceea ce tocmai aflase şi frustrare, din 
cauză că toată acea cunoaştere era zăvorâtă în aceeaşi încăpere cu 
ea, în vreme ce secundele se scurgeau ireversibil. 

Trecuseră deja zece zile. 

Mai rămăseseră optsprezece. 

Uşa liftului se deschise și Liv avu un atac de panică. După 
zile întregi în care fusese închisă, departe de lume, zarva şi nu- 
mărul de persoane din zona recepției i se păreau copleșitoare. 
Găsi o șapcă de baseball în geantă, pe care şi-o trase peste ochi, 
ca să-şi ascundă puţin faţa, apoi se forță să iasă din lift şi să tra- 
verseze coridorul cu o pardoseală acoperită cu un mozaic şters 
de timp, spre biroul de la recepție. Cercetă anunţurile care îm- 
pânzeau pereţii, căutând vreun indiciu, dar erau toate în turcă. 

— Biroul de obiecte personale ale pacienţilor? o întrebă pe 
recepționistă. 

Un deget subţire îi arătă o ușă de lângă intrare. Se îndreptă în- 
tr-acolo, aruncând o privire afară când trecu prin dreptul uşii de 
la intrare. Plouase și soarele după-amiezii, care coborâse la ori- 
zont, strălucea pe caldarâmul ud. Un car de televiziune era parcat 
pe cealaltă parte a străzii, iar cameramanul şi un reporter stăteau 
pe locurile din față, fumând şi sporovăind, aşteptând să se întâm- 
ple ceva. Nu voia să cadă într-o ambuscadă la ieşirea din clădire 
şi să apară din nou la ştirile de seară. Avea nevoie să treacă ne- 
observată — deocamdată, cel puţin. Probabil că mai exista încă o 
ieşire din clădire. 

Biroul cu obiectele personale ale pacienţilor era adăpostit în- 
tr-un fel de debara întunecoasă; vrafuri de documente se înălțau 
de pe fiecare centimetru pătrat de suprafaţă orizontală şi se bă- 
lăngăneau într-un echilibru instabil pe tejgheaua îngustă care se- 
para încăperea în două. Un tânăr cu o faţă plictisită şedea în spa- 
tele ei, sortând o grămadă voluminoasă de hârtii cu entuziasmul 
unui condamnat. Liv îi arătă brăţara de plastic de la încheietură, 
pe care figurau numele ei şi numărul sub care fusese înregistrată 

la internare, iar tânărul ridică un morman de documente sub 
braţ și pătrunse încovoindu-se în valea întunecată de rafturi ce 
se întindea în spatele lui. Liv aruncă o privire spre ușă, trăgând 
cu urechea la sunetele înfundate ce veneau din zona recepției, 
gata să o ia la fugă la auzul unor bocanci tropăind pe duşumea. 
Reușise să scape mai ușor decât se așteptase. Se așteptase ca pre- 
otul sau polițistul să se străduiască mai tare să o împiedice să 
plece, dar era limpede că gestul ei îi luase pe amândoi prin sur- 
prindere. Asta nu însemna însă că e liberă ca pasărea cerului. Cu 
siguranţă își sunaseră amândoi superiorii, imediat ce ea se înde- 
părtase, și poate încercau chiar acum să o oprească. Trebuia să 
fie prevăzătoare. 

Tânărul se întoarse din arhiva întunecoasă cu o cutie de car- 
ton în braţe. Liv semnă de primire, îi deschise capacul și se dădu 
înapoi cu dezgust la vederea unei pungi transparente din plastic 
în care se aflau hainele ei îmbibate de sânge. 

— Coşul de gunoi e în colţ. 

Funcţionarul îi arătă o pubelă mare, din care se itea un sac de 
gunoi galben. Liv duse cutia într-acolo şi ridică capacul cu mâna 
rămasă liberă. Înăuntru se găseau alte cinci sau șase pungi care 
conţineau obiecte de îmbrăcăminte la fel de murdare de sânge. 
Se întrebă de ce angajaţii spitalului nu le aruncaseră pur și sim- 
plu. Apoi văzu anunțul de declinare a răspunderii de pe interio- 
rul capacului și înțelese. Era ceva legat de asigurări. Se spunea 
că, dacă aruncai un obiect de valoare, era în mod oficial vina ta. 
Aruncă pungile cu sânge închegat peste cele care se aflau deja în 
pubelă și închise capacul. 

În cutie mai rămăsese doar un plic alb mototolit, care conti- 
nea niște hârtii împăturite și câteva sute de lire turcești. Habar 
n-avea dacă asta însemna că e bogată sau că poate să-și cumpere 
doar o cafea. Oricum, era mai bine decât nimic. Băgă plicul în 
sacul de voiaj şi lăsă cutia pe tejghea. 

— Mersi, zise, închizând sacul şi pregătindu-se să dea piept 
cu lumea de afară. 

Tânărul din spatele tejghelei nu spuse nimic, continuând să 
mute vrafurile de hârtie dintr-o parte în alta, aidoma lui Sisif 
care-și împinge de-a pururi bolovanul în susul muntelui. 

Liv deschise uşa şi cercetă persoanele care se învârteau în 
zona recepţiei. Era exclus să iasă pe uşa principală, din cau- 
za echipei de ştiri care campase în faţa ei. Deocamdată trebu- 
ia să se amestece în mulțime și să atragă cât mai puţin atenția 
asupra ei. Sigur mai exista o ieșire! Ochii i se opriră pe doi 
tipi îmbrăcaţi în salopetele verzi ale spitalului, care trecură prin 
faţa ei, îndepărtându-se. Ceva din limbajul lor corporal îi atrase 
atenţia. Erau relaxaţi și nu păreau să se grăbească nicăieri. Unul 
dintre ei duse mâna la buzunarul de la piept și Liv zări dreptun- 
ghiul de carton care-l dădea de gol, umflând țesătura verde a sa- 
lopetei. Atunci știu, cu simţul ascuţit al fumătorului care se lă- 
sase, că mergeau într-o pauză de ţigară. Și, dacă nu exista vreo 
încăpere destinată fumătorilor în interiorul spitalului, asta în- 
semna că se duceau afară. 

O luă pe urmele lor când trecură de o uşă dublă şi ajunseră 
într-un coridor nerenovat, potrivindu-și paşii cu ai lor ca să n-o 
audă, dar erau prea absorbiți de conversaţia lor ca s-o observe 
pe blonda minionă din spate. Ajunseră la o ușă de incendiu din 
capătul coridorului şi împinseră bara de siguranţă ca s-o deschi- 
dă, băgându-şi deja ţigările în gură. Liv se grăbi să-i prindă din 
urmă și se strecură în spatele lor. 

— Bună! zise, uitându-se înspre aleea de unde se vedea 
strada principală. 

— Intrarea principală e pe acolo, mormăi unul dintre ei, ară- 
tându-i să o ia înapoi pe coridorul pe care venise. 

— Dar pot ieşi şi pe aici, nu? 

Liv se îndrepta deja spre alee, fără să mai aştepte un răspuns. 

Aleea dădea într-o stradă mai largă, cu două benzi de circu- 
laţie pe care mașinile se deplasau în aceeaşi direcţie. O luă în 
sens opus față de trafic, mijindu-și ochii ca să se apere de soa- 
re şi căutând un taxi. Cel puţin nu mai ploua; e întotdeauna mai 
greu să găsești un taxi pe ploaie. Văzu unul liber, îi făcu semn cu 
mâna şi se strecură recunoscătoare pe bancheta din spate. 

— Nereye? o întrebă şoferul. 

— La aeroport, răspunse, prinzându-şi centura de siguranţă. 

— Care dintre ele? 

Taximetristul trecuse la engleză cu uşurinţa cuiva care își 
câştigă pâinea într-un oraş turistic. 

— Cel mai aglomerat, răspunse Liv, lăsându-se să alunece 
mai jos pe banchetă. Cel din care pleacă cele mai multe zboruri. 


23 
Sediul fundaţiei Ortus, Districtul Grădinilor, Ruina 


Ajda Demir contempla amurgul strălucitor de la fereastra 
etajului patru al clădirii, mijind ochii şi ţinând o palmă streaşină 
în dreptul lor, ca să se apere de lumina reflectată de caldarâmul 
umed. Mişcarea se oglindi pe sticlă, atrăgându-i atenţia asupra 
unei versiuni transparente a propriei fiinţe, ce plutea ca un spec- 
tru în faţa ei. Evenimentele ultimei săptămâni îi erau scrise pe 
chip: cearcăne întunecate, fruntea încreţită de îngrijorare, fire 
de păr argintiu scăpate din cocul strâns de obicei impecabil. Îşi 
ridică mâna şi le netezi, de parcă acel gest neînsemnat ar fi putut 
să readucă totul la normal. 

Întorcându-se cu spatele la versiunea fantomatică a ei înseşi, 
cercetă haosul ce domnea acum în lumea ei, altfel atât de ordo- 
nată. Încăperea în care se afla semăna cu o mică sală de clasă, 
luminată de neoanele din tavan și având mai multe măsuţe ali- 
niate la care stăteau de obicei voluntarii responsabili cu strân- 
gerea de fonduri și angajaţii fundaţiei, care gestionau în linişte 
unul dintre cele mai mari proiecte ale fundaţiei Ortus din centrul 
Sudanului. Dar, în urma exploziei din Citadelă, întreaga activi- 
tate se oprise brusc. Conturile fundaţiei fuseseră blocate în toată 
lumea, până la finalizarea anchetei care urma să stabilească mo- 
tivele pentru care directoarea sa luase o camionetă încărcată cu 
fertilizant, donat cu bună-credinţă de o corporație mare şi res- 
pectată, şi încercase să arunce în aer cea mai veche și mai sacră 
mănăstire din lume. În ultima săptămână, o echipă de ancheta- 
tori stătuse zi şi noapte acolo, verificând conturile şi registrele 
contabile, căutând dovezi că fundaţia ar fi fost doar o fațadă, iar 
în spatele ei s-ar fi ascuns o organizaţie teroristă antiecleziasti- 
că. Nu găsiseră nimic, evident, dar asta nu mai conta. Efectul de 

PR fusese dezastruos. Pe lângă telefoanele jurnaliştilor, căro- 
ra trebuia să le răspundă, și reporterii insistenţi, pe care trebuia 
să-i țină la distanță, Ajda fusese ocupată să întocmească o listă 
tot mai stufoasă de companii şi organizaţii care anunțau că vor 
înceta orice colaborare cu fundația. Mormanul de cutii din faţa 
ei, care se înălța tot mai ameninţător și care trebuia sortat şi ar- 
hivat, era o dovadă de netăgăduit a situaţiei catastrofale în care 
se afla acum fundația. 

Dar nu munca în plus era apăsătoare, ci costul invizibil, efec- 
tele greu de cuantificat ale haosului. Printre grămezile de cu- 
tii, vedea fotografiile și hărțile lipite pe pereţii zugrăviți în alb, 
mărturii ale proiectelor care trebuia acum abandonate din cau- 
za anchetei: un sistem de canalizare şi filtrare a apei în Sudan; 
o şcoală nouă, ridicată parțial, în Sierra Leone; terenuri agrico- 
le proaspăt arate în Somalia, de pe care nu se recoltaseră până 
atunci decât mine antipersonal. Oamenii din ţările acelea erau 
adevăratele victime. Nu aveau să înțeleagă de ce viaţa lor dis- 
trusă nu mai putea fi reconstruită. 

Ajda simţi presiunea zilei ploioase şi trase cu urechea, spe- 
rând să audă tunetul în depărtare, rostogolindu-se din vârful 
muntelui ca să curețe atmosfera. Auzi însă în schimb un zgo- 
mot care-i îngheţă sângele în vine şi îi făcu ochii să se mărească 
de frică. Era un scârțâit pe podeaua de lemn — în clădire se mai 
afla cineva. 

Ascultă în continuare, sperând să audă o voce cunoscută stri- 
gând-o sau o conversaţie. Dar nu se auzi nimic. Plecaseră toți 
acasă. Încuiase chiar ea ușa după ultima persoană care părăsi- 
se biroul. 

Sunetul se auzi din nou: scârțâitul duşumelei, urmat de un clic 
ușor. 

Venea de undeva de deasupra ei, unde nu ar fi trebuit să se 
afle nimeni. Primele patru niveluri erau ocupate de birourile 
fundaţiei. La al cincilea se găsea apartamentul lui Kathryn Mann, 
a cărei familie deținuse pe vremuri întreaga clădire. Ea conducea 
în prezent fundaţia şi locuia „deasupra prăvăliei“, cum îi plăcea 
să spună. Dar acum nu era acasă, ci la spital. 

Încă un sunet. 

Mai uşor, ca un sertar care se deschide. 

Ajda traversă încăperea pe vârfuri, folosindu-se de zgomo- 
tele care veneau de deasupra ca să-şi acopere mişcările. Ajunse 
la uşa care dădea spre scări şi se uită în sus, spre palierul de la 
etajul cinci. 

Una dintre ferestrele de la mansardă era deschisă. 

Zgomotele slabe ce indicau o activitate continuau să alune- 
ce în jos pe scări, prea grijulii ca să fie nevinovate, prea tari ca 
să fie trecute cu vederea. Ajda se strecură pe scări, pe lângă pe- 
rete, acolo unde treptele erau mai solide şi scârțâiau mai puţin. 
Uşa apartamentului era deschisă. În spatele ei se zărea o lumină 
aprinsă. Se opri o secundă, neștiind ce să facă. Sunetul unui ser- 
tar care se deschidea o făcu să îşi învingă frica. Oricine ar fi fost 
înăuntru își băga nasul prin hârtiile personale ale lui Kathryn şi 
ea nu putea accepta una ca asta. Urcă ultimele trepte şi ajunse în 
faţa uşii. 

Înăuntru, un poliţist în uniformă stătea îngenuncheat lângă 
un dulap cu dosare. 

— Pot să v-ajut? întrebă Ajda, pe un ton care voia să spună 
exact contrariul. 

Polițistul scoase ceva de sub sertar, după care se ridică şi se 
întoarse cu faţa la ea. 

— Bună, Ajda, zise Gabriel, îndreptându-se spre biblioteca 
imensă, care ocupa un perete întreg, de la podea până în tavan. 

Ajda trebui să-şi înfrâneze impulsul, care nu îi stătea în fire, 
de a se repezi să-l îmbrățişeze. 

— Credeam... Credeam că eşti la închisoare, zise. 

— Am fost. 

Gabriel se lăsă pe vine şi întinse mâna după un exemplar le- 
gat în piele al romanului Jane Eyre, aflat pe unul dintre rafturi- 
le de jos. 

— Iar acum nu mai sunt. 

Apăsă pe cotorul cărţii şi întreaga parte de jos a bibliotecii se 
deschise cu un clic uşor. Ajda crezuse până atunci că ştie fieca- 
re colţişor al biroului, dar nu avusese habar de panoul fals și de 
dulapul care se ascundea în spatele lui. 

O bătaie puternică ce se auzi de la parter îi făcu pe amândoi 
să întoarcă capul. 

— Pe mine mă caută, zise Gabriel, scoțând un fax din priză 
şi ridicându-l din dulap. Te rog să nu deschizi! 

Bătăile continuară, într-un stil agresiv şi persistent, care in- 
dica că afară se află fie poliţişti, fie recuperatori. Ajda bănuia ce 
se întâmplase și i se făcu frică. Gabriel şi mama lui erau niște 
oameni buni. Lucra cu ei de suficientă vreme ca să ştie asta. 
Cu o săptămână în urmă, s-ar fi simțit obligată să le deschidă 
poliţiştilor. Dar, după ce îi văzuse întorcând biroul cu susul în 
Jos şi târând în mocirlă reputaţiile celor care lucrau acolo, îşi 
schimbase părerea. N-aveau decât să bată până le ţâşnea sângele 
din pumni: n-avea de gând să le deschidă. 

Gabriel puse faxul jos şi îl întoarse. În partea din spate se gă- 
seau mufele pentru cablul telefonic şi cablul de alimentare cu 
energie electrică, precum și o încuietoare mică. Scoase o cheiță 
din plicul pe care îl găsise sub sertar, descuie și ridică partea de 
sus a aparatului. Înăuntru, componentele electronice din orice 
fax obişnuit fuseseră înghesuite în circa o treime din suprafaţă. 
Restul era plin cu pașapoarte de diferite culori şi pungi de plas- 
tic ce conţineau teancuri de bancnote din diverse ţări. Ajda văzu 
euro şi dolari, dar și lire turcești sau sudaneze și ceea ce părea 
să fie dinari irakieni. Înăuntru se găsea şi un teanc gros de car- 
duri de credit. 

— Ce sunt toate astea? întrebă, în vreme ce lumea ei ordo- 
nată se mai prăbuși puţin. 

Gabriel băgă în buzunar trei pașapoarte și toţi banii. 

— Mare parte din munca mea pe teren e neoficială, explică 
el, sortând cu repeziciune cardurile de credit. Mulţi dintre oa- 
menii cei mai nevoiaşi din lume sunt conduși de către cei mai 
corupți. Dacă am respecta regulile, n-am ajunge nicăieri, iar cei 
mai slabi n-ar avea nicio șansă. Mă tem că trebuie să-ncalc re- 
gulile din când în când ca să rezolv câte ceva. 

Bătăile se auziră din nou de la parter, însoţite acum de sone- 
ria telefonului de la recepție. 

— Nu m-aştept să faci ceva împotriva voinţei tale, zise Gabriel, 
luând-o uşor de umeri. Dacă vrei să cobori să le deschizi, e-n 

regulă! Nu e bătălia ta. Dar mama e în pericol şi vreau s-o ajut, 
iar tu m-ai putea ajuta pe mine. 

Bătăile încetară la fel de brusc cum începuseră şi telefonul 
se opri și el din sunat. Ajda ridică capul, se uită în ochii oneşti 
ai lui Gabriel şi zâmbi. 

— Ce vrei să fac? 


24 
Spitalul Davlat Hastenesi 


Amurgul aduse cu el vizitele de seară în spital. 

Cum un salon era acum pustiu, vizitele durară mai puţin de- 
cât de obicei şi părintele Ulvi era nerăbdător să-i vadă pe medici 
şi pe asistente plecaţi, ca să se poată concentra pe ce mai avea 
de făcut în noaptea aceea. Se jucă cu mărgelele din buzunar, pe 
care nu le agăţase încă în șiragul de mătănii, în vreme ce asis- 
tentul verifica starea lui Kathryn Mann. Apoi încuiară ușa şi se 
îndreptară spre ultimul salon, aflat la capătul coridorului. 

Bărbatul împingea încet căruciorul în acea direcţie, făcându-l 
să pară surprinzător de greu pentru statura lui masivă. Ulvi ştia 
că nu dimensiunile căruciorului de medicamente îl făceau să îna- 
inteze cu pași târșâiţi, ci că întregul său corp opunea o rezistență 
surdă, adânc înrădăcinată, la gândul de a intra în salon și de a da 
cu ochii de pacientul aflat acolo. Trebuia să recunoască că era 
ceva în înfăţişarea călugărului care îl tulbura până și pe el. În me- 
seria lui, asistase la destule scene care unei persoane normale i-ar 
fi întors stomacul pe dos — atacuri sălbatice cu cuțitul, cadavre 
arse, o etalare grotescă de corpuri omeneşti desfigurate de tortură 
ŞI violență —, dar nici măcar el nu văzuse vreodată ceva asemănă- 
tor cu pacientul din salonul 400. 

Ulvi intră primul în încăpere, ținând uşa deschisă pentru asis- 
tentul deloc nerăbdător să îl urmeze și având grijă să nu se uite 
spre pat până când nu avea să fie nevoit. Auzea o respiraţie uscată, 
șuierată și grăbită, de parcă creatura ce zăcea întinsă pe pat ar fi 
furat aerul din încăpere. Închise uşa, apoi se întoarse spre pacient. 

Priveliştea îl şoca de fiecare dată. Cel mai tare îl frapa la că- 
lugăr culoarea pielii. Acolo unde ieşea la iveală de sub bandajele 
pătate cu galben care îi acopereau mare parte din corp, era com- 
plet neagră, deși Ulvi ştia, din notițele sale, că bărbatul întins în 

fața lui era un călugăr sârb alb, pe nume Dragan Ruja. Arăta de 
parcă ar fi fost pârjolit sau scufundat într-un butoi cu petrol, atât 
de întunecată era culoarea pielii care-i atârna pe trupul slăbănog. 
Boala necunoscută de care suferea îl rosese pe dinăuntru, des- 
compunându-i carnea până ajunsese să semene cu un cadavru. 
Aducea cu trupurile mumificate care alunecau uneori din vârful 
munților; alpiniști care se rătăciseră, murind acolo, şi ale căror 
trupuri se uscaseră încet în lunile sau chiar anii în care le bătuse- 
ră vântul şi zăpada, până nu mai rămăsese din ei decât o carcasă 
goală, o formă aproximativă amintind de ființa umană care fuse- 
seră odată. Atâta doar că trupurile găsite pe munte erau duse la 
morgă, nu la spital, şi nu te urmăreau cu privirea când intrai în 
salon, nici nu se fereau când le tamponai cu vată rănile putrezite, 
din care puroiul continua să se scurgă fără oprire. 

Ulvi îi cercetă chipul, părul lung, răsfirat peste pielea uscată 
ca pergamentul, barba care îi mărginea buzele crăpate, tumefiate 
ca restul trupului său și întinzându-se peste un şir de dinţi sparți, 
maronii din cauza gingiilor sângerânde, încremeniți într-un rân- 
jet. Părea să urle, deși, din fericire, nu scotea niciun sunet în afa- 
ra horcăiturilor. Ochii — slavă Domnului! — erau închişi, căci ei 
îl tulburau cel mai tare pe Ulvi. Dacă se mișcau repede, poate 
aveau să reuşească să iasă din încăpere înainte să-l trezească. 

Asistentul se gândea probabil la același lucru, fiindcă își fă- 
cea treaba cu repeziciune. Luă o pereche de mănuși de cauciuc 
dintr-o cutie, le trase pe mâini, apoi schimbă punga de plasmă 
goală conectată la perfuzie. Pregăti seringi cu vitamina K şi cu 
Thrombin, care ajutau la coagularea sângelui, precum şi nişte 
bisturie ca să taie pansamentele îmbibate cu puroi înfășurate în 
jurul straniei reţele de răni a călugărului. Şi în momentul ace- 
la făcu o greșeală. Sfâşie grăbit o pungă în care se aflau pansa- 
mente noi, iar fâșâitul plasticului străpunse tăcerea apăsătoare. 
Pleoapele subţiri și înnegrite se zbătură instantaneu, reacţionând 
la zgomot. Ulvi și asistentul le urmăriră, sperând amândoi că 
ochii nu se vor deschide şi creatura va rămâne adormită. Dar 
nu se întâmplă aşa. Capul i se rostogoli pe o parte, înspre ei, și 
pleoapele se ridicară, dând la iveală ochii demonici pe care îi 
acopereau. Erau de un roșu-aprins, din cauza vaselor de sânge 
care explodaseră și inundaseră albul corneei. Ulvi îi privi ţintă, 

hipnotizat de imaginea fratelui său călugăr şi de creatura demo- 
nică în care se preschimbase. 


Lumina era dureroasă. 

Totul era dureros. 

Când se trezise prima oară în locul acela, Dragan crezuse, 
pentru o clipă, că ajunsese în Rai. Nu se mai afla în încăperile 
şi coridoarele întunecoase din adâncul Citadelei, ceea ce însem- 
na că murise. Durerea îl copleşise însă și își dăduse seama că 
se înşelase, fiindcă Raiul nu putea îngădui o asemenea agonie. 

În primele zile, după ce îşi dăduse seama unde se află, îşi aş- 
teptase moartea — cu braţele deschise, chiar. Ştia, judecând după 
durerile agonizante, că era aproape, că avea să se întâmple în- 
tr-un fel sau altul. Fie trupul său chinuit avea să cedeze în cele 
din urmă, fie un agent al Citadelei avea să-i facă o vizită. 

Fiindcă legea era fără echivoc. 

Secretele Citadelei trebuia să fie protejate. 

Iar el era un Sanctus — un păstrător al Sacramentului. Nu pu- 
teau să-l lase să mai trăiască pe lumea aceasta, cu tot ceea ce 
ştia. Așa că aveau să-l ducă înapoi, sau să trimită pe cineva care 
să-l ucidă, pe el şi pe toţi cei cu care ar fi vorbit. 

Dar el nu spusese nimic. 

Nici doctorilor, nici poliţiştilor, nici măcar preotului care îl 
supraveghea fără încetare, furișându-se din când în când în ca- 
mera lui ca să-i șoptească la ureche veşti despre lumea de afa- 
ră. Şi-ar fi dorit să-l lase în pace. Puțin îi păsa lui de toate alea. 
Nu-şi dorea decât să-şi păstreze sufletul neîntinat, ca să se poată 
arăta în faţa lui Dumnezeu știind că își ţinuse jurământul şi că 
dusese taina cu el în mormânt. 

Și auzise Moartea pe coridor, târându-și picioarele în faţa 
uşii lui, jucându-se cu el, tachinându-l cu prezenţa ei, strecurân- 
du-se apoi în alte încăperi, ca să răpească alte suflete. Chiar dacă 
şi-o dorea, chiar dacă tânjea după ea, Moartea îl lăsase în pace. 

Aşa că îndurase în continuare, așteptându-şi rândul, care nu 
putea fi — lăudat fie Domnul! — unul prea lung. Căci, în ciuda 
transfuziilor cu sângele altora şi a: medicamentelor care îl îm- 
piedicau să se scurgă iarăşi din el, simţea cum viaţa îl părăseşte 
încetul cu încetul, picătură cu picătură, prelingându-se prin 

locurile întunecate şi umede dintre pansamente şi pielea lui bu- 
boasă, pe care asistentele o tamponau și o curăţau. 

Acum însă simţea altceva. 

Acum se temea să audă Moartea şoptind la uşa lui. Mai de- 
vreme, când se trezise din somnul agonizant în care plutea, din- 
tr-un vis în care trupul îi era iarăşi întreg şi el se întorsese în 
tunelele răcoroase din adâncul muntelui, dăduse cu ochii de o 
siluetă întunecată, care se afla în cameră lângă el. La început, 
crezuse că umbra aceea era Moartea însăşi, venită în sfârșit să-l 
ia cu ea. Dar, pe măsură ce ochii injectaţi cu sânge i se limpe- 
zeau şi silueta se apropia de pat, văzu că e doar preotul, care ve- 
nise să-i aducă alte veşti. 

Moartea sosise într-adevăr, într-un final, dar nu la căpătâiul lui. 

„Tu eşti ultimul“, îi șoptise preotul. „Ultimul...“ 

Și, pe când zăcea întins, încremenit la auzul acelei vești, simţi 
cum puterea îi revine din nou în trup, odată cu gândul că moartea 
nu mai e o opțiune. Acum trebuia să trăiască. Nu știa care dintre 
conducători mai rămăsese în Citadelă, dar bănuia că niciunul. De 
ce altfel ar fi fost lăsat să putrezească în spital, fără niciun cu- 
vânt? Din ce alt motiv nu fusese ucis mai demult, altul decât că 
nu mai exista nimeni care să dea acel ordin? Dacă fosta elită fu- 
sese anihilată, asta însemna că mai rămăsese doar el. Era singu- 
rul care mai putea s-o reconstruiască. 

Se uită în jos, la asistentul care desprindea ultimul bandaj li- 
picios, dând la iveală trupul vineţiu, tumefiat. Simpla lui vedere 
era o agonie: carnea stâlcită, crestată de cicatricele ceremoniale, 
însemn al ordinului sfânt căruia îi aparţinea, înroșită și umflată 
acolo pe unde sângele și secrețiile i se scurgeau din trup. 

Îşi îndurase suferinţele, aşa cum făcuse lov înaintea lui, şi se 
dovedise demn de misiunea care-i fusese încredinţată. Fusese 
cruțat ca să restabilească ordinea. Dar un lider trebuie să fie pu- 
ternic, şi exista un singur loc în care îşi putea recăpăta forțele și 
îşi putea reface trupul distrus. Asta dacă avea să supravieţuiască. 

Trebuia să se întoarcă în Citadelă. 

„Niciunul dintre noi nu va înfăptui 
vreodată ceva măreț sau uluitor 
dacă nu va asculta acea șoaptă 
pe care doar el o poate auzi.“ 
Ralph Waldo Emerson 

Provincia Babil, vestul Irakului 


Hyde se sprijinea cu mâna de tavanul cabinei, în vreme ce 
maşina de teren se hurduca, trecând peste făgaşele săpate în drum 
de inundaţiile recente. Părăsiseră șoseaua principală în urmă cu 
douăzeci de kilometri și se aflau acum în mijlocul pustietăţii. 
Aici nu creșteau copaci sau iarbă şi nu bătea nicio boare de 
vânt — nu exista absolut nimic. Până şi tufişurile pitice de cio- 
cul-cucoarei care reușeau cumva să se agaţe de pământul uscat 
în alte părţi ale Irakului fuseseră pârjolite de marginile răsăritene 
ale deșertului sirian, ce se extindea încet, dar sigur. Orice cres- 
cuse vreodată aici, dacă crescuse ceva, fusese măcinat de timp şi 
de căldură și redus la doar două elemente — pământ și cer —, cu o 
fâşie înceţoșată la orizont, marcând locul în care se întrepătrun- 
deau, de parcă Dumnezeu și-ar fi trecut degetul pe deasupra lor, 
amestecându-le contururile până la contopire. 

În faţa lui se afla ceea ce numea acum „acasă“, o adunare 
de corturi pământii şi structuri din prefabricate, strânse laolaltă 
în interiorul unui perimetru delimitat cu sârmă ghimpată. Două 
excavatoare imense se deplasau în interiorul taberei, ridicând 
praful în aer în vreme ce săpau un al doilea bazin de acumulare, 
chiar dacă primul era în continuare gol. În mijlocul perimetrului 
se înălța scheletica turlă de foraj, întunecată, ascuţită şi avântân- 
du-se spre cer ca turla unei biserici ridicate întru slava banilor. 
Turla îi amintea lui Hyde de mânerul unei rulete și, ca de fiecare 
dată când viaţa lui ajungea într-un punct critic, el paria din nou 
pe căsuţa în care va cădea bila, sperând că va fi neagră. 

Ajunseră la intrarea principală, traversară perimetrul dublu 
și pătrunseră la umbra hangarului în care erau adăpostite toa- 
te mașinăriile. Era mai bine echipat decât orice văzuse Hyde 

în toţi anii petrecuţi în armată. Când semnase contractul, i se 
ceruse să alcătuiască o listă cu vehiculele și echipamentele de 
care avea nevoie. Obișnuit fiind cu intendenţii din armată, care 
îi înjumătăţeau orice listă, adăugase o grămadă de lucruri de 
care nu prea avea trebuinţă. Dar le primise pe toate. Banii nu pă- 
reau să fie o problemă pentru noii săi șefi, deși, câtă vreme fora- 
jul continua să nu producă nimic, se tot întreba de unde provin 
fondurile: nu din pământ, de asta era sigur. 

Mașina se opri şi Hyde deschise portiera, lăsând să pătrundă 
înăuntru aerul încins ţinut captiv în hangar, își întinse brațele ca 
să-şi relaxeze spatele pe care şi-l încovoiase pe drum și intră pe 
o uşă dublă menită să ţină căldura în afara clădirii principale şi 
să nu lase răcoarea aerului condiţionat să iasă afară. 

În cantina pe jumătate plină, bărbaţi îmbrăcaţi în salopetele 
pe care le purtau în deșert îşi luau cina după o zi de forat. Ştia 
că tocmai ieşiseră din schimb, fiindcă hainele lor de lucru, de 
un alb orbitor, menit să reflecte un soare oricât de nemilos, erau 
acum de un bej uniform. Simţea căldura care radia din trupuri pe 
când trecea pe lângă mesele lor, de parcă ar fi fost niște cărămizi 
care stătuseră toată ziua în soare. 

leşi din cantină şi intră în secţiunea destinată birourilor, unde 
temperatura aerului era mai scăzută cu câteva grade. Introduse 
un cod care-i permitea accesul pe domeniul său — centrul de se- 
curitate al complexului. Oamenii mai importanți își aveau biro- 
urile mai departe pe coridor, acolo unde aerul condiţionat nu se 
oprea niciodată și unde nu răzbăteau zgomotele din cantină, dar 
lui îi plăcea locul acela. Teoretic, însemna că putea ieși mult mai 
repede, în caz că s-ar fi întâmplat ceva — nu că s-ar fi aşteptat la 
una ca asta. Granița cu Siria era la peste șaptezeci de kilometri 
depărtare, la fel şi cel mai apropiat oraş. Încă mai existau grupări 
de fedaini peste tot — luptătorii naționaliști pentru libertate, care 
încercau să îi alunge pe ocupanţii occidentali — și se găseau o 
grămadă de infractori oportuniști, care căutau să răpească mun- 
citori ai companiilor occidentale bogate, ce prosperau în acea pe- 
rioadă de pace nesigură. Dar Hyde se îndoia că vreunul și-ar fi 
încercat norocul acolo. 

Mare parte din munca lui de responsabil cu securitatea se 
încheiase înainte ca lucrătorii să înfigă prima lopată în nisip. 

Condusese în mod intenţionat echipamentele de construcție şi 
transportoarele blindate ce serveau la deplasarea angajaților prin 
cele mai aglomerate locuri de pe drum, pentru a le arăta tuturor 
forţa militară şi de personal pe care o duceau cu ei în deşert. Cum 
capacitatea tactică a complexului era un secret pe care-l cunoștea 
toată lumea, niciun băștinaș în toate minţile nu ar fi cutezat să-i 
provoace — în zonă se găseau prea multe ținte mai facile. 

În camera de control, monitoarele aşezate pe un rând trans- 
miteau înregistrări live de la camerele amplasate în locuri strate- 
gice în interiorul complexului. Noaptea, cele din zona gardului 
de sârmă ghimpată treceau pe frecvenţe sensibile la căldură și 
la raze infraroşii, preschimbând culoarea deșertului, din cafeniu 
nisipos, într-un verde fantomatic. Tariq, unul dintre localnicii pe 
care-i angajase, era aşezat în faţa lor, hipnotizat de monotonia 
imaginilor. Nici măcar nu ridică privirea. 

Hyde se prăbuși pe un scaun de lângă biroul lui și aruncă pe 
masă exemplarul împăturit din USA Today şi pachetul învelit în 
pânză. Se gândi să arunce ziarul direct la coş, dar apoi îl ascunse 
într-un sertar — pentru orice eventualitate. Mișcând mouse-ul ca 
să-și trezească calculatorul, își deschise e-mailul. Firewall-ul sis- 
temului era atât de bun, încât nu primea niciodată spam-uri, iar 
mesajele îi ajungeau în inbox doar dacă îi erau adresate direct lui 
şi erau trimise de pe calculatoare cu IP aprobat. Aproape nimeni 
nu îndeplinea aceste condiţii, aşa că primea foarte rar mesaje. 
Încă se mai surprindea verificând să vadă dacă nu primise vreun 
e-mail de la Wanda, dar ea nu-i mai trimisese nimic după hârtiile 
de divorţ. De data asta, însă, îl aștepta un mesaj. Era unul intern, 
de la dr. Harzan — șeful cel mare al complexului: 


Tocmai am fost în deșert. 
Când te-ntorci, adu relicva în sala de operaţiuni. 


Hyde oftă şi se ridică greoi în picioare. Nu-l deranja că pri- 
mește ordine — după șaisprezece ani petrecuţi în armată, era obiș- 
nuit cu asta —, dar îl irita în continuare faptul că e trimis de co- 
lo-colo de un civil. Înhăţă pachetul şi ieşi pe coridor. 

Când fusese la primul interviu pentru acel post, i se spusese 
că printre sarcinile lui se va număra și una care avea de-a face 
cu antichitățile. La vremea aceea, nu se gândise prea mult la 
asta. Acum însă se gândea tot timpul. I se părea logic ca, dacă 
tot săpai, să dai peste niscaiva vechituri care să valoreze ceva, 
dar pentru nimic în lume nu înţelegea ce legătură avea cumpă- 
rarea unor relicve arheologice de pe piaţa neagră, la suprapreţ, 
cu forarea după petrol. Îl întrebase odată pe dr. Harzan, care îi 
răspunsese că nu e plătit să gândească, ci să facă ce i se spune 
şi să-și țină gura. Aşa că asta şi făcea: îşi ținea gura în legătură 
cu relicvele, cu complexul şi cu dorinţa irezistibilă de a-i băga 
o grenadă în fund lui Harzan şi de a-l împinge de pe o stâncă. 

Ajunse în faţa sălii de operaţiuni, aflată la capătul cel mai 
răcoros al coridorului, bătu la ușă şi aşteptă să i se răspundă. 
Chiar dacă era şeful securităţii, nu avea cheia de la acea încăpe- 
re. Singurele persoane care aveau acces în ea erau Harzan şi cei 
doi asistenţi ai săi, Blythe şi Rothstein, care îşi petreceau zile- 
le în deșertul pustiu, făcând gropi în nisip ca niște puşti uriaşi, 
păroși şi neastâmpăraţi, dându-le mari bătăi de cap responsabili- 
lor cu securitatea. De ce nu puteau să stea în tabăra confortabilă 
şi sigură, ca toți ceilalți, asta depășea puterea lui de înţelegere. Îi 
porecliseră „cei trei magi“ — deşi nu le-o spusese nimeni în faţă, 
fiindcă nu aveau deloc simţul umorului. Întreaga tabără le era 
pusă la dispoziţie, acest lucru fusese specificat clar atunci când 
îl angajaseră. Era aproape ca şi cum cei trei înţelepţi și goana lor 
după cai verzi pe pereţi ar fi fost mai importante decât petrolul 
pe care îl căutau. Hyde aruncase o privire în dosarele lor, încer- 
când să își dea seama ce-i făcea așa de importanţi. Sperase să 
găsească niște informaţii care să-l lămurească, dar ceea ce citi- 
se acolo nu făcuse decât să-l deruteze și mai tare. Se aşteptase 
să dea peste CV-urile unor geologi renumiţi, care să fi găsit de 
nenumărate ori petrol acolo unde nu reușise nimeni înaintea lor, 
dar toți trei se dovediseră a fi cercetători cu doctorate în dome- 
nii ca istorie antică, teologie și arheologie. Nu reuşea să îşi dea 
seama cum aveau să-i sperie toate astea pe zeii poleiți cu aur din 
adâncul pământului şi să-i facă să iasă la suprafață. Încă o dată, 

pariase totul pe negru, se pare, iar bila avea să se oprească în 
dreptunghiul roșu. 

Uşa zăngăni când fu descuiată din interior şi barba dr. Harzan 
apăru în crăpătură; cearcănele întunecate îl făceau să semene cu 
un ursule panda. 

— Adu-o înăuntru |! zise, deschizând ușa suficient de larg ca 
Hyde să se strecoare în încăpere. 

Hyde se opri în fața mesei din mijlocul camerei. Ceilalţi doi 
nu se aflau acolo, dar le simţea mirosul. Ambii fumau pipă și mi- 
reasma tutunului plutea în aer. Era a doua oară când intra acolo 
de când se deschisese tabăra, şi locul devenise cu mult mai mur- 
dar decât îl văzuse el ultima oară. Suluni de hârtii imprimate și 
grafice cu mişcările seismice erau îngrămădite peste tot, revăr- 
sându-se în unele locuri pe podea. O hartă topografică acope- 
rea un perete, iar pe ea fusese ţesută, ca o pânză de păianjen, o 
rețea de piuneze, foițe autocolante și fotografii reprezentând ce- 
rul nopţii, pe care diferitele constelații erau marcate cu carioca. 
Pe masa din mijloc se găseau şi laptopuri de ultimă generaţie, 
cești de cafea golite demult şi alte bucăţi de tablete din piatră ase- 
mănătoare cu cea din mâinile lui. Nici măcar femeile de serviciu 
nu aveau voie să intre acolo, de aceea încăperea duhnea mai rău 
ca vestiarul unei echipe de baschet. 

— S-o văd! zise dr. Harzan. 

Hyde îi întinse pachetul și îl urmări dezvelindu-l, cu ochi 
strălucitori, ca un drogat care desface un staniol în care se află o 
bobiţă de crack. Îi căzu faţa când văzu ce conţine. 

— Nu asta ne-a fost promis! zise. Bucata asta e mult prea 
recentă ca să ne intereseze ! 

O ridică ca s-o vadă și Hyde, de parcă ar fi fost un student 
încet la minte, care tocmai picase un examen. 

— E scrisă în akkadiană, nu în protocuneiformă, iar simbo- 
lurile nu alcătuiesc litera Tau. 

— Am fost trimis să cumpăr o relicvă, zise Hyde, încercând 
să-și păstreze cumpătul. Am cumpărat o relicvă. 

— Ei bine, n-ai cumpărat-o pe cea care trebuia. Asta nu e 
bună de nimic! 

O aruncă pe masă, de parcă ar fi fost o carte de buzunar, şi se 
întoarse, îndepărtându-se. 

— Fă-te util: unul dintre șoferi a fost prins furând motorină, 
pe care le-o vindea nomazilor. E în celulă. Du-te și ocupă-te de 
el! Măcar asta să fii capabil să faci. Şi închide uşa în urma ta! 

Hyde traversă terenul încins în direcția turnurilor de pază 
care serveau și pe post de închisoare, cu sudoarea picurându-i 
de pe obrajii încinși, de parcă i-ar fi clocotit sângele în vine. 
Fantoma îi dăduse altă piatră și îl făcuse să pară un idiot. Ajunse 
la ușa turnului și o deschise, izbind-o cu piciorul. 

— Deschide-o! zise, făcând semn cu capul spre ușa încuiată 
a celulei construite în fundaţia turnului. 

Gardianul se supuse. 

Înăuntru se afla un irakian de vreo douăzeci de ani, întins pe 
scândura ce servea drept pat. 

— Apucă-i mâna Și ține-i-o pe pat! ordonă Hyde. 

Nu voia să-și piardă timpul cu pungașul ăla neînsemnat. 
Avea alte conturi mai importante de reglat. Gardianul făcu ce 
i se ceruse. Hyde îşi scoase cuțitul de la brâu şi îl înfipse între 
două degete de la mâna prizonierului. Bărbatul scânci și se uită 
fix la armă, cu ochii măriți de groază. 

— Ai furat de la companie, nu-i așa? 

— Nu, zise bărbatul îngrozit, pe un ton ce aducea a implo- 
rare, încercând să fie cât mai convingător. 

— Al furat de la companie, insistă Hyde, ceea ce nu poate 
fi tolerat! 

Dintr-o singură mișcare, lăsă cuțitul să cadă ca o ghilotină, 
retezându-i degetul mic cu o pocnitură surdă. 

Prizonierul urlă. Din tăietură începu să curgă sângele, izo- 
lând degetul desprins de trup într-o băltoacă stacojie ce se întin- 
dea tot mai mult. 

— Dacă mai furi, o să-ţi tai mâna! zise Hyde. Dacă o 
să-ncerci să fugi, o să-ţi iau viaţa! 

Se întoarse spre gardian, care părea la fel de șocat ca prizo- 
nierul. 

— Curăţă-l și trimite-l înapoi la lucru! 

Apoi ieşi în căldura și soarele orbitor de afară, unde își șterse 
cuțitul pe pantalonii de lucru. 

Întors în birou, trase cu putere de sertar și scoase exempla- 
rul din USA Today. Înhăţă telefonul prin satelit şi formă numărul 
mâzgălit sub fotografiile celor trei supraviețuitori din Citadelă. 
l-ar fi plăcut să facă mai multe decât doar să-i reteze câteva dege- 
te Fantomei. l-ar fi plăcut să-l lege și să-l tortureze încet, așa cum 
erau învăţaţi soldaţii care lucrau sub acoperire, trimiși în misiuni 
secrete menite să bage spaima în dușman. 

Tonul de apel torcea liniștit. Nu răspunse nimeni. 

Fantoma își bătuse din nou joc de el. 

Provincia Al Anbar, vestul Irakului 


Se lăsa seara, dar căldura zilei rămânea captivă la margini- 
le deşertului sirian. Fusese ţintuită în terenul pietros de soarele 
nemilos şi acum radia înapoi, de parcă sub crusta terestră s-ar fi 
aflat magmă topită. Era greu de crezut că ceva putea supravieţui 
acolo, în dogoarea ca de furnal şi în peisajul acela lunar, dar smo- 
curi răzlețe de iarbă reuşiseră cumva să răzbească printre crăpă- 
turile din pământ, şi tufișuri de cruşin se întindeau peste pietriș 
acolo unde denivelările peisajului ofereau câte un petic de umbră 
joasă — iar caprele le mâncau pe toate. 

Fantoma avea o reţea extinsă de oameni la dispoziţia lui, alți 
fedaini uniți de dorinţa de a apăra ţara şi locuitorii ei de agre- 
siunea dictatorilor şi a cotropitorilor. Răspândise vestea de-a 
lungul numeroaselor cărări pe care păstorii îşi mânau caprele și 
care şerpuiau în deşert la vest de Ramadi, întrebând dacă auzise 
cineva despre un bărbat care purta o șapcă roşie a unei echipe 
engleze de fotbal. Nu fusese greu să-i dea de urmă. I se spunea 
Ahmar, care în arabă înseamnă „roşu“. 

Fantoma îl găsi ghemuit lângă o baltă noroioasă, într-una 
dintre oazele pe care le foloseau păstorii, umplând un bidon cu 
apă, înconjurat de caprele lui. Şapca, de un roşu decolorat, sărea 
în ochi pe fundalul mișcător și prăfuit de lână neagră și cafenie. 
Avea o mitralieră AK-47 trecută peste umăr, iar din cureaua de 
piele care-i încingea mijlocul dishdashei lungi, albe, răsărea un 
pistol Beretta. 

Ahmar ridică privirea când auzi tropote, mijind ochii ca să 
se apere de soare. Chipul său cu piele tăbăcită era brăzdat de ri- 
duri adânci. Putea să aibă la fel de bine treizeci sau o sută de ani. 

— Frumos pistol, zise Fantoma, arătând spre Beretta. 

Sunetul vocii răguşite îi păru cunoscut bărbatului, iar pe chip 
i se ivi o expresie de neîncredere amestecată cu frică. 

— Nu l-am furat! zise, ducând mâna la pistol, mai mult ca 
să-l ascundă decât ca să-l folosească. L-am primit la schimb. 

Fantoma descălecă. 

— Ştiu, zise, băgând încet mâna în desaga agăţată de șa. 

Scoase o legătură din material roşu pe care o desfăcu, dând 
la iveală piatra acoperită cu simboluri ce alcătuiau forma lite- 
rei Tau. 

— Şi eu vreau să fac schimb. 

Ahmar abia dacă-l auzi, într-atât era de fascinat de bucata 
roșie de bumbac în care fusese înfășurată tableta. 

Întinse mâna să atingă tricoul echipei Manchester United, 
dar se opri, temându-se dintr-odată de ce ar putea să i se ceară la 
schimb pentru obiectul acela magic. 

— Ce vrei pentru el? 

— Doar informaţii. Piatra asta, unde ai găsit-o? 

Ahmar se gândi la întrebare, apoi faţa i se lumină într-un 
zâmbet larg, dând la iveală o gură aproape pe de-a întregul ştirbă. 

— Hai să-ţi arăt! zise, împingând o capră mai încolo. 

Netezi un petic de pământ noroios şi smulse o trestie de pe 
malul bălții. Cu vârful ei ascuţit, desenă paisprezece puncte ce 
alcătuiau un contur de forma unui șarpe. Ca toţi beduinii, păsto- 
rul se orienta cu ajutorul stelelor. Deșertul era mereu schimbător 
și nu oferea puncte fixe de reper, dar stelele rămâneau aceleași. 
Și Fantoma se ghida după ele, așa că recunoscu constelația pe 
care o desenase bărbatul. Era Draco, balaurul vigilent, căruia i se 
spunea astfel fiindcă nu apunea niciodată în atmosfera nordică, 
dar beduinii îl știau drept „șarpele“. Ahmar arătă spre dreptun- 
ghiul alcătuit din patru puncte reprezentând capul și își lăsă de- 
getul să alunece de-a lungul spatelui creaturii, până când ajunse 
la linia orizontului. 

— Urmează şarpele! zise. Ţine-o în stânga Țapului. Trei 
zile de păstorit, o zi călare — acolo am găsit piatra. 

Țapul era denumirea pe care beduinii o dădeau Stelei Nor- 
dului. Ţinându-se la stânga ei, avea să se îndrepte spre nord-vest, 
urmând semnul șarpelui tot mai adânc în deşertul sirian. Avea 

suficiente provizii în desagă pentru cel puţin o zi, poate chiar 
pentru trei zile dacă le folosea cumpătat și dacă își cruța calul în 
orele în care soarele dogorea cel mai tare. 

Ahmar îngenunche ca să-și spele noroiul de pe mână, apoi 
se şterse pe dishdasha şi o întinse. Fantoma îi dădu tricoul lui 
Manchester United și îl privi trecându-și-l peste cap și luând-o 
apoi la fugă spre tabăra principală, strigându-i pe ceilalți păstori 
și dând din mâini, de parcă tocmai ar fi înscris un gol. 

Fantoma se urcă din nou în șa și se întoarse spre orizont. 
Cerul se întuneca la răsărit și cele mai luminoase stele se aprin- 
seseră deja. Nu peste mult timp, cerul avea să se întunece și la 
apus, acolo unde sălășluia Balaurul, arătând drumul în deșert, aşa 
cum făcuse de la începutul timpurilor. 

O zi călare, așa spusese Ahmar. 

Fantoma îi dădu pinteni calului și se îndepărtară amândoi de 
mirosul de capre şi de umbra oazei. 

Cu ajutorul lunii, putea ajunge la destinaţie înainte de ivi- 
rea zorilor. 


27 


Gaziantep este cel mai mare dintre cele două aeroporturi care 
deservesc oraşul. Amplasarea în nord, mai aproape de Munţii 
Taurus și de Ruina, îl face preferatul majorității turiștilor. Cel 
puţin, asta îi spusese șoferul de taxi lui Liv în drumul spre aero- 
port. Din punctul ei de vedere, mulți turiști echivalau cu multe 
zboruri, iar acesta era singurul lucru care o interesa. 

Reuşise să cumpere în ultimul moment un bilet dus spre 
Newark, folosind mare parte din banii pe care-i găsise în plic. 
Plătise cu bani gheaţă fiindcă se gândea că, dacă cineva o pusese 
pe vreo listă a urmăriţilor, o cumpărătură cu cardul de credit ar 
fi dat-o de gol. Angajatul companiei aeriene îi făcuse rezervarea 
şi îi luase banii fără să clipească, semn că n-o recunoscuse. Până 
atunci, lucrurile merseseră bine. Acum însă trebuia să treacă de 
controlul pașapoartelor. 

Sala de așteptare de la plecări era destul de aglomerată, înţe- 
sată de turiști care se întorceau la casele lor după ce își punificase- 
ră sufletele. Liv evaluă cozile și o alese în final pe cea mai lungă, 
fiindcă ofiţerul vamal din capătul ei era scârbos de gras și părea 
cât pe ce să adoarmă în aerul cald şi umed pe care nu-l mişca nici 
cea mai mică adiere. Se aşeză la rând și, pe măsură ce coada înain- 
ta, îl urmări cum verifica pașaportul și fizionomia fiecărui pasager 
în parte; forţa gravitației părea să-i tragă în jos chipul dolofan, în- 
tr-o expresie permanentă de plictiseală absolută. De-abia dacă își 
ațintea privirea mai mult de o secundă pe fața fiecărui călător, așa 
că, atunci când îi veni rândul, Liv se simţea cu mult mai liniştită. 

Vameșul deschise pașaportul și citi numele titularului, com- 
parându-l cu cel de pe bilet. Apoi îşi ridică privirea, plimbându-și 
ochii lipsiţi de chef de la fotografie la Liv şi înapoi. Liv își scoase 

șapca de baseball şi îl privi şi ea, străduindu-se să menţină o ex- 
presie neutră. Simţea furnicături sub piele, de parcă ochii scru- 
tători care i se plimbau pe chip ar fi fost mustățile unei insecte 
uriaşe care o gâdilau. Tipul nu se grăbea deloc. O studia pe în- 
delete. Nu mai zăbovise atât de mult la niciunul dintre ceilalți 
pasageri aflaţi la coadă în faţa ei. Sângele îi zvâcnea în urechi 
și transpira din cauza combinației ucigătoare de stres şi aer 
condiţionat care funcţiona prost. Ochii lui continuară să-i alu- 
nece pe chip, apoi coborâră pentru a se plimba pe restul trupu- 
lui ei. În mod normal, Liv ar fi fost ofensată, dar acum se simţea 
ușurată. Se părea că nu era totuşi un vameş super profesionist, 
care să aibă propriile lui strategii şi un fler ascuţit pentru a-i de- 
pista pe potenţialii fugari. Era doar un bărbat supraponderal și 
urât, căruia îi plăcea să se holbeze la femei. Așa că îl lăsă să se 
holbeze, liniştită la gândul că, dacă aveau să-i pună întrebări 
despre ea mai târziu, nu avea să-și amintească chipul ei. 

După o vreme, ce păru să fi durat câteva ore, îi închise în cele 
din urmă pașaportul cu un gest sec și-l puse pe masă. Liv îl înhăță 
şi se grăbi să se îndepărteze, aranjându-şi fără să-și dea seama nas- 
turele de sus al bluzei. Se alătură unui şir de oameni care așteptau 
să treacă prin ultimul filtru de securitate şi răsuflă puţin mai 
uşurată. Scăpase nevătămată și era aproape acasă. Coada înainta, 
glasurile vibrau în jurul ei, iar Liv începea să se relaxeze. Atunci 
se auzi o bufnitură puternică la capătul rândului, care-i făcu inima 
să-i sară din piept. 

Îşi ridică privirea, temându-se că avea să-l descopere pe va- 
meșul cel gras înconjurat de paznici și arătând în direcţia ei. 
Văzu în schimb o femeie însărcinată, acoperită din cap până-n 
picioare cu un hijab, prin care îi ieşea burta proeminentă. Îşi 
scăpase tava de plastic pe jos şi se lăsase pe vine, căutându-și 
lucrurile, iar un bărbat stătea aplecat deasupra ei, zbierând fu- 
rios în arabă, în vreme ce ea aduna înnebunită obiectele care se 
împrăștiaseră peste tot. 

Și atunci bărbatul o plesni, cu dosul mâinii, de parcă ar fi 
alungat o muscă, dar intenţionat şi mult mai tare. Capul femeii 
zvâcni într-o parte, împins de forţa loviturii, după care ea con- 
tinuă pur și simplu să-și strângă lucrurile ca şi cum ar fi fost 
obișnuită cu un astfel de tratament. 

Liv nu ştia dacă de vină e concentrarea bruscă sau indignarea 
pe care o simţea în faţa violenţei bărbatului, dar ceva se petrecu în- 
lăuntrul ei. Era ca și cum un zăgaz ar fi cedat undeva în adâncime 
şi ceva, o senzație, s-ar fi năpustit la suprafaţă. O simţea plutind 
prin ea, aproape ridicând-o de pe pământ pe când se înălța, adu- 
când cu ea și şoaptele, umplându-i mintea cu ele. Se auzeau tot 
mai tare, bubuind înlăuntrul ei ca un râu care își croia drum prin 
stâncă. Şi atunci mai auzi ceva — ceva palpabil undeva în mijloc. 

Un cuvânt. 


KuShiKaam 


O tulbură atât de tare, încât totul în jurul ei păru să se mişte 
în reluare. Privi cu multă detaşare cum gardianul face un pas în 
faţă şi pune mâna pe braţul bărbatului care tocmai îşi lovise soția, 
cu o expresie reprobatoare pe chip, dar lipsită de mânie. Femeia 
îngenuncheată pe podea continua să îşi strângă lucrurile și să le 
aşeze în tavă. Confruntată cu stranietatea acelei scene, furia lui 
Liv începu să se risipească, șoaptele își pierdură din intensitate 
şi cuvântul se auzi tot mai stins. Se trezi ca din vis, băgă mâna 
în geantă, cotrobăind printre lucrurile puse în dezordine, căutând 
înnebunită un pix. Se temea că acel cuvânt avea să se piardă, 
avea să fie dus departe, în locul acela întunecat din mintea ei în 
care, după toate aparențele, rațiunea nu îl putea urmări. Găsi pi- 
xul şi scrise repede cuvântul în palmă, în lipsa unei foi de hârtie. 
Dar, pe când făcea asta, pixul păru să prindă viaţă, mișcându-se 
cu de la sine putere și, în locul unei aproximări fonetice a cuvân- 
tului pe care îl auzise, mâzgăli o serie de simboluri neregulate, 
într-o limbă pe care n-o mai văzuse niciodată. 


VAQE/ 
q 

Cercetă ceea ce scrisese și literele se preschimbară în mintea 
ei, mai întâi în sunetul pe care îl auzise: 


KuShiKaam 

apoi primiră înţelesul ce se afla în esenţa lor: 
Cheia 


Liv îşi ridică privirea. Femeia terminase de adunat obiecte- 
le şi trecuse de detectorul de metale, alăturându-se soţului ei. 
Gardienii le făcură semn să treacă, restabilind ordinea cât mai re- 
pede posibil. Asistau probabil la astfel de incidente în fiecare zi, 
episoade banale de violență domestică declanșate de stres şi de 
oboseală. Chiar şi aşa, stătuseră deoparte, urmărind fără să inter- 
vină cum un bărbat loveşte o femeie gravidă. Gândul acesta o re- 
volta pe Liv, dar nu putea să facă nimic. Dacă s-ar fi luat la cear- 
tă cu o șleahtă de porci misogini n-ar mai fi trecut neobservată. 
Dar, cu toate acestea, șoaptele din mintea ei nu se dădeau duse şi 
ea simţi un puseu surprinzător şi intens de violenţă față de bărba- 
tul care îşi plesnise soția. Își dorea să-l lovească şi să-l umilească 
în faţa tuturor. Îşi dorea să-l omoare chiar, să înhaţe un pistol de 
la unul dintre gardienii inutili şi să-l împuște în cap. Intensitatea 
urii pe care o resimțea o luă prin surprindere. Părea să îşi tragă 
seva din zgomotele din mintea ei, care ajunseseră să şuiere ca 
un ibric ce dă în clocot. Simţi furnicături în tot corpul, de par- 
că o mie de ace i-ar fi înțepat pielea. O speriau senzațiile acelea. 
Era ca şi cum ar fi avut ceva periculos înlăuntrul ei, pe care nu-l 
înţelegea şi nu-l putea controla. Ridică ochii şi îşi dădu seama că 
oamenii de la coadă o privesc. O femeie din faţa ei spuse ceva, 
dar ea nu o auzi, din cauza sunetelor care-i răsunau în urechi. Își 
aruncă lucrurile într-o tavă de plastic şi se uită drept înainte, evi- 
tând orice contact vizual, în vreme ce coada înainta. Ce naiba se 
petrecea cu ea? Părea să-și piardă minţile. 

Trecu de detectorul de metale şi ajunse în sala de așteptare 
de la porțile de îmbarcare. Nu era suficient că nu-şi mai amin- 
tea nimic, acum mai auzea şi voci! Asta o irita — pe ea, pe Liv 
Adamsen, reporterul cu o minte brici, femeia raţională, cinică și 
sceptică în legătură cu orice avea chiar și cea mai vagă legătură 
cu mișcarea New Age. Nu înţelegea cum ceva atât de „ţăcănit“ 
1 se întâmpla acum chiar ei. Nu-i plăcea şi nu şi-o dorea. Era 
în continuare convinsă că o drogaseră în spital şi că toate acele 

senzaţii nu erau decât nişte efecte secundare groteşti, care vor 
dispărea de îndată ce va reuşi să doarmă şi să bage în ea câţiva 
litri de cafea. 

Se uită la tabela de plecări. Îmbarcarea pentru zborul ei în- 
cepuse, dar ea ezită. De fiecare dată când lucrurile nu erau cla- 
re, instinctul o îndemna să analizeze problema din toate unghiu- 
rile, până când reuşea să o înțeleagă. Acum, rațiunea îi spunea 
că acel cuvânt pe care îl mâzgălise în palmă trebuie să fie ceva 
ce mintea ei înceţoşată scosese la suprafață de pe undeva, în- 
tr-o limbă pe care o putea verifica şi pentru care putea găsi o 
explicaţie. Cercetă magazinele duty-free aliniate de-a lungul 
pereţilor terminalului şi găsi ceea ce căuta. Era în direcția opusă 
faţă de poarta ei de îmbarcare. Îşi ridică sacul pe umăr şi o porni 
într-acolo. Trebuia să se grăbească. 

Gabriel privi iPhone-ul, al cărui ecran strălucea în lumina 
difuză din bar. Se afla la mezaninul Sahnesi-ului, fosta clădire 
a teatrului şi a operei, construită pentru aristocrația europeană 
care începuse să sosească în masă la Ruina în veacul al optspre- 
zecelea, după ce oraşul fusese inclus printre destinațiile Marelui 
Tur. În prezent era un complex popular de săli de cinema și ba- 
ruri şi oferea Wi-Fi gratuit, acesta fiind motivul pentru care 
Gabriel venise aici. 

Apăsă pe butonul browser-ului de internet şi tastă SPITA- 
LUL RUINA în fereastra de căutare. Ajda cumpărase telefo- 
nul de la un magazin second-hand de aparatură tehnică situat 
în Cartierul Pierdut, specializat în gadgeturi furate de la turişti. 
Fusese scump, dar avea un card SIM care nu putea fi depistat 
și o viteză de procesare demnă de un laptop. Printre rezultate- 
le căutării se afișă și un număr de telefon de la recepție, pe care 
Gabriel îl formă. 

— Spitalul Davlat Hastenesi. 

— Da, am nişte flori pe care trebuie să le trimit unor paci- 
ente şi încerc să aflu numărul saloanelor în care sunt internate. 

— Aveţi numele lor? 

— Prima este doamna Kathryn Mann, a doua, Liv Adamsen. 

Auzi degetele tastând. 

— Doamna Mann este internată în salonul 410, în aripa psihi- 
atrică securizată. lar domnişoara Adamsen este în salonul 406 din 
aceeaşi clădire... Nu, staţi puţin! De fapt, domnişoara Adamsen 
a fost externată astăzi. 

— Când? 

— Nu scrie. Doar că salonul ei e liber acum. 

— A primit vreo vizită? 

Urmă o pauză. 

— Ce legătură are asta cu livrarea florilor? 

— Au fost trimise deja. Verific doar dacă le-a primit înainte 
de a părăsi spitalul. 

Degcetele tastară din nou. 

— Singura înregistrare din sistem menţionează o vizită de 
la poliţie, în această după-amiază. 

— Mulţumesc. 

Gabriel închise și evaluă rapid în minte ce putea să însemne 
acea informaţie proaspătă. Deschise din nou browser-ul şi tas- 
tă POLIŢIA RUINA în fereastra de căutare. Sub prima intrare 
apăru un număr de telefon. Îl formă şi duse aparatul la ureche. 

— Poliţia din Ruina. 

— Bună ziua, puteţi, vă rog, să-mi faceţi legătura cu inspec- 
torul Arkadian, de la Omucideri ? 

— Inspectorul Arkadian e în concediu. 

— Atunci puteţi să-mi faceţi legătură pe telefonul lui mo- 
bil? 

— Mă tem că nu pot face asta, domnule. E vreun alt mem- 
bru al echipei de la Omucideri care v-ar putea ajuta? 

— Nu. Trebuie să vorbesc cu inspectorul Arkadian, și doar 
cu el! E urgent! 

Se uită în jur, căutând un argument pe care să-l aducă în dis- 
cuie. 

— Spuneţi-i că Gabriel Mann vrea să-i vorbească. Am eva- 
dat mai devreme din arestul poliţiei şi vreau să mă predau — dar 
sunt dispus să mă predau doar lui şi doar dacă mă sună înapoi în 
următoarele cinci minute. 

Oferta librăniei din aeroport era una obişnuită, gândită astfel 
încât să îi mai distreze puţin pe călătorii plictisiţi. Liv se îndrep- 
tă către o etajeră de lângă casă, pe care erau aliniate dicţionare 
de expresii uzuale în mai multe limbi, și cercetă titlurile, alegân- 
du-le pe cele cu un alfabet altul decât cel latin. Voia să se convin- 
pă că acel cuvânt care îi răsunase în minte nu este altceva decât 
ecoul unei expresii pe care o auzise, mai mult ca sigur, pe unde- 
va, în vacarmul de voci şi de limbi vorbite în acea parte a lumii. 
Dacă reuşea să descopere din ce limbă vine cuvântul, putea să 
se urce în avion și să nu-şi mai facă griji, tot drumul până acasă, 
că aude voci Și că o ia razna. Când ajunse la raftul de jos, adu- 
nase deja opt cărți. O deschise pe prima, un dicţionar de expre- 
sii în limba arabă, şi căută la litera „c“ cuvântul „cheie“. ÎI găsi 
şi compară traducerea cu simbolurile din palmă. Nu semăna de- 
loc, nici măcar pe departe. Făcu acelaşi lucru cu celelalte șapte 
dicționare, căutând echivalentul în alfabetul chirilic, grec, chine- 
zesc. Niciunul nu se potrivea. 

„La naiba!“ 

Puse dicționarele la loc şi se întoarse, dând să iasă din libră- 
rie, dar se opri brusc când ceva îi atrase atenția pe etajera înveci- 
nată. Era o carte cu o fotografie pe copertă care înfățișa o tăbliță 
cu nişte semne de-abia vizibile. Nu erau identice cu simbolurile 
pe care și le mâzgălise Liv în palmă, dar semănau destul de mult. 
Luă volumul şi îl deschise, descoperind cu surprindere ei că nu e 
un dicționar de expresii, ci o carte de istorie. Coperta interioară 
ii provocă încă un şoc. Fotografia reprezenta o tăbliță sumeriană 
veche de cinci mii de ani, cu înscrisuri într-o limbă de mult dis- 
părută, pe care, prin urmare, nu ar fi avut cum să o audă în sala 

de aşteptare a aeroportului. Răsfoi cartea, căutând alte imagini cu 
texte din Antichitate. Era pe punctul de a renunța şi de a se gră- 
bi înspre poarta de îmbarcare, când dădu peste ceva care îi atrase 
atenţia. Era fotografia unui cilindru din piatră sculptat, cu o gau- 
ră în mijloc. Sub el se găsea o fâşie lată de lut care fusese umed 
şi peste care fusese rulat cilindrul, lăsând în urmă un text de for- 
mă pătrată, alcătuit din liniuţe şi triunghiuri. 

Erau identice cu cele din palma lui Liv. 

Conform legendei fotografiei, era un sigiliu cilindric, o meto- 
dă antică de reproducere a mesajelor. Dacă se introducea un băț 
sau o creangă în mijloc, putea fi rulat peste pământul sau lutul 
umed, dând la iveală mesajele scrijelite pe suprafaţa sa. De cele 
mai multe ori erau descântece aducătoare de belşug, pe care oa- 
menii le lăsau la marginea lanurilor. Mesajul de pe acel sigiliu era 
însă nedescifrat. Era într-o scriere pe care arheologii o numeau 
„protocuneiformă“ sau, mai poetic, „limba pierdută a zeilor“, din 
cauza vechimii sale impresionante și a faptului că nu mai putea fi 
descifrată, fiindcă înțelesurile i se pierduseră în timp. 

„Minunat“, îşi spuse Liv, „acum aud voci într-o limbă care 
n-a mai fost vorbită de aproape şase mii de ani. Ce descoperire 
menită să mă liniştească !“* 

Un anunţ în difuzoare, care-i chema pe ultimii pasageri ai 
zborului TK 7121 al companiei Cyprus Turkish Airlines în 
direcția Newark, acoperi muzica ce răsuna în boxele din librărie. 

Nu mai avea timp. Fugi la casă şi scoase din buzunar ultime- 
le lire turceşti ca să plătească cartea. Avea s-o citească pe avi- 
on — asta în ideea că ajungea la timp ca să urce în el. 

Fratele Grădinar aruncă o altă creangă ruptă în foc și o ridi- 
că pe ultima, sperând că îi va dezvălui ceva ce celelalte nu fă- 
cuseră. 

După întrunirea de mai devreme, organizase o echipă de gră- 
dinari care să cerceteze livada și să adune toate crengile şi frun- 
zele căzute cât timp mai era lumină afară. Ştia, din experienţele 
dureroase din trecut, că răspândirea molimei putea fi împiedica- 
tă doar dacă se acţiona rapid şi se dădea foc tuturor crengilor in- 
fectate. 

Disecase cu grijă fiecare creangă infectată care îi fusese adu- 
să, ca un medic legist care examinează un cadavru, căutând indi- 
cii despre posibila cauză a bolii. Nu găsise nimic. Nici ciuperci, 
nici insecte care să se fi aciuiat pe ramuri, nici gărgăriţe sau alți 
paraziți care infestau grădinile şi răspândeau o astfel de molimă. 
Nu mai văzuse niciodată aşa ceva. Aducea cu putregaiul uscat, 
dar se prindea prea repede de lemnul viu. Copacii arătau de parcă 
viaţa i-ar fi părăsit pur şi simplu — preschimbând seva în otravă, 
iar lemnul, într-o pastă uscată. 

Rupse cu piciorul ultima creangă, cercetă surcelele uscate, 
apoi le aruncă în rugul aprins şi rămase cu privirea pironită la 
flăcări. Dacă l-ar fi întrebat cineva, ar fi dat vina pe fum pentru 
lacrimile din ochi, dar adevărul era că iubea grădina mai mult ca 
oricine. O îngrijise, o ocrotise şi o hrănise timp de peste patru- 
zeci de ani, până când toţi îi uitaseră numele adevărat şi ajunse- 
seră să-i spună, simplu, „Fratele Grădinar“. 

lar acum grădina murea sub ochii lui şi el nu știa cum să o 
salveze. 

La ivirea zorilor, ajutoarele sale aveau să se întoarcă şi ope- 
raţia chirurgicală avea să înceapă. Trebuia să taie adânc, ca să se 
asigure că boala nu se va răspândi. Era necesar, dar nu mai puţin 
dureros. Se imagină ca un tată în ajunul unei operaţii în care co- 
pilului său urma să-i fie sacrificat un membru pentru a i se salva 
viaţa. Dar el avea copii nenumărați şi nicio garanţie că vreunul 
dintre ei avea să supraviețuiască. 

Aşa că rămase acolo, pe întuneric, cu fumul umplându-i ochii, 
simțind din când în când o mireasmă stranie de portocale, ca o 
amintire obsesivă a livezii din vremea în care era sănătoasă. Privi 
focul până când clopotele răsunară în adâncul muntelui, chemân- 
du-i pe toţi la slujba de vecernie. Era momentul în care locuitorii 
Citadelei se retrăgeau în dormitoarele lor, pentru a se odihni pe 
timpul nopții. El îşi dorea să fie o noapte care să nu se sfârșească 
niciodată, căci se temea de ce aveau să aducă zorii. 

Arkadian tocmai intrase pe ușă, când îi sună mobilul din bu- 
zunarul hainei. 

— Nu răspunde! îi strigă soția din bucătărie. 

— Miroase grozav, îi răspunse el. Ce-ai făcut, tocană? 

— Am pregătit-o special pentru bietul meu soț invalid, ca 
să-și recapete puterile, aşa că, dacă vrei să mănânci, îți sugerez 
să-nchizi telefonul şi să-ncepi să faci pe bolnavul. 

Arkadian scoase telefonul din buzunar și verifică numărul. 

— E de la lucru. 

— Întotdeauna e de la lucru! 

— Arkadian, zise, ținând mobilul lipit între obraz și umăr și 
scuturându-și sacoul cu greutate, încercând astfel să se grăbeas- 
că pe cât posibil. 

— Gabriel Mann e pe fir, zise operatorul. Insistă să vorbeas- 
că cu dumneavoastră. Zice că vrea să se predea. 

Arkadian deveni brusc atent, apucă telefonul cu mâna și lăsă 
sacoul să-i alunece pe jos. 

— OK, încearcă să-i depistezi locaţia și pregătește o patrulă 
care să fie gata să intervină în caz că dăm de el. 

— Am făcut deja asta, domnule. Să vă fac legătura? 

— Da. 

Se auzi un declic și sunetele specifice unui loc aglomerat îi 
inundară urechile. Era un loc public, un bar, probabil. 

— Arkadian la telefon, zise. Cu ce te pot ajuta? 

— Îmi cer scuze că ţi-am stricat seara. 

Arkadian aruncă o privire spre ușa bucătăriei, în care nu se 
afla nimeni, şi auzi zgomotul unor oale trântite cu năduf dinco- 
lo de ea. 


148 


— Nu-ţi face griji. Unde ești? 

— Într-un loc cu mult mai sigur decât la închisoare. Ascultă, 
trebuie să te-ntreb ceva. Ai fost să le vizitezi pe Liv sau pe mama? 

— Da. 

— Când? 

— În după-amiaza asta. 

— ȘI, cât timp ai stat acolo, ai vorbit cu Liv? 

— Da. 

— Ti-a spus cumva că are de gând să plece? 

Arkadian se încruntă. 

— Nu. Nu pleacă niciunde. O ţin sub supraveghere medi- 
cală. 

Auzi un oftat obosit la celălalt capăt al firului. 

— A plecat, zise Gabriel. La scurt timp după ce ai fost tu 
la ea. 

— E imposibil! Aș fi fost informat! 

— De ce? Nu era arestată, iar tu eşti în permisie. 

Arkadian rememoră detaliile vizitei sale. Îşi aminti cât de 
mică și de vulnerabilă i se păruse Liv întinsă pe pat, atunci când 
el se ridicase să plece. În acea clipă îşi dădu seama de ceva. 

— l-am dat înapoi geanta, zise. Criminaliştii terminaseră cu 
ea, aşa c-am folosit-o ca pretext ca să merg s-o văd. Avea şi 
pașaportul acolo. 

— Cât de repede poţi să faci rost de listele de pasageri de 
la aeroport? 

— Îmi trebuie mandat. | 

— O, fu serios, avem nevoie de mai multe informaţii, nu de 
un lanţ imbatabil de dovezi! Nu poţi să tragi nişte sfori? 

— Dacă Liv vrea să părăsească ţara, e treaba... 

— A părăsit ţara fiindcă e în pericol. Eu am evadat din în- 
chisoare din același motiv. Mi s-a întins o cursă. Mă aştepta ci- 
neva într-o celulă. Pot să ţi-l descriu, dar pun pariu că nu mai e 
acolo acum și mă-ndoiesc c-o să găseşti informaţii despre el în 
baza de date. Gardianul m-a dus direct la el. Au pe cineva în in- 
terior. Citadela s-a trezit la viaţă. A făcut o mişcare, încercând să 
ne reducă la tăcere, ceea ce înseamnă că Liv e în pericol, la fel 
şi mama, așa cum s-a mai întâmplat. 

Arkadian îşi aminti de ultima dată când Gabriel îl avertizase 
astfel şi simţi o înţepătură în braţ. Atunci avusese dreptate, rana 
lăsată de glonţ stătea mărturie. 

— De tine depinde, zise Gabriel. Fă ce crezi că e mai bine! 
Te sun înapoi în zece minute! 

Zgomotele din bar dispărură, și Arkadian ascultă câteva se- 
cunde tonul. Din bucătărie auzi sfârâitul a ceva zemos căzând 
într-o tigaie încinsă, după care telefonul se cuplă şi fu transferat 
automat la unul dintre tehnicieni. 

— Aţi găsit ceva? 

— Nicio şansă! A folosit un telefon prin internet. Foarte 
greu de depistat, imposibil să-i găsești locaţia într-un timp aşa 
de scurt. 

— O să mă sune înapoi în zece minute, asta v-ar ajuta cu ceva? 

— Nu prea. Ar putea utiliza un alt telefon, un alt server, un 
alt IP. Şi dacă ar folosi aceleaşi setări, ar trebui să-l ţii de vorbă 
vreo două ore ca să ne dai măcar o şansă. Apelurile prin internet 
pot fi direcționate oriunde în lume. 

— OK. Fă-o oricum! 

Închise și îşi privi sacoul mototolit şi abandonat pe podea, un 
simbol al serii plăcute pe care o plănuise. Se gândi la Liv şi la 
felul în care se uitase la preot cât timp se aflase cu ea în încăpe- 
re. Îi simţise frica — şi acum ştia şi de ce. 

Intră în agenda telefonului şi căută numărul lui Yun Haldin. 
Yun era un fost partener care părăsise poliţia ca să-şi încea- 
pă propria afacere. În prezent avea angajaţi o mulţime de foşti 
polițiști şi avea contracte de pază cu ambele aeroporturi locale. 
Ai terminat, sau vrei să mori de foame? îi strigă soția sa 
din bucătăria în care plutea aroma dulce-amăruie a tocanei cu 
usturoi. 

Stomacul lui Arkadian chiorăi tare ca răspuns la întrebarea ei. 

Găsi numărul lui Yun și îl apelă. 

Gabriel închise aplicaţia Skype şi căută pe Google un site pe 
care putea compara traseele de călătorie. Introduse detalii pen- 
tru zborurile de la Ruina-Gaziantep (oricare) la New York (ori- 
care), apoi se uită în jur, la mulțimea care se strânsese odată cu 
lăsarea serii, şi așteptă ca informaţiile să se încarce. Stătea la o 
masă mare, lângă un grup de turişti, aşezat puţin într-o parte, ca 
să dea senzaţia că e cu ei. 

Cercetă cu atenţie încăperea, căutând orice detaliu care ar fi 
putut să pară ieşit din comun. Atâţia oameni tastau pe telefoa- 
nele lor, încât nu era de mirare că internetul mergea atât de în- 
cet. Îşi ridică ochii spre televizorul din colțul barului, pe care se 
transmiteau ştirile CNN, fără sunet. Pe ecran, un reporter stă- 
tea în faţa secției de poliție din Ruina. Imaginea se schimbă şi 
Gabriel dădu nas în nas cu propria lui fotografie, pe care i-o fă- 
cuseră la arestare. 

Se ridică repede de la masă, cercetându-şi absorbit telefonul 
și fiind prin urmare nevoit să-și țină capul în jos, chipurile, şi se 
îndreptă spre ieşire. Aproape nimeni din bar nu se uita la televi- 
zor, dar era posibil să vadă aceeași informație şi fotografie pe te- 
lefoanele lor. Va ajunge cu siguranţă în ediţia de mâine dimineață 
a ziarelor, poate chiar și în ediția din acea seară a cotidienelor lo- 
cale. Sperase la un pic mai mult timp. 

leşi pe ușa principală în strada poleită de ploaie și scoa- 
se o șapcă de baseball din buzunar, pe care și-o puse pe cap, 
trăgându-și-o peste ochi, în vreme ce pagina de căutare a zboru- 
rilor se încărcă în cele din urmă. 

Erau o grămadă de zboruri din ambele aeroporturi. Prea mul- 
te zboruri. Nu avea rost să se repeadă la unul dintre ele, încercând 

să o prindă pe Liv înainte să se urce în avion, mizând pe norocul 
de a nimeri aeroportul care trebuia. Avea nevoie de Arkadian şi 
de contactele lui, dar era prea devreme ca să-l sune din nou. 

O luă în josul străzii şi deschise o altă aplicaţie care localiza 
punctele Wi-Fi gratuite. Semnalul era şi mai slab acum, că se în- 
depărtase de clădire, și dură ceva până când harta apăru pe ecran. 
Un punctuleţ albastru pulsa în mijloc, arătându-i locul în care se 
afla, iar apoi apărură alte iconiţe în jurul lui. Era un hotspot în 
direcţia în care mergea el, la vreo două străzi distanță, în apropi- 
erea spitalului. Băgă telefonul în buzunar și grăbi pasul. Voia să 
ajungă la timp ca să-l sune pe Arkadian. Voia totodată să fie mai 
aproape de mama lui. Ştia că spitalul e primul loc în care l-ar fi 
căutat poliţiştii, de aceea se ţinuse departe de el, dar, până găsea 
o modalitate prin care să se asigure că Kathryn e în afara oricărui 
pericol, se simţea mai bine în apropierea ei — pentru orice even- 
tualitate. 

Arkadian avu nevoie de șapte din cele zece minute care îi fu- 
seseră acordate ca să dea de fostul lui partener și să-i spună de 
ce are nevoie. Restul fu uşor — prea uşor. 

— E în avionul companiei Cyprus Turkish Airlines, zborul 
TK 7121 cu destinaţia Newark, zise Yun. 

— La ce oră decolează? 

— Acum cinci minute. 

Arkadian se simţi ușurat, într-un mod straniu. Poate că era 
mai bine așa. La urma urmei, Liv își dorise să meargă acasă. 

— Mersi oricum, zise. 

— N-ai de ce. Informaţia era disponibilă în sistem când am 
accesat eu baza de date. 

Arkadian se încruntă. 

— Dece? 

— S-ar putea să fie o coincidență, dar se poate și ca altcine- 
va să fi făcut o cerere înaintea mea. 

Arkadian se gândi rapid ce ar putea să însemne asta. 

— Ai putea să afli cine a solicitat informaţiile înaintea ta? 

— Sigur, aşteaptă puţin! 

Auzi păcănitul unei tastaturi şi huruitul avioanelor în fun- 
dal. Se întrebă dacă unul dintre ele era cel în care se urcase Liv. 

— Îmi arată un ID extern, zise Yun. Dar care a parvenit pe 
canalul albastru. 

— Ce eăla? 

— Contul preautorizat al Poliţiei din Ruina. Asta înseamnă 
că cererea a fost făcută de la unul dintre calculatoarele din de- 
partamentul vostru de evidenţă a populaţiei. Cineva de acolo va 
putea să-ți spună cine a cerut informaţiile. 

„Au pe cineva în interior.“ 

Telefonul începu să-i bipăie în ureche. 

— Ascultă, Yun, mă mai sună cineva! Îţi rămân dator! 

— Nu-ţi face griji! Dar vino să lucrezi pentru mine când te 
saturi de probleme şi de orele suplimentare! 

— Aşa o să fac! 

Întrerupse convorbirea și duse din nou telefonul la ureche. 

— Gabriel? 

— Ceva veşti bune? 

— Da şi nu. 

— Adică? 

— Ai avut dreptate şi avem o mare problemă. 


34 

Forta de accelerație a motoarelor o împinse pe Liv în scaun 
şi făcu picăturile de ploaie să alunece de pe fereastră în clipa în 
care avionul luă viteză. În spatele luminilor aeroportului, vedea 
vârfurile frânte ale Muntilor Taurus înălțându-se pe cerul indigo. 
Le urmări până când aparatul se înclină ușor în spate şi roţile se 
ridicară cu un trosnet de pe pistă. În aceeaşi clipă, simţi un nod 
tot mai mare în stomac, de parcă ceva înlăuntrul ei ar fi fost legat 
de pământ şi ar fi fost tras acum departe de el, cu o forță insupor- 
tabilă, pe măsură ce avionul prindea viteză. Rămase fără aer, se 
încovoie şi se strădui din răsputeri să respire. Era conștientă că 
pasagerul care stătea lângă ea se aplecase în direcţia ei, cu chipul 
întunecat de îngrijorare. Încleștarea se înteţi, până când Liv avu 
senzaţia că ar putea-o absorbi prin podeaua avionului; apoi, ceva 
cedă și ea trase o gură adâncă de aer. Urmară un val de greață și 
aceleaşi furnicături pe întreg corpul pe care le simţise în sala de 
aşteptare. Forţa G a avionului care urca nu o ajuta nici ea. Se în- 
toarse şi încercă să-i zâmbească bărbatului aşezat lângă ea, mor- 
măind ceva despre starea de nervi, după care închise ochii și res- 
piră încet şi adânc. Începea să se sature de toată povestea aceea. 
Era ca şi cum cineva ar fi avut o păpuşă voodoo cu chipul ei, în 
care înfigea ace după cum avea chef. 

Avionul viră şi senzațiile delicate dinăuntrul ei se rostogoliră 
și ele în mod sincron. Continuă să tragă aer în piept, până când 
greaţa se risipi Şi se simţi îndeajuns de întremată ca să deschi- 
dă ochii. 

Afară se zăreau stelele care începeau să străpungă cerul tot 
mai întunecat, și, sub ele, ca o pată strălucitoare, luminile din 
Ruina, adăpostite la poalele muntelui. Îşi imagină că fiecare lu- 
mină e un om și că una dintre ele îl reprezintă pe Gabriel. 

„Dacă ai ocazia, pleacă cât mai departe de Citadelă! Stai în- 
tr-un loc sigur — o să te caut eu!“ îi spusese el. 

După ce va ajunge la Newark, își va limpezi gândurile și își 
va recupera memoria, îl va suna şi vor sta de vorbă. Avea atât de 
multe întrebări despre ce se întâmplase în Citadelă, dar și despre 
el! De-abia dacă-l cunoștea, și totuși, în toată ciudățenia şi gro- 
zăvia evenimentelor din ultimele săptămâni, la el i se întorceau 
fără încetare gândurile. Şi el strălucea, la fel ca luminile pe care 
le privea acum. 

Avionul se zgâlțâi uşor când fu prins într-o turbulenţă și sub 
Liv luminile începură să dispară, stingându-se una câte una, de 
parcă cineva ar fi apăsat pe un întrerupător uriaș, cufundând în 
beznă un întreg cartier odată. 

Aprinse lumina de citit din plafon. Simbolurile întunecate 
din palmă ieşiră în evidenţă pe pielea ei palidă, bătându-și încă o 
dată joc de ea, cu misterul lor nedezlegat. Scoase cartea din bu- 
zunarul scaunului din faţă și îi privi coperta. Se numea Misterul 
limbilor pierdute. Poate avea să găsească acolo nişte răspunsuri. 


La opt rânduri mai în spate, un bărbat voinic îmbrăcat în cos- 
tum stătea înghesuit într-un scaun de la clasa economică gândit 
pentru cineva având jumătate din statura lui. Ochii îi erau pironitți 
pe părul blond al lui Liv, care strălucea în semiîntunericul din 
cabină. Tânăra își ţinea capul în jos, citea. Bărbatul se întrebă 
ce anume. Îi plăceau cărţile. Erau pline de cuvinte, iar cuvinte- 
le erau magice pentru el. Așa își căpătase porecla când stătuse 
prima oară în închisoare: Dick, prescurtarea de la „Dicţionar“. 
Uneori, oamenii încercau să-şi bată joc de numele lui, de parcă 
ar fi avut o conotaţie vulgară, dar nu-i ţinea mult. Îşi dădea seama 
cine îl rostea corect şi cine îi spunea de fapt altfel — sculă, carici, 
penis. Asta e problema cu limba. Are atâta putere, dar îti scapă 
printre degete. Trebuie să te concentrezi asupra cuvintelor şi să 
le foloseşti corect ca să transmiţi mesajul pe care îl doreşti. De 
aceea lui îi plăceau cuvintele tari. Cuvintele pure. Cuvintele care 
aveau un singur înţeles. Cuvântul pe care îl savura în prezent era 
acesta: Noroc-chior. 

Când atacul pus la cale în închisoare nu reușise, i se spusese 
că misiunea lui s-a încheiat. Nu era vina lui, pur şi simplu asta 
era situaţia. Era prea uşor de recunoscut, iar martorul scăpase. 
Aşa că i se dăduse o altă însărcinare. 

Se dusese la hotel, îşi luase lucrurile și se îmbrăcase cu un 
costum larg, care-i acoperea tatuajele și care era croit special ca 
să-i ascundă formele. Apoi își pieptănase părul şi plecase spre ae- 
roport, arătând ca un om de afaceri banal, care-şi ieşise din for- 
mă şi care se îndrepta spre Dumnezeu știe unde. Dar Dumnezeu 
ştiuse. Făcuse să se întâmple toate astea, ca Dick să ajungă la lo- 
cul potrivit în momentul potrivit. Soluţia perfectă se vise ca din 
întâmplare. 

Noroc-chior. 

Dacă în celulă lucrurile ar fi decurs conform planului, nu ar 
mai fi ajuns la aeroport și fata ar fi scăpat. lar ea era cea mai 
importantă dintre cele trei ţinte. Era cea mai periculoasă pentru 
Biserică și trebuia redusă la tăcere. lar tăcerea era cea mai mare 
putere pe care o poate exercita cineva asupra altcuiva, capacita- 
tea de a-l lăsa fără cuvinte. Învăţase asta în închisoare. De fieca- 
re dată când voiau să-l pedepsească, îi luau cărțile. Dar nu-i pu- 
teau lua și cuvintele din minte. Nu atâta timp cât era în viață. Și 
avea atâtea cuvinte în capul lui, cele mai bune cuvinte! I le dădu- 
se Isaia — numele unui profet, dar și al bătrânului îngrijitor care 
plimba căruciorul cu cărți pe coridoarele aripii E a închisorii. 

„Îţi plac cuvintele“, îi spusese odată, pe când trecea cu pași 
târșâiți prin faţa celulei lui. „Uită-te la asta! Aici sunt toate cu- 
vintele de care o să ai nevoie vreodată.“ 

Dick nu mai citise Biblia până atunci. Nu-i trecuse prin cap. 
Dar, de când se apucase, o recitise de sute de ori, până când cu- 
vintele începuseră să curgă prin el așa cum îi curgea sângele în 
vine. Şi le zgâriase chiar pe cele mai puternice dintre ele direct 
pe piele, așa că era și el ca o carte, miruit cu descântece care să 
țină răul la distanţă, chiar și atunci când dormea și limba îi era 
nemișcată. 

De-u-te-ro-no-mul 

A-po-ca-lip-sa 

Ne-fi-lim 

Asta era el, un Nefilim, unul dintre uriașii legendari pomeniţi 
în Facerea. O creatură a Domnului. Un păzitor. 

Și asta făcea acum, în semiîntunericul din cabină, o păzea pe 
Liv, în vreme ce cotierele îl înțepau în coapse, iar genunchii i se 
frecau de scaunul din față. Odată ajunsă acasă, fata se va simţi 
în siguranţă. Și atunci va ataca el. 

Atunci îi va răpi cuvintele și o va reduce la tăcere pe vecie. 

Gabriel iuți pasul pe strada care ducea la spital. În clipa în 
care Arkadian îi spusese că mai verificase cineva lista cu pasa- 
geri, știuse. Forţele malefice ale Citadelei făceau un efort coor- 
donat de curăţenie: întâi cu el, apoi cu Liv, şi următoarea avea 
să fie mama lui. 

Se concentră pe sunetul paşilor săi pe caldarâm, care îl adu- 
ceau tot mai aproape, cu fiecare mișcare. Ajunse la colţ și o luă 
pe Strada Asklepios. Nu era tocmai prudent să alerge astfel pe 
străzi, după ce fotografia îi apăruse la știri, dar trebuia să alea- 
pă între precauţie şi grabă. După ce parcurse o treime din stra- 
dă, o luă pe una dintre străduţele perpendiculare, ţinându-se cât 
mai aproape de clădiri. În față, strada se termina într-o intersecție 
unde se înălța aripa nou construită a spitalului, lucind de la ploaie 
şi de la lumina reflectată în ea. Cercetă ferestrele de la etajele su- 
perioare, încetinind paşii pe măsură ce se apropia de intersecţie, 
atent să nu iasă în evidenţă pe o stradă principală pe care puteau 
fi parcate şi maşini de poliție. Se opri la câțiva metri de spital și 
se uită la el, ascuns la umbra clădirilor. 

Clădirea principală se întindea pe toată lungimea străzii. La 
un capăt, era lipită de zidurile din piatră ale unei aripi mai vechi, 
iar la celălalt, un pasaj acoperit o lega de o clădire mai mică, tot 
din piatră, care aducea cu un castel. Aceasta era fosta secţie de 
psihiatrie în care recepţionista îi spusese că e internată mama lui. 

O mașină trecu în viteză pe lângă el, cu un vâjâit, iar el se fo- 
losi de zgomotul cauciucurilor ca să disimuleze sunetul propri- 
ilor paşi grăbiţi pe pavajul ud şi traversă strada. Ferestrele de la 
parter erau acoperite cu panouri din scânduri, la fel și o uşă care 
servise odinioară drept intrare. Undeva sus, în partea laterală a 

dadan, se màla o schelă. Era dintre acelea folosite de munci- 
lori ca să ridice materialele, dar de ea nu atârna nicio frânghie 
care i-ar fi înlesnit accesul, fiind toate făcute colac şi prinse bine 
de stâlpii platformei. Multe dintre ferestrele de lângă schelă erau 
întunecate, dar nu toate. În spatele a două dintre ele se zărea lu- 
mină — una din mijlocul șirului, alta din capăt —, ambele fiind 
situate la etajul al patrulea. Recepționista spitalului îi spusese 
că mama lui e internată în salonul 410. Era destul de sigur că 
era fereastra din mijloc. Trase adânc aer în piept, relaxându-se 
puţin, acum, că reuşise cel puţin să o localizeze. 

Şi atunci simţi vibrația. 

La început crezu că e un tunet care se rostogolea printre nori, 
dar, când, pământul începu să se miște și un sunet ca de metrou 
dudui de undeva de sub picioarele lui, își dădu seama ce e. 

Se îndepărtă de clădirea lângă care se afla, pășind nesigur 
pe pământul care se zgâlţâia, în vreme ce cutremurul punea stă- 
pânire pe oraș. Se opri în mijlocul drumului, departe de orice 
bucăţi de moloz care l-ar fi putut răni în cădere, cu picioarele de- 
părtate, şi se uită din nou la fereastra de la etajul patru. Tremurul 
se înteți și duduitului i se alătură vaietul ascuţit a sute de alar- 
me de autoturisme, declanșate de cutremur. În momentul acela, 
chiar când zgomotele şi tremuratul atinseră punctul culminant, 
toate luminile din oraș se stinseră. 


În spital, întunericul brusc fu urmat de ţipete de spaimă ce ră- 
sunau de-a lungul coridorului, venind din clădirea principală. 

Ulvi reușise să se adăpostească sub tocul unei uși și se ținea 
de un perete ce se zbătea să-i scape din strânsoare. Se auzi o buf- 
nitură undeva pe hol, când un obiect greu căzu într-unul dintre 
saloanele parțial renovate. Afară, alarmele mașinilor zbierau pe 
străzi ca o fiară scăpată din lanţ. Pentru Ulvi, sunetul echivala cu 
o oportunitate. 

Când cutremurul se va sfârşi, toţi vor fi ocupați și dezorientaţi. 
Nimeni nu va veni în fugă să vadă ce s-a întâmplat, dacă o alar- 
mă va începe să sune în aripa aceea îndepărtată. lar acciden- 
te au loc tot timpul atunci când sunt cutremure — ziduri care se 
prăbuşesc, sticle care se sparg, cabluri electrice rupte care fac 

scurtcircuit. Era ocazia perfectă. Nu trebuia decât să scape de 
polițist. Se ţinu bine, până când clădirea încetă în cele din urmă 
să se mai zgâlțâie. Tipetele îndepărtate se auziră dintr-odată mai 
tare în liniștea care se lăsase brusc și lor li se alăturară piuiturile 
alarmelor aparatelor medicale din tot spitalul. 

În față, Ulvi zări silueta politistului, care își desprinse mâna 
de pe tocul unei uși și păși pe coridorul plin de praf. Se uita spre 
un cerc de lumină palidă de la capătul culoarului, de unde pro- 
veneau majoritatea sunetelor. Generatorul de urgenţă pornise în 
clădirea principală, dar coridorul pe care se aflau ei era în conti- 
nuare cufundat în întuneric. 

— Crezi c-ar trebui să verificăm siguranţele ? întrebă Ulvi, 
înaintând pe coridor în direcția luminii. Cineva trebuie să por- 
nească din nou curentul. 

— Nu! i-o luă polițistul înainte. Rămâi aici şi verifică paci- 
enții din saloane! Asigură-te că n-a fost nimeni rănit! 

Ulvi se opri și îl urmări cu privirea pe polițistul care o lua- 
se pe coridor, până dispăru după colţ. Zâmbi. Nu-l văzuse nici- 
odată intrând în salonul călugărului și riscase, mizând pe acea 
observaţie, pentru a-și crea oportunitatea. Dacă polițistul îl evita 
pe călugăr la lumina zilei, nici în ruptul capului nu ar fi intrat în 
salonul cufundat în beznă. Ulvi se oferise intenţionat să verifi- 
ce luminile, pentru a-l face pe polițist să se ofere el voluntar în 
schimb. Și o făcuse, așa că preotul era acum singur. Scoase che- 
ile salonului din buzunar și se folosi de lumina de la telefonul 
mobil pentru a găsi uşa cu numărul 410. 

„Doamnele au prioritate“, se gândi, apoi o porni prin beznă 
spre salonul lui Kathryn Mann. 

Gabriel se uită în sus la clădirea spitalului, ascultând vaietele 
pacienţilor, amestecate cu miile de alte sunete fărâmițate, ce se 
ridicau din tot oraşul aflat în stare de şoc. 

În aripa principală se zărea licărul slab al luminilor porto- 
calii de urgenţă, dar anexele erau cufundate în beznă. Îşi aţinti 
privirea asupra pătratului întunecat al ferestrei unde credea el 
că se află salonul mamei sale, poruncindu-i în gând să se ara- 
te la geam, ca să ştie că e teafără. În spatele lui, o maşină intră 
pe stradă, cu faza lungă a farurilor aprinsă. Gabriel se ascunse 
și mai mult în umbră, cu ochii pironiţi în continuare asupra fe- 
restrei întunecate de la etajul al patrulea. Maşina se apropie şi 
dispăru după colţ, luminând pentru o secundă clădirea întuneca- 
tă din față. Gabriel zări pe cineva la fereastră. Era prea întune- 
ric ca să discearnă detaliile, dar apucase să vadă gulerul alb al 
unei sutane preoțești şi asta fu îndeajuns ca să-l alarmeze. Poate 
că bărbatul se afla acolo ca să verifice starea pacienţilor. Poate 
că nici măcar nu era salonul mamei lui. Dar nu avea de gând să 
riște. Citadela încercase deja să îl anihileze pe el, şi ştia că erau 
și pe urmele lui Liv. 

Traversă în fugă strada plină de moloz, îndreptându-se spre 
parcarea subterană, uitând de orice măsuri de precauţie şi de pro- 
pria siguranţă. Trebuia să ajungă la mama lui, cât mai repede. 

Bariera clipi când trecu pe lângă ea şi o luă în josul rampei, 
calea fiindu-i luminată de alarmele mașinilor parcate, care pâl- 
pâiau intermitent. Se năpusti pe uşa care dădea spre scări şi o 
luă vijelios în sus, sărind câte trei trepte deodată, apucând ba- 
lustrada ca să-şi ia avânt de fiecare dată când lua colţul. Deja își 
simţea picioarele obosite. Fuga până la spital îi consumase mare 

parte din energie şi nu mai funcţiona decât pe baza adrenalinei 
și a fricii. Își imagina scena care ar fi putut avea loc chiar în acel 
moment în salonul mamei lui: preotul întorcându-se cu spate- 
le la fereastră şi îndreptându-se spre pat. Spitalul era în haos. 
Kathryn ar fi fost o pradă uşoară. Nimeni n-ar fi auzit nimic. 
Preotul putea să nu se grăbească dacă voia, dacă pentru asta se 
afla acolo. 

Gabriel ajunse la parter şi se opinti în sus, ajutându-se de braţe 
şi de balustradă. Muşchii de la picioare parcă îi luaseră foc şi gâ- 
fâia. Îi luase vreo zece secunde să urce la primul nivel, dar deja în- 
cetinea. Mai avea de urcat patru etaje, şi apoi trebuia să se repea- 
dă de-a lungul pasarele: care făcea legătura între cele două clădiri, 
în direcţia fostei secţii de psihiatrie. Mama lui se afla la un minut 
distanţă, în cel mai bun caz. 

Un minut. Poate puţin peste. 

Mult prea mult. 

Kathryn Mann îl urmărea pe preot, din fortăreaţa fragilă a 
patului ei, ca şi cum ar fi urmărit un urs plimbându-se prin ca- 
meră. Bărbatul îi vorbea, dar auzul ei era prea afectat şi vaietul 
ascuţit al fricii se auzea prea tare în mintea ei ca să-și dea sea- 
ma ce-i spune. Chipul bărbatului era împietrit într-o expresie de 
blândeţe, care însă nu i se reflecta în ochi. Poate că îi spunea cu- 
vinte liniștitoare, ca să o liniștească în urma cutremurului și să 
se asigure că nu păţise nimic — dar ea era îngrozită. 

Se îndoia că ar fi avut puterea să i se opună sau să fugă dacă 
ar fi fost cazul. Părea atât de solid şi de puternic, iar pe ea cu- 
tremurul o zguduise, zdruncinându-i echilibrul și aşa fragil. Se 
simţea slăbită şi îi era rău. Încăperea se învârtea cu ea şi îl vedea 
pe preot când clar, când neclar, pe măsură ce acesta se apropia de 
pat. Simţi o smucitură când bărbatul îi împinse patul la locul său 
de lângă perete, de unde fusese mișcat de cutremur. Apoi îl ocoli 
ȘI ajunse lângă ea, vorbindu-i în continuare. Se aplecă şi întinse 
mâna după ceva în spatele ei, în vreme ce ea prindea frânturi din 
ceea ce-i spunea: 

— ...Nu-ţi face griji. O să se termine în curând... 

Camera se clătină când îi scoase o pernă de sub cap. 

Capul i se rostogoli într-o parte, şi ea îşi aţinti privirea asupra 
ușii. Era prea slăbită ca să se împotrivească, să fugă, sau măcar 
să strige după ajutor. Se gândi la Gabriel și la cât de dureros era 
că nu avea să-l mai vadă niciodată. Spera că va veni şi va găsi 
jurnalul, chiar dacă va ajunge prea târziu ca s-o salveze. Băiatul 
ei frumos, care semăna atât de mult cu tatăl lui... 

Şi în acea clipă, împinsă parcă de nevoia ei de a-l mai vedea 
O dată, uşa se deschise încet. 

La început, Ulvi nu băgă de seamă. Se concentra asupra gâ- 
tului femeii, încercând să se hotărască dacă s-o sufoce cu perna 
sau să i-l rupă pur și simplu, ca să termine mai repede. 

— Totul e în ordine? 

Întoarse capul şi îl văzu pe poliţist. 

Ulvi se simţi cuprins de un val de ură. Se gândise că idiotul 
nu îi va mai sta în cale, cel puţin până când va reveni curentul, 
dar se părea că dobitocul ăla enervant nu era în stare nici măcar 
să ducă la bun sfârşit o însărcinare simplă. 

— E-n regulă, zise, aranjând perna ce aproape că devenise 
o armă a crimei. 

Polițistul îi privea din pragul ușii, plimbându-șşi privirea 
scrutătoare de la femeie la el şi înapoi. 

— L-ai verificat pe călugăr? 

În Ulvi continua să fiarbă ura. 

— Nu, nu încă. 

Polițistul dădu ușor din cap, de parcă răspunsul i-ar fi dez- 
văluit ceva. 

— Păi, atunci, poate ar trebui s-o faci! 

Ulvi simţi o dorință aproape insuportabilă de a-i tăia gâtul, 
dar, cel puţin în încăperea aceea, jurisdicţia poliţistului o surcla- 
sa pe a lui. Femeia era arestată şi, prin urmare, era în custodia 
lui. Așa că își reprimă instinctele violente și ieşi din salon fără 
o vorbă. 

Afară, coridorul era încă în beznă şi fu nevoit să pipăie pere- 
tii pentru a găsi drumul spre salonul călugărului. Ajunse în fața 
UȘII ȘI aruncă o privire în spate. Polițistul era acolo, urmărindu-l. 
Îi vedea silueta profilându-se în lumina difuză provenită din clă- 
direa principală. De ce își alesese tocmai seara aceea ca să se 
transforme într-un poliţist ca la carte? 

Dar n-avea importanţă. 

Trebuia să se ocupe și de călugăr. Avea să-l omoare rapid și 
să se întoarcă să termine ce începuse. lar dacă polițistul va fi tot 
acolo, va trebui să moară și el. Acum, că fata dispăruse, Ulvi 
avea o mărgea în plus în buzunar. 

Spaima care o cuprinsese pe Kathryn cât timp se aflase preo- 
tul în încăpere, inundând-o, se coagula acum încet înlăuntrul ei. 

— Vă simţiţi bine? o întrebă polițistul, păşind înăuntru și 
închizând uşa în urma lui. 

Ea încuviinţă, forțându-se să schiţeze un zâmbet care se pier- 
du în întuneric. 

Cum lumina slabă de pe coridor nu mai intra în încăpere, 
aceasta era cufundată aproape în întregime în beznă. De când nu 
mai auzea aşa de bine, din cauza exploziei, Kathryn observase 
că celelalte simţuri i se ascuţiseră, ca să compenseze acea lipsă. 
Îi simţea mirosul poliţistului care înainta, mutând aerul din încă- 
pere cu fiecare mișcare: cafea, balsam de rufe și un soi de dez- 
infectant care îmbibase probabil materialul uniformei de la atâta 
stat pe scaunul de pe coridorul spitalului, curăţat cu regularitate. 

Bărbatul apăru în faţa ferestrei, o siluetă profilându-se pe ce- 
rul nopții. Un colţ de lună se ridicase deasupra acoperişurilor, 
amintindu-i lui Kathryn de secretul pe care îl ducea cu ea. Îi 
simţea povara, la fel cum probabil o simţise şi tatăl ei, păs- 
trându-l atâţia ani. Simţi cum aerul se deplasează din nou când 
polițistul se îndepărtă de fereastră şi se apropie de pat, aducând 
cu el și mirosul de dezinfectant. 

— Nu eram sigur de preot, zise, parcă pentru sine. De-aia 
m-am întors, ca să m-asigur. 

O mână flutură în întuneric și îi acoperi gura şi nasul lui 
Kathryn, tăindu-i respiraţia și împiedicând-o să mai scoată vre- 
un sunet. Polițistul purta mănuși chirurgicale — de aici mirosul 
de antiseptic. 

Kathryn se smuci, încercând să se elibereze, dar bărbatul era 
deja deasupra ei, imobilizând-o şi ţintuind-o cu genunchii de 
saltea. Încercă să-și scuture capul dintr-o parte în alta, sperând 
să scape de strânsoarea mâinii lui, ca să poată tipa, dar mănușa 
de cauciuc o prinse de pielea obrazului şi o ţinu bine. 

Bărbatul își apropie faţa de a ei. 

— Șşt, zise, linişteşte-te! 

Îi suci capul într-o parte, ca să-i dezvelească gâtul, şi Kathryn 
simţi că o atinge cu un obiect ascuţit și rece. Cuprinsă de panică, 
îşi mobiliză şi ultimul strop de energie, îşi arcui spatele şi, prop- 
tindu-se de salteaua tare a patului, îl împinse, făcându-i mâna să 
alunece de pe faţa ei. Reuşi să țipe o jumătate de secundă, până 
când mâna bărbatului o apăsă mai tare pe faţă și polițistul își 
schimbă poziţia, lăsându-se cu toată greutatea pe braţele ei ca 
s-o imobilizeze. 

Îi suci din nou capul, mai violent de data aceasta, şi ea simţi 
aceeaşi apăsare, aproape ca o muşcătură. Avu senzaţia că un 
vampir se înfruptă din ea pe întuneric şi îşi dădu seama, fără 
urmă de îndoială, că va muri. 

Se gândi la secretul pe care doar ea îl cunoştea în acel mo- 
ment şi se întrebă care va fi soarta lui. Polițistul — dacă era cu 
adevărat poliţist — era conștient că încăperea avea să fie consi- 
derată loc al crimei şi că fiecare centimetru urma să fie exami- 
nat în căutare de probe. Mănușile de cauciuc erau o dovadă a 
precauţiei sale. Dacă va găsi carnetul ascuns sub saltea, Kathryn 
se îndoia că cineva îi va descoperi vreodată conţinutul. Tot ce 
realizaseră ei în acel timp, în miile de ani în care aşteptaseră ca 
profeția să se îndeplinească, toate vor fi fost în zadar. 

Lacrimile îi şiroiau pe obraji în vreme ce se gândea la cât de 
nedrept era totul. Îi era ciudă pe ea fiindcă era prea slabă ca să 
opună rezistenţă, dar soarta le fusese potrivnică încă de la în- 
ceput. Îi părea rău că îl părăsea pe Gabriel, dar tatăl ei avea s-o 
aştepte dincolo, la fel şi John. Avea să-şi reîntâlnească soțul. 
Începu să se liniştească, acceptându-şi soarta, în vreme ce simţea 

cum răceala i se răspândește în trup, de la gât în jos, de parcă 
moartea s-ar fi infiltrat deja în ea. 

În acea clipă, uşa se dădu de perete şi Gabriel se năpusti din 
întuneric înspre patul ei. 

Gabriel se repezi asupra bărbatului aplecat deasupra patului, 
lovindu-l în plin și izbindu-l de perete. Tipul era înalt și solid și 
fără îndoială înarmat, dar Gabriel aterizase deasupra lui, ceea 
ce-i dădea un uşor avantaj. 

Îl prinse de mâna dreaptă — cea în care şansele ca el să ţină o 
armă erau mai mari — şi îl lovi puternic cu cotul în încheietură, 
amorțindu-i-o şi forțându-i tendoanele să lase să cadă obiectul pe 
care îl strângeau. Se auzi un geamăt de durere și ceva zdrăngăni 
pe dușumea, prea ușor ca să fie un pistol. Gabriel îi dădu mâna 
la o parte și zări pentru o clipă figura bărbatului de sub el: nu era 
preotul, ci un poliţist. Întinse mâna spre teaca pistolului, dar băr- 
batul i-o luase înainte. Și-l scosese deja pe jumătate şi îl îndrepta- 
se înspre el. Gabriel îl apucă și îl lovi cu capul. Simti o pocnitură 
şi un lichid scurgându-i-se pe frunte, când osul gros al acesteia 
atinse cartilagiul fragil al nasului polițistului. Bărbatul strânse 
mai tare pistolul, din reflex, ca răspuns la durere — dar nu urmă 
nicio împușcătură. Indiferent ce marcă ar fi fost, pistolul avea o 
piedică, care era încă pusă. 

Gabriel smuci arma și mai tare, acum, că ştia că nu se va des- 
cărca, scuturând-o de câteva ori şi ridicând-o, încercând s-o smul- 
gă din strânsoarea politistului. Îl mai lovi o dată cu capul, pro- 
vocând alt geamăt de durere și simţindu-și din nou fruntea ume- 
dă, acolo unde sângele i se scurgea de la prima lovitură. După o 
ultimă smucitură violentă, degetul politistului cedă și Gabriel îi 
smulse arma din mână. 

Bărbatul urla de durere şi se zvârcolea pe podea, înnebunit, 
lovindu-l pe Gabriel, care se izbi cu capul de perete și ameţi uşor, 
în vreme ce polițistul se smucea în continuare sub el, încercând 

să se elibereze. Gabriel avea acum pistolul, dar îl apucase de 
ţeavă. Lucrurile se derulau cu prea multă repeziciune ca să-l în- 
toarcă, pentru a putea trage cu el, așa că se repezi la poliţist, fo- 
losind arma ca pe un ciocan. Prima lovitură trecu pe lângă capul 
bărbatului, fără să-l nimerească. Gabriel primi apoi un pumn în 
zona rinichilor, care-l lăsă fără suflare. Ridică din nou pistolul, 
dar polițistul îl lovi primul şi avu noroc. Îi nimeri braţul și pisto- 
lul îi zbură din mână lui Gabriel, zăngănind în întuneric. 

Acum niciunul nu mai era înarmat. 

Polițistul profită de ocazie și se ridică cu greutate în picioare, 
ocoli patul şi se repezi afară. Gabriel o luă la fugă după el, dar 
se opri în cadrul uşii ca să cerceteze coridorul, ţinându-și capul 
plecat în caz că bărbatul ar fi avut încă un pistol. Nu avea însă de 
ce să-şi facă griji. Polițistul nu-și dorea decât să scape. Gabriel 
îl văzu dispărând după colţ, înspre clădirea principală. Se gândi 
să-l urmărească, dar picioarele îi erau prea obosite după cât aler- 
gase pe scări şi, în plus, altceva, mult mai grav, îl îngrijora acum. 

Îşi scoase telefonul din buzunar și îl activă ca să caute pisto- 
lul. Era un Beretta PX4 — nu chiar o armă standard a poliţiei. Îl 
ridică, îi verifică piedica şi și-l îndesă la brâu. Apoi se întoarse 
spre mama lui, care zăcea nemișcată pe pat. Ceea ce îl îngrijora 
era tăcerea ei. Nu se mișcase și nu scosese niciun sunet de când 
dăduse el buzna în încăpere, izbindu-l de pereţi pe bărbatul care 
o atacase. 

— Hei! zise, aplecându-se deasupra ei. Eşti teafără? 

Îi lumină chipul cu telefonul. Avea o paloare cadaverică, dar 
ochii îi erau deschişi. 

— Gabriel... zise, zâmbindu-i. Ştiam c-o să vii. 

Gabriel îi luă mâna în mâna lui. Ochii ei păreau să priveas- 
că drept prin el. 

Observă ceva pe gâtul ei şi îndreptă lanterna într-acolo. 
Dintr-o rană mică, cu margini neregulate, curgea puţin sânge. 
Rana era prea mică ca să fi fost provocată de un cuţit. Marginile 
neregulate sugerau că obiectul care o înţepase fusese smuls 
atunci când îl lovise pe poliţist, aruncându-l pe podea. Gabriel 
mătură duşumeaua cu lanterna și văzu seringa sub pat, cu pisto- 
nul împins aproape complet. O ridică şi o mirosi. Nu avea niciun 

miros. Lichidul din interior era transparent. Putea să fie orice, 
orice substanţă care ar fi paralizat instantaneu un adult. 

Privi chipul mamei sale, arătându-i seringa. 

— Ţi-a injectat ceva. Trebuie s-aduc un doctor, să aflu ce 
anume. Să vedem ce se poate face ca să-ţi elimine substanţa din 
organism. Rezistă, bine? 

Dădu să plece, dar Kathryn îl prinse de mână. 

— Rămâi cu mine, zise. E prea târziu. N-o să găseşti pe ni- 
meni la timp. Simt cum îşi face deja efectul. 

Gabriel fierbea de mânie. Ştia că mama lui are dreptate. Chiar 
dacă ar fi reuşit să găsească un doctor, erau slabe şanse să îl con- 
vingă să facă nişte analize urgente pentru a determina ce antidot 
putea fi administrat. Dar Gabriel refuza să se dea bătut. Trebuia 
să existe o cale. Se afla într-un spital și undeva în clădirea aceea 
se găsea ceva sau cineva care îi putea salva viața mamei lui. Și 
atunci își dădu seama ce anume. 

Îi puse pistolul în mână. 

— Dacă polițistul, sau preotul, sau oricine altcineva se-ntoar- 
ce ca să-ți facă rău, foloseşte-l! Mă-ntorc repede! Îţi promit. 

Apoi o sărută pe frunte și se repezi afară din salon. 

Gabriel ştia că orice misiune are la bază două componente: 
un obiectiv şi o soluţie. 

Prima parte era rezolvată. Trebuia să afle ce otravă îi curge 
prin vene mamei lui, şi singura persoană care putea să-i spună 
asta era polițistul. A doua parte a problemei era să-l găsească. 

Încercă să-i anticipeze următoarea mișcare, ca să i-o poată lua 
înainte. Avea să evite zonele aglomerate, ca să nu fie văzut, dar 
voia și să iasă din clădire cât mai repede cu putinţă, înainte să re- 
vină curentul. Lifturile nu funcționau, așa că nu putea cobori de- 
cât pe scări, iar primele peste care avea să dea erau cele pe care 
urcase, cele care duceau în parcarea subterană — locul perfect 
pentru o ambuscadă. Dacă reușea să ajungă acolo înaintea lui... 

Înaintă pe coridor, își băgă capul pe o uşă şi intră într-un sa- 
lon pustiu. Înăuntru, podeaua era acoperită cu uneltele munci- 
torilor și materiale de construcţie, căzute pe jos în timpul cutre- 
murului. Zări o pereche de mănuși de lucru în învălmășeală și 
le ridică, îndreptându-se spre fereastră. Geamul era blocat cu o 
scândură pe care o desprinse dintr-o singură mișcare. 

Aerul rece al nopții îl izbi când păşi afară, pe platforma pe 
care o zărise din stradă. Eşafodajul se zgâlţâi, de parcă cutremu- 
rul l-ar fi desprins de clădire. Dar nu era momentul să fie pru- 
dent. 

Desfăcu una dintre frânghiile încolăcite și o lăsă să cadă din- 
colo de marginea platformei. Era prea întuneric ca să vadă ceva, 
dar o auzi lovindu-se de caldarâm, patru etaje mai jos. Celălalt 
capăt era înfășurat pe un scripete prins de platformă. Gabriel tra- 
se de frânghie, ca să-i încerce rezistenţa, apoi şi-o trecu în jurul 
piciorului drept, peste spate și în jurul brațului stâng. 

Antrenamentele la care luase parte cât timp servise în forțele 
speciale incluseseră şi ore de coborâre în rapel — de pe clădiri, 
din elicopter, de pe poduri. De obicei, făceau asta echipați cu 
hamuri și frânghii speciale, dar el o mai făcuse și cu o frânghie 
simplă, utilizându-și greutatea pe post de frână. Nu era confor- 
tabil, dar era eficient, și oricum nu avea altceva la dispoziţie. Îşi 
îndesă mănuşile pe mâini, se lăsă pe spate ca să creeze presiune 
ŞI îşi ridică picioarele de pe platformă. 

Frânghia scârțâi şi se întinse când îşi începu coborârea. Era 
făcută dintr-un nailon grosolan, perfectă pentru a urca cu ajuto- 
rul ei găleți pline cu ciment, dar nu atât de grozavă când îţi intra 
în carne. Cu echipamentul potrivit, Gabriel putea cobori patru 
etaje în câteva secunde, dar, dacă ar fi încercat asta acum, şi-ar 
fi jupuit pielea de pe mâini, cu sau fără mănuși. 

Se gândi din nou la polițist, încercând să-şi dea seama unde 
se află în acel moment. Probabil ajunsese la parter. Continuă să 
coboare cu grijă, lăsând frânghia să alunece pe lângă trupul lui pe 
cât de repede îndrăznea, până când simţi caldarâmul în apropie- 
re. Dădu drumul frânghiei și se lăsă să cadă pe ultimii doi metri, 
aterizând controlat, pe vine. Îşi desfăcu frânghia din jurul trupu- 
lui şi o scutură ușor, ca să vadă cât de lungă e. 

Se grăbi înspre rampa ce dădea în parcarea subterană, arun- 
că un capăt al frânghiei în jurul barei de sus a mecanismului 
care acţiona bariera şi o prinse cu mâna rămasă liberă. O trase 
în spaţiul dintre barieră și perete, lăsând ambele capete ale frân- 
ghiei pe caldarâm și așezându-se pe vine afară, lângă zid, ca să 
nu fie văzut din parcare. Întreaga operaţiune nu-i luase decât câ- 
teva secunde. 

Acum nu trebuia decât să aștepte. 

În jurul lui se auzeau zgomotele oraşului în care domnea ha- 
osul: țipete în depărtare, voci ridicate, sirene de toate felurile. 
Încercă să le ignore şi să se concentreze asupra sunetului pe care 
aștepta să-l audă — cel făcut de cineva care aleargă. 

Îşi încolăci strâns ambele capete de frânghie în jurul brațelor, 
ca să le țină mai bine. 

Timpul se scurgea foarte încet. Se gândi la mama lui, care 
zăcea singură în întuneric, în vreme ce otrava 1 se răspândea tot 


173 


mai adânc în trup cu fiecare secundă care trecea. Ca s-o salve- 
ze, fusese nevoit s-o părăsească. Spera din tot sufletul că făcuse 
alegerea corectă. 

Se auzi o uşă deschizându-se brusc şi izbindu-se de perete în 
bezna din parcare, apoi sunetul înfundat al bocancilor care lo- 
veau pardoseala din beton, îndreptându-se în direcţia lui. 

Gabriel se încordă. Îşi refăcu în minte propriul traseu, ca 
să-şi dea seama care e cel mai bun moment în care să lovească. 
Şi-l imagină pe poliţist încetinind puţin în partea de jos a ram- 
pei. Îşi imagină viteza cu care înainta. Estimă de câţi paşi avea 
nevoie ca să ajungă sus. 

Trei. 

Doi. 

Unu. 

O siluetă se ivi brusc şi Gabriel întinse imediat frânghia. 
Picioarele polițistului se loviră de ea şi bărbatul se împiedică 
şi căzu cu faţa în jos, lovindu-se cu putere de asfalt şi întinzând 
braţele, ca să-şi protejeze faţa. 

Gabriel era deja peste el. 

Sări în spatele poliţistului, lovindu-l cu genunchii şi lăsân- 
du-l fără suflare. ÎI prinse de păr şi îl izbi tare de dalele din pia- 
tră — poate prea tare — şi trebui să se înfrâneze, ca să nu-l loveas- 
că din nou. Fierbea de furie, gândindu-se ce îi făcuse polițistul 
mamei lui, dar ştia că omorându-l nu s-ar fi răzbunat: mai întâi 
avea nevoie de răspunsuri. 

Îşi schimbă poziţia şi îi băgă un genunchi în spate, lovin- 
du-l în coloană, până când bărbatul întinse braţele, încercând 
să-l oprească. Gabriel răsuci frânghia în jurul lor, își băgă mâna 
în buzunar Și îşi apropie gura de urechea poliţistului. 

— Al uitat ceva, zise, ridicându-i seringa în faţa ochilor, ca 
s-o vadă. Vrei să trăieşti? 

Îi înfipse acul în gât, cu brutalitate, ca să-l doară, şi împinse 
pistonul până la capăt. 

— Spune-mi ce substanţă e şi o să-ți aduc antidotul! 

Polițistul rămase fără vlagă şi încetă să se mai zbată. Gabriel 
îl întoarse pe spate, cu faţa în sus. 

— Spune-mi ce e! 

Polițistul îl privi, pe chipul său oglindindu-se un amestec de 
confuzie și de frică. 

— Aconitină, zise. Un bilet dus. Sper că ţi-ai luat rămas-bun 
de la maică-ta. 

Lui Gabriel îi veni să-l izbească tare cu capul de pavaj, până 
când aveau să-i țâşnească creierii, dar asta ar fi însemnat să piar- 
dă din puţinul timp pe care îl avea la dispoziţie. Ochii i se um- 
plură de lacrimi când ridică privirea şi se uită la fereastra întu- 
necată de la etajul al patrulea. Îşi dorea să se întoarcă şi să stea 
lângă mama lui, să o ţină de mână, să se asigure că nu e singură. 
Ştia că trebuie să se îndepărteze, înainte să se reia alimentarea 
cu energie electrică şi cineva să-l găsească pe poliţist. Aşa ar fi 
fost înţelept să procedeze. Asta îi spunea creierul să facă. Dar, 
în schimb, se ridică și o luă la fugă în josul pantei, în parcarea 
subterană, înspre scări. 

Nu-și amintea cum reuşise să urce cele cinci niveluri până 
în salonul mamei lui. Picioarele îi erau epuizate de când fugise 
prima oară în sus pe scări şi era istovit după lupta cu polițistul. 
Simţea cum adrenalina se scurge din el, făcându-l să tremure și 
dându-i o senzaţie de greață, dar își repeta în gând ultimul lucru 
pe care i-l spusese mamei lui. 

„O să mă-ntore repede! Îţi promit 

Kathryn îndreptă pistolul spre el când pătrunse în încăpere, 
fără a-l ridica însă, fiind prea vlăguită pentru asta. 

— Eu sunt, zise Gabriel, făcând un pas spre ea. 

Îi luă pistolul și o ţinu de mână, căutând cu disperare cuvin- 
tele prin care să-i spună că nu mai poate face nimic, că dăduse 
greș. În cele din urmă nu rosti nicio vorbă; vedea pe chipul ei 
că ştie deja. 

— Sub saltea... îi şopti Kathryn. E un carnet acolo. 

Gabriel băgă mâna sub saltea şi îl găsi. 

— O să-ţi arate calea. Bunicul tău mi l-a lăsat înainte să 
moară. Acum, înainte să mor, ţi-l las şi eu ţie. O să ştii ce semni- 
ficație are. E-n mâinile tale acum. Totul e-n mâinile tale. 

Trase o gură de aer, care îi zgârie gâtlejul uscat, de parcă o 
frânghie s-ar fi încolăcit strâns în jurul lui. 


ges 

— Să nu te găsească aici! la informaţiile şi pleacă! Folo- 
sește-le împotriva lor! Asta să fie răzbunarea ta. 

Trase încă o gură de aer, care îi șuieră în gâtlej ca o pală de 
vânt uscat, apoi o dădu afară, expirând adânc. Îl privi ţintă. 

— John, zise, chipul luminându-i-se de bucurie, te-ai în- 
tors! Te-ai întors după mine! 

Gabriel simţi un nod în gât când auzi numele tatălui său mort. 

— Da, răspunse, însoţind-o în halucinaţia ei. M-am întors 
după tine. 

— Mica fost dor de tine, John, zise Kathryn, reușind să arti- 
culeze tot mai greu cuvintele, în vreme ce privirea i se încețoşa. 
M-am întrebat mereu de ce nu ţi-ai luat rămas-bun. 

Gabriel încercă să spună ceva, dar îşi dădu seama că e prea 
târziu. Ochii lui Kathryn erau larg deschişi, dar ea nu mai vedea 
nimic. Întinse o mână tremurândă și o apăsă pe pielea caldă de 
la baza gâtului. 

Nu mai avea puls. Murise. 

Simţi din nou cum îl cuprinde un val de furie clocotitoare. 
Aerul pâlpâi în jurul lui, de parcă energia brută a furiei sale ar fi 
luminat noaptea. Se aprinseseră luminile de avarie. În strălucirea 
aurie a becurilor de mică intensitate, mama lui apăru liniştită și 
frumoasă, cu părul negru încadrându-i chipul palid, cu pielea ne- 
tedă, lipsită de griji. Durerea pe care o purtase în ea de la moar- 
tea tatălui lui dispăruse. Gabriel se aplecă și o sărută, iar lacrimi- 
le i se scurseră pe obrajii ei. Întinse mâna și le şterse cu degetul 
mare. 

De pe coridor se auziră sunete înfundate. O mai privi o dată, 
ultima, apoi se răsuci pe călcâie şi ieși din salon, băgând carne- 
tul în buzunar. 

„la informaţiile astea şi foloseşte-le împotriva lor!“ îi spu- 
sese. 

Va avea timp suficient să o plângă când se vor sfârși toate. 
Acum era vremea răzbunării. 

Înaintă pe coridor, până la măsuţa de lângă perete, lângă care 
se aflau două scaune goale — unul pentru poliţist și unul pen- 
tru preot. Polițistul era jos, în stradă, pe moarte sau deja mort. 
Preotul era de negăsit deocamdată. 

Verifică foaia de hârtie pe care erau trecuţi vizitatorii şi văzu 
toate saloanele în care intrase cineva în cursul zilei. Văzu nume- 
le lui Arkadian trecut în dreptul salonului cu numărul 410 — cel 
al mamei sale — și 406, care trebuie să fi fost al lui Liv. Singurul 
salon care mai era trecut pe hârtie era cel cu numărul 400, în 
care fusese internat ultimul călugăr Sanctus. 

Scoţându-și pistolul de la brâu, se îndreptă spre capătul cori- 
dorului, numărând saloanele. Ușa salonului cu numărul 400 era 
întredeschisă. Ajunse în dreptul ei şi o împinse cu ţeava pistolu- 
lui. Încăperea era cufundată în întuneric, dar putu să desluşească 
o siluetă nemișcată întinsă pe pat, luminată de fâşia de lumină ce 
pătrundea de pe coridor prin crăpătura uşii. După cearşafurile ră- 
sucite şi poziţia corpului, se părea că călugărul nu murise fără să 
opună rezistenţă, dar cantitatea de sânge care se adunase în pat și 
care picura pe podea lăsa să se înțeleagă că murise totuși. 

Mai multe glasuri care răsunară pe coridor îl treziră din vi- 
sare. Venea cineva. 

„Să nu te găsească aici“, îi spusese mama lui. 

Se întoarse şi o luă la fugă în direcţia din care se auzeau gla- 
surile, strecurându-se în salonul pustiu chiar în clipa în care mai 
mulți infirmieri își făcură apariția de după colţ, îndreptându-se 
spre încăperile în care îi așteptau morții. 

Gabriel ieși pe platformă şi își înfăşură frânghia în jurul picio- 
rului, spatelui și brațului. Orașul începea să se trezească la viață: 
străzile se iveau una câte una de sub pătura de beznă, acolo unde 
alimentarea cu electricitate fusese reluată, în cartiere răzlețe. În 
curând, întreg, oraşul avea să fie luminat și polițistul avea să fie 
descoperit pe strada de la picioarele lui. Trebuia să fugă cât timp 
mai avea încă întunericul și confuzia de partea lui, şi înainte ca 
durerea să-l copleșească. 

În depărtare, luna care răsărea desena pe cer conturul muntelui 
întunecat. Citadela își întinsese în seara aceea tentaculele malefi- 
ce, dar nu reușise să-i găsească decât pe doi dintre cei patru oa- 
meni pe care-i căuta. El scăpase, la fel şi Liv. Şi îşi jură, privind 
muntele, că dușmanii lor nu vor mai avea o a doua şansă. Simti 
coperta tare a carnetului împungându-l în locul în care îl îndesa- 
se la brâu. 

O va găsi pe Liv şi apoi se va răzbuna. Dar deocamdată tre- 
buia să fugă şi să găsească un loc sigur în care să se ascundă. 

Un țipăt care răsună pe coridor îi dădu de ştire că rămășițele 
însângerate ale călugărului fuseseră găsite. Făcu un pas de pe 
platformă și îşi dădu drumul în beznă. 


41 
Zborul TK 7121 


Lumina difuză din cabină şi temperatura ridicată în mod sub- 
til conspirau cu torsul motoarelor pentru a-i adormi pe pasage- 
rii zborului TK 7121. Toate companiile aeriene foloseau aceeaşi 
tactică: băgau rapid mâncare în călători, după care scădeau in- 
tensitatea luminii şi creşteau temperatura la bord. Dar Liv nu 
îndrăznea să adoarmă. Se temea că va avea același coșmar şi 
nu-i surâdea câtuși de puţin perspectiva de a se trezi panicată și 
țipând la nouă mii de metri altitudine. Așa că bea cafea și citea. 

Începu să răsfoiască cartea, căutând orice altă ilustrație care 
s-ar fi potrivit cu simbolurile pe care și le mâzgălise în palmă. 
Semnele de pe sigiliul sumerian care o făcuseră să cumpere vo- 
lumul semănau destul de mult, dar nu se potriveau perfect. Spera 
să găsească alte exemple în carte, mai apropiate de cuvântul pe 
care îl auzise în minte. Nu ştia prea bine ce avea să facă cu acele 
informaţii dacă le găsea, dar era obişnuită să lucreze cu fapte și 
date concrete, așa că asta căuta. 

Găsi ceea ce căuta pe la mijlocul unui capitol intitulat „Limbi 
pierdute“. 

Era pe o pagină care înfățișa fragmente de pietre găsite prin- 
tre ruinele mai multor biblioteci din Antichitate. La jumătatea 
paginii, înghesuită în locul în care se îmbinau cele două coli de 
hârtie, era fotografia unei tăblițe sparte. Doar jumătatea de sus 
era vizibilă, trei rânduri de simboluri neregulate. Primele îi săriră 
în ochi. Îşi ţinu palma în faţa paginii, comparând liniile de acolo 
cu cele de pe tăbliță. 

Erau identice. 

Luă pixul şi sublinie cu grijă simbolurile din fotografie, apoi 
scrise „cheia?“ pe margine. 

Legenda fotografiei spunea că tăbliţa fusese scrisă în aceeași 
scriere protocuneiformă care o făcuse să cumpere cartea. Fusese 
găsită printre ruinele Bibliotecii lui Asurbanipal, într-un loc nu- 
mit Al-Hillah din Irakul zilelor noastre. Sublinie și denumirea 
localității, apoi dădu pagina până la începutul capitolului și îşi 
trecu rapid ochii peste text, până găsi paragraful care vorbea 
despre limba respectivă. 


Scrierea protocuneiformă este cea mai veche formă de 
scriere cunoscută și precursoarea tuturor formelor mo- 
derne de text scris. Denumită uneori „mala“, după nu- 
mele tribului care a inventat-o, sau , limba pierdută a zei- 
lor “, fiindcă anticii credeau că e un dar din partea zeilor, 
era folosită doar de înalții preoți din societatea sumeri- 
ană, ca metodă de transcriere a celor mai sacre eveni- 
mente. Acest lucru a făcut ca utilizarea și răspândirea să 
fie limitate, ceea ce a dus în cele din urmă la dispariția 
sa. În timpul invaziilor elamiţilor din jurul anului 2000 
î.Hr, templele sumeriene au fost distruse şi preoții au 
fost omorâți. Cunoașterea limbii a pierit odată cu ei și 
puținele texte care s-au păstrat s-au dovedit insuficiente 
pentru orice incercare de reconstituire prin comparație 
a sensurilor. Eforturile de descifrare au fost încetinite și 
mai mult de sistemul prin care Institutul pentru Scrieri 
Antice, aparținând Citadelei din orașul istoric Ruina, 
achiziționează şi arhivează de secole numeroase exemple 
posibil utile de scriere protocuneiformă. 


Liv simţi un fior rece pe șira spinării, în ciuda căldurii din ca- 
bina supraîncălzită. Chiar și în acel moment, când se îndepărta 
de locul acela lugubru, zburând cu peste nouă sute de kilometri 
pe oră, se părea că nu putea scăpa de sub influenţa lui. Dădu pa- 
ginile până la index şi căută „Institutul de Scrieri Antice“. Găsi 
un întreg capitol dedicat acestui subiect. Îl deschise şi începu 
să citească repede, nerăbdătoare să afle informaţiile pe care le 
conţinea. 

Institutul pentru Scrieri Antice a fost fondat de călu- 
gării din Ruina în secolul al IV-lea î.Hr., în aceeași peri- 
oadă în care au luat naștere primele sisteme de scriere 
în ținuturile antice ale Mesopotamiei — „ţara dintre două 


fluvii“. 


O ilustrație pe pagina opusă înfăţişa o hartă modernă peste 
care fuseseră desenate contururile Mesopotamiei. Aceasta se în- 
tindea între fluviile Tigru şi Eufrat, pe teritoriul Irakului și în nor- 
dul Siriei, până în sud-estul Turciei, ajungând la poalele Munţilor 
Taurus, unde Citadela se înălța chiar și în acele vremuri. 


Misiunea inițială a Institutului a fost să adune şi să 
pună laolaltă toată cunoașterea scrisă, pentru a putea fi 
studiată şi conservată. Credinţa călugărilor fondatori era 
că această cunoaștere, transmisă de povestitori pe cale 
orală, fusese culeasă de cei ce trăiseră cu mult mai aproa- 
pe de vremurile Facerii — și, prin urmare, mai aproape de 
Dumnezeu —, astfel încât păstrarea ei era o datorie sacră. 

Cu trecerea timpului, însă, au apărut și s-au dezvoltat 
și alte civilizații antice, care şi-au dorit la rândul lor să 
păstreze cunoașterea şi să studieze și să copieze lucrările 
deja culese. Dar Citadela, recunoscută pentru secretoma- 
nia sa, le-a interzis accesul. 

În replică, marile civilizaţii și-au înălțat propriile bi- 
blioteci, începând cu Biblioteca lui Asurbanipal și conti- 
nuând cu Biblioteca Regală din Alexandria și Biblioteca 
din Pergam (a se vedea capitolele respective). O vreme, 
aceste biblioteci s-au dezvoltat și au prosperat, dar, atunci 
când civilizațiile care le intemeiaseră s-au prăbușit una 
câte una, au cunoscut și ele aceeași soartă, fiind fie dis- 
truse, fie prădate de armatele invadatorilor, sau, printr-o 
ironie a sorții, conținutul fiindu-le achiziționat și trans- 
portat inapoi în singura bibliotecă care a rămas intactă: 
marea bibliotecă din Ruina. 

Liv întoarse pagina şi descoperi o gravură din secolul al opt- 
sprezecelea, care înfățișa marea bibliotecă din Citadelă. În ea se 
zăreau peşteri întunecate și tuneluri cu pereţii acoperiţi de cărți 
şi tăblițe, pierzându-se în fundal, în vreme ce, în prim-plan, călu- 
gări cu lumânări în mâini îşi croiau drum printre stalagmite ca să 
studieze lucruri la care nimeni altcineva nu mai avea acces. Sub 
gravură era un citat în care un anume dr. Parnesius, un istoric 
care trăise la Oxford în secolul al optsprezecelea, comenta rău- 
tăcios că „în vreme ce toate drumurile duc la Roma, toate cărțile 
se citesc în Ruina“. 


În epoca modernă, când muzeele s-au îmbogăţit şi 
a început goana după obiecte rare, instituții ca Muzeul 
Guggenheim și Muzeul Getty, de pildă, şi-au înfiinţat pro- 
priile secţii de arhive și colecții arheologice. Acest lucru 
a dus la apariţia unei piețe negre a textelor antice, o piață 
înfloritoare ce a permis, printre altele, aducerea la lumină 
a unor comori neprețuite, ca Pergamentele de la Marea 
Moartă, care au devenit cunoscute, în loc de a fi ascunse 
pe vecie în fortăreaţa întunecată din Ruina. Și, în vreme 
ce aceste descoperiri ne-au permis o mai bună înţelegere 
a trecutului nostru preistoric, cele mai vechi limbi, printre 
care şi scrierea protocuneiformă, și cunoașterea pe care 
o ascund rămân un mister. Nu ar putea fi descifrate decât 
dacă s-ar descoperi o cheie. 


Liv privi ţintă ultimul cuvânt. Era o coincidenţă sau un semn? 
În mod normal, nu credea nici în una, nici în alta, dar nimic din 
situaţia ei actuală nu putea fi descris drept „normal“. Alungă gân- 
dul acela şi făcu ceea ce făcea de obicei: o luă pe urma probelor. 

Întorcând din nou paginile până la index, căută intrările de 
la litera „C“. Găsi mai multe referinţe pentru „Cheie“. Deschise 
cartea la cea mai importantă dintre ele. 


Cea mai cunoscută „Cheie“ din istoria limbilor an- 
tice este Piatra de la Rosetta. Până în 1799, când a fost 
descoperită de către Commission des Sciences et des 

Arts a lui Napoleon, descifrarea hieroglifelor din Egiptul 
Antic fusese imposibilă. Expusă inițial într-un templu, 
piatra conţinea un decret care trebuia citit de toți cei 
care treceau prin fața ei. Inscripţionat în jurul anului 196 
î.Hr., într-o perioadă în care limbile începeau să se dez- 
volte, decretul era compus în trei dintre cele mai des fo- 
losite scrieri din vremea aceea: greaca veche, demotica 
și hieroglifele egiptene. Comparându-le cu greaca, o lim- 
bă cunoscută, a fost posibilă descifrarea celorlalte două 
limbi „pierdute“. 

Aceste „pietre-cheie “, inscripționate într-un moment 
de cotitură a istoriei lumii, sunt considerate un fel de 
Sfânt Graal al paleografiei. Cea mai căutată dintre ele 
este așa-numita Piatră-Stea, sau Imago Astrum, mentio- 
nată în cronicile Babilonului Antic ca fiind cheia pentru 
înțelegerea întregii cunoașteri străvechi, a cărei pierde- 
re se crede că este sugerată în povestea Turnului Babel. 
Odată cu pierderea pietrei, ne-am pierdut și capacita- 
tea de a înţelege primele limbi vorbite pe fața pământu- 
lui. Mulţi cred însă că Imago Astrum a ajuns în colecția 
Institutului pentru Scrieri Antice din Ruina. Unii cred 
chiar că ar fi însuși Sacramentul. 


În josul paginii se găsea o referință care o trimitea la o foto- 
grafie. Liv o căută și se trezi uitându-se la aceeași tăbliță spartă 
care conţinea simbolurile pe care și le mâzgălise și ea în palmă. 
Le privi încă o dată, înţelesul lor ascuns căpătând o tentă întune- 
cată după tot ce aflase între timp. Simti o nevoie imperioasă să 
le şteargă de pe piele, de parcă astfel s-ar fi purificat de nebunia 
cu care fusese infestată. 

Îşi desfăcu centura de siguranţă, lăsă cartea pe scaun şi se în- 
dreptă către toaleta din partea din faţă a avionului, frecându-şi 
palma, de parcă simbolurile ar fi fost contaminate. 


Dick își întinse picioarele, prinse ca într-o menghină între 
cele două cotiere. Oasele îi pocniră când se eliberă din strânsoa- 
rea chinuitoare a scaunului de la clasa economică și se întinse 


183 


încet, simțind cum coloana și încheieturile îi revin la forma nor- 
mală. Când ajunse la înălţimea lui obişnuită, mătură cu părul ta- 
vanul cabinei. În faţa lui, fata ajunse la capătul rândului şi dispă- 
ru în spatele uşii toaletei minuscule. O luase deja pe urmele ei, 
când semnul „Ocupat“ se aprinse în dreptul băii. 

Îşi petrecuse timpul pe avion reflectând la două lucruri. Primul 
era ce carte citea fata, iar al doilea era dacă exista vreo modalitate 
de a o ucide în timpul zborului fără să fie prins. 

Mesajul pe care îl primise la aeroport îl înştiinţa că fata repre- 
zintă un pericol clar și iminent şi că trebuie eliminată cu daune 
extreme. Lui Dick îi plăcea la nebunie jargonul acela militar: ca- 
litatea operativă a cuvintelor și lipsa lor de echivoc. Dar, în mod 
ironic, mesajul îi spunea că, pentru a-şi duce sarcina la îndeplini- 
re cât mai rapid şi mai eficient cu putinţă, trebuia să aştepte. Așa 
că, între timp, avea să se mulțumească cu încercarea de a afla răs- 
punsul la prima întrebare care-i trecuse prin minte. 

Ajunse la scaunul pe care stătuse Liv și aruncă o privire spre 
carte. Era deschisă la o pagină cu fotografii. Subliniase ceva pe 
una dintre ele şi scrisese ceva pe margine. Ochii îi zăboviră pe 
rotunjimile scrisului ei. Era elegant și ordonat, ca ea. Își scoase 
telefonul din buzunar, se asigură că ceilalți pasageri de pe rând 
dorm şi făcu o fotografie paginii deschise. Memoră şi titlul, fiind 
plăcut surprins când descoperi despre ce carte este vorba. Se în- 
tinse din nou, în caz că s-ar fi uitat cineva la el, apoi se întoarse 
la locul lui, arcuindu-şi spatele ca să dea impresia că se plimba- 
se ca să își dezmorţească picioarele. Poate, când va sosi momen- 
tul, o va duce într-un loc liniştit, ca să vorbească puţin mai întâi. 
Într-un loc i-zo-lat. 

Rar găsea o fată drăguță căreia să-i placă cuvintele aşa de 
mult ca lui. 

Arkadian o porni pe jos înspre spitalul Davlat Hastenesi. In 
minte 1 se roteau frânturi din conversaţia pe care o avusese cu 
Gabriel: 


Mi s-a intins o cursă. 
Liv e în pericol. 
La fel şi mama. 


Auzise despre morţile de la spital la un radio portabil cu ba- 
terii la care ascultase știrile și îşi amintise expresia de pe chi- 
pul lui Kathryn după ce îi lăsase carnetul, cu doar câteva ore în 
urmă. Dădea vina pe el pentru arestarea lui Gabriel, văzuse asta 
în ochii ei şi o auzise în tăcerea ei. Se gândise că îl va ierta după 
ce fiul ei va fi eliberat. Dar Kathryn nu avea încredere că siste- 
mul îl va proteja. Și avusese dreptate. De aceea Arkadian mer- 
gea acum pe străzile pline de praf şi de oameni dezorientați ca 
un păcătos care se căieşte. Voia să ajungă la spital — trebuia să 
ajungă la spital. Singurul mod în care se putea asigura că nicio 
probă nu va fi trecută cu vederea sau pierdută din greşeală era să 
se implice și el în anchetă. 

Când ajunse acolo, poliţia delimitase deja zona, blocând o 
porțiune a străzii care trecea prin fața spitalului. Un singur poli- 
tist stătea de pază, încercând să țină la distanță mulțimea surprin- 
zător de numeroasă de reporteri și cameramani care se adunaseră 
deja la faţa locului. Era evident că nici măcar un cutremur nu era 
suficient ca să le slăbească interesul pentru povestea ce făcuse 
atâta vâlvă în ultimele săptămâni. Agăţându-și cardul de identita- 
te de buzunarul hainei, Arkadian îl salută din cap pe poliţist, care 
îl recunoscu şi se dădu la o parte ca să-l lase să treacă. 

În mijlocul perimetrului împrejmuit fusese ridicat un cort 
pătrat mare, al cărui interior era luminat puternic de nişte becuri 
alimentate de un generator de mici dimensiuni. Una dintre foile 
laterale se dădu la o parte când Arkadian se apropie şi dindără- 
tul ei apăru un tehnician purtând peste haine un halat de unică 
folosinţă, din hârtie. Era Bulut Giil, unul dintre cei mai vechi 
membri ai echipei de criminalişti şi totodată unul dintre tipii în 
care Arkadian avea încredere deplină. 

— Credeam că ești în concediu, zise Bulut, făcând un semn 
cu capul spre braţul prins cu o eșarfă. 

— Şi eu credeam la fel. Dar m-am gândit c-aţi avea nevo- 
ie de o mână de ajutor — şi am una care încă funcționează, zise, 
arătând spre cort. Cine e înăuntru? 

— Conform registrului, numele lui e Nesim Senturk. Bulut 
făcu un pas în lateral și ridică una dintre foi, cât Arkadian să 
poată arunca o privire înăuntru. E unul dintre poliţiştii chemaţi 
de urgență. Îi lipseşte cardul de identificare, aşa că nu știm sigur 
din ce district a venit. Toate bazele de date sunt inaccesibile, din 
cauza lipsei conexiunii la internet, sau fiindcă au fost distruse de 
cutremur. Se lucrează la repararea lor, dar nu e chiar o prioritate 
în momentul ăsta. Toată lumea a fost trimisă pe străzi, să curețe 
în urma dezastrului. 

Arkadian înclină capul ca să vadă mai bine chipul bărbatului. 
Era acelaşi gardian care îl lăsase mai devreme să intre la Liv şi 
la Kathryn. În urma exploziei din Citadelă, numărul poliţiştilor 
de pe străzile din Ruina crescuse considerabil, pentru a linişti 
populaţia şi a-i asigura pe numeroșii turişti că nu au de ce să 
se teamă. În acest scop, apelaseră la personal din mai multe 
localități învecinate, umplând sediul central cu figuri necunoscu- 
te. Gardianul decedat era unul dintre ei. 

— Unde e pistolul lui? 

— Nu l-am găsit încă. 

— Cauza morţii? 

— Nu sunt sigur. Dar nu cred că a căzut, totuşi. Petersen e 
sus şi verifică. Bănuiesc c-a fost legat aici şi 1 s-a injectat ceva. 
Uită-te aici, în partea laterală a gâtului: o înţepătură. O să-i fa- 
cem analizele când o să trimitem cadavrele la laborator, dar 

Dumnezeu ştie când o să fie asta. Orașul e în haos în momentul 
ăsta și toate serviciile de urgenţă sunt ocupate până peste cap. 
Măcar suntem în apropierea spitalului, ceea ce e convenabil în 
caz că va trebui să depozităm cadavrele undeva la răcoare. 

— Unde sunt celelalte cadavre? 

— Mai sunt două la etajul patru — ambii supraviețuitori din 
Citadelă, dar bănuiesc că n-ar trebui să le mai spunem așa. 

Arkadian simţi un fior rece pe şira spinării. 

— Aceeași situaţie ca aici? 

— Unul arată la fel, celălalt e într-o stare... puţin mai proas- 
tă. 

— Care dintre ei? 

Bulut ridică privirea. 

— O cunoşteai pe femeie, nu? i-am văzut numele pe fișa 
cu vizitatori. Dacă te consolează cu ceva, pot să-ţi spun că nu ea 
e cea în stare proastă. 

— Aveţi suspecți? 

— Unul singur. Gabriel Mann. 

Arkadian ridică privirea, surprins. 

— Gabriel? De ce? 

— A evadat din arestul poliției. 

— Dar asta nu face din el un criminal! 

— Nu, dar are legături cu una dintre victime, şi, în plus, i-am 
găsit amprentele în salon. Un salon în care n-ar fi trebuit să se 
afle. 

Arkadian își aminti cum Gabriel încheiase brusc convorbi- 
rea în clipa în care îi spusese că cineva căutase informaţii despre 
avionul în care urcase Liv. Și-l imagină alergând până la spital 
ca să-şi apere mama — și ajungând prea târziu. 

— De unde ştiţi că sunt amprentele lui Gabriel dacă nu aveţi 
acces la nicio bază de date? 

— Le-a recunoscut Petersen. Dacă el zice că sunt ale lui 
Gabriel Mann, pentru mine e suficient! Deocamdată, cel puţin. 

Henrik Petersen era cel mai bun specialist în amprente al 
poliţiei din Ruina. Îşi mânuia instrumentele cu o măiestrie pe 
care puţini o puteau egala. Putea să ia amprente de pe aproa- 
pe orice fel de suprafață şi avea o memorie fotografică. Cu mai 

puţin de două săptămâni în urmă, îşi dovedise talentele la mor- 
gă, după dispariţia cadavrului fratelui lui Liv Adamsen. Atunci 
găsise amprentele lui Gabriel. Așa că, dacă el spunea că găsi- 
se nişte amprente care se potriveau, nu exista nicio îndoială: 
Gabriel fusese acolo. 

— Pot să intru s-arunc o privire? 

— Desigur. 

Bulut se întoarse în cortul luminat. 

— Am o grămadă de treabă care să mă ţină ocupat aici. 

Îndreptându-se spre intrarea în parcare, Arkadian arun- 
că o privire haitei de jurnalişti care fremăta în spatele barierei 
poliţiei. O cameră de filmat se roti în direcţia lui şi el întoarse 
capul, până când pătrunse în liniştea parcării subterane. 

Ajuns în josul rampei, se opri şi scoase telefonul din buzu- 
nar. Tot nu avea semnal. Trebuia să ia legătura cu Gabriel. Era 
ceva putred în miezul poliţiei, ceva înrădăcinat atât de adânc, în- 
cât, aparent, asasinii puteau fi infiltraţi în celule şi în saloane de 
spital. Gândul acela îl scârbea. Voia să-l avertizeze pe Gabriel că 
riscă un mandat de arestare pentru crimă, dar nu avea cum să-l 
contacteze. Nu putea decât să spere că îl va suna el după ce lini- 
ile telefonice vor funcționa din nou. Până atunci, voia să facă lu- 
crul pentru care venise aici: să se asigure că scena crimei e cer- 
cetată așa cum trebuie, că nimic nu e trecut cu vederea. Îşi băgă 
telefonul la loc în buzunar şi se îndreptă spre scănle ce aveau 
să-l ducă la etajul al patrulea şi pe propriul său drum al pocăinţei 
față de femeia pe care o dezamăgise. 

Gabriel înainta poticnindu-se prin oraşul în care domnea ha- 
osul, iar lacrimile îi şiroiau pe obrajii acoperiţi de praful ce se 
ridicase din clădirile prăbușşite, făcându-l să arate ca o fantomă. 
Încă ţinea strâns carnetul pe care i-l dăduse mama lui. 

Simţea deja durerea pierderii înlăuntrul lui, muşcându-i din 
acea parte a sufletului deja afectată de moartea tatălui său. Când 
John Mann fusese ucis, Gabriel înnebunise de furie. O furie ce 
pusese stăpânire pe el, răscolindu-l pe dinăuntru, îndreptată mai 
întâi împotriva ucigaşilor tatălui său, apoi împotriva lui însuşi. Se 
simţise vinovat fiindcă nu fusese de față, ajungând să creadă că, 
dacă ar fi fost acolo, deznodământul ar fi fost altul. Ceva se rup- 
sese în el, iar durerea și furia îi schimbaseră viaţa în mod irever- 
sibil. Studiile i se păruseră dintr-odată lipsite de importanță, așa 
că renunţase la facultate şi se înrolase în armată, sperând să-și 
canalizeze furia într-o anumită direcţie şi să dobândească noi de- 
prinderi. Voia să se înzestreze cu acele abilităţi care să-i permită 
să-i provoace pe ucigașii tatălui său şi să se întărească astfel în- 
cât, dacă aveau să mai fie vreodată în pericol, să-şi poată apăra 
familia. 

Şi fuseseră în pericol. 

Iar de data aceasta el fusese de față, chiar acolo, în mijlocul 
acţiunii. 

Şi totuşi, nu putuse împiedica răul să se întâmple. 

Orele interminabile de antrenamente de luptă se dovedise- 
ră insuficiente pentru misiunea simplă de a-i apăra pe cei dragi. 
Fiindcă duşmanul era puternic şi fără chip: nu stătea pur și simplu 
în faţa lui, cu arma ridicată, ci era pretutindeni, sădit în credința 

a milioane de oameni şi ţesut în textura oraşului prin care înainta 
el acum poticnindu-se. Era oraşul. 

Orbit de durere, mergea mai departe, fără a şti încotro se în- 
dreaptă, hotărât doar să pună un picior înaintea celuilalt şi o 
distanță cât mai mare între el și spital, evitând în acelaşi timp să 
dea nas în nas cu pompierii Și cu orice altă persoană îmbrăcată în 
uniformă. 

În cele din urmă, instinctul de supraviețuitor îl aduse pe Strada 
Melek, o stradă largă, străjuită de copaci, aflată la marginea Car- 
tierului Grădinilor. Era o adresă pe care nu o puteau asocia cu 
el și, prin urmare, era puţin probabil ca cineva să-l caute acolo. 
În acelaşi timp, acolo locuia persoana care știa mai multe despre 
Citadelă şi despre secretele sale decât oricine altcineva din afara 
Muntelui. Dacă paginile pe care mama lui i le dăduse pe patul de 
moarte puteau fi folosite împotriva Citadelei, ea avea să ştie cum. 

Gabriel numără casele până ajunse în fața celei pe care o că- 
uta. Urcă treptele până la uşă, uitându-se pe stradă ca să se asi- 
gure că nu e nimeni, apoi bătu tare. 

O sirenă se tânguia la capătul străzii, una dintre numeroa- 
sele alarme ale maşinilor pe care le declanşase cutremurul, dar 
nimeni nu ieșea să verifice. Auzi pași dincolo de uşă şi un ser- 
tar deschizându-se în hol. Paşii se apropiară, cheia se răsuci în 
broască și uşa se deschise brusc, iar Gabriel se trezi cu lumina 
orbitoare a unei lanterne și țeava rece şi întunecată a unui pistol 
în faţă. Îşi feri ochii de lumina crudă şi schiță gestul de a-și ridi- 
ca mâinile, când o voce spartă bubui din întuneric: 

— Gabriel! 

Pistolul se făcu nevăzut și lanterna cobori, dând la iveală chi- 
pul celei care-l strigase pe nume. Chiar şi în haosul provocat de 
cutremur, dr. Miriam Anata era îmbrăcată impecabil, în obişnuitul 
său taior cu dunguliţe și cu un tricou simplu pe dedesubt. Părul 
ei drept, argintiu, tuns într-un bob asimetric, îi dădea o înfățișare 
severă, dar în ochi i se citea îngrijorarea. Privind în adâncul lor, 
ceva cedă înlăuntrul lui Gabriel. Îşi întoarse fața schimonosită de 
durere. 

— Ce e? îl întrebă dr. Anata, luându-l de braţ şi conducân- 
du-l înăuntru. Ce s-a-ntâmplat? 

— Kathryn, reuşi Gabriel să bâiguie. Mama. 

Îi simţi braţele înconjurându-l şi bătându-l pe spate şi o auzi 
şoptindu-i la ureche cuvinte care să-l calmeze, de parcă ar fi fost 
din nou copil. Acel gest de compasiune, venit din partea unei per- 
soane atât de formale şi de retrase ca dr. Anata, îl mișcă profund. 
Încercă să-i mulțumească, să-şi găsească cuvintele pentru a-i ex- 
plica ce se întâmplase, dar nu izbuti. Durerea îi răpise glasul. 

Imediat după cutremur, în Citadelă începură să răsune zgo- 
mote neobișnuite pentru ora aceea și voci agitate. Majoritatea 
călugărilor dormeau când pământul începuse să se cutremure, 
zeâlțâindu-i și forțându-i să se dea jos din pat şi să se năpustească 
pe coridoare, unde trăiseră partea cea mai cumplită a experienţei. 
Athanasius se afla în mijlocul lor şi își petrecuse mult timp, de la 
încetarea cutremurului, liniștindu-și confrații și spunându-le că 
ceea ce simţiseră era o calamitate naturală, și nu o altă explozie 
cauzată de bombe. Mirosul de fum care se insinua din grădină nu 
îl ajutase deloc să își susțină punctul de vedere. 

Măcar alimentarea cu electricitate nu fusese întreruptă în în- 
tregime, așa că aveau suficientă lumină ca să evalueze rapid da- 
unele. În mod surprinzător, acestea erau destul de reduse. Era ca 
şi cum explozia care avusese loc cu zece zile în urmă avusese 
grijă de părţile vulnerabile ale muntelui, iar cutremurul nu făcu- 
se decât să zgâlţâie ce mai rămăsese în picioare, ca să-i pună la 
încercare rezistența. Găsiseră câteva stânci prăbuşite pe ici, pe 
colo, şi verificară încă o dată biblioteca, ca să se asigure că ni- 
cio carte nu fusese distrusă, dar, în afară de asta, Citadela părea 
întreagă și viaţa revenea la normal. Grămezile de pietre fuseseră 
deja îndepărtate și mulți călugări se întorceau în dormitoare sau 
în capele, ca să-și reia somnul sau rugăciunea. 

Athanasius se îndrepta spre celula lui, când dădu nas în nas 
cu fratele Axel, care venea prin tunel, turbând de furie. 

— E vina ta! zise, arătându-l cu un deget amenințător. Mai 
întâi grădina, și acum asta! Nimic din toate astea nu s-ar fi în- 
tâmplat dacă călugării Sancti ar fi fost încă aici și Sacramentul ar 
fi fost în siguranţă. 

Athanasius aruncă o privire în spatele lui, asigurându-se că 
nu mai e nimeni în tunel, apoi cobori glasul. 

— Astea sunt superstiții și un conducător n-ar trebui să vor- 
bească așa. Ar trebui să insufli calm într-un moment ca acesta, 
nu frică. Avem nevoie de ordine, nu de haos. 

— Am avut ordine! Timp de mii de ani! Şi acum a dispărut 
în doar câteva săptămâni! 

— Ordinea va fi reinstaurată, zise Athanasius. Ordinea este 
reinstaurată. 

— Într-adevăr... Îţi închipui că toți văd lucrurile ca tine, dar 
cred c-o să ai parte de o surpriză. În vremuri nesigure, oamenii 
se agaţă de tradiţie. Şi asta intenţionez să le ofer. Alegerile o să 
ne arate în curând în ce parte înclină majoritatea. 

Athanasius se pregătea să-i răspundă, când un sunet îi între- 
rupse pe amândoi. 

Era clopotul Angellus ce răsuna din peştera tributului, din 
adâncul muntelui. 

Cineva era afară, cerând să-i fie trimisă platforma Înălţării, 
ca să poată fi primit în Citadelă. 

Gabriel se strădui să-și spună povestea, aproape smulgând-o 
din el, bucăţică cu bucăţică, reprimându-și durerea, până când 
detaliile începură să curgă ca un şuvoi şi suferinţa se ascuţi din 
nou, preschimbându-se în mânie. Când termină de povestit, în- 
tinse jurnalul către dr. Anata şi se prăbuși epuizat pe canapeaua 
de piele. 

Se aflau într-o încăpere care fusese pe vremuri un salon ele- 
gant şi devenise acum o bibliotecă bogată, în care cărțile acope- 
reau nu doar pereţii de sus până Jos, ci şi orice suprafață orizonta- 
lă disponibilă. Cum curentul nu revenise încă, spaţiul era luminat 
doar de lumânări, creând senzația că încăperea aparține trecutu- 
lui, şi nu oraşului modern ce se tânguia dincolo de perdelele gre- 
le trase peste ferestrele înalte. 

Dr. Anata privea ţintă Jurnalul, palidă din cauza șocului. O 
cunoștea de mulți ani pe Kathryn Mann, lucrase cu ea în calita- 
te de consilier neoficial, împărtășindu-i cunoştinţele şi ultimele 
descoperiri legate de Citadelă. Și ea era o mala, aidoma familiei 
lui Gabriel, urmașă a unuia dintre cele mai vechi triburi din isto- 
ria umanității. Urmaşii celui de-al doilea, Iahveh, locuiau acum 
în Citadelă şi furaseră Sacramentul, folosindu-se de puterile lui 
ca să-şi atingă scopurile. 

Gabriel îi văzu lacrimi lucind în ochi. Dr. Anata clipi şi în- 
toarse carnetul, inelele de argint de pe degetele ei captând lumi- 
na lumânărilor în vreme ce-și plimba mâna pe pielea de culoare 
închisă. Buzele alcătuiau cuvinte nerostite, căci încerca să for- 
muleze o întrebare şi, când reuși în cele din urmă, vocea îi tre- 
mura de emoție. 

— Crezi c-au ucis-o pentru... Crezi că asta căutau? 

Gabriel dădu din cap. 

— Dacă ar fi vrut jurnalul, l-ar fi luat polițistul. Mi s-a pă- 
rut mai degrabă o operaţiune de curăţenie, o mişcare coordonată 
prin care au urmărit să-i reducă la tăcere pe toţi cei care au pă- 
truns în Citadelă. Dincolo de conţinutul carnetului, mă-ndoiesc 
că ei au habar măcar de existenţa lui. 

— L-ai citit? 

Gabriel dădu din cap. 

— Am venit direct aici. N-am știut unde altundeva să mă 
duc. Îmi cer scuze dacă am fost... nepoliticos. Nu vreau să-ţi fac 
necazuri. Dacă vrei să plec, spune-mi! 

Dr. Anata îşi înclină capul și se uită la el pe deasupra ochelari- 
lor cu rame în formă de semilună, cu acea privire exagerată de in- 
dignare pe care Gabriel o mai văzuse de câteva ori. Familiaritatea 
şi onestitatea gestului ei îl făcură să se simtă mai bine, cumva. 
Miriam desfăcu şnurul de piele şi deschise coperta, înclinând car- 
netul spre lumânare, ca să vadă amândoi ce era scris înăuntru. 

Dr. Anata își petrecuse întreaga viață analizând cu meticulo- 
zitate toate miturile care circulau despre Citadelă. Publicase mai 
multe cărți legate de acest subiect decât orice altă persoană în 
viață, cunoştea toate legendele și întreg folclorul care o înconju- 
rau, aşa că, atunci când ajunse la paginile din mijloc și dădu peste 
simbolurile ce alcătuiau o literă T cu capul în jos, scoase un gea- 
măt, şocată. Gabriel recunoscu scrisul ce se înnegrea sub efec- 
tul căldurii din jocurile pe care le jucase în copilărie, când mama 
lui îi scria mesaje secrete pe care el trebuia să le descopere. Îşi 
alungă amintirea din minte şi se concentră asupra textului, tradu- 
cându-l în gând din limba mala, pe care tot mama lui îl învățase 
s-o înţeleagă. 

— Ce semnificaţie are? întrebă. 

— E un mit — sau cel puţin asta am crezut întotdeauna. 1 se 
spune „Profeţia în Oglindă“ și face parte din cunoaşterea pierdu- 
tă a tribului mala, cuvântul lui Dumnezeu consemnat și transmis 
mai departe în taină de către cei care-și doreau să păstreze ade- 
vărul. 

Întinse mâna şi atinse simbolurile cu degetele, urmând forma 
literei T așezate cu capul în jos. 

— Este o profeţie-pereche a celei care v-a dus pe tine și pe 
Liv în Citadelă. Dar, dacă aceea reprezenta echivalentul mala 
al Facerii, consemnând adevărul despre geneza tuturor lucruri- 
lor, Profeţia în Oglindă este versiunea noastră pentru Apocalipsă. 
Vorbește despre sfârşitul lumii. Strămoșii noştri credeau c-a fost 
dictată de zei și consemnată în cea mai timpurie formă a limbaju- 
lui uman ca o avertizare despre viitor. Simbolul acesta, întors cu 
capul în jos, înfățișează calea pe care trebuie s-o urmăm și alege- 
rea pe care va trebui s-o facem când vom ajunge la capăt. 

Îşi trecu degetul peste linia din mijloc a literei T. 

— Vezi cum cuvintele astea descriu înlănțuirea de eveni- 
mente care au început deja să aibă loc: 


Cheia descătuşează Sacramentul 
Sacramentul devine una cu Cheia 
lar Pământul se cutremură 


Se întoarse și îl privi ţintă, cu ochii ei mari. 

— Cutremurul este dovada. Probabil că Liv a descătuşat 
Sacramentul. 

Gabriel dădu din cap, amintindu-și ceea ce văzuse în vârful 
muntelui. 

— Nu sunt sigur. Capela părea goală. 

La auzul cuvintelor lui, dr. Anata ezită. Îşi petrecuse întrea- 
ga viaţă cercetând legenda Sacramentului, cunoștea toate teori- 
ile legate de identitatea lui și își formase și ea câteva teorii pro- 
prii. Nu visase niciodată că într-o zi s-ar putea afla față în faţă cu 
cineva care pătrunsese în Citadelă, și doar durerea lui Gabriel o 
împiedica să-l bombardeze cu întrebările pe care ardea de nerăb- 
dare să i le pună. 

— Povesteşte-mi ce-ai văzut! zise, cedând în cele din urmă 
în faţa cunozităţii. 

Gabriel se încruntă. 

— Citadela e mai mică decât mi-am imaginat. Multe tune- 
luri înghesuite, ca într-o mină. Capela Sacramentului e situată 
sus de tot, la capătul unei scări lungi cu trepte de piatră. Pereţii 

sunt acoperiţi cu arme albe, iar Tau se află în fundul încăperii, în 
locul dedicat altarului. 

Anata se aplecă înainte. 

— Și ce anume e Tau? 

— E... E un coşciug în formă de cruce, cu o înălțime de cir- 
ca un metru şi jumătate. Când am ajuns acolo, Liv era deja în 
pericol. Am crezut că murise. Partea din faţă a crucii era deschi- 
să, iar interiorul era gol și țintuit cu cuie, ca o fecioară de fier. 

— Şi nu era nimic înăuntru? 

— Nimic. 

Anata încuviinţă. 

— Asta înseamnă că Liv a descătuşat Sacramentul. Probabil 
c-ai ajuns acolo după ce o făcuse deja. Asta înseamnă că Profetia 
în Oglindă se îndeplineşte deja. Când am avut ultima oară un 
cutremur în Ruina? 

— Nu știu. Acum douăzeci de ani, poate și mai demult. Poate 
e doar o coincidență. 

— Nu cred în coincidenţe, mai ales că s-au întâmplat deja 
atâtea. Cred în soartă și în destin. Gândește-te la prima profeție: 
tot ce era prezis acolo s-a adeverit, cuvânt cu cuvânt! 

Îşi trecu degetul mai departe și ajunse în punctul în care linia 
literei T se despărțea în două. 

— ȘI la fel o să se-ntâmple și cu asta. Suntem deja pe drumul 
care duce la această răscruce — la această alegere —, între două 
căi, una care duce la lumină, cealaltă, la întuneric. 

Gabriel citi ultimele rânduri, frapat de limbajul lor apoca- 
liptic: 


... Pământul se va despica... 
...molima îl va cotropi... 
„Sfârșitul lumii... 


— Și cum o putem opri? 

— Nu putem. Putem doar să ne asigurăm, când o să vină 
momentul, că am ales calea corectă. 

Arătă cu degetul înspre porțiunea din mijloc. 

— Scrie chiar aici. 

Gabriel citi cuvintele, ignorând părțile mai ezoterice şi con- 
centrându-se asupra a ceea ce putea înţelege. 


Cheia trebuie să urmeze Harta Stelară până Acasă 
Acolo să stingă focul balaurului într-o lună lunară 


— Ce e aia Harta Stelară? 

— Un alt mit. Se spune că în vremurile străvechi, când lu- 
mea era nouă și mereu schimbătoare, primilor oameni neprihăniţi 
li s-a dat darul limbilor ca să consemneze unele adevăruri sfin- 
te, printre care și locul în care s-ar afla o aşezare sacră, interzisă 
muritorilor de rând. Fiindcă pământul se mișca încă pe vremea 
aia și era în formare, au luat stelele care nu-şi modificau poziția 
drept punct de reper şi au creat aşa-numitul /mago Astrum — 
Harta Stelară. Aceasta marca locul în care s-a aprins scânteia di- 
vină — acel Acasă pentru noi toți —, Grădina Raiului. Și, cum 
Harta Stelară îi dezvăluia poziția, a devenit cel mai râvnit obiect 
din Antichitate. A fi în posesia ei reprezenta nu doar o confirma- 
re a mandatului divin al regelui de a stăpâni peste ceilalți muri- 
tori, ci se credea chiar că aduce mare noroc şi bogăție. Printre 
conducătorii despre care se crede c-ar fi avut-o în stăpânire la un 
moment dat se numără regele Solomon, regele Cresus al Lidiei 
și Alexandru cel Mare — toţi monarhi legendari, faimoşi pentru 
puterile imense și bogățiile uriașe pe care le-au deținut. Ca semn 
de mulțumire pentru norocul divin adus de hartă, fiecare dintre 
aceşti mari domnitori şi-a depozitat o parte din avere la locul sa- 
cru, crezând că astfel nu doar le făceau pe plac puterilor superi- 
oare ce îngăduiseră ca ei să se bucure de atâtea bogății, ci şi că își 
puneau la adăpost comorile de cei care ar fi râvnit să pună mâna 
pe ele, dar n-ar fi cutezat să se apropie de o aşezare atât de sfân- 
tă și de blestemată deopotrivă. Ce se știe cu siguranţă e că mare 
parte dintre bogăţiile imense ale acestor regi au fost de negăsit 
după moartea lor. Dacă acest loc ar exista — și dacă mai poate fi 
găsit —, ar fi cel mai mare tezaur din istorie. Aur, bijuterii... De 
nepreţuit ! 

— Ce s-a-ntâmplat cu harta? 

— Asta e întrebarea pe care şi-au pus-o toți împărații, 
învățații și vânătorii de comori în ultimii două mii cinci sute de 
ani. Adevărul e că nimeni nu ştie. Ultima menţiune scrisă datează 
din veacul al IV-lea î.Hr., de la moartea lui Alexandru cel Mare. 
Regatul a fost împărțit, iar Harta Stelară s-a pierdut. Unii cred c-a 
fost furată și dusă în Persia, alții că a fost ascunsă și că a sfârşit 
în vreun colț întunecat al Bibliotecii din Alexandria, înălţată în 
Egipt în onoarea defunctului rege. Romanii erau convinși de 
asta. Iulius Cezar a dat foc bibliotecii, căutând-o, fără succes, 
însă. Există chiar o influentă școală de gândire care consideră 
că Harta Stelată ar fi Sacramentul, dar textul de față afirmă fără 
echivoc că sunt două lucruri diferite. Două lucruri despărțite, 
care trebuie reunite într-o zi, conform profeției. Mă-ntreb cum a 
ajuns Oscar în posesia ei. 

Dădu pagina și găsi răspunsul. Gabriel îl citi şi el şi îl cuprin- 
se din nou furia când zări cuvintele de pe spatele fotografiei: 


Asta am descoperit. Din cauza asta am fost ucişi. 


Ajunseră la sfârşitul mesajului și își dădură seama că are o 
continuare. Gabriel trase lumânarea spre el, ţinând următoarea 
pagină albă deasupra flăcării şi trecând-o pe deasupra valului de 
căldură, până când un desen se ivi, înfățișând o reţea extinsă de 
tuneluri şi peşteri ce umpleau două pagini ale jurnalului. 

— Voiai să ştii cum arată Citadela pe interior, zise. Ei bine, 
ai aici răspunsul! 

Chiar și judecând după acea schiță stângace, dimensiunile și 
complexitatea Citadelei erau impresionante. Harta fusese dese- 
nată în secțiuni, înfățișând diferite niveluri din interiorul mun- 
telui, care se micşorau pe măsură ce se apropiau de vârf. Pe cea 
mai mică dintre ele Gabriel zări conturul unei uși și cuvintele 
scr interzs cr dce capela Scrmnt scrise lângă ea. Intrase chiar 
pe ușa aceea și urcase exact pe scările acelea. Le folosi ca punct 
de referință și începu să refacă traseul, prin alte tuneluri pe care 
se deplasase, trecând pe lângă uşa care dădea în grădina inter- 
zisă și coborând pe scări şi pe coridoare necunoscute până în 
secțiunea cea mai de jos a muntelui, unde, ascunsă într-o peşteră 

îndepărtată, era marcată o cruce cu un craniu desenat lângă ea, ca 
pe o hartă a piraților mâzgălită de un copil. 

— Acolo e ascunsă Harta Stelară, zise Gabriel. 

— Dar ce-nseamnă asta? 

Anata arătă înspre simbolul marcat lângă cruce — XIV —, nu- 
mărul paisprezece exprimat în cifre romane. 

Gabriel privi țintă crucea şi cifrele romane și își dădu seama, 
cu o resemnare obosită, ce are de făcut. La mai puţin de două săp- 
tămâni după ce scăpase în mod miraculos din singurul loc de pe 
fata pământului de unde nimeni, în afara bunicului său, nu reuşise 
să iasă în viaţă, era nevoit să încerce să pătrundă din nou în 
Citadelă, pentru a încerca să recupereze obiectul ascuns de Oscar. 

În peștera ofrandei se adunase deja un grup numeros de 
curioși, când Athanasius și fratele Axel ajunseră acolo. Călugării 
fie se țineau deoparte, în grupuleţe agitate, fie adunau pungile 
cu orez vărsat şi conservele pe care cutremurul le azvârlise de pe 
rafturi, îndepărtându-le de stâlpul din lemn care ocupa mijlocul 
încăperii şi care servea la acţionarea platformei. 

— Aduceţi-o înapoi sus! ordonă Axel, croindu-și drum prin 
mulțime, către călugării Înălţării înveşmântaţi în sutane cafenii, 
care se chinuiau să învârtă stâlpul prevăzut cu spiţe. 

— Ce-a fost în capul vostru, să trimiteţi platforma jos când a 
sunat clopotul? E momentul potrivit să primim o ofrandă? 

Se întoarse spre Athanasius. 

— Vezi ce se-ntâmplă când e ignorată tradiţia ? Lucrurile în- 
cep s-o ia razna! 

Unul dintre călugării în sutane cafenii puse piedica și se în- 
toarse spre Axel. 

— Ne-am gândit că poate cineva ne trimite veşti sau ajutoa- 
re în urma cutremurului. 

— Și de unde știți c-a fost cutremur? A confirmat cineva 
asta? Dacă tremurul pe care l-am simţit a fost cauzat de o altă 
bombă, menită să ne şteargă de pe fața pământului? 

Axel se îndreptă ţanţoș către perete și arătă înspre ecranul te- 
levizorului de mici dimensiuni în care se vedea de obicei ce se 
petrece la poalele muntelui. Acesta nu transmitea însă nimic, fi- 
indcă încă nu se reluase alimentarea cu energie electrică peste 
tot. 

— Nu vedeţi cine a tras clopotul, şi cu toate astea sunteţi 
gata să-i trimiteţi platforma ! Aţi putea aduce orice aici sus! 

Athanasius făcu un pas în față. 

— Cred că e corect să considerăm că ceea ce am simţit a 
fost într-adevăr un cutremur. 

Arătă spre imaginea ce se zărea prin una dintre crăpăturile 
săpate în stânca muntelui. 

— Vedeţi cu ochii voştri, orașul e aproape în întregime cu- 
fundat în întuneric. Probabil că şi ei au rămas fără curent. Dacă 
o altă bombă ne-ar fi vizat doar pe noi, mă-ndoiesc c-ar fi afectat 
tot oraşul. Iar tremurul pe care l-am simţit a fost unul de durată, 
nu scurt și intens ca cel cauzat de o explozie. Cred că știm cu toţii 
ce senzaţie îți dă o explozie! 

Axel se uită afară, la bezna pe fundalul căreia străluceau de 
obicei luminile oraşului. Acum nu se zăreau decât nişte petice 
răzlețe de lumină, fără de care s-ar fi putut crede că acolo nu se 
mai află nimic. Se întoarse spre mulțimea adunată în spatele său, 
plimbându-și privirea de la un chip la altul, de parcă le-ar fi me- 
morat trăsăturile și numele în gând. 

— Prea bine, spuse, trimiteţi platforma, dar vreau ca-n în- 
căperea asta să nu mai fie decât personalul indispensabil, atunci 
când o s-o aduceţi din nou sus. Şi să nu-ncepeţi s-o ridicați până 
când gardienii n-o să fie pregătiţi ! Cu sau fără cutremur, nu vreau 
să-mi asum niciun risc! 

Călugării Înălţării îşi reluară poziţiile și traseră piedica. 
Platforma din lemn se aşeză mai bine pe frânghiile suspendate, 
scârțâind ca o corabie în larg, şi dispăru încet din faţa lor. 

Deși Citadela suferise numeroase modificări şi îmbunătățiri 
de-a lungul anilor, mecanismul și modul de funcţionare al plat- 
formei Înălţării rămăseseră neschimbate. Cu zeci de mii de ani 
în urmă, când oamenii veneau de departe ca să-şi ofere tribu- 
tul bărbaţilor sfinţi ce locuiau în interiorul muntelui, ofrande- 
le se primeau astfel. Darurile sub formă de hrană sau alte pro- 
duse erau așezate pe platforma de lemn și ridicate cu puterea 
braţelor călugărilor până în încăperea căreia ajunsese să i se spu- 
nă „peştera ofrandei“. 

Tot așa pătrundeau şi nou-veniţii în Citadelă. 

Novicii erau ridicaţi unul câte unul, într-o ceremonie cunos- 
cută sub numele de Înălţarea, care avea loc în timpul solstițiului 

de vară și al celui de iamă. Acţiunea prin care un bărbat era ridi- 
cat prin eforturile călugărilor dinăuntrul muntelui avea o încăr- 
cătură simbolică intenționată și era motivul pentru care sistemul 
nu fusese niciodată modernizat. În unele zile, când se întâmpla 
ca vârful muntelui să fie ascuns de câte un nor jos, novicele care 
se înălța îl străpungea pur şi simplu şi se făcea nevăzut, de parcă 
s-ar fi ridicat la ceruri. Era o piesă de teatru sacru spectaculoa- 
să, ce atrăgea mulțimi imense de turiști de fiecare dată când era 
pusă în scenă. Ritualul era atât de faimos, că oamenii se adunau 
chiar și să asiste la livrarea săptămânală de produse, fotografi- 
ind cu febrilitate sacii de făină şi coșurile cu pui vii ce se înălțau 
spre vârful muntelui pe o platformă scârțâitoare din lemn. 

Puţini aveau însă să asiste la Înălţarea din seara aceea. Oraşul 
vechi era pustiu, iar peștera ofrandei se golise rapid în urma or- 
dinului dat de fratele Axel. Singurii care rămăseseră erau condu- 
cătorii confreriilor, doi călugări ai Înălţării care manevrau pâr- 
ghia şi cinci gardieni înveșmântaţi în sutane roşii, ce se iviseră 
unul câte unul din întuneric și stăteau acum aproape de locul 
în care erau descărcate mărfurile de obicei, cu mâinile băgate 
în mânecile încăpătoare ale sutanelor, în care își țineau armele. 

O bucată de pânză albă apăru pe frânghie și se învârti în jurul 
tamburului, semnalând faptul că platforma se apropie de pământ. 

— Țineţi bine! ordonă unul dintre călugării Înălţării, prelu- 
ând tensiunea şi încetinind roata ca să dea drumul treptat la frân- 
ghie, până când bucata de pânză ajunse în dreptul unui semn fă- 
cut în tavanul peşterii. 

La o sută de metri mai jos, platforma atinse suprafața netedă a 
pietrei pentru ofrande. Unul dintre călugării înveșmântaţi în suta- 
ne cafenii trase piedica ca să înțepenească roata, după care se re- 
zemă de stâlp și aşteptă până ce clopotul se opri, în cele din urmă. 

În peșteră se lăsă o linişte profundă, cu atât mai evidentă după 
dangătul solemn al clopotului. Nimeni nu scoase o vorbă. Nimeni 
nu se mişcă. Toţi ochii erau aţintiți asupra frânghiilor ce se înco- 
lăceau în întuneric, tremurând uşor, semn că ceva era urcat pe 
platforma de dedesubt. Apoi, un singur dangăt răsună în încăpe- 
re, dându-le de știre că încărcătura a fost așezată și este gata să fie 
înălțată. Sutanele cafenii își reluară munca trudnică, îndepărtând 

piedica şi începând să ridice din nou platforma pe versantul mun- 
telui. 

— Nu e așa de grea, zise unul dintre ei, împingând roata cu 
o cadență îndelung exersată. O să fie aici în câteva minute. 

— Tu fu atent s-o ridici încet şi cu grijă! îi răspunse Axel, 
cu ochii pironiţi asupra dreptunghiului întunecat din podeaua 
peșterii. 

Se apropie de margine, băgându-și din reflex mâna în mâ- 
neca sutanei. 

Athanasius nu-l scăpa din ochi pe Axel, profitând de ocazie 
ca să-l cerceteze mai bine pe cel care îl provocase nu cu mult 
timp în urmă Și care avea cu siguranţă să o mai facă, la alegeri- 
le apropiate. Era o prezenţă autoritară, fără nicio îndoială. Cei 
opt ani în care slujise drept căpitan al gărzilor îi conferiseră abi- 
litatea de a da ordine cu o încredere de neclintit. Această calita- 
te îi atrăgea pe mulți dintre locuitorii Citadelei, obișnuiți să fie 
conduși cu o mână de fier. Dar armura lui avea și o fisură. 

De-a lungul istoriei, în Citadelă se organizaseră alegeri pen- 
tru o singură poziţie, cea de abate. La moartea Prelatului, Abatele 
devenea în mod automat conducătorul interimar al mănăstirii, 
până când era confirmat în această funcţie. Fusese de fiecare dată 
o formalitate, rar se întâmplase să apară un competitor — şi dacă 
apăruse, nu avusese niciodată câştig de cauză. De data aceasta, 
însă, lucrurile stăteau diferit. Succesiunea nu se făcea în mod 
automat. Atât Prelatul, cât și Abatele erau morţi şi niciunul din- 
tre urmașii lor — călugării Sancti — nu se mai afla în Citadelă. 
De data aceasta, locuitorii din adâncul muntelui aveau să vote- 
ze nu doar pentru un alt Abate, ci și pentru un alt Prelat, şi, prin 
aceste voturi, aveau să decidă chiar viitorul Citadelei. Din aceas- 
tă cauză, Athanasius își dădea seama că, la fel ca în cazul cur- 
sei prezidenţiale americane, succesul avea să depindă de atrac- 
tivitatea combinată a celor doi candidaţi, nu de influenţa și de 
prestanţa unuia dintre ei. lar Axel nu avea niciun aliat evident. 
Urcase pe scara ierarhică datorită ambiţiei şi hotărârii sale. Poate 
că era respectat, dar nu era iubit. Așa că, dacă va candida pen- 
tru postul de Abate, cine îi va fi Prelat? lar dacă își va încer- 
ca şansele la funcţia de Prelat, cine îi va sluji pe post de Abate, 

ocupând poziţia imediat inferioară? Poate că va reuși să-l con- 
vingă pe unul dintre gardieni să intre în cursă alături de el, dar 
oricine îşi va da seama că este folosit ca o marionetă, cu un sin- 
gur scop: să-i garanteze lui Axel atingerea obiectivului mult vi- 
sat. lar, dacă va fi ales, Athanasius era sigur că Axel intenţiona să 
reinstituie călugării Sancti în numele tradiţiei, să trântească ușa 
în faţa oricăror reforme și să readucă Citadela acolo unde fusese 
înainte. Era, la urma urmei, un soldat. Nu înţelegea și nu avea în- 
credere decât în ordinele stricte şi în rutină. Vechile cutume i se 
potriveau ca o mănuşă. 

Se găseau evident și alți călugări în Citadelă care aveau 
de gând să facă un pas în față și să își încerce norocul la ale- 
geri. Părintele Malachi, de pildă, era foarte respectat și avea 
cu siguranță să candideze, dar Athanasius era convins că pu- 
tea încheia, sub o formă sau alta, o alianță cu el. În calitate de 
şambelan al fostului Abate, Athanasius cunoștea mai bine decât 
mulţi alții dedesubturile Citadelei și ar fi fost un aliat util. 

Dar Axel era cu totul altă poveste. Cel mai bun mod de a-l 
aborda era să îl menţină izolat în candidatura lui şi să spere că 
încăpăţânarea cu care adera la vechea ierarhie avea să-i înde- 
părteze de el pe locuitorii mai moderați ai muntelui, nu puţini 
la număr. Călugării Sancti nu se mai găseau printre ei și erau 
numeroși cei care nu le deplângeau absenţa și s-ar fi bucurat cu 
atât mai puţin dacă s-ar fi întors. În faţa lor avea Athanasius să 
își pledeze cauza. Ei erau cheia pentru viitorul Citadelei. 

— Tineți bine! 

Athanasius își ridică privirea când al doilea semn ce mar- 
ca distanța se ridică din beznă, indicând faptul că platforma 
Înălţării aproape ajunsese în vârf. Axel, care până atunci stră- 
bătuse neliniștit încăperea în lung și în lat, se apropie de margi- 
nea trapei, încercând să vadă ce se află dedesubt şi scoţându-și 
în acelaşi timp pistolul din mânecă. Slobozi apoi un icnet și făcu 
un pas în spate, îndreptând arma spre întuneric. Ceilalţi gardieni 
îl imitară, chiar în clipa în care se iviră frânghiile de susținere, 
aducând platforma la nivelul solului. 

În mijlocul ei stătea un bărbat înveșmântat în straie preoțești. 
Doi ochi roşii îi priviră ţintă de pe un chip cu pielea înneprită, 

iar buzele i se arcuiră într-o parodie de zâmbet, în vreme ce îi 
cerceta cu răceală. 

— Halal primire pentru un prieten vechi! rosti creatura, cu 
o voce răgușită, dar familiară în același timp. M-am schimbat 
chiar atât de mult? 

Accentul slav dulceag îl făcu pe Athanasius să îl recunoască 
pe cel ce se afla în faţa lor. Era fratele Dragan, cel mai tânăr din- 
tre călugării Sancti, înviat din morti şi reîntors în adâncul mun- 
telui, scrutând cu ochii săi injectaţi chipurile bărbaţilor adunaţi 
în jurul lui, de parcă ar fi fost Moartea căutându-l pe cel mai 
slab dintre ei. 

— Aduceţi-mi sutana! le ordonă. 

Un gardian se repezi să îi îndeplinească ordinul, împiedicân- 
du-se din prea marea grabă cu care îşi dorea să îi dea ascultare. 

— Și daţi-i de ştire Abatelui că m-am întors! 

Axel își drese glasul. 

— Mă tem că nu e posibil. Din nefericire, fratele Abate nu 
mai e printre noi. 

Dragan înaintă cu paşi târșâiți şi cobori ţeapăn de pe platfor- 
mă pe pardoseala de piatră a peşterii. 

— Atunci înştiinţaţi-l pe Prelat! 

— Nici asta nu e posibil. Mă tem că nici Prelatul nu mai e 
printre noi. 

— Și cine e călugărul cu rangul cel mai înalt care a rămas 
în viață? 

Axel se întoarse ca să-i privească pe conducătorii confreri- 
ilor, care se înghesuiseră unii într-alții lângă roata din mijlocul 
încăperii. 

— Noi am condus Citadela în mod democratic până la ale- 
peri, când o să numim lideri noi. 

Se întoarse din nou către Dragan. 

— Dar acum, că Dumnezeu a găsit de cuviinţă să ne bine- 
cuvânteze cu întoarcerea ta, tu ești călugărul cu rangul cel mai 
înalt din Citadelă. 

Dragan încuviinţă şi buzele i se arcuiră din nou într-un zâm- 
bet înfiorător. 

— În cazul acesta, duceţi-mă în apartamentul Prelatului şi 
dați de ştire în întregul munte că, prin voia Domnului, un călugăr 
Sanctus s-a întors! 

Acestea fiind spuse, trecu prin faţa tuturor şi se făcu ne- 
văzut în bezna din adâncul muntelui, trăgând după el şi toate 
speranţele de reformă ale lui Athanasius. 


III 


„Fericiţi cei ce citesc și cei ce ascultă 

cuvintele proorociei și păstrează cele scrise 

în aceasta! Căci vremea este aproape.“ 
Apocalipsa, 1:3 


47 
Badiyat al-Sham, provincia Al Anbar, vestul Irakului 


Nimic nu se compară cu noaptea în deşert. 

Același aer rarefiat, ce oferă atât de puţină protecţie în faţa 
razelor infernale ale soarelui pe timpul zilei, îi îngăduie întune- 
ricului care se lasă peste deşert să alunge căldura și să aducă fri- 
gul absolut al spaţiului. Şi mai sunt şi stelele: miliarde de stele, 
umplând cerul cu o puzderie de punctuleţe luminoase şi arun- 
când o strălucire microscopică pe întreg peisajul. Beduinii se fo- 
losesc de stele ca să se deplaseze pe timpul nopţii; ochii lor sunt 
obişnuiţi cu deşertul și cu intensităţi ale luminii pe care cei care 
locuiesc în oraşe nu le pot percepe. Fantoma se folosea și el acum 
de această abilitate ca să-şi găsească drumul pe terenul stâncos şi 
pe cărările de pietriș, urmând linia trasată de spatele balaurului, 
înspre locul pe care beduinii îl numesc „țara setei şi a groazei“. 

Deşertul sirian e o pustietate de peste o jumătate de milion 
de kilometri pătraţi, ce acoperă pământul precum crusta unei 
răni care a încetat să sângereze, revărsându-se din Siria în nor- 
dul Irakului, Iordania şi Arabia Saudită. În mijlocul lui nu se gă- 
sesc nicio aşezare și niciun drum practicabil. În timpul războ- 
iului din Irak, insurgenții se repliaseră aici, folosind brutalita- 
tea deșertului, neschimbată din timpuri străvechi, ca principal 
mijloc de apărare împotriva tehnologiei moderne de război. Şi 
funcţionase : echipamentele dușmanului se defectaseră, furtunile 
de nisip împiedicaseră aeronavele militare să se ridice de la sol, 
până și sistemele ultraperformante de termoviziune fuseseră in- 
duse în eroare de strategia simplă la care recurgeau insurgenții — 
se întindeau sub o pătură pe o stâncă încălzită de soare şi rămâ- 
neau nemișcaţi acolo. Era imposibil să te lupți cu cei care aveau 
pământul şi natura de partea lor. 

Insurgenții își instalaseră în deşert principala bază de opera- 
țiuni, aducându-și oameni și echipamente pe la frontiera fluc- 
tuantă și greu de patrulat cu Siria. Doar după ce invadatorii cuce- 
riseră toate orașele, rebelii se întorseseră în zonele urbane pentru 
a hărțui guvernul proaspăt instaurat cu tacticile teroriste tradi- 
tionale care implicau bombe amplasate pe marginea șoselelor şi 
ameninţarea mereu prezentă cu răpirea. Așa că deșertul era pus- 
tiu din nou. Și totuşi, pe măsură ce galopa în noapte, înaintând în 
adâncul lui, Fantoma începea să simtă că nu este singur. 

Zări primele semne care-l făcură să creadă că ceva e diferit 
cu câteva ore înainte de ivirea zorilor, când frigul răcise aerul în- 
deajuns cât să-i dea o claritate ca de cristal și luna începuse să se 
ridice pe cer. Era o formă întunecată, întinzându-se undeva în de- 
părtare, spărgând linia altfel plată a orizontului. Bărbatul descă- 
lecă şi se apropie de ea la pas, mergând aplecat, ca nu cumva căl- 
dura corpului său, ce se profila pe cerul răcoros, să fie detectată 
de dispozitivele de termoviziune care s-ar fi putut găsi prin zonă. 

Ajunse mai aproape și văzu că forma întunecată e de fapt o 
umbră, făcută de luna ce urca pe cer şi de o grămadă mare de 
pietre și de țărână de pe marginea unei gropi. Fantoma se lăsă în 
jos şi se târî până acolo, oprindu-se din când în când ca să tragă 
cu urechea la liniștea deplină străpunsă doar de şoaptele inter- 
mitente ale brizei nocturne, ce mângâia ușor contururile neregu- 
late ale grămezii de pietre și de pământ. 

Groapa nu avea mai mult de un metru adâncime, prin urma- 
re neputându-se justifica mărimea grămezii care arunca o umbră 
atât de lungă. În mijlocul gropii, o stâncă mare cam cât o maşină 
fusese excavată parţial, apoi abandonată, de parcă cei care lu- 
craseră acolo şi-ar fi pierdut brusc interesul. Fantoma se îndrep- 
tă spre grămada de pământ și urcă pe ea cu grijă, până ajunse 
suficient de sus ca să vadă terenul dimprejur. 

Erau mai multe gropi în zonă, toate având cam aceeași lăr- 
gime și adâncime ca cea în faţa căreia se afla el, și aceeași stân- 
că dezvelită pe jumătate în mijloc. Peisajul arăta de parcă o fia- 
ră uriașă ar fi săpat la întâmplare, scormonind după un obiect 
pe care îl pierduse. Una dintre gropi era vădit mai mare și mai 

adâncă decât celelalte. Fantoma alunecă în josul pantei şi se în- 
dreptă într-acolo, ca să o cerceteze. 

Groapa avea adâncimea unui etaj de clădire și în ea se cobo- 
ra pe o rampă din pământ bătătorit, care se răsucea până jos, su- 
ficient de lată cât să încapă un cal. În fundul gropii, un petic de 
beznă, cu marginile neregulate, marca intrarea într-o peşteră. Era 
vorba de o ciudăţenie a deșertului sirian, care-l face să semene 
cu un uriaș stup de albine subpământean: mari părți din el sunt 
străbătute de tuneluri și de peşteri extinse, săpate cu milioane de 
ani în urmă de apa care îşi croise drum printre rocile sedimen- 
tare. Puteai ascunde batalioane întregi de soldaţi și echipamen- 
tul aferent în acele peşteri, dacă le cunoșşteai amplasamentul. Era 
unul dintre motivele pentru care Fantoma scăpase neprins de atâ- 
ta vreme. Dacă cei care săpaseră acele gropi mai erau prin preaj- 
mă, se aflau cu siguranță acolo, dormind în peșteră, la adăpost de 
frigul mușcător al deșertului pe timpul nopții. 

Urmări o vreme intrarea, dar nu văzu nicio mișcare, în afara 
lunii care își continua ascensiunea pe cer, simultan cu mişcarea 
lentă de rotaţie a Pământului. În aer nu plutea miros de lem- 
ne arse, care să dea de înţeles că în zonă s-ar fi aflat oameni. 
Oricine ar fi fost cei care săpaseră gropile, şi orice motiv ar fi 
avut s-o facă, plecaseră între timp. Fantoma ocoli craterul şi co- 
borî rampa, scrutând cu ochii săi, obișnuiți cu întunericul, bezna 
de catifea a peşterii, pe măsură ce se apropia de ea. Ajuns înă- 
untru, ascultă tăcerea încremenită, apoi scoase o lanternă micuță 
din buzunar şi o aprinse. 

Becul minuscul străpunse întunericul cu forța unei explozii 
nucleare şi Fantoma fu nevoit să își acopere ochii ca să-i apere 
de lumină. Peștera era pustie — niciun semn că ar fi fost locuită, 
niciun semn că ceva sau cineva s-ar fi aflat acolo. Fusese nevoie 
de resurse considerabile şi de timp ca să fie scoasă la iveală şi, 
cum șantierul nu părea să aibă nicio valoare arheologică şi nici 
să conţină vreun zăcământ de minerale, probabil că exista un alt 
motiv pentru care fuseseră săpate acele gropi. Faptul că peșterile 
erau goale sugera fie că fuseseră deschise pentru a se depozita 
ceva în ele, fie că ceva fusese găsit acolo, dar acum dispăruse. 

Fantoma mai aruncă o privire, cercetând fiecare colţişor, apoi 
stinse lumina şi se îndreptă spre ieşire. 

Bezna îi părea mai adâncă acum și clipi ca să îşi reobişnuiască 
ochii cu întunericul nopţii, atunci când ieși din crater și scrută 
împrejurimile. Vedea urme vagi de pași în ţărână, care înconju- 
rau marginea gropii şi se întâlneau într-un loc din care urme mai 
adânci, brăzdate de făgaşe, se îndepărtau prin deşert înspre răsă- 
rit, acolo unde zorii începeau să lumineze cerul. Miji ochii, pri- 
vind într-acolo, şi verifică stelele. Ceva nu era în regulă. În acea 
perioadă a anului, soarele răsărea direct în Gemeni, dar dâra de 
lumină se afla undeva în dreapta constelaţiei. Nu erau zorii, ci 
altceva, ceva îndeajuns de mare ca să străpungă întunericul dens 
al deșertului. 

Și nu exista decât un singur lucru care ar fi putut face așa 
ceva de la o asemenea distanţă. Probabil că era o aşezare. 


48 
New Jersey, SUA 


Era ora trei dimineaţa când Liv încheie formalitățile de imi- 
grare la Aeroportul Internaţional Newark Liberty. Reuşise cum- 
va să stea trează în cele douăsprezece ore de zbor, combinând 
cafeaua cu frica de ceea ce 1 s-ar fi putut întâmpla dacă ar fi 
adormit. Prin urmare, era agitată şi irascibilă şi aproape că avea 
halucinaţii de la oboseală atunci când ieși în sala de aşteptare 
imensă și aproape pustie, scăldată în lumina orbitoare a neoa- 
nelor. 

Un angajat al aeroportului împingea o maşină mare de curăţat 
pe pardoseala dură, cu mişcări lente, ca într-un vals deprimat, în 
vreme ce câţiva pasageri cataleptici priveau în gol în singura ca- 
fenea deschisă, sorbind un strop de trezie din niște pahare de hâr- 
tie. Câţiva şoferi în costume care ţineau ridicate nişte pancarte cu 
nume scrise pe ele într-o varietate de stiluri alcătuiau un soi de 
comitet de primire. Scena îi dădu lui Liv o senzaţie de d&jă-vu. 
Când aterizase în Turcia, cu peste o săptămână în urmă, îşi vă- 
zuse propriul nume pe un astfel de carton — și tot atunci îl zărise 
prima oară pe Gabriel. Cercetă chipunile cu expresii întrebătoare 
din faţa ei, ştiind că e imposibil ca el să se afle aici, dar căutân- 
du-l totuși cu privirea. Îi era dor de el, deși de-abia îl cunoștea. 

Se îndreptă spre ieșire, lipsa bagajelor de cală permițându-i să 
o ia înaintea celorlalți pasageri. Noaptea adâncă de afară trans- 
formase uşile din sticlă în niște oglinzi întunecate şi Liv de-abia 
îşi recunoscu chipul când se apropie de ele. Își vedea cearcă- 
nele negre şi hainele care-i atârnau pe trupul și așa slăbuţ. Era 
ca și cum persoana care părăsise aeroportul în urmă cu o săp- 
tămână nu era aceeaşi cu cea care se întorcea acum acasă. Făcu 
încă un pas spre strania reflecţie a ei înseşi şi ușile automate se 

deschiseră, dându-i la o parte imaginea şi dezvăluind noaptea 
care o aştepta dincolo de ele. 


Dick o luase şi el înaintea mulțimii. Nici el nu avea bagaje 
de cală, ca să se mişte în voie. Unii foşti deținuți aveau obiceiul 
să se înconjoare de tone de obiecte după eliberare. Pentru Dick, 
era ca și cum şi-ar fi ridicat un alt fel de închisoare. El prefera să 
poată pleca în orice moment, de oriunde, fără să își facă griji în 
legătură cu ce lasă în urmă — aceasta era adevărata libertate. Nu-i 
păsa prea mult de părerea celorlalți, altfel n-ar fi fost în stare să 
facă ceea ce făcea. 

Traversă încet sala de aşteptare, păstrând o distanță pru- 
dentă între el şi Liv. Îi urmărea mișcările cu vederea periferi- 
că, verificându-și în același timp telefonul, ca un om de afa- 
ceri oarecare, care coboară şifonat din avion, legat de nelipsitul 
BlackBerry. Când Liv ieşi pe ușă, grăbi și el pasul. Cu diferenţa 
de fus orar, aterizaseră la Newark la o oră perfectă. Ora trei 
dimineaţa era, conform statisticilor, cea mai liniștită dintre toa- 
te, iar mai puţini oameni însemnau mai multe oportunităţi. 

Afară era mai frig decât se așteptase, ceea ce era de aseme- 
nea în favoarea lui. Frigul îi izgonea pe oameni și îi făcea să nu 
iasă din case. 

Noroc-chior. 

Cercetă zona, căutând locuri mai întunecate și posibili mar- 
tori. Câţiva șoferi de taxi, puţini la număr, stăteau în mașinile lor 
încălzite, cu motoarele pornite. Cel mai apropiat dintre ei îi arun- 
că o privire plină de speranță, apoi se întoarse la ziarul pe care îl 
citea atunci când Dick trecu pe lângă el fără să-l bage în seamă. 
Dick vedea părul blond al fetei strălucind în întuneric, scos şi 
mai tare în evidență de lumina bolnăvicioasă a becurilor cu va- 
pori de sodiu. Liv se îndepărta, luând-o spre stația de autobuz. 
Dacă se urca într-unul, asta putea să fie o problemă. Ar fi fost ne- 
voit să se urce şi el, ca să fie sigur că nu o va pierde, și ea l-ar fi 
recunoscut mai mult ca sigur din avion. lar Dick nu voia s-o spe- 
rie, cel puţin nu deocamdată. 

Bărbatul trecu de şirul de taxiuri parcate, cercetându-și în con- 
tinuare telefonul, deşi în realitate verifica măsurile de securitate. 

După 11 septembrie 2001, toate terminalele aeroporturilor erau 
împânzite cu camere video. Nu puteai să te scarpini în nas fără 
ca un gardian să te urmărească din cinci unghiuri diferite pe cine 
ştie ce monitor de care habar nu aveai. Din fericire, fata se înde- 
părtase de intrarea în clădire, înspre care erau îndreptate majo- 
ritatea camerelor de supraveghere. Era ca și cum i s-ar fi oferit 
singură spre sacrificiu. Dick sperase că va avea ocazia să rămână 
între patru ochi cu ea, ca să-i vorbească, dar oportunistul din el 
avea mult mai multă autoritate decât jucăușul. Şi cea mai bună 
oportunitate se ivise chiar acum. Şoferii de taxi se uitau cu toţii 
spre intrare, așteptând să le pice un client, camerele erau îndrep- 
tate în altă direcţie şi nu era nimeni prin preajmă. Liv se opri lân- 
gă copertina staţiei de autobuz şi scrută drumul pustiu. Nu venea 
niciun autobuz. Și era singură. 

Dick se hotărî. 

Trecu printre două taxiuri şi traversă șoseaua în direcţia ei, 
sperând să își termine treaba înainte ca ceilalți pasageri să iasă 
din clădire. Îşi petrecuse o bună parte din zbor privindu-i spa- 
tele fetei care citea pe scaunul ei, urmărindu-i cu privirea con- 
turul fragil al gâtului, în vreme ce pumnii i se încleștau și 1 se 
descleștau în poală când își imagina cum îi va strânge în jurul 
grumazului ei. Își imaginase până şi sunetul pe care avea să-l 
facă rupându-se — trosc —, ca o grisină, sau ca piciorul unui pa- 
har de vin. 

Dick păşi pe banda rezervată autobuzului, chiar când Liv ri- 
dică privirea. Era atât de mică în comparaţie cu el, că se gândi 
că ar putea să stea în faţa ei şi să o ascundă cu totul în spatele 
trupului său masiv. Nimeni nu l-ar fi auzit întrebând-o la ce oră 
sosește autobuzul, nimeni nu l-ar fi văzut sucindu-i gâtul când ea 
ar fi deschis gura ca să-i răspundă. Bărbatul mai avea câţiva pași, 
când Liv se întoarse şi făcu un gest cu totul neașteptat. 

Făcu cu mâna. 

Dick se uită în josul străzii, în direcţia în care privea şi ea. 
Două faruri aprinse se grăbeau spre ei. În mod normal, autotu- 
rismele nu aveau voie să se deplaseze pe banda rezervată auto- 
buzelor, dar, când maşina se apropie, Dick își dădu seama de ce 
ignorase interdicția. Era o maşină a poliţiei. 


PA WI 


Îşi ridică telefonul la ureche şi trecu mai departe, chiar pe lân- 
gă Liv, spre parcarea pe perioadă limitată, căutându-şi în același 
timp în buzunar legătura inexistentă de chei. Un om de afaceri 
oarecare, întorcându-se dintr-o călătorie planificată prost. 

Liv se urcă în maşina poliţiei şi trânti portiera, la adăpost de 
noaptea rece. 

— Dumnezeule, Liv, arăţi ca naiba! 

Tânăra privi chipul dolofan, rotund ca o lună plină al sergen- 
tului Ski Williams și zâmbi. Era singurul lucru pe care-l auzise 
în ultimele zile de care nu se îndoia că e adevărat. 

— Îmi cer scuze pentru ora asta dementă, zise, punându-și 
centura, în vreme ce maşina se îndepărta de trotuar. Nu m-am 
gândit la diferenţa de fus orar atunci când te-am sunat. 

Bărbatul dădu din mână, dându-i de înţeles că scuzele nu 
sunt necesare, şi nedezlipindu-şi nicio clipă ochii de şosea. 

Îl ştia pe Ski Williams de aproape zece ani. Numele lui real 
era William Godlewski, dar, ca mulţi alți poliţişti de origine po- 
loneză, şi-l scurtase și inversase literele ca să scape de bătaia de 
cap pe care o reprezenta numele lui de familie greu de pronunţat. 
Era unul dintre primii poliţişti pe care îi cunoscuse Liv în cursul 
unei misiuni adevărate. Și el era începător pe atunci; poate de 
aceea se înţeleseseră atât de bine — doi puşti încercând să-şi facă 
loc în lumea adulților. Era uimită că, după atâţia ani, Ski nu fu- 
sese avansat de la gradul de sergent. Era de departe unul dintre 
cei mai buni poliţişti pe care îi cunoştea ea, dar era un dezastru 
când venea vorba de învăţătură. Picase examenul de detectiv de 
trei ori la rând. În plus, nu se pricepea deloc să își linguşească 
superiorii. Pur și simplu nu putea să o facă. Era suficient de inte- 
ligent ca să ştie că l-ar fi ajutat să avanseze, dar, dacă el conside- 
ra că un căpitan era un dobitoc, o spunea pur și simplu. Avea un 
fel de a respinge compromisurile care era deopotrivă enervant și 
nobil. De aceea Liv îl sunase pe el din Turcia şi nu pe altcineva, 

ca să-l întrebe dacă l-ar deranja să o aştepte la aeroport. Era de 
modă veche, ca un personaj din Incoruptibilii, şi în el avea cea 
mai mare încredere. 

— Deci, ai de gând să-mi povestești, sau nu? Ai apărut pe 
la toate jurnalele de știri, de nu ştiu câte zile. Când te-am văzut 
pe trotuar, n-am știut dacă să te invit în mașină sau să-ţi cer un 
autograf. 

Liv îşi trase şapca de baseball ca să-şi acopere faţa și se făcu 
mai mică în scaun. Nu-i trecuse prin cap că toate evenimente- 
le care avuseseră loc în Ruina deveniseră ştiri și aici. Subiectele 
din străinătate erau rareori mediatizate, dacă nu aveau de-a face 
cu vreun război în care mureau soldaţi americani. 

— Ce ai auzit? 

— Se pare că-ți atârnă un soi de blestem medieval deasu- 
pra capului, sau ceva de genul ăsta. Toţi cei care vorbesc cu tine 
sunt căsăpiţi. Avem două crime care s-ar putea să aibă legătură 
cu tine și cu mica ta aventură de peste ocean. Cred c-ar trebui 
să-mi fac un control la cap, probabil că nu sunt în toate mințile 
dacă te-am lăsat să te urci în mașină. Deci, ce s-a-ntâmplat? Ai 
aflat ce anume ţineau ascuns în adâncul muntelui? 

— Nu ştiu. 

— Hai, pe bune! 

— Sincer, chiar nu-mi amintesc! 

Liv se gândi la coşmarul care o speriase atât de tare, încât pre- 
ferase să stea trează pe tot parcursul celor douăsprezece ore de 
zbor, decât să rişte să-l aibă din nou. Șeful ei era una dintre cele 
două victime despre care vorbea Ski: fusese ucis pentru simplul 
motiv că vorbise cu ea. Poate că era într-adevăr blestemată. 

— Ascultă, Ski! Du-mă acasă şi o să-ţi povestesc totul! 
Poate că vorbind despre cele întâmplate o să-mi zgâlţâi puţin 
memoria şi o să-ncep să-mi amintesc. În plus, nu mi-ar strica să 
fac un duş şi să-mi schimb hainele. 

— Să te duc acasă... zise Ski pe un ton neutru, fără a mai 
adăuga nimic. 

Liv văzu expresia stingherită de pe chipul lui. O cunoştea. Era 
atât de sincer, că era incapabil să se prefacă. Acum avea aceeaşi 

expresie ca atunci când trebuia să-i comunice cuiva o veste cu 
adevărat proastă. 

— Spune-mi! zise Liv. 

Ski dădu din cap. 

— Cred c-ar fi mai simplu să-ți arăt. 

Dick îşi făcuse loc cu coatele, intimidându-i pe ceilalți pasa- 
geri cu statura lui impozantă, ca să ajungă în faţa cozii la taxi- 
uri. Odată urcat în maşină, îi spusese șoferului o poveste despre 
un amic de-al lui care fusese arestat. Taximetristul vorbea o en- 
gleză stricată, dar înţelesese suficient şi acum urmărea mașina 
poliţiei de la o distanță sigură, care să nu dea de bănuit. Dick îşi 
ridica din când în când privirea, ca să se asigure că nu pierduseră 
maşina din faţă, compunând în același timp un e-mail în care fă- 
cea un raport detaliat a tot ceea ce se întâmplase până atunci. Ştia 
din dosarul fetei că lucrează ca reporter de investigații, aşa că bă- 
nuia că polițistul e o cunoştinţă de-a ei. Nu părea să fie o misiu- 
ne de protecţie, fiindcă amândoi se comportaseră foarte relaxat. 
Poate că era iubitul ei, ceea ce ar fi fost o veste proastă pentru 
Dick, care avea un plan de pus în aplicare şi oricine i s-ar fi pus 
de-a curmezișul ar fi devenit o victimă colaterală. Indiferent cine 
era tipul, spera că o duce într-un loc liniştit, poate chiar într-o clă- 
dire cu subsol — asta ar fi fost situația ideală. 

Termină de scris e-mailul și îl reciti, verificând să nu fi omis 
vreun detaliu. Atașă apoi fotografia cărții pe care o citea fata în 
avion. Poate că nu era importantă, dar nu el hotăra asta. Mulţumit, 
apăsă pe send şi urmări mesajul până dispăru de pe ecran. 

În faţă, maşina poliţiei ieşi de pe autostradă și o luă pe șoseaua 
McCarter. Nu era mult trafic la ora aceea din noapte şi cei doi 
erau uşor de urmărit. Dick îi spuse şoferului să încetinească 
puţin. După vreo doi kilometri, luminile de semnalizare ale ve- 
hiculului din față se aprinseră şi maşina luă curba. Taximetristul 
apăsă pe acceleraţie, dar Dick îi spuse să nu se grăbească. Vedea 

că se îndreaptă spre est, în districtul lronbound, și îşi aminti 
ceva din dosarul fetei care îi spunea cu exactitate unde anume. 
— Bun venit acasă, îşi zise în barbă. Bun venit acasă! 


51 
Badiyat al-Sham 


Adevăraţii zori începeau să mijească atunci când Fantoma se 
apropie destul de mult de mănunchiul de lumini ca să îşi dea sea- 
ma ce anume sunt. Înaintase până acolo folosindu-se de conturu- 
rile peisajului și de rămăşiţele nopţii ca să-și ascundă prezenţa. 
Acum stătea întins în spatele unei moviliţe de pământ şi cerceta 
cu binoclul așezarea din faţa lui. 

La prima vedere, nimic din ceea ce văzu nu i se păru ieșit din 
comun. Părea să fie o altă tabără de forare aidoma celor câtorva 
mii care se răspândiseră ca o boală contagioasă pe părți întinse 
din ţară, după ce se încheiase războiul. În mijlocul aşezării se gă- 
seau o turlă de foraj subțire, mai multe clădiri cu faţade argintii 
care îi adăposteau pe muncitori şi un hangar mare pentru vehi- 
cule şi provizii. În partea îndepărtată a taberei, o platformă be- 
tonată inscripționată cu un „H“ de mari dimensiuni indica locul 
în care puteau ateriza elicopterele, deşi niciunul nu se afla acolo 
în prezent. 

Totul părea normal — şi totuşi ceva nu era în regulă. 

În primul rând, tabăra nu era amplasată pe un câmp petrolier 
dat în exploatare. Nu se efectua nicio altă operaţiune de forare 
pe o rază de cel puţin o sută de kilometri şi întreaga aşezare era 
prea curată. Echipamentul de forare este de obicei mutat de la o 
explorare la alta şi poartă, pe lângă inevitabilele pete de petrol, 
ŞI cicatricele anilor îndelungi petrecuţi în cine știe ce colț uitat 
de lume, lovit de intemperii. Maşinăriile de aici străluceau însă, 
noi-nouţe, de parcă ar fi fost livrate direct din fabrică, scoase 
din ambalaje şi aruncate în mijlocul deşertului ca pentru o ver- 
siune de parc de distracţii a unui câmp de forare. Tabăra era 

în mod evident funcţională, sonda era pornită, dar nu se vedea 
nicio picătură de petrol în cele două bazine de colectare. 

Fantoma își aminti că, în urmă cu şapte, opt ani, guvernul să- 
pase mai multe puțuri în acea zonă. Negăsind nimic, oamenii lui 
Saddam plecaseră mai departe. Acea informaţie era cu siguranţă 
înregistrată undeva și părea puţin probabil ca o companie să 
reușească acolo unde alta dăduse greş, mai ales cu tehnologia 
performantă care se folosea în prezent pentru a detecta zăcămin- 
tele de petrol. Până la un anumit nivel, acestea deveneau vizibile 
cu ajutorul seismogramelor, iar sub respectivul nivel forarea de- 
venea oricum prea scumpă și, prin urmare, nerentabilă. 

Dar ceea ce îi atrase atenţia Fantomei fu nivelul de securi- 
tate din tabără. Irakul continua să fie o regiune periculoasă și 
toate companiile occidentale erau nevoite să apeleze la firme de 
protecţie, dacă nu pentru altceva, măcar pentru a-i descuraja pe 
insurgenți să le răpească angajaţii şi să ceară sume exorbitante 
pentru eliberarea lor. Dar măsurile de securitate de aici erau cu 
adevărat extraordinare. Două garduri de sârmă ghimpată deli- 
mitau un perimetru în jurul taberei, iar accesul se făcea pe două 
porți de oțel ce blocau intrarea dinspre singurul drum care du- 
cea acolo. În cele patru colțuri ale perimetrului se găseau tur- 
nuri de pază, având fiecare câte o platformă de tragere şi o mi- 
tralieră vizibilă prin crăpătura panoului care o împrejmuia. Erau 
M60 Mk43, mitraliera preferată a armatei americane. Cu o rază 
de acțiune de circa o mie de metri și o cadență de tragere de şase 
sute de cartuşe pe minut, puteau opri cu ușurință orice vehicul 
care s-ar fi apropiat de tabără, chiar și unul blindat, cu mult îna- 
inte ca acesta să ajungă la poarta principală. lar pe un om l-ar fi 
spulberat pur şi simplu. Așadar, ceva nu se lega: o artilerie de un 
asemenea calibru era folosită pentru a proteja ceea ce din exte- 
rior părea să fie un simplu puț secat. Probabil că mai exista ceva 
acolo, care-i scăpa Fantomei, ceva îndeajuns de valoros ca să 
justifice acea mică armată dotată cu echipamente mortale. 

Fantoma alunecă în josul moviliţei și se apropie de tabără. 
Conștient că bărbaţii din turnurile de control scrutau de obicei 
zona cu degetul pe trăgaciul mitralierelor, înaintă cât de depar- 

te i se păru prudent, după care se ghemui din nou într-o poziţie 
de observare. 

Auzea şi zgomote acum, provenite de peste tot din tabără: 
zăngănitul sondei, zumzăitul motoarelor şi al aparatelor de aer 
condiţionat, glasuri ce vorbeau într-un amestec de engleză şi 
arabă. 

Un grup de bărbaţi îmbrăcaţi în salopete albe îşi făcu apariția 
din clădirea principală şi se îndreptă spre turla de foraj, acolo 
unde alți muncitori aşteptau să fie înlocuiţi. Şi în turnurile de 
control se schimba garda. Soldaţii nu îşi ocupau însă simultan 
poziţiile, ci aşteptau câteva minute între un turn şi altul, pentru 
a se asigura că tabăra nu rămâne descoperită în cazul unui atac 
pe toate cele patru fronturi. Totul mergea strună, foarte profesi- 
onist, ceea ce făcea ca lucrurile să pară cu atât mai bizare. 

Fantoma urmări în continuare ce se petrecea în tabără, alcă- 
tuindu-şi încetul cu încetul în minte un profil operațional al aces- 
teia. Soarele avea să răsară în curând și atunci va fi nevoit să 
dispară în deşert, altfel risca să fie văzut. Era pe punctul de a-şi 
schimba poziţia, când sunetul unor motoare diesel acoperi zum- 
zetul obișnuit al locului şi trei maşini de teren se iviră din hangar. 
Traseră în faţa clădirii principale şi aşteptară. 

Mai mulţi bărbaţi ieşiră din clădire şi se urcară în autovehi- 
cule. Cei din faţă purtau aceleaşi salopete albe ca muncitorii de 
la foraj şi cărau mai multe feluri de lopeţi şi târnăcoape. Cei din 
spate erau îmbrăcaţi în uniformele de camuflaj în deşert pe care 
le purtau gardienii din turnurile de control, iar jeepul în care se 
urcară era dotat cu o platformă şi avea o mitralieră M60 montată 
pe acoperiş. Era protocolul standard pentru convoaie: cercetaşii 
mai puţin valoroşi în față, paza în spate şi VIP-urile la mijloc. 
Pe grupul acesta din urmă îşi concentra acum atenţia Fantoma. 

Erau trei bărbaţi, doi occidentali şi un irakian, îmbrăcaţi cu 
niște haine Kaki şi de culoarea nisipului, care atârnau pe trupu- 
rile corpolente, deloc atletice. Doi dintre ei aveau barbă şi păr 
lung ce le ieșea de sub pălăria de soare pătată cu sare. Erau evi- 
dent civili și, judecând după atitudine și după felul în care li se 
adresau şoferilor, erau fără nicio îndoială conducătorii grupu- 
lui. Irakianul, care părea să fie șef peste toți, îi era vag cunoscut 


226 


Fantomei, deşi, din cauza distanţei şi a bărbii, trăsăturile îi erau 
înceţoșate. În acel moment, apăru alt bărbat din umbra clădirii şi 
o bucată mare din puzzle îşi găsi locul. Necunoscutul se îndrep- 
tă spre liderul grupului, îi vorbi câteva momente, se uită la ceas 
şi făcu un semn cu mâna spre turnul de control de la poarta prin- 
cipală. 

Prima dintre cele două bariere din oţel se ridică şi convoiul 
o luă din loc, oprindu-se în teritoriul neutru, ca o ţară a nimănui, 
dintre cele două garduri de sârmă ghimpată, așteptând ca prima 
poartă să se închidă ermetic. Doar atunci începu cea de-a doua 
poartă să se ridice încet, pentru a le da drumul pe poteca săpată în 
nisipul deșertului, pe care o urmase şi Fantoma ca să ajungă până 
acolo. Bărbatul rămas în tabără îi urmări cu privirea, după care 
scrută împrejurimile. Se opri când ajunse cu privirea în dreptul 
locului în care se afla Fantoma şi, o clipă, cei doi bărbaţi părură 
să se uite unul la celălalt, deși Fantoma ştia că nu poate fi zărit. 
Apoi, Hyde se răsuci pe călcâie şi se îndepărtă, făcându-se nevă- 
zut în cochilia strălucitoare a clădirii principale. 


52 


Newark, New Jersey 


Primul lucru pe care îl zări Liv când mașina dădu colţul şi 
ajunse pe strada ei fu banda de avertizare cu care poliția împrej- 
muise locul incidentului și care flutura acum în vânt. Rafalele 
care băteau dinspre fluviu o smulseseră într-un capăt şi o bi- 
ciuiau, făcând-o să se încolăcească precum un șarpe galben cu 
dungi negre. Ski frână lângă trotuar, prinzând fâșia de plastic sub 
roţi, apoi opri motorul. În liniştea ce se lăsă brusc se auzi clar ră- 
păitul benzii care se lovea de partea de jos a mașinii. 

— Credem că aceeaşi persoană care a comis cele două cri- 
me a făcut şi asta, zise Ski. Noroc că nu erai acasă, nu? 

Liv nu-i răspunse. Nu avea puterea. Tânjise cu disperare 
să ajungă acasă, ca să încerce să pună lucrurile cap la cap şi să 
înţeleagă ce se întâmplase, iar acum, că era aici, în cele din urmă, 
dădea peste un dezastru şi un haos și mai mare. 

Căminul ei nu mai exista. 

Șindrilele albe ale clădirii erau carbonizate deasupra ferestre- 
lor, iar geamurile ce fuseseră odinioară încadrate în tâmplărie ză- 
ceau acum împrăștiate pe jos, nişte cioburi sclipitoare. Liv des- 
chise portiera și cobori din mașină, înfruntând vântul îngheţat. 
Simţea încă mirosul de cenușă și de lemn ars din aer. Ski se dădu 
Şi el Jos şi se duse lângă ea pe trotuar. 

— Ce s-a-ntâmplat cu familia Da Costa? îl întrebă ea, fă- 
când un semn cu capul spre ferestrele sparte de la primul etaj. 

— Sunt teferi. Erau la serviciu când a izbucnit incendiul, în 
jurul orei trei după-amiaza. Clădirea e distrusă. Toţi stau pe la 
rude sau pe la prieteni, așteptând să primească despăgubirile de 
la asigurări. 

O altă bandă de avertizare se întindea de-a curmezişul unei 
scânduri din lemn care fusese bătută în cuie acolo unde se afla- 
se uşa apartamentului lui Liv. Banda se încolăcea şi în jurul gar- 
dului ce împrejmuia grădinița minusculă care o făcuse să aleagă 
locuinţa atunci când o văzuse. 

Când se mutase aici, curtea era pavată cu beton, pătat de ule- 
iul scurs de la motocicleta Harley a fostului proprietar. Liv îl 
spărsese cu mâna ei, scoțând la iveală pământul de dedesubt, în 
care sădise plante şi arbuşti de-ai locului, făcând grădina să arate 
cam cum ar fi arătat pe vremea când primii oameni se stabiliseră 
aici. Se întindea adesea pe peticul de iarbă din mijlocul grădiniţei 
ei, privind cerul — iedera cățărătoare îi bloca în mod strategic ve- 
derea unuia dintre ziduri, iar crengile cireşului, pe celălalt — şi 
imaginându-şi că stă întinsă într-o pădure din vremuri imemori- 
ale, pierdută în timp şi foarte departe de necazurile din viaţa ei. 

Şi apartamentul ei fusese ticsit cu plante, un obicei rămas din 
copilăria petrecută alături de un tată horticultor, care o învățase 
numele fiecăreia, în acelaşi timp în care o învăţa alfabetul. 
Tatălui ei i se păruse mereu ciudat că Liv alesese să fie jurnalist 
într-o metropolă și că locuia într-o junglă de beton, când de fapt 
natura făcea parte din fiinţa ei. Poate că fusese felul ei de a se 
răzvrăti. Sau poate că pur și simplu îi plăcuse să-îşi bage nasul 
în viaţa altora. Indiferent care ar fi fost explicația, însă, aparta- 
mentul ei, cu plantele şi florile sale şi mirosul bogat de pământ 
şi Oxigen, era sanctuarul ei — căminul ei. 

lar acum cineva îi răpise toate astea. Liv făcu un pas în față 
şi smulse banda de avertizare, după care se strecură printr-o cră- 
pătură din gard şi pătrunse în grădina devastată. 

Piese înnegrite de mobilier fuseseră aruncate într-o grămadă 
mare în mijloc: o masă crăpată, pe care o moştenise de la tatăl 
ei, nişte cotoare de cărți arse, o saltea cu un cearceaf încă agăţat 
de ea și câteva fotografii înrămate, atinse de flăcări, dar încă vi- 
zibile. Liv o ridică pe una dintre ele: înfățișa o versiune mai vie 
şi mai fericită a ei înseși, într-o barcă cu vâsle în Central Park. 
Lângă ea era Samuel. Pentru o clipă, simţi cum o cuprinde fu- 
ria împotriva lui, pentru că-i adusese blestemul ăla pe cap, toa- 
tă distrugerea aia, şi apoi o lăsase singură pe lume, în mijlocul 

vestigiilor carbonizate ale fostei ei vieţi. Dar era prea extenua- 
tă ca să se agaţe mult timp de gândul ăsta. Era prea extenuată 
ca să facă orice şi s-ar fi întins chiar acolo, în ţărână, dacă Ski 
n-ar fi prins-o într-o îmbrăţişare stângace dar bine intenționată. 
Liv izbucni în hohote de plâns, cu capul pe umărul lui vânjos, 
simțindu-se năpăstuită şi singură, inspirând mirosul liniştitor de 
mașină de poliţie pe care îl emana trupul lui. 

— Haide, zise el, mângâind-o stânjenit pe spate, scoate to- 
tul din tine! Ai unde să mergi, pe cine să suni, în afară de mine? 

Liv dădu din cap. Ski o tinu în continuare în braţe, lăsând-o 
să-şi verse tot amarul, în vreme ce se chinuia să găsească nişte 
cuvinte care să o facă să se simtă mai bine. Nu se pricepea la 
amabilități nici într-o situație normală, iar cea de faţă era cu to- 
tul ieşită din comun. 

— Te-aş invita să dormi la mine, se oferi el, dar îţi spun sin- 
cer că mama te-ar scoate din minţi cu întrebările. Te-a văzut la 
ştiri. Ai fi ca o vedetă pentru ea. Probabil că şi-ar invita priete- 
nele să te vadă. Haide, să mergem la maşină! E foarte frig aici. 
Lacrimile n-o s-aducă nimic din toate astea înapoi. O să-ncerc 
să-ți găsesc un loc unde să stai. 

Era ora patru dimineaţa în Newark, New Jersey. 

Zece dimineaţa la Vatican. 

Ştirea despre cutremur fusese preluată de către canalele 
internaţionale de ştiri târziu în cursul serii trecute, împreună cu 
zvonurile conform cărora unii dintre supraviețuitorii din Citadelă 
îi căzuseră victimă. Clementi îşi petrecuse seara şi mare parte din 
noapte urmărind canalele de comunicare securizate, așteptând 
veşti, nerăbdător să i se confirme că amenințarea la adresa pro- 
iectului său fusese înlăturată. În cele din urmă, se băgase în pat, 
epuizat şi cu întrebarea rămasă fără răspuns. 

De îndată ce își termină rugăciunea de dimineaţă și celelalte 
îndatoriri administrative, se repezi în biroul său şi își deschise 
căsuţa de e-mail. 

Îl așteptau două mesaje. 

ÎI citi pe primul cu o neliniște crescândă. În ciuda promi- 
siunii pe care o făcuse Grupului, numa: unul dintre cei patru 
supraviețuitori fusese eliminat în cursul nopţii. Dintre cei trei 
rămași în viaţă, un martor era sub urmărire, dar încă în liberta- 
te, în America, iar ceilalți doi dispăruseră. Fusese o noapte ha- 
otică. Doi dintre agenţii independenţi care îi supravegheaseră 
pe supraviețuitori la spital se numărau printre morţi. Clementi 
deschise o fotografie ataşată mesajului și se încruntă la vederea 
imaginii de la locul crimei, care-l înfățișa pe preot, cu ochii larg 
deschişi, uimit, întins pe un pat de spital, înjunghiat în gât şi cu 
sângele scurgându-i-se din trup. Prima știre de la faţa locului îl 
identificase în mod eronat drept călugărul scos din Citadelă, dar 
următoarele buletine informative corectaseră acea informaţie. 
Călugărul era acum dat dispărut în mod oficial, alături de Liv 

Adamsen și de Gabriel Mann, singurul supravieţuitor care părea 
să-i preocupe în mod special pe membrii Grupului. 

Clementi închise primul mesaj şi îl deschise pe al doilea. 
Acesta era datat câteva ore mai târziu, așa că se aştepta la veşti 
mai bune. Fusese trimis de cel de-al treilea agent și conținea un 
raport detaliat al misiunii de supraveghere a femeii date dispăru- 
te. Cardinalul trecu rapid peste informaţiile privind zborul în care 
se urcase și polițistul care o întâmpinase la aterizare. Mesajul 
mai conţinea o fotografie atașată, cu o notă explicativă. 


Subiectul a fost văzut citind această carte pe tot 
parcursul zborului... 


Clementi deschise fotografia și rămase fără suflare la vede- 
rea tăbliței, unul dintre puţinele exemple din limba pierdută care 
se păstraseră şi pe care Citadela nu le deţinea. Fata subliniase 
un șir de simboluri, iar ceea ce scrisese în dreptul lui făcu să-i 
îngheţe sângele în vine. 

Cheia? 

Tradusese corect dintr-o limbă pe care doar el și puțini alți 
oameni de pe fața pământului o înțelegeau şi care era crucială 
pentru proiectul său care viza repunerea în drepturi a Bisericii. 
Se concentră asupra semnului de întrebare. Însemna oare că tra- 
ducerea era doar o bănuială, sau că sensul ei îi era necunoscut? 
Apoi văzu ce mai subliniase Liv pe aceeaşi pagină şi se hotărî 
în aceeași clipă. Era Al-Hillah — cheia pentru tot. Probabil că 
fata ştia ceva şi asta o făcea într-adevăr foarte periculoasă. 

Vremea prudenţei trecuse. Ieri luase cu greu o decizie, după 
o dezbatere chinuitoare cu el însuşi, dar astăzi nu mai ezită. Era 
prea implicat ca să se întoarcă acum din drum. 

Deschizând o nouă fereastră pe ecran, tastă un răspuns scurt: 


Elimin-o imediat pe fată. 
Mă aştept să primesc vești de la tine într-o oră. 

— Aici e camera ta. 

Ski deschise uşa cu o emfază pe care camera de hotel ce se 
găsea dincolo de ea nu o merita. 

Era rece şi funcțională şi nu cu mult mai mare decât patul du- 
blu din mijlocul ei. O rază palidă din lumina zorilor se strecura 
pe fereastra simplă din capătul celălalt al încăperii, iar dincolo 
de ea se zărea panorama superbă a unui zid de cărămidă. 

— E perfectă, zise Liv, trecându-i pragul. 

Ski rămase pe coridor, ca un îndrăgostit emoţionat la prima 
întâlnire, scormonind în buzunarul hainei. 

— Uite! zise, întinzându-i un telefon ieftin. Are credit de 
vreo cincizeci de dolari. Dacă ai nevoie să suni pe cineva, folo- 
seşte-l pe ăsta! Nu poate fi depistat. 

Liv îl luă, recunoscătoare. 

— Mi-am trecut numărul în agendă, în caz că trebuie să mă 
suni de urgenţă. Las-o mai moale o vreme, bine? 

Ski dădu din cap, de parcă şi-ar fi răspuns singur la întrebare, 
după care se făcu nevăzut. Nu se dădea în vânt după manifestă- 
rile de afecțiune, dar avea un suflet mare, și asta conta mai mult 
decât orice altceva. 

Liv închise ușa în urma lui şi răsuci cheia în broască, apoi 
cercetă încăperea în care se afla. Nu era cu mult diferită de sa- 
lonul de spital din Ruina. Era decorată puţin mai bine și avea un 
pat dublu, dar, în afară de asta, o caracteriza aceeaşi neutralitate 
instituțională. 

Ski îi explicase pe drum că hotelul era folosit pentru a găz- 
dui martori-cheie şi juraţi pe durata proceselor importante. O ca- 
zase sub un nume fals, cu date de contact inventate, astfel încât 

numele ei real şi numărul pașaportului să nu apară în nicio bază 
de date. Aşa nu avea să o găsească nimeni, cel puţin pentru o 
vreme, şi asta o făcea pe Liv să se simtă cât de cât în siguranţă. 

Scoase laptopul şi încărcătorul din geantă şi le băgă în pri- 
za de lângă măsuţa care servea drept birou. La un capăt al ei se 
găseau o lampă şi o oglindă pe peretele din spate, iar la celălalt, 
un televizor cu ecran plat. Liv îl porni şi alese un canal de ştiri, 
dintr-o veche obişnuință. Era pe punctul de a începe să își des- 
pacheteze restul lucrurilor, când prezentatoarea spuse ceva care 
o făcu să îşi întoarcă rapid privirea spre ecran: 

— Primul cutremur s-a produs aseară, la ora locală opt, în 
orașul istoric Ruina, din Turcia. Deşi nu au fost foarte intense, se 
pare că trepidaţiile au declanşat o reacţie în lanţ, o serie de eve- 
nimente de același fel măturând ulterior partea de vest a Turciei, 
sudul și estul Siriei și nordul Irakului. Seismologii spun că astfel 
de replici nu au mai fost înregistrate niciodată și nu au reuşit să 
păsească o explicaţie pentru ceea ce le-ar fi putut cauza. 

Liv privi ţintă harta. 

Avionul ei decolase la ora opt fix. 

Își amintea smucitura pe care o simţise în clipa în care roţile 
se desprinseseră de pistă, de parcă un cordon ar fi fost sfâşiat 
undeva înăuntrul ei, şi apoi luminile care se stinseseră pe rând 
sub ei, în vreme ce avionul se înălța în văzduh. Să fi avut toa- 
te aceste lucruri legătură unul cu celălalt? Era imposibil. Pur și 
simplu imposibil! 

— Deocamdată, singurele decese par să se fi înregistrat la 
spitalul din Ruina. Într-o declaraţie oficială, poliţia a confirmat 
că Kathryn Mann — unul dintre suspecţii în recentul incident cu 
bombă din Citadelă — se numără printre victime, deşi nu se știe 
încă dacă a decedat ca urmare a cutremurului... 

Liv privea fix ecranul, înmărmurită la auzul acelei veşti. 

— În prezent mai sunt doar trei supraviețuitori ai atacului 
cu bombă din Citadelă: călugărul, despre care nu se știe unde se 
află; Liv Adamsen, despre care se crede că s-a externat din spi- 
tal pe propria răspundere, cu câteva ore înainte de cutremur; și 
Gabriel Mann, care a evadat din arestul poliţiei cam la aceeași 
oră. 

Liv simţi cum i se scurge sângele din obraji și o cuprinde un 
val de greață. 


Kathryn — moartă. 
Gabriel — dispărut. 


Se întrebă dacă într-adevăr evadase, sau dacă nu cumva păţise 
şi el ceva. 

Încă năucă după vestea pe care o aflase, Liv deschise lapto- 
pul şi căută pe Google cuvântul „Ortus“, numele fundaţiei la care 
lucra Gabriel. Dacă exista cineva care putea să ia legătura cu el 
sau să-i spună unde se află, acolo avea să-l găsească. Verifică 
rapid pagina de întâmpinare, găsi datele de contact ale biroului 
din Ruina și luă telefonul pe care i-l dăduse Ski. După ce își notă 
propriul număr pe un carneţel, formă numărul fundaţiei Ortus, 
întrebându-se cât aveau să ţină cei cincizeci de dolari de pe car- 
telă în cazul unei convorbiri internaționale. Tonul de apel străin 
îi toarse o vreme în ureche, apoi cineva ridică receptorul şi răs- 
punse în turcă. 

— Bună ziua, zise Liv, vorbind cât mai răspicat, ca să 
depășească bariera lingvistică, vorbiţi engleză? 

— Da. 

— Încerc să-i transmit un mesaj lui Gabriel Mann. 

Urmă o pauză. 

— Nueaici. 

— Știu, dar există cineva care ar putea să-l contacteze? Sunt 
o prietenă şi trebuie să-i vorbesc de urgenţă! 

— Nueaici. 

Liv nu era surprinsă de lipsa de cooperare, dar asta nu o fă- 
cea mai puţin frustrantă. 

— Pot să-i las un mesaj, vă rog? Doar un mesaj. 

— Ce mesaj? 

— Rugaţi-l s-o sune pe Liv! O să-nţeleagă. Și vă mulțumesc, 
e foarte urgent! 

Îşi dictă numărul de telefon, îi mai mulţumi o dată femeii, 
apoi închise. Nu avea cum să ştie dacă mesajul îi va fi transmis 
lui Gabriel sau va fi aruncat pur şi simplu la coşul de gunoi. 

Înnebunită, trecu rapid în revistă toate persoanele pe care 
le întâlnise cât timp se aflase în Ruina şi care ar fi putut să știe 
ceva, dar își dădu seama, îngrozită, că aproape toți erau morți. 
Poate că Ski avusese dreptate, poate că era blestemată. Istoria 
Sacramentului era presărată cu poveşti despre blesteme şi 
profeţii macabre. Liv participase şi ea la una dintre ele. Îşi amin- 
ti cum stătuse la umbra Citadelei şi discutase despre ele cu... 

Deschizând o altă fereastră a browser-ului, tastă pe Google 
numele „Dr. Miriam Anata“. Printre rezultatele căutării găsi şi 
un link către un site. Îl deschise şi ecranul fu acoperit de o fo- 
toprafie a aceleiaşi femei impresionante pe care o cunoscuse în 
oraşul vechi în Ruina. Pe pagina de contact găsi adresa editurii 
care îi publica cărțile, cea a unui impresar pentru prelegeri şi o 
adresă de e-mail a autoarei înseși. Dădu click pe acest ultim link 
şi începu să scrie: 


Dr. Anata, 

Sunt Liv Adamsen. Dacă știi cum să iei legătura cu 
G, te rog să-i spui să mă sune de urgenţă. Sunt în 
siguranță și numărul acesta nu poate fi depistat. 


Copie numărul mobilului în mesaj, apoi îl trimise. 

În vreme ce-l urmărea cum dispare de pe ecran, o copleși o 
senzaţie de inutilitate și de neputinţă. Opțiunile se împuţinau și 
nu obținuse niciun rezultat până acum. 

Întorcându-se la rezultatele căutării pe Google, începu să le 
parcurgă unul câte unul, încercând să mai găsească un număr de 
telefon. Peste vreo oră, două ar fi putut să-l sune pe unul dintre 
colegii ei de la ziar şi să-l roage să-i facă rost de numărul de mo- 
bil sau de fix al dr. Anata, din baza de date, dar nu voia să aștepte 
atât de mult, nici să fie prinsă într-o conversaţie cu un reporter 
care va dori, fără îndoială, să afle detalii despre ce i se întâmpla- 
se în ultimele două săptămâni. 

De undeva de pe coridor se auzi sunetul singuratic al unei 
uşi trântite, urmat de pași care se îndepărtau în grabă. În acel 
moment îi trecu prin cap că putea să stea acolo toată ziua, dacă 
avea chef, până când Ski avea să se întoarcă să vadă ce face, să-i 
spună politicos că au nevoie de cameră şi să o întrebe dacă are la 

cine să stea. Dar ea nu avea pe nimeni. Toate rudele ei muriseră. 
Întreaga ei viață de dinainte dispăruse. 

Se întrebă câţi dintre cei care se cazaseră înaintea ei în acea 
cameră — martori-cheie, pregătindu-se să-și arunce în aer fosta 
viață şi să depună mărturie într-un proces important — avuseseră 
același sentiment. Poate încăperea era cumva contaminată de atâ- 
tea gânduri disperate despre vieţi pierdute și perspective nesigure. 
Cât de ușor era oare să renunti, atunci când stăteai într-o astfel de 
cameră, având drept privelişte un zid de cărămidă în fața ochilor? 

Vlăguită de fundătura întunecată înspre care i se îndreptau 
gândurile, Liv făcu un efort să acţioneze. Îşi goli geanta pe pat 
și începu să își împăturească hainele, punând în ordine puţinele 
obiecte pe care le mai avea. Puse cartea de istorie pe noptieră, 
lângă carneţelul ei, și găsi plicul în care se aflaseră lirele turcești. 
Dădu să-l arunce la coș, dar îi trecu prin cap că cele câteva 
chitante dinăuntru i-ar putea oferi unele indicii despre locurile 
prin care umblase cât timp se aflase în Ruina. În plic se găseau 
două bonuri de taxi, unul de mâncare și o hârtie mare, împăturită. 
O deschise, sperând să fie o factură cu sigla vreunui hotel sau alt 
document care să-i dea mai multe informaţii. Ceea ce găsi însă o 
luă cu totul prin surprindere. 

O parte a colii era mâzgălită cu cărbune, acolo unde fusese 
frecată de o piatră cioplită în relief. Iar în locurile rămase albe 
ieșeau la iveală nişte simboluri: aceleași simboluri pe care Liv 
le văzuse în carte. Întoarse foaia și găsi un mesaj scris de mână: 


OV n-o I-A eaflice lotul, nimic n-ar Putea 3-0 facă vreodată, 
dar e posilil să fie un inceput. per, având în vedere că (i-am înles- 
nt evadarea din adâncul o că vlualhia o să se schimbe u c-o să 
vorbim mat mulle fală î în fată. O, ax, dacă Citadela xăämåne închisă, 
A e foarte posibel să Je întâm/ule aja, să ju că o să a intotdeauna un 
firtelen aici. Ca să ia legătura cu MUNE, WNO să le ie la bise- 


xica deschisă piutlicului y cere să vorbesti cu Fratele 92 eacoch. Onee 
mesaj ugulal fe care a să i-l înmânexi a să azpungă la mine nedeschais. 


Cu sincera, 
Ofralolo C/anasius 

Biletul aduse la suprafaţă o serie de amintiri proaspete. 

Liv şi-l aminti pe călugăr, cu creștetul său neted lucind în 
bezna din capelă, în vreme ce-i conducea spre tunelurile înecate 
de fum ale muntelui, în josul scării, spre locul prin care lumea 
exterioară pătrunsese cu forţa în Citadelă. Îi ajutase să scape — 
şi îşi oferea în continuare ajutorul. Întoarse foaia şi se uită la 
simbolurile mâzgălite, atât de stranii și totuşi atât de familiare. 
Corpul principal de text alcătuia un bloc compact, dar în partea 
de jos literele formau un T. Era cel mai bun exemplu de scriere 
în limba pierdută pe care îl văzuse până în acel moment — mai 
lung decât oricare dintre textele reproduse în carte. 

În vreme ce ochii ei urmăreau conturul literelor, șoaptele din 
minte începură să se audă tot mai tare, şi Liv simţi cum i se face 
pielea de găină. leșise de prea multă vreme din spital ca să mai 
poată pune acele simptome pe seama efectelor secundare ale 
vreunui medicament pe care i-l administraseră acolo. Cauza nu 
era de natură chimică, ci probabil psihologică, sau poate de un 
alt tip, iar Liv nu se simţea întru totul pregătită să facă faţă unor 
astfel de gânduri, pe moment. 

Întinse hârtia pe birou şi mai privi o dată simbolurile, cu 
atenţie. Aproape instantaneu, şoaptele se auziră din nou, tot mai 
tare, cu cât ea se concentra mai mult. Acopereau șuieratul trafi- 
cului de pe şosea, umplându-i mintea, în vreme ce pielea îi era 
asaltată de sute de înțepături minuscule. Liv suportă cu stoicism 
senzațiile, aşteptând să treacă de la sine, de parcă şi-ar fi ținut 
mâna deasupra unei flăcări. 

Șoaptele se înteţiră, devenind un glas în mintea ei, iar simbo- 
lurile din faţa ochilor începură să tremure, dând la iveală cuvinte 
care explicau totul... 

Dick cerceta hotelul dintr-o staţie de autobuz aflată pe partea 
cealaltă a străzii, înfăţişarea sa de om de afaceri cam șifonat po- 
trivindu-se perfect cu navetiştii de la primele ore ale dimineţii, 
care coborau și urcau din fluxul neîntrerupt de autobuze. Maşina 
poliției plecase deja de ceva timp, şi în ea nu se aflase decât 
polițistul de la volan. Dacă era iubitul ei, atunci relaţia lor nu pă- 
rea prea romantică. Dick dăduse un telefon scurt la hotel și i se 
spusese că nu e cazată nicio persoană cu numele Liv Adamsen 
acolo — cel puţin, nu în mod oficial. 

Faptul că polițistul reușise să o cazeze sub un nume fals, în- 
tr-un timp atât de scurt, sugera existenţa unui sistem pe care îl 
cunoștea toată lumea și asupra căruia nimeni nu-şi punea între- 
bări. Având în vedere că hotelul era situat în apropierea tribuna- 
lului federal, Dick trase concluzia că era folosit ca adăpost pen- 
tru martorii aflaţi sub protecţia poliţiei. În mod normal, asta ar fi 
reprezentat o problemă majoră — astfel de adăposturi erau conce- 
pute tocmai pentru a-i împiedica pe cei ca el să pătrundă în ele —, 
dar în acel loc nu exista nicio maşină a poliţiei parcată în faţa clă- 
dirii și probabil nici gardieni pe coridoare, care să stea cu ochii 
în patru, alimentându-şi vigilența cu suspiciuni și prea multă ca- 
fea. Poate că pe fată o liniştea iluzia de siguranță pe care i-o dă- 
dea locul acela, care exact asta şi era: o iluzie, şi nimic mai mult. 

Lui Dick îi plăceau tipul acela de supraveghere în linişte, 
informaţiile pe care le putea culege cu calm, înainte ca lucrurile 
să o ia razna în focul acțiunii. Un alt autobuz sosi în staţie şi o 
adunătură de zombi obsedaţi de muncă se revărsară din el şi se 
îndepărtară cu paşi târşâiţi, lăsându-l pe Dick singur. Era destul 
de devreme în cursul anului, aşa că vremea era mohorâtă la acea 

oră matinală, şi el urmări luminile aprinzându-se în camere, pe 
măsură ce oaspeţii hotelului se trezeau unul câte unul. Stabili- 
mentul nu părea să fie ocupat la capacitate maximă. 

Telefonul sună scurt în buzunar, anunţându-l că a primit un 
mesaj. Îl deschise și zări două cuvinte pe care de obicei le savu- 
ra, dar care în cazul de faţă avură un gust uşor amărui. 

E-li-mi-n-o 

I-me-di-at 

Şterse mesajul şi se îndreptă spre uşa hotelului, intrând în 
pielea unui om de afaceri obosit, aflat în căutarea unei came- 
re ieftine. 

Încă o dată, îi fusese luată orice posibilitate de a se mişca în- 
cet. Toată lumea era aşa de grăbită în zilele acelea! 

Liv înhăţă carnețelul şi transcrise cu febrilitate cuvintele ca- 
re-i goneau prin creier, neîncrezătoare că memoria ei capricioasă 
o să le rețină prea multă vreme. Dar, chiar pe măsură ce le scria, 
păsea în ele lucruri greu de conceput sau de descifrat, fiindcă 
înțelesurile își schimbau forma și se pierdeau în șoaptele omni- 
prezente. Era ca şi cum ceea ce simbolurile încercau să exprime 
ar fi fost prea nebulos sau prea vag pentru a fi captat de limbaj. 
Când termină, se prăbuşi pe scaun și trase adânc aer în piept, lă- 
sând şoaptele să se stingă, până când îşi recăpătă din nou contro- 
lul. Se ridică și se duse împleticindu-se până la baie, unde se spă- 
lă cu apă pe faţă, apoi se întoarse să citească ce scrisese. 


CSa că o finură Vălată. 

Lumina lui um nexea, zidită în intunerc. 

Gaci nu-ndrăxneau să-i dea drumul, temându-se de ce s-ax în- 
ETA 

Ar mei nu fuuleau 3-0 omoare, fiindcă NU UAU cum. 

Sax timpul lxecea yi bărbalii fură nlănfuili în fircpua lor vină, 

Sar căminul le deveni fală veaţă 

Ín care ascundeau lana faptelor lox, 

C Íu an munte sanclifcat, ce o lemn (leste mată, 

Wade ua exa cafuliuă, 

O lună sfântă — un Oac rca jul. 

J na în d despre care se firevestejle, când suferințele îi vox (ua 
PI 

Liv sări ca arsă, răsturnând scaunul, de parcă ar fi văzut un 
şarpe pe birou. Reciti ultimele trei rânduri, cuvintele-cheie zvâc- 
nindu-i în minte: Eva... o taină sfântă... un Sacrament. 

Fu suficient să le rostească cu voce tare, pentru ca aminti- 
rea evenimentelor din Citadelă să-i revină cu claritate în minte. 
Îşi aminti de crucea în formă de Tau și de ochii dinăuntru, verzi 
ca ai ei, privind-o ţintă. Îşi aminti cum partea din față a crucii se 
dăduse la o parte şi cum o zărise pe fata fragilă prinsă captivă 
acolo, cu părul ei ca razele lunii şi trupul şiroind de sânge, chi- 
nuită de zeci de înţepături şi răni groaznice. Liv îşi frecă pielea, 
amintindu-și de înțepăturile pe care le simţise şi ea nu cu multă 
vreme în urmă. Erau aceleași. Ea era aceeași. Doar experienţele 
pe care şi le amintea nu erau ale ei. 

Se uită din nou la carneţel şi citi restul traducerii: 


O vor xări cu lofii întx-o clipă — cu lofii se vox minuna 


Crua eva inalia 


Era profeția pe care i-o explicase Gabriel. Şi acum înțelegea 
cum se îndeplinise. Fratele ei alcătuise semnul Tau — singura cru- 
ce adevărată — înainte de a se prăbuși, iar ea se înălțase în locul lui, 
sânge din sângele lui. Ea era crucea. Ea descătuşase Sacramentul. 

Alte amintiri îi veniră în minte. Cuţitul din mâna ei, sângele 
vărsat, al ei şi... al Evei, amestecându-se pe podea. Spiritele lor 
contopindu-se în vreme ce sângele li se scurgea din trupuri. Se 
uită în oglindă, cercetându-şi ochii. Erau verzi, ai ei, și totuşi nu ai 
ei, de parcă altcineva ar fi privit-o dindărătul lor. Întinse mâna, ca 
să-şi atingă imaginea reflectată în oglindă, dar o sonerie striden- 
tă o făcu să-și întoarcă rapid capul. Adrenalina îi năvăli în vene. 
Cine putea să fie, dimineaţa atât de devreme? Soneria se mai auzi 
o dată, şi atunci își dădu seama de greșeala ei. Era telefonul lui Ski, 
aruncat pe pat. Se repezi la el, temându-se să nu se oprească din 
sunat, și apăsă cu putere pe buton ca să răspundă. 

— Alo? 

Urmă o pauză foarte scurtă — o întârziere cauzată de comuni- 
carea prin satelit —, apoi se auzi o voce. 

— Liv.... Eu sunt, Gabriel. 

Liv nu se mai simţise niciodată atât de uşurată la auzul vocii 
cuiva. Simţi cum un zâmbet ia naștere undeva adânc înăuntrul ei 
și radiază spre suprafaţă, ca un val de căldură. Se întâmplaseră 
atât de multe, aveau atât de multe lucruri de spus! 

— Bună, zise Gabriel. 

Şi el zâmbea. Liv îi auzea zâmbetul în glas. 

— Unde ești? 

— Sunt... 

Voi să zică „acasă“, dar cuvântul i se opri pe buze. 

— M-am întors la New Jersey şi stau într-un hotel, într-o ca- 
meră de care mi-a făcut rost un prieten. 

Ochii îi căzură pe ecranul televizorului şi își aminti știrea pe 
care o văzuse. 

— Dar tu? Am văzut ştirile. 

— Sunt OK! răspunse Gabriel, retezându-i întrebarea şi zâm- 
betul risipindu-i-se brusc de pe buze. Putem vorbi despre asta 
mai târziu. Acum trebuie să te ducem într-un loc în care să fii în 
siguranţă înainte ca cei din Citadelă să te găsească din nou. Ai 
laptopul la tine şi acces la internet? 

— Da. 

— Ai mai vorbit pe Skype până acum? 

— Bineînţeles! 

Skype-ul era cel mai bun prieten al jurnaliştilor. Oriunde se 
găsea o conexiune Wi-Fi, putea fi folosit în locul telefonului, pen- 
tru apeluri gratuite. Funcţiona de asemenea pe post de videote- 
lefon și tot mai mulţi reporteri îl utilizau ca să transmită știri din 
locaţii străine greu accesibile. Liv deschise aplicaţia şi copie adre- 
sa de Skype a lui Gabriel. Apăsă apoi pe butonul „contact nou“ 
ca să-l sune. 

Recepționera ridică privirea spre bărbatul îmbrăcat într-un 
costum șifonat, care înainta greoi în direcţia ei, și arboră auto- 
mat un zâmbet profesional. 

— Cu ce vă pot ajuta, domnule? 

— Păi, ai putea să stai de vorbă cu șeful meu și să-i explici 
că zborurile astea de la prima oră mă termină. 

Bărbatul îşi puse sacul de voiaj jos şi se sprijini cu toată forţa 
de birou, aruncând o privire pe ecranul calculatorului. 

— Aveţi rezervare la noi, domnule? 

Dick trase adânc aer în piept și apoi îl expiră cu un oftat teatral. 

— Nu, mă tem că nu. Ceea ce am e o înfățișare la tribunal în 
dimineaţa asta, şi, după ce n-am reuşit să-nchid un ochi în avio- 
nul care m-a adus de la Londra, am nevoie de un loc în care să-mi 
pun capul Jos vreo oră, două, altfel n-o să-i fiu de prea mare ajutor 
clientului meu. Bănuiesc că nu degeaba i se spune zborului ăstu- 
ia „ochi roșii“. 

Îi întinse un paşaport și un card de credit eliberate pe acelaşi 
nume fals. 

— Să văd ce pot face pentru dumneavoastră, domnule, zise 
fata, luând documentele şi începând să țăcăne pe tastatură. 

— Nu-mi trebuie nimic ieşit din comun, zise el, frecându-şi 
ochii cu dosul palmei. Doar o cameră simplă, în care să nu mă 
trezească zgomotele traficului sau ale oaspeţilor hotelului care 
se duc să ia micul-dejun. 

Degetele fetei continuară să tasteze. Bărbatul se aplecă, cu un 
aer conspirativ, făcând ca biroul să trosnească sub greutatea lui. 

— De fapt, un amic de-al meu, avocat, zice că hotelul ăsta e 
folosit uneori pentru cazarea juraţilor şi martorilor în procesele 

importante. Pun pariu că acele camere sunt drăguţe şi mai izola- 
te. O astfel de cameră ar fi perfectă. 

Degetele fetei se opriră din tastat. Apăsă pe „enter“, scoa- 
se o cartelă dintr-un aparat de codat şi o băgă într-o învelitoare 
din carton. 

— Camera 722, zise, scriind numărul pe cartelă. Luaţi lif- 
tul până la etajul șapte şi mergeţi până în capătul culoarului, pe 
dreapta. Aveţi nevoie de ajutor cu bagajul? 

Dick luă cartela, pașaportul şi cardul de credit și îi făcu cu 
ochiul. 

— Nu, mulţumesc, zise, ridicându-și geanta și îndepărtân- 
du-se. M-ai ajutat deja foarte mult. 


58 


În difuzoarele laptopului lui Liv se auzea păcănitul rapid al 
unui număr format. Tânăra era încă în stare de şoc, din cauza va- 
lului de amintiri care o izbise când înţelesese semnificaţia tex- 
tului. În ciuda scepticismului și a gândirii sale raţionale, ceea 
ce citise avea o oarecare logică. Era o explicaţie a faptului că 
înţelegea o limbă străveche pe care nu o auzise sau nu o învățase 
în viaţa ei. Explica înțepăturile pe care le simţea în tot corpul, de 
fiecare dată când şoaptele se stârneau înlăuntrul ei. Dar nu ex- 
plica ce anume era „Cheia“ sau ce legătură avea cu ea. Păcănitul 
se preschimbă într-un ton de apel. Liv îşi drese glasul şi îşi în- 
dreptă spatele, emoționată brusc la gândul că avea să-l revadă pe 
Gabriel. 

Pe ecran apăru imaginea transmisă de camera web a lui Liv, 
o versiune cu rezoluţie scăzută a ei înseși, în care arăta încă și 
mai obosită şi mai răvășită decât era. Își aranjă părul şi îşi frecă 
cearcănele întunecate de sub ochi, de parcă ar fi fost mânjită cu 
noroi care putea fi şters. Se gândi să întrerupă legătura şi să-şi 
mai dea o dată cu apă pe față, ca să arate mai prezentabilă, dar 
un clic întrerupse tonul de apel și fereastra principală se lărgi 
pentru a face loc transmisiei video. 

Întâi se materializă vocea lui Gabriel, cu mult mai bogată 
decât se auzise la telefon, şi la fel de profundă cum și-o amin- 
tea Liv. 

— Liv? M-auzi? 

Şi apoi apăru, privind-o, încruntat de îngrijorare, ochii săi 
albaştri arzând ecranul. Liv întinse fără să vrea mâna, ca să-i 
atingă chipul. 

— Hei! zise ea. 


246 


Un zâmbet îi lumină faţa lui Gabriel, care întinse şi el mâna 
să o atingă. Era prima oară când se vedeau, de când poliţiştii tur- 
ci îl luaseră de lângă ea și el îi spusese să meargă undeva unde 
să fie în siguranță, promiţându-i că o va găsi. lar acum îşi înde- 
plinea promisiunea, deşi nu era chiar revederea la care se gân- 
diseră amândoi. 

— Trebuie să-ţi arăt ceva! zise Liv, luând hârtia pe care o 
găsise în plic. Călugărul care ne-a ajutat să fugim din Citadelă 
mi-a dat-o. Spune-mi dacă tu poţi să-nţelegi ce scrie! Se pare că 
eu pot! 

Ridică hârtia în faţa ecranului şi, la patru mii de mile distanţă, 
în Ruina, simbolurile deveniră clare. O ţinu suficient ca el să 
poată traduce textul. Când o lăsă jos, dr. Anata i se alăturase lui 
Gabriel. Expresia de pe chipurile lor îi dădea de înţeles că o ci- 
tiseră amândoi. 

— Bineînţeles! zise Anata. Ce altceva ar putea fi Sacramentul, 
dacă nu o entitate divină, datând de la începuturile timpurilor? 
Este singurul lucru îndeajuns de vechi sau îndeajuns de puternic 
ca să aibă sens. Sacramentul e zeița Pământului, zidită în beznă de 
bărbaţi invidioşi, iar tu ai eliberat-o. Profeția s-a adeverit. 

Liv dădu din cap şi oftă adânc. 

— Trebuie să vă mărturisesc că mi-e foarte greu să asimilez 
toate astea. Acum două săptămâni, v-aș fi râs în nas dacă mi-aţi 
fi spus chiar şi jumătate dintre lucrurile pe care acum le iau în 
serios. Să presupunem, de dragul discuţiei, că totul e adevărat. 
Dar atunci de ce mă simt ca naiba? Dacă un spirit divin a intrat 
în mine, n-ar trebui să mă simt fantastic? Și de ce primesc mesa- 
je şoptite care n-au nicio noimă? Și cum se face că dezaxaţii ăia 
din Citadelă continuă să omoare pe oricine le stă în cale? Mie 
nu prea-mi sună a profeție adeverită. 

Gabriel şi Anata se uitară unul la celălalt. 

— Ce e? întrebă Liv. 

— Există o a doua profeție, zise Gabriel, Profeția în Oglindă, 
o continuare a celei dintâi. 

Ridică jurnalul lui Oscar în dreptul camerei web, şi, de data 
asta, fu rândul ecranului lui Liv să se umple de simbolurile cu- 
noscute. Șoaptele se stârniră din nou înlăuntrul ei, iar ea mâzgăli 

traducerea în carneţel, chiar sub prima profeție. Pe măsură ce 
scria, îi înţelegea şi sensul. Se întrebase ce anume e cheia și 
acum ştia. Era ea însăși. 


Cheia descătușează Sacramentul 
Sacramentul devine una cu Cheia 
lar Pământul se cutremură 
Cheia trebuie să urmeze Harta Stelară până Acasă 
Acolo să stingă focul balaurului într-o lună lunară 
Căci altfel Cheia va pieri, Pământul se va despica 
Și molima îl va cotropi, aducând sfârșitul lumii 


Tânjise să ajungă acasă încă din clipa în care se trezise la spi- 
tal. Atunci crezuse că e instinctul de supravieţuire, care o îmbol- 
dea să se întoarcă în locurile familiare și sigure, înapoi în America, 
departe de străzile întunecate și amenințătoare din Ruina. Acum 
însă îşi dădea seama că era altceva. Nu după căminul ei tânjise — 
şi tânjea și acum —, ci după locul din care se trăgea Sacramentul. 
„Cheia trebuie să urmeze Harta Stelară până acasă“, repetă în 
gând. 

— Da, zise dr. Anata. Casa de care pomenește Profeţia în 
Oglindă este „casa“ din care ne tragem cu toţii, locul în care 
Sacramentul a păşit prima oară pe pământ: Grădina Raiului. 

Din nou, Liv simți cum fiinţa raţională din ea primește o lo- 
vitură crâncenă. 

— Profetia în Oglindă e clară, continuă Anata. Balaurul sim- 
bolizează focul și distrugerea. Dacă nu duci Sacramentul înapoi 
acasă la timp, în Grădina Raiului, va veni sfârşitul lumii. 

— Cât timp mai avem? 

— Saptesprezece zile, poate mai puțin. 

— Și dacă dăm greș? 

— Sfârşitul lumii este descris în Apocalipsa Sfântului Ioan 
Teologul. Antihristul se va pogori pe pământ, aducând cu el mo- 
limă, foamete, cutremure și inundaţii. Oceanele se vor umfla și 
vor înghiții munţii, iar munții se vor prăbuși în mare. Oraşele vor 
fi distruse. Viaţa aşa cum o ştim va lua sfârșit, iar cei drepți se 
vor înălța la Domnul. 

Liv se lăsă pe spătarul scaunului. 

Gabriel se aplecă, până când chipul lui ocupă tot ecranul. 

— O să găsesc un mijloc sigur de transport ca să te aduc aici. 
Toate tărâmurile biblice se află nu departe de Ruina, și acolo tre- 
buie să căutăm. Până o s-ajungi aici, o să găsesc deja o cale ca să 
pătrund în Citadelă. 

Liv se trezi din visare. 

— Ce-ai spus? 

— Acolo a ascuns Oscar Harta Stelară. Dacă n-o găsim, n-o 
să găsim nici Grădina Raiului. 

Încă o dată, Citadela o atrăgea cu forţa ei de gravitație întu- 
necată. Fugise cât de departe putuse, și totuși iat-o tremurând din 
nou la umbra lungă pe care o arunca muntele, soarta ei împletin- 
du-se cu cea a tainelor pe care le adăpostea și pe care Liv le pur- 
ta acum cu ea. În acel moment îi veni o idee. Luă foaia de hârtie, 
reciti mesajul lui Athanasius, apoi îşi ridică privirea spre Gabriel 
și zâmbi. 

— Cred că știu cum poţi să intri în Citadelă, zise. 

Uşile ascensorului se deschiseră şi Dick păşi pe mocheta 
gri-albastră de la etajul al şaptelea. Stătu nemișcat un moment, 
trăgând cu urechea la puţinele zgomote care se auzeau în hotel 
dimineaţa atât de devreme. Luând-o la dreapta, aşa cum îi spu- 
sese fata de la recepţie, silențios, în ciuda staturii sale, se opri în 
dreptul fiecărei uşi și ascultă sunetele ce veneau din spatele ei. 

Trecu pe lângă o tavă cu resturi de mâncare, pe lângă două 
uși de clanţele cărora fusese agăţat un carton pe care scria „Nu 
deranjaţi“, dar, în afară de asta, pe coridor nu păreau să fie alte 
camere ocupate. 

Braţul hidraulic al uşii de incendiu şuieră când Dick o împin- 
se ca să pătrundă pe culoarul cel mai îndepărtat de scara princi- 
pală. Camera lui se afla acolo, dar trecu de ea, ascultându-și in- 
stinctul ascuţit de animal de pradă și atras de un murmur slab, 
care se auzea la capătul holului. Urmări sunetul, un pic mai ridi- 
cat decât o șoaptă, până ajunse în dreptul uşii din spatele căreia 
provenea. 

Întinse mâna și pipăi suprafaţa ușii, simțind vibraţiile abia per- 
ceptibile care veneau de dincolo de ea. Apoi se aplecă și îşi lipi 
urechea de ea. Uşa era securizată împotriva incendiilor, ceea ce 
însemna că era solidă şi prin urmare un conductor excelent al un- 
delor sonore. Din cameră se auzea un televizor dat pe un canal de 
știri şi, acoperit de acesta, mai încet și mai puţin distinct, sunetul 
a două voci. 

Dick își schimbă poziţia, având grijă să nu facă niciun zgo- 
mot, Și își lipi și mai tare urechea de ușă. Plănuise să intre în 
camera fetei sub pretextul că aduce o comandă la room service 
sau că trebuie să se ocupe de curăţenie, și să îi sucească gâtul în 

momentul în care o să deschidă ușa. Dar o altă persoană se inter- 
punea între el şi planul său. Trebuia să mai aştepte puţin. 

O secundă, se gândi să spargă ușa cu piciorul şi să riște. Dar 
nu mai lucra așa. Învăţase să își ţină în frâu pomirile violente şi 
să îşi exprime sentimentele în cuvinte. Cuvintele îi dădeau con- 
trol, iar cuvântul pentru situaţia de față era unul lipsit de echi- 
voc: 
Răb-da-re 

Liv stătea sub dușşul fierbinte, simțind cum tensiunea pe care 
o purtase după ea în ultimele săptămâni i se dezlipeşte de trup 
şi se scurge învârtindu-se în canalizare, împreună cu apa mur- 
dară. Era uimită de cât de calmă se simţea în urma discuţiei cu 
Gabriel. Deși aflase că mai are două săptămâni de trăit dacă nu 
duce la bun sfârșit o sarcină aproape imposibilă, senzația care 
o copleşea era una de uşurare. Citise undeva că soldaţii resimt 
adesea astfel de senzaţii când ajung în cele din urmă pe câmpul 
de bătălie. Găsea puţină alinare la gândul că avea să-și ia soarta 
în mâini, chiar dacă sorții îi erau potrivnici. Liv închise robine- 
tul și luă un halat de baie și două prosoape subțiri de pe suport. 

Camera i se păru rece şi întunecoasă când ieşi din baia lu- 
minoasă, urmată de un nor de aburi. Gabriel îi spusese să stea 
liniştită până când va pune el la punct detaliile călătoriei ei îna- 
poi la Ruina. Habar nu avea unde vor merge de acolo, dar va fi 
împreună cu el, iar ăsta era un câştig. 

Îşi împachetă lucrurile şi întinse nişte haine curate pe un sca- 
un, dar nu se îmbrăcă cu ele. Nu dormise de peste douăzeci şi 
patru de ore şi avea să dureze ceva până când Gabriel va găsi o 
modalitate ca ea să călătorească în siguranță. Până o va suna în- 
apoi, avea de gând să încerce să doarmă. După ce se şterse cu 
unul dintre prosoape, şi-l înfășură pe cel mai mic în jurul păru- 
lui ud și se băgă în pat. 

Cearşafurile erau apretate și răcoroase, iar salteaua era tare, 
dar Liv se simţea ca pe nişte perne de puf. Afară se auzea şuieratul 
din ce în ce mai intens al traficului de dimineață, pe măsură ce tot 
mai mulți oameni se îndreptau spre locurile lor de muncă. O izbi 
ciudățenia situaţiei în care se afla: stătea întinsă într-o cameră 

impersonală de hotel din New Jersey şi făcea planuri pentru o 
călătorie ce avea să o ducă în cele din urmă în Grădina Raiului. 
Ideea părea absurdă, ca și cum ar fi sunat un agent de turism şi 
ar fi încercat să-şi rezerve un zbor spre Mordor. Educaţia ei reli- 
gioasă mai degrabă vagă o făcuse să creadă că povestea genezei 
şi a Grădinii Raiului, a Edenului, sunt nişte simple legende. Nu-i 
trecuse niciodată prin cap că ar putea fi reale. 

Se întinse spre noptieră şi deschise sertarul, curiozitatea învin- 
gând oboseala. În sertar se afla, evident, un exemplar din Biblia 
Gideon!, singura carte pe care o puteai găsi în toate camerele de 
hotel din America. O deschise la Facerea și parcurse rapid pri- 
mele pagini, foita de hârtie părându-i-se prea fragilă ca să susțină 
greutatea cuvintelor imprimate pe ea. Dar apoi, în versetul al ze- 
celea din capitolul al doilea, dădu peste ceva foarte interesant: 


Și din Eden ieşea un râu care uda raiul, 
iar de acolo se împărțea în patru brațe. 
Numele unuia era Fison; acesta înconjoară 
toată țara Havila, în care se află aur, 
lar aurul din țara aceea este bun; 
tot acolo se găsește bdeliu și piatra de onix. 
Numele râului al doilea este Gihon. 
Acesta înconjoară tot ținutul Etiopiei 
Și râul al treilea este Tigrul; acesta curge 
prin fața Asiriei; iar râul al patrulea este Eufratul. 


Acea legendă era de fapt presărată cu nume ale unor locuri 
care existau şi în prezent: Etiopia, Asiria, Eufratul. Liv interpre- 
tase întotdeauna povestea căderii omului ca pe o parabolă, ca 
pe o metaforă care transmite concepte teologice mai sofisticate. 
Dar acum o citea așa cum era, o relatare a unui exil care avuse- 
se loc cu adevărat, o poveste teribilă, care se desfăşura într-un 


! Gideons International este o organizaţie creştină evanghelică, a cărei mi- 
siune principală este distribuirea de exemplare din Biblie în 194 de ţări ale 
lumii, traduse în peste 94 de limbi. Organizaţia a devenit celebră pentru 
plasarea Bibliilor în camerele de hotel şi în moteluri. 

ritm atât de trepidant, încât omul era deja alungat din Paradis la 
sfârşitul următorului capitol. 


Domnul Dumnezeu l-a scos din raiul Edenului, 
ca să lucreze pământul din care fusese luat. 
Și l-a izgonit pe Adam şi l-a așezat în faţa raiului Edenului; 
și heruvimi a pus, și sabia de pară rotitoare 
să păzească drumul către pomul vieţii. 


Liv deschise cameţelul la o pagină goală. Copie toate nume- 
le locurilor pomenite în Facerea care existau şi în prezent, apoi 
studie lista astfel obținută. Adăugă Al-Hillah, locul în care fusese 
găsită tăblița, și Eden. Privi cuvintele pe care tocmai le scrisese, 
venindu-i în continuare greu să creadă că Edenul putea fi un loc 
la fel de real ca celelalte. Puse mai multe semne de întrebare în 
dreptul lui înainte de a-şi continua lectura, căutând mai multe in- 
dicii care să o îndrepte spre locul în care o aştepta destinul. Dar, 
în cele din urmă, limbajul bogat în metafore și oboseala îi veniră 
de hac. La jumătatea capitolului al patrulea, la scurt timp după 
ce Cain îl omoară pe Abel, ochii i se închiseră şi cartea îi alunecă 
din mână, în vreme ce mintea îi era plină de coloane de foc şi flu- 
vii moderne, ce izvorau dintr-un ţinut antic bogat în aur şi onix. 


6l 
Badiyat al-Sham 


Fantoma urmărea convoiul de la o distanță sigură, atent la 
mitraliera M60 şi la gardienii înarmați până în dinți care călăto- 
reau în jeepul din spate. Erau uşor de depistat, cele trei vehicule 
ridicând suficient praf ca să-și dea de gol poziţia de la o distanță 
de câteva mile, iar calul său mergea pe terenul accidentat la fel 
de repede ca ei. După aproximativ o oră, norul de praf se risi- 
pi, semn că mașinile se opriseră. Fantoma merse pe urmele lă- 
sate de cauciucuri până când simți că e aproape de ei, apoi îşi 
lăsă calul la umbra unui dâmb şi parcurse restul distanţei pe jos. 
Aproape ajunsese în dreptul locului în care credea el că se află 
convoiul, când auzi o împuşcătură. 

Îşi luă mitraliera AK-47 din spate și o aşeză pe umăr, în ace- 
laşi moment în care se culcă la pământ. Cercetă terenul din fața 
lui şi zări un firicel de praf ridicându-se ca un abur în depărtare. 
După sunetul pe care îl făcuse, fusese o puşcă de vânătoare cu 
bătaie scurtă, aşa că părea puţin probabil ca glonţul să îi fi fost 
destinat lui. Chiar şi așa, Fantoma își continuă înaintarea târân- 
du-se, ca să nu fie văzut. 

Jeepurile erau parcate la umbra unei alte movile de pământ, 
rezultat al gropilor care fuseseră săpate prin preajmă. Unul dintre 
bărbaţii îmbrăcaţi în salopete albe stătea chircit, dezasamblând 
un tub gros care fusese introdus în pământ. Făcea parte dintr-un 
echipament de refracție seismică, cu ajutorul căruia erau trase 
cartuşe oarbe în pământ şi era măsurat ecoul produs de unde- 
le sonore. Obiectele solide reflectau în mod diferit aceste unde. 

Cei trei civili care conduceau expediţia erau aplecaţi deasupra 
unui laptop, studiind rezultatele obținute. Păreau agitaţi. După ce 
discutară puţin, arătară spre un loc aflat nu departe de cel în care 

se ascundea Fantoma și porniră în direcţia lui. Bărbaţii în salope- 
te albe îi urmară, cărând târnăcoapele şi lopeţile. Gardienii răma- 
seră lângă jeep, plictisiți. 

Civilii ajunseră la vreo douăzeci de metri distanță de mașinile 
parcate şi arătară în jos. Apoi se dădură la o parte și urmăriră 
cum muncitorii încep să sape. Unul dintre bărboși scoase o sti- 
clă de apă dintr-o cutie frigorifică și bău aproape jumătate din 
ea dintr-o singură înghiţitură. Fantoma zări prin binoclu pică- 
turile de apă care se formaseră pe sticla rece și își linse din re- 
flex buzele uscate. Soarele nu urcase pe cer decât la o treime 
din distanţa pe care o avea de parcurs în acea zi și deja îl pârjo- 
lea de parcă ar fi fost o șopârlă întinsă pe o stâncă. Trebuia să-şi 
păsească o ascunzătoare mai bună și să se hidrateze şi el, dar 
membrii expediției se aflau prea aproape. Nu putea decât să stea 
pe loc, până ce se vor plictisi de săpat și ultima groapă și își vor 
vedea de drum. 

Dar nu se întâmplă așa. 

După cinci minute, din groapă se ridică un sunet clar, atrăgân- 
du-le atenţia tuturor. Civilii se repeziră într-acolo și cel mai gras 
dintre ei se lăsă pe vine, ca să dea la o parte pământul cu mâinile. 
Când se ridică, avea o expresie aproape extatică pe chip. 

— Anunţaţi baza prin staţia radio și spuneți-le să trimită ex- 
cavatoarele aici, imediat! le strigă membrilor echipei de securi- 
tate. Și spuneţi-le că va trebui să ridicăm o tabără! Am găsit-o! 

leşi la suprafață, curățându-și pământul de pe mâini. 

— Domnul fie lăudat, am găsit-o! 


62 
Citadela 


Dragan fu cuprins de panică când pătrunse în capela Sacra- 
mentului şi zări ușa deschisă, cuiele scoase la iveală și crucea 
goală. 

Căzu în genunchi în faţa ei, dar nu pentru a se prosterna. 
După eforturile supraomeneșşti pe care le făcuse ca să se întoarcă 
în Citadelă, se simţea istovit. Singurul lucru care îi dăduse pu- 
terea să continue fusese dorința de a se găsi din nou în preajma 
Sacramentului, de a relua ritualul de comuniune care îi umplea 
pe toţi cei care luau parte la el de o forță şi o energie sacre. Doar 
Sacramentul le putea reda sănătatea și vigoarea, atât lui, cât și 
muntelui. Dar Sacramentul dispăruse. 

Se uită în jur, prin capela pustie, şi îşi zări propria imagine 
răsfrântă în una dintre lamele lucioase de pe pereți. Cum putea 
Dumnezeu să-l chinuie atât? Cum putuse să-i sfârtece trupul şi 
să-i ofere apoi o şansă la izbăvire, pe care să i-o retragă din nou? 
Dădu din cap și se rușină. Nu era opera lui Dumnezeu. Asista la 
lucrarea Diavolului. 

Dragan îşi aminti de Sfântul Iacob şi de toate încercările prin 
care trecuse acesta după ce Dumnezeu îl scosese de sub protecția 
Sa. Satana îi răpise bogăţiile, familia și sănătatea, pentru a-i pune 
la încercare credinţa și a-l face să blesteme numele Domnului. 
Dar lacob refuzase, blestemând în schimb ziua în care se născu- 
se. Şi nu fusese oare răsplătit pentru credinţa lui şi nu fusese bi- 
necuvântat în cele din urmă cu și mai multă prosperitate şi sănă- 
tate decât înainte? Dragan știa că asta trebuie să facă acum. Să-și 
păstreze credinţa nestrămutată, deşi trupul îi era istovit şi calea 
de urmat era nesigură. Doar aşa Citadela avea să-și recapete pu- 
terile de odinioară. 

Plecându-şi capul, se rugă în fața crucii goale, mărturisind 
păcatele pe care le comisese de când se aflase ultima oară aco- 
lo. Ceru iertare pentru că se îndoise şi ceru tăria de a duce la bun 
sfârşit voia Domnului. În cele din urmă, spuse o rugăciune pen- 
tru sufletul preotului care fusese trimis să-i ia viaţa și sfârșise 
prin a şi-o pierde pe a lui. Dragan credea că nimic nu e întâmplă- 
tor, că fiecare pas e predeterminat şi că oamenii nu sunt decât un 
simplu instrument în slujba voinţei superioare a lui Dumnezeu. 
Gândindu-se acum la felul în care se derulaseră evenimentele ce 
duseseră la întoarcerea lui în Citadelă, începu să întrezărească 
mâna Domnului chiar şi în ele. 

Mai întâi, Dumnezeu îi trimisese infirmierul agitat, care se 
grăbea de fiecare dată să o şteargă din salon și care într-o zi ui- 
tase acolo un bisturiu. Apoi, i-l trimisese pe preotul care murise 
de lama aceluiaşi bisturiu, în vreme ce încerca să-l sugrume pe 
Dragan cu o pernă. Lucrurile acelea nu fuseseră simple acciden- 
te; se întâmplaseră cu un scop şi fuseseră stabilite dinainte. 

Când îşi încheie rugăciunea, se aplecă, întinzându-se pe 
duşumeaua rece din piatră a capelei. Îşi întinse braţele în lături, 
alcătuind semnul Tau cu trupul său, prosternându-se în faţa al- 
tarului, cu un gest de supunere și smerenie. Zăcu multă vreme 
întins aşa, rugându-se la Dumnezeu să-i dea un semn care să-l 
îndrume, până când trupul său nu mai îndură durerile şi un acces 
de tuse îl sili să se ridice în picioare. 

Se ridică ţeapăn, scuturându-și praful de pe sutană. Un fir 
lung și subțire de aur se răsuci în aer, sclipind în lumina tremu- 
rândă a lumânări. Dragan întinse mâna şi îl prinse în palmă, iar 
firul auriu păru şi mai strălucitor pe pielea lui înnegrită. Era sur- 
prins să găsească așa ceva în capelă. Spre deosebire de cei care 
slujeau înalta Biserică aflată dincolo de ziduri, bărbaţii sfinți din 
Citadelă nu purtau niciun veșmânt de ceremonie poleit cu aur sau 
țesut din mătase. Până şi Abatele şi Prelatul purtau aceleași suta- 
ne din stofă aspră ca restul congregației, aşa că era un mister cum 
firul acela de aur ajunsese până acolo. 

Dragan îl ținu în lumină, întinzându-l ca să-l vadă mai bine, 
şi atunci îşi dădu seama ce este. Nu era un fir din aur, ci un fir 
lung de păr blond, mai deschis la vârf şi mai închis la rădăcină. 

Vopsit, deci provenind de la o femeie. Se gândi la femeia care 
fusese scoasă din Citadelă. O văzuse la ştiri, o zărise chiar pen- 
tru scurtă vreme atunci când fuseseră internaţi cu toţii în spital. 
Și ea avea părul blond, de aceeaşi culoare şi lungime ca firul pe 
care îl ţinea el acum în mână. Probabil că se aflase aici, în cape- 
lă. Şi era femeie, adică un recipient sacru, înzestrat cu capacita- 
tea de a purta fiinţe vii înlăuntrul lui. 

Dragan se răsuci pe călcâie şi ieși din capelă, cu un nou obiec- 
tiv în minte. Străbătu rapid tunelul, îndreptându-se spre capătul 
scărilor, apoi o luă la dreapta, pătrunzând în una dintre pasarelele 
adiacente. Cobori câteva niveluri, pe niște trepte înguste, până la 
una dintre secțiunile pustii ale muntelui, unde mai multe celule 
părăsite se deschideau din tunelul principal. Intră pe prima uşă 
care-i ieşi în cale și zări ceea ce căuta în zidul din față. Era o fe- 
reastră îngustă, săpată în stânca muntelui. Prin ea se zărea oraşul 
Ruina, care se întindea la picioarele lui. 

Dragan se grăbi într-acolo, băgând mâna în buzunarul su- 
tanei şi scoțând telefonul mobil pe care-l luase de la preot. În 
mod normal, toţi cei care pătrundeau în Citadelă prin Peştera 
Înălţării erau dezbrăcaţi până la piele: o renaştere simbolică, dar 
și o măsură practică pentru a garanta că niciun obiect din lumea 
de afară nu va fi adus în interiorul muntelui. În împrejurările 
neobișnuite în care el însuşi revenise în Citadelă, acel obicei fu- 
sese ignorat, iar telefonul rămăsese nedepistat în buzunarul lui. 

Dragan îl deschise şi ecranul se lumină. După cum sperase, 
faptul că se afla la înălțime şi că nu avea niciun obstacol în faţă 
îl ajuta să aibă un semnal foarte bun. Degetele lui negre şi rigi- 
de se deplasară de-a lungul tastaturii, parcurgând meniul în că- 
utarea listei apelurilor. Era un singur număr, care figura cu mai 
multe apeluri date sau primite în ultimele zile. De la același nu- 
măr se primiseră și câteva SMS-uri. Dragan le citi pe toate, zâm- 
bind când dădu peste cel prin care se ordona chiar uciderea lui. 
Selectă numărul de la care provenea mesajul și apăsă pe butonul 
de apelare. 

Privind spre Ruina, așteptând ca telefonul să se conecte- 
ze, îşi dădu seama că stă în aceeași celulă în care fusese dus 
fratele Samuel după ce iniţierea lui eşuase. De aici evadase şi 

declanşase reacţia în lanţ care adusese Citadela în situaţia de cri- 
ză în care se afla acum. Cât de ironic şi de plăcut ar fi dacă re- 
venirea surorii lui ar închide cercul și ar readuce lucrurile la sta- 
rea lor inițială ! Probabil că ea scosese Sacramentul din Citadelă. 
Doar ea îl putea aduce înapoi. 

Telefonul începu să sune. 

Dragan aşteptă. 

Apoi, aşa cum stabilise Dumnezeu, cineva ridică receptorul. 

Cetatea Vaticanului 


Clementi se plimba neliniștit încoace și încolo prin biroul 
lui, așteptând confirmarea că ordinul său a fost dus la îndeplini- 
re, când telefonul îi sună în buzunar. Îşi stinse ţigara şi răspunse. 

— Al veşti? 

— Da. 

Vocea era necunoscută şi avea un accent puternic. 

— Am veşti de dincolo de mormânt. 

Clementi nu zise nimic, temându-se că i se întinde o cursă. 

— Nu-ţi face griji, continuă vocea, nu sunt furios c-ai dat 
ordin să fiu ucis. Înţeleg mai bine ca mulţi alţii cât de necesa- 
re sunt regulile privind secretul absolut. Mă surprinde doar că 
n-ai încercat mai devreme. Din nefericire, preotul pe care l-ai 
trimis n-a reușit să mă răpună, ci s-a-ntâmplat exact pe dos. Prin 
bunăvoința lui Dumnezeu, m-am întors de unde am plecat, sunt 
din nou în Citadelă. 

Avea un accent slav. Conform dosarelor personale pe care le 
citise Clementi, ultimul călugăr Sanctus rămas în viață era un 
sârb. Putea să fie el, dar cardinalul trebuia să fie sigur. Se îndrep- 
tă spre birou și deschise sertarul de sus, în care ţinea documente- 
le legate de criza din Ruina. 

— Spune-mi cum te cheamă, zise. 

— Numele meu e Dragan Ruja. M-am născut în oraşul Banja 
Luka, în 24 octombrie 1964. Am ajuns în Citadelă în 1995, după 
ce mi-am pierdut întreaga familie în Războiul Bosniac. 

Era el. Fără nicio îndoială. Informaţiile se potriveau. 

— Mă bucur că te-ai întors teafăr acasă, zise Clementi, cu- 
prins de un uşor fior la gândul că vorbeşte cu cineva din interi- 
orul Citadelei. 

— Îţi mulţumesc pentru grijă. Dar m-am întors aici ca să 
descopăr c-a avut loc un furt. Spune-mi, ştii unde se află Liv 
Adamsen? 

— Da. 

— Bine. Presupun că ai dat un ordin similar de eliminare şi 
în ceea ce o privește. 

Clementi nu răspunse. 

— Trebuie să-l anulezi imediat! Liv Adamsen nu trebuie uci- 
să! Trebuie adusă înapoi în Citadelă, cât mai repede cu putinţă. 
Trebuie adusă aici în viaţă! 

— Nu sunt sigur că va fi posibil. 

— Nu e o cerere, e un ordin. Cunoşti decretul lui Constantin 
din 374, prin care se cedează puterea Bisericii de la Roma? 

— Bineînţeles. 

— Atunci ştii şi că Prelatul din Ruina rămâne conducătorul 
de facto al Bisericii, chiar dacă Papa e liderul ei public şi vre- 
melnic. 

Clementi înghiţi în sec. Orice îndoială privind identitatea băr- 
batului de la celălalt capăt al firului se risipise. Numai clericii 
de rang înalt de la Vatican și călugării aleși în fruntea Citadelei 
cunoşteau acele edicte secrete. 

— O săfac tot ce stă în puterea mea, zise Clementi, dar agen- 
tul trimis pe teren e aproape de ţinta lui şi s-ar putea să nu reuşesc 
să-l contactez la timp. Riscul e mare ca fata să fie deja moartă. 

Urmă o pauză la celălalt capăt al firului, în care Clementi 
simţi mânia interlocutorului său. 

— Sper, spre binele tău, că nu e moartă, răspunse călugărul 
Sanctus. 

Apoi închise. 


64 
Newark, New Jersey 


Liv se trezi lin din somn. 

De afară se auzeau huruitul şi şuieratul ușor al mașinilor care 
treceau pe stradă. Lumina se infiltra cu blândeţe prin draperiile 
trase, dându-i de înţeles că e încă zi, chiar dacă nu știa cât e cea- 
sul. Putea la fel de bine să fi dormit câteva minute, câteva ore sau 
chiar câteva zile. Clipi şi se uită în jur, în camera simplă de hotel. 
Laptopul ei se afla acolo unde îl lăsase, cu capacul închis şi scos 
din priză. Biblia Gideon era deschisă pe pat, acolo unde îi aluneca- 
se din mână. Nimic nu era nelalocul lui, şi totuşi ceva era altfel. Îi 
trebuiră câteva secunde bune ca să-şi dea seama ce anume. Pentru 
prima oară în ultimele săptămâni, nu avusese niciun coșmar. Se 
trezise, uşor şi fără să fie îngrozită, ca orice persoană normală. Nu 
auzea nicio şoaptă, nu avea vedenii cu cruci în formă de T sau cu 
alte lucruri îngrozitoare şi nemaivăzute târându-se în beznă. 

Era linişte. 

Era calm. 

Liv trase adânc aer în piept şi îl expiră încet, simțind cum ten- 
siunea care îi apăsa umerii se risipește. Era relaxată, era liniştită. 

În clipa aceea, o bătaie puternică în uşă sparse tăcerea, ca o 
împușcătură. 

Liv se ridică brusc în capul oaselor în pat şi se uită spre ușă, 
trecând în revistă lista scurtă a celor care ştiau unde se află: 
Gabriel, Ski, dr. Anata. Nimeni altcineva. 

Era posibil să fie Ski, care să fi venit să vadă ce mai face, dar 
Liv nu voia să îl strige și să-şi confirme astfel prezenţa în came- 
ră, până când nu ştia cu siguranţă cine se află dincolo de uşă. 

O nouă bătaie, puternică și dramatică, neînsoţită de o voce 
care să dezvăluie identitatea vizitatorului, o făcu să tresară. Până 
şi cei de la room service şi-ar fi anunţat prezenţa până acum. 

Liv se dădu jos din pat, fără să facă vreun zgomot, și luă ha- 
latul de baie aruncat pe podea, în vreme ce cântărea în minte 
opțiunile. Nu avea unde să se ascundă în camera foarte mică şi 
nu vedea niciun obiect pe care l-ar fi putut folosi pe post de armă. 
Camera era o capcană — se putea intra și se putea ieși printr-un 
singur loc. 

Ocolind patul şi ținându-se cât mai departe de uşă, puse mâna 
pe telefonul lui Ski, aflat pe birou, și copie repede în el numă- 
rul centralei hotelului de pe hârtiile cu antet aflate la dispoziţia 
oaspeţilor. Dacă cel care bătea la uşă avea să încerce să intre în 
cameră, Liv avea de gând să se încuie în baie şi să cheme paza 
sau să strige că e violată — orice ar fi fost necesar ca să-i facă să îi 
sară în ajutor. Făcu un pas, când o voce o făcu să încremenească. 

— Liv? 

— Gabriel? 

Îi rostise numele fără să se gândească şi, în tăcerea care se 
lăsă, îşi regretă imediat greşeala. 

Individul de pe coridor nu rostise decât un singur cuvânt, şi 
acela înăbuşit de uşa groasă a camerei de hotel. Era oare Gabriel? 
Imposibil, de-abia vorbise cu el și se afla la Ruina, la o distanță 
de o jumătate de zi. Asta dacă nu... Poate că dormise mai mult 
decât credea, fiindcă fusese epuizată. 

— Liv? 

Aceeași voce, semănând atât de mult cu a lui Gabriel. 

— Aşteaptă puţin! răspunse Liv, dându-și seama că nu mai 
are niciun sens să fie precaută. 

— Cum ai ajuns aici aşa de repede? 

— Am luat primul avion. Cred c-ai dormit toată ziua. 

El era. Liv se simţi cuprinsă de un val de căldură şi se repezi 
la uşă, deschizând-o fără să mai stea pe gânduri. 

Un alt val de căldură o izbi de pe coridor, mai fierbinte chiar 
decât aerul din cameră. 

Gabriel stătea puţin retras în cadrul uşii, cu braţele pe lângă 
corp, părând uşor stânjenit. Era exact cum și-l amintea Liv, pielea 
lui albă părând și mai palidă în contrast cu hainele și cu părul ne- 
gru, albastrul rece al ochilor săi fiind singurul punct colorat de pe 
culoarul fără ferestre. ÎI privi drept în ochi şi îi zâmbi, dar el răma- 

se serios. O singură lacrimă îi alunecă pe obraz, de parcă gheaţa 
rece a ochilor săi s-ar fi topit de la căldură. 

— Îmi pare rău, zise el. 

Și în acea clipă întreg coridorul fu cuprins de flăcări. 

Liv fu aruncată în spate de suflul exploziei. Căzu pe pat şi îşi 
acoperi faţa cu mâinile. Prin răcnetul flăcărilor, auzea şoaptele 
din mintea ei, tot mai puternice, ridicându-se ca o avertizare. Se 
uită spre locul în care stătuse Gabriel, dar căldura și lumina stră- 
lucitoare o făcură să închidă ochii. Se ridică şi vru să se apropie 
de ușă, acoperindu-și faţa cu mâneca halatului de baie, sperând 
că Gabriel supravieţuise cumva în acel furnal încins. 

În momentul acela, la fel de repede pe cât se aprinsese, focul 
se făcu nevăzut şi, în locul unui coridor de hotel, uşa deschisă dă- 
dea acum spre un peisaj din deşert. Era neted şi întins, acoperit 
cu umbre ale nopţii şi luminat de razele blânde ale lunii. Liv se 
îndreptă spre el, atrasă de aerul său straniu. 

Ajunse la ușă și atunci o văzu: fiara, izvorul iadului mistui- 
tor. Stătea ghemuită pe nisip, o şopârlă uriaşă, făcută din solzi, 
platoșă şi limbi de foc. Ochii săi roşii o priveau ţintă, iar coa- 
da, ascuţită ca o lance, îi fremăta şi se arcuia pe fundalul cerului 
nopții, pe care strălucea o lună plină. 

Fiara trase adânc aer în piept, înghițind flăcările şi fumul care 
îi pluteau în jurul botului şi închizând ochii de plăcere, savurân- 
du-le mireasma. Apoi, ceva zbură în noapte, lovind-o pe Liv în 
coşul pieptului și spintecându-i carnea și sufletul. Tânăra încercă 
să țipe, dar nu reuşi să scoată niciun sunet. Simţea cum sângele i 
se prelinge pe piele, ca o amintire a clipelor petrecute în Citadelă. 
Era răcoros, contrastând cu fierbinţeala nopţii din deşert. În acel 
moment, creatura o luă pe sus, ducând-o spre bot cu vârful ascuţit 
al cozii. Liv simţi mirosul morții în răsuflarea ei fierbinte şi zări 
un semn marcat pe gâtlej: o cruce de forma unei litere T aşezate 
cu capul în jos. Fiara scoase un răcnet care-i spintecă ţeasta şi din 
pură i se revărsară limbi de foc, gata să o înghită. 

Liv se ridică în capul oaselor pe pat, țipătul ascuţit al coş- 
marului încă răsunându-i în urechi. 

Camera era vraişte: scaunul răsturnat, cearşafurile mototo- 
lite şi căzute din pat, foi rupte peste tot. Liv se întrebă dacă vi- 
sează în continuare și dacă se află la un alt nivel al coşmarului 
din care va trebui să scape pas cu pas. Își duse genunchii la gură, 
pregătindu-se pentru următoarea grozăvie, dar nimeni nu bătu la 
uşă, temperatura din cameră rămase normală și niciun balaur nu 
își făcu apariţia în mijlocul unui deşert bizar. Lucrurile de sub 
ochii ei erau reale, și cu atât mai neliniștitoare. 

Încercă să găsească o explicaţie logică pentru ce s-ar fi pu- 
tut întâmpla: fie cineva intrase cu forța în cameră şi făcuse toa- 
te alea cât timp ea dormise, fie le făcuse chiar ea, într-un soi de 
criză somnambulică. Niciuna dintre cele două explicaţii nu avu 
darul s-o liniştească. Laptopul era închis, aşezat acolo unde îl lă- 
sase. Cu siguranţă că un intrus l-ar fi luat cu el. Sigura concluzie 
logică era, prin urmare, că făcuse singură toate alea, sau entitatea 
pe care o purta în ea, indiferent ce ar fi fost, în vreme ce sinele ei 
conştient dormea. 

Luă câteva bucățele de hârtie de pe pat. Erau pagini din 
Scriptură, smulse din Biblia Gideon. Copertele erau aruncate pe 
jos, lângă pat. Liv le ridică şi copertele se deschiseră, ca o ființă 
lipsită de viață. Mai rămăsese o singură pagină, din Apocalipsa, 
care cu siguranță nu fusese cruţată din întâmplare. Mare parte 
din text fusese mâzgălit şi tăiat de o mână furioasă, care mai lă- 
sase un singur fragment lizibil: 


„„Jată un balaur mare, roșu, având șapte capete şi 
zece coarne, şi pe capetele lui, şapte cununi împărăteşti. 

lar coada lui târa a treia parte din stelele cerului și le-a 
aruncat pe pământ. Și balaurul stătu înaintea femeii, 
care era să nască, pentru ca să înghită copilul, când se 
va naște. Și a născut un copil, care avea să păstorească 
toate neamurile... 


Liv privi fix cuvintele, ţipătul ascuţit al balaurului din coş- 
marul ei spintecându-i în continuare ţeasta. 

O bătaie puternică în ușă o făcu să tresară. 

— Deplasaţi-vă spre scări, repede, vă rugăm ! 

Bărbatul se îndepărtă pe coridor, bătând la fiecare uşă şi re- 
petând acelaşi îndemn. Sunetul tânguitor pe care-l auzea nu era 
țipătul fiarei din visul ei, ci alarma de incendiu. 

Se îmbrăcă repede cu hainele pe care le pregătise şi își înhăță 
geanta. 

Sirena se auzea mai tare pe coridor și Liv îşi acoperi urechi- 
le cu mâinile, în vreme ce se îndrepta spre scări. Se gândi că e 
o coincidenţă că versetul din Apocalipsă îi descrie cu atâta pre- 
cizie propriul'coșmar. Poate că îl citise înainte să adoarmă şi își 
plantase seminţele acelor imagini în minte. 

Ajunse la uşa de incendiu și o împinse, întrebându-se dacă 
Gabriel reuşise să-i planifice întoarcerea la Ruina. Nu-i venea să 
creadă că era nerăbdătoare să ajungă din nou acolo. Când îl revă- 
zuse, ceva se aprinsese încă o dată înlăuntrul ei, ceva legat de el. 

Era atât de cufundată în gânduri, încât nu auzi ușa şuierând 
când se deschise în spatele ei, nici nu simţi mirosul înţepător de 
cloroform, până când tamponul nu îi ajunsese deja pe față, unde 
o mână mare cât capul ei îl apăsa cu putere. 

Încercă să ţipe, dar sunetul sirenei şi bucata de material îi 
înăbușiră strigătul. Încercă să îndepărteze mâna uriaşă, dar bra- 
tele i se înmuiaseră deja, fiindcă anestezicul începea să-şi facă 
efectul. Ultimul lucru pe care şi-l aminti, înainte ca întunericul 
să o înghită, fu panica ce o cuprinse când zări crucea tatuată pe 
braţul bărbatului care o ţinea strâns. 

Dick închise uşa cu piciorul şi o întinse pe fată pe pat. 

Se uită la ceas. Mai avea zece minute până când trebuia să ra- 
porteze dacă și-a îndeplinit sau nu misiunea. Partea mai grea tre- 
cuse. Îi găsise camera, descoperise că e singură şi acum se afla 
în mâinile lui. Nu trebuia decât să-i sucească gâtul şi să se facă 
nevăzut. Un carton cu „Nu deranjaţi“ agăţat pe uşă avea să ga- 
ranteze că nimeni nu-i va găsi cadavrul până a doua zi, cel mai 
devreme, când el va fi dispărut de mult. 

Aplecându-se deasupra ei, ca să-i cerceteze chipul, simţi mi- 
rosul săpunului de hotel, care acoperea mireasma înțepătoare de 
etanol a cloroformului. Fata avea pielea palidă, aproape translu- 
cidă, şi trăsături delicate. Buzele îi erau întredeschise şi un şir de 
dinţi albi, micuţi luceau în întunericul umed din gura ei. Se aple- 
că şi mai mult, suficient ca să-i simtă răsuflarea caldă pe piele, 
şi observă o încrețitură abia vizibilă, un rid de concentrare, ca- 
re-i brăzda spaţiul de la rădăcina nasului, dintre ochii ei închiși. 
Şi el avea unul identic, săpat în anii în care se educase singur, 
cu încrâncenare, în bibliotecile închisorilor în care își petrecuse 
mare parte din timp. 

Dădu cu ochii de sacul ei de voiaj, îl ridică și începu să co- 
trobăie prin el, căutând cartea pe care o citea în avion. Îi plăcea 
să păstreze de fiecare dată câte ceva. Un su-ve-nir. Nu erau prea 
multe în geantă, aşa că o găsi imediat. Dar mai văzu ceva care îi 
strică buna dispoziţie. 

Scoase Biblia Gideon, mânuind resturile zdrenţuite cu deli- 
cateţe, de parcă ar fi fost o pasăre rănită. Coperta se deschise și 
Dick se simţi cuprins de un nou val de dezgust când zări mâz- 
gălelile de pe singura pagină rămasă din volum. Fata nesocotise 

cuvintele Domnului, le distrusese chiar, şi, astfel, săvârşise cel 
mai grav păcat în ochii lui. 

Îi privi trupul inconştient. Nu i se mai părea frumușică. Nu-şi 
dorea decât să-și termine treaba şi să plece. 

Afară, alarma de incendiu se opri brusc şi în cameră se lăsă tă- 
cerea. Trebuia să se grăbească, dacă voia să se folosească de con- 
fuzia creată ca să dispară neobservat. 

Fata rupsese Biblia, frângându-i coloana vertebrală, iar acum 
el avea să i-o frângă pe a ei. De parcă ar fi restabilit un oarecare 
echilibru, ca în Vechiul Testament: ochi pentru ochi, dinte pen- 
tru dinte. 

Tocmai îi luase capul în mâinile lui uriaşe şi îşi încordase 
muşchii umerilor, pregătindu-se să-i sucească gâtul, când în tă- 
cerea din cameră se auzi un clinchet ca de clopoțel, semnalul 
care îl înştiinţa că primise un SMS. Îşi dorea atât de tare să audă 
gâtul fetei frângându-se, dar instinctul și experienţa îi spuseră să 
aştepte, iar disciplina avu ultimul cuvânt, aşa că Dick se supuse. 
Scoţând telefonul din buzunar, deschise mesajul. Ridul din frun- 
te i se adânci. ÎI citi de două ori, după care o privi din nou pe Liv. 

— Îţi plac cuvintele, îi șopti trupului ei adormit. Ei bine, am 
unul tare pentru tine. A-mâ-na-re. 

Oraşul vechi rămăsese închis toată dimineaţa, până când ur- 
mele cutremurului fuseseră îndepărtate de pe străzi. Când porţile 
din fier se ridicaseră în cele din urmă, puţin după ora două du- 
pă-amiază, mii de oameni aşteptau să urce spre biserica publică 
aflată în vârful dealului, ca să mulțumească pentru că scăpaseră 
cu viaţă. Dr. Anata se număra printre ei. 

Înaintă poticnindu-se, ţinând ritmul cu fluviul uman alcătu- 
it din trupuri ce se loveau accidental unele de altele, în vreme 
ce remarcau cât de puţin atins de calamitate părea să fie oraşul 
vechi. Unii dintre pelerini vorbeau deja despre un miracol, dar dr. 
Anata nu se lăsa înșelată: situaţia se datora mai degrabă geolo- 
giei decât teologiei. Cutremurele erau ca nişte unde, pe care pă- 
mântul moale le amplifica, pe când stânca solidă pe care fusese 
construit oraşul vechi le atenuase, reducându-le din intensitate. 
Cutremurul fusese mai puţin puternic aici, atâta tot. 

Îi luă aproape patruzeci de minute să ajungă în vârful dea- 
lului și să pătrundă în incinta răcoroasă, monolitică a bisericii 
publice. Edificiul era plin ochi cu credincioşi veniţi să-şi cea- 
ră iertare şi zumzăia de zgomotele și energia pe care o degajau 
turiștii şi enoriașii care se adunaseră aici să se roage pentru ier- 
tarea păcatelor, să mulțumească sau să se căiască. Dr. Anata își 
croi drum printre ei, pe pardoseala acoperită cu lespezi de piatră, 
îndreptându-se ţintă spre confesionalele aflate în colţul cel mai 
îndepărtat al bisericii. Gabriel se oferise să vină el, dar, cum lu- 
crurile reveneau la normal în oraș şi prea mulţi oameni erau pe 
urmele lui, venise ea, entuziasmându-se la gândul că va juca un 
rol cât de mic într-o piesă atât de grandioasă. Îşi petrecuse în- 
treaga viaţă studiind istoria, astăzi lua parte la ea. 

Ajunse în fața confesionalelor şi se așeză la capătul unei 
cozi alcătuite din credincioşi smeriţi, care priveau cu toții ho- 
tărât spre cabinele acoperite cu draperii. Pe zidul din spatele lor 
se găsea o frescă medievală care înfățișa, în imagini grăitoare, 
ziua Judecăţii de Apoi. Dr. Anata se întrebă dacă cei din faţa ei 
i-ar ceda rândul dacă ar ști că se află acolo ca să încerce să evi- 
te exact evenimentul la care se uitau cu toţii. Se îndoia. Oamenii 
erau neclintiți când venea vorba de statul la coadă — chiar şi când 
în joc era sfârşitul lumii —, aşa că se pregăti de aşteptare. Mai tre- 
cură douăzeci de minute până parcurse scurtul drum al rușinii și 
trase draperia în spatele ei. 

Cabina era înghesuită şi mirosea a tămâie şi a frică. Dr. Anata 
se cocoță pe o băncuţă de lemn, cu chipul la nivelul grilajului. 

— Ai ceva de mărturisit? o îndemnă o voce înăbușită. 

— Aş vrea să-i transmit un mesaj Fratelui Peacock. 

Urmă o pauză scurtă, după care cel care se afla dincolo de 
grilaj se ridică repede și ieşi, fără să mai scoată vreun cuvânt. 

Dr. Anata ascultă cum sunetul paşilor lui care se îndepărtau 
se pierde în hărmălaia din imensa biserică. Nu era sigură la ce 
se așteptase, dar cu siguranță nu la acea retragere tăcută şi sur- 
prinzătoare. O cuprinse agitația. Ca om de ştiinţă, nu era deloc 
obişnuită să fie pusă în situaţii riscante, şi mintea ei gonea acum 
cu o viteză nebună, imaginând tot soiul de scenarii care impli- 
cau gărzi de corp și interogatorii brutale. Doar importanța mesa- 
jului pe care îl ducea cu ea și tot ce depindea de transmiterea lui 
în siguranţă o împiedicară să se facă nevăzută cât timp mai avea 
ocazia. O secundă mai târziu, fâşâitul draperiei pe partea cealaltă 
a grilajului îi dădu de înţeles că e prea târziu ca s-o ia la fugă. O 
voce diferită îi vorbi, atât de aproape, că o făcu să tresară. 

— M-a trimis Fratele Peacock, zise vocea. Ai un mesaj pen- 
tru el? 

— Da. 

— Spune-mi-l şi o să m-asigur c-o să-l primească! Poţi 
conta pe discreţia mea. 

Dr. Anata scoase un plic sigilat din buzunar. 

— Am o scrisoare pentru el. 

— În cazul acesta, pleacă-ţi capul în faţa Domnului şi roa- 
pă-te s-o primească! 

Dr. Anata se supuse. O porțiune mică din grilaj se dădu la o 
parte, scoțând la iveală o deschizătură între cele două panouri. 
Femeia se aplecă şi strecură plicul prin ea. Simţi cum îi este tras 
uşor din mână, apoi grilajul se închise la loc, la fel de repede pe 
cât se deschisese. 

— Când o să primească fratele Peacock mesajul? întrebă. 

Dar nu primi niciun răspuns. Cel care luase plicul se făcuse 
deja nevăzut. 

Etajul al patrulea al secţiei de poliţie din Ruina era la fel de 
agitat şi de haotic ca de obicei. Biroul deschis răsuna de glasuri 
care vorbeau tare şi de telefoane ce sunau întruna, iar pe deasu- 
pra tuturor plutea o mireasmă de cafea şi de stres. Cea mai mare 
problemă o reprezentau jafurile. În urma cutremurului, hoţii de 
meserie, dar şi cei de ocazie, vrând să profite de ocazie, dăduse- 
ră iama în magazinele şi birourile rămase nepăzite. Doar ulterior, 
la lumina nemiloasă a zilei, când încetaseră să se mai bucure că 
sunt în viaţă şi își îndreptaseră atenţia spre chestiuni mai prag- 
matice, proprietarii descoperiseră că fuseseră jefuiţi. Din clipa 
în care fusese reluată alimentarea cu energie electrică şi liniile 
telefonice reîncepuseră să funcționeze, Secţia Furtuni a Diviziei 
Criminalistică și Furturi din cadrul poliției Ruina fusese inunda- 
tă de apeluri. 

Arkadian stătea la biroul lui din colţ, încercând din răsputeri 
să ignore vacarmul din jur. Era unul dintre puţinii care se ocupau 
în acea zi de un cadavru, şi nu de o spargere. De când se întorse- 
se de la spital şi avea din nou acces la bazele de date, încerca să 
afle de unde provenea polițistul mort. Nu găsise nicio înregistra- 
re sub numele de Nesim Senturk în registrele secţiilor de poliţie 
din districtele vecine, aşa că își extinsese căutările la toate de- 
partamentele din ţară. Calculatorul său procesa acum din greu 
datele, căutând acul unui nume în carul cu fân al informaţiilor 
strânse în ani de zile. 

Între timp, Arkadian făcuse tot ce-i stătuse în putință ca să 
afle ce se întâmplase cu Liv. Un apel către Yun îi confirmase că 
zborul ei aterizase cu câteva minute înaintea orei anunţate, la 
03.05 dimineaţa, ora locală. Arkadian sunase apoi la serviciul de 

securitate al Aeroportului Internaţional Newark şi, după ce le ex- 
plicase cine e şi fusese supus unui control amănunțit al identității 
în cadrul căruia le dezvăluise mai multe detalii personale de- 
cât dădea de obicei până și băncii, 1 se făcuse legătura cu cen- 
trul principal de control. Acolo, șeful de tură îi confirmase că 
paşaportul lui Liv Adamsen fusese verificat de Serviciul Imigrări 
la unsprezece minute după ce aterizase avionul şi că înregistrările 
video o arătau părăsind terminalul un minut mai târziu şi urcân- 
du-se într-o maşină a poliției. Bărbatul îi dăduse până şi numă- 
rul plăcuței de înmatriculare. După un apel la o secţie de poliție 
din New Jersey, şi după o verificare a identității mai puţin stric- 
tă, Arkadian obținuse şi un nume: sergentul William Godlewski, 
care în acel moment ieşise din tură, dar ofiţerul de serviciu îi pro- 
misese că îl va contacta şi îi va transmite să îl sune înapoi. 

Arkadian zâmbi pentru prima oară de câteva ore bune. Liv 
era teafără. Era evident că se afla în grija unei versiuni americane 
a lui însuși și asta îl făcea să se simtă cu mult mai bine. Trecând 
la următorul punct de pe listă, formă un număr intern şi îşi aco- 
peri cealaltă ureche cu mâna ca să nu mai audă zgomotele din jur. 

— Blocul de celule, aici securitatea. 

— Suleiman? Arkadian sunt. 

— Hei, parcă erai în concediu de boală, după ce ai suferit o 
intoxicație cu „plumb“! 

— Da, păi, nu prea a fost să fie... Jumate din oraş a fost jefu- 
it, aşa că cine poate să stea acasă şi să se uite la „Știi şi câştigi“ 
în timpul ăsta? 

— Tot e mai bine decât chestiile la care mă uit eu în fiecare 
zi. Ce-ţi mai face mâna? 

— Mă doare. Ascultă, poţi să extragi înregistrările video de 
la ora evadării de ieri, ca să cobor la tine și să arunc o privire 
peste ele? 

— Ăăă... Nu prea. Tocmai am reușit să repornim sistemul în 
întregime şi unele fişiere lipsesc. 

— Care? 

— Toate înregistrările de ieri după-amiază. 

Instinctul de poliţist al lui Arkadian intră în alertă. 

— Există vreo şansă să le recuperaţi ? 

— Nu. Fișierele n-au fost distruse, pur şi simplu au dispă- 
rut. Probabil că sistemul de back-up n-a funcţionat cum trebuie. 

— S-a mai întâmplat aşa ceva până acum? 

— Nu, e prima oară. 

— Ştii care ar putea fi cauza? 

Suleiman oftă lung, ca un constructor care se pregăteşte să 
evalueze costurile unei lucrări dificile. 

— Ar putea fi mai multe cauze. Apa a inundat celulele când 
s-au declanşat aspersoarele, ceea ce ar fi putut provoca un scurt- 
circuit pe undeva. Sistemul e oricum o porcărie şi pică des. În 
plus, tocmai am avut un cutremur cu magnitudine mare. Alege 
tu ce variantă vrei. 

Arkadian bănuia că nu era niciuna dintre ele. Ar fi fost prea 
convenabil, iar fișierele care lipseau acopereau o perioadă de 
timp mult prea precisă. 

— OK, mersi, Suleiman. Anunţă-mă dacă le găsiţi! 

— Aşa o să fac, dar nu-ţi face speranţe prea mari! 

Arkadian puse telefonul în furcă şi se uită la forfota din Jur, 
întrebându-se dacă cel care distrusese înregistrările se afla cum- 
va acolo. Un bip îi atrase atenţia către monitorul calculatorului. 
Prima pagină a unui dosar îi umplea ecranul, având într-un colț 
fotografia unui bărbat subțirel, cu ochelari. Nu aducea deloc cu 
ofiţerul pe care Arkadian îl găsise zăcând mort în mijlocul stră- 
zii. Singurele lucruri care se potriveau erau numele, numărul 
insignei şi faptul că amândoi bărbaţii erau decedați. Adevăratul 
subinspector Nesim Senturk lucrase la poliția metropolitană din 
Istanbul şi fusese ucis în misiune, cu mai bine de un an în urmă, 
în timpul unei descinderi la un traficant de droguri. Cel care ză- 
cea acum întins pe lespedea de la morga poliţiei din Ruina era 
un impostor, infiltrat în rândul paznicilor cu ajutorul unui nume 
şi număr de înmatriculare reale, de către cineva care avea acces 
la dosarele poliţiei. Cei care se aflau în spatele acelei acțiuni 
erau cu siguranţă bine informaţi, influenți și cu relaţii sus-puse. 

Telefonul de pe birou începu să sune, acoperind vacarmul 
din încăpere. 

— Arkadian! răspunse, ducând receptorul la una dintre urechi 
şi acoperindu-și-o pe cealaltă cu palma. 

— Alo, sunt sergentul Godlewski de la Poliţia din New Jersey. 
Am primit un mesaj să vă sun în legătură cu Liv Adamsen. 

Arkadian îi răspunse în engleză. 

— Da, mulțumesc că m-aţi sunat așa de repede. 

— Ştiţi unde a plecat? 

Întrebarea îl luă pe nepregătite. 

— Credeam că e cu dumneavoastră! 

— Era. Am lăsat-o la un hotel sigur acum câteva ore, unde 
tocmai am revenit ca să mă asigur că e în regulă şi n-am mai gă- 
sit-o. I-au dispărut și bagajele, iar camera e vraişte. 

Ski îi povesti apoi despre paginile smulse din Biblie, iar pe 
Arkadian îl trecu un fior rece pe şira spinării când își dădu sea- 
ma în mâinile cui se află Liv. 

Avionul McDonnell Douglas DC-9 modificat se ridică de pe 
pista Aeroportului Internaţional Newark şi îşi începu ascensiu- 
nea rapidă spre cerul după-amiezii timpurii. 

Văzut din exterior, părea un avion charter ca oricare altul, sin- 
gurul semn distinctiv fiind o siglă albastru-deschis, cu o porum- 
biță albă în coadă, care părea să fi prins şi zile mai bune şi care 
aluneca acum pe cerul șters, cenușiu. Înăuntru însă nu prea mai 
aducea a avion. Scaunele fuseseră înlocuite cu un rând dublu de 
paturi de campanie cu cadru de oțel, care se întindeau aproape pe 
întreaga lungime a aeronavei. În spate, o secţiune separată fusese 
amenajată ca o sală de operaţii pe deplin funcțională. 

Aparatul DC-9 aparţinea fundaţiei White Dove!, o organizaţie 
mondială de caritate administrată de Biserică, care transpor- 
ta victime ce suferiseră traume majore sau alți civili aflaţi în 
situaţii dificile din ţările lor sfâşiate de război, spre a fi tratați în 
spitale occidentale dotate după ultimele standarde. Avionul fă- 
cea cam trei zboruri pe săptămână și majoritatea pacienţilor erau 
duşi în Statele Unite. Când pleca dinspre SUA, era folosit ca 
avion de marfă. Pentru zborul de față, saltelele fuseseră scoase 
de pe paturile transformate în niște rafturi de mari dimensiuni, 
burdușite cu cutii cu medicamente şi alte provizii. 

Singura pacientă de la bord era întinsă la unul dintre cape- 
tele avionului, legată bine de un pat de campanie. Trei centuri 
de siguranță îi brăzdau genunchii, mijlocul și pieptul, şi braţele 
subțirele îi ieșeau din trupul mumificat, bandajat din cap până în 
picioare. O mască din gel îi acoperea chipul, lăsând să se înţeleagă 


! „Porumbiţa Albă.“ 

că pacienta suferise o traumă facială severă, pe lângă rănile extin- 
se de pe trunchi și de pe braţe. 

Fişa medicală care prezenta în detaliu istoricul pacientei se 
afla într-o pungă de plastic închisă ermetic şi așezată pe margi- 
nea patului, alături de un paşaport ce o identifica drept Annie 
Lieberman, o misionară din Ohio, care fusese violată şi mutila- 
tă cu cruzime de către soldaţi rebeli în Guineea, în vestul Africii, 
care îi dăduseră apoi foc şi o lăsaseră să moară. Ofiţerul de la 
Imigrări care urcase la bord înainte de decolare îi verificase do- 
cumentele, dar nu se obosise să-i desfacă bandajele sau să-i ridi- 
ce masca. Victimele incendiilor nu prea mai semănau cu portre- 
tele din fotografii, aşa că nu avea niciun rost să verifice. Conform 
fişei, fusese tratată la Centrul pentru Arşi din Saint Barnabas, 
New Jersey, şi acum era transportată la o clinică specializată din 
Bangkok, unde urma să sufere mai multe intervenţii chirurgicale 
pentru reconstrucţie genitală și mamară. Ofiţerul pălise când ci- 
tise detaliile şi semnase rapid documentele necesare, ca să le dea 
permisiunea să decoleze. 

Avionul se înclină, străpungând norii, și cabina fu inundată 
de fâşii de lumină care o măturară încet, în vreme ce aparatul îşi 
recăpăta echilibrul şi o lua spre est. Printre modificările aduse ae- 
ronavei se numărau și rezervoarele de combustibil care fuseseră 
adăugate şi care permiteau o autonomie în zbor mai mare decât 
cea a modelelor standard, dar Bangkokul, aflat la șapte mii cinci 
sute de mile nautice depărtare, era imposibil de atins fără o esca- 
lă. Prin urmare, planul de zbor includea o oprire pentru alimen- 
tarea cu combustibil la Aeroportul Internaţional din Gaziantep, 
din sudul Turciei. 


Liv zăcea întinsă în patul de campanie, trează, dar nu pe deplin 
conştientă. Percepea zumzăitul şi tremurul motoarelor. Simţea 
presiunea chingilor care nu-i îngăduiau să se miște și mai simţea 
ceva pe faţă, ceva care-i apăsa pielea. Încercă să-și miște braţul, ca 
să-şi pipăie faţa cu mâna, dar nu se întâmplă nimic. Încercă să des- 
chidă ochii, dar și aceştia rămaseră închiși. Era ca și cum liniile de 
comunicare dintre creierul și corpul ei ar fi fost blocate, lipsind-o 
de orice posibilitate de a se mișca, dar lăsându-i mintea trează. O 

amintire senzorială își făcu loc la suprafaţa conştiinţei ei şi Liv 
începu să se sufoce. Mai trăise senzațiile acelea. Claustrofobia. 
Privarea de libertate. Durerea. Erau atât de crude și de familia- 
re, încât păreau să facă parte din ea. Dar, chiar în vreme ce şi le 
amintea, Liv ştia că nu-i aparțin. Erau ale creaturii pe care o pur- 
ta acum în ea, ca pe un copil damnat pe care trebuia să-l aducă pe 
lume teafăr şi nevătămat, înainte să fie prea târziu pentru amân- 
doi. Îşi aminti de coşmarul cu balaurul și îi simţi prezenţa în apro- 
piere, așteptând să-i înghită fătul, precum proorocea versetul din 
Apocalipsă. În clipa aceea, ceva îi fu înlăturat de pe față și o voce 
începu să-i şoptească la ureche: 

— Nu-ncerca să vorbeşti, îi spuse, şi nu-ncerca să te miști: 
n-o să poţi şi n-o să reuşești decât să-ți faci rău. Ai fost paraliza- 
tă cu un drog care se numește Suc-ci-nil-co-li-nă. Dar nu-ţi face 
griji, în scurtă vreme n-o să-i mai simţi efectele. 

Liv simţi o apăsare pe pleoape când bărbatul îşi puse degetul 
mare și arătătorul pe ele și i le deschise cu blândeţe. O lumină 
strălucitoare îi sfredeli creierul şi tânăra se trezi uitându-se nu la 
bestia descrisă în Biblie, ci la silueta uriașă a unui bărbat. 

— lată! zise el. În curând o să fii din nou acasă, acolo unde 
ti-e locul. 

Liv înțelese ce voia să spună și o cuprinse din nou panica. 
Bărbatul continuă să vorbească, dar ea nu-l mai asculta. Nu au- 
zea decât șoaptele care se stârniseră înlăuntrul ei, punând stăpâni- 
re pe mintea ei, acoperind orice alte sunete, ca un țipăt, aducând 
cu ele imagini ale crucii Tau pline de cuie, care o aștepta în ca- 
pela Sacramentului. Pielea începu să o usture când își aminti de 
înțepături, iar frica îi răscoli tot trupul, arzând-o ca un fier încins. 
Îi veni în minte traducerea mesajului călugărului: 


OO că o linură stallà. 

Lumina lui (În m nexeu , xtidilă în întuneric. 

Gücer nu -ndrăz nea si-i dea drumul, temându-se de ce s-ax ĉn- 
lâmfila, 


DA neei nu fpulean s-a omoare, fiindcă RU AAU cum. 

O ţinuseră pe Eva captivă încă de la începutul timpurilor și 
Liv o eliberase, dar nu pentru multă vreme. 

„În curând o să fii din nou acasă“, îi spusese bărbatul. 
Amândouă erau duse înapoi în Citadelă, ca să fie iarăși zidite 


în întuneric. 

Fratele Grădinar înainta pe coridoarele întunecate și răcoroa- 
se din adâncul muntelui, încălzit de pe urma muncii pe care toc- 
mai o isprăvise. Simţea încă în nări mirosul de lemn ars și pe pie- 
le căldura pe care o degajase acesta în vreme ce era înghițit de 
limbile de foc. 

Se sculase înainte de ivirea zorilor și își împărțise ucenicii în- 
tr-o echipă de opt persoane, dându-le câte un fierăstrău și o foar- 
fecă de grădină. Începuseră de la un capăt al grădinii şi înaintase- 
ră pas cu pas, studiind fiecare copac și tăind cât de adânc îi lăsa 
inima, acolo unde găseau semne de molimă. La început, li se pă- 
ruse că arborii mai bătrâni erau afectaţi mai grav, dar, pe măsură 
ce înaintau în livadă, începuseră să găsească semne că boala se 
cuibărise și în frunzele și pe ramurile unor exemplare mai tinere. 

Fratele Grădinar își asumase din nou misiunea de a suprave- 
ghea rugul aprins în vatră, cercetând fiecare creangă sacrificată, 
în speranţa că i-ar putea oferi cheia ca să înţeleagă ce anume se 
abătuse asupra grădinii. Focul fusese totodată un pretext foarte 
bun ca să se concentreze asupra unei alte munci: decât cea care 
implica decimarea sistematică a grădinii lui mult iubite. Doar 
după ce ultima ramură atinsă de boală fusese disecată și arunca- 
tă în flăcări își îngăduise să arunce o privire asupra distrugerii pe 
care ei înșiși o săvârșiseră în grădină. Muncise în ea peste patru- 
zeci de ani și cunoștea fiecare plantă și fiecare arbust. Dar acum 
nu mai recunoștea ființa oloagă în care se preschimbase grădina. 
lar când rugul prinse puteri, cotropind vatra şi mistuind cu repe- 
ziciune crengile care-l alimentau, Fratele Grădinar tot nu avea 
habar de unde venise molima şi cum putea fi stârpită. Istovit și 

mâhnit, se îndepărtase de grădină, căutând alinarea în adâncul 
muntelui, acolo unde-i mai rămăsese un singur lucru de încercat. 

Acum mergea împleticindu-se de-a lungul coridorului, ţinân- 
du-se cu mâinile de zidurile grosolane din piatră ca să nu cadă și 
sperând că nu va da ochii cu nimeni înainte de a ajunge în sanctu- 
arul capelelor private, unde avea de gând să-și verse toate emoţiile 
reprimate într-o rugăciune arzătoare adresată lui Dumnezeu, im- 
plorându-L să-i cruţe grădina. Ajunse la scările care duceau la cu- 
loarul de sub peştera ce adăpostea catedrala şi fu cât pe ce să cadă, 
atât de slăbite îi erau picioarele după ce stătuse ore în șir fără să 
se aşeze măcar o secundă. Se simţea de parcă s-ar fi molipsit cu 
o boală. În urmă cu câteva ceasuri îi cursese sânge din nas şi încă 
nu reuşise să scape de mirosul de portocale care îi umplea nările. 
La capătul scărilor se găsea un coridor scurt și îngust. De o parte 
şi de alta a lui se aflau uși din lemn, cu câte o lumânare în dreptul 
fiecăreia, înfiptă în ceara întărită ce se scursese din miile de lu- 
mânări identice care arseseră acolo înaintea ei. Majoritatea erau 
aprinse acum, ceea ce însemna că acele capele erau ocupate, dar 
nu toate. Fratele Grădinar se îndreptă spre una dintre cele rămase 
libere, aprinse lumânarea rece de la fitilul pâlpâitor al lumânării 
de la capela vecină, o așeză la locul ei şi păşi în încăpere. 

Capela era o simplă peşteră săpată în stânca muntelui. Era 
luminată de candelele aprinse de cei care o vizitaseră până 
atunci; acestea tremurară când Fratele Grădinar se așeză în faţa 
lor pe podeaua netedă și lucioasă, șlefuită de genunchii sutelor 
de credincioși ce se așezaseră acolo înaintea lui. 

Căldura continua să îl supere, în ciuda întunericului răcoros 
din adâncul muntelui. Simţi înțepături pe piele, pe sub sutană, 
atunci când îngenunche și își ridică privirea înspre crucea mică 
în formă de T așezată pe piatra de altar. 

Copacii lui. Grădina lui. Mistuită de molimă și de flăcări, ca 
un suflet blestemat de Dumnezeu. Și el nu putea face nimic ca 
să alunge acel blestem. 

Simţi cum emoţiile pe care și le înăbușise întreaga zi dau 
în clocot înlăuntrul lui, răbufnind în cele din urmă sub forma 
unui hohot de plâns atât de puternic, că îi zgârie gâtlejul. Închise 

ochii şi împreună mâinile, încercând să-şi canalizeze emoțiile 
spre rugăciunea pe care voia să o rostească, dar hohotele conti- 
nuară să-i zguduie trupul. Îşi strânse braţele în jurul corpului, ca 
să se potolească. Simţea mirosul de fum, care nu-l părăsise nici 
acum, Și îşi simţea trupul fierbinte sub sutană. Se legănă înain- 
te și înapoi, prăbuşit pe dușumeaua dură, și îşi îngropă capul în 
umăr ca să înăbușe hohotele de plâns, de teamă că îl vor auzi cei 
din capelele învecinate. 

Simţi mâncărimi de la sudoarea care i se prelingea pe sub su- 
tană şi începu să se scarpine prin țesătură. Pe obraji i se prelin- 
geau lacrimi, dar, oricât de tare ar fi plâns, oricât de tare ar fi fost 
zguduit de hohote, disperarea nu se risipea; dimpotrivă, se acu- 
mula înlăuntrul lui, umflându-se, până când simţi că îl va rupe 
în două ca să iasă la suprafață. Durerea se înteţi şi mâncărimile 
deveniră insuportabile, iar din gâtlej îi erupse un sunet, un urlet 
atât de înfricoşător, de parcă ar fi fost jupuit de viu, încât știu că 
îi va atrage pe fraţii lui acolo. 

Se întoarse spre uşă, aşteptându-se să-i vadă deschizând-o, 
ştergându-şi lacrimile de pe obraji cu dosul palmei și încercând 
să-și vină în fire. Dar urletul continuă, mai tare şi mai disperat, 
cu cât el încerca mai mult să-l ţină în frâu. Atunci observă că li- 
chidul de pe mână e închis la culoare şi că sutana îi este pătată 
aşijderea acolo unde se scărpinase. Cuprins de panică, îşi rupse 
hainele, sfâşiind partea din faţă a veșmintelor şi dând la iveală li- 
chidul care îl gâdilase şi care nu era, aşa cum crezuse, sudoare, 
ci o puzderie de buboaie ce-i erupseseră pe toată pielea. Acolo 
unde se scărpinase, buboaiele se spărseseră şi din ele se prelin- 
gea acum un lichid maroniu-închis. Dar nevoia de a se scărpina 
în continuare era mai puternică decât el. Era ca şi cum fiecare 
atom al corpului său ar fi fost cuprins de mâncărime și singurul 
fel în care l-ar fi putut salva ar fi fost să-l frece până la disoluţie. 

Începu să-și sfâşie pielea, smulgând cu unghiile lui tari, de 
om care muncea pământul, fâşii de came şi spărgând tot mai 
multe buboaie. Uşurarea era instantanee, depășind ca intensita- 
te durerea care o însoțea. O fericire extatică. Un chin îngrozitor. 

Auzi uşa deschizându-se și ridică privirea spre chipul șocat 
al unui frate călugăr care făcu un pas îndărăt la vederea creaturii 
îngenuncheate, ce se legăna în faţa lui, smulgându-şi cu frenezie 
carnea purulentă, cu gura larg deschisă, din care ieşea un urlet 
terifiant, cu ochii ficşi și îngroziţi, din care în loc de lacrimi se 
scurgea un lichid maroniu. 


TI 


Arkadian simţi telefonul vibrând şi miji ochii ca să priveas- 
că ecranul pe deasupra ochelarilor. Era un număr ascuns. Se ri- 
dică de la birou și traversă cu repeziciune încăperea aglomerată. 

— Alo? zise împingând uşa şi începând să coboare scările 
spre ieşire. 

— Sunt Gabriel. 

— Hei, tocmai mă pregăteam să te sun! îl întrerupse Arkadian, 
înainte ca tânărul să mai apuce să spună ceva. Acum ies din bi- 
rou și mobilul o să rămână fără baterie. Îţi dau un alt număr pe 
care să mă suni. Ajung acolo în cinci minute. 

Îi dictă un număr de telefon fix pe care și-l scrisese pe mână, 
apoi închise înainte ca Gabriel să-i răspundă. 


Gabriel ascultă tonul, surprins de cât de scurtă fusese conver- 
sația. Era evident că Arkadian nu vrea să vorbească, cel puţin nu 
de pe mobil. 

Cinci minute. 

Ridică privirea spre peretele acoperit cu cărți din biroul dr. 
Anata. Poate că Arkadian avea nevoie de cinci minute ca să se- 
teze un supersistem de interceptare a apelului. Gabriel citise des- 
pre nişte supercalculatoare noi, create de CIA ca armă în războ- 
iul împotriva terorii, care puteau depista până și apelurile cu cele 
mai complexe trasee, în doar câteva secunde. Ultimul lucru de 
care avea nevoie era să fie prins și să sfârșească într-o altă celulă. 
Dr. Anata probabil că livrase deja mesajul. Ceea ce însemna că 
era aşteptat în Citadelă mai târziu în cursul nopții şi nici în ruptul 
capului nu își putea permite să rateze acea întâlnire. 

Deschise browser-ul telefonului și tastă în fereastra de cău- 
tare numărul pe care i-l dăduse Arkadian. Apăru o pagină cu re- 
zultate și Gabriel dădu clic pe două dintre ele. Ambele atribuiau 
numărul unui telefon public din Basilica Ferrumvia, gara princi- 
pală din Ruina. Se încruntă. Părea o alegere ciudată. Telefoanele 
publice erau folosite de cei care voiau să vorbească cu poliţia 
sub protecţia anonimatului, şi nu invers. 

Gabriel aruncă o privire spre televizorul care pâlpâia în colțul 
încăperii. Cronometrul de pe ecran înaintase cu un minut: mai 
avea patru minute în care să se decidă dacă va suna sau nu. 

Urmărise ştirile aproape întreaga zi, ca să fie la curent cu ulti- 
mele noutăţi, în vreme ce dădea telefoane pe la diverse cunoştinţe 
ca să aranjeze un transport sigur pentru Liv. Se folosise de toate 
favorurile pe care le putea invoca şi reuşise să-i rezerve un loc 
într-un avion cargo, sub un nume şi cu un pașaport fals. Încercase 
să o sune, ca să-i spună, dar nu răspundea. Poate dormea. Cel 
puţin asta spera Gabriel. Ceasul ticăia pe perete. La televizor, o 
ştire despre pagubele minore suferite de câteva clădiri istorice 
se sfârși şi fu urmată de alta despre morţii de la spital. Pe ecran 
apăru o fotografie a mamei lui şi Gabriel îşi întoarse privirea. 
Verifică ora pe telefon. 

Trecuseră cele cinci minute. 

Formă numărul. 


Arkadian auzi telefonul sunând pe când îşi croia cu greu drum 
prin mulțimea care se adunase sub cupola imensei săli de aştep- 
tare, din oţel şi sticlă, a gării. Telefonul încetă să sune chiar în 
clipa în care polițistul ajunse lângă el. Înjură suficient de tare ca 
să-i facă pe câţiva dintre cei aflaţi în preajmă să arunce o privi- 
re, după care scormoni prin buzunare, prefăcându-se că-şi caută 
niște mărunțiş, ca să poată rămâne lângă aparat. Telefonul sună 
din nou, aproape imediat. 

— Am ajuns, zise Arkadian. 

— Care-i treaba cu noul număr de telefon, mă poți depista 
mai uşor aşa? 

— Nu vreau să te depistez, zise Arkadian, răsuflând greu, 
dimpotrivă! Telefonul meu e mai ușor de înregistrat — e deja 

setat pentru asta —, aşa că m-am gândit c-ar fi mai bine să fiu dis- 
cret. Ca să putem vorbi liniștiți. Ascultă, îmi pare foarte, foarte 
rău pentru ce s-a-ntâmplat la spital. 

Gabriel nu zise nimic. 

— Am verificat şi fişierele legate de evadarea ta din celula 
poliţiei şi ai avut dreptate: a dispărut totul, înregistrările video, 
registrele privind înregistrarea deţinuţilor, totul! 

— Deci, dacă nu există dovezi privind evadarea mea, bănu- 
iesc că n-o să mă caute nimeni. 

— O, ba da, o să te caute! Doar că acum au un alt motiv pen- 
tru care vor să te găsească. i-au luat amprentele de la spital. Eşti 
principalul suspect în cazul celor trei crime. 

Gabriel tăcu, asimilând informaţia. Nu văzuse asta la știri. 
Era evident că poliţia încerca să nu o facă publică, probabil fi- 
indcă se gândeau că e prin preajmă şi nu voiau să-l sperie. 

— Polițistul ăla nu era un poliţist pe bune, zise, aproape 
pentru sine. 

— Ştiu. L-am verificat. Încerc să aflu de unde a apărut, dar 
deocamdată am ajuns într-o fundătură. Nu ştiu unde eşti, dar tre- 
buie să stai ascuns. 

— De ce eşti de partea mea, așa, dintr-odată? 

— Pentru c-ai avut dreptate: e ceva putred în povestea asta. 
Mă simt îngrozitor că n-am făcut mai multe ca s-o apăr pe mama 
ta. Ar fi trebuit să-mi dau seama în ce pericol se află, în ce peri- 
col vă aflaţi cu toţii. O să fac tot ce-mi stă în putință ca să m-asi- 
gur că n-o să se mai întâmple din nou. 

— Şi cu Liv cum rămâne? Aceiaşi oameni o caută şi pe ea. 

Arkadian lăsă să-i scape un oftat prelung. 

— Mă tem că e posibil să fi pus deja mâna pe ea. 

Şi îi relată conversaţia pe care o avusese cu polițistul din New 
Jersey. 

— Nu e moartă, zise Gabriel, după ce Arkadian termină de 
vorbit. Dac-ar fi vrut s-o omoare, polițistul i-ar fi găsit cada- 
vrul în camera de hotel. O aduc aici. Probabil că ştiu că poartă 
Sacramentul în ea și vor să-l aducă înapoi. 

Îşi privi ceasul, calculând ora de la New Jersey. 

— Când ai vorbit cu polițistul? 

— Acum douăzeci de minute, aproximativ. 

— ŞI ţi-a spus cam de cât timp crede el că a dispărut Liv? 

— ‘Mi-a zis c-a luat-o de la aeroport şi a lăsat-o la hotel pe 
la patru dimineaţa. S-a dus să vadă ce face pe la nouă dimineaţa, 
fiindcă nu-i răspundea la telefon. La hotel s-a declanşat alarma 
de incendiu, puţin după ora şapte. A vrut să vadă dacă Liv a păţit 
ceva, dar ea dispăruse deja. 

— Alarma de incendiu n-a fost pe bune, ci doar o păcăleală. 
Probabil că atunci au pus mâna pe ea. 

— ŞI eu cred asta. Am verificat la Imigrări dacă pașaportul 
ei a apărut în vreun zbor care pleacă din State, dar deocamdată 
n-am găsit nimic. 

— N-o s-o scoată din ţară cu numele ei. O s-o transporte cu 
o cursă charter sau cu un avion privat, sub un nume fals. 

— În cazul ăsta, va trebui s-o interceptăm când ajunge aici. 

Gabriel se gândi rapid la tot ce implica asta. Cele două ae- 
roporturi din apropierea Ruinei procesau sute de zboruri zilnic. 
Prima oară când Liv sosise aici, el o așteptase la unul dintre ele, 
iar Kathryn, la celălalt. Acum însă mama lui nu mai era. Cât des- 
pre el, dacă punea piciorul chiar și la un kilometru de aeroport, 
forţele de securitate aveau să-l înhaţe în doi timpi și trei mişcări. 

— Ai pe cineva de încredere care să stea de pază în aero- 
porturi? 

Arkadian se gândi la Yun Haldin și la agenţia lui de pază. 
Avea încredere în Yun, dar mulţi dintre angajaţii lui erau foști 
poliţişti şi nu putea garanta pentru toți. 

— Sincer, la cum stau lucrurile, n-am încredere în nimeni. 
În plus, dac-ar sosi cu un avion cargo, oricum n-ar vedea-o ni- 
meni. 

Gabriel ridică privirea spre ecranul televizorului, încercând 
să evalueze cu obiectivitate problema cu care se confruntau. Un 
reporter transmitea din faţa Citadelei, iar pe burtiera de dedesubt 
scria: UNDE SUNT SUPRAVIEŢUITORII DIN CITADELĂ? 

În clipa aceea îşi dădu seama că soluţia se află sub ochii lui. 

— Nu e nevoie să stăm de pândă la cele două aeroporturi, 
zise, ci doar la Citadelă, pentru că acolo o s-o ducă. Să presupu- 
nem că au răpit-o undeva între ora şapte şi nouă la New Jersey, 

după care avem un interval cam de două ore până la decolare. 
Un zbor direct până aici durează aproximativ douăsprezece ore. 
Care e diferenţa de fus orar între Ruina și New Jersey? 

— Șapte ore. 

— OK, să zicem că a decolat în jurul orei nouă. Plus două- 
sprezece ore — asta înseamnă ora nouă seara în State. Ora patru 
dimineaţa la Ruina. 

— Ora ideală ca să bagi pe cineva în Citadelă fără să fu vă- 
zut. 

— Exact! Nu trebuie decât să stăm la pândă în preajma mun- 
telui, în cursul nopții, şi să atacăm prin surprindere pe oricine o 
să-și facă apariția. 

Gabriel se încruntă când îşi dădu seama care e problema cu 
planul lui. El nu va putea să stea de pândă în faţa Citadelei pes- 
te noapte, fiindcă, dacă lucrurile vor merge cum trebuie, el va 
fi deja înăuntrul muntelui. Se gândi la Arkadian, cu braţul prins 
într-o eşarfă, făcând de pază de unul singur. Avea nevoie de aju- 
toare, dar era dificil şi riscant să găsească pe cineva de încredere. 

Pe ecranul televizorului apăru apoi primarul, stând la poalele 
muntelui, la o tribună ce se clătina sub greutatea microfoanelor 
tuturor posturilor importante de știri. Gabriel zâmbi pentru pri- 
ma oară de când vorbise cu Liv. 

— O să te rog să dai nişte telefoane pentru mine, zise. 

Vestea despre căderea nervoasă a Fratelui Grădinar făcu în- 
conjurul Citadelei cu viteza unei boli contagioase, care de alt- 
fel se temeau cu toţii că ar fi stat la originea crizei. Zvonuri de 
tot felul încingeau spiritele în sala de mese și le îndepărtau min- 
tea călugărilor de la rugăciune și studiu, hrănindu-se din tensi- 
unile deja existente şi reațâțând spaima că, odată cu dispariția 
Sacramentului, ciuma proorocită în Biblie se va pogori asupra 
tuturor. 

Athanasius se afla în biroul Abatelui când primi vestea. De 
la explozie, îşi petrecea acolo câteva ore pe zi, încercând să facă 
față numeroaselor comunicate, articole din presă și memorii care 
țineau Citadela la curent cu ceea ce se întâmpla în lumea de afară 
şi care în ultima vreme nu erau o lectură prea plăcută. 

Arunca mare parte din informări, făcându-le ghemotoc de în- 
dată ce le citea şi depozitându-le într-un coș aflat lângă el, care 
servea la alimentarea vetrei rămase reci de la moartea Abatelui. 
Athanasius venea aici doar ca să fie singur. Coşul era aproape 
plin Și îşi spuse în sinea lui că trebuie să-şi amintească să le spu- 
nă bucătarilor să vină şi să se servească din el, fiindcă aveau tot 
timpul nevoie de hârtii cu care să aprindă focurile din bucătării. 
Aruncă ultimul articol decupat din ziare și era pe punctul de a se 
ridica şi a se aventura din nou în adâncul muntelui, când o băta- 
ie uşoară în ușă îl anunţă că tocmai sosiseră ştirile proaspete din 
Ziua aceea. 

Le aducea fratele Osgood, un călugăr deşirat şi veşnic agitat, 
cu o figură de şobolan, care fusese de puţină vreme ridicat de la 
rangul de novice şi promovat în rândurile sutanelor maronii ale 
ordinului Administrata. Bărbatul traversă încăperea în tăcere, cu 

maxilarul încleştat din cauza tensiunii, şi puse teancul de docu- 
mente legate cu o panglică verde-închis pe birou. Athanasius 
zări scrisoarea de deasupra. Îi era adresată, cu un scris de mână, 
„Fratelui Peacock“. Întinse instinctiv mâna spre ea, nerăbdător 
să vadă ce conţine, dar se opri când îşi dădu seama că Osgood 
zăboveşte în faţa lui. 

— S-a-ntâmplat ceva? 

— Fratele Grădinar a căzut la pat, răspunse Osgood, scăr- 
pinându-şi dosul palmei cu cealaltă mână. Unii zic că e un soi 
de ciumă bubonică care atacă pielea. A fost dus la infirmerie. 

— Mulţumesc. O să merg să văd cum se simte după ce ter- 
min aici. 

Osgood încuviinţă, dar nu dădu semne că ar avea de gând să 
plece. Îşi drese glasul şi îşi privi mâinile împreunate. 

— Credeţi c-ar putea să fie asta? Ciumă, adică? Cu molima 
care s-a abătut asupra grădinii şi cu ce s-a-ntâmplat cu călugării 
Sancti, oamenii încep să-şi pună întrebări. 

— Ce întrebări încep să-şi pună? 

— Se întreabă dacă nu cumva L-am mâniat pe Dumnezeu în 
vreun fel şi acum suntem pedepsiţi pentru asta. 

Athanasius se gândi la scenele la care fusese martor în cape- 
la din vârful muntelui. 

— Poate că aşa e, poate că L-am mâniat. 

Ridică privirea și zări o undă de teamă trecând peste chipul 
fratelui Osgood. 

— Nu-ţi face griji, zise. Fratele Grădinar e epuizat şi extrem 
de mâhnit din cauza molimei. Sunt sigur că suferinţa lui se trage 
mai degrabă de aici decât din nemulţumirea lui Dumnezeu. Și 
sunt sigur că nu e contagioasă. 

Făcu un semn cu capul înspre degetele lui Osgood, care con- 
tinuau să se scarpine cu nervozitate. 

— Când se vorbeşte despre purici, îţi vine să te scarpini. 
Întoarce-te la treburile tale şi nu lăsa ca bârfa şi zvonurile să-ţi 
întunece judecata! Uite, zise și îi arătă coşul plin cu hârtii mo- 
totolite, du-l la bucătărie și dă-r-l călugărului care se ocupă de 
foc! Nu uita că veştile de azi sfârşesc aruncate în vatră mâine! 

Osgood zâmbi, luă coşul şi se grăbi să iasă din încăpere. În 
clipa în care uşa se închise în urma lui, Athanasius luă plicul şi 
îl rupse, îndreptându-se înspre șemineu ca să-i citească acolo 
conţinutul. Apoi mototoli scrisoarea, o aruncă pe grătarul rece şi 
îi dădu foc, urmărind cum flacăra preschimbă cuvintele pericu- 
loase în cenușă, și apoi într-o pulbere pe care o mătură cu mâna. 

„La noapte“, scria în bilet. 

Athanasius se ridică şi părăsi grăbit încăperea, gândindu-se 
la celelalte lucruri pe care le conţinea mesajul în vreme ce îşi 
ştergea cenuşa de pe mâini și se îndrepta înspre infirmerie. 

Athanasius îl auzi pe Fratele Grădinar înainte de a da ochii 
cu el. 

Ecoul vaietelor sale răzbătea de-a lungul coridorului cufun- 
dat în linişte, ce ducea la grotele izolate care alcătuiau spitalul. 
Auzindu-l, lui Athanasius îi veni să își acopere urechile şi să o 
ia la fugă, fiindcă ceva din sunetul acela îl ducea cu gândul la 
gemetele scăpate din Iad ale unui biet suflet damnat. Era sunetul 
chinului și al nebuniei, care îi sfredelea o zonă primară din cre- 
ier, acolo unde sălășluiau fricile cele mai adânci. 

Ajunse pe coridorul unde se aflau saloanele şi camerele de ca- 
rantină și găsi încăperea pe care o căuta ghidându-se după sune- 
te. Trase adânc aer în piept, înghiţi în sec și împinse ușa grea din 
lemn. 

Primul lucru pe care-l zări fu silueta fantomatică a unui că- 
lugăr Apothecaria, care stătea la căpătâiul bolnavului. Lângă el, 
trupul gol al Fratelui Grădinar se zvârcolea pe patul pe care era 
întins. Îi dăduseră jos lenjeria de corp şi îl legaseră de cadrul din 
metal cu fâşii de pânză, late, de culoare crem, pătate deja cu li- 
chidul ce i se scurgea din trup. Pielea îi era acoperită de buboaie 
purulente, pe care și le râcâise cu unghiile lui lungi și tari ca niște 
gheare, lăsând în urmă scobituri adânci şi zgârieturi sângerânde, 
ce-l făceau să arate de parcă l-ar fi atacat un animal sălbatic. Chiar 
ȘI acum, pumnii i se încleștau și i se descleştau, ca și cum ar fi în- 
cercat cu disperare să scarpine mâncărimea teribilă ce-l făcea să 
scoată acel urlet înspăimântător din gura acoperită cu spume. 

Călugărul Apothecaria se întoarse când Athanasius făcu un 
pas în faţă, dând să intre în încăpere, şi ridică o mână acope- 
rită cu o mânușă chirurgicală, avertizându-l să nu se apropie. 

Athanasius ieşi din nou pe coridor, iar bărbatul i se alătură ime- 
diat, închizând uşa în urma lui şi înăbușşind urletele teribile. 
Doar apoi îşi scoase masca. Era fratele Simenon, unul dintre 
membrii de rang înalt ai confreriei medicilor. Trecu pe lângă 
Athanasius fără să rostească o vorbă şi o luă înainte pe coridor. 

— Ce are? întrebă Athanasius, urmându-l. 

— Nu ştim. La început am crezut c-ar fi aceeaşi boală care 
i-a lovit pe călugării Sancti, dar aia aducea mai degrabă cu o fe- 
bră hemoragică. Or, afecțiunea de faţă e cu totul altceva. I-am 
luat sânge şi secreţii din furuncule, dar deocamdată analizele 
n-au ieşit pozitive pentru niciuna una dintre afecțiunile cunos- 
cute. Există simptome similare cu varicela, de aceea l-am adus 
aici, în zona de carantină, dar nu se potrivesc sută la sută şi eu 
personal nu cred că despre asta e vorba. Ar putea fi și semne de 
ciumă bubonică, dar e o boală dispărută sau în orice caz extrem 
de rară în zilele noastre, așa că nu e foarte clar cum ar fi putut să 
se molipsească. 

— A curăţat grădina, zise Athanasius, amintindu-și când îl 
văzuse ultima oară. 

— Da, molima care a lovit copacii. M-am gândit şi la asta, şi 
e cea mai probabilă cauză. Există unele forme de ciuperci şi de 
mucegai ai căror spori pot ataca rapid sistemul imunitar Şi res- 
pirator al omului, provocând o reacţie alergică severă, care pro- 
duce micotoxine, sau pot cauza micoză, o infecție fungică gravă. 
După aspectul pielii, bănuiesc c-avem de-a face cu un caz de mi- 
coză, deşi n-am auzit de niciun agent patogen care s-o declanşeze 
atât de rapid. Sperăm să găsim o mostră de copac afectat de moli- 
mă şi să facem analiza toxicologică, dar, din câte am înţeles, gră- 
dinarilor li s-a ordonat să ardă toate crengile afectate. 

Athanasius încuviinţă, gândindu-se la fumul negru infestat 
care se ridica în aerul limpede. 

— Şi ceilalţi grădinari? 

Simenon se opri în faţa unei alte uși masive. 

— Asta mă-ngrijorează cel mai mult. 

Deschise uşa care dădea în cel mai mare salon din tot spitalul. 

Încăperea era îngustă şi cu tavanul boltit, semănând cu o 
pivniţă de mari dimensiuni, în care câte patru paturi erau aliniate 

de-a lungul fiecărui perete — opt paturi în total. În fiecare dintre 
ele se găsea câte un călugăr. Ridicară cu toții în acelaşi timp pri- 
virea când uşa se deschise şi Athanasius zări frica lucind în ochii 
tuturor. Erau călugării care lucraseră în grădină, acum în caran- 
tină. Alţi trei călugări Apothecaria se ocupau de ei, cu mască 
chirurgicală pe faţă şi mănuși albastre de cauciuc, vorbind cu fi- 
ecare şi căutând simptome premature ale bolii, în vreme ce luau 
numeroase mostre de sânge. 

— Ne-am gândit c-ar fi mai bine să-i izolăm pe toţi cei care 
au intrat în contact cu copacii afectaţi de molimă, până o să sta- 
bilim fără urmă de îndoială că nu asta e cauza afecțiunii de care 
suferă Fratele Grădinar. 

Bocetul ce se auzea în surdină la capătul coridorului crescu 
în intensitate, de parcă bolnavul ar fi răspuns auzindu-şi rostit 
numele. Toţi cei din salon îl auziră. 

Unul dintre călugării mai tineri, care zăcea în patul de lân- 
gă ușă, izbucni în plâns. Se înfăşură în așternuturile de spital ca 
un copil care se ascunde de întuneric şi se uită prin ușa deschi- 
să înspre coridor, de parcă creatura ce scotea acele sunete avea 
să vină după el. 

Simenon închise ușa şi se repezi înapoi pe coridor, băgând 
mâna în buzunar după o seringă şi un sedativ. 

— Şi dacă e vorba de molima care a atins copacii, cât de re- 
pede o să vedem aceleaşi simptome? 

— Fratele Grădinar a fost primul care a intrat în contact cu 
arborii infestaţi şi simptomele au devenit vizibile în mai puţin de 
douăzeci şi patru de ore. Deci, dacă molima e cauza şi vreunul 
dintre ceilalți călugări trimişi în grădină a fost şi el infectat, o să 
aflăm destul de curând. 

Simenon îşi puse masca la loc când ajunse în faţa uşii. 

— Aş spune că vom şti în următoarele două ore. Dacă ceilalţi 
n-au fost infectați, o să răsuflăm ușuraţi şi o să facem tot ce se 
poate pentru Fratele Grădinar. Dacă s-au molipsit şi ei, atunci să 
sperăm că ceea ce am făcut deja o să împiedice răspândirea bo- 
lii. Dar există şi o a treia variantă. Dacă boala se dovedeşte mai 
virulentă și mai contagioasă decât ne-am aşteptat, declanșată de 
un agent patogen care se răspândește pe calea aerului și trece 

de la o gazdă la alta prin simpla apropiere, atunci noi toți cei 
din Citadelă, până la ultimul, am fost expuşi. Am fost cu toții 
de față, aseară, în catedrală, când Fratele Grădinar a adus prima 
creangă infectată şi a aruncat-o în faţa altarului. 

Athanasius văzu cu ochii minţii creanga rupându-se la con- 
tactul cu lespezile de piatră, și praful, vizibil în lumină, care se 
ridicase din lemnul sfărâmicios ca un firicel de fum. 

— Tu te-ai aflat în grădină la începutul operațiunii de cură- 
tare, zise Simenon. Câţi copaci erau infectați? Doar unul, sau 
doi? Boala era izolată, doar în anumite părți ale grădinii sau la 
anumite specii? 

Athanasius dădu din cap cu gravitate. 

— Era peste tot, zise, înțelegând unde bate Simenon cu în- 
trebarea pusă cu grijă. Aproape fiecare copac a fost infectat. 


IV 


„larăși a grăit Domnul cu Moise și cu 

Aaron și a zis: «Luaţi-vă câte o mână plină 
de cenușă din cuptor și s-o arunce Moise 
spre cer înaintea lui Faraon și a slujitorilor 
lui. Și se va stârni pulbere în tot pământul 
Egiptului și vor fi pe oameni și pe vite răni și 
bășici usturătoare în toată ţara Egiptului.» 


Ieșirea, 9: 8-9 

Înserarea aduse cu ea și un soi de întoarcere la normalitate 
în oraşul Ruina. Nu se făcuseră simţite replici ale cutremurului 
inițial, așa că operaţiunile de curăţenie se desfăşuraseră cu rapi- 
ditate şi fără mari probleme. Mare parte dintre străzi fuseseră re- 
deschise circulaţiei, iar mesele restaurantelor se întindeau acum 
din nou pe trotuarele care fuseseră pline de cioburi cu doar câ- 
teva ore înainte. Erau și mulți oameni în oraş, ieșiseră ca să se 
relaxeze după stresul ultimelor douăzeci şi patru de ore. Gabriel 
se ivi şi el în mijlocul unei mulțimi de trecători. 

Mergea oarecum la voia întâmplării, lăsându-se purtat de flu- 
viul uman, dar fără să se îndepărteze de străzile turistice, cu şap- 
ca trasă pe ochi, ca să-și ascundă chipul, și camuflându-se în 
spatele mulţimii în drumul său spre zidurile orașului vechi. Nu 
trebuia să ajungă la locul de întâlnire convenit decât peste câte- 
va ore, dar, dacă ar fi ieșit mai devreme, lumina zilei l-ar fi făcut 
mai uşor de recunoscut, iar, dacă și-ar fi făcut apariția mai târziu, 
prezenţa lui pe străzile pustii ar fi putut isca suspiciuni nedorite. 

Oraşul vechi era închis publicului. De la mijlocul veacului 
al nouăsprezecelea, toate clădirile de acolo erau folosite în sco- 
puri exclusiv comerciale. Pretextul oficial era că interdicția de 
a circula pe străzi în timpul nopții trebuia să menţină liniștea în 
zonă, pentru a nu tulbura slujbele nocturne din adâncul munte- 
lui. Dar adevărul e că exista o veche înţelegere privind toate te- 
renurile din preajma Citadelei, conform căreia chiriile pentru 
spaţiile de locuit nu puteau depăşi nivelul pe care îl atinseseră 
în Evul Mediu, în vreme ce chiriile percepute pentru spaţiile co- 
merciale nu erau în niciun fel controlate. Iar Biserica câştigase 
de zece ori mai bine după ce interdicţia de a circula pe timpul 

nopţii intrase în vigoare. Așa că nimeni nu avea voie să pătrun- 
dă în oraşul vechi după lăsarea întunericului. În fiecare zi, la 
amurg, gardienii străbăteau străzile în căutarea turiştilor pe care 
să-i îndrume în josul dealului, înspre porţile din fier gata să se 
închidă ermetic, sigilând astfel locul pe timpul nopții. Așadar, 
prima provocare pentru Gabriel era să pătrundă în interior. 

Îl zări pe Arkadian lângă una dintre porţi, plimbându-se înco- 
lo şi încoace prin faţa unei uşi din metal încastrate în vechiul zid 
din piatră. Milioane de turişti şi de pelerini urcau în fiecare an pe 
ulicioarele înguste, în căutarea mântuirii, și aproape zilnic aveau 
loc incidente — de la o gleznă sucită, până la epuizarea cauzată 
de caniculă. Mare parte dintre ele puteau fi rezolvate pe loc, dar, 
dacă se întâmpla ceva mai grav şi era nevoie de o ambulanţă care 
să ajungă acolo rapid, se foloseau intrările de urgență, operate 
şi întreţinute de către poliţie şi de către serviciul de ambulanţă. 

Arkadian făcu un semn cu capul spre Gabriel când îl zări apro- 
piindu-se şi se întoarse spre panoul de control, pentru a introdu- 
ce codurile de acces. De undeva din interiorul zidului se auzi un 
motor torcând şi panoul metalic începu să se ridice. Gabriel se 
strecură pe sub el fără să se oprească din mers. Arkadian îl urmă, 
ferindu-şi brațul imobilizat când se lăsă în jos, ca să intre târâş 
pe sub panou. Introduse aceleaşi coduri în alt panou şi oblonul 
o porni în sens invers, alunecând spre podea zgâlțâindu-se şi se 
închise cu un zăngănit puternic. Întreaga operaţiune durase mai 
puţin de un minut. Urcară amândoi pe străzile întunecate în tăce- 
re, ținându-se pe cât posibil în umbră. 

Oraşul vechi era luminat de lămpi cu vapori de sodiu, care 
aruncau o lumină gălbuie, bolnăvicioasă asupra clădirilor pustii, 
făcând ca locul să pară contaminat. Cei doi bărbaţi înaintau cu 
grijă, încercând să facă cât mai puţin zgomot pe caldarâmul aco- 
perit cu piatră cubică şi trăgând cu urechea la sunetele ce le-ar fi 
putut indica prezenţa echipelor de curăţenie. Nu se auzea nimic 
în afara zgomotelor înăbuşite ale nopţii şi a râsetelor locuitorilor 
care se distrau dincolo de zidurile oraşului vechi. 

Ajuns la jumătatea dealului, Arkadian o coti pe o străduţă 
îngustă, dintre două clădiri aplecate într-o rână, şi descuie ușa 

unui birou minuscul traversat de-a curmezişul de o tejghea şi ai 
cărui pereţi erau plini de afişe în mai multe limbi, care îi sfătuiau 
pe turişti cum să se ferească de hoţii de buzunare. Era postul de 
poliţie din oraşul vechi, un loc cât se poate de potrivit în care să 
aştepte până când sosea momentul să acţioneze. Gabriel se uită 
la ceas. Aveau vreo patru ore de așteptat, dar cel puţin ajunsese- 
ră la locul misiunii. 

Arkadian ridică uşiţa tejghelei şi se îndreptă spre cămăruţa 
din spate, având grijă să nu aprindă nicio lumină. 

— Vrei o cafea? strigă, în vreme ce începea să umple un 
ibric cu apă. O să fie o noapte lungă, probabil c-o să fii recunos- 
cător pentru fiecare strop de cofeină. 

— Mersi. 

În timpul operaţiunilor de noapte din Afganistan, Gabriel şi 
trupa lui mestecau pastile cu cofeină, cunoscute sub numele de 
Ripper Fuel, sau uneori beau direct din pacheţelele de cafea con- 
pelată ca să stea treji. E o ciudăţenie pe care o trăiesc soldaţii 
pe front: cel mai greu fac faţă aşteptării. Plictiseala îi doboa- 
ră aproape la fel de mult ca gloanţele. Îi înnebuneşte și îi face 
nechibzuiţi, şi acum, la fel ca atunci, pe front, Gabriel nu-şi per- 
mitea să fie nici una, nici alta. Ar fi trebuit să încerce să doarmă 
puţin, dar ştia că e imposibil. Gândurile îi tot zburau spre Liv, 
aflată în mâinile dușmanului și îndreptându-se încet în direcția 
lor. Nu putea să nu se gândească că nu se aflase lângă ea atunci 
când ea avusese nevoie de el. 

— Poftim, zise Arkadian şi îi întinse o cană de cafea nea- 
eră, nu e chiar cea mai bună khave din lume, dar ar trebui să te 
țină treaz. 

Gabriel luă cana și sorbi din lichidul fierbinte. 

— Mersi, zise. Mulţumesc pentru tot. 

Arkadian ridică din umeri. 

— Încerc doar să m-asigur c-o să câştige băieții buni. Între 
timp, ce-ar fi să-mi povesteşti toată tărăşenia ? 

Gabriel se gândi la toate lucrurile pe care le aflase în ultimele 
ore: Profeția în Oglindă, sfârşitul lumii, căutarea locului în care 


303 


se afla Edenul. Nu știa de unde să înceapă. Privi chipul inteligent 
al detectivului şi dintr-odată i se păru evident de unde. 

— Totul a început acum doisprezece ani, zise, sau cel puţin 
pentru mine a început atunci. Odată cu moartea tatălui meu... 

Ziua de rugăciune din Citadelă era împărțită în douăsprezece 
slujbe diferite, iar, dintre acestea, cele patru rugăciuni noctur- 
ne divizau la rândul lor intervalul nopţii în sferturi; a doua din- 
tre ele era rugăciunea Completorium. Aceasta începea la două 
ore după apusul soarelui și marca momentul în care locuitorii 
din adâncul muntelui mergeau la culcare şi se dădea stingerea. 
Nimeni nu avea voie să mai umble prin tuneluri, cu excepţia 
gardienilor care patrulau, a călugărilor responsabili cu rugăciu- 
nea, care făceau de serviciu prin rotaţie și mergeau sau veneau 
dinspre capelele private, şi a călugărilor cu un rang suficient de 
înalt ca să fie scutiţi de multe dintre regulile cărora se supuneau 
fraţii lor de rând. 

Prin urmare, la o jumătate de oră după începerea rugăciu- 
nii, în Citadelă era linişte — dar nu toată lumea era cufundată în 
somn. 

Părintele Thomas era treaz şi lucra singur în bibliotecă, veri- 
ficând din nou şi din nou sistemele de securitate şi de mediu și 
încercând să repare defecţiunile care ţinuseră închisă atâta vre- 
me peștera care o adăpostea. Până în acel moment reușise să re- 
zolve câte ceva la sălile de lectură şi birouri, dar încăperile prin- 
cipale, interconectate şi vaste, rămâneau problematice — aşa că 
își vedea în continuare de treabă. 

Pe balconul larg de piatră, parte a apartamentului Prelatului 
şi care dădea spre grădina împrejmuită cu ziduri din mijlocul 
muntelui, o siluetă întunecată şi neliniştită, înveşmântată într-o 
sutană verde, se plimba încoace și încolo. Dragan nu avea sta- 
re. Nu putea să doarmă. Sacramentul nu avea să se întoarcă în 
Citadelă decât cu puţin înainte de ivirea zorilor, dar călugărul 

îl simţea deja apropiindu-se şi aducându-și cu el forța vitală. 
Fusese răpit din munte de o mână de trădători şi de eretici, dar el 
alesese să îl aducă înapoi — şi avea să se ţină de cuvânt. Până la 
încheierea rugăciunilor de noapte, Sacramentul îşi va relua locul 
în capelă, închis în crucea Tau, iar purtătoarea sa va deveni și ea 
prizonieră, o victimă colaterală a procesului divin. Doar atunci 
Dragan îşi va recăpăta puterile, iar muntele va fi tămăduit. Pe 
urmă, se va ocupa el şi de trădători. 

În cealaltă parte a muntelui, într-o chilie fără ferestre, săpa- 
tă în stâncă lângă apartamentul Abatelui, Athanasius era și el 
treaz. Ascultase cum zgomotele se împuţinează dincolo de uşa 
lui, împăturindu-și și despăturindu-şi în tot acest timp cu grijă 
sutana, ca să-şi țină mâinile ocupate. Simţurile îi erau în alertă, 
zpândărite de nivelul ridicat de adrenalină pe care i-l cauzau frica 
și anxietatea. În curând, va trebui să îşi părăsească camera, unde 
era în siguranţă, şi să se aventureze în întuneric. Mai încălcase şi 
până atunci consemnul în timpul nopţii, dar de fiecare dată trimis 
de Abate, cu diferite însărcinări. Dar acum Abatele nu mai era. 
De data asta, Athanasius era pe cont propriu, iar treaba pe care 
trebuia să o rezolve era foarte periculoasă. Așa că îşi împăturea 
şi îşi despăturea hainele. 

Şi aştepta. 

Dincolo de versantul muntelui, străzile orașului vechi erau 
cufundate în tăcere. Echipa de curăţenie plecase, iar luna ca o 
seceră urcase pe cer. La postul de poliţie, Gabriel şi Arkadian 
trecură în revistă ce are de făcut fiecare, apoi îşi strânseră mâini- 
le și se despărțiră. Arkadian rămase pe loc, în vreme ce Gabriel 
se strecură pe ușă şi începu să urce tăcut dealul, spre Citadelă. 
Era aproape ora unu dimineaţa. 

Mergea încet, ascultând sunetele nopții. Tăcerea era deplină. 
Până şi oraşul se liniştise, dincolo de ziduri. 

Piaţa publică, înţesată de turiști în timpul zilei, era acum pus- 
tie, ceea ce îi dădea un aer straniu. Gabriel se strecură pe sub o 
arcadă de lângă biserica publică şi ridică ochii spre Citadelă. Se 
simţea ca de fiecare dată înaintea unei bătălii: concentrat, fremă- 
tând — şi puţin temător. Frica era esenţială. Îl împiedica să devi- 
nă neglijent, iar ceea ce urma să facă implica numeroase riscuri. 

Strecurându-se de-a lungul zidului întunecat, se ținu aproa- 
pe de clădiri și o luă spre podul din lemn care traversa șanțul de 
apărare acum secat. Deasupra lui, Gabriel zărea peştera ofran- 
dei, undeva sus, pe versantul abrupt al muntelui. Înăuntru nu era 
aprinsă nicio lumină. Singurul indiciu că acolo s-ar fi aflat ceva 
era o frânghie subțire, de-abia vizibilă pe fundalul muntelui în- 
tunecat, ca o zgârietură pe chipul nopţii, coborând până jos, pe 
piatra netedă a ofrandei ce se afla la poale. 

Întinse mâna și apucă grijuliu frânghia, atent să nu tragă de 
ea. Era mai subţire decât sperase și împletită de mână, din câ- 
nepă — nu chiar cel mai rezistent material, dar cel puţin avea o 
suprafață aspră, de care se putea prinde fără să alunece. Scoase 
o pereche de mănuși de cățărat din buzunar şi le trase pe mâini, 

cercetând zidul de apărare, în căutarea vreunei mișcări. Un steag 
coborât în bernă pe faţada unei clădiri fâlfâia ușor în briza care 
adia. Un ambalaj aruncat pe jos, pe care cei de la curăţenie nu îl 
ridicaseră, se rostogolea pe caldarâm. În afară de asta nu se mai 
mişca nimic. 

Gabriel testă frânghia care scârțâi când trase de ea, întinzân- 
du-se puțin, dar nu prea mult. Trebuia să se mulțumească cu atât. 
Trase adânc aer în piept, umplându-și plămânii cu oxigen, după 
care se lăsă cu toată greutatea pe frânghie, pregătindu-se să o ia 
la fugă dacă vreun sunet metalic avea să răsune undeva sus, dea- 
supra capului său. 

Dar nu se întâmplă nimic. 

Mesajul ajunsese la destinatar. 

Clopotul Înălţării fusese blocat. 

Se urcă pe frânghie și şi-o încolăci peste piciorul drept, 
trecându-și-o pe deasupra bocancului. Întinse braţele şi o prinse 
cu putere, se trase în sus, lăsă frânghia să alunece peste bocancul 
drept şi o prinse cu talpa celui stâng, care acţiona pe post de frâ- 
nă, lăsându-și apoi greutatea pe picioare şi eliberându-și braţele 
ca să apuce o altă bucată de frânghie, de mai sus. Era o tehni- 
că simplă, cunoscută drept „pune frână și trage-ţi picioarele sub 
tine“, pe care o învăţa orice soldat din armata SUA. Puteai să te 
ridici încetul cu încetul, folosind orice tip de material pe post de 
frânghie, atât cât îţi permiteau forța din partea superioară a tru- 
pului şi rezistenţa ţesăturii. Peştera ofrandei se afla la aproxima- 
tiv o sută de metri deasupra lui. Gabriel încercă să nu se gân- 
dească care sunt șansele să dea peste o bucată de frânghie care 
să cedeze undeva mai sus, de-a lungul urcușşului. 

Îşi alungă orice gând din minte şi începu să urce, menținând 
un ritm constant. 

Îndreaptă-ţi picioarele. 

Întinde braţele în sus. 
Prinde frânghia cu mâinile. 
Trage-ţi picioarele sub tine. 
Fă o pauză. — Repetă mişcările. 

Înainta aproximativ un metru la fiecare ciclu, o sută de repe- 
tări până avea să ajungă la peştera ofrandei. În cursul antrena- 
mentelor de luptă, făcuse în mod regulat câte cinci seturi de zece 
repetări, chiar dacă pe o frânghie mai groasă, cu priză mai bună. 
Cel puţin de data aceasta nu-şi căra raniţa în spate, doar o armă 
şi o copie a hărții desenate de bunicul său. 

Continuă să înainteze într-un ritm susținut, răsucindu-se în 
aerul nopţii, în vreme ce frânghia se întindea şi scârțâia. Îl dureau 
deja încheieturile, tot mai tare cu fiecare priză. Încetini ritmul, 
dar continuă să urce. Se gândea întruna la Liv, speriată și singu- 
ră, adusă acolo de cei care o omorâseră pe mama lui. Nu avea să 
îngăduie să i se întâmple şi ei același lucru. Oricât de tare l-ar fi 
durut, avea să-şi continue urcușul, de dragul ei. 

Îi luă cam zece minute să ajungă la trapa din dreptul peşterii 
ofrandei, moment în care toţi mușchii braţelor și ai picioarelor îi 
erau săgetaţi de durere, iar hainele şi mănuşile îi erau ude leoar- 
că. Mare parte din trapă era blocată de platforma Înălţării, făcută 
din lemn solid. Frânghia clopotului atârna pe lângă ea și dispă- 
rea într-o gaură din stâncă; o gaură suficient de largă pentru frân- 
ghie, dar prea îngustă ca el să se poată strecura pe acolo. Se mai 
ridică o dată, folosindu-se de ultimii centimetri de frânghie, până 
când capul îi ajunse deasupra pardoseli peşterii. 

Aceasta era pustie. 

Nu-l aștepta nimeni. 

Trebuia să ajungă mai aproape de buza peșterii, sau de plat- 
forma din lemn, ambele imposibil de atins din locul în care atâr- 
na el. Începu să se împingă dintr-o parte în alta, cu toată greuta- 
tea, făcând frânghia să se legene. Aceasta scârțâia pe măsură ce 
prindea viteză. Gabriel avea o singură încercare. 

Frânghia se întinse la maximum. 

Fibrele trosmiră. 

Buza peșterii se năpusti spre el. 

Gabriel dădu drumul frânghiei şi se arcui înspre peretele din 
stâncă. 

În clipa în care frânghia se desprinse din mână, Gabriel ştiu 
că nu va fi o aterizare uşoară. Simţea cum forța gravitaţiei îl tra- 
ge în jos, de parcă ar fi avut bolovani în buzunare. Se întinse cu 


309 


disperare spre marginea trapei şi se lovi de ea, cu o trosnitură de 
oase rupte; coastele i se izbiră de stânca tare şi Gabriel răma- 
se fără suflare. Partea inferioară a trupului îi atârna în beznă, și 
doar braţele îl împiedicau să alunece în hău. Se agăță cu pute- 
re, cu durerea zvâcnindu-i în piept, şi dădu din picioare, căutând 
ceva solid de care să se prindă, dar nu găsi nimic. Trapa era o 
ieşitură din versantul muntelui, iar sub ea nu se afla decât un hău 
adânc de o sută de metri. 

Gabriel îşi canaliză stropul de energie rămas în braţele tre- 
murătoare, poruncindu-le să-l ridice, dar pardoseala peșterii era 
netedă ca marmura, șlefuită de miile de ani în care se perinda- 
seră călugări pe acolo. De fiecare dată când încerca să se tragă 
în sus, mai pierdea puţin teren şi mai aluneca puţin. În cele din 
urmă, nu se mai zbătu şi încremeni în poziţia în care se afla, 
conștient că, dacă va mai continua, se va prăbuşi în gol. 

Dar trebuia să facă ceva. 

Chiar și atârnând aşa, nemişcat, simţea cum alunecă, milime- 
tru cu milimetru. Cu un efort disperat, întinse piciorul drept, cât 
de sus putu. Prinse buza prăpastiei şi rămase acolo. Îl mişcă puţin 
în stânga și în dreapta, ca să se prindă mai bine, iar cauciucul de 
pe talpa bocancului scârțâi pe suprafaţa lucioasă. Însă, cu fiecare 
centimetru pe care îl câștiga piciorul său, îşi simţea braţele slă- 
bindu-i. După cățărarea istovitoare, nu mai avea forță în dege- 
te şi nici de ce să se prindă. Atârnând așa, cu trupul aplecat în- 
tr-o parte, mai mult în afara decât pe ieşitura din stâncă, ştia că 
braţele vor ceda primele. Cu fiecare secundă, degetele sale, ume- 
de de la transpiraţie, îi alunecau tot mai mult. În curând, avea să 
se prăbușească de pe versantul muntelui şi nu mai avea forță să 
se împotrivească. 

În acea clipă, o mână îl apucă de haină şi începu să îl tragă 
în sus. 

Gabriel se trase şi el, sincronizându-și eforturile cu ritmul ce- 
lui care încerca să îl ridice, astfel încât, după cinci mișcări bine 
coordonate, se săltă peste buza peşterii și se întinse recunoscător 
pe pardoseala din stâncă. Pielea încinsă, pe care îi şiroiau bro- 
boane de sudoare, i se răcori la atingerea pietrei și stătu întins 
așa o vreme, savurând gustul gloriei de a fi în viață. Nici dacă 

pardoseala ar fi fost făcută din puf de gâscă nu i s-ar fi părut mai 
confortabilă sau mai primitoare. Ridică privirea înspre chipul ce- 
lui care-l salvase. 

— Trebuie să ne grăbim, zise Athanasius, nu putem risca să 
dea cineva peste noi aici! 

Îi întinse o sutană împăturită. 

— [a-o pe tine şi vei trece neobservat în adâncul muntelui. 

Gabriel se ridică, în ciuda protestelor muşchilor care-i tre- 
murau de durere și de efort, şi își trase veşmântul aspru din lână 
peste haine. Sutana avea să-i încălzească mușchii, ceea ce era 
un lucru bun, fiindcă avea nevoie să-și recapete forțele cât mai 
repede, ca să scape cu viaţă din adâncul muntelui. Ridică privi- 
rea și întinse mâna. 

— Gabriel, zise. Îți mulţumesc că mi-ai salvat viaţa. 

Călugărul chel păru uşor stânjenit. 

— Athanasius, se prezentă la rândul lui, strângând mâna 
care îi fusese întinsă, sau Fratele Peacock, dacă preferi. În me- 
sajul tău spuneai ceva despre o hartă. 

Gabriel scoase o hârtie din buzunar și i-o întinse. Era o co- 
pie a hărții desenate de Oscar în jurnalul său. Athanasius o luă și 
urmări cu degetul conturul tunelelor şi coridoarelor, până ajunse 
la simbolul oaselor încrucişate. 

— Este osuarul, zise. Ceea ce cauţi se află îngropat sub peş- 
tera care adăposteşte catedrala, lângă oasele sacre ale prelaților. 

Luă lampa cu petrol din nişa din perete. 

— Trage-ţi gluga pe cap, păstrează distanţa în spatele meu 
şi ascunde-te dacă cineva mă opreşte ca să-mi vorbească! N-ar 
trebui să umble nimeni pe coridoare la ora asta. Să sperăm că 
ceilalți respectă regula asta cu mai multă stricteţe decât mine. 

Apoi se răsuci pe călcâie şi ieşi din peştera ofrandei, îndrep- 
tându-se spre adâncurile întunecate ale muntelui. 

Gabriel urma haloul lămpii cu petrol, care se clătina în faţa 
lui în întuneric. Lumina aluneca de-a lungul tunelelor, scoțând 
la iveală, pentru câteva clipe, uşi întunecate și cabluri ce se în- 
colăceau pe ziduri aidoma unor vene. Cam la zece paşi, câte un 
bec se itea din tavan, dar niciunul nu era aprins. Gabriel se între- 
bă dacă e din cauza cutremurului recent sau pur și simplu pen- 
tru a face economie. Gândul acesta îl tulbură în mod straniu. 
Demonizase atâta vreme Citadela şi pe toți cei ce sălășluiau în 
adâncul ei, iar faptul că acum se găsea brusc aici şi îl interesau 
niște detalii atât de banale i se părea ireal. Îşi reaminti că este pe 
terenul dușmanului şi că se află acolo cu un scop. Băgă mâna 
în buzunar şi simţi greutatea pistolului, ceea ce avu darul să-l 
liniştească. Își continuă drumul, fără să scape din ochi lumina ce 
pâlpâia la vreo zece paşi în faţa lui și din vedere misiunea pe care 
o avea de îndeplinit. 

Din loc în loc, tunelul o cotea și lumina dispărea pentru o se- 
cundă sau două, iar Gabriel era nevoit să înainteze pipăind zi- 
durile grunjoase, ca să-l prindă din urmă pe Athanasius. Alteori, 
drumul cobora la stânga sau urca la dreapta, atunci când călu- 
gărul o lua pe scările care îi duceau la alt nivel. Gabriel încerca 
să-şi dea seama unde se află, dar era imposibil. Spera că ghidul 
său îl duce pe acel traseu sinuos ca să evite zonele mai aglome- 
rate ale muntelui, și nu ca să-l deruteze, pregătindu-l pentru un 
atac prin surprindere. 

După zece minute de mers, cu capul aplecat pe sub becuri- 
le joase şi strecurându-se prin tuneluri atât de înguste, că nu în- 
căpea decât un singur om prin ele, păşiră printr-o ușă masivă și 
în faţa ochilor li se înfățişă o privelişte care-i tăie respiraţia lui 

Gabriel. Peştera era atât de mare, că îl luă cu ameţeală. Stalactite 
uriașe atârnau din tavanul aflat undeva foarte sus și o fereastră 
masivă era săpată în peretele din spate. Gabriel vedea semilu- 
na prin ea și asta îi amintea de minutele care se scurgeau ; raze- 
le ei aruncau o lumină argintie prin sticla veche, creând modele 
schimbătoare pe pardoseala din piatră. Probabil că traversaseră 
muntele prin mijlocul lui și ajunseseră în cealaltă parte. 

— Pe aici şopti Athanasius, osuarul se află sub peștera ca- 
tedralei. 

Gabriel îl urmă, trecând pe lângă crucea Tau ale cărei con- 
tururi se înălțau din altarul de pe peretele din spate, unde un șir 
de stalagmite, ascuţite ca niște ace, alcătuiau un paravan natu- 
ral în spatele căruia se ascundea o uşă țintuită cu piroane meta- 
lice. Athanasius răsuci o cheie în broască și zgomotul răsună în 
spaţiul imens ca pocnetul unui glonte ţâşnind dintr-o puşcă de 
vânătoare. Gabriel se uită în spate, ca să se asigure că sunt în 
continuare singuri, înainte de a-l urma pe Athanasius. 

Se găseau în partea de sus a unei rampe de piatră ce cobora 
în beznă. Locul mirosea a moarte. Athanasius încuie uşa și înce- 
pu să coboare. Mirosul de mucegai şi de putrefacție se înteţea cu 
fiecare pas. În josul rampei, o altă uşă le bloca trecerea. O des- 
chiseră și îi izbi un miros și mai puternic de putreziciune uscată. 

— Osuarul, zise Athanasius, păşind înăuntru şi ridicând 
lampa cu petrol ca să lumineze încăperea. 

Şiruri de firide lungi erau scobite în ambii pereţi, adăpostind 
câte trei cadavre fiecare și pierzându-se în beznă în ambele di- 
recții, ceea ce făcea ca încăperea îngustă să semene cu un va- 
gon de dormit, ai cărui călători nu aveau să se mai trezească însă 
niciodată. În fiecare firidă, Gabriel zări oase ieşind din sutane- 
le putrezite care acopereau ce mai rămăsese din trupurile şi din 
măreţia unor oameni de mult dispăruți. Într-una dintre nişele din 
faţa lui, craniul se rostogolise de sub glugă şi îi fixa cu orbitele 
goale. Sub el, în stâncă, era cioplită litera X. 

Gabriel făcu un pas în față. Oscar însemnase cu un X, pe de- 
senul lui, locul în care se afla Harta Stelară, dar părea o alegere 
ciudată s-o fi ascuns chiar în dreptul uşii. 

La lumina lămpii, Gabriel mai zări ceva cioplit lângă litera 
X, ascuns parțial de aceleaşi fire subțiri ca de borangic ale pân- 
zelor de păianjen ce acopereau mare parte din ziduri şi din firi- 
de. Le dădu la o parte şi avu un şoc când dădu cu ochii de literele 
care ieşiră la iveală: L I V. 

Le privi ţintă o clipă, uimit să dea de numele lui Liv în acea 
criptă secretă. Apoi își dădu seama de greşeală. Fiecare firidă 
avea câte un simbol cioplit sub ea. Sub cea de deasupra scria 
XLIII, iar la stânga şirul continua cu XLII, XLI şi XL. Erau cifre 
romane. XLIV însemna pur şi simplu numărul 44. 

Scoase harta lui Oscar din buzunar, amintindu-și ce scria în 
dreptul oaselor încrucișate: XIV, numărul 14. 

— Pe aici! zise, luând-o la stânga. 

O porni grăbit prin tunelul umed, numărând firidele pe măsu- 
ră ce înainta, lumina lămpii cu petrol a lui Athanasius aruncând o 
umbră lungă și nerăbdătoare în faţa lui. Cu cât scădeau numerele, 
cu atât zidurile tunelului deveneau mai grunjoase. Când coborâră 
sub 30, tunelul se schimbă din nou. Pânzele de păianjen care îm- 
podobiseră pereţii până atunci dispărură, astfel încât fiecare firi- 
dă se căsca în faţa ochilor lor întunecată, dar curată. Și trupurile 
fuseseră curățate, iar grămezile de oase prăfuite nu mai zăceau 
împrăștiate peste tot, ci adunate în saci de pânză în mijlocul fie- 
cărei firide, cu craniul odihnindu-se deasupra. 

— Aici! zise Gabriel când ajunse la numărul 14. Scoase o 
lanternă din buzunar şi o aprinse, iar lumina becului minuscul 
inundă întunericul. 

— Ce căutăm? întrebă Athanasius, ridicând lampa, ca să 
facă mai multă lumină. 

— Ceva ce aduce cu o bucată de stâncă, sau un fragment din- 
tr-o tăbliță cu simboluri scrijelite pe ea: prea grea ca să poată fi 
transportată de cineva înot, dar suficient de mică ca să poată fi 
adusă aici în mare taină şi ascunsă. 

Mătură firida cu fasciculul de lumină al lanternei şi îşi simţi 
toate speranţele, care crescuseră vertiginos înlăuntrul lui, pră- 
bușindu-se la fel de repede. În afara rămășițelor aranjate ordonat 
într-o grămăjoară în mijloc, în nișă nu se mai afla nimic. Le ve- 
rifică şi pe cele de lângă: toate erau goale, cu excepţia acelorași 

grămăjoare şi a craniilor ce rânjeau, făcându-i parcă în ciudă. 
Cercetă pereţii, podeaua, tavanul. Toate erau imaculate, săpate 
în stâncă solidă, așa că ar fi fost imposibil ca Oscar să fi îngro- 
pat harta în ele. 

Îşi îndreptă atenţia către singurul lucru care se mai afla în fi- 
rida cu numărul XIV: grămăjoara de oase de sub craniu. Iniţial 
nu o băgase în seamă, părându-i-se prea mică, dar acum, că eli- 
minase toate celelalte posibilități, era singurul loc în care s-ar 
mai fi putut afla Harta Stelară. Întinse mâna şi o ridică. 

— Te rog, zise Athanasius, nu tulbura relicvele! 

Gabriel l-ar fi ignorat bucuros, dar, în clipa în care ridică oa- 
sele învelite în pânză, își dădu seama că sunt prea uşoare ca în 
mijlocul lor să se ascundă ceea ce căuta. Obiectul pe care Oscar 
îl ascunsese acolo, cu peste nouăzeci de ani în urmă, dispăruse: 
probabil că altcineva îl găsise înaintea lui. Puse oasele la loc, cu 
grijă, şi îşi trecu mâna peste piatra rece, curată. 

— De ce e aşa de curat aici? 

— Sunt cele mai vechi rămășițe pământești din osuar, aparţi- 
nând primilor prelați care au locuit în adâncul muntelui. Vârsta 
foarte înaintată până la care au trăit a făcut ca oasele lor să se 
fărâmițeze foarte repede, preschimbându-se aproape în pulbere, 
ce poate fi îndepărtată uşor chiar și cu o suflare. Printr-un ordin 
al Consiliului, s-a hotărât ca rămășițele lor să fie protejate. 

— Când s-a-ntâmplat asta? 

— În urmă cu aproape zece ani. 

Gabriel dădu din cap. Ajunsese cu zece ani prea târziu. 

— Cine mai coboară aici? 

— Doar novicii Sanctus. În cadrul pregătirii pentru hirotoni- 
sire, trebuie să petreacă o perioadă de timp aici, gândindu-se la 
poziţia lor, ca ultima verigă dintr-un lanț neîntrerupt, ce se întinde 
până la începuturi. Catacombele astea sunt ca o raclă uriașă, iar 
oasele prelaților sunt ele însele niște moaşte, sfințite în urma lun- 
gii perioade de timp pe care au petrecut-o în apropierea moaștelor 
supreme: Sacramentul. Cum astea sunt rămășițele pământeşti ale 
primilor prelați, părinții întemeietori ai Citadelei, sunt cele mai 
sacre dintre toate. De aceea novicii vin aici să se roage. 

Aşa se explica cum reuşise Oscar să strecoare Harta Stelară 
în osuar. Fusese novice în ordinul călugărilor Sancti, înainte de 
a fugi din Citadelă. Ar fi putut să aducă harta aici și să o ascun- 
dă în timpul rugăciunilor pe care le înălța în tăcere, având certi- 
tudinea că puţină lume se aventura până în cripte. Asta până se 
luase hotărârea ca osuarul să fie curăţat. 

— Există undeva înregistrări privind renovarea? 

— "Toate lucrările sunt catalogate şi informaţiile sunt păstra- 
te în arhivele din bibliotecă. Dar aceasta e în continuare închisă. 
Aș putea să intru, dar nu înainte de utrenie, cel mai devreme, şi 
n-o să fie uşor. Arhivele sunt imense. 

Gabriel oftă cu năduf, amintindu-și de raza de lună pe care o 
văzuse prin imensa fereastră din catedrală, subțiindu-se, imper- 
ceptibil, dar ireversibil, cu fiecare oră care trecea. Băgă mâna în 
buzunar şi îşi scoase iPhone-ul. 

— Timpul e singurul lucru de care nu dispunem, zise, tas- 
tând ceva pe ecran şi întinzându-i-l lui Athanasius. 

Screensaver-ul înfățișa o fotografie a paginii din jurnalul lui 
Oscar care conţinea Profeţia în Oglindă. Athanasius îl luă şi în- 
cepu să citească. 


Aerul din peştera catedralei avea o aromă dulce după putre- 
ziciunea din criptă. 

— Am face bine să ne grăbim, zise Athanasius, îndreptân- 
du-se spre ușa principală, călugării care fac cu schimbul în ser- 
viciul de rugăciune o să iasă în curând şi coridoarele n-o să mai 
fie aşa de pustii. O să te duc înapoi pe un drum mai scurt. 

O luară înapoi pe unde veniseră, prin labirintul întortocheat 
din adâncul muntelui, cotind-o la stânga sau la dreapta pe unele 
coridoare, trecând prin fața dormitoarelor în care unii călugări 
sforăiau sau a capelelor private în care alții se rugau. Gabriel se 
ținea în spate, ca la venire, cu capul plecat, gluga acoperindu-i 
chipul, gata să mărească distanța dintre el şi Athanasius în caz 
că i-ar fi oprit cineva pe drum. Aproape ajunseseră la peştera 
ofrandei, când îl auziră amândoi: un geamăt grav, purtat de întu- 
neric ca plânsetul chinuit al unui animal prins în cuşcă. Se opri- 
ră şi îl ascultară cum crește în intensitate, înainte de a se risipi la 

fel de repede pe cât se iscase. Atunci auziră niște paşi. În spaţiul 
strâmt din tunel, care purta cu uşurinţă ecoul, era imposibil să-ţi 
dai seama din ce direcţie vin. Gabriel se ascunse în umbra unei 
uși şi întinse mâna după pistol, dar chiar în clipa aceea o siluetă 
înveşmântată într-o sutană roşie se ivi în spatele lui şi trecu gră- 
bită pe lângă el, în direcţia lui Athanasius. 

— Trebuie să vii cu mine! zise călugărul. 

— Să vin unde? 

— La infirmerie. Fratele Simenon mi-a dat ordin să te gă- 
sesc. Spune că e urgent! 

Un alt geamăt care-ţi îngheţa sângele în vine se auzi de un- 
deva din adâncul muntelui. 

— Prea bine, răspunse Athanasius. Tocmai aveam de gând 
să urc pe scările astea ca să duc noul schimb de călugări la 
peştera ofrandei, dar asta poate să mai aștepte. 

Gabriel se lipi de tocul uşii și urmări cum călugărul înveşmân- 
tat în roșu se îndepărtează împreună cu Athanasius prin tunel, 
lăsându-l fără lumina slabă pe care o dădea lampa cu petrol. În 
bezna adâncă rămasă în urma lor, le ascultă paşii care se auzeau 
tot mai slab, până când se făcură una cu liniștea, apoi păşi din 
nou pe coridor și își continuă drumul în direcţia în care îl urmase 
pe Athanasius. Scoase lanterna din buzunar şi o aprinse, ascun- 
zând mare parte din lumina ei în palmă. În față se vedea o scară 
de piatră care pornea din tunelul principal și Gabriel speră că e 
cea la care făcuse aluzie Athanasius în instrucțiunile lui criptice. 

După câteva minute de urcat, simţi aerul rece al nopții venind 
de undeva din stânga și îl urmă până ajunse în peştera ofrandei. 
Îşi dădu jos sutana de călugăr, o împături şi o puse pe un raft, 
apoi se îndreptă spre marginea trapei. Blocă frânghia clopotu- 
lui cu o scândură depozitată într-una dintre nişe. Braţele îi erau 
în continuare slăbite și le simţea grele, dar cel puţin gravitația 
avea să fie de partea lui de data asta. Își luă din nou mănușile și 
înfăşură o bucată din frânghie, ca să-i reducă din presiune. 

Urcase până acolo sperând că va găsi o hartă care să-i ducă 
la un deznodământ sacru, prevestit din vremuri străvechi. Pleca 
cu nimic mai mult decât un firicel de speranță că Athanasius ar 
putea să găsească vreun indiciu, undeva în arhive. Gabriel privi 

înspre noaptea luminată de lună, ştiind că Liv e undeva acolo. 
Îi promisese că nu o va părăsi şi cu toate acestea dăduse greş de 
mai multe ori. Nu fusese în stare să o protejeze şi nu reușise să 
găsească singurul lucru care ar fi eliberat-o din înşiruirea fata- 
lă de evenimente în care o înlănțuise profeția. Apăsat de acele 
gânduri, îşi încolăci frânghia în jurul piciorului și făcu un pas în 
afara platformei, alunecând în întuneric ca un bărbat spânzurat 
cu lentoare. 

Când Athanasius ajunse la scara care ducea la infirmerie, su- 
netul pe care îl auzise pe când se afla în partea de sus a muntelui 
se transformase deja într-un bocet al damnaţilor. Vaietul creştea 
în intensitate cu fiecare pas pe care îl făcea, până când fu nevoit 
să își mobilizeze întreaga stăpânire de sine ca să îşi continue co- 
borârea în direcţia lui. Auzea acum și cuvinte ce răzbăteau prin 
bocetul neîntrerupt, văitându-se și cerând îndurare, cel mai ade- 
sea fiind rostită rugămintea „iartă-mă“. 

La capătul scărilor îl întâmpină un gardian cu o mască chi- 
rurgicală albă pe față, care ieşea în evidenţă în contrast cu glu- 
ga ridicată a sutanei sale roșii. Alt gardian mascat era postat în 
faţa uşii salonului principal — de unde se auzea zgomotul. Când 
Athanasius se apropie, gardianul îi întinse o mască şi îl urmări 
în tăcere cum şi-o pune pe faţă. Doar după aceea făcu un pas 
spre ușă şi bătu în ea suficient de tare ca să acopere vaietele. Se 
auzi un drug ridicându-se, iar uşa începu să se deschidă încet. 

Scena care îl întâmpină pe Athanasius era una de infern. Cele 
opt paturi pe care le văzuse mai devreme erau acum împrăştiate 
care încotro prin încăpere, împinse de pacienţii ce se zvârcoleau 
în ele cu contorsionări violente. Toţi călugării fuseseră dezbrăcaţi 
şi lăsaţi doar în lenjeria de corp şi erau acum legaţi de paturi la 
fel ca Fratele Grădinar. Toţi prezentau aceleaşi simptome: abcese 
purulente pe aproape toată suprafaţa corpului, urme adânci acolo 
unde se scărpinaseră cu violenţă înainte de a fi imobilizaţi, şi toţi 
scoteau aceleaşi vaiete jalnice care le însoțeau suferinţa. 

Vaietul se auzea cel mai tare dintr-un pat de lângă ușă, al că- 
rui ocupant reușise cumva să își desfacă legăturile şi se scărpina 
acum cu mâna pe care şi-o eliberase, trecându-şi unghiile peste 


319 


furunculele ce se spărgeau și supurau, făcându-l să urle cu un 
amestec de agonie și uşurare. Doi călugări Apothecaria încercau 
să-l imobilizeze, să-i prindă cu mănușile lor din cauciuc albas- 
tru o bucată din pielea alunecoasă de la lichidul maroniu ce se 
scurgea din abcese. Un al treilea călugăr îi urmărea cu o siringă 
braţul care se zbătea încontinuu, adaptându-se la mişcările lui, 
până când reuși să o înfigă în locul potrivit. Masca schimonosi- 
tă de creatură chinuită se topi odată cu efectul sedativului, dând 
la iveală chipul călugărului tânăr şi speriat pe care Athanasius îl 
văzuse mai devreme. 

Se întoarse și dădu nas în nas cu fratele Simenon, ai cărui 
ochi îl priveau ţintă prin spaţiul dintre mască și glugă. 

— Toţi copacii, ai spus. 

Athanasius încuviinţă. 

— "Toţi copacii. 

— Și molima a revenit în grădină? 

Athanasius dădu din cap. 

— Nu ultima oară când a fost examinată. 

— Deci eşti de acord că măsurile de izolare au avut efect? 

Athanasius încuviință. 

— Şi ai recomanda, evident, o procedură similară pentru a 
împiedica potenţiala răspândire a bolii în rândul oamenilor? 

În ciuda căldurii înăbușitoare din încăpere, Athanasius simți 
un fior rece pe şira spinării când își dădu seama de ce fusese 
chemat acolo. 

— Crezi c-ar trebui să fiu pus în carantină? 

— Nu doar tu. Singurele persoane care s-au molipsit până 
acum sunt cele care s-au aflat în partea infestată a grădinii şi au 
avut contact direct cu materialul contaminat. Și tu ai fost acolo, 
la fel şi conducătorii celorlalte confrerii. Aţi stat cu toţii în gră- 
dină şi ați cercetat crengile putrezite, poate chiar le-aţi atins, în 
vreme ce încercaţi să decideți ce măsuri trebuie luate în legătu- 
ră cu molima. 

Athanasius îşi aminti de cei doi gardieni tăcuţi care îl aștep- 
tau în faţa salonului. Crezuse iniţial că fuseseră puşi acolo ca 
să-i împiedice pe oameni să intre. Acum îşi dădea seama care e 
adevărul. Erau acolo ca să-i împiedice să mai iasă. 

— Dar, dacă aş fi fost infectat, ar fi trebuit să am niște simp- 
tome până acum, nu? 

— Nu neapărat. Expunerea ta a fost limitată, așa că s-ar pu- 
tea ca boala să-și facă efectul mai încet în organismul tău. Toţi cei 
de aici au fost expuși multă vreme și fără protecție, iar cantitatea 
este un factor-cheie în cazurile de micoză acută. Dacă ar exista 
o altă cale, aş sugera-o, dar nu ne putem asuma riscul ca boala 
să se răspândească și mai mult. Toţi cei care ar putea să fie con- 
taminați trebuie să rămână izolaţi cel puţin patru zile, sub stric- 
tă observație. Dacă n-o să manifeste niciun simptom în acest in- 
terval, putem presupune fără să greşim că infecția a fost izolată. 
Altfel... 

Lăsă ideea să plutească în aer. 

— Dacă asta te face să te simţi mai bine, eu însumi şi toate 
ajutoarele mele o să rămânem aici pe toată perioada de caran- 
tină. 

Athanasius înţelegea logica acelei măsuri, dar avea şi o pro- 
blemă legată de ea. Carantina însemna că vor trece încă patru 
zile înainte ca el să poată să verifice arhivele pentru Gabriel — 
presupunând că nu va sfârși și el legat de un pat, sau chiar mai 
rău. Ideea aceea îi ridică un alt semn de întrebare și, deși se te- 
mea de răspuns, întrebă: 

— Cum se mai simte Fratele Grădinar? 

— Mă tem c-a murit la scurt timp după ce l-ai văzut tu ulti- 
ma oară. Organele interne i-au cedat din cauza infecţiei cronice. 
Buboaiele pe care le vezi pe piele se formează şi în interiorul or- 
ganismului. O activitate fizică violentă duce la spargerea lor, in- 
undând organismul cu toxine. Dacă nivelurile acestora sunt prea 
ridicate, organele nu mai fac față, pur şi simplu. 

Athanasius privi din nou trupurile ce se zvârcoleau legate 
de paturi și îşi imagină abcesele care dădeau năvală prin carne, 
aceleaşi care se formau poate și înlăuntrul lui chiar în acel mo- 
ment. 

— Şi unde o să stăm? Spaţiul de aici nu e suficient şi con- 
tactul cu cei deja infectați e cu siguranță contraindicat. 

— Gardienii fac aranjamentele chiar acum. Eu şi ajutoare- 
le mele o să ocupăm celelalte grote desemnate pentru carantină. 
Sunt convins c-o să găsească o soluţie adecvată. 

Athanasius începu să facă nişte calcule în minte, zărind o 
oportunitate în izolarea iminentă. 

— Pot să fac o sugestie? Biblioteca se află în apropiere și 
se poate ajunge la ea fără a trece prin zonele mai aglomerate ale 
muntelui. Am putea transforma una dintre sălile de lectură într-un 
salon improvizat pe perioada carantinei, fără să deranjăm prea 
mult. Nimeni n-o folosește în momentul ăsta şi faptul că e închi- 
să ermetic şi beneficiază de un sistem de climatizare cu circuit 
închis ar garanta că aerul pe care-l respirăm n-o să contamineze 
restul muntelui. 

Simenon încuviinţă. 

— O să fac propunerea. Între timp, ar trebui să părăseşti în- 
căperea şi s-aștepţi afară, pe coridor. Au fost convocați şi ceilalți 
conducători ai confreriilor. Am vrut să vorbesc cu tine mai în- 
tâi fiindcă ştiam că tu o să-nțelegi că e o măsură logică și poate 
chiar o să m-ajuţi să-i conving pe ceilalți. 

— Bineînţeles. 

Ca la un semnal, se auzi o bătaie în ușă, care acoperi geme- 
tele din încăpere. Simenon deschise ușa și dădu peste fratele 
Axel, care aştepta perplex în faţa ei. Athanasius se strecură afa- 
ră din salon și puse mâna pe umărul lui Axel, îndepărtându-l de 
priveliștea teribilă dinăuntru. 

Axel se smuci, eliberându-şi umărul, și îl privi ţintă, cu o 
mânie pe care de-abia şi-o disimula. 

— Vezi ce ai făcut? zise. Ai adus ciuma pe capul nostru! 

— Să sperăm că nu e așa, răspunse Athanasius. De dragul 
nostru, al amândurora, să ne rugăm să se dovedească în cele din 
urmă că e altceva. 

Vânturile puternice de deasupra Atlanticului împinsese- 
ră porumbiţa albă din coada avionului DC-9 cu repeziciune în 
zborul său spre marginea estică a Europei. Aeronava ateriză pe 
Aeroportul Internațional din Gaziantep puţin înainte de ora pre- 
văzută, la două şi cincizeci de minute dimineaţa. 

La ora trei şi trei minute, un încărcător trase lângă avion şi 
platforma lui fu ridicată până la uşa destinată pasagerilor. Pe 
aceasta fură încărcate două lucruri: o cutie având aproximativ 
aceeaşi formă şi aceleași dimensiuni ca un coşciug şi un bărbat 
blond, masiv, îmbrăcat în negru, care îşi puse palma pe cutie, de 
parcă ar fi jurat pe o Biblie supradimensionată. Încărcătorul îi co- 
bori în dreptul unei camionete care aştepta parcată, cu uşile din 
spate deschise şi cu cheia în contact. Fără niciun ajutor, bărbatul 
mută cutia de pe platformă în spatele autovehiculului, după care 
închise uşa şi se îndreptă spre scaunul şoferului. Răsuci cheia în 
contact şi vocea robotică a GPS-ului îi dădu prima direcţie a tra- 
seului preprogramat. Patru minute mai târziu, trecea cu maşina 
prin poarta de securitate și o lua pe drumul de acces, de-a lungul 
gardului aeroportului. Acesta îl duse la șoseaua principală, de- 
parte de aeroport şi înspre munţii care urcau spre Ruina. 

Traversă trecătoarea din munţi şi ajunse la periferia orașului 
fix la ora trei și treizeci de minute. Vocea plată din bord îl ghidă 
spre Bulevardul de Est și apoi pe şoseaua de centură care încon- 
jura oraşul vechi și îl duse apoi în secțiunea de nord-est cunos- 
cută sub numele de Cartierul Umbrasian. Nouă minute mai târ- 
ziu, ajungea la destinație. 

Dick încetini şi intră cu camioneta în depozitul construit 
în partea inferioară a zidului oraşului vechi, o parcă cu spatele 

într-un loc de încărcare și opri motorul. Vehiculele de mare tonaj 
nu aveau voie să intre în oraşul vechi, aşa că tonele de mâncare 
şi de mărfuri care trebuia să fie livrate în fiecare zi în cafenele şi 
magazinele de suvenire erau transportate cu ajutorul funicularu- 
lui. Semănând cu un montagne-russe imens Și lent, acesta stră- 
pungea zidul care împrejmuia orașul vechi și urca dealul prin- 
tr-un tunel din piatră ascuns vederii, care pornea din depozitul 
de mărfuri. 

După ce se asigură că nu e nimeni în jur, Dick se dădu jos 
de la volan, luă un motostivuitor și deschise ușile din spate ale 
camionetei. Scoase cutia în formă de coșciug şi o urcă pe plat- 
formă, ducând-o apoi la unicul vagon al funicularului care era 
oprit în dreptul intrării în tunel, cu ușa deschisă și gata de por- 
nire. După ce băgă cutia în vagon, se strecură și el, cu dificulta- 
te, din cauza staturii uriaşe, în partea din spate destinată persoa- 
nelor şi deschise un e-mail pe telefonul mobil ca să recitească 
instrucţiunile pe care le primise. 

Deschise tabloul de comandă al vagonului şi apăsă pe al trei- 
lea dintre cele trei butoane roșii. Vagonul o luă încet din loc, tras 
de un lanţ cu clichet, iar cauciucurile uşoare şi motorul electric 
de-abia dacă se auziră în liniştea nopţii. Intrară în tunelul slab 
luminat, apoi începură să urce, până la cea de-a treia şi ulti- 
ma stație, aflată chiar în vârful dealului pe care se găsea orașul 
vechi, acolo unde zidul de apărare împrejmuia Citadela. 

Era ora trei și patruzeci şi unu de minute. 


Dragan se prinse de zidul grunjos al peșterii ofrandei şi se 
uită în jos prin trapă, ca o pasăre de pradă. Nu zări nicio mişcare, 
doar străzile luminate cu lămpi cu vapori de sodiu ale orașului 
vechi întinzându-se la picioarele lui ca o pată galbenă străluci- 
toare. 

Simţea cum frigul nopţii îi cuprinde trupul slăbit, dar mai 
simți şi ceva ce semăna cu mirosul ploii adus de briză, sau cu 
soarele care iese din spatele norilor reci ca să-l încălzească. La 
fel cum oceanul răspundea chemării lunii, tot așa și trupul său 
reacţiona la apropierea Sacramentului. 

În curând, relicva avea să fie din nou acasă, inundând munte- 
le cu puterea ei purificatoare şi radiind prin trupul său, redându-i 
sănătatea jalnicei creaturi în care se transformase. 

În spatele lui, auzi scârțâitul unor pantofi pe pardoseala din 
piatră, venind dinspre cei doi gardieni înveșmântaţi în sutane 
roșii care aşteptau lângă stâlpul de lemn folosit pentru manevra- 
rea platformei. Profitase de frica şi de ambiția lor, promițându-le 
că îi va înălța la rangul de călugări Sancti dacă îl vor ajuta. 

„Aduceţi înapoi Sacramentul“, le spusese, „şi lucrurile o să 
fie din nou ca înainte.“ 

Citadela, călugării Sancti — şi el însuși. 

Dick simţi cum frânele automate se pun în mișcare și vagonul 
încetineşte. În față, lumina slabă a lămpilor cu vapori de sodiu 
se strecura prin tunel din terminalul aflat lângă zidul de apărare. 

Destinația finală. 

Avea o senzaţie de linişte și mulţumire. După ce cutia va fi 
urcată pe platforma Înălţării şi el va trage clopotul ca să-i anunţe 
să o ridice, misiunea lui se va încheia. 

Va fi com-ple-tă. 

Era unul dintre cuvintele lui preferate, atât de perfect ca formă 
şi ca sens. Până și felul în care trebuia pronunţat implica un efort, 
buzele fiind nevoite mai întâi să se rotunjească în jurul consoa- 
nelor ocluzive și să se întindă apoi într-un zâmbet de satisfacție. 
Aşa se simţise și el când descoperise cuvântul Domnului în în- 
chisoare, care-i umpluse ființa până atunci pustie, aidoma unui 
recipient gol. 

Vagonul se opri lin şi Dick păşi în zona de încărcare. Aceasta 
avea dimensiunile unui garaj dublu, de-a lungul pereţilor erau 
aliniate rafturi de depozitare şi într-o parte erau parcate câte- 
va transportoare, băgate în priză ca să se încarce peste noapte. 
Rafturile erau goale, toate mărfurile fiind livrate în seara pre- 
cedentă. Sunetul paşilor lui răsuna în hala pustie, izbindu-se de 
pereţi și amestecându-se cu zumzetul ca de insectă al unuia din- 
tre transportoarele mai mici, pe care îl luă şi îl duse înspre va- 
gon. Târi cutia şi o urcă în el, apoi traversă platforma, spre ieşire. 

Aerul rece al nopţii îl izbi când ieşi din incintă şi o luă în 
sus pe o rampă ce ducea la zidul de apărare. Platforma Înălţării 
se afla în fața lui, dincolo de un podeţ din lemn. Se îndreptă în- 

tr-acolo, savurând singurătatea şi sentimentul de satisfacție că 
aproape își îndeplinise misiunea. 

Tocmai păşise pe podeţ, când totul o luă razna. 

Primul lucru pe care îl auzi fură nişte paşi grăbiţi, scârțâind 
pe scândurile uscate, în direcţia lui: trei sau patru persoane. Se 
întoarse din instinct şi băgă mâna în haină, în căutarea pistolu- 
lui, când o lumină albă şi puternică îl orbi. 

— James Harris, World News. Ce e-n cutie? 

Dick zări marginea lentilei unei camere de filmat sub lumi- 
na strălucitoare şi capătul buretos al unui microfon care îi fusese 
băgat sub nas. Primul impuls fu să tragă în direcția luminii și să 
încerce să-l nimerească pe cel ce se afla în spatele ei, dar mintea 
îi ajunse instinctele din urmă și îl făcu să se oprească. Camera 
trimitea probabil imaginile în altă parte sau poate chiar le trans- 
mitea live. 

Băgă mâna la loc în haină, dar nu înainte ca operatorul să-i 
fi zărit pistolul și să se fi oprit asupra lui cu obiectivul pentru o 
secundă. 

— Nu e nimic în cutie, zise. N-aveţi autoritatea să vă aflați 
aici! N-aveţi ce căuta aici! 

— Au permisiunea mea. 

Un glas nou şi silueta neclară a unui bărbat care avea o mână 
înfășurată într-o eşarfă și care îi întindea cu cealaltă o insignă 
de polițist. 

Poliţia şi presa. Cum nu se poate mai rău! 

Trebuia să-şi abandoneze misiunea şi s-o ia la fugă. 

Făcu un pas spre cameră, cu un zâmbet larg pe chip, ridicând 
braţele ca să schiţeze un gest de capitulare. Cameramanul se 
dădu în spate, dar nu suficient de repede. Cu un gest rapid, Dick 
îi izbi şi îi aruncă camera pe Jos. Se auzi un zgomot de sticlă 
spartă când becul camerei de filmat se stinse şi totul se cufundă 
în întuneric. În acel moment, Dick se năpusti asupra poliţistului. 


Durerea îi fulgeră braţul lui Arkadian când bărbatul se cioc- 
ni de el, aruncându-l pe spate pe caldarâm. Polițistul se răsuci — 
provocând un nou val de durere sfâşietoare în umăr — şi întinse 

mâna după armă, dar silueta mătăhăloasă se făcuse deja nevăzu- 
tă după colțul clădirii. Dispăruse. Ceilalţi doi nu aveau de gând 
să fugă după el. Erau prea preocupaţi de subiectul principal al 
știrii exclusive pe care le-o promisese. 

Operatorul ridicase camera și filma de aproape capacul cu- 
tiei, pe care reporterul îl ridica încet, comentând în acelaşi timp 
ceea ce vedea. 

Arkadian se ridică cu greu în picioare. Voia să-l urmărească 
pe bărbatul care îi atacase, dar nu putea să fugă în starea în care 
se afla, așa că se îndreptă spre cutie, sperând din tot sufletul că 
va da peste o veste bună. 

Capacul se desprinse și căzu zăngănind la pământ. 

Liv era întinsă pe o parte, înfășurată în pături şi bandaje ca o 
mumie de Halloween. Reporterul îi punea întrebări, dar tânăra 
era evident drogată. Cel puţin asta spera Arkadian, că așa se ex- 
plica de ce toată gălăgia de până atunci nu o trezise. Detectivul 
se apropie și îi puse degetele pe gât. 

Avea puls. 

Trăia. 


Dragan urmărise întreaga scenă care se desfăşura la picioarele 
lui, ca un Dumnezeu neputincios. Din clipa în care lumina puter- 
nică se aprinsese şi bărbatul masiv o aruncase la pământ și o lua- 
se la fugă, știuse că lucrurile nu vor decurge așa cum ar fi trebuit. 

Îi urmări pe ceilalţi bărbaţi cum înconjoară cutia, cum scot 
capacul și simţi ceva răscolindu-se în el când zări silueta ghe- 
muită înăuntru. Era atras de ea și fu nevoit să se agaţe de zidul 
peșterii ca să nu se prăbușească în gol. Era atât de aproape încât 
o putea vedea, dar prea departe ca să îl ajute la ceva. Îi venea 
să plângă, să urle de furie, sau să ucidă pe cineva. Dar nu putu 
decât să privească cum grupul se îndepărtează, luând fata cu ei. 

Arkadian o sprijini pe Liv cât timp coborâră pe străduţele 
pline de gropi din oraşul vechi, înconjurându-i umerii cu braţul 
sănătos, ca un tată care-și consolează copilul, în vreme ce braţul 
rănit îl durea la fiecare hurducătură. 

Luaseră una dintre maşinuţele de golf folosite pentru a-i trans- 
porta pe bătrâni şi pe infirmi pe povârnişul muntelui. În acel mo- 
ment, Arkadian simţea că aparține ambelor categorii. Reporterul 
conducea, în vreme ce cameramanul mătura străzile cu obiecti- 
vul lui, ca un soldat urmărindu-și ţinta. Nimeni nu scotea o vor- 
bă, fiind conștienți cu toții că uriaşul pe care îl acostaseră putea fi 
în continuare prin preajmă, ascunzându-se în beznă şi așteptând 
momentul prielnic ca să se repeadă asupra atacatorilor săi. 

Când ajunseră jos, Liv începu să dea semne de viaţă, trezită 
de hurducăturile de pe drum. Arkadian introduse codurile de ac- 
ces în trapa de urgență și zâmb: când oblonul care se ridica dădu 
la iveală faptul că a doua parte a planului de salvare îi aștepta 
deja acolo. 

Reporterul o zări și el. 

— Ce caută ambulanţa aia aici? 

— Eu am chemat-o. Nu ştiam în ce stare o să fie ostatica. 
Trage lângă uşa din spate și eu o să-i rog s-o examineze, ca să 
m-asigur că e teafără înainte să vorbeşti cu ea. 

Reporterul trase de volan spre ambulanţa parcată şi apăsă tare 
pe frâne, ca să-și facă auzită nemulţumirea. Înțelegerea pe care o 
făcuse cu Arkadian îi asigura exclusivitatea asupra ştirii și acum 
simţea cum aceasta îi scapă printre degete. 

Portiera din dreptul şoferului ambulanţei se deschise şi din 
ea cobori un bărbat slab şi palid, cu părul negru lung căzându-i 

pe umeri, care se îndreptă spre ei. Se lăsă jos şi îi luă încheietu- 
ra lui Liv în mâini. 

— Pulsul e slab, zise după ce ascultă câteva bătăi. Tensiunea 
arterială e scăzută. 

Îi ridică o pleoapă şi îi lumină pupila cu o lanternă mică, apoi 
repetă operaţiunea la celălalt ochi. 

— Pupilele sunt contractate, dar răspund la stimuli. Pare a fi 
o intoxicație cu barbiturice. Trebuie să-i pun o mască de oxigen 
şi o perfuzie şi s-o duc imediat la spital, ca să aflăm cu ce me- 
dicament au drogat-o şi să-ncepem să-l eliminăm din organism. 

Deschise uşile şi scoase afară targa ale cărei picioare fură de- 
pliate şi zăngăniră pe dalele din piatră. 

— Ajutaţi-l! zise Arkadian. Aş face-o eu, dar... 

— Filmează în continuare! îi ordonă reporterul camerama- 
nului cu o voce guturală, apoi făcu un pas în față ca să-l ajute pe 
medic să o urce pe Liv pe targă. 

Pletosul o prinse pe Liv cu chingile de saltea și apoi urcă tar- 
ga înapoi în ambulanţă, împingând-o cu putere în sistemul de 
prindere pentru a o asigura pe timpul drumului. 

Reporterul se întoarse spre Arkadian. 

— Ai spus că putem să-i luăm un interviu. 

— ŞI o să-i luaţi, de-ndată ce spitalul o să spună că e-n regu- 
lă. N-ai vrea să-i pui sănătatea în pericol doar ca să obţii o ştire 
bună, nu-i așa? 

În spatele lui, ambulanţa vibră când porni motorul şi giro- 
farul bicolor de pe acoperiş se aprinse şi începu să se roteas- 
că, proiectându-şi luminile colorate asupra zidului cenușiu din 
orașul vechi. 

— O'săţin restul presei la distanţă, îţi promit! zise Arkadian. 
De fapt, o să mă urc cu ei în ambulanţă, ca să m-asigur c-o să 
reuşesc. 

Se urcă în scaunul pasagerului și trânti portiera. 

— Ne vedem la spital! Întreabă de mine la recepţie, o să-ţi 
spună ei unde să mergi! 

Ambulanţa o luă din loc. 

Reporterul sări la volanul carului de reportaje și porni moto- 
rul. Îl băgă în viteză şi apăsă pe acceleraţie de îndată ce came- 
ramanul reuşi să urce şi el, înghesuindu-și tot echipamentul. De 

afară se auzi o bubuitură și roata alunecă spre dreapta. Bărbatul 
încercă să țină volanul drept cale de câţiva metri, apoi apăsă pe 
frână și sări jos din mașină ca să vadă ce s-a întâmplat. 

O bucăţică de lemn era înfiptă în unul dintre cauciucurile din 
faţă, care se dezumflase. O scoase afară, iar cuiele prinse în ea 
căzură cu zgomot pe şosea, lucind în lumina felinarelor. Sabotaj. 
Reporterul își ridică privirea la timp ca să zărească ambulanţa 
dispărând după colț şi făcându-se nevăzută în noapte. 


— Chiar suferă după o supradoză de barbiturice? întrebă 
Arkadian. 

Şoferul dădu din cap. 

— E puţin probabil. Poate că i-au fost administrate somni- 
fere, dar nu o doză periculoasă: a răspuns la stimuli și tensiunea 
e bună. Am fost convingător? Nu sunt obişnuit să am de-a face 
cu pacienţi care încă respiră. 

Şoferul era dr. Bartholomew Reis, legistul-şef de la morgă. 
Lucrase la sute de cazuri împreună cu Arkadian şi era singura 
persoană în care detectivul avea încredere şi care putea împru- 
muta o ambulanţă într-un timp aşa de scurt şi se putea da drept 
medic într-un fel convingător. 

— Încotro? întrebă Reis, oprind sirena şi girofarul şi redu- 
când viteza când ajunseră pe străzile pustii din Ruina. 

— Mergi tot înainte spre est, afară din oraș, îi răspunse 
Arkadian, privind spitalul care se ivi în față şi apoi le trecu prin 
faţa ochilor şi rămase în urmă. Îți spun eu când ne apropiem. 

Cetatea Vaticanului 


Clementi fu smuls dintr-un vis agitat de soneria supărătoare a 
telefonului. Se uită la deșteptătorul de la capul patului. Era trecut 
puţin de ora patru dimineaţa, cea mai proastă oră ca să primeşti 
un telefon. Întinse mâna după aparat în întuneric și îl smulse din 
furcă, ca să-l facă să tacă. 

— Alo? 

— Cât de repede poţi accesa serverul tău securizat? 

Fra Pentangeli, membrul american al Grupului. 

— În zece minute, răspunse Clementi, trezindu-se într-o cli- 
pă. Trebuie s-ajung la birou. 

— Fă-o mai repede! Tocmai ţi-am trimis ceva ce trebuie ne- 
apărat să vezi ! 

Interlocutorul închise. 


Clementi auzi telefonul sunând în biroul său, când, opt mi- 
nute mai târziu, ușile ascensorului se deschiseră la etajul al pa- 
trulea al Palatului Apostolic. 

Înaintă poticnindu-se pe coridor, conştient că Sanctitatea Sa 
doarme în încăperea de alături. Apartamentul cardinalului se afla 
în altă clădire, de cealaltă parte a Capelei Sixtine. Fugise tot dru- 
mul până acolo, sau cel puţin se străduise să fugă pe cât îi per- 
mitea trupul său dolofan. Băgă cheia în broască, cu mâini tre- 
murânde, și păși în încăperea cufundată în întuneric, răsturnând 
un teanc de ziare când înhăţă telefonul ca să-i oprească soneria. 

— Am ajuns, zise gâfâind. 

— Îţi citeşti e-mailul? 

Clementi se prăbuși pe scaun. 

— Acum îl... accesez. 

Suflând greu, cu inima bătându-i nebunește în piept, lovi tas- 
tatura cu degete tremurătoare. Îl aşteptau două mesaje în contul 
lui securizat, unul trimis de la tabăra din Irak și unul fără subiect 
sau expeditor. Bănui că cel din urmă era de la Pentangeli. Îl des- 
chise şi o altă fereastră îi apăru pe ecran, iar în ea începu imediat 
să se deruleze un clip video. 

La început, imaginile fură prea întunecate și prea tremurătoa- 
re ca să se poată distinge ceva, apoi deveniră mai clare și o lumi- 
nă puternică se aprinse, surprinzând un blond mătăhălos îmbră- 
cat în negru care împingea o cutie mare. Clementi simţi cum îi 
fuge pământul de sub picioare când își dădu seama la ce se uită. 

— Ceea ce vezi tu acum este un material needitat, care i-a 
atras atenţia unuia dintre producătorii mei de știri. Aveau de gând 
să-l transmită ca ştire exclusivă la următorul jurnal, dar i-am con- 
vins să muşamalizeze povestea. Singura dovadă că aşa ceva s-a 
întâmplat vreodată e înregistrarea la care te uiţi chiar acum. 

Imaginile se stabilizară din nou și se văzu clar cum este ridi- 
cat capacul cutiei. Camera încadră silueta adormită a fetei ghe- 
muite în interior, apoi imaginea se lărgi și se înclină, arătând 
Citadela din spatele ei. Era o catastrofă. 

— La scurt timp după ce au fost filmate imaginile astea, fata 
a fost dusă sub escorta poliției la spitalul din Ruina — dar n-a mai 
ajuns acolo. A dispărut. Din nou. Ştiu c-ai spus c-o să te „ocupi“ 
de asta — Clementi sesiză foarte bine intonația ironică a interlo- 
cutorului —, așa c-ai putea te rog să-mi spui unde e acum? 

Clementi se gândi să mintă, să inventeze o poveste cum că 
fata se afla sub supraveghere şi avea să fie eliminată într-o oră, 
dar făcuse atât de multe astfel de promisiuni în ultimele zile, că 
pur și simplu nu mai putea să facă încă una. 

— Nu ştiu, recunoscu. 

La celălalt capăt al firului se auzi un oftat adânc, înainte ca 
Pentangeli să vorbească din nou: 

— Nu ştiu de ce ţi-e atât de greu să rezolvi încurcătura asta. 
Nu uita, dacă întreaga afacere e compromisă, tu o să ai cel mai 
mult de suferit! În afară de faptul că ţi-am împrumutat bani, nu 
avem nicio legătură evidentă cu toată povestea asta. Şi, într-un 
fel sau altul, o să ne recuperăm investiţia, în bani sau în bunuri. 

Ce naiba, terenul pe care se află Catedrala St Patrick din New 
York valorează probabil un sfert de miliard! Deci, dac-aș fi în 
locul tău, mi-aş pune în joc toate resursele de care dispun ca să-i 
găsesc pe oamenii ăştia, înainte ca ei să dea peste ceva care ar 
putea cu adevărat să ne facă rău. Noi deţinem mare parte din- 
tre posturile de ştiri din lume, dar nu le deţinem pe toate. Nu te 
baza pe faptul că povestea o să fie muşamalizată dacă o mai dai 
o dată în bară! E vremea să-ți faci ordine în ogradă, cardinale! 
Anunţă-mă când ai reușit! 

Liv era conştientă de zgomotele și de mişcările care-i stră- 
pungeau învelișul confortabil al somnului indus de tranchilizan- 
te. Erau diferite de cele pe care le auzise până atunci; în locul 
bâzâitului motorului avionului charter, auzea acum nişte sune- 
te mai estompate. Până la ea ajungeau scârţâitul cauciucurilor şi 
mișcările line ale unui vehicul care se deplasa încet pe un teren 
accidentat. Auzi o uşă deschizându-se și simţi arcurile săltând 
când cineva urcă în mașină alături de ea. Afară era încă întu- 
neric, simţea asta chiar dacă avea ochii închişi. Simțea mirosul 
nopții strecurându-se prin uşa deschisă și auzea zgomotele nopții 
amestecându-se cu el: ţârâitul greierilor, plescăitul pământului 
care se răcea. 

Cel care urcase se apropie de ea, privind-o de deasupra. ŞI-I 
imagină pe uriaşul blond pregătindu-i o altă injecție care să o 
țină captivă în propriul trup. Se gândi să se ridice brusc şi să o 
ia la fugă în noapte, dar știa că organismul îi este prea slăbit ca 
să o asculte. Se pregăti să simtă o înțepătură. În clipa aceea, băr- 
batul vorbi. 

— Liv? 

Pleoapele i se zbătură ca să se deschidă şi încercă să se con- 
centreze. Silueta aplecată deasupra ei era luminată din spate de 
becurile strălucitoare din interiorul vehiculului, dar ea ştia cine e. 

Gabriel zâmbi când ea deschise ochii şi, în mintea ei, Liv îi 
zâmbi şi ea şi întinse mâna ca să-i atingă chipul, dar în realita- 
te braţul îi rămase nemişcat pe saltea şi pe faţa ca o mască nu-i 
apăru nicio expresie. Nu ştia în ce fel de închisoare chimică fu- 
sese închisă, dar era evident că nu scăpase încă din ea. Și, chiar 
în timp ce savura acea clipă, amintiri ale coşmarului îi reveniră 

în minte. Ultima oară când se trezise dintr-un vis şi îl găsise pe 
Gabriel lângă ea, tânărul fusese mistuit de flăcări. Imaginea lui 
începu să se lichefieze când în ochi i se adunară lacrimi, dar Liv 
clipi ca să le alunge şi ţinu ochii deschişi. Voia să-l privească cât 
mai mult posibil, chiar dacă nu era decât o iluzie. 

Gabriel întinse mâna și îi șterse o lacrimă, apoi se aplecă să 
o sărute. Doar când îi simţi buzele atingându-i-le pe ale ei şi căl- 
dura respirației mângâindu-i pielea Liv ştiu că e real. Era acolo, 
în carne şi oase. 

„Stai într-un loc sigur“, îi spusese el ultima oară când îl vă- 
Zuse, „până o să te găsesc.“ 

Și, chiar dacă ea dăduse greş, cu urmări dezastruoase, și nu 
îşi îndeplinise partea ei din înţelegere, el reuşise cumva să se 
țină de cuvânt. 

— Eşti în siguranţă, îi şopti Gabriel, şi cuvintele avură 
efectul unei vrăji, eliberând-o din înlănţuirea malefică a unui 
blestem. Încearcă să dormi! O să vorbim mai multe după ce te 
odihnești. 

Apoi o luă de mână, rămânând lângă ea până când ochii i se 
închiseră din nou şi Liv alunecă în sanctuarul sigur al somnului. 

Cetatea Vaticanului 


Clementi înghiţi în sec, uitându-se în gol în bezna din biroul 
său. Îi promisese lui Pentangeli că îl va suna după ce va lua le- 
pătura cu agenţii de pe teren şi va afla ce se întâmplă. Ultimul 
raport stătea deschis pe birou, trimis de la aeroportul din New 
Jersey. Sunase la numărul de contact de pe prima pagină, dar nu 
răspunsese nimeni. Din încăperea alăturată se auzi o bufnitură și 
un scaun scârțâind pe podea. Sanctitatea Sa se trezise, fără nicio 
îndoială din cauza telefonului. 

Clementi puse receptorul în furcă şi aprinse lampa de pe bi- 
rou, dând la iveală ziarele împrăștiate pe podea, acolo unde le 
răsturnase în graba cu care intrase în încăpere. Se lăsă în ge- 
nunchi și începu să le adune, în caz că Papa ar fi decis să-i facă 
o vizită inopinată. Dacă l-ar fi întrebat ceva, i-ar fi spus că e o 
problemă legată de pieţele financiare mondiale. Sanctitatea Sa se 
uita întotdeauna undeva în gol atunci când el începea să-i vor- 
bească despre bani — și așa se explicau de altfel o mare parte din- 
tre problemele Bisericii. 

Puse și ultimul ziar înapoi pe birou şi privirea îi rămase 
țintită pe prima pagină. Aceasta înfățișa două fotografii, una a 
lui Liv Adamsen și cealaltă a lui Gabriel Mann. Deasupra se afla 
titlul: DISPĂRUȚI - POSIBIL MORŢI? 

Fu invadat de un val copleșşitor de ură. Cum puteau acei indi- 
vizi, acei neica-nimeni să-i facă atâtea probleme? 

Se uită din nou la monitor, ca să vadă cât e ceasul, şi zări 
e-mailul nedeschis de mai devreme. Fusese trimis de dr. Harzan, 
şeful operaţiunilor în tabăra din deşert. Sărise peste el din cauza 
telefonului care suna și a urgenţei celuilalt e-mail din inbox. Îl 
deschise şi-i citi conţinutul scurt, dar minunat. Era miraculos, ca 

o rază strălucitoare de soare răzbind printre norii de furtună, sau 
ca răspunsul la o rugăciune pe care o înălţase de multă vreme. 


Am găsit-o — și e cu mult, cu mult mai grozavă decât a 
îndrăznit să spere vreunul dintre noi. 


Clementi citi şi reciti mesajul, tot stresul ultimelor săptă- 
mâni — al ultimilor ani, chiar — topindu-se la lumina caldă a ace- 
lor cuvinte simple. 

O găsiseră, îngropată în deșertul din nordul Irakului, ascun- 
să în veacuri de istorie, doar ca să fie scoasă din nou la iveală de 
către el, întru slava lui Dumnezeu. 

Afară era ziuă când se trezi Liv. 

Avusese acelaşi vis, doar că unele detalii erau schimbate. 
Crucea Tau se înălţase nu dintr-o beznă lipsită de contur, ci din 
mijlocul unui deşert pustiu, pe timp de noapte, iar pe cerul plin 
de stele se zărea o lună mică şi joasă. Fusese un vis presărat cu 
anxietate şi groază, chiar dacă nu se întâmplase nimic. Ea stătu- 
se pur și simplu, privind cum luna pe cale să apună se scufundă 
încet la orizont, dispărând treptat în spatele unei dune de nisip, 
până când, cu câteva clipe înainte să se facă nevăzută, ea se tre- 
zise din somn. 

Era întinsă pe patul de jos dintr-un şir de trei paturi supraeta- 
jate, într-un dormitor placat cu lemn, care îi amintea de taberele 
din copilărie. Avea același miros de lemn, praf şi raze de soare. 
În aer plutea și aroma unei cafele care fierbea undeva, și Liv îşi 
simţi stomacul chiorăind. Încercă să se ridice și, spre marea ei 
uşurare, trupul o ascultă. Medicamentul care i se administrase își 
pierdea încet efectul, dar ea își simţea în continuare gura uscată, 
de parcă i-ar fi fost umplută cu vată. 

Se dădu jos din pat, cu mişcări lente, testându-şi echilibrul şi 
simţindu-și muşchii rigizi. Încăperea se clătină puţin când Liv 
se ridică în picioare, şi fu nevoită să se prindă de cadrul de oţel 
al patului ca să-și recapete echilibrul. Îşi auzea pulsul zvâcnind 
în tâmple şi simţea ameninţarea unei migrene pândind-o sub 
pleoape. În mod normal, ar fi luat un Advil şi s-ar fi întors în 
pat, dar mirosul cafelei era prea îmbietor ca să-i reziste. Avea 
nevoie de cafeină şi de lichide, dar cel mai mult îşi dorea să-l 
revadă pe Gabriel. 

Îl găsi în încăperea alăturată, aşezat la o masă, împreună cu 
dr. Anata și cu Arkadian. Erau aplecaţi deasupra unei hărți des- 
păturite şi fixate la capete cu ajutorul unui carnet cu coperte din 
piele şi al unui laptop conectat la un telefon. Gabriel se ridică 
de pe scaun şi se îndreptă spre ea, ezitant și puțin emoţionat, 
de parcă n-ar fi știut prea bine ce să facă. Liv rezolvă problema 
aruncându-se în braţele lui și strângându-l cu putere. Tânărul 
purta un pulover care o mângâie cu blândeţe pe obraz și care 
emana același miros de cedru și de citrice pe care şi-l amintea 
Liv. Se dădu un pas înapoi și îi privi chipul. 

— Vreau să m-asigur că ești pe bune, zise, cu o voce răgu- 
şită după orele îndelungi petrecute fără să fi rostit vreun cuvânt. 
Mi-ai tot apărut în vis, şi nu în sensul bun. 

Gabriel zâmbi. 

Sunt pe bune, zise. 

Îi trase un scaun și se așeză și el. 

— Vrei să iei micul dejun? 

O spusese de parcă ar fi petrecut un weekend undeva cu pri- 
etenii şi ea s-ar fi trezit mai târziu, mahmură. 

Nişte farfurii cu pâine şi mere și nişte borcănaşe cu miere şi 
unt fură puse pe masă şi stomacul lui Liv chiorăi din nou când 
le văzu. În alte împrejurări, ar fi fost foarte plăcut. Gabriel tur- 
nă cafea dintr-un ibric şi amestecă o linguriţă de miere. Liv bău 
lichidul dulce, savurând felul în care îi încălzea gâtul şi ajungea 
în stomacul ei gol cu forţa combinată a cafeinei şi a zahărului. 

Privi harta de pe masă. Aceasta înfățișa frontiera estică a 
Turciei și întinderea maronie reprezentată de Siria, Iordania și 
Irak. 

— Deci, unde mergem ? întrebă. 

Urmă o clipă de tăcere stânjenită. 

— Nu suntem siguri sută la sută, recunoscu Gabriel. Eu... 
n-am găsit Harta Stelară. Cineva mi-a luat-o înainte. Călugărul 
care m-a ajutat să pătrund în interiorul muntelui, Athanasius, o 
să verifice arhivele şi o să-ncerce să afle ce s-a-ntâmplat cu ea. 

Chiar dacă vorbele lui Gabriel erau ca o condamnare la 
moarte pentru ea, Liv îi simţi durerea și dezamăgirea din voce și 
nu-și dori decât să-l atingă şi să-i spună că e în regulă. 

— Atunci o s-aşteptăm! zise pe un ton vesel, încercând să 
pară optimistă. 

O altă tăcere stânjenită se aşternu peste ei. Dr. Anata fu cea 
care o sparse: 

— Nu prea avem timp s-aşteptăm, zise ea. Am răsfoit nişte 
lucrări de specialitate privind hărțile antice şi alte documente 
care să ne-ndrepte în direcţia potrivită. 

Vorbea pe un ton jos, măsurat, care o tulbură profund pe Liv. 

— Am descoperit ceva, două lucruri, de fapt: unul care ne 
poate fi de folos şi altul care e... mai puţin util. 

Pe vremea când fusese reporter special, Liv scrisese un arti- 
col despre ceea ce poliția numea „Anunţurile mortuare“, partea 
cea mai urâtă a muncii oricărui detectiv de la Omucideri. Era vor- 
ba despre vizitele pe care aceştia erau nevoiţi să le facă familiilor 
victimelor, ca să le dea vestea dureroasă că o persoană pe care o 
iubeau nu avea să mai vină niciodată acasă. În cursul cercetări- 
lor sale, studiase schimbările specifice în limbajul corporal şi în 
voce, care căpăta o cadență grijulie, pentru a da o veste pe care ni- 
meni nu voia s-o primească. Liv recunoscu acele semne care vor- 
beau de la sine în comportamentul dr. Anata. 

— Am pomit de la prezumția că numărătoarea inversă a în- 
ceput atunci când ai eliberat Sacramentul. Dar, citind despre ve- 
chile sisteme de măsurare a timpului, mi-am dat seama că ne-am 
înşelat. 

Dr. Anata ridică jurnalul învelit în piele de pe masă şi dădu 
paginile, până ajunse la mijlocul lui. 

— Profeția în Oglindă spune că trebuie să urmezi Harta 
Stelară acasă intr-o lună lunară. Până acum, am aplicat noțiunile 
noastre moderne şi fluide despre timp şi am tratat intervalul dat 
ca pe o unitate de măsură relativă. Pentru noi, o perioadă speci- 
fică de timp poate să înceapă oricând dorim, fiindcă avem cea- 
suri cu care s-o măsurăm. Dar oamenii din Antichitate nu aveau 
decât ritmurile fixe ale naturii, așa că pentru ei timpul se expri- 
ma întotdeauna ca o valoare absolută. Prin urmare, „într-o lună 
lunară“ nu se referă la o perioadă de douăzeci şi opt de zile care 
a început când ai eliberat Sacramentul. Se referă la perioada fixă 
de activitate astronomică în timpul căreia trebuie să aibă loc toa- 
te aceste evenimente. 

Liv îşi dădu seama de ce tonul şi atitudinea dr. Anata i se pă- 
ruseră așa de îngrozitor de cunoscute. La fel ca detectivii aceia 
pe care îi urmărise până în faţa unor uși în spatele cărora se aflau 
oameni ce nu bănuiau că vor primi o astfel de veste, dr. Anata 
purtase cu ea povara morţii. Doar că de data asta nu era vorba 
despre o veste legată de un cadavru zăcând la morgă, ci de pro- 
nosticul privind propria ei supravieţuire. 

— Cât timp mi-a mai rămas? 

— Luna lunară actuală se încheie mâine-noapte, zise Gabriel, 
cu o voce controlată, care nu trăda nicio emoție. Avem două zile 
ca să găsim vechea poziție a Grădinii Raiului, altfel Sacramentul 
o să moară în tine, tu o să mori odată cu el, şi Dumnezeu ştie ce-o 
să se aleagă de noi toți ceilalți! 

Liv se uită afară, pe fereastra prăfuită, la şirul uniform de co- 
paci ce se întindea din dreptul cabanei până departe în zare. Din 
ei cădeau flori ca nişte fulgi de nea și, deasupra lor, jos, pe cer, se 
zărea secera lunii, încovoiată și subțire pe cerul unde mijeau zorii. 

— Ai spus c-ai descoperit două lucruri, zise, privind luna 
care se topea în zare, la fel cum făcuse în visul ei, care căpăta 
acum un sens teribil. 

Dr. Anata întoarse laptopul, ca să-l vadă şi Liv. 

— Am găsit asta, zise. 

Pe ecran apărea o pagină de internet ce înfățișa fotografia 
unei tăblițe de lut sparte. 

— Aceasta este Imago Mundi, cea mai veche hartă cunos- 
cută a lumii, care face parte din colecţia permanentă de artefac- 
te babiloniene de la British Museum. Imago Mundi înseamnă, 
mot-à-mot „harta pământului“ şi mulți oameni de ştiinţă, printre 
care mă număr, cred c-a fost inspirată de Harta Stelară. 

Liv se aplecă şi cercetă fotografia. O secţiune din partea de 
sus a tăbliţei era acoperită cu simboluri ciudate, iar sub ea se aflau 
două cercuri perfecte — unul în interiorul celuilalt —, conţinând un 
alt simbol pe care Liv îl recunoscu imediat ca fiind Tau. 

— Dacă această hartă a fost inspirată de Harta Stelară, atunci 
ambele prezintă caracteristici şi principii similare. Hărțile sunt 
concepute ca să fie uniforme și să respecte anumite reguli, astfel 
încât cât mai mulţi oameni să le poată interpreta. Hărțile moder- 
ne, de pildă, au întotdeauna nordul în partea de sus, iar oceanele 
sunt colorate în albastru. Şi singurul lucru de pe harta asta care 
se regăseşte şi în celelalte din aceeaşi perioadă este acesta. 

Arătă cu degetul spre T-ul din mijlocul cercului. 

— E situat întotdeauna în centru şi restul elementelor se iden- 
tifică plecând de la el. Mai demult, cercetătorii au presupus că e 
simbolul Tau şi că se referă cel mai probabil la Ruina, având în 
vedere lunga asociere a oraşului cu el. Dar, când scrierea cunei- 
formă a început să fie descifrată, în secolul al nouăsprezecelea, 
și-au dat seama de greşeala lor. Partea verticală reprezintă de fapt 
un fluviu, iar cea orizontală, un oraș, pe sub zidurile căruia cur- 
gea acel fluviu. 

Dr. Anata îi arătă un simbol cioplit în partea dreaptă a bra- 
tului orizontal al crucii. 

— Babilonul. Odinioară a fost cel mai măreț oraş de pe faţa 
pământului şi centrul lumii civilizate. Aşa că, fireşte, primii car- 
tografi l-au amplasat în mijloc. 

— Şi crezi că Harta Stelară a fost concepută la fel? 

Dr. Anata încuviinţă. 

— Drumul spre Grădina Raiului începe fără doar şi poate 
de acolo de unde începeau toate. călătoriile în acele vremuri, de 
la Babilon. 

Arătă cu degetul acoperit cu inele din argint un loc de pe hartă. 

— Al-Hillah — în provincia Babil, în zona central-sudică a 
Irakului. 

Liv se uită la Gabriel, care stătea pe partea cealaltă a mesei; 
pe chip i se oglindea durerea la vederea punctului de pe hartă ce 
marca locul în care îi fusese ucis tatăl. 

— Ar trebui să-ncărcăm jeepul și să plecăm! zise el, ridi- 
cându-se de pe scaun. Granița e la câteva ore bune distanţă. 
N-avem prea mult timp. 

„lar templul se umplu de fum, din slava lui 
Dumnezeu și din puterea lui... și nimeni 
nu putea să intre în templu, până ce se vor 
sfârși cele șapte urgii ale celor șapte îngeri.“ 


Apocalipsa, 15:8 

Cetatea Vaticanului 


Clementi puse receptorul în furcă și introduse parola în ser- 
verul securizat. Vorbise cu Harzan aproape o oră, ca să afle ce 
anume găsiseră, și, deşi vestea îl făcuse să se simtă în culmea 
fericirii, încheiase discuţia cu un vag sentiment de nelinişte. Era 
mai urgent ca niciodată să-și smulgă din coastă acel ghimpe care 
îl sâcâise încă de la explozia din Citadelă. Ar fi fost o tragedie 
ca planul lui măreț să fie compromis de investigaţiile inoportu- 
ne ale unui grup restrâns de teroriști. Cuvintele lui Pentangeli îi 
răsunau în continuare în creier: 

„+. Dac-aş fi în locul tău, mi-aş pune în joc toate resursele de 
care dispun ca să-i găsesc pe oamenii ăştia, înainte ca ei să dea 
peste ceva care ar putea cu adevărat să ne facă rău.“ 

În timpul lungii conversații cu Harzan, sosise alt e-mail. 
Clementi îl deschise, nerăbdător să mai afle vești bune. 

Era un raport de pe teren, trimis de singurul agent activ rămas. 
Clementi îl parcurse rapid. Agentul îi confirma ceea ce văzuse 
deja în înregistrarea video: fata fugise. Nu apăruseră informații 
noi în legătură cu locul în care s-ar fi putut afla. După părerea 
agentului, operaţiunea de salvare fusese coordonată de celălalt 
supravieţuitor, Gabriel Mann, şi amândoi erau acum fugari. 

La raport erau atașate câteva fotografii care înfățișau imagini 
ale obiectelor găsite în bagajul fetei: pașaportul, Biblia făcută 
bucăţi și mai multe pagini din carneţelul ei. Una dintre acestea 
conţinea o listă cu nume de locuri: 


Etiopia 
Asiria 
Eufrat 

Al-Hillah 
Eden??? 


Clementi privi țintă ultimele trei nume. 

Se apropiau foarte mult, prea mult ca el să se simtă conforta- 
bil. Dacă reușeau să găsească tabăra din deşert, atunci... 

Făcu o pauză. 

Atunci, ce? Doi oameni înfruntând o mică armată privată... 
Zâmbi. Pentangeli înțelesese lucrurile pe dos. Clementi nu tre- 
buia să „pună în joc toate resursele“ ca să-i găsească. Era evi- 
dent că se aflau deja pe drum şi că îl vor găsi ei pe el, sau cel 
puțin vor găsi locul sacru din deşert. 

Întinse mâna, luă telefonul și formă numărul lui Harzan, pe 
care-l știa pe de rost. Nu era necesar să trimită o echipă în cău- 
tarea lor — nu trebuia decât să le întindă o cursă. 

Provincia Babil, vestul Irakului 


Hyde se uita pe fereastra biroului său la cerul care se lumina. 
Se trezise cu două ore înainte de ivirea zorilor şi pusese la punct 
detaliile legate de construcţia şi securitatea noului şantier care 
urma să fie amplasat în deşert. De afară auzea zgomotele făcu- 
te de camioane și alte vehicule care îşi ambalau motoarele, gata 
să o ia din loc. Era pe punctul de a pleca cu ei, dar dr. Harzan îi 
aruncase chestia asta în braţe, în ultimul moment. 

Uneori se simţea ca un recrut necopt, căruia i se repartizau 
toate misiunile de doi bani, pe care nu le voia nimeni. Cel puţin 
în armată existase un singur lanţ ierarhic, aşa că ştia cine se află 
deasupra lui şi, prin urmare, din ce parte aveau să i se toarne lă- 
turi în cap. Îşi aminti ce îi spusese Fantoma când făcuseră schim- 
bul prin care obținuse relicva. 

„Oamenii ăştia s-ar putea să vină aici căutând ceva. Dacă 
vin, anunţă-mă!“ 

La vremea aceea, se gândise că mai repede va zbura porcul 
decât îi va cere el Fantomei să-l ajute. Dar, cum „cei trei magi“ 
foloseau toate resursele în deşert, epuizându-le, se gândise să-și 
calce pe inimă şi să acționeze pragmatic. Avea să-l plătească pen- 
tru serviciile lui, ca să stabilească o relaţie de stăpân-servitor, în 
care el să deţină puterea. La urma urmei, nici nu erau banii lui. 

Descuie sertarul de jos al biroului, scoase ziarul şi formă nu- 
mărul scris pe margine. De data aceasta, Fantoma răspunse. 

— Ai veşti pentru mine? 

Hyde dădu din cap, deja epuizat, deşi ziua de-abia începuse. 

— Ai muri dac-ai spune „bună ziua“? 

Fantoma nu zise nimic. 

Hyde îşi ciupi pielea dintre sprâncene, încercând să alunge o 
migrenă care îi dădea târcoale. 

— Bine, să lăsăm amabilităţile, atunci. Oamenii ăia de care 
vorbeai, cei de care ziceai c-o să vină să caute ceva în deşert... 
Sunt pe drum. 

— Cât de veche e informaţia? 

— E foarte proaspătă, din câte ştiu eu. Mi s-a cerut să-i gă- 
sesc repede și tu ai spus că poți să m-ajuţi. Ţi-aminteşti ? 

Fantoma nu zise nimic. 

Hyde continuă să își maseze fruntea. 

— Ascultă, dacă eşti ocupat... 

— Pot să te ajut, zise Fantoma, apoi închise. 

Nu le luase mult să transforme sala de lectură într-o infirme- 
rie improvizată. Dăduseră mesele la o parte, ca să facă loc pen- 
tru patru paturi, iar rafturile, de obicei pline de cărţi, erau acum 
ticsite cu cutii cu siringi, mănuși sterile, măşti chirurgicale şi se- 
dative puternice. Alt raft era plin cu fâșii de pânză groasă, pre- 
gătite ca să imobilizeze pe oricine ar fi avut simptomele a ceea 
ce toţi numeau deja „Lamentaţia“!. 

Axel bătea încăperea dintr-un capăt în altul, neavând stare 
din cauza fricii şi a frustrării, aşezându-se pentru scurtă vreme pe 
pat și ridicându-se din nou ca să mai dea un tur al camerei. Lui 
Athanasius îi era milă de el. În calitate de căpitan al gărzilor, era 
evident că Axel resimte stresul și ofensa acelei încarcerări mai 
mult decât ceilalți. În plus, văzuse cum ambițiile de o viaţă îi sunt 
răpite a doua oară, chiar când era la un pas să și le împlinească. 
Se gândise cu siguranţă că va fi ridicat la rangul de Sanctus, oda- 
tă cu întoarcerea fratelui Dragan în Citadelă, şi se întâmplase ne- 
norocirea asta. 

Fratele Malachi făcea față carantinei într-un mod diferit. Stă- 
tea la una dintre mesele de lucru, cu chipul scăldat în lumina ver- 
zuie a unui monitor, blocând orice stimuli externi, ca să se poată 
cufunda în muncă. Necunoscute lumii de afară, majoritatea celor 
câtorva milioane de cărți și documente din bibliotecă fuseseră di- 
gitalizate, iar, de peste un an de zile, Malachi și ajutoarele lui le 
catalogau şi le alocau trimiteri la alte materiale de referinţă. Prin 


' Lamentaţia (din latinul, Jamentatio, „plângere“) este o cântare religioa- 
să specifică Bisericii Catolice, care conţine fragmente din „Plângerile lui 
Ieremia“ (sau „Lamentaţiile lui Ieremia“), din Vechiul Testament. 

urmare, avea suficient de lucru ca să nu se plictisească ani buni 
de atunci încolo, cu condiţia să rămână conectat la biblioteca lui 
mult iubită şi cruțat de boală. 

Athanasius şi părintele Thomas se adunaseră în jurul singu- 
rului monitor rămas în încăpere, scriindu-şi mesaje unul altuia 
într-un document nou deschis, astfel încât Malachi să nu ştie ce 
vorbesc. Athanasius încheie rezumatul căutării fără succes din 
osuar cu o întrebare crucială, la care spera că Thomas, creatorul 
bazei de date din bibliotecă, îl va ajuta să răspundă. 


> Poţi s-accesezi inventarul bibliotecii imediat după 
renovarea osuarului şi să vezi dacă a fost adăugat ceva? 


Părintele Thomas dădu din cap, luă tastatura și începu să 
scrie. Întâi deschise un jurnal şi află datele exacte ale lucrărilor 
din osuar. Erau trecute în registrul privind lucrările generale de 
întreținere din urmă cu opt ani. Copie datele într-o fereastră de 
căutare din catalogul principal şi apăsă pe „enter“. 

Mai multe pagini cu rezultate umplură ecranul. 

Athanasius se simţi istovit doar uitându-se la ele. Citadela 
achiziţiona cu lăcomie orice publicaţie, lucrare ştiinţifică sau car- 
te care avea vreo legătură oricât de îndepărtată cu Sacramentul. 
Numărul noilor achiziții — chiar dacă limitau căutarea la prime- 
le săptămâni de după lucrările de restaurare — era de câteva mii. 
Le-ar fi luat ore întregi să le parcurgă — zile, poate — , iar inven- 
tarul era departe de a fi detaliat. Athanasius luă din nou tastatura. 


> Poţi să limitezi căutarea la orice descoperire 
arheologică, în mod special la ceva cioplit în piatră? 


Thomas se întoarse la fereastra de căutare şi introduse un şir 
de coduri care lui Athanasius nu-i spuneau nimic, dar care pen- 
tru program însemnau evident ceva. De data aceasta, apărură 
doar două intrări. 

Rezultatele erau prezentate într-un tabel cu patru coloane 
având un număr unic la stânga, o scurtă descriere a obiectului, 

o coloană care prezenta în detaliu proveniența lui şi o ultimă co- 
loană care arăta unde se află în prezent. 

Prima intrare era descrisă drept o tăbliță din lut cu scriere pro- 
tocuneiformă şi incorporând simboluri Tau. Provenea din Irak, 
fusese achiziționată în numele Citadelei şi în prezent era depo- 
zitată în secțiunea babiloniană a bibliotecii, alături de alte câte- 
va mii de obiecte similare, acumulate de-a lungul tot atâtor ani. 

Al doilea obiect era învăluit în mai mult mister. 

Fra descris simplu drept o tăbliță din piatră cu nişte sem- 
ne pe ea. Coloana care îi indica proveniența nu conţinea decât 
o liniuţă, iar în ultima coloană, cea în care se menţiona unde se 
află în prezent, apăreau literele ASV, cifra 2 şi o dată de acum 
trei ani. Athanasius bănui că e o altă formă de jargon informatic, 
dar, când îi arătă simbolurile prietenului său, acesta ridică din 
umeri și dădu din cap, la fel de nedumerit. Thomas aruncă o pri- 
vire spre silueta cocârjată din celălalt capăt al încăperii. 

— Frate Malachi! îl strigă. 

Bibliotecarul își ridică privirea şocat, de parcă ar fi uitat că 
se mai află cineva în încăpere. 

— Fac nişte teste ale sistemului în baza de date a inventa- 
rului şi am dat peste o anomalie. Ai putea să te uiţi şi tu la ea? 

Malachi se ridică fără chef de pe scaun şi se apropie de ei cu 
pas târşâit. 

— Care-i problema? întrebă, ţinându-se cât mai departe de 
ei, de parcă s-ar fi temut să nu se molipsească de Lamentaţie. 

— Intrarea asta pare să fi fost coruptă într-un fel. Tu-nţelegi 
ceva din ea? 

Malachi o scrută prin ochelarii săi cu lentile groase şi pufni. 

— Nu e coruptă, zise. Liniuţa înseamnă că nu provine din 
exteriorul muntelui. E foarte probabil să fi fost transferată de la 
un alt departament al bibliotecii, deci nu există informaţii pri- 
vind achiziția. 

Thomas încuviință. 

— Şi codul privind destinația? 

— Înseamnă că nu mai e aici. 

Arătă înspre literele ASV. 

— Astea înseamnă Archivum Secretum Vaticanum, iar data 
indică momentul în care obiectul a fost transferat acolo. 

Pe Athanasius îl şocă informaţia la fel de mult pe cât îl şocă 
şi modul în care o spusese Malachi, de parcă n-ar fi fost mare 
lucru. 

— Dar credeam că niciun obiect nu e scos dinăuntrul mun- 
telui! 

— E rar, dar se-ntâmplă. De pildă, în secolul trecut au avut 
loc patru transferuri: toate către Arhiva Secretă a Vaticanului. 

— Și numărul doi, întrebă, arătând spre singura parte pe 
care Malachi nu o explicase încă, ce reprezintă? 

— Identifică funcţia celui care a făcut cererea. Doar cleri- 
cii de rang înalt de la Vatican pot autoriza transferul de materi- 
ale din biblioteca noastră, şi fiecăruia dintre ei i s-a atribuit un 
număr. Numărul unu se referă la Papă, iar numărul doi este ur- 
mătorul pe scara ierarhică. Acest transfer a fost ordonat de către 
Cardinalul Secretar de Stat Clementi. 


89 


Gabriel mai parcursese drumul până la graniţă de multe 
ori, transportând provizii pentru numeroasele proiecte pe care 
fundaţia le derula în Irak. Îi povesti lui Liv despre unele dintre 
ele, despre şcolile pe care le construiau şi despre mlaștinile pe 
care le reirigau după ce Saddam Hussein le secase, ca să-i alun- 
ge pe arabii care locuiau acolo de câteva mii de ani. Gabriel vor- 
bea și Liv îl asculta, încurajându-l din când în când să continue 
cu câte o întrebare, în vreme ce se sprijinea de geamul fierbinte 
al maşinii și urmărea peisajul stâncos şi sterp care le trecea prin 
faţa ochilor. 

Pe măsură ce se apropiau de graniță, vegetaţia era tot mai 
rară şi deșertul punea stăpânire peste tot. Peisajul reflecta întoc- 
mai senzațiile lui Liv: i se părea că o parte vitală din ea dispărea, 
fiind înlocuită încetul cu încetul de un praf uscat. La început, îşi 
spuse că era un efect secundar al sedativelor, pe care continua să 
îl resimtă. Dar, pe măsură ce se îndepărtau de Ruina și senzaţia 
de gol creştea în ea, începu să-şi spună că poate era vorba de 
altceva. „Două zile“, spusese Gabriel. Patruzeci şi opt de ore — 
dintre care vor petrece cel puţin jumătate pe drum, fără să aibă 
măcar certitudinea că se îndreaptă în direcția bună. 

Athanasius se ridică din faţa stației de lucru, se întinse şi tra- 
versă încăperea spre uşa de la baie. După discuţia cu Malachi, el şi 
părintele Thomas căutaseră în baza de date alte intrări care aveau 
codul ASV? în dreptul solicitantului. Descoperiseră astfel că în 
ultimii trei ani Cardinalul Clementi făcuse șapte astfel de cereri — 
aproape de două ori mai multe decât numărul total al cererilor din 
secolul trecut —, începând cu primul obiect, despre care Athanasius 
era acum convins că e Harta Stelară. În plus, era singurul rămas 
neidentificat. Dintre celelalte şase, patru erau hărți mesopotamie- 
ne, iar două erau relatări din Antichitate ale unor călători care pre- 
tindeau că descoperiseră adevărata locaţie a Edenului. 

În activitatea sa de cercetare, Athanasius dăduse peste astfel 
de legende, poveşti puţin credibile despre copaci ce produc fructe 
magice şi grote umplute cu tezaure de aur şi nestemate. Nu le lua- 
se niciodată în serios, fiindcă nu i se păruse că ar fi fost mai mult 
decât nişte imagini alegorice sau fantezii iscate de minţile poves- 
titorilor antici. Dar, indiferent ce credea el, Cardinalul Secretar de 
Stat de la Roma era, se pare, convins de veridicitatea lor. 

Un bec se aprinse pâlpâind când Athanasius intră în baie, 
dând la iveală un şir de chiuvete din piatră în faţa cărora se aflau 
mai multe toalete. Călugărul se îndreptă spre cea mai îndepărta- 
tă şi închise ușa în urma lui. 

Toaleta era o boxă îngustă, având o groapă săpată în pardo- 
seala din piatră, care dădea direct în canalul colector. Într-o par- 
te se găsea o găleată cu apă în care plutea o cană din lemn ce în- 
locuia sistemul de tragere a apei dintr-o toaletă normală. Uşa nu 
avea încuietoare, aşa că Athanasius se sprijini cu spatele de ea și 
scoase din buzunar telefonul pe care i-l dăduse Gabriel. Spaţiul 
se lumină în clipa în care călugărul atinse ecranul. Athanasius îl 

privi cu atenţie, încercând să-şi amintească lecţia pe care o pri- 
mise despre cum se trimite un mesaj. Reuşi să deschidă un me- 
saj de testare trimis de Gabriel, apăsă pe reply şi apoi scrise cu 
grijă un rezumat al tuturor lucrurilor pe care le aflase, grăbin- 
du-se fiindcă ştia că, cu cât lipsea mai mult, cu atât avea să işte 
bănuieli mai mari, apoi apăsă pe butonul send. 

Un dreptunghi mic se deschise în mijlocul ecranului: „Me- 
sajul nu poate fi trimis.“ 

Mai încercă o dată, cu acelaşi rezultat. 

Afară, uşa se deschise și o persoană se îndreptă spre o chiu- 
vetă pe care începu să o umple. Athanasius băgă telefonul la loc 
în buzunar, ştiind că lumina ecranului poate să-l dea de gol, şi 
vărsă o cană de apă în groapă înainte de a deschide uşa. 

Părintele Thomas se stropea cu apă pe față când el ieşi din 
toaletă. Athanasius profită de ocazie şi îi dădu telefonul, cu un 
gest brusc. 

— Nu merge, zise, aruncând o privire neliniștită spre ușă. 

Thomas luă aparatul şi citi mesajul de eroare. 

— N-are semnal, zise. Suntem prea adânc în munte. 

Athanasius se dezumflă brusc. Era captiv, în carantină, pentru 
cel puțin câteva zile, într-un loc pe care el îl alesese, îngropat sub 
stânca solidă. Trebuia să iasă cumva de acolo, altfel informaţiile 
pe care le descoperise nu aveau să folosească la nimic. 

Thomas îi întinse telefonul şi Athanasius ridică mâna ca să-l 
ia, când uşa din spatele lor se trânti de perete. 

Axel stătea în prag. O clipă, îi privi ţintă pe amândoi, mu- 
tându-şi privirea de la unul la altul, fără însă să bage de seamă 
aparatul lucitor pe care îl ţineau în mână. 

Apoi îi văzură sângele care-i şiroia din nas, chiar în clipa 
în care chipul i se schimonosi de frică şi el căzu în genunchi, 
scărpinându-şi cu violenţă pielea pe sub sutană. 

— Ajutaţi-mă! bâigui printre hohotele dezlănţuite de plâns. 
Vă rog, să mă ajute cineva... 

Liv şi Gabriel avură nevoie de opt ore preţioase ca să ajungă 
la frontiera turco-irakiană, pe drumuri din ce în ce mai proaste. 
Știură că se apropie când dădură peste primul punct de control 
militar. Gabriel fu singurul care vorbi cu soldaţii şi aceştia le fă- 
cură în scurt timp semn cu mâna să treacă mai departe. Punctul 
era controlat de armata turcă, îi explică el lui Liv pe când se în- 
depărtau, și principala lor grijă era PKK-ul — luptătorii kurzi 
pentru libertate —, și nu fugarii occidentali; la graniță însă, lu- 
crurile aveau să stea altfel. Gabriel îi dădu un paşaport britanic 
cu coperte de culoare maronie și cu fotografia unei fete blonde 
care aducea puţin cu Liv, dacă te uitai de la distanţă. 

— L-am împrumutat de la unul dintre voluntarii noştri, zise, 
urmărind cum punctul de control dispare în oglinda retrovizoa- 
re. Cei de la poliția de frontieră nu se uită niciodată cu prea mul- 
tă atenţie. Fac fotocopii ca să le păstreze la dosar, şi eu am făcut 
deja unele cu o rezoluţie suficient de proastă încât să se distingă 
cu greu imaginea. 

Se întinse și o strânse de mână. 

— O să fie în regulă. Îţi promit! 

Cincisprezece minute mai târziu, ajunseră pe culmea unui 
deal şi zăriră punctul de trecere a frontierei de la Silopi, construit 
pe malul unui râu noroios. Arăta aproape ca o parcare obişnuită 
din beton, de formă triunghiulară, care se termina abrupt pe ma- 
lul râului. Când o zăni, Liv se gândi că acolo va muri. Un pod 
pornea din centrul vămii, traversa râul și se oprea pe malul ce- 
lălalt, într-un complex de clădiri joase de pe partea irakiană: un 
singur pod, un singur drum şi mii de camioane care așteptau să 
traverseze. Autotrenurile erau parcate pe mai multe rânduri în 

apropierea clădirilor poliţiei de frontieră şi în parcări improvizate 
pe ambele părţi ale şoselei principale; şirul sinuos de autovehi- 
cule șerpuia de-a lungul pământului sterp, pierzându-se în depăr- 
tare, acolo unde îl gâtuia altă aglomerare de mașini înțepenite pe 
loc. Dacă trebuia să stea la rând, avea să le ia câteva zile să ajun- 
gă în Irak, zile pe care ei nu le aveau. 

— Nu-ţi face griji! zise Gabriel, citindu-i gândurile şi starea 
de spirit. Aia e coada pentru transportul de mărfuri. Noi o să ne 
așezăm la cea de acolo. 

Arătă spre o bandă liberă a șoselei, pe care un Humvee al ar- 
matei americane gonea spre un șir de taxiuri. Mașina ieşi de pe 
şosea, ridicând un nor de praf când ocoli vehiculele parcate, şi 
se opri pentru scurt timp în faţa barierei, înainte de a prinde din 
nou viteză ca să traverseze podul spre Irak. Pe malul celălalt al 
râului se zăreau alte vehicule ale armatei şi bărbați cu carabine 
M4 pe umăr. Soldaţii stăteau la umbra unui portic care acope- 
rea şoseaua dintr-o parte în alta. Deasupra lor, un banner scris în 
arabă, cu traducerea engleză dedesubt, le ura vizitatorilor „Bine 
aţi venit în Regiunea Kurdistan din Irak“. 

— N-o să stăm mult aici, zise Gabriel. Ai încredere în mine, 
am mai făcut asta de multe ori. 

Liv nu era aşa de convinsă. 

— Ai mai făcut-o cu jumătate din poliţia turcă pe urmele 
tale? 

Tânărul îi zâmbi şi îi întinse paşaportul său. 

— Nu mă caută pe mine, caută un bărbat pe nume Gabriel 
Mann. 

Liv deschise paşaportul şi îi văzu chipul deasupra numelui 
unui necunoscut. 

— Cine e David Kinsella? 

— Eu sunt, atunci când am nevoie să fiu — totul face parte 
din viaţa mea fascinantă de lucrător pentru o organizaţie uma- 
nitară. M-am săturat să tot fiu expulzat din diferite țări pentru 
că-ncerc s-ajut oamenii pe care guvernul se străduieşte din greu 
să-i persecute. Din păcate, orice regim care vrea să scape de tine 
are la dispoziţie aproape toate mijloacele ca s-o facă. Nu trebu- 
ie decât să-ţi treacă numele pe o listă de persoane indezirabile 

şi niciuna dintre metodele normale prin care se poate pătrunde 
în ţara respectivă nu mai funcționează. Așa c-am devenit mai 
creativ şi am încetat să mai joc după reguli. Crede-mă, n-o să 
fie o problemă să ieşim din Turcia! Ce mă-ngrijorează e ce-o să 
se-ntâmple după ce ajungem în Irak. 

Trecură pe lângă blocul compact de camioane şi opriră 
maşina lângă şirul de taxiuri locale. 

— Aici s-ar putea să fim ţinuţi puţin pe loc, zise Gabriel. 
Oamenii ăştia câștigă bine ajutând turiştii şi călătorii să ocoleas- 
că birocraţia de la trecerea frontierei şi nu privesc cu ochi buni 
nişte independenţi ca noi, care n-au nevoie de serviciile lor. Am 
putea să-i rugăm, să vedem dacă ne lasă să trecem în față, dar 
mă îndoiesc că vreunul dintre ei va fi de acord şi nu e în intere- 
sul nostru să facem scandal şi să atragem atenţia asupra noastră. 

Liv se uită la taximetriști şi la clienţii lor, care îşi aşteptau 
cu toţii rândul. Erau în jur de cincisprezece persoane și toți pă- 
reau să fi plecat într-o excursie de duminică. Unii vorbeau cu 
poliţiştii de frontieră, alții mâncau, iar majoritatea fumau. Exista 
chiar şi un grup mic ce juca cărţi, dar niciunul nu părea să se gră- 
bească prea tare. 

— Cum putem să ştim câte persoane sunt înaintea noastră ? 

Gabriel îi arătă o tablă pe care era trecut cu cretă numărul 
doisprezece. 

— Primeşti un bon de la birou şi aştepţi să-ţi apară numă- 
rul pe tablă. 

Un val de căldură inundă interiorul maşinii când Gabriel ieşi 
să ia un număr de la bărbatul în uniformă ce stătea în spatele unui 
geam zgâriat din plastic. Liv se uită pe fereastră, bâţâind din pi- 
cior de enervare. Nu-şi permiteau să aștepte cuminţi la coadă. Nu 
aveau destul timp. Trebuia să ajungă cumva în faţă, chiar dacă 
Liv ar fi fost nevoită să-i sărute pe toți şoferii ca să-i convingă 
să îi lase să treacă. Cercetă oferta de bărbaţi „bine“ din faţa ei. 
Cămăşi şi haine pătate, umeri păroși. Poate că avea să încerce 
totuşi o abordare diferită. Deschise portiera, ieși în arşiţa de afa- 
ră şi se îndreptă spre Gabriel. 

— Douăzeci şi şase, zise tânărul, arătându-i bonul pe care 
tocmai îl primise. Va trebui să vorbesc cu câţiva dintre tipii ăştia, 
să văd dacă nu pot să obțin un loc mai bun la rând. 

— Lasă-mă pe mine să-ncerc, zise Liv, luând bonul şi în- 
dreptându-se spre cei patru bărbaţi care jucau cărți. Ai bani la 
tine? 

— Puţini. 

— Dă-mi suficienţi cât să le atrag atenţia tipilor ălora. Și 
tradu pentru mine, te rog. 

Liv ajunse la butoiul de ulei întors cu fundul în sus, care ser- 
vea drept masă de jucat cărţi, şi le adresă un zâmbet larg. 

— Hei, băieți! Are cineva dintre voi un număr mai mic de- 
cât al meu? 

Ridică bonul, în vreme ce Gabriel traducea. Se scotociră toți 
prin buzunare şi fiecare scoase bonul pe care îl primise. Deloc 
surprinzător, toţi aveau numere mai mici. Liv îşi îndreptă zâm- 
betul cuceritor spre şoferul care avea bonul cu numărul paispre- 
zece, un bărbat scund şi dolofan, cu barbă şi cu ochelari ale căror 
lentile se înnegreau la soare. 

— Ti-ar plăcea să câştigi nişte bani? îl întrebă. 

Chipul bărbatului se întunecă bănuitor când auzi traducerea 
lui Gabriel. 

— Pune jos nişte dinari în valoare de douăzeci de dolari şi 
mai întreabă-l o dată! zise Liv din colţul buzelor și cu zâmbetul 
neșters de pe chip. 

La vederea unor bancnote adevărate, bărbatul deveni brusc 
interesat. Liv scoase trei cărți din pachet şi i le arătă: un trei de 
cupă, un şapte de caro și o regină de pică. 

— Tot ce trebuie să faci e să găseşti „duduia“, zise Liv, întor- 
când cărțile şi amestecându-le astfel încât să fie uşor de urmărit. 
Dacă ghiceşti, primeşti banii! Dacă nu... facem schimb de nume- 
re, zise şi ridică bonul cu numărul douăzeci şi şase. 

Gabriel explică regulile. Bărbatul tot nu era convins, dar Liv 
nu se lăsă. 

— OK, să-i dăm drumul! Fără miză. 

Mai amestecă puţin cărțile. 

— Găseşte regina! 

Bărbatul ezită, apoi arătă cartea din mijloc. Liv o întoarse și 
dădu la iveală regina de pică. 

— Hei, avem un câştigător! 

Îi întinse banii. 

— Parcă ziceai că tura asta e fără miză, îi şopti Gabriel. 

— Tipul nu pare să se plângă, răspunse ea, cu jumătate de 
gură. Mai pune niște bani până reușesc să-l conving! 

Gabriel o ascultă, în vreme ce Liv mai amestecă o dată cărțile. 
Din nou, o făcu atât de încet, că regina fu uşor de urmărit. 

— Bine, zise. Numărul tău contra banilor mei. Te prinzi? 

Bărbatul privea cartea din stânga și ţinea strâns în mână ba- 
nii pe care tocmai îi câștigase. Încuviinţă și puse bonul cu numă- 
rul paisprezece lângă bancnote. 

— În regulă. Găseşte regina! 

Bărbatul arătă cartea la care se uitase. Liv o întoarse. Era 
trei-ul de cupă. Tânăra adună banii și bonul şi ridică din umeri. 

— Nu poţi să câştigi de fiecare dată, zise. Dar toți primesc 
un premiu la jocul ăsta. 

Îi dădu bonul cu numărul douăzeci și şase şi se întoarse re- 
pede la maşină. 

Zece minute mai târziu, traversau podul și treceau granița. 

Gabriel dădu din cap și zâmbi. 

— Unde Dumnezeu ai învăţat să faci asta? 

— În Coney Island. Am scris o serie de reportaje despre es- 
crocheriile clasice din mijlocul străzii, şi un şarlatan cu state 
vechi în branșă mi-a arătat cum se face. După ce o să se termine 
toate astea, o să-ți arăt și ție! 

Gabriel zâmbi şi mai tare. 

— Ne-am înțeles. 

Trecură pe sub un semn care le ura bun-venit în Irak și Gabriel 
parcă la umbra porticului, pregătit să o ia de la capăt cu func- 
ționarii irakieni de la vamă și de la imigrări. Biroul de pe malul 
celălalt era aproape identic cu cel de la graniţa turcă — singu- 
ra diferență era dată de uniforme. Soldaţii care păzeau frontie- 
ra aici purtau salopete de un verde murdar, cu trese ce înfățișau 
ramuri de palmier strânse într-o cunună în jurul unei săbii și al 
unei mitraliere AK-47. În zonă erau şi mulţi soldaţi americani. 

Gabriel zărise lângă şosea, în spatele clădirilor principale, un 
mic perimetru împrejmuit, în care se aflau corturi de campanie. 
Hummer-ul pe care îl văzuseră mai devreme era parcat în faţa 
uneia dintre clădiri şi alte câteva vehicule sugerau că acolo e 
staționat un întreg pluton — cel puţin treizeci de oameni. 

Polițistul de frontieră le studie fotografiile din paşapoarte, le 
compară cu chipurile lor și apoi le înapoie documentele. Îşi în- 
cheie verificările, ștampilă actele maşinii şi gata. 

— Bun-venit în Irak! zise. 

Fusese mai uşor decât se așteptase Liv. Acum nu trebuia de- 
cât să mai parcurgă alte câteva sute de kilometri pe unele dintre 
cele mai periculoase şosele din lume, fără escortă şi fără să știe 
exact încotro se îndreaptă, spre un loc care, sperau ei, îi va duce 
la Edenul din vremuri străvechi. Nu era o misiune cu prea mari 
şanse de reuşită, dar, chiar şi aşa, lui Liv i se părea că repurtaseră 
o mică victorie când împinse uşa biroului vămii şi ieşi în soarele 
orbitor. Atunci dădu cu ochii de „comitetul de primire“. 

Erau trei, purtând cu toţii salopetele de culoarea fulgilor de 
ciocolată ale armatei SUA. Doi dintre ei le inspectau maşina, iar 
al treilea stătea cu fața la ei, cu ochii ascunşi în spatele ochela- 
rilor de soare. 

— Vă rog să-mi arătaţi paşapoartele ! zise, cu degetul pe tră- 
gaciul armei pe care o ţinea cu ţeava în jos. 

— E vreo problemă? 

Gabriel făcu un pas în faţa lui Liv, de parcă astfel ar fi putut 
să o protejeze de ceea ce se întâmpla. 

Soldatul nu zise nimic, doar ţinu în continuare mâna întinsă, 
așteptând paşapoartele. Gabriel i le dădu. Bărbatul nu le aruncă 
nici măcar o privire. 

— Urmaţi-mă, vă rog! Trebuie să vă punem nişte întrebări. 

Fratele Axel era legat de pat şi dezbrăcat până la piele. 
Gemea şi-şi scărpina cu furie palmele sângerânde, singurul pe- 
tic de carne pe care putea să-l atingă. 

Athanasius, Thomas și Malachi se aflau în baie, curățându-şi 
în tăcere mâinile și feţele cu săpun antiseptic în chiuvetele din 
piatră, întrebându-se dacă aceeaşi otravă care îi venise de hac lui 
Axel îşi croia acum încet drum şi în trupurile lor. Fusese nevoie 
de toţi trei ca să-l imobilizeze, până când călugărul Apothecaria 
aflat prin preajmă reuşise să-l calmeze, injectându-i un sedativ 
puternic. 

leşiră din baie și dădură peste fratele Simenon, care venise la 
auzul veștii că boala a mai făcut o victimă. Era aplecat deasupra 
pieptului purulent al fratelui Axel şi lua o mostră de fluid din unul 
dintre abcesele mai mari. Când termină, i-o dădu unui asistent, 
după care se întoarse spre cei trei, dându-și jos mănușile şi mas- 
ca. Era tras la față şi avea o privire lipsită de expresie. Arăta de 
parcă n-ar mai fi dormit de o lună, deşi de fapt nu trecuseră decât 
câteva zile. 

— Ei bine, cel puţin asta rezolvă o problemă, zise, îndepăr- 
tându-se de pat și îndreptându-se spre celălalt capăt al încăpe- 
rii, unde se urcă pe un pupitru. Fratele Axel nu e singur, au mai 
apărut trei cazuri noi de Lamentaţie în ultimele ore, aparent fără 
legătură cu primele, ceea ce schimbă oarecum datele problemei. 
Mă-ntrebam unde să-i punem pe aceşti noi pacienţi, ca să-i izo- 
lăm. Am putea să-i aducem aici. Ar mai fi loc, dacă mai mutăm 
din birouri și transformăm şi a doua sală de lectură în salon de 
spital. Cum ai spus mai devreme, zise și făcu un semn cu capul 
spre Athanasius, sistemul de climatizare cu circuit închis din bi- 
bliotecă face din ea o cameră de izolare perfectă. 

— Şi cu noi cum rămâne? întrebă Malachi, cu ochii în la- 
crimi, măriți de spaimă. O să stăm şi noi aici, împărțind aceeași 
încăpere cu cei infectați? 

— Nu văd niciun motiv să vă mai ţin aici. Nu mai e necesar 
să respectaţi regimul de carantină, având în vedere noile cazuri 
apărute în ultimele ore. Am recomandat o nouă formă de ca- 
rantină generală în interiorul muntelui. Din observaţiile noastre 
asupra cazurilor existente, am reuşit să identificăm câteva simp- 
tome premature. Oricine le prezintă va trebui mutat imediat în 
camera de izolare. Toţi ceilalți ar trebui să se limiteze la zona 
principală în care-şi îndeplinesc îndatoririle, iar deplasările fără 
un scop precis dintr-o parte în alta a muntelui ar trebui interzise. 

— Şi fratele Dragan a aprobat planul ăsta? 

Simenon dădu din cap. 

— Fratele Dragan s-a încuiat în scara interzisă şi s-a retras 
în capela Sacramentului, sfătuindu-i pe toți să se roage pentru 
salvarea sufletelor. 

— Şi atunci cine conduce Citadela? 

— În momentul ăsta? Nimeni. 

Rotiţele din mintea lui Athanasius se învârtiră cu repezi- 
ciune, procesând noile informaţii. Se întoarse spre Malachi şi 
Thomas. 

— În cazul ăsta, propun ca noi trei să înființăm un consiliu 
de urgenţă, ca să ajutăm la punerea în aplicare a sugestiilor fra- 
telui Simenon. Fiecare poate face apel la confreria lui să-și păs- 
treze calmul și putem să punem la punct cu repeziciune sistemul 
prin care se interzice circulaţia în interiorul muntelui. Putem să 
organizăm distribuţia hranei către scările principale, ca să nu fie 
nevoie ca fraţii noştri să meargă în sălile de mese, iar coridoarele 
să rămână libere pentru o evacuare de urgenţă, în caz c-o să apară 
noi cazuri care trebuie transportate la infirmerie. Doar dacă nu ne 
pierdem cumpătul putem spera c-o să trecem cu bine peste asta. 

Thomas încuviinţă, iar Simenon se lumină puţin la faţă, de 
parcă cineva i-ar fi luat o mare povară de pe umeri. 

— Şi unde ar trebui să ne stabilim? întrebă Malachi. Eu lu- 
crez în principal de aici, din bibliotecă, iar aceasta e pe punctul 
de a fi transformată într-un adăpost pentru cei infestaţi. 

Athanasius dădu din cap, de parcă ar fi meditat la problemă, 
deși în realitate avea deja răspunsul. 

— Am putea să ne mutăm în apartamentul Abatelui, zise. În 
primul rând, este gol, iar în plus are suficient spaţiu pentru noi 
trei şi e bine situat pentru a coordona activităţile din tot muntele. 

Nu le spuse însă că apartamentul Abatelui, situat pe partea 
exterioară a muntelui și dispunând de una dintre puţinele feres- 
tre cu vitralii din Citadelă, care dădea spre oraşul modern de de- 
desubt, îi oferea cea mai bună şansă de a prinde un semnal pen- 
tru telefonul mobil. 

Cortul militar era dotat cu aer condiţionat, dar căldura dină- 
untru era îndeajuns de sufocantă ca să o facă pe Liv să se simtă 
amețită. Soldatul îi conduse pe un coridor de pânză, până în faţa 
unei uși care se zpâlțâi când bătu în ea. 

— Da! 

Vocea părea ocupată și formală. 

Soldatul deschise uşa și se dădu la o parte, lăsându-i să intre. 

Înăuntru se păseau o masă de lucru, un laptop militar, un te- 
lefon și câteva scaune pliabile din aluminiu. În încăpere se afla 
un colonel zvelt, ras în cap; creștetul îi lucea, și pielea îi era atât 
de neagră, că părea de abanos. Stătea la masa de lucru și citea un 
fax oficial ce conţinea două fotografii: a ei şi a lui Gabriel. Lui 
Liv aproape că i se înmuiară genunchii când le văzu. 

Soldatul făcu un pas în față și le puse pașapoartele pe masă. 

— Mulţumesc, zise colonelul, asta-i tot! 

Liv auzi ușa închizându-se şi bocancii îndepărtându-se pe co- 
ridor. Colonelul le cercetă paşapoartele, apoi ridică în cele din 
urmă privirea, fixându-l pe Gabriel şi dând din cap cu aerul unui 
părinte dezamăgit. 

— Ar fi trebuit să rămâi în armată, zise. 

Gabriel dădu din cap, de parcă ar fi fost de acord cu el. 

— ȘI tu ar trebui să-ți pui nişte poze în birou. Să-l faci să 
arate puţin mai primitor. 

Un zâmbet larg îi brăzdă chipul colonelului, care se ridică în 
picioare și-l strivi pe Gabriel într-o îmbrăţişare, înainte ca Liv să 
apuce să înţeleagă ce se petrece. Gabriel se eliberă din strânsoa- 
rea ca de urs a colonelului şi se întoarse spre ea. 

— Liv Adamsen, ţi-l prezint pe James Washington. Am fă- 
cut împreună antrenamentele de la Forţele Speciale, când el era 
un simplu căpitan, iar eu, un amărât de infanterist. 

— lar acum sunt colonel în Serviciile de Informaţii Militare 
ale Statelor Unite, iar tu eşti un civil care a încălcat legea şi fuge 
ca să scape de consecinţe. Ce s-a-ntâmplat de lucrurile au luat-o 
razna în halul ăsta? 

Washington trecu înapoi în spatele biroului şi îi dădu faxul. 

— Avenitacum vreo două ore. Are un cod al Departamentului 
de Securitate Internă, ceea ce-nseamnă că v-aţi făcut nişte 
dușmani redutabili. 

Gabriel citi rapid faxul şi i-l dădu lui Liv. Documentul relua 
mare parte din informaţiile pe care tânăra le auzise la ştiri, în ca- 
mera de hotel din New Jersey. Singurul element de noutate o pri- 
vea pe ea. Conform informării, fusese victima unei răpiri Şi trebu- 
ia să fie găsită de urgenţă pentru a-și continua un tratament me- 
dical nespecificat. Faxul mai conţinea şi un număr care trebuia 
apelat dacă cei doi fugari erau prinși sau măcar zăriți pe undeva. 

— Ar verificat numărul? întrebă Liv. 

— L-am testat, ca să văd de unde provine. E un server „fan- 
tomă“, care direcţionează apelurile în altă parte. Nu-i putem 
depista locaţia, dacă asta m-ai întrebat. Dar ideea e că a ajuns 
pe biroul meu, aşa că cei care sunt pe urmele voastre ştiu că 
vă-ndreptaţi în direcţia asta. 

Gabriel încuviinţă. 

— Ai avut ceva noroc cu arhivele poliţiei irakiene? 

Washington dădu din cap. 

— Omul îți dă un deget, și tu îi iei toată mâna. 

Scoase un dosar din sertarul de sus al biroului şi i-l înmână. 
Înăuntru se găseau două teancuri de documente în arabă. 

— Sunt cópii ale dosarelor poliţiei secrete a partidului 
Ba'ath, confiscate în timpul eliberării Bagdadului. S-ar putea să 
existe mai multe astfel de documente, dar, sincer, nu mi-ai dat 
prea mult timp. N-a fost uşor să dau de ele şi să vă aduc aici. 
Data viitoare, ai face bine să m-avertizezi din timp! 

— O să ţin minte, zise Gabriel, răsfoind primul teanc de do- 
cumente, până găsi un rezumat în engleză, la sfârşit. 

Erau mai multe rapoarte ale armatei şi poliţiei — datate 16 
septembrie 2000 —, prezentând în detaliu investigaţiile efectu- 
ate la locul unui incident care avusese loc în deşertul de lân- 
gă Al-Hillah, în provincia Babil. Un şantier arheologic fuse- 
se atacat de forţe armate necunoscute, care nu lăsaseră niciun 
supravieţuitor în urmă. O listă cu douăzeci de nume era atașată 
raportului, majoritatea oameni ai locului, dar şi câțiva occiden- 
tali. John Mann era primul menţionat. Raportul confirma ceea 
ce Gabriel crezuse întotdeauna: guvernul irakian nu avusese ni- 
cio legătură cu incidentul. Dar dosarul conţinea şi informaţii noi. 
Cam în același timp în care avusese loc atacul, o bază militară 
detectase prin radar semnalul intermitent emis de un aparat de 
zbor care se deplasa la sud, dinspre frontiera turco-siriană. Viteza 
ŞI traiectoria sugerau că e vorba de un elicopter. Aceeaşi aerona- 
vă fusese depistată din nou îndreptându-se spre nord, dinspre lo- 
cul în care se găsea șantierul, cu circa douăzeci de minute mai 
târziu, dar condiţiile meteo erau neprielnice şi baza pierduse con- 
tactul radar. În raport se trăgea concluzia că fusese o incursiune 
ostilă a forţelor armate turce, dar nu se specula în ce scop. 

Gabriel însă ştia. 

Elicopterul fusese probabil plin cu agenţi ai Citadelei, trimiși 
acolo ca să recupereze relicvele găsite pe şantier şi să nu lase ni- 
ciun martor în viaţă. 

Al doilea teanc de documente arăta că făcuseră o treabă de 
mântuială. 

Existase un supravieţuitor. 

Prima pagină era un formular de internare într-un azil psi- 
hiatric de la periferia Bagdadului. Era datat la două săptămâni 
după primul incident. Numele pacientului era Zaid Aziz. Fusese 
găsit mai mult mort decât viu, rătăcind prin deşert, orbit de soa- 
re și delirând, cu arsuri grave pe braţe și pe picioare. Le spuse- 
se celor care-l salvaseră că supravieţuise atacului unui balaur. 
Din interogatoriile ulterioare reieşise că era unul dintre munci- 
torii dați dispăruţi de pe şantierul de lângă Al-Hillah. Arsurile 
pe care le suferise corespundeau cu ceea ce găsiseră ancheta- 
torii la faţa locului. Autorii atacului aruncaseră cadavrele une- 
le peste altele, le stropiseră cu kerosen şi le dăduseră foc. Aziz 

avea şi două răni de glonţ, una în braţ şi alta la cap. În raportul 
medical se specula că şi-ar fi pierdut cunoștința din cauza rănii 
la cap și ar fi părut astfel mort în ochii celor care-l aruncaseră 
alături de celelalte cadavre. Arsurile provocate de flăcări îl tre- 
ziseră probabil, salvându-i astfel viaţa. Din nefericire, până îl 
păsiseră, trauma și zilele în care suferise de deshidratare şi de 
febra provocată de septicemia incipientă îi afectaseră deja să- 
nătatea mintală. Dosarul includea mai multe interviuri pe care 
i le luaseră poliția și medicii psihiatri pe parcursul câtorva ani, 
dar nimic care să facă lumină asupra incidentului. Aziz rămâ- 
nea fixat cu obstinaţie asupra aceleiaşi halucinaţii: un balaur 
scuipând foc pe nări, care se ivise din beznă, și o fantomă ce se 
înălțase din adâncul pământului şi se îndepărtase plutind deasu- 
pra deşertului — ceea ce psihiatrii interpretaseră drept o proiecţie 
obscură a lui însuși. 

Gabriel citea notițele cu o senzaţie de frustrare tot mai acu- 
tă. Era posibil ca bărbatul acela să fi văzut ce i se întâmplase 
tatălui său, dar toate detaliile despre atac dispăruseră, se pare, 
din mintea lui zdruncinată. Informaţiile mai închideau totodată 
încă o pistă de investigat. Gabriel sperase că dosarul va confir- 
ma că Gărzile Republicane Irakiene fuseseră cele care atacaseră 
şantierul de lângă Al-Hillah şi duseseră relicvele într-unul dintre 
numeroasele palate ale lui Saddam Hussein. Dacă ar fi fost așa, 
ar mai fi existat o şansă să le recupereze. Dar dosarul nu făcea 
decât să confirme ceea ce el ştia deja. Obiectul pe care îl găsise 
tatăl lui se afla acum ferecat în Citadelă. 

— Uită-te la dată! zise Liv şi îi arătă partea de sus a rezu- 
matului celui mai recent interviu. Convorbirea a avut loc cu mai 
puţin de şase luni în urmă. 

Colonelul Washington dădu din cap, aprobator. 

— Mda. O fi el dus cu pluta, dar e clar că are o rezistență 
de fier. Nu știu dacă eu aş fi supravieţuit doisprezece ani într-un 
azil de boli mintale al Partidului Ba'ath. Se pare că celorlalți 
pacienţi le e frică de el. La vreun an după ce a fost internat, i-a 
dat foc unui tip din celula alăturată, care a ars de viu. Nimeni nu 
şi-a dat seama cum a reușit. Ceilalţi pacienţi cred că a căpătat 

o parte dintre puterile balaurului. Aşa că nimeni nu se pune cu 
el — nici măcar infirmierii. 

Colonelul se uită la ceas. 

— Nu-mi place să vă grăbesc, dar ce planuri aveţi pentru res- 
tul sejurului în această minunată țară? 

— Vrem să ajungem la Al-Hillah. 

— V-aţi pierdut minţile?! Doi civili occidentali fără es- 
cortă, defilând în văzul lumii pe autostrada 9, într-un jeep alb 
strălucitor?! Nici n-o să treceţi bine de Mosul, c-o să fiți ucişi 
sau răpiți — sau ambele. Nu, mă tem că va trebui să vă cer să 
mă-nsoțiți la Centrul de Comandă din Bagdad. La ora paispreze- 
ce vine un elicopter să mă ia și cred că trebuie să vă duc cu mine 
ca să-mi continui interogatoriul... Înainte de a-mi da seama, spre 
rușinea mea, că nu sunteţi cei pe care-i căutăm și de a fi nevoit să 
vă las să plecaţi. Ce faceţi după asta e treaba voastră! 

Îi întinse lui Gabriel un carnetel și un creion. 

— Înainte de a înapoia dosarele, poate o să vrei să-ţi notezi 
adresa casei ăleia de nebuni din Bagdad, în caz că n-o să ştii în- 
cotro s-o iei. Sunt sigur că domnul Aziz ar fi bucuros de vizită. 
Îmi imaginez că nu primeşte prea multe. 

Hyde ieşi din clădirea principală, în căldura dogoritoare a 
zilei. 

— Acolo! zise Tariq, arătând înspre est, undeva dincolo de 
turla de foraj. 

Mijind ochii, ca să-i apere de soarele puternic, Hyde zări no- 
rul de praf ce se ridica la orizont. Furtunile de nisip erau un pe- 
ricol permanent în deșert. Puteau apărea de nicăieri, preschim- 
bând ziua în noapte în doar câteva secunde. În plus, provocau 
mai multe pagube echipamentelor decât gloanţele sau bombele, 
așa că el îşi petrecea mai mult timp încercând să le anticipeze şi 
să se păzească de ele decât de posibilii atacatori, sabotori sau ră- 
pitori. 

Se îndreptă grăbit spre gardul din partea estică şi urcă în tur- 
nul de control. Dacă nu reacţionau rapid, întreaga activitate a ta- 
berei putea fi blocată de furtuna de nisip, săptămâni întregi. În 
cazul în care nisipul ar fi pătruns într-un motor, de pildă, acesta 
ar fi trebuit dezasamblat, curăţat și reasamblat pentru a fi repus în 
stare de funcționare. Armele se blocau dacă praful ajungea să le 
înfunde sistemul de ungere. Aparatele electronice făceau scurt- 
circuit dacă granulele microscopice de nisip ajungeau în circuite. 
Până și oamenii puteau orbi temporar din cauza particulelor mi- 
nuscule purtate de praf, care le intrau în ochi şi le zgâriau corne- 
ea. Încă unul dintre multele motive pentru care Hyde ura atât de 
mult țara aceea. 

Când ajunse în vârful turnului, duse binoclul la ochi şi cerce- 
tă coloana de praf. Ca un mic munte ce se urnise din loc, aceasta 
se ridica din țărână de parcă pământul ar fi început să clocoteas- 
că. Deocamdată era destul de mică şi la o distanţă sigură, dar era 

limpede că se îndrepta înspre ei. Dacă nu se va risipi sau nu îşi 
va schimba direcţia, vor fi nevoiţi să oprească activitatea până 
când pericolul va fi trecut. Întreruperile costau bani şi timp şi 
singurul motiv pentru care Hyde acceptase slujba aceea era pro- 
centul din profit care i se oferise. Până în acel moment, acesta 
echivala cu zero virgulă cinci la sută din nimic. 

Hyde se uită la mâneca de vânt de lângă heliport. Vântul bă- 
tea dinspre nord-vest, iar furtuna venea dinspre est. Poate că 
masele de aer din direcţii contrare se vor întâlni într-un punct pe 
traseu şi o vor devia, astfel încât să-i ocolească — sau poate că 
nici măcar nu era o furtună de nisip. 

Mijind ochii prin binoclu şi concentrându-se asupra margi- 
nii coloanei de praf ca să încerce să discearnă mai multe detalii, 
Zări o pată albă scăpărând pentru scurtă vreme, apoi încă una. 
Zâmbi. Avusese dreptate. Nu era o urgie, era doar Fantoma, că- 
lărind alături de o armată de bărbaţi care-l flancau de o parte şi 
de alta. Beduinii utilizau întotdeauna formaţia aceea când înain- 
tau cu viteză. Astfel se asigurau că respiră cu toţii aer curat, ne- 
fiind nevoiţi să inhaleze praful ridicat de copitele cailor din față. 
Era şi o tactică de intimidare eficientă, fiindcă norul de praf pe 
care-l stârneau îi făcea să pară mai numeroși. 

Hyde îi urmări apropiindu-se. Călăreţii erau acum vizibili 
cu ochiul liber, ca nişte puncte albe la marginea norului de praf, 
aducând cu dinţii mărunți şi ascuțiți ai unui animal uriaş. Erau 
aproape treizeci de bărbaţi, înveșmântaţi în dishdasha albe şi cu 
keffiyeh-urile ascunzându-le chipul. Lui Hyde îi trecu prin min- 
te că asistă la o scenă aproape neschimbată de mii de ani: caii, 
călăreţii, până şi veșmintele rămăseseră aceleași de-a lungul is- 
toriei. Doar armele se schimbaseră. 

Hyde auzea acum şi tropotul copitelor; şi mai auzea ceva, 
un zgomot care spinteca văzduhul, tot mai aproape. Se întoarse 
şi, într-o clipită, cuprinse cu privirea întreaga istorie a conflic- 
telor armate din deșert. Un elicopter militar zbura la altitudi- 
ne joasă și se îndrepta ţintă spre ei. Soldatul care făcea de pază 
în turn îşi îndreptă mitraliera M60 spre aparatul de zbor, dar 
Hyde ridică mâna, făcându-i semn să se oprească, şi le ordonă 

același lucru prin stație gardienilor din restul posturilor de con- 
trol. Elicopterul hurui pe deasupra lor şi se înclină brusc, apoi 
plană înainte de a ateriza în heliportul din partea cealaltă a com- 
plexului. Călăreţii ajunseră în faţa gardului de sârmă ghimpată 
în același timp. 

Hyde cobori din turnul de control şi se îndreptă într-acolo, ca 
să-i salute pe nou-veniţi. Văzu cum unul dintre călăreți se des- 
prinde de ceilalți și porneşte spre poarta principală. Hyde îi făcu 
semn cu mâna gardianului să-l lase să intre, apoi își continuă 
drumul înspre elicopter. 

Era un aparat de zbor Bell AH-1W Super Cobra, sau ceea 
ce infanteriștii marini numeau „cel mai mortal șarpe din lume“. 
Elicopterul era dotat cu rachete Hellfire și avea o mitralieră mon- 
tată la bord, pe care pilotul o manevra cu ajutorul sistemului in- 
teprat de ochire din cască. Era suficient să își îndrepte privirea 
într-o direcţie, şi gloanţele îl urmau, câte zece pe secundă, fă- 
când un zgomot infernal, de parcă ar fi sfâşiat cerul în bucățele. 
La bordul aeronavei se găseau şi instrumente Forward-Looking 
Infra-Red (FLIR) de ultimă generaţie, capabile să detecteze 
radiațiile termice dintr-o varietate de surse. Trupele terestre au 
învăţat să nu-şi mai spele uniformele cu detergenţi disponibili în 
comerţ, fiindcă aditivii care dau strălucire culorilor îi fac pur şi 
simplu să lucească în întuneric. Elicopterul Cobra era un împru- 
mut de la o divizie aeropurtată din împrejurimi, ca urmare a unei 
cereri mai vechi pe care o făcuse Hyde şi a unor sfori pe care le 
trăseseră angajatorii lui. Uşa laterală se deschise când se apro- 
pie el și un blond uriaş se ridică cu dificultate de pe scaunul din 
spate, încovoindu-se din cauza tavanului Jos, şi cobori să facă 
cunoștință cu Hyde. 

— Eu sunt Dick, zise tipul, întinzându-i mâna și aruncân- 
du-i un zâmbet rece, care aducea mai degrabă cu o provocare. 

Era cu peste treizeci de centimetri mai înalt decât Hyde şi 
probabil cântărea cu vreo patruzeci şi cinci de kilograme mai 
mult. 

— Am venit să iau fata şi s-o duc înapoi, după ce va fi re-cu- 
pe-ra-tă. 

— Hyde, răspunse el, luându-i mâna și angajându-se într-o 
scurtă înfruntare în care cel care-i strivea mâna celuilalt câștiga 
şi pe care, dacă era să fie sincer cu el însuşi, o pierdu. Tipul era 
un monstru. lar acum el era şeful. 

Uriașul îi dădu drumul mâinii şi ridică privirea chiar în cli- 
pa în care călărețul descălecă și își dădu keffiyeh-ul de pe faţă. 

— Aştepţi o armată? întrebă Fantoma, arătând cu bărbia 
spre elicopterul cu motorul pornit. 

— E mai bine să fii prudent, răspunse Hyde, care în ziua 
aceea nu avea chef de ironiile lui obișnuite. Poate localiza ţinta 
şi o poate ucide înainte ca ea să aibă habar că a fost reperată. 

Fantoma cercetă elicopterul de sus până jos, apoi se întoarse 
spre Hyde şi zâmbi. 

— Pe mine nu m-a localizat niciodată. Eu aș zice să-mi îm- 
part călăreţii în grupuri de recunoaștere. „Libelula“ ta poate aco- 
peri zona de est, în vreme ce noi o să căutăm în partea de vest a 
deșertului. E ceva acolo de care ar trebui să știm — ceva care vă 
aparţine, dar nu apare pe nicio hartă? 

Hyde se uită în ochii spălăciți ai bărbatului, înțelegând din 
tonul vocii că acesta cunoaşte deja răspunsul. 

— Au mai rămas nişte lucrări de excavare neterminate, la 
forajele de explorare, la vreo douăzeci, treizeci de kilometri de 
aici. Există și o tabără mai mică, un pic mai departe, cu câteva 
corturi temporare și pază permanentă. O s-o recunoașteţi când o 
să daţi de ea. Gardienii au fost instruiți să se apere în mod agre- 
siv. O să-i avertizez c-o să fiți prin zonă, dar, în locul vostru, nu 
m-aş apropia prea tare! 

— Pare serios. Poate c-aţi găsit ceva valoros acolo. 

— Poate. 

Hyde se întoarse şi i-l prezentă pe uriaș, în parte ca să schim- 
be subiectul şi în parte ca să-l supună pe Fantomă aceloraşi caz- 
ne prin care tocmai trecuse și el. Îi urmări pe cei doi bărbați 
strângându-și mâinile. Fantoma nici nu clipi. Privi ţintă în ochii 
uriașului și îl făcu să se aplece încet, până când chipurile le ajun- 
seră la același nivel. 

— Trebuie să te acoperi cu ceva, îi zise, cu vocea lui hârşâită, 
care-ţi făcea pielea de găină. Aici, o persoană cu un ten aşa de 
deschis ca al tău se poate arde uşor. 

Apoi dădu drumul mâinii şi se întoarse la oamenii lui şi la 
caii lor. 

Azilul era situat la periferia sudică a oraşului, izolat la capă- 
tul unei străzi. Semăna mai degrabă cu o închisoare de maximă 
securitate lăsată în paragină decât cu un spital. Sârma ghimpată 
împrejmuia acoperişul plat, de formă dreptunghiulară, al clădi- 
rii din beton, un strat gros de praf acoperea fiecare centimetru 
pătrat şi, la prima vedere, spitalul părea pustiu. Doar când tre- 
cură prin fața lui cu maşina, Liv zări câteva siluete mişcându-se 
în umbră — ca nişte spectre ce nu-i scăpau din ochi din spatele 
ecranului de praf. 

Washington îi însoțea. Le spusese că are treabă în acea parte 
a orașului, dar Gabriel se îndoia. Se bucura însă să îl aibă ală- 
turi. Datorită poziției sale și comportamentului rigid de militar, 
le luase mai puţin de zece minute să primească permisiunea de 
a pătrunde în azil. Cu promisiunea că se va întoarce peste o oră 
să îi ia de acolo, colonelul plecă la întâlnirea lui dubioasă, lăsân- 
du-i pe Liv şi pe Gabriel să-l urmeze pe un bărbat într-o salopetă 
albă pe coridoarele din beton mirosind a urină, a fecale și a dis- 
perare. Câte un ventilator agăţat de tavan se învârtea leneș dea- 
supra lor, îndeajuns cât să amestece miasmele, dar nu suficient 
ca să răcească aerul. 

Înaintau în tăcere. Coridoarele şi celulele arătau din ce în ce 
mai jalnic, pe măsură ce pătrundeau tot mai adânc în clădirea 
sufocantă. Era evident că lunga şedere a lui Aziz Zaid în acel 
ospiciu nu-i asigurase niciun privilegiu. Mai coborâră un etaj, și 
puţina lumină naturală de care se bucuraseră până atunci dispă- 
ru cu totul. Singura sursă de lumină era un şir de becuri ce pâl- 
pâiau slab, pe care le aprinsese paznicul, odată ajuns în capătul 
scărilor. Pacienţii de aici — dacă „pacienţi“ era cuvântul potrivit 

pentru ei — îşi petreceau, după câte se părea, mare parte din timp 
în beznă, singuri cu nebunia şi cu demonii lor. Paznicul se opri 
la mijlocul coridorului și arătă spre ultima celulă de pe stânga, 
acolo unde nu prea ajungea lumina. 

— Aziz, zise, de parcă i-ar fi scuipat numele. 

Apoi se răsuci pe călcâie şi se îndepărtă, nepărând să do- 
rească să petreacă acolo jos mai mult timp decât era necesar. 
Cei doi îi ascultară bocancii scârțâind în sus pe scări și rămase- 
ră singuri cu restul bărbaţilor, în întuneric. „Pacienţii“ auziseră 
şi ei zgomotul şi subsolul se umplu în scurtă vreme de foşnete 
neliniștite şi chicote obscene, ce alunecau prin beznă în direcția 
lor. Gabriel se întoarse spre Liv, dorindu-și să n-o fi adus acolo, 
dar ea îi zâmbi și îl luă de mână. 

În clipa aceea, coridorul se umplu de zgomote infernale. 

Rămaseră ţintuiţi locului câteva secunde, agăţându-se unul de 
celălalt, în vreme ce tumultul glasurilor îi înghiţea şi zăbrelele se 
zgâlțtâiau violent de-a lungul coridorului. Se auzi o bufnitură pu- 
ternică în apropiere când un bărbat se repezi din fundul celulei și 
se izbi de gratiile de la uşă, spărgându-și capul şi împroșcând un 
jet de sânge din tăietura adâncă. Vizavi, un altul își lăsase panta- 
lonii în vine și se lovea violent cu șoldurile de gratii, iar penisul 
său, plin de răni şi de cicatrice de la abuzurile precedente, se le- 
găna obscen, în vreme ce bărbatul gemea de durere și de plăcere. 
Gabriel și Liv nu observară când silueta din spatele lor, încovri- 
gată pe podea, se ridică brusc, până în clipa în care un țipăt neo- 
menesc spintecă bezna şi îi amuţi instantaneu pe locatarii azilului 
de nebuni, care se grăbiră să-și reia locurile în cele mai întuneca- 
te colţuri ale celulelor. 

Gabriel se întoarse în direcția din care venea urletul și dădu 
cu ochii de un bărbat subţire ca o aşchie, care-l urmărea din spa- 
tele gratiilor. Era gol de la brâu în sus, iar partea dreaptă a bus- 
tului îi era acoperită de cicatrice groase, aducând mai degrabă 
cu nişte solzi decât cu o bucată de piele. Platoşa de solzi îi aco- 
perea și braţul, până la mâna ca o gheară, urca de-a lungul gâtu- 
lui şi pe ceafa pe care nu creștea niciun fir de păr și îi întindea 
pielea de pe chip, lăsându-l cu o expresie veşnic întrebătoare. 

Emana și un miros, specific şi tulburător în același timp, dată fi- 
ind povestea lui: era mirosul de fum. 

— Zaid Aziz, zise Gabriel, ducându-şi mâna dreaptă la ini- 
mă și înclinându-și capul în semn de respect. Numele meu este... 
— John! exclamă creatura, pe un ton ce aducea a uimire. 

Gura i se schimonosi într-un zâmbet ce se preschimba în- 
tr-un rânjet în colțul gurii, acolo unde pielea îi era arsă. 

— John Mann. 

Făcu un pas în lumină. Ochiul drept îi era alb și orb, iar cel 
stâng îi cerceta cu nesaţ chipul lui Gabriel. 

Tânărul înfruntă privirea curioasă, simțind presiunea con- 
stantă a mâinii lui Liv ca pe un colac de salvare, care-l ajuta să 
nu-și piardă minţile. 

— Dar te-am văzut murind! 

Glasul lui Aziz era răgușit, fiindcă nu vorbea prea des, iar 
mușchii distruși din jurul gurii făceau ca engleza lui să sune ciu- 
dat de oficială. 

— Am murit, zise Gabriel, intrând în joc ca să se folosească 
de relaţia de încredere pe care tatăl lui se putea să o fi format cu 
bărbatul. Acum m-am întors din morți și-i caut pe cei care ne-au 
făcut asta. Vreau să mă răzbun. 

Chipul bărbatului se schimonosi într-un alt zâmbet-rânjet. 
Apoi, deveni suspicios și se apropie de gratii. 

— În cazul ăsta, trebuie să ucizi balaurul, şopti. 

— Da, îi răspunse Gabriel. Povestește-mi despre balaur! 

Aziz se înfioră şi se ghemui pe podea, privind în sus cu 
ochiul sticlos, de parcă s-ar fi uitat din nou la ultimul lucru pe 
care îl zărise înainte de a-și pierde vederea. 

— Mai întâi l-am auzit, ţii minte? Urletul din deşert, pe urmă 
zbaterea din aripi. 

— Cum arăta? 

Aziz bătu din picior și îl fulgeră cu privirea. 

— Dar l-ai VĂZUT! strigă, cu furia celui care le repeta 
același lucru de doisprezece ani unor oameni care nu erau dispuşi 
să-l creadă. Să nu cumva să spui şi fu că n-a existat. ! Ceilalţi sunt 
niște proști, dar zu ai fost acolo! Tu l-ai văzut! 

Chipul îi clocotea de furie, care se topi treptat, lăsând locul 
confuziei. Ridică mâna dreaptă, ca o gheară, și îşi frecă cu în- 
cheietura jupuită pielea moale de deasupra ochiului lipsit de ve- 
dere. 

— Nu, zise, amintindu-și mai multe. Tu erai jos, pe şantier, 
când a sosit balaurul. Erai în peștera care adăpostea biblioteca. 
— Povesteşte-mi despre bibliotecă! Ce-am găsit acolo? 

— Atât de multe comori! Ar trebui să-ţi amintești! zise şi 
se lovi cu degetul la tâmplă. Eu îmi amintesc. Îmi amintesc tot! 
Uneori, încearcă să-mi fure amintirile, cu lovituri de pumni și de 
picioare. Uneori încearcă să mi le fure cu şocuri electrice. Dar 
eu ţin bine de ele. Şi-mi amintesc! 

— Spune-mi ce-ţi aminteşti! Balaurul i-a omorât pe toți? 

Aziz dădu din cap. 

— Nu balaurul a adus moartea, ci diavolii albi, zămisliți din 
burta lui. Ei au adus focul şi urgia. Ei ne-au doborât şi au incendi- 
at totul. Corturile. Maşinile. Oamenii. Unul dintre ai noștri ne-a 
trădat. M-am ascuns de balaur și l-am văzut arătându-le celorlalți 
diavoli unde să caute. El a fost cel care i-a dus în peştera unde 
erai tu. El a fost cel care te-a ucis. 

— Ai văzut cine era? 

— Era un diavol alb, ca ei. 

— Un occidental? 

Aziz dădu din cap. 

— O fantomă. Toţi erau fantome. Numai fantomele pot că- 
lări balaurul. Fantoma a intrat în peşteră, a scos nişte cutii și a 
început să i le dea balaurului să le înghită, jefuind comoara pe 
care o găsiserăm noi. Pe urmă pământul s-a zguduit și peştera a 
dispărut. Tu n-ai mai ieșit de acolo. Un diavol alb m-a văzut şi 
m-a lovit, doborându-mă. 

Îşi duse din nou mâna la tâmplă. 

— Focul m-a trezit după ce balaurul plecase. Nisipul a alun- 
gat focul. Deşertul m-a salvat, uite... 

Întinse braţul. Sub piele avea încrustate pietricele și fire de 
nisip. 

— Sunt parte din țărână, și țărâna e parte din mine. Pământ 
eşti și în pământ te vei întoarce. 

— Şi după ce-ai stins focul, ce-ai făcut? 

Aziz dădu din cap. 

— Toţi erau morţi. Totul era cuprins de flăcări. M-am temut 
că focul o să m-atingă din nou. M-am temut că balaurul o să 
se-ntoarcă, aşa c-am fugit. Am fugit în deşert. Dar balaurul ştie 
că sunt în viaţă. Vrea să mă termine, o simt! 

Făcu un pas în față şi se prinse de gratii. 

— Găseşte balaurul, John Mann! Ucide-l pentru mine, ca să 
scap din locul ăsta! Numai tu poţi să-mblânzeşti acum balaurul, 
fiindcă şi tu eşti o fantomă. 

Athanasius se afla în baia personală a Abatelui, cu spatele la 
ușă și cu chipul iluminat de ecranul telefonului mobil. Îl auzea 
pe fratele Thomas vorbind cu Malachi în încăperea alăturată, ri- 
dicând tonul şi încercând să-i distragă atenţia, ca să nu observe 
dispariția șambelanului. 

Deschise e-mailul şi apăsă pe send. De data aceasta nu pri- 
mi niciun mesaj de eroare. Totuşi, îl urmări până când ecranul se 
făcu negru, apoi îl atinse din nou, ca să fie sigur. Screensaver-ul 
revenise pe ecran, înfățișând fotografia Profeţiei în Oglindă. Încă 
de când i-o arătase Gabriel prima dată în întunericul din osuar, se 
gândise la înţelesul posibil al ultimelor rânduri. 


Cheia trebuie să urmeze Harta Stelară până Acasă 

Acolo să stingă focul balaurului într-o lună lunară 

Căci altfel Cheia va pieri, Pământul se va despica 
Și molima îl va cotropi, aducând sfârșitul lumii 


Molima. 

Aşa îi spusese Fratele Grădinar bolii, atunci când apăruse 
prima dată în livadă, iar acum altă maladie bântuia pe coridoa- 
rele din adâncul muntelui și îi dobora pe călugări unul câte unul. 
Un cutremur zeuduise deja muntele: nu era oare un semn că 
Pământul începe să se despice? 

Toate acestea sugerau că profeția e adevărată, ceea ce însem- 
na că cel mai bun mod de a împiedica răspândirea bolii era să 
o ajute pe fată să-şi găsească drumul înapoi acasă, în Grădina 
Raiului. Şi totuşi, fratele Dragan credea că doar readucerea 

Sacramentului în capela din care fusese eliberat va tămădui 
muntele. Călugărul Sanctus încerca să o aducă pe fată acolo. 
Poate că el era balaurul pomenit în profeție și focul credințelor 
lui habotnice era cel care trebuia stins. Athanasius trebuia să-i 
vorbească. Poate că, dacă îi va arăta Profeţia în Oglindă, îl va 
convinge de înțelepciunea ei. 

Fratele Thomas încă se mai certa cu Malachi, când Athanasius 
dădu buzna afară din baie şi ţâşni ca un arc spre biroul Abatelui, 
care se afla în partea opusă a încăperii. 

— Trebuie să vorbim cu Dragan! zise, deschizând sertarul 
de sus, acolo unde Abatele ţinea cheia de la scările interzise. 
Cred că știu leacul pentru Lamentaţie ! 

Abatele era unul dintre cei doi călugări din Citadelă căruia 
îi era îngăduit să pătrundă atât în secţiunea superioară, cu acces 
restricţionat, a muntelui, cât şi în părțile inferioare, unde locuiau 
călugării de rând. Celălalt monah care se bucura de aceste pri- 
vilegii era Prelatul. Dragan se aventurase în secțiunea interzisă 
folosind scara Prelatului; Athanasius intenţiona acum să facă 
același lucru, urcând pe scara Abatelui. Luă cheia şi se îndreptă 
spre dormitor. 

Un pat imens din lemn, acoperit cu ţesături groase care să-i 
țină de cald celui ce se odihnea în el, ocupa mare parte din spațiu. 
Singurul obiect din încăpere, în afara patului, era o tapiţerie 
având semnul Tau brodat pe ea cu fir verde. Athanasius o dădu la 
o parte şi în spatele ei se ivi o ușă ascunsă în perete. 

— Ce faci? strigă Malachi în urma lui. N-ai voie să treci de 
uşa aia! 

Athanasius se întoarse spre el, vărsându-și toată frustrarea şi 
tot stresul din ultimele săptămâni în cuvintele pe care i le adre- 
să: 

— Ce importanţă are? Ai văzut cu ochii tăi că nu e nimic 
acolo! Indiferent care a fost secretul de care ne-am legat trecu- 
tul, acesta a dispărut! Am fi nişte proşti dacă ne-am amaneta şi 
viitorul, mizând pe el. Fratele Dragan se agaţă de o himeră, una 
periculoasă, care ne-ar putea ucide pe toți. 

Răsuci cheia în încuietoare şi păşi peste pragul ușii. 

— Trebuie să-l găsesc şi să-l conving că, pentru binele nos- 
tru, al tuturor, trebuie să renunţe. 

Malachi făcu un pas în faţă, dând să-l oprească, dar i-o luă 
înainte Athanasius. Trânti uşa în urma lui și o încuie, astfel încât 
nimeni să nu-l poată urmări sau să încerce să i se pună în cale. 

Îl găsiră pe Washington aşteptându-i când ieşiră din infernul 
sufocant al azilului. Urcară în jeepul răcoros — Gabriel în faţă, 
Liv în spate — şi maşina porni fără ca ei să scoată o vorbă. 

— A fost chiar așa de rău, hm? întrebă Washington după ce 
parcurseră câţiva kilometri în tăcere. 

Gabriel clătină din cap, încercând încă să-i dea de capăt stra- 
niei povești pe care o auzise. 

— Nu ştiu, tipul mi s-a părut destul de lucid. Cred că spune 
adevărul, sau ceea ce crede el că e adevărul. Ne-a povestit că un 
balaur a distrus tabăra şi că o fantomă l-a ucis pe tata. Sunt sigur 
că sunt termeni abstracţi sau metaforici pentru altceva, dar arsu- 
rile lui sunt cât se poate de reale, iar experienţele prin care a tre- 
cut au fost atât de traumatizante, că i-au luat minţile. 

Washington tăcu o clipă. 

— Aspuscăpetatăltău l-a ucis „o fantomă“, sau „Fantoma“? 

Gabriel privi străzile albite de lumina nemiloasă a soarelui, 
încercând să-și amintească. 

— A spus „o fantomă“, răspunse Liv. 

Washington se încruntă. 

— Există un rebel — nu reprezintă o ameninţare prea mare, 
aşa că nu e în topul priorităţilor noastre — care ne-a cauzat ceva 
probleme în trecut. I se spune Ash'abah — Fantoma. 

— Și mai e prin zonă? 

— O, da! E aici de-o veşnicie. E un fedai de modă veche, ca 
la carte, care luptă cu orice cotropitor pentru libertatea ţării sale. 
Se pare c-a fost un junghi şi în coasta fostului regim, așa că trebu- 
ie să-i acordăm respectul cuvenit. Mulţi localnici îl văd ca pe un 
soi de Robin Hood, de-aia ne e mai greu să strângem informaţii 

despre el sau să-i localizăm baza. Cei mai buni insurgenți se as- 
cund de obicei în deșert. Majoritatea rapoartelor privind acțiunile 
Fantomei provin de la sud de aici, din provincia Babil. 

— Din preajma localităţii Al-Hillah. 

— Exact. Mai trebuie spus și că face comerţ cu relicve, pe 
care le vinde pe piaţa neagră pentru sume mari de bani. Dar nu 
le oferă spre vânzare decât organizaţiilor creștine care dispun de 
finanţări importante, sau, din când în când, muzeelor. Unii cred 
că face asta fiindcă de fapt şi el e creştin, familia sa trăgându-se 
din timpurile biblice, înainte ca islamul să-i fi alungat pe sluji- 
torii lui Hristos. 

— Ai idee unde am putea să dăm de el? 

Washington ridică din umeri. 

— Nu prea. Nu degeaba i se spune Fantoma. Localnicii par 
să-l privească cu un amestec de teamă și respect. Mulţi cred că e 
chiar o fantomă. Se zice că are o cicatrice mare pe gât şi o voce 
ciudată, care seamănă cu sunetul făcut de o bucată de șmirghel 
frecată de o piatră. Dacă el e cel care l-a trădat pe tatăl tău, te-aș 
sfătui să fii prudent. E un personaj destul de important în zonă — 
are legături cu oameni sus-puși —, iar tu nu ești decât un străin 
într-o ţară străină, care n-are habar cum o să ajungă acolo unde 
şi-a propus. Din fericire pentru tine, zise Washington și trase pe 
dreapta, arătând spre un jeep parcat în curtea din față a unui ate- 
lier auto dărăpănat, se pare că şi tu ai prieteni influenți. L-am în- 
chiriat prin intermediul uneia dintre corporaţiile-,, fantomă“ cu 
care lucrăm. Ne sunt foarte utile, având în vedere genul de acti- 
vitate pe care-l desfăşurăm. În plus, nu prea se leagă nimeni de 
cheltuieli. Maşina e pe numele tău, sau de fapt pe numele din 
pașaportul fals cu care călătoreşti. Consideră-l un cadou tardiv 
de despărțire de la Unchiul Sam!, pentru munca grea pe care ai 
depus-o şi pentru dățile în care te-ai trezit devreme. 

Gabriel se întoarse spre el, aruncându-i o privire plină de 
înţelesuri. 


' Poreclă dată guvernului Statelor Unite ale Americii. 

— Nici să nu-ţi treacă prin cap să mă-mbrăţișezi ca un civil 
pămpălău, Mann! Ştiu c-a trecut o vreme de când ai plecat din 
armată, dar asta nu-i o scuză ca să te-nmoi acum. 

Liv se aplecă, de pe bancheta din spate, și îl sărută uşor pe 
obraz. 

— Mulţumesc, zise. 

Washington zâmbi. 

— De la tine, însă, accept un asemenea tratament cât e ziua 
de lungă. 

Se întoarse spre Gabriel, cu chipul din nou sever. 

— Dar tu mă dezamăgești, soldat, chiar mă dezamăgeşti ! 


Peste nici zece minute, Gabriel şi Liv intrară cu maşina pe 
asfaltul prăfos al şoselei şi o luară spre sud, înspre ieșirea din 
oraş. Trebuiseră să semneze un teanc întreg, de hârtii, prin care 
firma care le închiria mașina îşi declina răspunderea în cazul da- 
unelor provocate de explozibili sau de arme de calibru mic, dar, 
în rest, nu întâmpinaseră niciun obstacol. Washington îşi luase 
rămas-bun de la ei ca un tată emoționat, le dăduse trusa sa de 
supraviețuire în deșert, arma automată de serviciu, un încărcător 
de rezervă și le ţinuse o prelegere despre cum să nu pornească 
niciodată la drum dimineața devreme, fiindcă şoselele sunt aco- 
perite cu mine antipersonal proaspăt amplasate. 

Gabriel traversă periferia Bagdadului, privind neliniștit prin 
parbriz primele semne ale apusului care făcea ca cerul să se întu- 
nece la răsărit. Merseră în tăcere, ştiind amândoi că se îndreap- 
tă spre un deșert ostil, având doar o idee extrem de vagă despre 
ceea ce căutau. Mergeau spre un loc bântuit de balauri şi de fan- 
tome și știau amândoi că noaptea care se lăsa era ultima pe care 
o mai au de trăit. 

Odată cu ivirea zorilor, totul avea să se sfârșească — într-un 
fel sau în altul. 

Arkadian stătea într-un internet café aglomerat de pe Bule- 
vardul de Est. După ce primise e-mailul din interiorul Citadelei, 
îşi rezervase două ore la un calculator ieftin și anonim și se puse- 
se pe treabă. Devenea limpede, şi asta foarte repede, că Arhivele 
Secrete ale Vaticanului nu erau numite „secrete“ degeaba. Nu 
puteai să cauţi pur şi simplu o pagină web și să-i consulți con- 
ținutul. Nu puteai să obţii accesul, nici măcar unul limitat, fără 
a trece mai întâi printr-un proces anevoios și complex, menit să 
te descurajeze — îți prezentai recomandările și solicitai un text 
anume, solicitare care era apoi analizată de un grup de episcopi 
ce se întruneau doar o dată pe lună, şi abia după aceea, poate, ți 
se acorda o oră într-o sală de lectură pentru a studia documentul 
înainte ca acesta să se facă din nou nevăzut în întunericul uscat 
din arhive. Arkadian fusese nevoit să se dea drept cercetător, fo- 
losindu-se de identitatea unui prieten care preda la Universitatea 
din Ruina, doar pentru a putea accesa site-ul. Astfel, putuse cel 
puţin să deducă că exista o întreagă secţiune dedicată hărților an- 
tice în arhivă, dar nu găsise nicio informaţie despre ele. Mesajul 
lui Athanasius îi furnizase datele precise la care fuseseră transfe- 
rate documentele, dar, fără alte detalii, era imposibil să găseas- 
că vreun material de referinţă. Frustrat, tastă „Imago Astrum“ în 
fereastra de căutare şi apăsă pe enter. Accesul la site îi fu blocat 
imediat, şi orice încercare de a-l accesa din nou fu zadarnică. 

Căută apoi informaţii despre individul care solicitase tran- 
sferul. Dacă găsea ceva despre el pe care să-l poată folosi pentru 
a-l constrânge, poate că avea să-l facă să-i dezvăluie ce relicve 
rechiziţionase şi care era semnificaţia acestora. 

Auzise despre Cardinalul Clementi și îl recunoscu în clipa 
în care îi zări fotografia într-un ziar: un bărbat dolofan, cu pă- 
rul cărunt, înveşmântat într-o robă albă de cardinal, dând mâna 
cu Cancelarul Germaniei. Articolul îl descria drept un reforma- 
tor al Bisericii, „eminenţa cenușie“ din spatele recent alesului 
Papă. Alte câteva articole pe care le consultă Arkadian spuneau 
mai mult sau mai puţin acelaşi lucru. Făceau portretul unui băr- 
bat care îşi asumase misiunea de a repune Biserica în centrul 
evenimentelor mondiale. Judecând după calibrul politicienilor 
în compania cărora fusese fotografiat, se părea că reușise: ia- 
tă-l, rozaliu şi tot numai un zâmbet, dând mâna cu prim-ministrul 
englez, cu preşedintele Franţei, cu preşedintele Statelor Unite. 
Comentatorii politici erau cu toții de acord că acceptarea lui cu 
atâta uşurinţă la masa marilor puteri se datora unui singur lucru: 
banii. După decenii întregi de proastă gestionare și de scandaluri, 
Cardinalul Clementi reuşise, se pare, să însănătoșească finanţele 
Bisericii, aproape peste noapte. Şi acest lucru, mai mult decât 
orice altceva, îi trezi bănuielile lui Arkadian. 

După aproape douăzeci de ani în care înotase cu dificulta- 
te prin apele tulburi ale condiţiei umane, Arkadian știa că ba- 
nii sunt rădăcina aproape tuturor relelor. Se comiteau și crime 
pasionale, fără doar și poate, dar mai rar decât lăsau să se crea- 
dă emisiunile de televiziune și serialele polițiste. Experienţa îl 
învățase că, dacă vrei să prinzi un criminal, în nouă cazuri din 
zece este suficient să mergi pe urma banilor: era un clișeu, dar 
unul cât se poate de adevărat. 

Compară datele la care fusese rechiziționată relicva cu ştirile 
din ziare. Toate cele care vorbeau despre îmbunătăţirea situației 
financiare a Bisericii apăruseră după transfer. Înainte de acesta, 
Cardinalul de-abia dacă era menţionat în vreo ştire, iar relatările 
privind situaţia economică a Bisericii erau sumbre. Ceva impor- 
tant, care schimbase datele problemei, se petrecuse între timp, 
cu o viteză uluitoare. 

Arkadian accesă site-ul securizat al Interpolului şi tastă o 
serie de coduri ca să ajungă la registrul societăților comercia- 
le. Acesta conţinea informaţii cu privire la toate companiile în- 
registrate în Europa, inclusiv declarațiile lor de venit şi numele 

directorilor. Una dintre principalele probleme cu care se confrun- 
tau cei care făceau afaceri lucrative, dar ilegale, era cum să chel- 
tuiască sumele mari de bani câștigate fără să atragă atenţia. Cea 
mai populară metodă de spălare a banilor era să-i introduci în 
registrele unei societăți comerciale legitime, şi tocmai de aceea 
Interpolul crease acea bază de date. 

Arkadian tastă „Clementi“ în fereastra de căutare. Pe ecran 
apărură sute de rezultate. 

Datorită poziţiei sale şi a portofoliului important de investiții 
al Bisericii, Clementi avea legături cu numeroase companii din 
întreaga lume. Arkadian se puse pe treabă, cercetându-le în că- 
utarea vreunei activităţi care ar fi putut genera venituri atât de 
mari încât să scoată din faliment o organizaţie de dimensiunile 
Bisericii Catolice. Dacă legendele erau adevărate și relicva era 
într-adevăr o hartă care indica locul unde fuseseră ascunse nişte 
comori fabuloase, atunci cel mai evident mod de a-i mușamaliza 
descoperirea ar fi fost o operațiune de forare în căutarea unor ză- 
căminte de aur. Un tezaur din Antichitate ar fi fost greu de pre- 
schimbat în bani gheaţă, dar, dacă ai pretinde că ai dat de aur şi 
l-ai topi în lingouri, ţi-ai rezolva instantaneu problema. O mină 
de aur ar fi oferit totodată şi pretextul perfect pentru obținerea 
licenţelor de exploatare, precum şi pentru achiziţionarea echi- 
pamentelor de forare şi de topire a mineralelor. Atâta doar că nu 
exista nicio mină de aur. 

Arkadian verifică declarațiile de venit ale tuturor compani- 
ilor, căutând ceva suficient de profitabil încât să explice brusca 
îmbunătățire a situaţiei financiare a Bisericii. Din nou, nu găsi 
nimic. După căutări care durară mai mult de o oră, singura soci- 
etate comercială pe care o depistase drept posibil candidat era o 
întreprindere de forare în domeniul petrolier. 

Pe hârtie, socotelile păreau greșite. Compania avea pierderi 
uriaşe şi fora într-o zonă care fusese explorată anterior, fără să se 
fi găsit niciun zăcământ. Dar, dintre toate companiile de pe lis- 
tă, era singura care putea fora în mod legal în zonă și, mai ales, 
se afla în locul potrivit. Sediul Dragonfields SPA era la Vatican, 
dar firma avea birouri și la Bagdad și o tabără care opera sub 
licenţă în deșertul sirian. Licenţa prevedea coordonate terestre 

ce delimitau fâşia întinsă de pustietate pe care compania o pu- 
tea prăda în linişte. 

Arkadian deschise aplicaţia Google Earth, introduse coordo- 
natele şi, un minut mai târziu, se trezi privind un petic maroniu, 
în care nu părea să fie nimic. Focaliză imaginea până când zări 
un drum, se deplasă apoi cu cursorul spre est, de-a lungul lui, şi 
dădu în cele din urmă peste o reţea de clădiri răsfirate, de culoa- 
rea nisipului. Imaginea se stabiliză şi Arkadian se abţinu cu greu 
să nu ridice pumnul, a victorie, când numele localităţii învecina- 
te apăru pe hartă. Era Al-Hillah. 

Liv şi Gabriel găsiră șantierul unde murise John Mann, chiar 
în momentul în care luna se ivea deasupra liniei orizontului şi 
vântul prindea să se înteţească. Era situat la circa zece kilometri 
de localitatea Al-Hillah, dincolo de grămezile uriaşe de cărămizi, 
singurele vestigii rămase în picioare din cetatea antică Babilon. 

O garnizoană americană era staționată acum acolo, campată 
la umbra măreţelor ziduri de odinioară în şiruri de corturi vre- 
melnice, aşezate în jurul unei bucăţi de pământ care văzuse pe 
vremuri procesiunea triumfală a Regelui Nabucodonosor şi care, 
mai recent, fusese netezită de buldozere, ca să facă loc escadri- 
lei de elicoptere Apache și Cobra. Echipa de la sol se grăbea să 
ancoreze aparatele de zbor cu cabluri de siguranță, atunci când 
Liv şi Gabriel trecură prin dreptul lor, şi să învelească nacelele cu 
huse din pânză groasă, ca să le apere de vremea ce se înrăutățea. 
Gabriel băgă de seamă, dar nu zise nimic. Indiferent cât de proas- 
te aveau să fie condiţiile meteo, ei nu aveau de ales decât să-și 
continue drumul. 

La câţiva kilometri mai încolo, pe şoseaua principală, dădu- 
seră peste o cărare făcută de păstorii de capre, ce o lua spre nord, 
prin deşert, şi o urmaseră până când sistemul de navigaţie prin 
satelit al jeepului îl anunţase pe Gabriel că a ajuns în cele din 
urmă în locul în care tatăl lui îşi pierduse viaţa. Tânărul învățase 
pe de rost coordonatele șantierului cu doisprezece ani înainte şi 
ştiuse încă de pe atunci că va ajunge acolo într-o zi; de multe 
ori, şi le repetase în minte, ca pe o mantră sau ca pe un descân- 
tec care să menţină vie amintirea tatălui său. 

Gabriel opri motorul şi cobori din maşină, scrutând întin- 
derea plată a deșertului. Nu putea spune cu certitudine la ce se 

aşteptase, dar cu siguranţă nu la asta. Nu se zărea niciun mor- 
mânt care să marcheze locul în care fusese șantierul odinioară, 
nicio construcţie care să stea mărturie că acolo se mai aflase vre- 
odată ceva în afară de stânci și de nisip. 

Se întrebase adeseori cum se va simţi când va ajunge în 
cele din urmă acolo. Se gândise că acea călătorie îl va ajuta să 
înțeleagă și să își depăşească furia şi senzația de abandon pe care 
le resimţise în cea mai mare parte a vieţii lui de adult. Dar acum, 
că se afla acolo, nu simţea nimic. Dacă era să-l ajute la ceva, 
acea experienţă îi arăta încă o dată cât de lipsit de mijloace și de 
neputincios este în fața cursului nemilos al evenimentelor. Tatăl 
lui murise acolo, iar el nu fusese de faţă ca să-l salveze. Acum se 
afla el acolo, cu o altă persoană care trebuia salvată, dar nu avea 
habar cum să facă asta. 

Auzi portiera jeepului deschizându-se în spatele lui şi se în- 
toarse, ca Liv să nu vadă lacrimile ce i se adunaseră în colţul 
ochilor. Nu voia ca ea să-i arate o compasiune pe care n-o meri- 
ta. Dăduse greş o dată şi avea să dea greş din nou. 

Dar, în loc să vină lângă el, Liv se îndepărtă, urcând pe ma- 
lul wadi-ului! spre un loc din zare, urmărind cu ochii stelele de 
pe cer. 

— Liv? o strigă, dar ea nu-i răspunse. 

Nu se opri din mers, cu ochii ațintiți pe cer. 

— Liv! 

Gabriel făcu câţiva paşi şi îi tăie calea, prinzând-o de umeri 
ca să o scoată din starea de transă. 

Tânăra clipi şi îl privi de parcă tocmai ar fi fost trezită cu 
brutalitate din somn. 

— Unde te duci? 

Ea îi arătă un şir de stele ca un șarpe, atârnând jos la orizont. 

— Balaurul, zise. Mergeam pe urmele balaurului. 

Gabriel urmări cu privirea linia braţului ei întins şi recunoscu 
constelația pe care i-o arăta. Liv avea dreptate: era Draco, con- 
stelaţia Dragonului, sau a Balaurului. Balaurul apărea, se pare, 


! „Râu secat“ (în arabă, în original). 

peste tot: în profeție, în povestea nebunului despre uciderea tată- 
lui său, iar acum pe cer. 

— Să ne-ntoarcem la jeep! zise, conștient că se făcuse mai 
frig şi că Liv începuse să tremure. Putem urmări balaurul cu 
maşina. O s-ajungem mai repede! 

— Încolo! zise ea, arătând din nou spre cer. 

— Mergem în ce direcţie vrei tu, îi răspunse Gabriel, du- 
când-o cu blândeţe înspre mașină. 

O pierdea, simţea asta. Lucrurile prevestite în profeție se ade- 
vereau, unul câte unul. 

Pe când o ajuta să urce pe scaunul din dreapta șoferului, auzi 
un sunet, ca un ciripit de pasăre în noapte. Se urcă la volan și 
trânti portiera, ca să împiedice vântul să pătrundă în mașină. 
Sunetul venea de la telefonul său şi Gabriel verifică identitatea 
apelantului înainte de a răspunde. Era Arkadian. 

— Cred c-am găsit ceva, zise acesta, înainte ca Gabriel să 
apuce să spună ceva. 

Detectivul îi povesti ce aflase despre compania de explo- 
rare petrolieră numită Dragonfields, după care îi furniză coor- 
donatele geografice. Gabriel le introduse direct în sistemul de 
navigaţie, pe care îl programă să calculeze traseul. 

„Alt dragon, alt balaur“, își spuse Gabriel. „Coincidenţă sau 
destin ?“ 

Când GPS-ul termină de calculat, îi furniză și răspunsul la 
întrebare. O săgeată de pe ecran îi arăta direcţia pe care o indi- 
cau coordonatele, identică cu cea spre care se îndreptase Liv. 

Câmpul petrolifer se găsea la mai puţin de treizeci de kilo- 
metri distanță, undeva în mijlocul deșertului sirian, un loc în 
care ajungeai urmând constelația Balaurului. 

Lui Athanasius nu-i plăcuse niciodată întunericul. Când își 
pusese viaţa în slujba Domnului și li se alăturase celorlalți că- 
lugări din Citadelă, nu-i trecuse prin minte că se condamnă în 
acelaşi timp la o existenţă cufundată în beznă, departe de lumi- 
na zilei. Tunelurile fuseseră mult îmbunătăţite de când venise 
el acolo, iar lumina electrică era utilizată aproape peste tot, dar 
secţiunea superioară interzisă, prin care el înainta acum, potic- 
nindu-se, nu se schimbase aproape deloc în ultimele veacuri. În 
graba lui de a ajunge acolo, nu luase cu el o făclie, aşa că era 
nevoit să se folosească de lumina ecranului telefonului mobil ca 
să îşi găsească drumul. I se păru simbolic că fotografia străluci- 
toare a profeţiei îi luminează calea spre singurul om care încerca 
să-i împiedice ducerea la bun sfârşit. 

Ajunse în secțiunea superioară, fără suflare și lac de sudoare 
de la efort, și îşi lipi ecranul telefonului de piept, ca să-i blocheze 
lumina. O clipă, nu mai văzu nimic, dar apoi, pe măsură ce ochii 
i se obișnuiră cu întunericul, zări o lumină pâlpâind slab, undeva, 
în faţă. Venea din unul dintre tunelurile mai mici din stânga lui, 
nu cel care ducea la capela Sacramentului, aşa cum se așteptase. 
Urmări raza subţire de lumină, acoperindu-și în continuare tele- 
fonul și pipăind zidurile ca să-și găsească drumul, până ajunse 
la un coridor prăfuit, presărat cu grămezi de moloz, ce lăsau să 
se înțeleagă că nu prea se ocupase nimeni de el de multă vreme. 
Lumina venea de la o ușă întredeschisă aflată undeva la jumăta- 
tea coridorului. Se simțea și o adiere proaspătă, revigorantă după 
aerul închis de pe scări, care îl atrăgea spre ușă. 

Sursa luminii era o torță plasată într-o firidă din perete. Fla- 
căra pâlpâia în bătaia aerului nopții, ce pătrundea printr-un 

crenel săpat în zid. Athanasius crezuse că se află în centrul mun- 
telui. Nu-i trecuse prin minte că, cu cât va urca, muntele se va 
îngusta și el se va apropia de marginea lui, nu de centru. 

Dragan stătea în faţa crăpăturii din zid, cu spatele la uşă. La 
început, Athanasius crezu că se roagă, dar, în clipa în care călu- 
părul se întoarse, zări telefonul pe care-l ţinea strâns în mâna în- 
negrită, ca o piele tăbăcită de animal. 

— Ce faci? întrebă Athanasius, dându-și seama, fiindcă şi el 
făcuse asta, de ce se aşezase călugărul în faţa crenelului. 

Dragan rânji şi duse mâna liberă la crucifixul din lemn, de 
forma literei T, îndesat la cingătoare. Îl scoase şi îl deschise, 
dând la iveală pumnalul ceremonial ascuns în el, şi se repezi spre 
Athanasius. Athanasius se feri, înșfăcă torţa aprinsă din perete şi 
o ţinu în faţa lui, împiedicându-l să se apropie. Dragan îşi recă- 
pătă echilibrul şi izbi uşa cu piciorul, închizând-o și ferecând în- 
căperea. Cei doi bărbaţi se mișcau în cerc, unul în jurul celuilalt, 
măsurându-și forțele, conștienți că doar unul dintre ei va pleca 
de acolo în viaţă. 

— Încerc să-ndrept toate lucrurile pe care le-ai stricat tu, re- 
aducând Sacramentul în Citadelă, zise Dragan. Din clipa în care 
a fost îndepărtat, totul a început să moară: întâi călugării Sancti, 
apoi grădina, iar acum și ceilalţi. Chiar şi tu o să te molipseşti 
de Lamentaţie. Să nu crezi c-o să fii cruțat! Încerc să-ţi salvez și 
ție viața făcând asta. 

— Și cu fata cum rămâne, cu viaţa ei? E un sacrificiu ac- 
ceptabil? 

Dragan pufni. 

— Biblia e plină de sacrificii făcute în numele unui bine su- 
perior! lisus Însuşi Şi-a sacrificat viaţa. 

— lisus Şi-a dat viaţa pentru binele tuturor. 

— lar readucerea Sacramentului în Citadelă o să facă acelaşi 
lucru. Priveşte în jur: cutremure, boli... Uită-te la mine! 

Îşi ridică mâneca sutanei şi dădu la iveală braţul slăbit, cu 
pielea înnegrită. 

— Toate s-au întâmplat după ce Sacramentul a fost eliberat. 

— Nu e adevărat! Cutremure au existat dintotdeauna. Foa- 
mete, secetă, epidemii au existat dintotdeauna. Ferecarea unei 

fete nevinovate într-o cruce medievală ţintuită cu cuie pen- 
tru a ţine captiv spiritul divin pe care-l poartă în ea nu e un lu- 
cru la care noi, ca oameni ai Domnului, ar trebui să fim părtaşi! 
Indiferent de preţul pe care trebuie să-l plătim pentru asta! Am 
citit Biblia eretică. Cunosc adevărata istorie a Sacramentului și 
cunosc adevărata istorie a muntelui. 

Întinse telefonul, pe ecranul căruia se vedea fotografia 
Profeţiei în Oglindă, și îl puse jos, între ei. 

— Știu că tu crezi în ceea ce faci. Dar mai există o cale. 
Avem şansa să-ndreptăm lucrurile. Citeşte ce scrie acolo şi-o 
să-nțelegi singur! 

Dragan făcu un pas în faţă şi luă telefonul. 

Athanasius îl urmări cum Citeşte cuvintele Profeţiei în 
Oglindă. 

— Avem şansa să restabilim echilibrul în lume, dar nu repe- 
tând greşelile din trecut. 

Dragan dădu din cap. 

— Te-nşeli. Profeţia nu face decât să dovedească înţelepciu- 
nea a ceea ce-ncerc eu să fac. Dacă fata poartă Sacramentul în- 
lăuntrul ei, atunci aceasta este casa ei! 

Începu să se scarpine prin sutană. 

— Fata trebuie să se-ntoarcă aici, altfel oricum o să moară! 

Scărpinatul deveni din ce în ce mai frenetic, iar glasul i se 
preschimbă într-un hohot sfâșietor. 

— Şi-o să murim toţi odată cu ea! urlă, în vreme ce se scăr- 
pina tot mai înnebunit, iar Lamentaţia punea stăpânire pe el cu 
aceeaşi repeziciune Şi forță cu care îi lovise şi pe cei care îi că- 
zuseră victime până atunci. 

Gabriel reuşise să parcurgă douăzeci din cei treizeci de kilo- 
metri care îi despărțeau de tabăra companiei Dragonfields, când 
îi lovi Shamal-ul!. Simţise vântul înteţindu-se, izbind jeepul cu 
rafale tot mai puternice, dar nu zări vârtejul de praf, până când 
acesta nu înghiţi stelele de deasupra, iar farurile maşinii lumina- 
ră dintr-odată un zid de nisip ce se năpustea spre ei, rostogolin- 
du-se cu repeziciune de-a lungul malului râului secat. 

Câteva clipe mai târziu, fură învăluiţi de șuieratul moale ca o 
şoaptă al milioanelor de particule de praf ce începură să se frece 
de caroseria maşinii. Liv își îndreptă spatele, reacționând la su- 
nete și la încărcătura electrostatică pe care o simţiră dintr-odată, 
înfiorându-le părul pe braţe şi făcând aerul din jur să scânteieze. 

— E-n regulă, zise Gabriel, punând palma peste mâna ei şi 
simțind un mic şoc electric când îi atinse pielea. Aproape am 
ajuns. 

Şuieratul se întețea pe măsură ce praful din aer devenea tot 
mai dens. Gabriel se chinuia să vadă ceva, fiindcă farurile aco- 
perite cu nisip proiectau doar o rază de lumină spectrală în fața 
jeepului. Încetini, mașina mai mult târându-se acum, dar tot se iz- 
bea de pietrele pe care până atunci reuşise să le vadă din timp și 
să le ocolească. Verifică ecranul GPS-ului. Curbura ușoară a al- 
biei wadi-ului îi făcuse să se întoarcă din drum și acum o luau în 
direcția greșită. 

— Va trebui să ne oprim! zise el. Uită-te pe geam şi vezi 
dacă găseşti vreun loc în care să ne adăpostim! N-o să stăm 
mult, îţi promit! Doar până trece grosul furtunii. 


1 Vânt puternic, care bate de la nord la vest şi stârneşte furtuni de nisip în 
deșert. 


400 


Mai înaintară câteva sute de metri, croindu-şi cu greu drum 
prin norul orbitor de praf, tresărind de fiecare dată când o altă 
piatră se lovea de bara de protecţie sau zgâria partea de jos a 
maşinii. Gabriel ştia că, dacă s-ar fi oprit într-un loc deschis, ne- 
protejat, firele microscopice de nisip și-ar fi găsit drumul spre 
motorul jeepului, riscând să-l blocheze. Până şi cel mai șubred 
adăpost ar fi minimalizat pagubele. Continuară să se târască, as- 
cultând vântul care vuia şi şuieratul prafului, întrerupt din când 
în când de scrâşnetul pietricelelor ce se izbeau de maşină, purta- 
te de o rafală mai puternică. 

— Acolo! 

Liv îi arătă o porțiune întunecată de pe malul râului, ce se în- 
trezărea pe fereastra ei, prin aerul înceţoşat de particulele de ni- 
sip. Gabriel trase de volan şi îndreptă maşina într-acolo. Farurile 
se scuturară de praf îndeajuns cât să lumineze şi să scoată la 
iveală pereţii netezi ai unei peşteri destul de mari. Intră cu jeepul 
în peșteră, cât de adânc îi îngădui tavanul a cărui înălţime scădea 
la un moment dat, nepermiţându-le să mai înainteze. Jumătatea 
din spate a maşinii rămase afară, dar cel puţin motorul era prote- 
jat. Mai bine de atât nu se putea, în condiţiile date. Gabriel opri 
motorul, ca să nu umple peștera cu gaze de eşapament, şi stinse 
farurile, ca să nu consume bateria. 

Cu motorul stins, urletul furtunii părea să se audă şi mai 
tare. Liv întinse mâna pe bancheta din spate și căută trusa de 
supraviețuire în deșert pe care le-o dăduse Washington. Înăuntru 
găsi o lanternă mică Maglite, folosită la citirea hărților şi la sem- 
nalizare, şi o răsuci, ca să o aprindă. Îi răsuci complet partea de 
sus, până când raza dirijată într-un fascicul se preschimbă într-o 
lumină difuză și blândă ca de veioză. 

— Haide, zise, trăgând de baierele rucsacului în care se afla 
trusa de supravieţuire şi trecându-și-le peste umăr, să mergem 
să vedem cât de adâncă e peştera! Aerul dinăuntru o să fie mai 
uşor de respirat. 

Gabriel o urmă, minunându-se de capacitatea ei de a nu-și 
pierde cumpătul în nicio situaţie. Ea îşi încolăci braţul în jurul 
braţului lui, după care porniră amândoi în întuneric. 

Ca multe dintre peşterile ce brăzdau solul de rocă moale de 
sub deşert, și cea pe care o găsiseră era mai mare decât păruse la 

prima vedere. Șerpuia prin canale tăiate de șuvoaiele de apă în 
vremuri demult apuse, când pământurile din zonă fuseseră bo- 
gate şi fertile. Cu cât pătrundeau mai adânc în ea, cu atât muge- 
tul furtunii se auzea tot mai slab, până când dispăru cu totul şi 
fu înlocuit de scrâșnetul pietrişului pe care călcau şi de propria 
lor respiraţie lovindu-se de pereți şi revenind înapoi la ei ca o 
şoaptă. Efectul acesta de ecou îi amintea lui Liv de şoaptele ce 
năvăleau înlăuntrul ei, de şoaptele Sacramentului, pe care nu le 
mai auzise de când ieşiseră din Bagdad. Senzaţia încântătoare 
de lejeritate pe care o aduceau cu ele dispăruse şi ea, iar Liv se 
temea de ce ar fi putut să însemne asta. Până atunci, evitase să se 
gândească la ce s-ar fi întâmplat dacă nu ar fi dus la bun sfârşit 
profeția, dar acum, când le mai rămăsese atât de puţin timp şi 
natura le era potrivnică, trebuia să înfrunte realitatea. Cuvintele 
profeţiei erau cât se poate de limpezi: dacă nu găseau Edenul 
până se crăpa de ziuă, Liv avea să moară. 

Poate că fusese nesăbuită crezând că poate să le ţină singură 
piept acelor legi de neclintit ale universului. Știuse întotdeauna 
că va muri într-o zi, la fel cum ştiuse că lumea se va sfârşi. Cu 
timpul, tot ce e verde şi plin de viaţă sfârşeşte preschimbat în 
țărână. Aşa merg lucrurile: totul trebuie să moară, totul trebuie 
să aibă un sfârşit. lar locul acela era la fel de bun ca oricare altul. 

Se opri din mers şi braţul i se desprinse de cel al lui Gabriel 
când se lăsă pe vine şi pipăi cu palmele stânca netedă. Gabriel 
îngenunche lângă ea. 

— Te simţi bine? 

Liv îi zâmbi. 

— Vreau să mă odihnesc. N-are rost să mergem mai departe. 

Gabriel aruncă o privire peste umăr, spre peştera ce se întin- 
dea în spatele lor. 

— Bănuliesc că nu. 

Se întinse lângă ea şi scoase o pătură termică din trusa de 
supravieţuire. O acoperi pe Liv şi îi puse rucsacul sub cap. 

Ea îi urmărea chipul împietrit și concentrat, și întinse mâna 
ca să-l atingă. 

— Am vrut să zic că n-are rost să mai continuăm călătoria. 
S-a terminat. Chiar dacă furtuna s-ar opri acum, nu știm dacă 

mergem în direcția bună, sau cât de departe suntem de locul în 
care trebuie s-ajungem. 

— E la doar zece kilometri de aici. GPS-ul o să ne ducă di- 
rect acolo. 

— Unde? Într-un loc despre care doar bănuim c-ar avea o 
legătură cu povestea asta? 

Gabriel deschise gura ca să zică ceva, apoi se opri și se uită 
în altă parte. Liv îi simţi dezamăgirea și durerea, care radiau din 
el ca un val de căldură. Înţelese că nu va renunţa niciodată. Își 
pierduse toată familia încercând să ducă la îndeplinire înşiruirea 
de evenimente profetice și simţea povara responsabilităţii pro- 
babil mai mult decât ea, care purta Sacramentul înlăuntrul ei. 
Singurul ei regret, dacă avea să moară, era că nu petrecuse mai 
mult timp în compania acelui tânăr puternic și bun. Pierduseră 
amândoi atât de multe în scurtul timp în care fuseseră împreună, 
şi împărtășiseră atât de multe, încât i se părea că o întreagă viață 
ieşită din comun fusese distilată şi redusă la doar câteva săptă- 
mâni. lar acum, timpul pe care îl mai aveau de petrecut unul în 
preajma celuilalt se apropia de sfârşit. 

Se ridică în capul oaselor şi îi luă chipul în mâini, întorcându-l 
spre ea şi zărindu-i lacrimile de pe obraji. Se aplecă şi i le sărută, 
simțind pe buze gustul sărat al tristeţii lui. ÎI privi drept în ochi. 

— Nu e vina ta, zise. Ai făcut tot ce-ai putut ca să mă prote- 
jezi. Nimeni n-ar fi putut să facă mai mult! Şi m-am simţit mai 
în siguranţă cu tine în astea două săptămâni, în ciuda amenințării 
constante cu moartea, decât m-am simţit în toată viața mea de 
până acum. Tu ai făcut asta pentru mine — şi o să te iubesc întot- 
deauna pentru asta! 

Apoi se aplecă şi îl sărută pe gură. Aerul încărcat cu electri- 
citate din jur scânteie când el o sărută la rândul lui. Își smulse- 
ră hainele unul celuilalt, cu mâini grăbite și flămânde, fără să se 
desprindă nicio clipă din încleștarea sărutului, fiindcă se temeau 
de ce s-ar fi putut întâmpla dacă s-ar fi despărțit. 

„Și alt semn s-a arătat în cer: iată un balaur 
mare, roșu, având șapte capete și zece 
coarne, și pe capetele lui, șapte cununi 
împărătești. 

Jar coada lui târa a treia parte din stelele 
cerului și le-a aruncat pe pământ. Și balaurul 
stătu înaintea femeii, care era să nască, 
pentru ca să înghită copilul, când se va naște. 


Apocalipsa, 12:3-4 

Furtuna se mai potolise, când Fantoma părăsi tabăra, căla- 
re în fruntea oamenilor lui. Praful îngroșa în continuare aerul 
şi înconjura cu un nimb luna palidă şi joasă pe cerul murdar 
al nopţii. Două vehicule blindate, în care se aflau soldaţi din 
forţele de securitate, veneau în urma călăreţilor. Hyde se afla la 
volanul unuia dintre camioane, iar Dick stătea lângă el, umplând 
scaunul cu silueta lui imensă. Din cauza întunericului, la care se 
adăuga praful din aer, era dificil să discerni ceva, dar ochii de 
beduini ai Fantomei și ai oamenilor lui vedeau suficient de bine 
ca să se poată orienta, drept care ei conduceau coloana. Tot unul 
dintre călăreţii Fantomei, plecat în recunoaştere, fusese cel care 
zărise lucirea slabă a farurilor unui vehicul ce traversa deşertul 
undeva înspre sud, chiar înainte ca norul de nisip să măture pă- 
mântul şi să șteargă orice urmă de pe suprafaţa lui. 

Hyde se bucura că Fantoma li se alăturase. Dacă intruşii erau 
teroriștii pe care-i căutau, spera că vor opune o oarecare rezis- 
tență armată și că dobitocul cu ochi ciudaţi şi cu voce de șmirghel 
se va alege, cine știe, cu vreun glonţ rătăcit. Poate glonţul va ple- 
ca chiar din carabina M4 a lui Hyde: s-au întâmplat lucruri și mai 
stranii în focul luptei. 

Când ajunseră la gura wadi-ului secat, praful se subțiase în- 
deajuns ca stelele să reapară pe cer şi orizontul să redevină vi- 
zibil la nord. Fantoma opri caravana și se îndreptă călare spre 
vehiculul lui Hyde. 

— Ar trebui să ne laşi să mergem singuri, zise, cu o voce la 
fel de uscată ca aerul deşertului. Transportoarele fac atâta zgo- 
mot, c-o să trezească şi morţii! Probabil că ne-au auzit deja și 
acum îşi încarcă puştile şi aliniază grenadele. 

Hyde se uită la cărarea care ducea la wadi. Era prea îngus- 
tă ca vehiculele lor să se deplaseze pe ea în siguranță. Puteau fi 
prinşi uşor într-o ambuscadă, cu prea puţin spaţiu de manevră la 
dispoziţie. Chiar şi aşa, nu avea de gând să-l lase pe Fantoma să 
plece singur într-o zonă în care nu-l putea supraveghea. 

— Vin cu voi! zise blondul uriaș, deschizând uşa și cobo- 
rând din camion. 

Fantoma îl măsură din cap până-n picioare. 

— Nu cred c-o să vrea cineva să-ţi împrumute calul lui. 
Probabil că l-ai ucide doar urcându-te în şa. 

Dick cercetă șirul de călăreți. 

— Ăsta, zise, arătând spre cel mai robust dintre cai. 

Fantoma îi făcu un semn cu capul bărbatului care-l călărea 
şi acesta se dădu jos din șa, fără prea mult entuziasm, și îi dădu 
blondului hăţurile. 

— Mulţumesc, zise Dick, urcând pe cal cu o graţie surprin- 
zătoare. Indiferent ce se-ntâmplă, fata trebuie cruţată! Instruc- 
țiunile mele sunt clare. 

— Şi cu bărbatul cum rămâne? întrebă Fantoma. 

— N-are decât să crape, din partea mea! zise Dick, dând 
pinteni calului și pornind spre gura wadi-ului. Fata e singurul 
lucru care contează. 

Gabriel și Liv stăteau întinşi pe podeaua peșterii, cu degete- 
le împletite, cu braţele atingându-li-se, cu capetele atât de apro- 
piate, că îşi auzeau unul altuia respiraţia. Întunericul era atât de 
adânc, că le era ușor să-și imagineze că se află undeva foarte de- 
parte, plutind în spaţiu, desprinși din această lume. Era un gând 
așa de atrăgător, că niciunul dintre ei nu se mișcă şi nu rosti o 
vorbă vreme îndelungată, agăţându-se cât mai mult posibil de 
acea stare, înainte ca lumea reală să dea din nou buzna peste ei. 

Gabriel era în picioare şi pregătit să riposteze în clipa în care 
auzi sunetul. 

Venea dinspre intrarea în peșteră. Ceva solid lovea caroseria 
mașinii, uşor, dar suficient de tare ca sunetul să ajungă până la 
ei. Putea fi o piatră desprinsă din tavan, care să fi lovit maşina 
în cădere, dar instinctele lui Gabriel îi spuneau că nu despre asta 
e vorba. Pipăind în întuneric, îşi găsi haina aruncată pe jos și 
scoase din ea pistolul pe care i-l împrumutase Washington — un 
Glock de 9 mm, cu o magazie de 17 cartușe. Se lăsă pe vine și 
o porni spre intrarea în peşteră, cu spatele lipit de perete, cu pis- 
tolul aţintit în față. 

Pumnul îl nimeri drept în stomac, atât de rapid și de puternic, 
că avu senzaţia că fusese lovit cu o lopată. Încercă să reacționeze, 
dar organismul i se replia deja, din lipsă de oxigen. O lovitură de 
cot îi strivi fruntea, făcându-l să scape pistolul din mână. 

Apoi se aprinse o lanternă. 

— Salut, din nou, zise Dick, scoţându-şi ochelarii cu infra- 
roşii pentru vedere pe timp de noapte. Mă mai ţii minte? 

Gabriel încercă să se mişte, dar era paralizat de durerea pe 
care i-o provocase lovitura brutală. Întoarse capul și se uită la 

Liv. Un alt bărbat stătea aplecat peste ea, înveșmântat în haine- 
le pe care le poartă nomazii în deșert şi care-i atârnau largi pe 
lângă trup, cu chipul ascuns de ochelarii de protecție împotriva 
nisipului şi de keffiyeh-ul care-l făcea să pară mai degrabă un 
extraterestru decât un pământean. Avea o mitralieră AK-47 tre- 
cută peste umăr şi un pistol în mână, îndreptat spre Liv. Gabriel 
întinse mâna spre tânără, dar un picior uriaş îl izbi în coaste și 
îl aruncă pe spate, de unde privi neputincios în sus, la mataha- 
la care rânjea satisfăcută, ţinând în mână pistolul Glock pe care 
el îl scăpase. 

— De data asta nu mai aveţi unde să fugiţi, zise uriașul. 

Pistolul arăta uşor ridicol, ca o jucărie în mâna lui imensă. 
Gabriel urmări cum degetul mare, supradimensionat al uriaşului 
mângâie culata pistolului și îşi dădu seama că va muri în curând. 

„Pistoalele Glock n-au siguranţa pe culată“, se gândi, recu- 
noscător în mod bizar pentru greșeala călăului său, care-i acorda 
încă o jumătate de secundă prețioasă de viaţă. Se mai uită o ulti- 
mă oară la Liv şi zâmbi. 

În acea clipă, o împușcătură bubui în spaţiul închis din peşteră. 


Hyde auzi împuşcătura răsunând de-a lungul albiei râului se- 
cat şi pierzându-se apoi în deșert. Câţiva cai nechezară, apoi se 
făcu linişte. Rămase în alertă, încercând să mai depisteze alte 
sunete, alte împușcături care ar fi sugerat că atacul nu mergea 
cum plănuiseră, sau că fusese întâmpinat cu o rezistenţă armată. 
Dar nu se mai auzi nimic, doar foşnetul vântului care-și pierdea 
din intensitate. 

Se simți puţin dezamăgit. Unica împuşcătură pe care o auzise 
însemna că Gabriel Mann e mort și că fata a fost prinsă. Totul se 
terminase înainte să fi început cu adevărat. Porni motorul şi în- 
dreptă camionul înspre albia wadi-ului, fără să se mai teamă că 
va fi prins într-o ambuscadă. Acum nu-și mai dorea decât să o ia 
pe fată și să se întoarcă în tabără. 

Dick se clătină. Ochiul său drept se transformase într-o masă 
diformă de vase de sânge sparte atunci când glonţul îi intrase 
prin tâmplă și făcuse să explodeze totul în urma lui. Stătu aşa o 
clipă, de parcă un fir invizibil l-ar fi ţinut agăţat de tavan, apoi 
începu să se prăbuşească. Gabriel se rostogoli într-o parte, cu o 
secundă înainte ca uriașul să atingă pământul. De acolo de unde 
stătea, de lângă Liv, fedai-ul îşi ţinea încă pistolul îndreptat spre 
locul în care se aflase Dick. Băgă arma în teacă şi întinse mâna 
ca s-o ajute pe fată. 

— Repede! zise. Trebuie să plecăm înainte să vină ceilalți! 

Vocea lui zgârie aerul — „ca nişte pietre care se freacă une- 
Je de altele“. 

Gabriel făcu o mişcare, dând să se ridice, şi luă pistolul lui 
Washington din mâna uriașului mort, îndreptându-l spre Fantomă. 

— Nu te apropia de ea! 

Lentilele bizare ca de insectă ai ochelarilor de protecţie co- 
borâră asupra armei. 

— Trebuie să ai încredere în mine! 

Aceeași voce. 

— Aşa cum şi John Mann a avut încredere în tine? 

Fantoma dădu încet din cap. 

— Indiferent ce crezi că s-a-ntâmplat, indiferent ce crezi 
c-am făcut, să ştii că te-nşeli. 

— Atunci spune-mi tu! Povesteşte-mi tu ce s-a-ntâmplat! Și, 
dacă o să cred vreo iotă din ce spui, poate n-o să te-mpușşc aici, 
pe loc! 

Fantoma aruncă o privire spre tunelul care ducea la intrarea 
în peşteră. 

— Chiar trebuie să ne grăbim! 

O altă împuşcătură răsună în peșteră și așchii de stâncă că- 
zură răpăind din locul de deasupra capului Fantomei, unde lo- 
vise glonţul. 

— Data viitoare o să trag în picior, şuieră Gabriel printre 
dinți. Spune-mi ce s-a-ntâmplat'! 

Fantoma încuviință şi începu să povestească, cu vocea lui 
înfiorătoare : 

— Mă aflam în încăperea principală, când a aterizat eli- 
copterul. Dezgropaserăm o parte din Biblioteca pierdută a lui 
Asurbanipal, jefuită şi ascunsă după căderea Babilonului. Era 
plină de comori: Profeţia în Oglindă e doar una dintre ele. Am 
găsit relatări din vremea Creaţiei şi descântece lăsate moștenire 
de la o generaţie la alta, datând din vremuri în care zeii umblau 
pe pământ. Am încercat să ţinem descoperirea secretă, ştiind care 
ar fi fost pericolul dacă ar fi aflat cei din Citadelă, dar aveam un 
spion în tabără. Soldaţii au descins îmbrăcaţi în uniforme ale ar- 
matei irakiene, dar ceva nu era în regulă cu ei; le lipseau trese- 
le corecte, iar aparatul de zbor era rusesc, un elicopter militar 
Sikorski uriaş. 

Gabriel își aminti de strania relatare a lui Zaid Aziz. Cunoș- 
tea bine acele elicoptere uriaşe de pe vremea când se aflase în 
Afganistan. Aparatele de zbor rămăseseră acolo în urma ocu- 
paţiei rusești și erau poreclite „Dragonii Mării“. 

— Ne-au adunat pe toți la un loc, ne-au acuzat de spionaj 
şi ne-au obligat să împachetăm toate relicvele în nişte cutii de 
lemn. Erau înarmaţi şi mai numeroși decât noi, așa că ne-am su- 
pus. Dar, după ce au terminat de încărcat cutiile în elicopter, au 
început să tragă. Am auzit masacrul din încăperea principală, dar 
deja ne legaseră mâinile la spate şi discutau ce să facă cu noi. În 
cele din urmă, ne-au spânzurat de bârnele din tavan și au aruncat 
grenade în urma lor, când au părăsit peştera. Explozia a fost cea 
care mi-a salvat viaţa. Suflul exploziei a făcut ca frânghia din ju- 
rul gâtului meu să cedeze, nu înainte însă de a-mi fi afectat vo- 
cea, care de atunci sună așa. Când mi-am venit în simţiri, în jur 
era beznă. Am săpat cu mâinile un tunel prin care am ieşit afa- 
ră, unde am descoperit că toți sunt morți. Am salvat ce-am putut, 

inclusiv aparatul de fotografiat în care se afla fotografia pe care 
i-am trimis-o bunicului tău. Am căutat apă în jur, dar cei care ne 
atacaseră o luaseră pe toată. Dacă nu m-ar fi găsit jefuitorii de 
cadavre care bântuie prin deșert şi care veniseră în zonă atrași 
de fumul care se ridica în văzduh, aş fi murit. Ei s-au ocupat de 
mine şi mi-au oblojit rănile. Femeia care m-a îngrijit m-a pore- 
clit „Fantoma“, fiindcă murisem şi ea mă adusese înapoi la viaţă. 

— Atunci de ce, dacă Citadela a trimis oameni să te omoare, 
le vinzi de ani de zile relicve? 

— Mi-a convenit să-i ţin aproape și să-i fac să creadă că le 
sunt prieten. Asta mi-a permis să rămân în deşert şi să caut în 
continuare ceea ce s-a pierdut. Nu le-am vândut decât lucruri 
nefolositoare. 

Gabriel dădu din cap şi ridică pistolul la tâmpla Fantomei. 

— Nu te cred. Cred că lucrezi şi acum pentru ei, aşa cum o 
făceai ȘI atunci. 

— Nu! zise Fantoma şi începu să-și desfacă keffiveh-ul din 
jurul capului. Cei din Citadelă sunt dușmanii mei, aşa au fost 
dintotdeauna. Și nu l-am trădat pe tatăl tău, nici nu i-am cauzat 
moartea. 

Îşi dădu jos ochelarii de protecţie, ca să-i demonstreze că 
spune adevărul. Fantoma nu ar fi avut cum să-l trădeze pe tatăl 
lui Gabriel: Fantoma era tatăl lui Gabriel. 

Gabriel îl privi înmărmurit. Şocat. Nu îi venea să creadă. 

— Îmi pare rău, zise John Mann, cu vocea lui guturală sub- 
țiată de emoție. Cei din Citadelă au vrut să ne ucidă pe toți, ca să 
țină ascuns ceea ce descoperiserăm. Au crezut că sunt mort. Dacă 
m-aş fi întors acasă, ar fi venit după mine, și atunci v-ar fi ucis şi 
pe tine, și pe Kathryn, ca să fie siguri. Dar, atâta timp cât ei erau 
convinşi că acea cunoaştere a murit odată cu mine, voi eraţi în 
siguranță: m-am prefăcut mort ca voi să rămâneţi în viaţă. 

Gabriel dădu din cap şi simţi cum vechea furie îl cuprinde 
din nou. 

— Dar am fi putut să rămânem împreună și să ne ascundem 
cu toții! 

— Şi ce fel de viaţă ar fi fost aia? Să ne uităm tot timpul 
peste umăr, să ne temem tot timpul că ne-am putea da de gol și 
într-o simplă conversaţie? 

— O viaţă mai bună decât una în care n-am știut nimic! Tu 
ai fost viu în toți anii ăştia şi noi habar n-am avut! Mama a mu- 
rit, Ştiai asta? 

John Mann încuviinţă. 

— Nu-ţi poţi imagina cât de dureros a fost că nu mi-am pe- 
trecut viața alături de Kathryn. Dar doar dragostea pentru ea m-a 
ținut la distanță. Sper c-o să-nţelegi asta într-o zi. 

Afară, o serie de împuşcături înfundate străpunseră liniştea 
noptii. 

— Acum chiar că trebuie să plecăm! Mai sunt doar câteva 
ore până se crapă de ziuă şi o să ne ia cel puțin patruzeci de mi- 
nute să ajungem acolo. 

— Să ajungem unde? 

— Aţi citit Profeția în Oglindă. Ştiţi care e miza. Trebuie să 
vă duc în locul în care se afla Edenul înainte de răsăritul soare- 
lui. Şi cred că știu unde e. 

Auzind focul de armă automată, Hyde apăsă pe frână și opri 
brusc camionul blindat, făcând cauciucurile să derapeze pe ni- 
sip. 

— Formaţi un perimetru! strigă, ţâşnind afară din cabină. 

O altă rafală păcăni în noapte, de data aceasta din altă sur- 
să. Malurile albiei wadi-ului reflectau sunetele, așa că era difi- 
cil să-ţi dai seama de unde se auziseră împuşcăturile. În spatele 
lui, soldaţii coborâră în viteză din spatele camionului și începură 
să se aşeze în formaţie, încercuind vehiculul parcat şi înaintând 
pe malurile râului secat. Mai multe focuri sporadice străpunseră 
liniştea din deşert, din alte direcţii. Purtau amprenta distinctă a 
mitralierelor AK-47, preferatele rebelilor de prin partea locului. 
Şi se auzeau de peste tot. 

Hyde ajunse în vârful dâmbului ce străjuia albia râului şi cer- 
cetă deşertul pe deasupra lunetei carabinei sale M4. Prin oche- 
larii cu infraroșşii, peisajul sterp strălucea scăldat într-o lumină 
verzuie. Hyde zări străfulgerările focurilor de armă la circa o 
sută de metri distanţă de locul în care se afla. Era unul dintre 
oamenii Fantomei, care se învârtea în cerc pe calul său şi tră- 
gea în aer. 

— Sunt beduinii! le strigă soldaţilor săi. Ne provoacă. Ră- 
mâneţi pe loc şi răspundeţi-le'! 

Alunecă în josul dâmbului, făcu semn către doi dintre oame- 
nii săi să-l urmeze şi o luă pe jos prin albie, chiar în clipa în care 
rafalele puștilor M4 începeau să le dea replica focurilor trase din 
mitralierele AK. Merse pe urmele de potcoave din nisip, până 
Zări partea din spate a unui jeep alb ieșind dintr-o peșteră, unde- 
va în faţa lui. 

Hyde se ghemui şi se apropie de peşteră, cu arma pregătită. 
Îşi băgă capul pe gura peşterii, cercetând interiorul prin ochela- 
rii Cu infraroşii. 

— Rămâneţi aici! șopti. Asiguraţi-vă că nu mai iese nimeni 
în afară de mine! 

Intră târâş în peşteră, împărțind întunericul în porțiuni vizibi- 
le cu ajutorul ochelarilor, asigurându-se că nu are niciun obsta- 
col în față. Prefera să fie singur. Un mediu închis și posibil ostil 
era cel mai rău loc în care te-ai fi putut afla alături de persoane 
pe care nu le cunoșteai și în care nu aveai încredere. 

Găsi trupul masiv al lui Dick întins pe Jos, într-o încăpere mai 
mică, cu o singură gaură de glonţ la tâmplă, cu ochii deschişi, lu- 
cind verzi sub razele infraroşii ale ochelarilor lui Hyde. Cercetă 
locul și găsi o urmă în nisip, care ducea undeva în adâncul 
peşterii. Se îndreptă într-acolo, apoi se opri. Era prea convena- 
bil, parcă pus în scenă. Se gândi la locul în care îi lăsase pe cei 
doi soldați şi îşi dădu seama de greşeala lui. Dick şi Fantoma ve- 
niseră acolo călare. Dar, când ajunsese el în fața peșterii, nu mai 
găsise niciun cal. 

John Mann deschidea drumul, iar Gabriel şi Liv îl urmau, că- 
lare pe calul mai robust. Merseseră de-a lungul wadi-ului câteva 
sute de metri, apoi îl traversaseră, luând-o spre o altă albie se- 
cată, care brăzda deșertul şi ducea în altă direcţie. În spatele lor, 
împușcăturile răsunau din ce în ce mai slab, până dispărură cu 
totul, iar ei nu mai auziră decât aerul nopţii şoptindu-le în ure- 
che şi copitele cailor lovind colbul de pe cărare. 

Liv îl ținea strâns pe Gabriel, ca să-l simtă aproape, dar şi ca 
să-l consoleze. Revelația din peşteră fusese atât de surprinzătoa- 
re și de șocantă, încât nu-și putea imagina cum trebuie să se fi 
simţit el. Dar se bucura că lucrurile se petrecuseră aşa. Nu voia 
să se gândească că, dacă ea va muri, Gabriel va rămâne singur 
pe lume, fiindcă îi pierduse pe toţi cei din familia sa. Acum avea 
pe cineva şi Liv se bucura pentru asta. 

Ridică privirea şi zări conturul şerpuitor al constelaţiei 
Balaurului arătând înspre locul în care luna atârna jos la orizont, 
mai mult o amintire pe cerul care începea să se lumineze de ziuă. 

„Nu mai e mult“, își spuse. „Indiferent cum se va termina to- 
tul, nu mai e mult până la final.“ 


— Eu sunt! strigă Hyde, apropiindu-se de intrarea în peş- 
teră. Nu trageţi! 

Urcă pe malul wadi-ului, scrutând deşertul cu ochelarii spe- 
ciali. În aer plutea încă mult praf, ceea ce-l împiedica să vadă 
prea departe, dar colbul ridicat de copitele a doi cai era oricum 
mai puţin vizibil decât praful ce s-ar fi învolburat în urma unei 
mașini. Aveau un avans de cel puţin cincisprezece minute, dar 
nu puteau să fi ajuns prea departe. Cobori dâmbul şi urcă în 

cabina camionului blindat. Staţia radio cârâi când o scoase din 
bord. 

— Baza, aici Punctul Unu, eşti pe recepţie? 

— Te recepţionez. 

— Avem nevoie de asistență aeriană imediată, pentru o ope- 
rațiune de căutare. Trimite elicopterul Cobra în aer şi spune-le 
să-şi folosească toate instrumentele de la bord! Vreau să-mi lu- 
mineze deşertul ca pe un pom de Crăciun! 

Aproape ajunseseră la locul în care se afla șantierul, când au- 
ziră elicele elicopterului zbârnâind în depărtare. Merseseră la ga- 
lop pe ultimii zece kilometri, ca să mărească distanţa dintre ei şi 
mica armată care îşi înteţea operaţiunile de căutare. 

Când ajunseră la câteva sute de metri de șantier, John Mann 
trase de frâie şi se dădu jos din șa. Gabriel făcu la fel şi urcară 
amândoi pe un dâmb de unde aveau o privelişte mai bună. 

Cei responsabili de tabără sporiseră considerabil măsurile de 
securitate în cele douăzeci şi patru de ore de când o descoperise 
John Mann. Acum semăna cu o versiune în miniatură a comple- 
xului principal: acelaşi gard dublu din sârmă ghimpată, aceleași 
posturi de pază, aceiaşi gardieni care se sprijineau pe aceleași 
mitraliere automate de calibru mare. 

— Şi de unde ştii că ăsta e locul pe care-l căutăm? 

— Au săpat în toată zona asta a deșertului, timp de câteva 
săptămâni, şi ăsta e primul loc care i-a entuziasmat. Uită-te și tu 
la măsurile de securitate! 

Gabriel tocmai asta făcea. Îşi dădu seama că era exclus să în- 
cerce să pătrundă cu forța. 

— Dacă le distrag atenţia printr-o diversiune, e posibil să 
vă puteți apropia, zise John. Căutăm o locaţie generală, nu un 
punct anume. Mi-am petrecut ultimii doisprezece ani citind tot 
ce s-a scris vreodată şi ce s-a descoperit despre legenda Grădinii 
Raiului. Ţi-am spus că relicvele inutile le-am vândut celor 
din Citadelă, iar pe cele mai bune le-am păstrat pentru mine. 
Sacramentul va fi reunit cu pământul în clipa în care trupul pur- 
tătoarei sale va atinge ţărâna sfântă a locului din care se trage. 

S-ar putea să fie suficient dacă o ducem pe Liv mai aproape. E 
probabil singura noastră şansă. 

Gabriel încuviinţă. 

— Nu-i putem ataca, ar însemna să ne sinucidem. Dar tre- 
buie să pătrundem în interiorul perimetrului şi să ajungem cât 
mai aproape de groapă! 

Se întoarse spre tatăl său. 

— Cred că trebuie să ne predăm. 


Gardianul de-abia primise mesajul despre fugarii care erau 
căutați, când zări doi cai înaintând în direcția lui dinspre deșert. 
Putea distinge că pe unul dintre cai se aflau un bărbat alb și o fe- 
meie, iar pe celălalt, un bărbat ce părea arab. Acesta din urmă își 
flutura keffiyeh-ul deasupra capului, semn că se predă. 

Gardianul se întoarse la staţia radio şi îl apelă pe maiorul 
Hyde. 

— Sunt aici, şefu”! zise. Vin călare dinspre deșert, cu mâi- 
nile ridicate în aer. 

Ascultă instrucţiunile, apoi îi făcu un semn santinelei aflate 
lângă poartă. 

— Lasă-i să intre! zise. Ia-le armele şi ţine-i pe loc până 
ajung eu acolo! 


John Mann legase mâinile lui Liv și ale lui Gabriel la spate, 
nu prea strâns, şi îi dăduse jos încălțările fetei, lăsând-o în pi- 
cioarele goale. Nu trebuia decât să coboare de pe cal și să atingă 
pământul, pentru a îndeplini profeția. 

Gardienii veniră în întâmpinarea lor, le luară armele şi apoi îi 
escortară pe poartă, spre tabăra principală. Proiectoare de lucru 
străluceau peste tot în jurul gropii imense, luminând pământul 
ca ziua, dar obiectul dezgropat se afla undeva sub nivelul solu- 
lui, aşa că nu-l puteau vedea de acolo de unde stăteau ei. 

Dinspre deşert se auzea tot mai tare huruitul mânios al elice- 
lor unui elicopter. Unul dintre gardieni le făcu semn să coboare 
de pe cai. Gabriel descălecă şi ridică mâinile, ca s-o ajute pe Liv. 

Ea se prăbuşi în îmbrăţişarea lui și el începu să o lase jos cu 
blândeţe, vârfurile degetelor goale ale tinerei țintind pământul 

ca o săgeată. Liv simţea răceala nopții radiind din pământ; atin- 
se apoi ţărâna şi un picior i se înfipse ferm în ea. 

Nu se întâmplă nimic. 

Puse și celălalt picior jos. Noaptea rămase neschimbată. 
Totul în jur rămase neschimbat. 

Zgomotul elicelor elicopterului se auzi mai tare și gardia- 
nul arătă spre un petic de pământ, de lângă unul dintre corturi. 
Traversară tabăra, trecând pe la marginea șantierului. Când ajun- 
seră aproape de locul excavaţiei, John Mann se uită în jos şi îşi 
dădu seama de greşeala lui şi de gravitatea consecințelor aces- 
teia. Nu acela era locul pe care-l căutau. Obiectul scos la ivea- 
lă, obiectul îngropat în deșert nu era o comoară antică, ascunsă 
de bogătaşii din vremuri de mult apuse, nici dovada existenţei 
unei păduri primordiale, ci era epava Dragonului Mării, elicop- 
terul Sikorski. Aeronava fusese secţionată pe verticală, ceea ce o 
făcea să semene cu o bestie cu măruntaiele pe dinafară. Lucrătoni 
îmbrăcaţi în salopete albe mişunau în jurul ei ca niște viermi graşi, 
scoțând relicvele din cutiile sparte din interior. În vreme ce John 
se uita la trecutul său distrus, bărbatul care dădea ordine în groa- 
pa de la picioarele lor ridică ochii şi privirile li se întâlniră. Era 
acelaşi individ pe care îl urmărise cu binoclul atunci când găsiseră 
elicopterul. De data aceasta, însă, era mai aproape şi îl recunoscu. 

— Harzan! 

Bărbatul zâmbi şi ieși din groapă. 

— John Mann! M-am întrebat adesea dacă nu eşti tu Fantoma. 
Se pare că ești un tip greu de doborât. 

John făcu un semn cu capul spre bărbaţii în salopete albe din 
groapă. 

— Oamenii ăștia știu cât de bine te porți cu colegii de şantier? 

Harzan zâmbi. 

— Oamenii ăştia nu şi-au pus în cap să se folosească de tre- 
cut pentru a ameninţa viitorul Bisericii. 

— Nici oamenii mei n-au făcut asta, și totuși i-ai ucis! 

Harzan ridică din umeri. 

— Ei, haide, fii serios, ştii la fel de bine ca mine că istoria e 
plină de personaje care s-au aflat în locul nepotrivit, la momen- 
tul nepotrivit. Unii şi-au făcut chiar un obicei din asta. 

Se uită la Gabriel. 
— Fiul tău îţi seamănă. Păcat că te imită şi-n alte privinţe. 


Bucuraţi-vă de timpul petrecut impreună! Legătura tată-fiu e 
importantă, nu crezi? Oricât ar fi de scurtă. 

Hyde îl zăni pe Fantoma când elicopterul Cobra își începu co- 
borârea spre tabăra improvizată din deşert. Simţi un impuls greu 
de stăpânit să deschidă focul, ca să-l vadă făcut bucățele, dar se în- 
doia că îl va convinge pe pilot să-i facă pe plac. Şi, oricum, trebuia 
s-o ducă pe fată înapoi în viaţă, iar mitraliera era cam greu de con- 
trolat şi ar fi însemnat să riște prea mult. În plus, nu voia să-l uci- 
dă şi pe dr. Harzan — în orice caz, nu înainte ca acesta să-l fi plătit. 

Tălpile elicopterului atinseră pământul şi soldaţii îi împinse- 
ră pe prizonieri în față. Hyde avea să resimtă o plăcere deosebită 
să-l ucidă pe Fantoma. Avea senzația, de atâta vreme, că rebelul îl 
disprețuiește. Se întreba dacă va mai simţi acelaşi dispreţ după ce 
va fi aruncat în mijlocul deşertului sirian, împuşcat în ambele pi- 
cioare. Lui Gabriel avea să se mulțumească să-i tragă un glonte în 
cap: nu simţea nicio antipatie faţă de el, era pur și simplu o misi- 
une de îndeplinit. 

Cei trei prizonieri ajunseră la elicopter şi fură împinși înăuntru 
de doi soldaţi care aveau armele aţintite asupra lor. Hyde ridică 
degetul mare, făcându-i semn pilotului că totul e în regulă, şi apa- 
ratul de zbor se ridică de la sol. Elicopterul Cobra urma să-i ducă 
în tabăra principală, după care să se întoarcă la bază. Restul călă- 
toriei o vor face în elicopterul companiei, și, cum pilotul era un 
angajat al acesteia, avea să facă mai puţine mofturi în legătură cu 
opririle neprevăzute pe care le plănuia Hyde. Intenţiona să zboa- 
re spre Turcia, survolând cel mai puțin primitor și pustiu petic de 
deşert pe care avea să-l găsească, și să se asigure că Fantoma va 
deveni cu adevărat, o dată pentru totdeauna, doar o nălucă. 

Liv era deja sleită de puteri când elicopterul se înclină și por- 
ni cu viteză spre est, în direcţia taberei principale. O speria repe- 
ziciunea cu care o copleșise starea de slăbiciune. Se simţise bine 
câtă vreme se aflase în peșteră şi apoi pe cal. Acum însă era ca 
şi cum cineva ar fi scos un dop și viaţa s-ar fi scurs cu repeziciu- 
ne din ea. Ridică ochii spre Gabriel, aşezat în faţa ei în cabina 
înghesuită. Expresia de pe chipul lui îi dădu de înţeles că arată 
probabil la fel de rău pe cât se simte. 

Prin fereastra din spatele lui, Liv zărea cerul care începea să 
se lumineze și secera subțire a lunii pierind încet, la fel ca ea. 
Când va răsări soarele, amândouă se vor fi stins, Liv era sigură 
de asta. Se resemnase cu soarta ei. Gândul că măcar nu va ajunge 
înapoi în Ruina, ca să fie întemniţată din nou într-o viață de tor- 
turi şi chinuri, captivă în bezna din adâncul muntelui, îi aducea 
o uşoară alinare. 

Simţea creatura pe care o purta în ea, ghemuită undeva în 
stomac, greutatea corpului ei inert trăgând-o în Jos, la fel cum o 
stea se prăbușește ca să dea naștere unei găuri negre ce înghite 
totul, inclusiv lumina. Poate că asta i se va întâmpla și ei. Poate 
că aşa arăta sfârșitul lumii. 

Sub ea, pustietatea dezolantă a deșertului se întindea până de- 
parte, și o amintire ieşi la suprafață, o amintire despre care știa că 
nu-i aparține. O amintire despre o vreme în care lumea era frage- 
dă și pământul de la picioarele ei era verde şi fertil — iar ea îl cutre- 
iera, liberă. Tot atunci existase şi un bărbat, iar Liv îşi ridică acum 
ochii spre el şi-i simţi căldura trupului şi braţul puternic cu care o 
înconjura. Era în continuare acolo, zâmbindu-i: era Gabriel. 

— lartă-mă, zise el, dar elicopterul era prea gălăgios ca ea 
să-l poată auzi. 


424 


Liv dădu din cap şi imaginea lui Gabriel se topi în lacrimi. 
Nu era nimic de iertat. Ştia că el cunoaște durerea despărțirii și 
că ea îl va face s-o simtă din nou în curând. Îl iubise prea târ- 
ziu şi pentru prea puţin timp, dar soarta îi fusese decisă dinainte, 
fără ca ea să şi-o fi putut alege. 

Elicopterul se înclină și începu să coboare spre deșertul de 
dedesubt. Pe fereastră, pământul și cerul se clătinară, ca într-o 
viziune premonitorie a sfârşitului lumii. 

Şi atunci Liv îl zări, ghemuit în nisipul deşertului, așezat pe 
cele patru labe, cu grumazul lung şi negru ieșind din trupul aco- 
perit cu o platoşă din solzi şi scuipând foc pe nări. 

Era balaurul din coşmarurile ei: balaurul din profeție și din 
Apocalipsa, care aştepta s-o înghită, pe ea şi pe Sacramentul 
pe care-l purta înlăuntrul ei, iar elicopterul se îndrepta ţintă în- 
tr-acolo, coborând vertiginos spre el. 

Hyde îl zărise şi el pe fereastra din cabina pilotului, arzând în 
deşert în fața lor, ca un răsărit înainte de vreme. 

„La naiba“, îşi spuse, „au reuşit!“ 

Apelă tabăra prin stația radio şi reuși să dea de directorul 
de producţie. Tipul era clar surescitat, se simţea asta chiar și în 
transmisiunea pe bandă îngustă, prea puţin propice pentru expri- 
marea liberă a emoţiilor, a frecvenţei militare pe care o foloseau. 

— Am străpuns un strat de rocă dură, zise, şi l-am gă- 
sit! Zăcământul e uriaş! Îl testăm acum, ca să stabilim adân- 
cimea puţului și cantitatea de țiței, de-aia se văd gaze arzând. 
Deocamdată, cifrele pe care le-am obținut depășesc cele mai 
optimiste aşteptări. E ţiţei brut de cea mai bună calitate, şi e un 
ocean întreg, acolo jos! N-am mai văzut niciodată aşa ceva! Am 
săpat o groapă de o adâncime care bate orice record mondial şi 
am găsit pe fundul ei o cantitate-record de petrol! 

Hyde se gândea deja cât va câştiga el din acea poveste şi toa- 
te lucrurile pe care le putea face cu banii. I-ar fi plăcut la nebu- 
nie să se întoarcă la Austin şi să treacă prin faţa fostei lui case în- 
tr-o maşină ridicol de scumpă, ca Wanda să-şi dea seama că îl lă- 
sase baltă chiar înainte ca maşina de jocuri mecanice să înceapă 
să verse monedele. Pariase totul pe negru şi iată că meritase: nu 
mizase însă pe răsucirea roții unei rulete, ci pe cea a unei foreze. 

Înconjurară tabăra, evitând curenții de aer încins creaţi de ar- 
derea masivă de gaze, apoi începură să coboare spre heliport. În 
clipa în care tălpile elicopterului atinseră pământul, Hyde zvâc- 
ni din scaunul său şi se îndreptă spre ușa laterală, ca să înceapă 
transferul prizonierilor. Voia să termine cu povestea aceea cât 

mai repede posibil, ca să înceapă să se concentreze pe felurile în 
care își va cheltui banii. 


Liv era paralizată de spaimă. Zărea fiara pe fereastră, imen- 
să și demonică. Uşa elicopterului se deschise brusc şi ea îi simţi 
suflul încins şi îi auzi urletul. O chema, o dorea. 

— Afară! strigă un bărbat înarmat. 

John Mann ieşi primul și Gabriel îl urmă. Liv rămase pe loc, 
de parcă, de frică, ar fi prins rădăcini. Gabriel se întoarse să se 
uite la ea. Era încadrat în ușă, la fel cum îl văzuse în vis, cu câ- 
teva secunde înainte să fie înghiţit de flăcări. În delirul ei, amin- 
tirea i se păru aievea şi făcu un salt, ca să-l salveze din gheare- 
le balaurului, îl lovi în piept şi-l trânti la pământ, unde Gabriel 
căzu pe spate. leşi şi ea din elicopter și se aruncă peste el, aco- 
perindu-i trupul întins pe cimentul pistei. Liv simţea căldura su- 
flându-i în spate şi îşi imagină că fiara o urmăreşte, trăgând aer 
în piept, pregătindu-se să scuipe flăcări care îi vor înghiţi pe 
amândoi. Nu îi păsa de ea, viaţa ei se încheiase deja, dar Gabriel 
merita să trăiască. 

Se dădu jos de pe el şi se îndepărtă, târându-se pe pardosea- 
la de ciment, ca să atragă flăcările asupra ei şi să-l protejeze pe 
Gabriel. Se ridică în picioare și se întoarse ca să dea ochii cu fia- 
ra, împleticindu-se în spate din dorinţa instinctivă de a o lua la 
fugă. Piciorul îi atinse marginea fâşiei de ciment, apoi mai făcu 
un pas în spate, pe nisipul încins al deşertului, moment în care 
totul deveni lichid şi lucrurile părură să se mişte cu încetinitorul. 

Toate sunetele încetară. 

Mai puţin unul. 

Şoaptele. 

Care se stârniră înlăuntrul ei. 

Creatura pe care o purtase în ea începu să se desfacă şi să 
crească. Devenea tot mai grea, pe măsură ce se mărea, trăgând-o 
pe Liv în jos, spre pământ. Tărâna i se păru vie atunci când o 
atinse. Căzu în genunchi, încovoindu-se sub greutatea colosa- 
lă a fiinţei pe care o purta în ea. Șoaptele o înconjurau din toa- 
te părțile, năvălind prin ea ca un uragan sau ca un torent blocat 
de sloiurile de gheaţă ce se topesc primăvara. Oriunde atingea 

pământul, le simţea scurgându-se din ea, intrând în ţărână şi eli- 
berând-o de durerea captivităţii. Căzu cu faţa în jos și își întinse 
brațele şi picioarele în lături, ca fiecare părticică din ea să atin- 
pă nisipul deşertului. Efectul fu instantaneu. Avu senzaţia că un 
zăgaz i se rupe înlăuntru. Simţi cum fiinţa aceea se revarsă din 
ea Şi se scurge în țărână. Şi, în vreme ce Eva o părăsea, mai auzi 
ceva, ca un huruit crescând în intensitate, pregătindu-se să o în- 
tâmpine. În acea clipă, pământul începu să se cutremure. 

La început, Liv crezu că e fiara, care face pământul să se zgu- 
duie sub pașii ei. Se întoarse şi o privi cum se apleacă amenin- 
țătoare peste ea, scoțând în continuare flăcări pe gura deschi- 
să. Avea un semn agăţat de grumazul lung, o siglă ce înfăţişa o 
sondă petrolieră ridicându-se deasupra unei linii roșii, reprezen- 
tând pământul. În ochii îngroziţi ai lui Liv, desenul semăna cu 
un simbol Tau așezat cu capul în jos. O alarmă începu să sune pe 
platformă, un urlet sfâșietor, desăvârșind viziunea terifiantă din 
coșmarul ei. 

Liv aşteptă să apară flăcările, ştiind că vor veni, în vreme ce 
sub ea huruitul continua să crească în intensitate. 

De undeva din adâncul fiarei se auzi un muget chinuit, ca de 
metal contorsionat. Pe măsură ce zgomotul creștea în intensitate, 
fiara îşi pierdea puterea de a scuipa flăcări, până când din focul 
de până atunci nu mai rămase decât o vâlvătaie ce pâlpâi tot mai 
stins și se preschimbă într-un nor de aburi care ieși șuierând din 
gura de extracţie a sondei, pe unde până atunci mugiseră flăcă- 
rile. Aburii se risipiră și ei, înăbușiți de apa care ţâşni prin gura 
de extracţie cu o presiune atât de mare, că jetul se arcui deasupra 
complexului și se sparse într-o ceaţă fină care căzu pe pământ ca 
o ploaie cu stropi mărunți. 

În bazinele de colectare, lacul gros de ţiţei negru care se for- 
mase deja începu să bolborosească, și resturile putrezite, urât mi- 
rositoare ale pădurilor de mult căzute se limpeziră, preschimbân- 
du-se într-un lichid pur. Până şi elicopterul care aștepta cu mo- 
torul pornit pe dreptunghiul de ciment al heliportului tuși şi se 
scutură când combustibilul din rezervor i se prefăcu în apă. 

Liv se uită în sus, înspre vaporii de apă pe care-i scuipa ba- 
laurul, şi îşi aminti cuvintele profeţiei: 

Cheia trebuie să urmeze Harta Stelară până Acasă 
Acolo să stingă focul balaurului într-o lună lunară 


Reuşise. 
La fel de repede pe cum o copleşiseră, şoaptele o părăsiră, 


stingându-se încet, întorcându-se în țărâna pe care o cunoscuseră 
cândva. lar Liv se prăbuşi odată cu ele, în nisipul deșertului, şi 


totul în jur se întunecă. 

În confuzia şi haosul care puseseră stăpânire pe tabără, soldații 
uitaseră să-i mai supravegheze pe prizonieri. Unii se uitau în sus, 
la sondă, urmărind cum profitul lor se preschimbă în apă de ploa- 
ie. Alții se uitau la deşert, la norul de praf ce se apropia de ei, stâr- 
nit de copitele călăreților victorioși ai căror cai, neafectați de mi- 
racolul combustibilului ce se preschimbase în apă, câştigaseră bă- 
tălia cu forțele mecanizate ale lui Hyde. 

Gabriel se târî până la Liv şi îi puse degetele pe gât, ca să-i ia 
pulsul. Era foarte slab. O ridică în braţe și o luă la fugă spre clă- 
direa cea mai apropiată, sperând că un complex de mărimea ace- 
luia avea și un cabinet medical pe măsură. 


Hyde zări mişcarea cu colţul ochiului. Era încă în stare de 
şoc, încercând să înţeleagă ce naiba se întâmplase. Cu o secundă 
în urmă îşi imagina viaţa pe care visase întotdeauna să o ducă, 
iar acum stătea în ploaie, la fel de sărac ca înainte. Nu înţelegea, 
dar ştia că totul are legătură cu bărbatul şi cu femeia care fugeau 
acum de el. Și îi ura pentru asta. 

Se duse la elicopter, scoase carabina M4 de sub scaun şi privi 
de-a lungul ţevii, ţintind spatele lat al bărbatului care se îndepăr- 
ta. Îi urmări mişcările, alegând un punct în care glonţul să treacă 
drept prin el, lovind-o poate şi pe fată. 

Îşi încleştă degetul. Apăsă pe trăgaci. Fantoma i se ivi în 
faţă — la fel de tăcut şi de neaşteptat ca de obicei — şi încasă glon- 
tul în locul lui Gabriel. 


Auzind împuşșcătura, Gabriel se uită peste umăr și își văzu 
tatăl prăbușindu-se şi doborându-l pe Hyde. 

Toate scenariile din adolescenţă, când îşi imaginase ce ar fi 
făcut ca să îşi salveze tatăl, îi trecură prin faţa ochilor. În cele din 
urmă, însă, tatăl lui era cel care-l salva pe el. 

Îl văzu pe Hyde rostogolind trupul inert al tatălui său de pe 
el și ridicând din nou arma în poziție de tragere. Apoi, imaginile 
se învolburară şi, într-o fracțiune de secundă, un călăreț se ivi în 
galop şi trecu drept peste Hyde, calul lovind arma chiar în clipa 
în care aceasta detona și călcându-l pe maior sub copitele lui. 

Gabriel nu mai aşteptă să vadă dacă Hyde se ridică. Continuă 
să fugă şi intră pe ușa celei mai apropiate clădiri, ducând-o pe 
Liv într-un loc în care să fie în siguranţă. 

Clădirea era pustie. Singurele sunete veneau de la jetul de 
apă ce lovea acoperişul şi de la zumzăitul instalaţiei de aer con- 
diţionat. 

Gabriel găsi infirmeria la capătul unui coridor lung şi des- 
chise uşa, lovind-o cu piciorul. O întinse cu blândeţe pe Liv pe 
o masă de examinare, punându-i degetele pe gât, ca să verifice 
dacă i se îmbunătăţise pulsul. Era regulat, dar în continuare slab. 
Liv deschise ochii, dar privirea îi rătăcea. Gura îi forma cuvinte, 
mai mult niște şoapte. 

— Am reuşit? 

— Aşa cred. Rezistă! 

Cuvintele profeţiei îi reveniră în minte cu o claritate dureroa- 
să: „...într-o lună lunară, Căci altfel Cheia va pieri.“ 

Gabriel deschise un dulap plin cu bandaje şi mănuși steri- 
le. În armată învățase să dea primul-ajutor pe câmpul de luptă, 
unde era nevoie mai mult să uşureze durerea şi să oprească sân- 
gerarea, niciuna dintre cele două situații neaplicându-se acum. 
Dulapul următor era încuiat. Evident, acolo ţineau medicamen- 
tele preţioase. Ridică piciorul, pregătit să-l deschidă cu forța, 
când uşa se deschise în spatele lui. 

Gabriel se întoarse, gata să riposteze, şi dădu cu ochii de un 
medic care stătea în ușă. 

— Ajut-o! zise, apucându-l de braţ şi ducându-l spre Liv. 

Bărbatul îşi intră imediat în rolul de doctor şi îi verifică pul- 
sul, temperatura şi reflexele, în tot atâta timp cât i-ar fi luat lui 
Gabriel să găsească și să desfacă un leucoplast. 

— E deshidratată și pare să fi suferit un şoc, zise medicul. 
Nu e nimic grav. O să-i pun o perfuzie şi o să-i dau un sedativ 
uşor. 

Gabriel încuviinţă. Pe coridor se auzeau nişte paşi îndreptân- 
du-se în direcţia lor. Gabriel luă un bisturiu de pe o tavă cu in- 
strumente şi îl ascunse în palmă, apoi își încordă mușchii, gata 
de luptă. Tatăl lui era în continuare afară, sângerând probabil din 
rana provocată de glonţ. Trebuia să meargă după el. 

Uşa infirmeriei se deschise şi Gabriel îşi dădu seama că e 
prea târziu: acelaşi călăreț care-l călcase pe Hyde sub copitele 
calului îl purta acum pe tatăl lui în braţe. Tânărul se simţi cuprins 
de remuşcări: el ar fi trebuit să-l aducă acolo, nu străinul acela. 

Călărețul îl întinse pe John Mann pe a doua masă de exami- 
nare şi se dădu la o parte când medicul preluă controlul. Doctorul 
îi tăie cămaşa îmbibată de sânge care i se lipea de piept şi dădu 
la iveală o gaură de glonţ în care sângele se afunda şi bolbo- 
rosea cu fiecare respiraţie a victimei. Era felul de rană pe care 
Gabriel o cunoştea mai bine. Faptul că sângele era absorbit când 
bărbatul trăgea aer în piept însemna că glonţul îi perforase plă- 
mânul. Sângele avea să-i umple treptat plămânii, inundându-i şi 
sfârșind prin a-l sufoca. Culoarea îi dispărea din obraji, iar bu- 
zele i se învineţiseră deja. Medicul înșfăcă o mască cu oxigen şi 
i-o ținu deasupra gurii care horcăia. Gabriel făcu un pas în față 
şi luă masca, fiindcă medicul avea nevoie de ambele mâini ca 
să curețe rana și să pregătească un pansament ocluziv prin care 
să încerce să menţină presiunea aerului din plămâni. Se aplecă 
până ajunse aproape de chipul tatălui său și îi văzu ochii deschi- 
zându-se și fixându-se asupra lui. 

— Îmi pare rău, fiule, zise John Mann. Într-o zi o să-nţelegi. 
Într-o zi sper c-o să mă ierți. 

Ochii cenușii se închiseră şi respirația şuierată se opri. Gabriel 
privi rana: aerul nu mai era aspirat înăuntru, pieptul nu se mai ri- 
dica. Medicul înşfăcă masca cu oxigen şi i-o ţinu strâns pe faţă 
cu o mână, în vreme ce cu cealaltă îi apăsa rana. Pieptul lui John 
se umflă şi aerul şuieră în jurul palmei doctorului, dar, când aces- 
ta o ridică, pieptul se lăsă şi tot aerul ieşi din nou la suprafaţă. 
Plămânii nu mai funcționau. John murise. 

Călărețul care-l adusese se întoarse spre Gabriel. 

— Ab? îl întrebă. 

Gabriel încuviință. 

— Da. A fost tatăl meu. 

— A fost om bun. 

— Da, răspunse Gabriel. Da, a fost. 

Îşi întoarse privirea spre Liv. Era în continuare inconștientă, 
dar culoarea îi revenise în obraji și respira adânc. Se duse lângă 
ea şi o sărută pe frunte. Avea pielea rece, dar respiraţia caldă îi 
mângâia chipul lui Gabriel. Tânărul se întoarse spre călăreț şi ară- 
tă spre mitraliera AK-47 pe care acesta şi-o trecuse peste umăr. 

— Pot s-o împrumut? 

Bărbatul i-o întinse fără să-i pună nicio întrebare. 

— Mersi. Rămâi aici şi păzeşte-i — pe amândoi! Mă-ntorc 
imediat. 


După cum se dovedi în curând, arma nu era necesară. 

Afară, în tabără, orice formă de rezistenţă fusese abandona- 
tă. Toţi erau prea uluiți de miracolul la care fuseseră martori ca 
să mai facă altceva în afară de a se minuna. Se adunaseră în ju- 
rul fântânii de apă care ţâşnea din puţul de ţiţei. Soarele începea 
să se ivească timid la marginea pământului şi să umple aerul de 
curcubeie. 

Hyde se uita şi el în sus, dar fără să vadă nimic. Zăcea întins 
pe spate, cu ambii ochi deschişi, cel stâng injectat și dilatat sub 
gaura adâncă din ţeastă, pe care i-o făcuse copita calului. Gabriel 
îl privi, dar nu simţi nimic. Îşi dorise întotdeauna să-l găsească pe 
ucigașul tatălui său şi îşi imaginase furia pură și îndreptățită care 
avea să-i alimenteze răzbunarea. Acum, că-l găsise, se simţea gol 
pe dinăuntru. Tatăl lui nu era aşa cum şi-l imaginase el, și nici 
sfârşitul pe care şi-l găsise nu era astfel. Suferise prea mult pentru 
pierderea lui, plecând de la o premisă falsă, iar acum, când moar- 
tea chiar i-l răpise cu adevărat, nu mai avea nimic de oferit — ni- 
mic în afara iertării. 

Luă carabina M4 a lui Hyde, şi-o trecu peste umăr, apoi con- 
templă scena suprarealistă ce se desfăşura sub ochii lui, cu apa 
ridicându-se din adâncul pământului și căzând înapoi sub for- 
ma unor stropi de ploaie. Un petic arid de deşert, însemnat pe o 
hartă pentru care regi și împărați porniseră războaie nemiloase. 

Ultima piesă a puzzle-ului. 

Nu-i luă mult să găsească ușa încuiată a sălii de operaţiuni. 
Făcu un pas în spate, trase un glonţ în încuietoare din carabina 
M4, apoi izbi ușa cu piciorul şi păși înăuntru. 

O hartă topografică a zonei, de mari dimensiuni, era prin- 
să de perete cu piuneze, și pe ea se aflau diferite însemne care 
marcau toate şantierele companiei. Masa din mijlocul încăperii 
era acoperită cu seismograme şi fragmente de tăblițe antice. Tot 
acolo se găseau şi copii ale aceloraşi documente provenite de la 
serviciile secrete irakiene pe care i le arătase şi Washington. Dar 
niciunul dintre acele obiecte nu era ceea ce căuta el. 

Harta Stelară se afla singură într-un sertar, cuibărită într-o bu- 
cată solidă de spumă poliuretanică, tăiată astfel încât să se mule- 
ze pe forma ei neregulată. Era din granit negru, spart şi ciobit la 
margini, dar simbolurile de pe ea erau încă vizibile şi neatinse de 
trecerea anilor. Dr. Anata avusese dreptate. În mijlocul ei se afla 
aceeaşi literă T pe care o văzuse pe Imago Mundi de la British 
Museum. Punctul de referinţă central era același: oraşul antic 
Babilon, în apropierea localității Al-Hillah din zilele noastre. 
Toate celelalte puncte geografice se raportau la ea. Gabriel stu- 
die simbolurile, recunoscând punctele ce reprezentau constelația 
Balaurului. Acestea arătau drumul spre o grupare simplă de sim- 
boluri care marcau locul unde se aflase grădina: un copac, câte- 
va însemne care, presupuse el, se refereau la distanţe, și o siluetă 
umană reprezentată printr-un bețigaş. 

Gabriel luă piatra, cântărind-o. Nu era de mirare că bunicul 
său nu voise să sară cu ea în șanțul de apărare. Simţi că pe spate- 
le tăbliței sunt cioplite alte simboluri şi o întoarse. Partea aceea a 
pietrei era acoperită de un text dens, în două limbi diferite, după 
câte se părea, dar el nu recunoscu niciuna. Simbolurile erau în- 
conjurate cu grupuri de punctuleţe ce înfățişau alte constelații. 

Scoase telefonul din buzunar şi fotografie tăblița, pe ambe- 
le părţi. Făcu poze şi încăperii, hărților şi documentelor de pe 
masă. În cele din urmă, făcu o poză siglei Dragonfields, apoi le 
adună pe toate într-un folder şi le atașă unui e-mail. leşi afară, 
unde semnalul mobilului era mai puternic, şi aşteptă până când 
primi confirmarea că mesajul a fost trimis. 

Lângă bazinul de colectare, un cal bea apă dintr-o baltă 
care, la începutul zilei, fusese plină de ţiţei. Era o scenă la care 
Gabriel ar fi putut să fie martor în orice zi, încă de la începu- 
turile vieții pe pământ. Luna dispăruse acum de pe cer, alunga- 
tă de strălucirea soarelui ce stătea să apară. Trase adânc aer în 
piept, umplându-și plămânii cu umezeala din atmosferă. Locul 
nici măcar nu mai mirosea ca o platformă de explorare petrolie- 
ră. Avea un miros natural şi proaspăt, ca de portocale. 

„Într-o lună lunară“ spusese profeția. Și, slavă Domnului, 
reușiseră! La limită, însă. Nimeni nu ştia ce catastrofă tocmai 
fusese evitată — sau aproape nimeni. 

Îşi apără telefonul de ploaia de stropi fini şi formă un număr. 

Athanasius se afla în apartamentul Prelatului și spăla un pan- 
sament murdar, când simţi telefonul vibrând în buzunar. Se uită 
la silueta legată cu chingi de pat. Dragan delira de când fusese 
atins de Lamentaţie. Chiar și aşa, călugărul Sanctus mai avea 
momente de luciditate, când toată ura îi ieşea bolborosind la 
suprafaţă. Trebuia să fie prudent. 

Puse bucata de pânză deoparte şi traversă grăbit încăperea, 
spre o fereastră care dădea în grădina împrejmuită cu ziduri. 
Accesul în grădină era în continuare interzis, aşa că nu exista ris- 
cul să fie văzut de cineva de acolo. Locuitorii Citadelei erau fie 
ocupați să se îngrijească de bolnavii din numeroasele infirmerii 
care fuseseră improvizate în întreg muntele, fie zăceau ei înșiși 
legaţi de un pat şi încercau să se elibereze, ca să se poată scărpina 
până mureau. Chiar şi așa, Athanasius cercetă livada, asigurân- 
du-se că nu se zăreşte nicio mișcare, înainte de a scoate telefonul 
din buzunar și a răspunde. 

— Alo? 

— A ajuns acasă, zise Gabriel. 

Athanasius închise ochii, ușurat. Se terminase. 

— Slavă Domnului! zise. Când n-am reușit să găsesc harta, 
m-am temut că totul e pierdut. Povesteşte-mi! Cum arată Grădina 
Raiului? 

— Deloc cum ţi-ai imagina-o. 

— Dar eşti sigur că ăla e locul? 

— Sunt absolut sigur. 

Un geamăt străbătu încăperea când Dragan încercă să forţeze 
chingile. 

— Ce se aude? întrebă Gabriel. 


437 


— Un biet suflet care a fost lovit de molimă. 

La celălalt capăt al firului se lăsă tăcerea. 

— Ce molimă? 

— E un soi de... infecție. Primul caz a fost semnalat cu vreo 
patruzeci şi opt de ore în urmă. De atunci, se înregistrează câte 
un caz nou aproape la fiecare oră. Până acum, niciunul dintre cei 
infectați n-a supravieţuit. Am încercat s-o izolăm, instituind o 
carantină. Acum ştim că o persoană infectată devine contagioasă 
la rândul său doar după ce se manifestă primele simptome. Prin 
această metodă am reuşit să-i izolăm pe cei atinşi boală şi să în- 
cetinim răspândirea. Dar acum Sacramentul s-a întors acasă. Prin 
urmare, după cum spune profeția, molima n-o să mai cotropeas- 
că Pământul. O să rămână aici, încătușată între zidurile Citadelei. 

— Care sunt simptomele? 

— Toate victimele au vorbit de un miros puternic de porto- 
cale, urmat de o sângerare bruscă şi violentă din nas. 

O altă tăcere la celălalt capăt al firului. 

— Alo? 

Niciun răspuns. 

Athanasius se uită la telefon. Ecranul era negru. Îi murise ba- 
teria. Îl băgă în buzunarul sutanei, fiindcă un alt geamăt îl che- 
ma înapoi lângă pat. 

Dragan visa, iar pupilele i se mişcau sub pleoapele înnegri- 
te. Părea să scâncească, rostind cuvinte neinteligibile în somn. 
Athanasius se aplecă deasupra lui, încercând să înţeleagă ce spu- 
ne. Recunoscu frânturi din Tatăl Nostru, repetate la nesfârşit în- 
tr-o litanie jalnică. 

»-..ȘI iartă-ne nouă greşelile noastre... precum şi noi iertăm...“* 

„X1 iartă-ne nouă greşelile noastre... precum și noi iertăm...“* 

Athanasius luă o bucată de pânză umedă dintr-un castron 
aflat la capul patului şi o întinse pe fruntea fierbinte a lui Dragan. 

— Te 1ert, zise. 

Auzindu-i vocea, ochii roșii se deschiseră brusc şi îl privi- 
ră țintă. 

— Tu, zise Dragan, mereu tu! Sacramentul o să se-ntoarcă 
și atunci o să mai vedem noi! 

Athanasius dădu din cap. 

— Sacramentul s-a-ntors acasă, acolo unde-i e locul, zise. 
N-o să revină niciodată în Citadelă. 

Dragan îl privi fix, apoi chipul i se schimonosi. 

__ În cazul ăsta, s-a sfârşit... gemu. Tu ne-ai făcut asta! 
Sfârşitul lumii e aproape! 

Gabriel privea prin perdeaua de ploaie şi analiza detaliile 
conversaţiei telefonice. 

Primul caz semnalat cu patruzeci şi opt de ore în urmă. 

El intrase în Citadelă după aceea, după ce molima făcuse 
deja primele victime. 

Îşi aminti de ţipătul înfiorător ce venise din adâncurile mun- 
telui şi cum se grăbise Athanasius într-acolo, la auzul lui. 

Se întrebă dacă senzaţia de oboseală pe care o resimțea până 
în oase și durerile din tot corpul puteau fi cauzate de ceva mai 
sinistru decât epuizarea și dacă toţi cei cu care intra în contact 
aveau să fie la rândul lor contaminaţi. 

Privi înapoi, spre clădirea principală, și şi-o imagină pe Liv 
înăuntru, întinsă pe masa de examinare: fragilă și vulnerabilă. 

Era infectat? O infectase şi pe ea? 

Fiecare părticică din el tânjea să se întoarcă acolo şi să stea 
la căpătâiul ei, să o ţină de mână până se va trezi, dar ştia că nu 
poate face asta. Trebuia să pună siguranţa ei pe primul loc — tre- 
buia să pună siguranţa tuturor înaintea propriei lui sigurante. 

„Am încercat s-o izolăm printr-o carantină“, îi spusese 
Athanasius, „o persoană infectată devine contagioasă doar după 
ce se manifestă primele simptome... Un miros puternic de porto- 
cale, urmat de o sângerare bruscă şi violentă din nas.“ 

Îşi duse dosul palmei la nas. Nu-i curgea sânge, dar mirosul 
de portocale aproape îl copleşea. De-abia începuse să-l simtă. 
Simptomele erau recente, așa că mai exista o şansă să nu fi răs- 
pândit boala. 

Fără să-şi îngăduie timp de gândire, Gabriel se duse ţintă 
în hangarul în care erau parcate şi vehiculele, evitându-i pe cât 

posibil pe toți cei care-i ieşeau în cale. Luă două bidoane cu apă 
şi un rucsac cu provizii din cabina unui camion şi se întoarse la 
bazinul de colectare. 

Calul ridică botul când îl auzi apropiindu-se. Gabriel se apro- 
pie de el şi îl mângâie, vorbindu-i în șoaptă, în vreme ce încărca 
puţinele provizii în desagă şi băga carabina M4 a lui Hyde sub 
oblânc. Se gândi la tatăl lui, mort în infirmerie, în patul de lângă 
Liv, şi înţelese în cele din urmă sacrificiul pe care-l făcuse. Spera 
că într-o zi Liv îl va ierta şi ea pentru ceea ce se pregătea să facă, 
la fel cum şi el îi şoptea acum tatălui său, în gând, vorbe de ier- 
tare tardive. 

Calul o luă la galop, împroșcând cu noroi și cu apă din bălțile 
prin care trecea, până dădu în cele din urmă de solul uscat al 
deşertului. 

Gabriel își aţinti privirea asupra orizontului. Nu se uită în- 
apoi. 

Nu avea încredere în el însuși. 

Continuă să călărească spre nord, cu mirosul de portocale ur- 
mându-l ca o dâră, până dispăru în deșert. 

Arkadian se întorsese la biroul său de la etajul al patrulea al 
secției de poliţie. Ştia că ancheta la care lucra va deveni în cu- 
rând publică, așa că nu vedea niciun motiv să mai fie precaut. Îşi 
încheie raportul şi îl mai citi o dată. 

E-mailul lui Gabriel îi furnizase toate verigile lipsă. Acum 
putea să facă legătura între Biserică și Dragonfields, între hartă, 
vechea poziţie a Grădinii Raiului şi data la care Biserica primise 
acel împrumut uriaș, ca o garanţie de participare la societatea în 
comun. Plecaseră într-adevăr pe urmele unei comori antice, dar 
nu una îngropată de oștile legendare ale lui Alexandru cel Mare 
sau ale Regelui Cresus. Căutau bogății mai apropiate de timpu- 
rile noastre. Toate rezervele subterane de petrol au la origini co- 
paci și vegetaţie preistorică, ce putrezesc vreme de câteva mili- 
oane de ani pentru a se preschimba în cele din urmă în ţiţei brut. 
Datorită dimensiunilor sale, a vârstei şi a misterelor care-i încon- 
juraseră dintotdeauna locaţia, Grădina Raiului devenise, în timp, 
cea mai mare, mai bogată și neatinsă rezervă de petrol din lume. 
Biserica nu încercase să o localizeze din motive care țineau de 
credință, ci pentru a-i putea exploata trecutul — al ei şi al întregii 
omeniri — şi a-şi asigura astfel propriul viitor. 

Arkadian ataşă raportul unei liste de destinatari pe care o 
pregătise dinainte şi în care inclusese adresele cât mai mul- 
tor organizații media — mici și mari, locale şi internaţionale —, 
precum și ale mai multor bloguri politice independente. Lista 
mai conţinea și adresele Interpolului, ale birourilor de pre- 
să aparținând mai multor guveme şi a biroului de presă al 
Vaticanului. Lăsase numele destinatarilor vizibile, astfel încât 
fiecare dintre ei să știe cine mai primise mesajul, iar cei deja 

compromiși să înțeleagă că va fi imposibil să muşamalizeze po- 
vestea. Era felul său de a arunca seminţele cât mai departe po- 
sibil, astfel încât să prindă rădăcini oriunde vor găsi un pământ 
fertil. Îi plăcea acea analogie biblică. 

În cele din urmă, le trimise raportul tuturor angajaţilor Depar- 
tamentului de Poliţie al Oraşului Ruina, îl copie pe un stick de 
memorie pe care-l băgă în buzunar, îşi luă haina de pe spătarul 
scaunului şi plecă acasă, unde îl aştepta soția lui. 


VII 


„Și pământul i-a venit femeii într-ajutor, 
căci pământul și-a deschis gura și a înghițit 


Yv (d 


râul pe care-l aruncase balaurul din gură. 


Apocalipsa, 12:16 


116 


Liv visa că e cufundată în beznă, aşa cum mai fusese până 
atunci, dar de data aceasta nu se temea de ea; de data aceasta 
ştia ce se află înlăuntrul ei. Se trezi şi întinse mâna, căutându-l 
pe Gabriel, aşa cum făcuse în peşteră, așteptându-se să-i simtă 
trupul lângă ea, dar nu el nu era acolo. 

Deschise ochii. 

Se afla într-un fel de cabinet medical, dar, deşi încăperea nu-i 
era cunoscută, avea senzaţia că locul ei e acolo — avea senzaţia 
că e acasă. 

În cameră mai era un pat, pe care stătea întins John Mann, 
care-și găsise în sfârşit odihna. Liv îşi dădu seama că e mort, dar 
simți şi că se odihnește în pace. Se dădu jos din pat, se duse lângă 
el şi își puse palma peste mâna lui. Era îngrijorată pentru Gabriel, 
se întreba unde e şi de ce nu veghează la căpătâiul tatălui său, pe 
care-l găsise şi-l pierduse apoi din nou în doar câteva ore. Acum 
era cu adevărat singur pe lume, ca ea. Dar în realitate nu era sin- 
gur. Nu avea să fie niciodată singur. O avea pe ea, şi ea îl avea 
pe el. 

leşi pe coridor, atrasă de zgomotele care veneau de afară. 
Clădirea părea pustie, toate sunetele se auzeau din exterior, din 
tabără. Merse de-a lungul coridorului și zări uşa de la capătul 
lui, făcută ţăndări cu o lovitură de picior. 

Harta Stelară se afla pe masa pe care o lăsase Gabriel. Liv 
urmări cu privirea constelațiile vizibile pe suprafaţa ei, recunos- 
când-o pe cea a Balaurului, a Taurului şi Carul Mare. Observă o 
stea în plus în cea din urmă, cioplită mai adânc decât restul; din ea 
pornea o linie ce ducea spre un fragment de text. De data aceas- 

ta, nu mai auzi şoapte în minte, care să-i vestească traducerea ce 
stătea să vină. Descoperi că poate să citească textul pur şi simplu. 


Sacramentul ajunge Acasă şi Cheia se uită spre Cer 
O nouă stea se naște cu un nou Rege pe Pământ, care va în- 
drepta sfârşitul lumii 


Era ca şi cum o parte din materia din care era alcătuit Sacra- 
mentul s-ar fi îmbibat în ea, rămânând acolo. Ridică tăbliţa grea 
ŞI o întoarse, sperând să mai găsească şi altceva pe partea cea- 
laltă. Găsi un bilet: 


Jeumpa mea Za 

O (em nu e ujor în uafă, dax cel mai greu lucru fe care l-am 
fäcut ureodală a fost să /ec de lângă line. hu acum câl de dureros 
lxebuie să f fost pentru latăl meu când a fost neuoul să ne fărăsească . 
fier să mà-nlorc cândva. Jaja atunci, să nu mă cauţi, dar să nu 
fo-ndotejti că le iubesc! Ti să ai grjă de ine — până 0 să le găsesc din 
nou. 

Dr. Harzan se plimba de colo-colo pe marginea gropii în care 
se găsea epava elicopterului Sikorski. 

Majoritatea relicvelor fuseseră recuperate și erau pregătite 
pentru expedierea în Turcia, unde aveau să ajungă în cele din 
urmă în biblioteca din adâncul muntelui, aşa cum ar fi trebuit 
să se întâmple în urmă cu doisprezece ani. Sentimentul că acea 
treabă neterminată de atâta vreme era pe punctul de a fi rezolva- 
tă îi dădea o satisfacţie enormă. 

Şi totuşi... 

Auziseră cu toții împuşcătunile înfundate care veniseră din 
direcţia taberei. De atunci nu mai reuşise să stabilească contactul 
cu ei prin stația radio. Nu auzea decât foşnetul paraziților de pe 
linie. Era îngrijorat. Poate că nu le funcţiona transmiţătorul; nisi- 
pul ăla afurisit intra peste tot. Întâlnirea cu John Mann de mai de- 
vreme contribuise şi ea la neliniştea pe care o resimțea. Îi aduse- 
se aminte, într-un mod grăitor, că trecutul se poate întoarce să te 
bântuie, chiar și atunci când eşti convins că l-ai îngropat de mult. 
Relicvele acelea, cu poveştile lor prezentând o altă versiune de- 
cât cea oficială, consimţită în Biblie, erau o dovadă de netăgăduit 
că acest lucru e posibil. Cu cât vor fi ascunse mai repede, într-un 
loc în care nu le va găsi nimeni, cu atât va fi mai bine. 

Capul i se dădu pe spate când glonţul îi intră în ochi şi îi spul- 
beră ceafa aproape în întregime. Se rostogoli şi alunecă până în 
fundul gropii, unde rămase nemișcat, găsindu-și odihna lângă fu- 
zelajul din metal al balaurului mort, chiar în clipa în care sunetul 
împușcăturii ajunse din urmă proiectilul ce ţâşnise din carabina 
M4 şi răsunase apoi în deşert, purtat de ecou. 

Cardinalul Clementi stătea la biroul său, privind fix ecranul 
computerului. Telefonul suna, dar el nu păru să bage de seamă. 
Se prăbuşise pe scaun, cu capul plecat aproape atingându-i piep- 
tul, cu umerii lăsaţi de parcă trupul său masiv l-ar fi tras în jos. 
O ţigară îi era agăţată de buzele albe ca varul, iar din ea atârna 
aproape un centimetru de scrum. Pe ecran se vedea un e-mail 
deschis, trimis de Pentangeli: 


Dorim să ne recuperăm împrumutul cu garanţii pe care 
vi l-am acordat, începând de mâine dimineaţă, la ora de 
deschidere a Bursei de pe Wall Street. În cazul în care nu 
veți fi capabili să achitaţi datoriile, iată mai jos cum va arăta 
ediţia de mâine a cotidianului Wall Street Journal. 


Sub text se găsea o simulare a primei pagini, care titra cu li- 
tere de-o şchioapă: 


BISERICA ÎN FALIMENT 


Auzi sunetul unor paşi apropiindu-se în grabă pe coridorul de 
marmură, acoperind ţârâitul telefonului, care nu încetase nicio 
clipă să sune. Erau mai multe persoane, din câte îşi dădea sea- 
ma. Prima dintre ele ajunse în faţa uşii și bătu cu putere în ea. 
Clementi tresări şi scrumul căzu în cele din urmă din ţigară, pe 
mătasea neagră a robei sale de cardinal. Clanţa se zgâlțâi, dar uşa 
rămase închisă. Cel puţin avusese prezenţa de spirit să o încuie. 
Nu că asta i-ar fi ţinut la distanță prea multă vreme. Încuietoarea 
era gândită pentru a asigura intimitatea, nu pentru cazuri de ase- 
diu. Aveau să spargă ușa în curând. 

Întinse mâna şi şterse e-mailul, de parcă astfel ar fi putut eli- 
mina şi veştile pe care le conţinea, apoi se ridică cu greutate şi 
se îndreptă spre fereastră. 

Mulțimea se adunase deja la picioarele lui, în Piaţa Sfântul 
Petru, şi se uita la Palatul Apostolic. Dar nu erau credincioşii 
obişnuiţi, care sperau să-l zărească chiar şi pentru o clipă pe 
Sfinţia Sa, ci erau echipele de reporteri de televiziune, care-şi 
pregăteau camerele şi echipamentele ca să prindă în direct o 
ştire de senzaţie — şi de data aceea îl căutau pe el. 

În spatele lui, uşa continua să se zgâlţâie şi telefonul continua 
să sune, dar Clementi îşi fuma netulburat ţigara și se uita pe fe- 
reastră, de parcă ar fi fost o zi ca oricare alta. În ciuda a tot ceea ce 
se întâmplase, credea în continuare că pusese la cale un plan bun. 
Dacă ar fi făcut publică descoperirea locației Grădinii Raiului, 
Biserica s-ar fi trezit pe cap cu încă un loc de pelerinaj implantat 
în mijlocul unei țări care se închina acum la alt Dumnezeu. Și la 
ce le-ar fi servit asta? Petrolul era altă poveste. Era o resursă lichi- 
dă, ce ar fi putut să fie pompată prin venele veştejite ale Bisericii, 
schimbându-i radical soarta. Ar fi putut să fie darul lui Dumnezeu 
pentru trimișii Lui de pe pământ, un miracol modern, un mit care 
s-a prefăcut în bani. Dar, din nu se ştie ce motiv, nu fusese să fie. 

Clementi trase un ultim fum din ţigară, apoi o aşeză cu gri- 
jă în scrumiera din marmură, lăsând-o să ardă până la filtru. Se 
urcă pe pervazul înalt al ferestrei, se uită în jos, la mulţimea care 
creștea, și îi auzi icnind când dădură cu ochii de el. Se gândi la 
călugărul care se urcase în vârful Citadelei, cu peste două săptă- 
mâni în urmă, și declanşase întreaga suită de evenimente ce se 
succedaseră de atunci. Întinse braţele în lături, alcătuind semnul 
Crucii, și stătu aşa, cu capul plecat, până când auzi uşa spărgân- 
du-se în spatele lui. 

„Numai Dumnezeu o să-nţeleagă“, se gândi pe când se aple- 
ca, greutatea trupului său trăgându-l în jos, spre curtea acoperită 
cu marmură, aflată la patru etaje mai jos. 

„Și numai Dumnezeu poate ierta.“ 


Epilog 


Soarele începea să răsară deasupra Ruinei, aruncând umbra 
lungă şi sumbră a Citadelei peste mesele şi scaunele ce împân- 
zeau deja trotuarele din faţa restaurantelor şi cafenelelor aliniate 
de-a lungul zidului de apărare. Tunștii nu sosiseră încă, dar clopo- 
tul din biserica publică bătea, ceea ce însemna că grilajul porţilor 
de la poalele dealului se va ridica și pelerinii și curioşii vor ajun- 
ge în curând acolo. 

Yunus desfăcu ultimul scaun pliabil și îl așeză cu un zdrăn- 
gănit pe dalele mari din piatră, rezistând cu greu tentaţiei de a 
se prăbuși în el. Transpira, în ciuda aerului rece al dimineţii, și 
îl dureau toți mușchii. Avea două slujbe, de peste o lună, deja, 
fiindcă încerca să strângă cât mai mulți bani ca să își plătească 
taxa de înscriere la Gaziantep Universitesi, începând din sep- 
tembrie. Se gândise că o vară profitabilă îi va asigura o mare 
parte din banii necesari anul viitor, cu condiţia să nu mai piar- 
dă zile preţioase cu explozii, cutremure şi alte nebunii, din ca- 
uza cărora orașul vechi fusese închis de mai multe ori în ultima 
vreme, ţinându-i pe clienţi la distanță. Cel puţin apucase să mai 
recupereze din orele de somn, aşa că nu fusese chiar atât de rău, 
la urma urmei. 

Înăbuşindu-și un căscat, se întoarse în cafenea, unde mătuşa 
Elmas turna păstăi de cardamom și boabe de cafea în râşniţă. 

— Pari obosit, îi zise, ochii aprigi strălucindu-i pe chipul ri- 
dat ca o coajă de nucă. 

— O să-mi revin, îmi trebuie doar o cafea. 

Întinse mâna după unul dintre paharele de khave aşezate pe 
tejghea, dar îl lovi şi acesta căzu pe dușumea. Paharul se rosto- 
goli, rămânând însă neştirbit, în mod miraculos. 

— Du-te să te-ntinzi înainte să spargi ceva! şuieră mătuşă-sa 
printre dinţi, uitându-se peste umăr, ca să se asigure că niciunul 
dintre angajaţi n-o aude. Te strig eu când se aglomerează! 

Yunus dădu să protesteze, dar se răzgândi. Mătuşa Elmas era 
încăpăţânată şi lui îi lipsea energia să o contrazică. Poate că un 
pui de somn era exact ce-i trebuia. Ridică paharul, îl puse pe tej- 
ghea şi dispăru în spatele perdelei din mărgele, pe scările ce du- 
ceau la locuinţa lui ilegală. 

Mătuşa Elmas îi sugerase să doarmă acolo după ce obținuse 
o slujbă în echipa de salubritate care făcea curăţenie în tura de 
noapte. Ea îl trecea pe lista angajaţilor ca părăsind cafeneaua, iar 
şeful lui din tura de noapte îl trecea ca începându-și schimbul, 
aşa că, pe hârtie cel puţin, părăsea oraşul vechi în fiecare noapte 
la sfârşitul serviciului şi se întorcea a doua zi dimineaţa. În rea- 
litate, însă, nu pusese piciorul în afara orașului vechi de aproape 
o lună, chiar şi în perioada în care acesta fusese evacuat. Mesele 
erau incluse în salariul pe care-l primea de la cafenea, iar la eta- 
jul întâi exista o toaletă pentru restul nevoilor sale. Era perfect 
şi îi permitea să economisească o grămadă de bani pe transport. 
În plus, îi plăcea ideea că, în afara călugărilor din adâncul mun- 
telui, era probabil prima persoană care locuia acolo de peste o 
sută cincizeci de ani. La universitate urma să studieze istoria şi 
turismul, aşa că astfel de lucruri îl atrăgeau. 

Yunus ajunse în camera de la mansardă şi se prăbuşi pe pa- 
tul ascuns în spatele unui perete de cutii din carton. Camera lui 
era o încăpere de cinci metri pătraţi, umplută în mare parte cu 
marfa neperisabilă cu care se aproviziona cafeneaua. Deasupra 
lui se găsea un luminator de mărimea unei cărți de buzunar, care 
lăsa să pătrundă cantităţi neglijabile de aer şi lumină, dar îi ofe- 
rea totodată o privelişte asupra Citadelei, dacă se ridica pe vâr- 
furi. Uneori, în crucea nopţii, dacă vântul bătea din direcţia po- 
trivită, simţea miros de fum venind dinspre munte și auzea su- 
nete ce-i dădeau de înţeles că acolo trăiesc oameni. Îi plăcea şi 
asta, îi dădea senzaţia că face parte din ceva antic şi misterios, 
deși, în ultima vreme, zgomotele pe care le auzise fuseseră des- 
tul de neliniştitoare. Aduceau cu nişte bocete şi gemete de du- 

rere. Nu-i plăcea să le audă, mai ales că era singur în bezna din 
orașul pustiu. 

Închizând ochii, Yunus încercă să se odihnească. În came- 
ră era mai cald ca de obicei. De cele mai multe ori dormea între 
orele două şi şase, când era cel mai răcoare, iar în restul timpu- 
lui muncea. Se întrebă cât de cald va fi în miezul verii. Putea ori- 
când să se mute, în cazul în care căldura ar fi devenit insuportabi- 
lă, sau să încerce să doarmă într-o încăpere situată mai jos. Până 
atunci, avea să suporte şi să-şi ia niște dopuri de urechi, ca să nu 
mai audă sunetele stranii din timpul nopții. 

Trase în piept mireasma prăfuită de clădire veche, ce se ames- 
teca cu aroma mâncărurilor plutind în sus pe scări, din cafenea. 
Simţi miros de cafea prăjită şi de portocale proaspăt stoarse, atât 
de puternic de parcă ar fi fost în aceeaşi cameră cu el — ceea ce 
era imposibil, fiindcă mătușa Elmas nu vindea portocale în ca- 
fenea. 

Probabil că mirosul venea din altă parte, purtat de briză prin 
spărtura minusculă a luminatorului. Poate că venea din Citadelă... 


Mulţumiri 


Dacă aţi citit mulţumirile de la sfârșitul volumului Sanctus, vă 
amintiţi poate că am asemănat scrierea unei prime cărți cu organi- 
zarea unei petreceri uriașe, la care nu ai habar dacă va veni cine- 
va. Aleluia şi slavă Domnului, invitaţii au sosit, așa că în primul 
rând aş vrea să mă înclin și să îmi scot pălăria în faţa tuturor celor 
care au citit Sanctus şi care mi-au făcut din când în când ziua mai 
bună, contactându-mă pe Twitter sau pe Facebook, ca să-mi spu- 
nă cât de mult le-a plăcut. De fapt, dacă simţiți vreodată impulsul 
să contactaţi un scriitor și sunteţi puţin intimidaţi sau îngrijoraţi 
că l-aţi putea deranja, urmaţi-vă pornirea şi contactaţi-l! Ne pe- 
trecem mare parte din an izolați în mintea noastră, într-o încăpe- 
re minusculă, aşa că mesajele de la cititori sunt ca nişte raze de 
soare ce străpung întunericul din temniţele noastre întunecate şi 
necruțătoare. 

A doua carte pe care o scrii, am descoperit între timp, seamă- 
nă şi ea cu organizarea unei petreceri. Doar că de data aceasta 
lucrezi cu gândul la primul chef, sperând tot timpul că cei care 
au venit o dată vor onora din nou invitaţia şi nu vor pleca devre- 
me. Pentru pregătirea acestei petreceri trebuie să-i mulţumesc 
în special incomparabilului meu agent literar de la LAW, Alice 
Saunders, care are toate calitățile unui agent bun şi niciunul din- 
tre defecte, precum și lui Mark Lucas și Peta Nightingale pentru 
prânzul acela atât de bine sincronizat de la Ping Pong. Le sunt 
de asemenea extrem de îndatorat tuturor celor de la ILA, care au 
împrăștiat cuvintele mele în lume, la propriu. 

La HarperCollins sunt foarte norocos să am în colțul meu doi 
editori inteligenţi și fermecători în persoana lui Julia Wisdom 
din Marea Britanie și a lui David Highfill din SUA, precum şi 

o echipă genială de redactori, designeri, specialiști în market- 
ing şi vânzări, care au pus cartea potrivită în mâinile persoane- 
lor potrivite. 

Vreau să le mulțumesc şi tuturor publisher-ilor din lume care 
au cumpărat drepturile pentru Sanctus; pe mulţi dintre ei i-am 
cunoscut deja şi vreau să mă întâlnesc cu toţi, ca să le dau de 
băut și să le zâmbesc ca un beţivan caraghios. 

În fine, şi cel mai important, vreau să le mulțumesc copiilor 
mei, Roxy, Stan (şi Beanie, care e pe vine), care mă inspiră, şi 
soției mele Kathryn, pentru toată dragostea și sprijinul ei, fără 
de care nimic din toate acestea nu ar fi fost posibil şi nu ar fi 
avut oricum niciun rost. 


EDITURA (8 ALLFA 


Strada Ficţiunii - Bestseller 


Al doilea volum al Trilogiei Sancti de Simon Toyne 


În străvechiul oraş turcesc Ruina, ziarista americană Liv Adamsen zace 
într-o rezervă izolată, uitându-se la pereţii goi ca memoria ei. Ştie că a 
intrat în monumentala Citadelă din inima Ruinei, dar nu-şi mai 
aminteşte decât de întuneric. Ceva straniu o tulbură, o voce interioară 
care îi şopteşte că ea este „cheia“. Dar cheia de la ce? Pentru un 
mercenar care operează în deşertul sirian, Liv ar putea descifra unul 
dintre cele mai mari secrete ale omenirii. Pentru membrii frăţiei din 
Citadelă întoarcerea ei ar asigura supraviețuirea. lar pentru o puternică 
facțiune din Roma este o ameninţare la adresa Bisericii Catolice. 
Urmărită pe mai multe continente şi prinsă în vâltoarea unor 
evenimente ieşite din comun, Liv apelează la singura persoană în care 
are încredere — un asistent social pe nume Gabriel Mann. Ceea ce vor 
descoperi împreună îi va şoca şi va schimba lumea pentru totdeauna... 


„Cheia este un roman bine scris, cu un ritm alert, o poveste plină de | 
acțiune, care te ţine cu sufletul la gură, şi un puzzle pe care personajele ; 
principale trebuie să îl rezolve cumva, înainte ca lumea să dispară.“ 


Kirkus Reviews 
„Interesant şi palpitant... De-abia aşteptăm întoarcerea în Ruina, unde 
mai sunt o mulţime de povești care aşteaptă să fie spuse." . 
The Sun . i 

